Ribe: Bible for 1 Corinthians, 1 John, 1 Peter, 1 Thessalonians, 1 Timothy, 2 Corinthians, 2 John, 2 Peter, 2 Thessalonians, 2 Timothy, 3 John, Acts, Colossians, Ephesians, Galatians, James, John, Jude, Luke, Mark, Matthew, Philemon, Philippians, Revelation, Romans, Titus

Formatted for Translators

©2022 Wycliffe Associates

Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)

©2017 Wycliffe Associates

Available at <https://bibleineverylanguage.org/translations>

The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at [https://unfoldingword.bible/ult/](https://nam12.safelinks.protection.outlook.com/?url=https%3A%2F%2Funfoldingword.bible%2Fult%2F&data=02%7C01%7Cmarv_lucas%40wycliffeassociates.org%7Cab3b29dbe7fc44554aeb08d8080e8e70%7C7baa11086adb4be299cf00a4872ab1cf%7C0%7C0%7C637268205914531190&sdata=SW2KxVr%2BcxHGAgMpv602NzoYenorfHi9bOs2SNzVpR4%3D&reserved=0).

The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes

©2017 Wycliffe Associates

Available at <https://bibleineverylanguage.org/translations>

The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at <https://unfoldingword.bible/utn>.

The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit <http://creativecommons.org/licenses/by-sa/4.0/>

Below is a human-readable summary of (and not a substitute for) the license.

**You are free to:**

* **Share**— copy and redistribute the material in any medium or format.
* **Adapt**— remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.

**Under the following conditions:**

* **Attribution**— You must attribute the work as follows: “Original work available at <https://BibleInEveryLanguage.org>.” Attribution statements in derivative works should not in any way suggest that we endorse you or your use of this work.
* **ShareAlike**— If you remix, transform, or build upon the material, you must distribute your contributions under the same license as the original.
* **No additional restrictions**— You may not apply legal terms or technological measures that legally restrict others from doing anything the license permits.

**Notices:**

You do not have to comply with the license for elements of the material in the public domain or where your use is permitted by an applicable exception or limitation.

No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.



TOC \o "1-2" \h \z \uRight-click to update field (doing so will insert table of contents).

Page left intentionally blank

## Matthew

Chapter 1
1Chitabu cha lukolo lwa Jesu Masihi, Mwana wa Daudi, Mwana wa Ibrahimu. 2Ibrahimu wekala Paba wa Isaka, Isaka achikala paba wa Jakobu, Jakobu paba wa Juda na nduguze. 3Juda wekala Paba wa Peresi na Sera kwa Tamari, Peresi paba wa Hezironi na Hezironi paba wa Ramu.4Ramu wekala muvyazi wa Aminadabu, Aminadabu muvyazi wa Nashoni, na Nashoni muvyazi wa Salimoni. 5Salimoni wekala pabaye Boazi ariye muvyela na Rahabu (mameye), Boazi pabaye Obedi ariye muvyela na Ruthu, Obedi ni pabaye Jese. 6Jese wekala pabaye mufalume Daudi. Daudi wekala pabaye Selemani ariye muvyela na mukaza Uriya.7Selemani wekala pabaye Rehoboamu, Rehoboamu ni pabaye Abiya, Abiya ni pabaye Asa. 8Asa wekala pabaye Jehoshafati, Jehoshafati ni pabaye Joramu, na Joramu ni pabaye Uziya.9Uziya wekala pabaye Jothamu, Jothamu ni pabaye Ahazi, Ahazi ni pabaye Hezekia. 10Hezekia wekala pabaye Manase, Manase ni pabaye Amoni na Amoni ni pabaye Josia. 11Josia wekala pabaye Jekonia na nduguze wakati mvarihohalwa kwenda Babeli.12Baada ya kuhalwa mateka kwenda Babeli, Jekonia wekala ni pabaye Shatieli, Shatieli wekala tsaweye Zerubabeli. 13Zerubabeli wekala pabaye Abiudi, Abiudi ni pabaye Eliakimu, na Eliakimu ni pabaye Azori. 14Azori wekala pabaye Zadoki, Zadoki ni pabaye Akimu, na Akimu ni pabaye Eliudi.15Eliudi wekala pabaye Elieza, Elieza naye pabaye Matani na Matani ni pabaye Jakobu. 16Jakobu wekala pabaye Jesefu mulume wa Mariamu, ambaye ni mameye Jesu Masihi. 17Vivyazi vyosi hangu Ibrahimu mpaka Daudi vyekala kumi na vine, kula Daudi mpaka kuhalwa kwenda Babeli vyekala vivyazi kumi na vine, na kuhalwa kwenda Babeli kula kwa Masihi vyekala vivyazi kumi na vine.18Kuvyalwa kwa jesu Masihi kwekala kwa namuna ii. Mameye, Mariamu wechumbirwa ni Jesefu, ela kabila kamvadzaonana chimwiri, wegundua kukala ama mimba kula kwa nguvu za Roho Mtakatifu. 19Ela Yusufu, mulumewe, wekala mutu wa hachi na kahenzere gamanyikane lwazu kukala wamala kumuricha. Wemala kumuricha chisiri.20Arihokala kahi ya maazo dzulu ya mambo gago, malaika wa Bwana achimomborera kahi za ndoho, achimwamba, "Yusufu mwana wa Daudi, usogohe kumuhela Mariamu here mucheo kwa kukala mimba ariyo nayo ni kwa uwezo wa Roho Mtakatifu. 21Mucheo andadzifugula mwana wa chilume naye undamweha Jesu, kwa kukala andamvokola atue dambi zao."22Gosi gaga geombolera kutimiza chiratu chiricho nenwa ni Bwana kwa njira ya Nabii, achamba, 23"Lola, Mwanamwali (bikira) andatsukula mimba na kuvyela mwana wa chilume na mvandamweha kwa dzina; Imaniueli"-maanaye ni "Mulungu hamwenga naswi."24Yusufu achilamuka kula usinzizini achitua malakizo ga malaika arigo mupa, achimuhela Mariamu here muchewe. 25Ela khamumanyire paka ariho dzifugula mwana wa chilume. Achimuhadza Jesu.

Chapter 2
1Baada ya Jesu kuvyalwa mudzi wa bethelehemu ya Uyahudi wakati wa mufalume Herode, atelamu a nyenyezi kula maombolero ga dzua ambayo ni ntsi ya kure mvefika Jerusalemu na mvachamba 2"Yuhiko ye adziyevyalwa Mufalume wa Ayahudi? Hweyona nyenyezi ye maombolero ga dzua (mashariki) naswi hukudza humwabudu." 3Mufalume Herode ariho sikira gago, weangelazika, na Jerusalemu yosi hamwenga naye.4Herode achimvakusanya akulu a makuhani na andishi a atu, achimvauza, "Masihi andamvyalwa rini?" 5Mvachimujibu, "Mudzi wa Bethelehemu ya Uyahudi, vivyo ndivyo irivyo andikwa ni Nabii, 6'Nawe Bethelehemu, kahi ya ntsi ii ya Juda, kumutite kahi ya vilongozi a Juda, kpwa kukala kula na kpwako kundombola mtawela andiye arinda atu angu a Izraeli."7Ndiho Herode achimvaeha ao ataelamu a nyenyezi kumvauza chisiri ni wakati wani haswa variho yona yo nyenyezi. 8Achimvahuma Bethelehemu, achimvamba, "Endani kwa makini mukamutafute iye mwana adziye vyalwa. Mundiho mona, nireherani habari ili nami niweze kwenda mwabudu."9Baada ya kumusikiza mufalume, mvachenderera na safari yao, na iyo nyenyezi mvarihokala mvadziyona maomborero ga dzua yenderera kumvalongoza mpaka irihoema dzulu ya hatu arihokala mwana. 10Mvariho yona iyo nyenyezi, mvachihamrwa sana.11Mveenjira nyumbani na mvachimona iye mwana ariyekala yuvyalwa ni Mariamu. Mvemupigira mavindi mvachimwabudu. Mvachifugula hazina zao na mvachimombozera zawadi za dhahabu, uvumba na manemane. 12Mulungu achimvaonya kahi za ndoho mvasiuye na kwa Herode, namvo mvachiuka mvachuya kwao ntsini kuchirira njira injine.13Badaye mvariho kala mvadzuka, malaika wa Bwana achimombolera Yusufu kahi za ndoho achimwamba, "Uka, muhale mucheo na mwanao, chimbirani Misiri. Selani kuko nipaka nindiho mvaambira, kwa kukala Herode wamutafuta iye mwana amolage." 14Usiku uo, Yusufu achilamuka achimuhela mwana na mameye mvachichimbira Misiri. 15Mveishi kuko nipaka Herode arihofa. ii yetimiza chiratu Bwana aricho kala yunena kuchirira kwa Nabii kukala, " Kula Misiri nidzimweha Mwanangu."16Kisha Herode ariho ona kukala yukengwa ni ataelamu a nyenyezi, wetsikirwa sana. Achilakiza ahoho osi a chilume mvario Bethelehemu na eneo rosi a miaka miri kwendera tsini volagwe, kulingana na wakati ariwokala adziuthibitisha kwa uhakika kula kwa ao ataelamu a nyenyezi.17Ndiho ririho timizwa rira neno ririronenwa kula kwa mulomo wa Nabii Jeremia, 18"Sauti yesikiriwa Rama, chiriro na maombolezo mabomu, Raheli achiaririra anae, na achikahela kufarijiwa, kwa kukala anae kamvako keheri."19Herode arihofa, malaika wa Bwana achimombolera Yusufu ndohoni kuko Misiri achimwambira, 20Uka umuhale mwana na mameye, muuye ntsi ya Iziraeli kwa kukala mvariokala mvachimutafuta kumolaga ye mwana mvefa." 21Jesefu achilamuka, achimuhela mwana na mameye mvachiuya ntsi ya Iziraeli.22Ela ariho sikira kukala Arikalau ndiye atawelaye Juda baada ya kufa pabaye Herode, achogoha kuuya kuko. Baada ya Mulungu kumukanya kahi za ndoho, weuka achenda mkoa wa Galilaya 23na achenda ishi mudzi wehewao Nazareti. Richitimira neno ra Manabii, kukala dzinare andaehewa Munazareti.

Chapter 3
1Siku zizo Johana Mubatizaji wekudza achihubiri kahi za nyika ya Juda na kuamba 2"Tubuni kwa kukala ufalume wa Mulunguni u hehi." 3Kwa kukala yuyu ndiye ariye ambwa ni Nabii Isaya kukala, "Sauti ya mutu ya eha kula nyikani, yikeni tayari njira ya Bwana kwa kuganyosha machiriroge."4Johana wevela vazi ra mbui za ngamia na ukanda wa chingo chinuni mwakpwe. Chakuryache chichikala nzije na asali mwitu. 5Ndiho Jerusalemu, Juda yosi, na eneo rosi rizungulukaro muho Joridani mvachenda kwakwe. 6Mvekala mvachibatizwa ni iye kahi ya muho wa Joridani kuno mvachitubu dambi zao.7Ariho mvona Mafarisayo na Masadukayo mvachidza baputizwa kwa unji, wemvamba, "Mwi chivyazi cha nyoka enye sumu nani ariye mvaonya kuichimbira koro ya Mulungu idzayo? 8Mvyelani matunda gasitahiligo toba. 9Wela musiaze mwenu mioyoni, "kala hunaye Ibrahimu paba yehu," kwa maana namvaambira Mulungu waweza kumwinulira ahoho Iburahimu hata kula kwa gaga mawe.10Tsoka ridziikwa tayari katika masina ga mihi. Chila muhi usiovyela matunda gastahiligo toba, undakatwa na kutsuhiwa mohoni. 11Namubatiza kwa madzi kwa ajili ya toba. Ela iye adzaye baada ya mimi ni mkulu kuriko hata sisitahili kuvihela virahuvye. Iye andamva batiza kwa nguvu za Roho Mtakatifu na kwa moho. 12Na pepetore ri mukononi mwakpwe ili asafishe kabisa uwanjawe na kukusanya ngano pelani. Na andaocha makapi kwa moho usio weza kuzimika kamare (wa milele).13Kisha Jesu achidza kula Galilaya mpaka muho Joridani kubatizwa ni Johana. 14Ela Johana achimala kumukahaza kwa kuamba, "Mimi namala kubaputizwa ni uwe, nawe wadza kwangu?" 15Jesu achimujibu, "Ruhusu vikale vivi sasa, kwa kukala ndivyo ihupasavyo kuitimiza hachi yosi." Kisha Johana achimu ruhusu.16Baada ya kubatizwa, Jesu achombola kula kwa madzi, mara mbingu zichifuguka kpwakpwe. Achimona Roho Mtakatifu wa Mulungu achitima here mufano wa gia naye achema dzulu ya chitswache. 17Sauti ichombola kula Mulunguni ichamba, "Yuyu ndiye Mwanangu muhenzwa. Ariyenahamirwa naye."

Chapter 4
1Kisha Jesu achilongozwa ni Roho mpaka jangwani(nyikani) ili ajezwe ni Shetani. 2Arihokala yufunga kwa siku arubaini usiku na mutsana, achihisi nzela. 3Mujezi Ibilisi achidza achimwambira, "Chikala uwe u mwana wa Mulungu, amuru mawe gaga gakagaluke mikahe." 4Ela Jesu achimujibu achimwambira, "Yeandikwa, ' Mutu kaishi kwa mukahe hacheye, isihokala chila neno riombolaro mulomoni mwa Mulungu."5Kisha Ibilisi achimuhirika kahi ya mudzi mutakatifu achimwika dzulu chirereni cha jengo ra hekalu, 6achimwamba, "Chikala uwe u mwana wa Mulungu, dzirushe tsi, kwa here yeandikpwa, 'Anda amuru malaikae mvadze mvakudake; mvanda kpwenula kwa mikono yao, ili usidzikwale chigulucho kahi ya dziwe."7Jesu achimwamba, "Keheri yeandikwa, 'Usimujeze Bwana Mulunguo." 8Kisha, Ibilisi achimuhela achimuhirika sehemu ya dzulu zaidi achimonyesa falume zosi za urimwenguni na faharize zosi. 9Achimwambira, "Nindakupa vitu vivi vyosi uchinipigira tu mavindi na kunabudu."10Ndiho Jesu achimwambira, "Enenda zako pepo! Kwa here yeandikwa, 'Yakupasa kumwabudu Bwana Mulungu hacheye, na kumuhumikira iye hacheye.' 11Ndiho Ibilisi ariho muricha, malaika mvachidza mvachimu humikira.12Jesu arihosikiraa kukala Johana agwirwa na kufungwa jela, weuka achenda Galilaya. 13Wekulaa Nazareti achenda ishi Kaperanaumu iriyowo kandakanda ya bahari ya Galilaya, mihakani mwa majimbo ga Zabuloni na Nafutali.14iri yeombola kutimiza chiratu chirichonenwa ni Nabii Isaya, 15"Kahi za mudzi wa Zabuloni na mudzi wa Nafutali, kwelekea baharini, ng'amboya joridani, Galilaya ya mataifa! 16Atu mvario sagela chizani mvadziwona mulangaza munji muno na mvaratu mvariokala mvasagela kahi za maeneo na chivuri cha mauti, nuru idzimvang'azira dzulu yao."17Kula na wakati uo, Jesu weanza kuhubiri na kumvaambira, "Tubuni, kwa kukala ufalume wa Mulunguni uhehi."18Arihokala achitsembera kandakanda ya bahari ya Galilaya, wemvaona ndugu eri, Simioni ariyekala achehewa petero na Andrea nduguye, mvahega nyavu baharini, kwa kukala ni avuvi a samaki. 19Jesu achimvaambira, "Nzoni, nituani nami nindamuhenda avuvi a atu." 20Mara mwenga mvachiziricha nyavu zao mvachimutua.21Jesu ariho enenda mbere chidogo, achimvaona ndugu anjine eri, Jakobo mwana wa Zebedayo, na Johana nduguye. Mvekala kahi ya mashua hamwenga na Paba yao Zebedayo mvashona nyavu zao. Achimveha, 22nao mvachiricha mashua na paba yao, mvachimutua Jesu.23Jesu arihokala achizunguluka Galilaya yosi, achifundisha kahi za masinagogi gao achihubiri ijili ya ufalume, achihoza chila aina ya maradhi na makongo ga atu. 24habari zizo zetawanyika Siria yosi, na atu mvachimurehera atu osi mvariokala mvachilumwa makongo tofauti tofauti na mavune, mvariokala na pepo, enye chifafa na mvario holoza. Jesu wemvahoza. 25Kundi bomu ra atu mvemutua kula Galilaya na Dekapoli na Jerusalemu na Uyahudi na kula ng'ambo ya Joridani.

Chapter 5
1Jesu arihoona kundi, weuka achenda mrimani arihokala asegere hotsi anafunzie mvachidza kpwakpwe. 2Wefugula kanware na achimvafundisha , achamba . 3'' Baha mvario maskini a roho kpwa here ufalme wa Mulunguni ni wao. 4Baha mvario na sumazi , kpwa here mvandafarijiwa .5Baha mvenye upore , kpwa here mvandarithi ntsi. 6Baha mvenye nzela na chihu ya hachi, kpwa here ao mvandekushwa. 7Baha mvenye rehema kpwa here ao mvandapata Rehema . 8Baha mvenye moyo musafi kpwa here mvandamona Mulungu.9Baha apatanishi ,kpwa here ao mvandehewa ana a Mulungu. 10Baha mvaratu mvateswao kwa ajili ya hachi, mana ufalme wa Mulunguni ni wao .11Baha mwimwi murio atu mvandaahukana na kumvatesa , au kugomba ui dhidi yenu kwa ulongo kwa ajili yangu. 12Furahikiani na kushangilia kpwa here thawabu yenu ni bomu dzulu Mulunguni , Kwa kukala vivi ndivyo atu mvarivyo mvatesa manabii mvaroishi kabla yenu .13Mwimwi mu munyu wa dunia, Chikala munyu udzangamiza ladhaye indawezadze kuhenda munyu halisi keheri? kamwe kaiweza kukala mbidzo kwa chitu chochosi keheri. isihokala ni kutsuhiwa konze na kufyogwa ni magulu ga atu. 14Mwimwi mu nuru ya urimwengu mudzi uriojengwa dzulu ya mrima kaufitsika.15Wela atu kamvasha taa na kurika tsini ya meza, bali kwenye chango nayo yamvaangazira osi mvario ndani ya nyumba . 16Richani nuru yenu ilangaze mbere za atu kwa namuna ambayo kwamba mvagone mahendo genu madzo na kumutukuza Paba wenu ariye Mulunguni.17Msifikiri nikudza nibanange sheria wela manabii , sidzadza kubananga bali kutimiza. 18Kwa jeri namvambira kukala nipaka mbingu na dunia zoi zichire kahana yadi mwenga wela nukuta mwenga ya sheria indauswa kahi ya sheria hadi haho chila chitu chindihokala chisira kutimizwa.19Vivyo yeyosi avunzaye amuri mwengayaho ya amuri zizi na kumvafundish anjine kuhenda vivyo andehewa mtite kahi za ufalme wa Mulunguni. 20Kwa mana namvambira hachi isihozidi hachi ya andishi na Mafarisayo , Kwa vyovyosi viraa kamndenjira kahi za ufalme wa Mulunguni.21Mdzisikira genenwa kapindi kala '' usolage''na yoyosi olagaye yu kwenye kahi za hukumu; 22ela namvambira yeyosi amutsukirwarwe nduguye andakala kahi za hatari ya baraza. Na yoyosi agombaye, We mjinga! andakala kahi za hatari ya moho wa Jehenamu.23Vivyo kala womboza sadakayo kahi za madhabahu na wakumbuka kukala nduguyo ana jambo rorosi dhidiyo. 24Iriche sadaka mbere ya madhabahu, kisha gwira njirayo, Kapatane kwanza na nduguyo, kisha udze womboze sadakayo.25Gwirana na mushitakio upesi uchikala hamwenga naye njirani kwelekea mahakamani , Vinjinevyo mushitakio waweza kukuricha mikononi mwa hakimu, na hakimu akuriche mikononi mwa askari na undarushwa jela 26Aminini namvambira , kamwe kundaikwa huru hadi urihe senti ya mwisho ya pesa udaiwayo.27Musikiraa 'musizini'! genenwa 28ela namvambira yeyosi amulolaye mwanamuche kpwa kumutamani asira kuzini naye moyonimwe.29Nakala dzitsoro ra kulume rinakusababishira vkudzikwela , ring'ole uritsuhe kure nawe. Kpwa kala baha chilungo chimwenga mwirinimo chibanangike kuriko mwiri ,mzima utsuhiwe Jehanamu. 30Na chamba mkonoo wa kulume wakusababisha kudzikwela ukate uutsuhe kure nawe. Kpwa here baha chilungo chimwenga kahi za mwirio chibanangike kuriko mwiri mzima kutsuhiwa Jehanamu.31Genenwa pia , yoyosi amwingaye mchewe , na amupe hati ya telaka . 32ela mimi namvambira yoyosi arichaye mchewe , isihokala kwa sababu ya zinaa amuhenda here mzinzi na yoyosi amuhelaye bada ya kupewa telaka ahenda uzinzi.33Kisha, musikira genenwa kwa aratu a kapindi , ' Musilahe kwa ulongo bali hirikani viraho vyenu kwa Bwana . 34ela namvambira musilahe hata chidogo, kwa mbingu kwa sababu ni enzi ya Mulungu. 35Wela kwa dunia, mana ni hatu hakpwika chihi cha kufyogera nyayoze ama Jerusalemu , mana ni mdzi wa Mufalme.36Mukulu wela usilahe kwa chitswacho mana kuweza kuhenda nyere mwenga kukala nyeruhe au nyiru. 37Ela maneno genu gakale , ' Ndiyo , ndiyo , kahana , kahana ; kwa kukala gazidigo gago gombola kwa mutu mui.38Musikira genenwa kukala , ' dzitso kwa dzitso , dzino kwa dzino. 39ela mimi namvambira , msishindane na mutu mui ; ela mutu achikupiga tsavu ra kulume mgaluzire na rinjine pia.40Na chikala yoyosi watamani kwenda nawe mahakamani na akuhoke kanzu ( zurungi) yo murichire na johoro pia. 41Na yoyosi akulazimishaye kwenda naye maili mwengi , Enda naye maili mbiri. 42Kwa yoyosi akuvoyaye mpatane , na usimwepuke yoyosi amalaye kukopa43Mdzisikira gadzinenwa , ' Umuhenze jiraniyo na umutsukirirwe aduiyo . 44ela namvambira , mmvahenze hadui zenu , mvavoyereni mvamvaudhio . 45Ili kwamba mukale ana aa Paba yenu ariye mulunguni kwakala wahenda dzua riangalire ai na adzo na wamvamwagira mvula ai na adzo.46Chamba mchimvahenza mvaqmvahenzao mwimwi, mwapata thawabu hiyo? Kwani mvatozao ushuru kamvahenda vivyo? 47Na chamba mchimvelamusa nduguzenu hacheye mwapatani zaidi ya anjine? Je! Atu a mataifa kamvahenda vivyo vivyo? 48Kwa vivyo kukala akamalifu , here Paba yenu wa Mulunguni arivyo.

Chapter 6
1Zingatia mambo ga hachi mbere za atu ili kudzonyesa vinjinevyo kundapata thawabu kwa Paba ariye Mulunguni. 2Vivyo bai wombozaho usipige chinanda na kudzisifu mwenye here anafiki mvahendavyo kahi za masinagogi na kahi za mitaa, ili kukala atu mvamvasifu. Jeri namvambira mvamarikiza kuhochera thawabu yao.3ela uwe wombozaye mkonoo wa kumotso usimanye chihendwacho ni mkono wa kurya. 4Ili kwamba zawadiyo yombozwe kwa siri. Ndiho Pabayo onaye sirini andakupa thawabuyo5Na uvoyaho , usikale here anafiki ,kuhenza kpwema na kuvoya kwenye masinagogi na kwenye kona za mitaani ili atu mvamvalole .Jeri namvambira mvamarikiza kuhochera thawabu yao. 6ela uwe uvoyaho enjira chumbani . Funga muyango na uvoyaho kwa pabayo ariye sirini. Ndiho Pabayo onaye sirini andakupa thawabu. 7Na uvoyaho , usuyire uyire maneno gasiko kala na maana here mataifa mvahendavyo kwa kukale mvafikiri mvandasikika kwa sababu ya maneno manji mvagagombago.8Kwa vivyo usikale here ao kwa kukala pabayo wamanya mahitajigo hata kabla kudzavoya kpwakwe' 9Vivyo bai voya vivi; Paba wehu uriye Mulunguni , ritukuzwe dzinaro. 10Ufalmeo udze , mapenzigo gahendeke haha dunia here kuko Mulunguni.11Uhupe rero mkahe wehu wa chila siku. 12Uhusamehe madeni gehu here naswi humvasamehevyo adeni ehu. 13Na usihurehe kahi za majiribu , ela uwhepushe kombola kwa yuyahu mui.14Chikala mndamvasamehe atu makosa gao Pabayo ariye Mulunguni pia andamvasamehe . 15ela chamba kamundamvasamehe makosa genu.16Zaidi ya gosi ukalaho ufunga usonyese uso wa sumazi here anafiki mvahendavyo kwa kukunza nyuso zao ili kwamba atu mvatambue mvafunga .Jeri nakwambira mvasira kuhochera thawabu yao 17ela uwe ufungaho , haka mafua chitwanimo na wojese usoo. 18Vivyo kaindakonyesa mbere ya atu kukala ufunga , ela indakala kwa Pabayo ariye sirini .Na Pabayo aonaye andakupa thawabuyo.19Usidzitunzire hazinayo mwenye haha urimwenguni ambaho nondo na kutu ni kubanaga , ambacho ni kuvunza na kpweya . 20Ela dzikireni hazina Mulunguni , kuso banangika chitu kwa nondo wela kutu , wela evi kamvavunza wela kweya 21Kwa kukala hazinayo iriho, ndiho undakala moyoo.22Taa ya mwiri na dzitso. Be dzitsoro richikala safi mwirio wosi undakala na nuru 23ela ichikala dzitsoro ni kongo, mwiriwo wosi udzela chiza. kwavivyo, ichikala mulangaza umo ndaniyo ni chiza hasa, ni chiza chibomu chasi chani! 24Kakuna mutu awezaye kuhumikira alume eri; Kwa here andamutsuhiriwa yuyu na kumuhenza yuyatu ; ama andagwirikana na yuyu na kumudharau yuyatu Kamuweza kumuhumikira Mulungu na mali.25Kwa here iyo namvambira musisumbukire maisha genu , muryeni ama munweni . wela miri yenu muvaleni . Maisha je ! Si zaidi ya chakurya, na mwiri zaidi ya mavazi. 26Mvaloleni tsongo mva angani kukala kamvanyela , wela kamvavuna , wela kamvakusanya pelani ; na paba yenu wa Mulunguni wamvarisa ao mwino je! Si bora kuriko ao.27Ni hiye kwenu ariye achidzisumbua aweze kudzonjeza chimoche hata mkono mumwenga? 28Na mavazi , ga noni kugasumbukira ? Fikiriani malua ga mundani , jinsi gameravyo ; kagahenda kazi , wela kagasokota. 29Nami namwambira kukala hata Sulemani kahi za fahariye yosi kavikwireto here mumwenga wa ao .30Bai, chikala Mulungu ni kugavika vivi makodza ga kondeni ,garigo rero, na machero kutsuhiwa kalibuni , je!Kandazidi sana kumvavisha mwimwi ,mvenye imani haba? 31Musiyugike , be mchinena , Huryeni Au Hunweni ?Au Huvaleni ?32Kwa mana gaga gosi Mataifa ni gugatafuta ; kwa sababu Paba wa Mulunguni anamanya mahitaji gosi. 33Bali utafuteni kwanza ufalmewe , na hachiye(haki); na gago gosi mndazidishirwa . 34Be msisumbukire ga machero ; kwakala machero indadzisumbukira yenye . Yatosha kwa siku maovuge.

Chapter 7
1Usichize hukumu, sidze nawe ukahukumiwa. 2Hukumu iyo uichizayo, nawe undahukumumiwa vivyo. Na kwa chipimo umupimiracho munzio, nawe undapimirwa chicho.3Kwanoni bai uone chifusi chiricho dzitsoni mwa munzio hali kutambua chikogo chizima dzitsoni kwako? 4Waanzadze kumushauri munzio; "Hurira nikomboze chifusi mwako dzitsoni." hali chikogo chizima chi dzitsoni mwako? 5Munafiki; omboza kwanza chikogo chiricho mwako dzitsoni ili uweze konato, helafu uweze komboza chifusi chiricho dzitsoni mwa munzio.6Usiape kuro chiricho chitakatifu, na usiarushire nguluwe lulu mbere yao. Vinjine vandavibananga kwa kuvi fyogafyoga kisha vakugalukire vakukate vipande vipande.7Voya, nawe undapewa. Tafuta, nawe undapata. Bisha, nawe undafugulirwa. 8Kwa yoyosi avoyaye, nikuhochera. Yoyosi atafutaye, nikupata. Na yoyosi abishaye, andafugulirwa. 9Ama, kunaye kahi yenu mumwenga ambaye mwanawe achimuvoya chipande cha mukahe andamupa iwe? 10Ama, mwana achimuvoya samaki ye andamupa nyoka?11Kwa vivyo, ichikala nyinyi adamu enye dambi mwamanya kuapa ana enu zawadi mbidzo mbidzo, Je! ni kwa chasi chani Paba ariye Mulunguni andavapa vidzo vidzo vamuvoyao? 12Kwa vivyo bai, uchimala kuhenderwa chitu chochosi ni anzio, indakulazimu uvahendere dza vivyo nao. Maana ndiyo sheria ya Manabii.13Enjirani kuchirira lango rembamba. Sababu, lango ni relamu na njira nayo ninyelamu yangamizayo, na ni anji vaichirirayo njira iyo. 14Njira ni nyembamba, njira ilongozayo achache kwenye uzima, na ni achache vawezao kuyona.15Dzihadharini na Manabii a ulongo, nikudza vadzivalia chingo ya ng'onzi ela ndani ni makuro makali ga tsakani. 16Kwa chivyazi chao, (Matunda gao) mundavamanya. Je, atu vaweza kuvuna matunda kahi za miya ama muhini kwenye mbeyu ya Mabaruti? 17Kwa hali iyo,chila muhi mudzo nikuvyela matunda madzo, ela muhi mui nikuvyela matunda mai.18Muhi mudzo kauweza ukavyela matunda mai, wela muhi mui kauweza kuvyela matunda madzo. 19Chila muhi usovyela matunda madzo undakatwa utsuhiwe mohoni. 20Kwa vivyo, undavamanya kwa matunda gao.21Si vosi vanambao, "Bwana Bwana vandenjira kahi za ufalume wa Mulungu, isokala varahu vahendao mahenzo ga Paba Mulungu ariye Mulunguni. 22Anji siku iyo vandanambira; "Bwana, Bwana, kahombozere unabii kwa dzinaro, kahuchemerere na komboza Mapepo kuhumira dzinaro na kwa dzinaro, hegahenda manji sana mabomu? 23Ndiho nindovambira wazi, "Sivamanyire nyinyi! Haukeni ahenzi maovu!24Kwa vivyo, chila andesikira maneno gangu, na kugatua andafanana na mutu ariye na hekima arejenga nyumbaye dzulu ya musingi wa iwe. 25Mvula ichinya, mafuriko gachidza na kukuzi richipiga nyumbaye ela kaigwire. Kwa kukala yekala ijengwa dzulu ya iwe.26ela chila mutu asikiraye neno rangu na kuripuuza(Kusa ramini), anda linganishwa na mutu mupumbavu ariye jenga nyumbaye dzulu ya mutsanga. 27Mvula ichidza, mafuriko gachidza, kukuzi richipiga nyumbaye ichigwa na kubanangika yosi.28Wefika wakati ambao Jesu ariho marikiza kunena gaga, atu vachishangazwa sana kwa mafundishoge. 29Sababu, wefundisha here mutu ariye na mamulaka bali si mwandishi.

Chapter 8
1Jesu Masihi ariho teremuka kula dzulu murimani, kundi bomu ra atu vachimutua. 2Mutu mumwenga arekala na ukongo wa ukoma, achimutua achisujudu mbereze achamba " Bwana, kala u radhi nihenda nami nikale musafi." 3Jesu achinyosha mukono, achimuguta achamba, "Ni tayari. kala musafi!" Haho kwa haho mukongo wa ukoma achitakasika.4Jesu achimwamba, Hakikisha kala kumwambira mutu yoyosi. Gwira njira mwenga kwa mwenga mpaka kwa kuhani wa kanisa ukomboze zawadi ambayo Musa, welakiza kwa ajili ya ushuhuda kwao.5Jesu Masihi arihokala wenjira Kapenaumu, Jemedari mumwenga achimmuza 6achamba, "Bwana, muhenzi kazi wangu yurere nyumbani, yupooza na walumwa vya kwangelaza" 7Jesu achimwamba, "Ni ndadza nimuhoze"8Jemedari achimujibu achimwamba, "Bwana, mimi sina thamani wela si muhimu kukala ta udze na wenjire mwangu nyumbani, nena tu jambo naye muhenzi kazi wangu andahola. 9Kwa kukala mimi pia ni mutu niriye na mamulaka, na ninao shikari tsini yangu. Nichimwamurisha yuno, "Enda" wenenda. Na yuya nichimwamurisha "Nzo" wadza, na kwa muhenzi kazi wangu, "Henda vino" wahenda." 10Jesu ariho gasikira gago, weshangaa achiva ambira vario kala vamutua, "Ujeri nava ambira, sidzangwe kona mutu mwenye imani here yuyu ntsi ii ya Israel.11Navaamba vivi, anji vandadza kula momborero ga dzua na matswero ga dzua, vandasagela meza mwenga na Abrahamu, Isaka na Jakobo, kahi za ufalume wa Mulunguni. 12ela, vo ana a ufalume vandatsuhiwa nze chizani ambako kundakala na viriro na kusaga (Kuluma) meno." 13Jesu achimwambira ye Jemedari, "Uya kwako mudzini, here udzivyo amini, na vikakale vivyo kwako." Muhenzi kaziwe achihola dakika iyo.14Jesu Masihi arihofika nyumbani kwa ani Petero, wemona mutsedza wao wa chiche arere na homa. 15Jesu achimuguta mukono, homa richimuricha. Naye achilamuka achanza kumuhudumia.16Irihofika dziloni, atu vachimurehera Jesu Masihi akongo anji varokala vatawalwa ni mapepo. Jesu achivomboza mapepo na akongo achiahoza. 17Kwa hali ii, gachitimira maandiko ga Nabii Isaya, "Iye mwenye wegahela makongo gehu na achigabeba maradhi gehu"18Chisha Jesu ariho ona kusanyiko ra atu vadzimuzunguluka, achomboza maerekezo ga kwenda upande munjine wa bahari ya Galilaya. 19Haho kare, mwandishi mumwenga achimutua na kumwamba, "Mwalimu, nindakutua hohosi undekwenda." 20Jesu achimwamba, "Kuro a tsakani vana maina (Mashimo), na tsongo a angani vana vitsunzi, ela mwana wa Adamu kana hatu ha kulaza chitswa"21Mumwenga kahi za anafunzie achimwambira, "Bwana, niruhusu kwanza nende nikamuzike Paba muvyazi wangu" 22ela Jesu achimwamba, " Nitua, richa afadzi vazike afadzi anzao" (Nyufu zizikane).23Jesu ariho enjira kwenye mashua (Mutumbwi), anafunzie vachimutua kuko. 24Ghafla, chichidza chikukuzi chikali baharini chasi kwamba mashua ichifinikwa ni mawimbi. ela Jesu achikala yurere (adzidzihuriza). 25Anafunzi vachimutua vachimulamusa, "Bwana hokole, hwafa!"26Jesu achivaambira, "Kwanoni mwaogoha mwi enye imani chache?" Achilamuka, achichemera chikukuzi baharini. Kuchikala na uhurivu mubomu sana. 27Anafunzi vachipatwa ni mushangao vachamba, "Yuno ni mutu wadze, kala ta peho na bahari zamusikira na kumutii?"28Jesu Masihi arihofika upande munjine wa ntsi ya Magadela, alume airi varokala vatawalwa ni mapepo vachonana naye. Vekala vaishi sehemu za makaburi na enye fujo kuko chasi cha kukala kakuna musafiri andeweza kutsupa na iyo njira ya makaburini. 29Kwa haraka vachipaza sauti zao vachamba, "Huna hiro ra kukuhendera Mwana wa Mulungu? Ukudza uhutese kabila siku zehu kufika?"30Hehi na haho varokala, hekala na kundi bomu sana ra nguluwe varisa. 31Mapepo vachenderera kumurai Jesu Masihi vachamba, "kala undahuamuru kombola, be huruhusu hwende kahi za rira kundi ra nguluwe." 32Jesu achivamba, "Endani!" Mapepo gachombola vachishambulia o nguluwe na ghafla, nguluwe osi vachuka malo vachiteremuka mirima vachidzi tumbukiza baharini vachifa.33Arisa a nguluwe vachichimbira varihogona gago. Varihofika midzini vacheleza chila chitu chiricho kala kwa ara alume airi enye mapepo. 34Mudzi muzima vachombola vachenda onana na Jesu. Variho mona, vachimuvoya kala avaukire ende zakwe.

Chapter 9
1Jesu achenjira kwenya mashua, achivuka achenda ariko kala achiishi. 2Mvachimu hirikira mutu ariyekala yuholoza elazwa tandikoni (chitsekani). Ariho ona imani yao, Jesu achimwambira ye mukongo, "Mwanangu, ukale na furaha, dambizo zisamehewa."3Kahi za alimu a sheria vachigombezana enye kwa enye, "Yuyu mutu wakufuru." 4Jesu achimanya maazo gao achuza, "Kwa noni mwaaza mai mwenu mioyeni mwenu?" 5Nihicho chiricho rahisi kuchinena, " dambizo zisamehewa' ama, 'Uka, wenende?" 6Ela kwa mumanye kala Mwana wa Adamu anao uwezo wa kusamehe dambi..." Achimwamba (ye mukongo), "Uka, hela tandikozo (chitsekacho) wenende kwako nyumbani."7Ndiho yuya mukongo achuka, achenenda kwakwe. 8Makutano variho ona gago, vachishangaa na vachimusifu Mulungu, arevapa uwezo uwo atu. 9Jesu arihokala wachira kula haho, achona mutu wehewa Mathayo yusegere kwenye hema ya mtoza ushuru. Achimwamba, "Nitua." Achuka, achimutua.10Jesu ariho sagela kuhumira chakurya nyumbani, mvachidza atoza ushuru hamwenga na enye dambi vachishiriki hamwenga kwa chakurya. 11Mafarisayo vario ona gaga, vachiambira anafunzi, "Kwa noni mwalimu wenu warya hamwenga na atoza ushuru na enye dambi?"12Jesu ariho gasikira gago, achamba, "Atu vario na afya mbidzo kavamuhitaji muganga, isihokala vario akongo. 13Yamupasa mwende mukadzifunze maanaye: "nahenza rehema wela si dhabihu." Kwa kukala nekudza, si kwa enye haki vatubu, ela kwa enye dambi."14Ndiho anafunzi a Johana mubatizaji vachimutua, vachimwamba "Mbona sino na Mafarisayo hafunga saumu, ela anafunzio kaafunga?" 15Jesu achivamba, "Je asindikizi a muharusi vaweza kukala na huzuni pindi Bwana harusi akalaho hamwenga nao? ela siku zadza ambazo Bwana Harusi andahalwa, haho ndiho mvandafunga.16Kakuna mutu ashonaye chiraka cha nguo mbisha henye nguo ya kapindi, chiraka chicho chinda tarura zaidi iyo nguo ya kapindi.17Uchi musha kawikwa kwenye ngabe ya kapindi. uchiikwa, unda ahula iyo ngabe ya kapindi na uchi undamwagika. Badelaye, uchi musha ni wikwe ngabe mbisha, ndo uchi na ngabe zikale selama.18Jesu arihokala achivambira maneno gago, afisa mumwenga achidza achimu sujudia. Achimwamba,"Mwanangu wa chiche adzefa sasa vivi kare. ela nzo umwikire mukono naye andaishi keheri." 19Ndiho Jesu achuka achimutua, hamwenga na anafunzie20Mwanamuche ambaye wekala achifudza mulatso kwa muda wa miaka kumi na miiri, achidza hehi na Jesu achiguta pindo ra vazire. 21Kwa kukala weamba, "Endaho nichiguta vazire nami nindapata kuhola. 22Jesu achigaluka achimulola, achimwambira, "Mwanangu, dzipe moyo, imaniyo idzikuhoza." Haho kare, Mwanamuche achihochera uzima.23Jesu arihofika ya yuyatu afisaa, naye wemvaona apigaji tarumbeta na umati wa atu variokala vachipiga kululu. 24Jesu achamba, "Ombolani mumu (haha) kwakukala yuyu mwana kadzafa bali yurere tu. Ela, mvachimutseka na kumukejeli.25Umati wa atu variho ombozwanze, Jesu achenjira chumbani, achimugwira mukono naye Msichana achilamuka. 26Habari zizi zeenera mudzi muzima.27Jesu arihokala yudzombola kuko, vipofu airi ana alume vachimutua. Vachitua kupiga kululu vachamba, " Hakuvoya uhurehemu, Mwana wa Daudi." 28Chipindi Jesu arihokala afika kwa nyumba ya o vipofu varekudza kwakwe, Jesu achivauza, "Mwa amini kwamba naweza kugahenda gano?" Vachimujibu, " Ndio, Bwana."29Ndiho Jesu achivaguta matso na kwamba, "Navikale vivyo kwenu here imani yenu irivyo." 30Nao matso gachifuguka. Ndiho Jesu achisisitiza na achiva amuru, "Hakikishani mutu yoyosi asirimanye jambo riri rihendeka." 31Ela, atu aa airi vachuka na vachitangaza habari zizo mudzi muzima.32Ndiho aratu ana alume eri varihokala venenda zao, mutu mumwenga bubu ariyekala apagawa ni pepo achirehewa kwa Jesu. 33Pepo mvariho mombola yuyatu mutu bubu weanza kunena. Umati vachishangaa na kwamba, "Vivi kavidzawahi kuhendeka kahi za mudzi wa Iziraeli. 34ela mafarisayo vachamba, "Kwa mubomu a pepo, wavainga pepo"35Jesu achizunguluka kwenye midzi na vijiji vyosi. Achenderera kufundisha atu kahi ya Masinagogi achihubiri Injili ya ufalume na kuhoza makongo ga chila namuna. 36Wakati ariholola umati, naye achimvonera mbazi kwa sababu vesumbuka na kuvunzika mioyo. Mvekala here ng'onzi zisizo na murisa (mchungaji)37Naye achimvambira anafunzie, "Mavuno ni manji, ela ahenzi kazi ni achache." 38Vivyo bai, upesini mumuvoye Bwana wa mavuno, ili aweze kuhuma ahenzi kazi kwa ajili ya mavuno.

Chapter 10
1Jesu achiveha anafunzie kumi na airi hamwenga, achiapa mamulaka dzulu ya pepo achafu, kuachemera na kuomboza, na kuhoza aina yosi ya makongo.2Madzina ga mitume ao kumi na airi ni gaga; Ra kwanza ni Simioni (ariye pia weehewa Petero), na Andrea nduguye, Jakobo mwana wa Zebedayo na Johana nduguye. 3Filipo na Batholomayo, Thomasi na Mathayo mutoza ushuru, Jakobo mwana wa Alifayo, na Tadeo; 4Simioni Mkananayo na Judasi Isikariyot ariye musaliti.5Mvamva kumi na airi Jesu wevahuma. Na iye achimvelekeza achiamba, "Msendeni sehemu mvaishio mataifa na musenjireni kahi ya midzi ya Asamaria. 6Badelaye enendani kwa ng'onzi zirizo angamika za nyumba ya Iziraeli; 7Na vyo mwendavyo, hubirini mwambe, "Ufalume wa Mulunguni uhehi.8Hozani akongo, fufulani afadzi, asafisheni enye mahana, chemerani na kuinga pepo. Mwepewa bule, namwi lavyani bule. 9Musihaleni dhahabu, alimasi au shaba kwenye pochi zenu. 10Musihaleni mikoba kahi za safari zenu, wela nguo za akiba (kuzidi), virahu au bakora (fimbo), kwakukala muhenzi kazi wasitahili wari wa kwakwe.11Mudzi wowosi au chidzidzi mundicho enjira, kahi za nyumba, mutafuteni ambaye wastahili na musagale haho hadi mundiho uka. 12Mundiho enjira nyumba ya mutu, lamusani. 13Ichikala nyumba yastahili, amani yenu naibaki haho. Ela, ichikala nyumba kaistahili, amani yenu yuke hamwenga namwi.14Kwa mvaratu mvasio muhochera mwimwi au kumusikiza maneno genu, wakati mwauka kahi za iyo nyumba ama uwo mudzi, kutani vumbi ra magulu genu hatu haho. 15Ujeri namvambira, indakala kusitahimili muno (zaidi) midzi ya Sodoma na Gomora siku ya hukumu kuriko mudzi uwo.16Lolani, namvahuma here ng'onzi kahikahi ya kuro mwitu, kwavivyo kalani na ulachu here nyoka na upore here magia (njiwa). 17Mukale makini na atu, mvandamulavya kwenye mabaraza, na mvandamupiga kwenye masinagogi. 18Mundahirikwa mbere za abomu na afalume kwa ajili yangu here ushuhuda kwao na kwa mataifa.19Chipindi mvandiho mushutumu, musikale na wasiwasi kwa jinsi yani au kwa hiro mundiro rinena, riro ra kunena mundapewa wakati uwo. 20Kwa kukala simwimwi mundio gomba bali Roho wa Paba yenu andanena ndanini mwenu.21Ndugu andamulavya nduguye afe, na Paba andamulavya mwanawe. Ana mvandainuka dzulu ya azazi ao na mva asababishire vifo. 22Namwi mundachukiwa ni chila mutu kwa sababu ya dzina rangu. Ela yoyosi andiye vumirira hadi mwisho, mutu iye andaokolwa. 23Mvachiatesa kahi za mudzi uu, chimbirirani mudzi munjine kwa ujeri namvaambira, kamundaimala midzi ya Iziraeli kabla Mwana wa Adamu kadzauya.24Mwanafunzi si mubomu kuriko mwalimuwe, wela mutumwa ariye dzulu ya Bwanawe 25Yatosha kwa mwanafunzi akale here mwalimuwe, na mtumishi akale here Bwanawe. Ichikala mvamweha Bwana wa nyumba Beizabuli, ni kwa chasi chani zaidi mvandamvakashifu atu a nyumbani mwakwe!26Kwa vivyo bai, musimvogohe ao, kwakukala kakuna jambo ambaro karindafugulwa, na kakuna ririro fitsika ambaro karinda manyikana. 27Chiratu muchisikiracho chizani, muchigombe mwangazani, na muchisikiracho kwa upore masikironi, muchitangaze ta dzulu ya nyumba.28Musimvaogohe aratu ambamvo mvaolaga mwiri ela kamvana uwezo wa kolaga roho. Badelaye, mogoheni yuyatu ambaye ana uwezo wa kwangamiza (kolaga) mwiri na roho kuratu kuzimu. 29Je, kasuku airi kamvakuzwa senti chache? Hata vivyo, kakuna awezaye kugwatsi bila Paba yenu kumanya. 30Ela hata idadi ya nyere zenu zetalwa. 31Musogoheni, kwakukala muna thamani bomu kuriko mashomoro.32Kwa vivyo, chila mumwenga andiye nikubali mbere za atu, nami pia ninda mukubali mbere za Paba yangu ariye Mulunguni. 33Ela iye andiye nikana mbere za atu, nami pia nindamukana mbere za Paba ariye Mulunguni34Musifikirini kukala nekudza reha amani duniani. Sidzire reha amani bali upanga. 35Kwa kukala nekudza henda mwana aminyane na Pabaye, mwana wa chiche aminyane na mameye na mkaza mwana aminyane na Mameye vyela. 36Hadui a mutu vandakala aratu a nyumbani mwakwe.37Iye amuhenzaye Pabaye ama Mameye zaidi kuniriko mimi, kanisitahili. Na iye amuhenzaye chijanawe ama bintiwe zaidi kuniriko mimi pia kanisitahili. 38Iye ambaye kanda utsukula muselaba na kunitua mimi, kanisitahili 39Iye athaminiye maisha andaga angamiza. Ela iye andiye angamiza maishage kwa kunitua mimi andagapata.40"Iye andiye mvakaribisha nyinyi, adzini karibisha mimi, na andiye nikaribisha mimi adzimukaribisha iye ariye nilakiza mimi. 41Na iye andiye mukaribisha nabii kwa sababu ni nabii, andahochera thawabu ya nabii. Na iye andiye mukaribisha mwenye haki kwa kukala ni mutu wa haki, andahochera thawabu ya mutu wa haki.42Yoyosi andiye mupa mumwenga wa atite aa, chikombe cha madzi ga peho kunwa, kwa kukala ni Mwanafunzi wangu, hakika navaambira kandakosa thawabu."

Chapter 11

1Jesu ariho marikiza kumvaelezera anafunzie kumi na airi, weuka achenda fundisha na kuhubiri kahi za midzi yao. 2Johana Mubatizaji ariho sikira kuhusu mahendo ga Jesu Masihi, achihuma ujumbe (Kula jela) kuchirira kpwa anafunzie, nao vachimuza, "We ndiwe udzaye ama kuna munjine ambaye yahupasa humurinde?" 3na wachimuuza, "Uwe ni iye ajaye, au kuna mwinjine tunapaswa kumtazamia?"4Jesu achivajibu "Endani mukamweleze na kumwambira Johana Mubatizaji gago mugonago na go musikirago. 5Vipofu mvaona, viwete mvenenda, enye mahana mvahola, viziwi mvasikira, afu mvafufulwa, na Injili yahubiriwa kpwa masikini. 6Abarikiwa mutu asiyekala na hofu dzulu yangu."7Atu mvariho uka, Jesu achanza kugomba na umati dzulu ya Johana, "Mwenda lolani ko jangwani-tefe zichisumbishwa ni peho? 8Ela ninoni murekwenda lola- mwanamulume adzevela nguo laini? kpwa ujeri, mvamvelao mavazi mororo nikusagela kahi za nyumba za afalume.9Ela mweuka kukola noni-Nabii? Ndio, namwambira, ga ariye zaidi ya Nabii. 10Yuyu ndiye ariye andikirwa, lola, namuhuma mujumbe wangu mbere za usowo ambaye andatengeza njira kabla uwe."11Ujeri namwambira, kahi za mvariovyalwa ni ache, kakuna ambaye ni mubomu kuriko Johana Mubatizaji. Ela ariye mutite kahi za ufalume wa Mulunguni ni mubomu kuriko iye. 12Hangu siku za Johana mubatizaji, mpaka sasa, ufalume wa Mulunguni ni wa nguvu, na enye nguvu nikuuhela kpwa nguvu.13kpwa kukala Manabii osi na sheria, mvekala mvachitabiri mpaka wakati wa Johana; 14na kala mutayari kugakubali gaga, be yuyu ndiye iye Eliya arekala adze. 15Ariye na masikiro ga kusikira, na asikire.16Nichilinganishe na noni chizazi chino? Ni mufano wa ahoho mvasasigao maeneo ga sokoni, mvachehana 17na kpwamba, "Hweapigira chivoti ela kamuvinire. Hweomboleza wela kamuririre."18kpwa kukala Johana wekudza bila kurya mukahe wela kunwa muvinyo, vachamba, "Ana pepo muchafu." 19Mwana wa Adamu wekudza achirya na kunwa naye mvachamba, "Muloleni, ni mulafi na murevi, musena wa atoza ushuru na enye dambi! ela hekima yathibitishwa ni mahendo."20Jesu weanza kuichemera midzi ambayo wemuhenda miujiza kpwa sababu vekala kamvadza tubu. 21Ole wako, kolazini! Ole wako Bethisaida! kpwa miujiza mibomu irohendeka kwenu, kalaho Miujiza iyo yehendeka Tiro na Sidoni, mvandekala mvetubu kapindi kpwa kumvela magunia na kudzihaka ivu. 22Ela namvambira, indakala rahisi kpwa Tiro na Sidoni kusitahimili siku za hukumu kuriko mwimwi.23Uwe Kapenaumu, wafikiria undenulwa hadi Mulunguni? Hata bule, undateremushwa mpaka tsini kuzimu. Here kpwa Sodoma, hata kundehendeka miujiza here irivyo hendeka kpwako, bado vandebaki ta rero. 24Ela nanena vivi, indakala rahisi kpwa ntsi ya sodoma kwema siku za hukumu kuriko uwe."25Muda uwo Jesu achamba, "Nakusifu uwe, Paba, Bwana wa Mulunguni na ntsi, kpwa sababu wemvafitsa mambo gaga enye hekima, na ufahamu, na uchigafunula kpwa ahoho atite. 26Paba kpwa kukala wemvihenza matsoni mwako. 27Mambo gosi gekabidhiwa kpwangu kula kpwa Paba, na kakuna amumanyaye Paba isihokala mwana, na yoyosi ambaye mwana wahenza kumufunurira.28Nzoni kpwangu, mwimwi musumbukao na kuremerwa ni misigo miziho, nami nindamoyeza. 29Dzenjizeni nira yangu na mudzifundishe kula kpwangu, kpwa kukala mimi ni mupore na munyenyekevu wa moyo na mundapata kuoya mioyoni mwenu. 30kpwa kukala nira yangu ni nyembamba na musigo wangu wamvemva (ni mwepesi).

Chapter 12
1Wakati uwo Jesu wekwenda siku ya sabato kuchirira na minda ya atu. Anafunzie mvachikala mvana nzela mvachanza kuvunza masuche kurya. 2Ela mafarisayo mvariho ona gago, mvachimwambira Jesu, "Lola anafunzio mvavunza sheria mvahenda gasigo ruhusiwa siku ya sabato."3Jesu achimvajibu, "Kamudza soma jinsi Daudi arivyo henda wakati arihokala ana nzela hamwenga na atue arivokala nao? 4arivyo enjira ndani ya nyumba ya Mulungu na kuirya mikahe iriyoikwa wakfu ambayo yekala si helali kwakwe kuirya na ariokala anao, ela helali kwa makuhani.5Bado kamudzasoma kahi za sheria, kwamba kahi za siku za sabato makuhani ndani ya hekalu nikubananga sabato, ela kamona makosa (hatia)? 6Ela navamba, ariye mubomu kuriko ro hekalu munaye haha.7kala mungerifahamu riri rmaanishani, "Nathamini rehema, wela si dhabihu," musinge mvahukumu mvasio na makosa. 8Kwa kukala Mwana wa Adamu ndiye Bwana wa sabato."9Kisha Jesu achuka haho achenda kahi za sinagogi. 10Kwekala na mutu ariye kala yuholoza mkono. Mafarisayo mvachimuza Jesu, mvachimwamba, "Je, ni helali kuhoza mutu siku ya sabato?" ili kwamba mvaweze kumushitaki kwa kuhenda makosa (dambi).11Jesu achivaamba, "Ni hiye kahi yenu, ambaye ichikala ng'onziye mwenga, na iyo ng'onzi ichigwa ndani ya wina (dingwi) siku ya sabato, kandaigwira na kuyomboza ndani ya o wina (ro dingwi)? 12Je, nihicho chenye thamani zaidi, kwani mutu, si zaidi ya ng'onzi! Kwa vivyo ni helali kuhenda madzo siku ya Sabato."13Kisha Jesu achimwamba ye mukongo, "Hebu nyosha mukono." Achinyosha, nao uchihola uchikala here o munjine muzima. 14Ela mafarisayo mvachombola na kupanga jinsi mvandivyo mwangamiza. Mvetafuta na kupanga njira ya kumolaga.15Jesu arihomanya jambo riri, achihauka haho. Atu anji mvemutua, naye achivahoza osi. 16Wemva amuru mvasimutangaze kwa atu. 17ili ritimire, ririro nenwa ni Nabii Isaya, kwamba,18"Lola, mutumishi wangu niriye mutsagula, muhenzwi wangu, kahi za iye nafsi yangu iridhika (iradhi). Nindaika Roho wangu dzuluye naye andaitangaza haki kwa mataifa.19Kandahangaika wela kurira; wela kakuna andesikira sautiye vichochoroni. 20Kandavunza mwanzi udzio pondeka; kandazima tambi yoyosi yombozayo mosi, mpaka hukumu ya haki indiho shinda, 21Na kwa dzinare, mataifa vandakala na tamaa.22Mutu fulani chipofu na bubu, arekala yupagawa ni pepo achafu, achirehewa kwa Jesu. Achihozwa chiwango cha kona na kunena. 23Umati wosi uchishangaa,vachamba, "Yawezekana mutu yuno akale ni Mwana wa Daudi?"24Ela wakati mafarisayo variho sikira kuhusu uu muujiza, vachamba, "Yuyu mutu komboza pepo kwa nguvuze mwenye isiho kala kwa nguvu za Belizebuli, mubomu wa Pepo osi achafu." 25Jesu achimvamanya maazo gao achivaamba, "Chila ufalume udzogavika wenye, nikubanangika, na chila mudzi ama nyumba idzo gavika kaiweza kwema.26Ichikala shetani andamusa shetani, be yugavika iye mwenye. Ufalume we undemadze? 27Ichikala nomboza pepo kwa nguvu za Belizebuli, afuasi enu mvandaomboza kwa njira yani? Kwa ajili ya riri be mvandakala mahakimu enu.28Ela, ichikala naomboza pepo kwa Roho wa Mulungu, be ufalume wa Mulungu udziafikira. 29Mutu wawezadze kwenjira nyumba ya mwenye nguvu na akaeya bila kumufunga nyugwe kwanza? 30Yoyosi asekala hamwenga nami, yu chinyume nami, naye asiye kusanya hamwenga nami, watawanya.31Vivyo navaambira, chila dambi na kufuru vanenazo anadamu zaweza kusamehewa, ela kufuru kwa Roho wa Mulungu kainda samehewa katu. 32Yoyosi anenaye chinyume ya Mwana wa Adamu, andasamehewa. ela andenena chinyume na Roho Mtakatifu, kanda samehewa, si urimwengu uu wela udzao.33Uhende muhi kukala mudzo na tundare, ama uhende muhi ukale mui na tundare, maana muhi watambulika kwa tundare. 34Mwi chizazi cha nyoka, kwa sababu muai, mwawezadze kutamuka madzo? Maana kula kwa manji garigo moyoni, mulomo ndo wanena. 35Mutu mudzo kahi za akiba mbidzo, zirizo moyoni womboza madzo, na mutu mui kahi za akiba mbii zirizo moyoni, womboza go mai.36Naamba vivi, siku ya hukumu chila mutu andelavya hesabuye kwa chila neno aroritamuka. 37Kwa sababu, kwa chila neno undatalwa haki, na kwa chila neno undenjira hukumuni."38Baadhi ya aandishi na Mafarisayo mvachimujibu Jesu vachamba, " Mwalimu, hwavoya kunyeswa ishara (Muujiza) kula kwako." 39, Ela Jesu achivajibu achiamba, "Chizazi chii na chishenzi nikutafuta ishara (miujiza). ela kakuna ishara indo onyeswa kwao zaidi ya muujiza wa Nabii Jonah. 40Here jinsi Nabii Jonah arivyo ishi tumboni mwa samaki siku tahu usiku na mtsana, vivyo ndivyo mwana wa Adamu andivyo kala siku tahu Mtsana na usiku kaburini.41Atu a Ninawi mvandaema mbere za hukumu hamwenga na chizazi cha atu a chizazi chichi na kumvahukumu. Sababu mvetubu wakati wa mahubiri ga Jonah; Lolani, mutu mubomu zaidi ya Jonah tiyu yuhaha.42Malikia wa kusini andaenuka siku ya hukumu hamwenga na atu a chizazi chichi na kumvahukumu. Wekudza kula mwisho wa dunia kusikira hekima ya Mufalume Selemani; Lolani, mumwenga mubomu zaidi ya Selemani tiyu yuhaha.43Wakati pepo muchafu amuricha mutu, nikuchirira sehemu ziso na madzi kutafuta hatu ha kuoya, ela asipate. 44Kisha nikwamba, "Nindauya kwangu nyumbani niriko laa." Achiuya, apate nyumba ni tuhu- yesherwa na ichipangwato. 45Be wenda, akahale anzie fungahe ai zaidi kumushinda, vadze vaishi mumo. Hali ya iye mutu sasa yakala mbii zaidi kuriko ho mwanzo. Vivyo ndivyo chindekala chizazi chichi chii."46Jesu ariho kala bado achere kunena na kusanyiko ra atu, lola, mameye na nduguze mvachikala mvanze, mvamala kunena naye. 47Mumwenga achimwamba, "Lola, mameyo na nduguzo achilume mvanze mvamala kunena nawe."48Ela Jesu achimujibu achimwamba, "Mame ni hiye na ndugu zangu ni hio?" 49Achinyosha mukono upande kuriko kala anafunzie achamba "Lola, aa ndo Mame na ndugu zangu! 50Maana chila ahendaye mahenzo ga Paba ariye Mulunguni, iye ndiye ndugu yangu wachilume, ndugu yangu wachiche na mame."

Chapter 13
1Siku iyo Jesu achombola nyumbani achenda sagela ufuo wa bahari. 2Kundi bomu ra atu mvachikusanyika kumuzunguluka, sasa achenjira kahi za mashua achiricha kundi ra atu ufuoni.3Kisha Jesu achimvambira mambo manji sana kwa mafumbo. Achamba, "Lolani, mukurima mumwenga wekwenda achinyela mbeyu. 4Hali achizinyela, mbeyu zinjine zichigwa kanda kanda ya barabara, tsongo mvachidza mvachizitota. 5Mbeyu zinjine zichigwa dzulu ya iwe, kazipatire mutsanga wa kutosha. Zichimera haraka sana, kwa sababu mutsanga wekala kautosha. 6Ela dzua ririho aka, mimeraye ichisha maana yekala kaina mizi, ichinyauka.7Mbeyu zinjine zichigwa kahi za mihi ya miya. Miya ichikula ichilingila mimeya ichifa. 8Mbeyu zinjine zichigwa kahi za mutsanga mudzo wa rotuba, ichivyela ndo mazao, manjine mara gana zaidi, manjine mara mirongo mihandahu zaidi, manjine mara mirongo mihahu zaidi. 9ariye na masikiro, na asikire."10Anafunzi mvachimutua Jesu mvachimuza, "Mbona wanena kwa kundi ra atu kwa mafumbo?" 11Jesu achimvajibu achimvamba, "Mwimwi mudzipewa nafasi kuelewa mambo gahendekago kahi za ufalume wa Mulungu, ela mvamvo kamvapewerwe. 12Maana yoyosi ariye nacho andapewa vinjine, naye andakala na vinji. Ela yoyosi asekala nacho, be ta cho chichache aricho nacho andahokwa.13Iyo ndo sababu nanena nao kahi za mafumbo: Idzaho mvaona, kamvaona; na idzaho mvasikira, kamvasikira, wela kamvaelewa. 14Kwao mvamvo, unabii wa Isaya ukamilika, wambao, "Kusikiza, mundasikira, ela kamundaelewa; kulola, mundaona, ela kamundamanya.15Kwa kukala maroho ga mvamva atu gakala mafu, na kwa masikiro gao kamvasikira, na matso pia mvagafunga. Sevyo, mvandeona kwa matso gao, mvakasikira kwa masikiro gao na mvakaelewa na maroho gao mvaka galuka, nami nindeahoza."16Ela matso genu gabarikiwa, kwa kukala gaona; na masikiro genu, kwa kukala gasikira. 17Ujeri namvaambira kukala Manabii anji na atakatifu mvetamani kugaona gaga mugaonago ela kamvagaonere. Mvetamani mvagasikire gaga mugasikirago, ela kamvagasikirire.18Sikizani sasa fumbo ra mukurima arenyela mbeyu. 19Mutu yoyosi achisikira neno ra ufalume wa Mulungu ela asirelewe, shetani nikudza akanyakua yo mbeyu idziyo nyalwa mwakwe rohoni. Ii ndiyo mbeyu iriyonyalwa kandakanda ya barabara.20Zirizo nyalwa kahi za mawe ni mutu ambaye nikusikira neno na kurihochera kwa furaha, 21isihokala kala mizi ndaniye kwa vivyo wakala naro muda mufuhi sana. Majezo, misukosuko ama mateso gachimupata kwa sababu ya riro neno, wauya na nyuma.22Zirizo nyalwa kahi za mihi ya miya, yuyu ni mutu ambaye nikusikira neno, ela mambo ga duniani na ulongo wa utajiri ukamuzunguluka, naye akabaki bila chivyazi. 23Mbeyu iriyonyalwa kahi za mutsanga wa rutuba, yuyu ni yuyatu mutu ambaye wasikira neno na kurelewa. Nikuvyela matunda na chakurya, kwa mara gana mwenga, kunjine mara mirongo mihandahu na kunjine mara mirongo mihahu zaidi ya zirizo nyalwa."24Jesu achimvapa fumbo rinjine. Achimvambira, "Ufalume wa Mulunguni ni here mutu arenyela mbeyu mbidzo sana mwakwe mundani. 25Ela atu mvariho kala mvarere, haduiwe achenda naye achinyela mbeyuye mbii kahi ya iyo mbeyu mbidzo kisha achihauka. 26Mimeya ichimera, mazao gachipatikana, yo mbeyu mbii nayo ichonekana.27Ahenzi kazi a mwenye munda mvachidza mvachimwambira, 'Bwana, kunyalire mbeyu mbidzo yenye mwako mundani we? Sasa magugu (kwekwe) gadzilaa nahi?' 28"Mwenye munda achimvaambira, 'Hadui ndiye adziye gahenda gago.' Ahenzi kazi e mvachimwambira, 'Sasa wamala hwende hukaburuge?'29"Mwenye munda achimvaamba, 'Hata bule. Kwa sababu hali muchiburuga, mwaweza mukarima hata iyo ngano. 30Richani ngano na magugu vimere hamwenga mpaka wakati wa kuvuna. Ichifika wakati wa kuvuna, nindamvaambira avunaji, "Kwanza ombozani magugu gosi, gafungeni hamwenga mugoche, ela ngano ikusanyeni mwike mwangu pelani."31Kisha Jesu achimvapa fumbo rinjine. Achimvamba, " Ufalume wa Mulungu uhere tembe ya haradali ambayo mutu wekwenda inyela mundani kwakwe. 32Tembe ya haradali ndo tite zaidi ya tembe zosi. Ela ichidzakula, muhiwe ni mubomu zaidi ya mihi yosi. Yakala muhi ambao tsongo osi angani nikujenga vitsunzi kahi za tagaaze.33Jesu achimvaambira fumbo rinjine. "Ufalume wa Mulunguni ni here tsatsu ambayo mwanamuche wehela achiitsanganya na vipimo vihahu vya unga mpaka uchumuka."34Gaga gosi Jesu wemvaambira atu kwa mafumbo; na kamvambirire chochosi isihokala kwa fumbo. 35Vivi wevihenda ili gosi arigonena kuchirira Nabii gatimire, ariho amba, "Nindafugula mulomo wangu kwa mafumbo. Nindanena mambo ambago gefitswa kula mwanzo(musingi) wa dunia."36Kisha Jesu achimvaricha kundi ra atu achenda nyumbani. Anafunzie mvachidza mvachimwambira, "Hwelezere fumbo ra mbeyu mundani." 37Jesu achiajibu achamba, "Anyelaye mbeyu mbidzo ni Mwana wa Adamu. 38Munda ni dunia; mbeyu mbidzo ni ana a ufalume. Kwekwe ni ana a muovu shetani, 39na hadui ariyekudza nyela mbeyu mbii ni shetani. Mavuno ni mwisho wa dunia, na avunaji ni malaika.40Kwa vivyo, hali kwekwe zichikusanywa na kuochwa na moho, ndivyo vindivyo kala mwisho wa dunia. 41Mwana wa Adamu andahuma malaikae, namvo mvandakusanya kula kwa ufalume wa kwakwe osi mvario vikwazo na mvasotua malakizo ga Mulungu. 42Mvandamvatsuha kwenye moho, kwenye kundakala na viriro na kusaga meno. 43Ndiho atakatifu mvandang'ela here dzua kahi za ufalume wa Paba yao. Mwenye masikiro, na asikire.44"Ufalume wa Mulunguni u here chitu cha thamani bomu chirefitswa chiwanjani. Mumwenga achichipata achichifitsa hakwe. Kahi ya raha za kwakwe, achenda achikuza chila chitu chiricho chakwe, achigula riro shamba arimofitsa cho chitu. 45Keheri, ufalume wa Mulunguni ni here mumwenga ariye na biashara atafutaye lulu yenye thamani. 46Achipata mwenga iriyo ya thamani sana, achenda achikuza chila chitu aricho nacho achenda igula iyo lulu mwenga.47Kisha, ufalume wa Mulunguni ni here nyavu iriyo tandwa baharini, ichigwira chila aina ya samaki. 48Irihodzela samaki, avuvi mvachiivuha ufuoni. Kisha mvachikwatya kutsagula samaki adzo mvachenjiza kwenye pakatsa, mvara ai mvachiatsuha.49Indakala vivyo mwisho wa dunia. malaika mvandadza mvaatenganishe atakatifu na enye dambi. 50Mvanda atsuha enye dambi mohoni, kundiko kala na viriro na kusaga meno.51"Mudzelewa gosi gano?" Anafunzie mvachijibu, "Ndio." 52Kisha Jesu achimvaambira, " Kwa vivyo chila mwandishi adziyekala mwanafunzi kwa ufalume wa Mulunguni ni here mutu mwenye nyumba, ombozaye vitu vya kapindi na visha kula kwa hazinaye." 53Ndiho ichifika wakati Jesu achikala yumarikiza mafumbo ga kwakwe, achihauka haho.54Kisha Jesu achenjira sehemu ya kwao achenda fundisha kahi za sinagogi. Mvachimushangaa sana na mvachamba, " Yuno mutu wapatahi hekima ino na wapatahi zino nguvu za kuhenda miujiza? 55Yuno si mwana wa yuya seremala? Mameye si Maria yuno? Nduguze, si Jakobo, Jesefu, Simioni na Judasi? 56Nduguze achiche si mvamva mvario nasi? Wegapatahi gosi gano?"57Mvachitsukirwa sababu yakwe. Ela Jesu achimvaamba, "Nabii kana heshima kwao na kwa atue." 58Kahendere miujiza minji kuko kwa sababu ya kutsa kwamini kwao.

Chapter 14
1Wakati uwo, Mufalume Herode achisikira habari za Jesu. 2Achimva ambira atumishie, "Yuyu ni Johana Mubatizaji; afufuka kula kuzimu (kwa wafu). Kwa vivyo, ndo nguvu ziz zi dzulu ye."3Maana Herode wekala yumufunga Johana, achimuhirika jela kwa sababu ya Herodia, arekala mulamuwe-mukaza Filipo. 4Kwa kukala Johana wekala amwambira, "Si sheria na si haki uwe Herode kumuhela here mucheo." 5Herode wemala kumolaga, ela achogoha atu maana vemumanya Johana Mubatizaji here Nabii.6Siku ya sherehe ya kuvyalwa kwa Herode irihofika, mwana wa Herodia wa chiche achivina mbere za ajeni a mufalume mpaka Herode achitsamirwa. 7Majibuge, ichikala kumuahidi kwa kurya chiraho kukala andamupa chochosi andicho chimala kwakwe.8Baada ya kuelekezwa ni mameye, achamba, "Nirehera haha kwenye sahani, chitswa cha Johana Mubatizaji." 9Mufalume achisikitika kwa voyo riro, ela kwa sababu wekala yudzerya chiraho mbere za atu osi mvarokala hamwenga naye chakuryani, achiamurisha rihendeke jambo riro.10Achihumana na chitswa cha Johana Mubatizaji chichenda katwa kuko jela. 11Chitswa chichirehewa kwenye sahani, musichana achichipewa achenda mupa mameye. 12Anafunzi a Johana mvachidza hela mwiri, mvachenda uzika. Baadaye, mvachenda mwambira Jesu.13Jesu ariho sikira, achikulaa kuko ndani ya mashua achenda sehemu za mafitsoni. Makundi ga atu variho sikira vivyo, mvachimutua kuko kwa magulu kula midzini. 14Ndiho Jesu achimvatua, achona kundi ni bomu achikala na huruma kwao achimvahoza akongo ao.15Irihofika dziloni, anafunzie mvachidza mvachimwambira, "Ii ni sehemu ya kwanda, na dzulo rifika, Mvainge ano atu, ili mvaweze kwenda vijijini mvakadzigulire chakurya."16Ela Jesu achimvaamba, "Kavana haja ya kwenda. Mvapeni chakurya mvarye." 17Mvachimwamba, "Haha huna mikahe mitsano na samaki airi." 18Jesu achamba, "Mvareheni kwangu."19Ndiho Jesu achiamuru atu mvasagale uwanjani. Achihela yo mikahe mitsano na o samaki airi. Achenula chitswa achilola Mulunguni, achibariki, achikata kata mikahe achimvapa anafunzie, anafunzi mvachiapa atu mvachirya. 20Osi mverya kwekuha. Baadaye, masela gosi gachikusanywa-Kahu kumi na mbiri tele. 21Mvariorya mvekala here atu elifu tsano, ache na ahoho kanda.22Upesi achilakiza anafunzi mvenjire mashua mvende mbereze upande wa hiri, hali achi atsamusa atu. 23Baada ya kumvatsamusa, achenda dzulu ya murima hacheye achivoya. Dzulo ririho fika, wekala yukuko hacheye. 24Ela mashua ichikala ikure sana na ufuo kahi ya bahari, sababu ya kusukumwa ni maimbi ga bahari, maana peho yekala yapiga upande wao (yekala mbii)25Kahi za usiku wa zamu ya nne, Jesu achimvatua, kuno wenenda dzulu ya bahari (madzi). 26Anafunzi mvariho mona wenenda dzulu ya madzi, mvachitatizika mvachamba, "Ni pepo!" nao mvachikwatya kupiga kululu za woga. 27Ela Jesu achinena namvo achimvambira, "Dzipeni moyo, ndimi! Musogoheni."28Petero achimujibu achimwamba, "Bwana, kala ndiwe niamuru nikutue dzulu ya madzi." 29Jesu achimwamba, "Nzo." Petero achombola kula kwa mashua achenenda dzulu ya madzi kumutua Jesu. 30Ela Petero ariho ona uziho wa maimbi, achanza kogoha. Achikwatya kuzama, acheha kwa sauti achamba, "Bwana nokola!"31Jesu achigoloza kare mukono, achimugwira Petero, achimwamba, "Uwe mwenye imani chache, mbona udzogoha?" 32Jesu na Petero mvariho enjira kahi za mashua, kusi richiricha. 33Ndiho anafunzi kahi za mashua mvachi muabudu Jesu mvachamba, "Ni jeri uwe u Mwana wa Mulungu."34Mvariho kala mvadzivuka, mvachifika ntsi ya Genesareti. 35Atu a sehemu iyo mvariho mutambua Jesu, mvachihuma ujumbe chila hatu jirani mvachimurehera chila mutu arekala mukongo. 36Mvachimuvoya kala mvanderuhusiwa hata kuguta tu vazi ra kwakwe, na chila ariye riguta achihola.

Chapter 15
1Ndiho mafarisayo na aandishi vachidza kwa Jesu kula Jerusalemu. Vachuza, 2"Kwa noni anafunzio vakahela kutua mila za atumia? Maana vachirya kavoga mikono." 3Achivajibu achivamba, "Be mbona mwi mwahenda chinyume na sheria za Mulungu kwa sababu ya mila zenu?4Kwa maana Mulungu weamba, " Muheshimu Pabayo na Mameyo,' na 'Anenaye mai kuhusu pabaye ama mameye hakika andafa.' 5Ela mwamba, 'Yoyosi amwambaye pabaye ama mameye, 'Msaada wowosi ambao undeuhochera kula kwangu ni zawadi kula kwa Mulungu" 6mutu iye kashurutishwa kumuheshimu pabaye.' Kwa njira ii, mudzi rihenda neno ra Mulungu kukosa maana (mudzirigaluza) kwa niaba ya tamaduni zenu.7Anafiki! Ni jeri Nabii Isaya wetabiri kuahusu ariho amba, 8' Kwa ndimi zao ndo atu mvamva mvaniheshimu, ela roho zao zikure sana nami. 9Mvaniabudu bule kwa sababu mvafundisha mafundisho garigo malakizo ga anadamu."10Kisha achieha kundi achivaamba, "Sikizani na munielewe- 11Kakuna chitu chenjiracho mulomoni mwa mutu chiwezacho kumwenjiza najisi. Isihokala chombolacho mulomoni mwakwe."12Ndiho anafunzi vachimutua Jesu vachimwamba, "Wamanya mafarisayo vetsikirwa variho sikira manenogo?" 13Jesu achivajibu achivamba, "Chila muhi ambao Paba wa Mulunguni kaunyalire undang'olwa. 14Richanani nao, ni vilongozi chipofu. Chipofu achilongoza chipofu munziwe, vosi vandenjira kwenye dingwi."15Petero achijibu achimwambira Jesu, "Hwelezere maana ya fumbo rino." 16Jesu achimuza, "Bado kamudza elewa? 17Kamwelewa kala chochosi chenjiracho tumboni chombola mselani?18ela vyombolavyo mulomoni vila na moyoni. Ndo vitu vyenjizavyo mutu najisi. 19Sababu, kula kwa moyo wa mwanadamu, mawazo machafu, kolaga, uzinzi, Uasherati, wevi, ushahidi wa ulongo, na matusi. 20Vivi ndo vitu vimwenjizavyo mutu najisi. ela kurya na mikono michafu kainajisi mutu."21Jesu achuka achenda sehemu za midzi ya Tiro na Sidoni. 22Mara, mwanamuche mukanani achidza kula iyo sehemu. Achipiga kululu achamba, "Nonera mbazi Bwana, Mwana wa Daudi! Mwanangu wa chiche avamiwa ni pepo (apagawa)." 23Ela Jesu kamujibire chitu. Anafunzie vachimutua vachimusihi, vachamba "Mwinge, maana wahupigira kululu."24Ela Jesu achivajibu, achiamba, " Sihumirwe kwa yoyosi isihokala kwa ng'onzi zirizo angamika za Iziraeli." 25Ela, mwanamuche achidza, achizama mbereze, achamba, "Bwana, nisaidia." 26Achimujibu, achamba, "Si sawa kuhela mukahe wa ana kisha uatsuhire anakuro."27Achamba, "Ndio Bwana, ela hata anakuro nikurya masela ga chakurya chigwacho kula kwa meza za Mabwana zao." 28Kisha Jesu achimujibu, "Mwanamuche imaniyo ni bomu; na ikahendeke kwako here uhenzavyo." Mwanawe achihola kula saa iyo.29Jesu achihauka haho achenda hehi na bahari ya Galilaya. Achipanda karima achenda sagela kuko. 30Makusanyiko ga atu vachimutua. Vachimurehera virema, vipofu, mabubu na viwete na anjine anji akongo. Vachiaika maguluni ha Jesu, achivahoza. 31Vivyo, kusanyiko ra atu vachishukuru na kushangaa kona mabubu vachinena, viwete vachenenda, vario pooza vachihola na vipofu vachona. Vachimutukuza Mulungu wa Iziraeli.32Jesu achieha anafunzie achiamba, "Naonera mbazi atu vava sababu vadzikala nami siku tahu kare na kavana cha kurya. Senzi hurichane nao bila kurya, sevyo anjine vandenda zimia njirani." 33Anafunzie vachimuza, "Ni hiko hwaweza kupata mikahe ya kutosha nyikani kuno kuvekusha atu osi ano?" 34Jesu achivauza, "Muna mikahe mingahi?" Vachamba, "Fungahe, na visamaki vichache." 35Jesu achiva amuru umati vasagale uwanjani.36Achihela yo mikahe fungahe na o samaki, na baada ya kushukuru, achiikata kata achivamba anafunzi. Anafunzi vachiapa umati. 37Atu osi verya kwekuha. Baadaye, mvachikusanya kahu fungahe tele ya mabaki ga mikahe. 38Osi varorya, mvekala atu elifu nne, kuusa ache na ahoho. 39Helafu Jesu achiatsamula makusanyiko achenjira kwenye mashua achenda sehemu ya Magadani.

Chapter 16
1Mafarisayo na Masadikayo vachimutua kumujeza. Vachimumala avahendere muujiza kula Mulunguni. 2Ela achimvajibu, achimvamba, "Wakati wa dzulo, mwaamba, 'Kundafuguka anga, maana mainguni ni kutune."3Ichifika madzacha, mwaamba, "Hali ya anga rero si mbidzo, kwa kukala anga ni tune na maingu gafinika anga rosi." Mwamanya kutambua muonekano wa anga, ela kamuweza kutabiri ishara za nyakati. 4Chizazi chiovu chizinzi, ndo chimalacho konyeswa ishara, ela kakuna ishara chindeonyeswa, ishihokala ishara ya Nabii Jonah." Jesu achivaricha achihauka.5Anafunzi mvarihofika upande wa hiri, mvachikala mvasahau kutsukula mikahe. 6Jesu achimvambira, "Dzimanyirireni, na mukale matso dzulu ya tsatsu ya Mafarisayo na Masadukayo." 7Anafunzi mvachuzana enye kwa enye, mvachamba, "Ni kwa sababu kahutsukulire mikahe." 8Jesu achigamanya achimvamba, "Mwino enye imani tite, mbona mwauzana na kwamba ni kwa sababu kamutsukulire mikahe?9Kamwelewa? Je kamukumbuka mikahe mitsano yerisa atu elfu tsano, na ni kahu ngahi mwezidzaza na mabaki? 10Ama ira mikahe fungahe irorisa atu elfu nne, na ni kahu ngahi za mabaki muriyo kusanya?11Ikaledze kamudzaelewa kukala sikalire nanena dzulu ya mikahe? Dzihadharini na mumanye tsatsu ya Mafarisayo na Masadiukayo." 12Ndiho vachelewa kukala wekala kavambira kuhusu tsatsu ya mikahe, ela vakale makini na mafundisho ga Mafarisayo na Masadukayo.13Sasa Jesu arihofika sehemu za Kaiseria ya Filipi, achuza anafunzie, achamba, "Atu mvanamba Mwana wa Adamu ni ani?" 14Mvachimwamba, "Anjine mvaamba u Johana Mubatizaji; anjine mvaamba u Eliyah; Anjine, Jeremia, ama mumwenga kahi za manabii." 15Achimvaamba, "Ela mwino mwaamba mino ni ani?" 16Arihojibu Simioni Petero achamba, "U Masihi, Mwana wa Mulungu aishiye."17Jesu achimujibu, achimwamba, "Udzibarikiwa, Simioni mwana wa Jonah, sababu si damu na nyama vidzo kufugulira gago, isihokala Paba ariye dzulu Mulunguni. 18Nami pia nakwambira uwe u Petero, na dzulu ya iwe riri, nindajenga kanisa rangu. malango ga kuzimu kaganda rishinda.19Nindakupa funguo za ufalume wa Mulunguni. Chila undichofunga haha duniani, chindafungwa Mulunguni, na chila undicho ika huru, haha duniani, chindafugulwa Mulunguni." 20Ndiho Jesu achiamuru anafunzie mvasimwambire yoyosi kukala iye ndiye Masihi.21Kula wakati uwo Jesu achanza kuambira anafunzie kukala ni lazime ende Jerusalemu, akateseke mambo manji mikononi mwa abomu a Masinagogi na Makuhani akulu na Aandishi, olagwe, kisha afufuke siku ya hahu. 22Petero achimuvuha kanda achimuchemera, achimwamba, "Gaga nagakale kure sana nawe, Bwana! gaga nagasikupate!" 23Ela Jesu achimugalukira achimwambra Petero, "Uya nyuma zangu, Pepo! U chikwazo kwangu, kwa kukala kufikiria mambo ga Mulungu, wafikira ga chidamu."24Jesu achimvambira anafunzie, "Ichikala hana yoyosi amalaye kunitua, ni lazima adzikane (adziudhi), atsukule muselabawe, anitue. 25Kwa kukala chila amalaye kuokola uhaiwe, andawangamiza, ela chila andiye angamiza uhaiwe kwa sababu yangu, undaupata. 26Kwani, indamufaidi mudamu noni, apate urimwengu muzima ela akose uhaiwe? Mutu waweza kulavyani kugula uhaiwe?27Kwa kukala Mwana wa Adamu, andadza kwa utukufu wa Pabaye na malaika akwakwe. Kisha andava zawadisha chila mumwenga kulingana na mahendoge. 28Ujeri namvaambira, kuna anjine enu vemireo haha ambao kamvanda tata chifo hadi mvamone Mwana wa Adamu adzavyo kahi za ufalume wa kwakwe."

Chapter 17
1Siku ya tandahu baadaye, Jesu weahela hamwenga naye, Petero, na Jakobo na Johana nduguye, na achivahela hata dzulu ya murima mure hachiyao. 2Wegaluzwa mbere zao. Usowe weng'ela here dzua, na nguozezichoneka kung'ela here mwangaza.3Mara tu, weombolera Musa na Eliya vachisumurira naye. 4Petero achimujibu na kumwambira, "Bwana, ni vidzo kwehu kukala haha. Chamba uchihenza, nindajenga haha vibanda vihahu-chimwenga chako, chimwenga cha Musa na chimwenga cha Eliya."5Bado achere kunena, ingu reruhe richivapa chivuri na ghafla ichombola sauti kula na riro ingu richamba, "Yuyu ni Mwanangu muhenzwi nihamirwaye naye. Musikizeni." 6Anafunzi variho sikira gago, vachigwa chifudi fudi vachenjirwa ni woga mubomu. 7Kisha Jesu achidza achiaguta na kuvamba, "Emani, musogohe." 8Variho emesa vitswa vyao, kavonere yoyosi munjine isokala Jesu Masihi hacheye.9Mvarokala vatima kula mrimani, Jesu achiva amuru achivamba, musomboze habari za maono gaga hadi mwana wa Adamu andiho fufuka kula kuzimu." 10Anafunzie vachimuza, vachamba, "Ni kwa noni aandishi vaamba Eliya ndiye andekudza wa kwanza?"11Jesu achivajibu, achivamba, "Ndio. Eliya andakudza wa kwanza na andaudzya mambo gosi. 12ela navambira, Eliya wekudza kare, ela kava mumanyire. Badelaye, vemuhendera mambo vahenzago ao. Hali iyo mwenga, Mwana wa Adamu ndo andivyo teswa mikononi mwao." 13Ndiho anafunzi vachimanya kukala wekala achigomba habari za Johana mubatizaji.14Varihofika kpwa kundi ra atu, mutu mumwenga achimutua, achimupigira mavindi, achamba, 15"Bwana, monere mbazi mwanangu wa chilume, ana ukongo wa chifafa wateseka sana. Mara nyinji adzegwa mohoni ama madzini. 16Nemureha kpwa anafunzio, ela kavawezere kumuhoza."17Jesu achimujibu achimwamba, "Chivyazi chisicho na imani na chiricho banangika, nindakala namwi kpwa muda wani? Murehe hano." 18Jesu achichemera iye pepo, achimombola, chijana achihola saa iyo.19Anafunzi vachenda kpwa Jesu chisiri vachimwamba, "kpwa noni kahuwezere kumomboza pepo?" 20Jesu achivamba, "Sababu ya imani yenu chache. Maana ujeri navaambira, ichikala mundakala na imani ndide here tembe ya haradali, mundaweza kpwambira uu murima, "Uka hano, enda hara," undasengera, na kakuna chitu chindovashinda. 21(Zingatia maneno ga msitari wa ishirini na mwenga) ela, aina ii ya pepo kaweza kombola ila kpwa kufunga na kuvoya.22Wakati va Galilaya, Jesu achivambira anafunzie, "Mwana wa Adamu andenjizwa mikononi mwa atu, 23Vandamolaga, ela siku ya hahu andafufuka." Anafunzie vesikira huzuni muno.24Varihofika Kaperinaumu, atu vakusanyao kodi ya nusu shekeli vachimwendera Petero vachimwamba, "Je, mwalimu wenu ni kuriha kodi ya nusu shekeli?" 25Achamba, "Ndio." Petero ariho enjira ndani ya nyumba, Jesu achigomba na Petero kpwanza achimwamba, "Wafikiria noni Simioni?" afalume a dunia, nikukusanya ushuru na kodi kula kpwa ani? Kula kpwa ara vaatawelao ama kula kpwa ajeni?26"Kula kpwa ajeni," Petero achijibu. "kpwa vivyo tawalwa vahuru," Jesu achamba. 27ela, ndo husiahende akusanyaji ushuru vakahenda dambi, enda baharini, tsuha ndoano, samaki undemugwira wa kpwanza momboze. Undiho ufugula mulomowe, undaona mumo shekeli mwenga. Ihale, uvape atoza ushuru kpwa ajili yehu uwe na mimi.

Chapter 18
1Wakati uwo anafunzi mvachimutua Jesu vachimuza, "Mukulu kabisa kahi za ufalume wa Mulungu ni hiye?" 2Jesu acheha muhoho, achimwika kahi yao, 3achamba, "Ujeri namvaambira, labuda mutu ugaluke ukale here yuyu muhoho, kundaweza kwenjira kahi za ufalume wa Mulungu.4Kwa vivyo, yoyosi andekala munyenyekevu here yuyu chijana mutite, ndiye mubomu kahi za ufalume wa Mulungu. 5Yoyosi andekaribisha muhoho dza yuyu kwa dzina rangu, wanihochera mimi. 6Ela yoyosi andemuhenda mumwenga wa ahoho aa mvaniaminio kwenjira dambini, indakala bora zaidi kwakwe kufungwa dziwe bomu singoni, akazamiswe baharini.7"Ole wa dunia ii sababu ya vikwazo! Maana ni muhimu kukala vikwazo vikaleko, ela ole we mutu iye ambaye andareha vivyo vikwazo! 8Ichikala mukonowo ama chigulucho chindaku sababishira dambi, ukate uutsuhe. Ni vidzo sana wenjire kahi za uzima bila mukono ama chigulu kuriko kutsuhiwa kahi za moho wa jehanamu uchikala na mikono yosi miri ama magulu gosi mairi.9Ichikala dzitsoro rindakukosesha, romboze uritsuhe. Ni vidzo wenjire uzimani na dzitso mwenga kuriko utsuhiwe mohoni jehanamu na matso gosi mairi.10Onani kala kamuadharau aa ahoho. Maana namva ambira, Mulunguni kuna malaika ambamvo wakati wosi mvalola Paba ariye Mulunguni usoni. 11(Zingatia: Maneno gonekanago here ga musitari wa kumi na mwenga. "Kwa kukala Mwana wa Adamu wekudza kuokola chiratu chirichokala chidzangamika" kagaonekanire kahi za nakala muhimu za kapindi).12Mwaazani? Ichikala mutu ana ng'onzi gana, na mwenga yao yangamike, je, karicha zinjine mirongo chenda na chenda mirimani akenda tafuta mwenga idze angamika? 13Achipata yo mwenga, ujeri namvaambira, anda sherekea zaidi kuriko zo mirongo chenda na chenda ambazo kazangamikire. 14Kwa hali iyo mwenga, si mahenzo ga Paba yenu Mulunguni kwamba mumwenga wa ahoho aa aangamike.15"Nduguyo achiku kosera, enenda ukamukanye, muchikala mwimwi airi tu. Achikusikira, udzimudzya nduguyo kahi za uhenzo. 16ela kala kakusikirire, hela mumwenga ama airi anjine mwende hamwenga ili kwa ushahidi wa airi ama ahahu, chila neno rindakala rithibitishwa.17Achikahela kuasikiza, enda ukahirike jambo riro kanisani. Achikahela kusikiza kanisa, na akale kwako here mutu wa taifa na mutoza ushuru.18Namvaambira ujeri, chila chitu muchifungacho duniani, chindafungwa Mulunguni, na chila mundicho chifugula duniani chindafugulwa mulunguni. 19Keheri navaambira, kala atu airi kahi yenu vachikubaliana kuhusu jambo vachuza, vandahenderwa ni Paba ariye Mulunguni. 20Kwa kukala atu airi ama ahahu vachikusanyika hamwenga kwa dzina rangu, nami ni hamwenga nao."21Petero achenda kwa Jesu achimwamba, Bwana, ni mara ngahi ndugu yangu andanikosera na nimusamehe? Mara fungahe?" 22Jesu achimujibu, "Sindakwambira mara fungahe, ela mara sabini mara fungahe.23Kwa vivyo ufalume wa Mulunguni u sawa na mufalume aremala kufunga hesabuze na ahenzi kazie. 24Ariho anza kaziye, muhenzi kazi mumwenga achidza arekala wamudai telanta elifu kumi. 25ela kwa kukala wekala kana njira ya kuriha denire, Mufalume achiamuru akuzwe, iye na muchewe na anae na chila chitu aricho kala nacho, ili denire ririhike.26Kwa vivyo muhenzi kazi achigwa, achimuzamira achamba, 'Bwana, nivumirira, nindakuriha chila chitu.' 27, Mufalume ariho sikira huruma kwa muhenzi kaziwe, achimurichira na kumusamehe denire.28ela mutumwa iye weuka achimupata mumwenga wa atumwa anzie, arekala naye wamudai dinari gana. Achimugwira, achimushongola, achimwamba ' Niriha deni rangu.' 29Ela, mutumwa munziwe achimuzamira na achimusihi achamba, 'kala muvumirivu, nami, nindakuriha.'30Ela Mutumwa wa kwanza wekahela. Badelaye, achenda achimwenjiza chifungoni ili mpaka amurihe denire. 31Atumwa anzie variho ona vivyo, vachitsikirwa muno. Mvachenda kwa tajiri wao mvachimwelezera chila chitu chirehendeka.32Tajiri iye achimweha iye mutumwawe achimwamba, 'Uwe Mutumwa katili, nekusamehe deniro rosi kwa kukala wenivoya nikusamehe. 33Wekala kuweza kumusamehe mutumwa munzio, jinsi mino nirivyo kusamehe?'34Bwana iye achitsikirwa sana achimulavya kwa atesi mpaka andiho riha denire. 35Vivyo, Paba wangu ariye Mulunguni naye andavahendera dza vivyo kala kamunda kala na musamaha kwa ndugu zenu kula kwa roho zenu."

Chapter 19
1Wakati Jesu ariho marikiza maneno gaga, achuka Galilaya achenda sehemu za Juda ambayo i mbere ya muho wa Joridani. 2Makundi mabomu vachimutua naye achivatibu.3Mafarisayo vachimutua, vachimuza, "Je, ni sawa (helali) mutu kutaliki muchewe kwa sababu yoyosi?" 4Jesu achimvajibu achimvaamba, "Kamudzasoma mwi kukala ye ariye mvaumba kula mwanzo wemvaumba muche na mulume?5Ariye mvaumba pia achamba, ' Kwa sababu ii, mulume andamvaricha pabaye na mameye adziunge (agwirane) na muchewe, na airi ao vandakala mwiri mumwenga.' 6Kwa vivyo si atu airi keheri, ela ni mwiri mumwenga. Kwa vivyo, chidzicho unganishwa ni Mulungu, yoyosi asitenganishe."7Vachimwambira, "Mbona be, Musa wehuamuru huvape cheti cha telaka na huvainge?" 8Jesu achimvamba, "Kwa ugumu wenu mioyoni, Musa wemvaruhusu kutaliki ache enu, ela kula mwanzo yekala sevyo. 9Namvaambira, yoyosi atalikiye muchewe, isokala kwa sababu za uzinzi na ahale muche munjine, wazini."10Anafunzi mvachimwambira Jesu, "Ichikala iyo ndo hali irivyo kahi ya mutu na muchewe, be si tototo mutu kuhela.' 11Ela Jesu achimvamba, "Si chila mutu waweza kukubali neno riri, isihokala mvo mvaro ripewa. 12Sababu kuna Matoashi mvaro vyalwa vivyo kula kwa mamezao na kuna Matoashi mvaro hendwa Matoashi ni anadamu, na pia kuna Matoashi mvaro dzihenda enye Matoashi kwa sababu ya ufalume wa Mulungu. Awezaye kukubali fundisho riri, arikubali."13Kisha Jesu achireherwa ahoho atite ili aweze kuvaikira mikono amvavoyere, ela anafunzie mvachimvachemera. 14Ela Jesu achamba, "Mvaruhusuni ao ahoho mvadze kwangu, wela musiazuiliye, sababu ufalume wa Mulunguni ni wa atu dza mvamvo." 15Achimvaikira mikono ahoho, helafu achihauka haho.16Mutu mumwenga achimutua Jesu achimuza, "Mwalimu, ni hicho chidzo lazima nichihende ili nikaweze kurithi uzima wa milele?" 17Jesu achimujibu, " Mbona wanuza nihicho chidzo? Mumwenga hacheye ndiye mudzo, ela kala wamala upate uzima wa milele, tua malakizo ga Mulungu.(sheria za Mulungu)"18Achimuza keheri, "Ni malakizo higo?" Jesu achimujibu achimwamba, " Usolage, usizini, useye, usikenge, 19muheshimu pabayo na mameyo, muhenze jirani wa kwako here uwe mwenye."20Chijana achimwamba, "Gago gosi nikala nichigahenda. Ni hicho keheri chinjine?" 21Jesu achimwambira, "Uchimala ukale mukamilifu, enda, kakuze chila chiricho chako, gavira masikini, nawe undakala na mali(hazina) Mulunguni; helafu udze unitue." 22Ela Chijana ariho sikira maneno ga Jesu, Achuka achenenda na huzuni, maana wekala ana mali nyinji.23Jesu achiambira anafunzie, "Ujeri namva ambira, ni vigumu sana kwa tajiri kwenjira kahi za ufalume wa Mulunguni. 24Keheri namva ambira, ni rahisi kwa ngamia kuchirira tundu ya sindano kuriko mutu tajiri kwenjira kahi za ufalume wa Mulungu."25Anafunzi mvariho sikira vivyo, mvachi shangaa sana mvachiuza, "Be nani andeokoka?" 26Jesu achialola achamba, "Kwa anadamu, kaiwezekana, ela kwa Mulungu, vyosi vyawezekana." 27Petero achimuza, "Lola Bwana, hudziricha chila chitu kwa kukutua uwe. Hundapatani?"28Jesu achimvambira, "Ujeri namva ambira, iye anituaye mimi kahi ya chivyazi chichi chisha, wakati Mwana wa Adamu andiho sagela kahi za chihi cha enzi, mwimwi ambao mukala muchinitua namwi mundasagela kahi ya vihi kumi na mbiri vya enzi, kuhukumu makabila kumi na mairi ga Iziraeli.29Chila ariye richa nyumbaye, nduguze achilume na achiche, pabaye, mameye, ana, ama shambaye kwa ajili yangu andahochera mara gana zaidi na andaurithi uzima wa milele. 30Ela anji mvario ni a kwanza mvandakala a mwisho, na amwisho mvandakala a kwanza.

Chapter 20
1"Kwa kukala ufalume wa Mulunguni ufanana na mwenye munda wa mizabibu arelamuka madzacha sana kukodisha ahenzi kazi mwakwe mundani. 2Baada ya kukubaliana na ahenzi kazie mushahara wa denari mwenga, achivahuma mwakwe mundani.3Achombola keheri masaa mahahu baadaye achona ahenzi kazi anjine vemire bule sokoni. 4Achimvamba, "Mwimwi namwi, endani mundani kwangu kwenye mizabibu, nami nindamvapa chiricho haki." Namvo pa mvachenda henda kazi.5Baada ya masaa sita, achombola keheri na pia baada ya masaa chenda achihenda dza vivyo. 6Mara injine keheri baada ya masaa kumi na mwenga achombola achenda ona anjine vemire bule bila kazi. Achimvamba, 'Mbona mwemire tu haha bule siku nzima?' 7"Mvachimwamba, "Kwa sababu kakuna adzehwajiri.' Achimvamba, "Mwimwi namwi endani kwenye munda wa mizabibu."8Dziloni irihofika, mwenye munda achimwambira munyaparawe, 'Aehe ahenzi kazi osi umvarihe kwanzira arekudza mwisho mpaka arekudza wa kwanza.' 9"Ahenzi kazi mvarihokudza saa kumi na mwenga, chila mumwenga wao achihochera dinari mwenga. 10Mvarihofika mvara mvario ajiriwa a kwanza, mvachifikiria mvandarihiwa zaidi, ela mvamvo namvo mvachirihiwa iyo dinari mwenga chila mutu.11Mvariho hochera pesa zao, mvachimulelamira mwenye munda. 12Mvachamba, ' Mvamva mvadziokudza mwisho mvahenda kazi kwa saa mwenga hacheye, ela udzimvahenda hukale sawa, sisi hudzio henda kazi ya siku nzima tsini ya dzoho kali."13"ela mwenye munda achimvajibu achimvamba, 'Musena, sidzakukosera. Je kahukubalianire mariho ni dinari mwenga kwa kazi undiyo henda? 14Hela cho chiricho chako na uhauke. Nitsagula mwenye kuapa mvamva ahenzi kazi mvadziokudza mwisho mushahara sawa na mwimwi.15Je si haki na sheria kwangu kuhenda vyo nimalavyo na changu? Ama una wivu kwa kukala nina mbazi?' 16Kwa vivyo wa mwisho andakala wa kwanza, na wa kwanza andakala wa mwisho." (Chitabu cha kare kachina, 'anji vehewa, ela achache mvachitsagulwa').17Jesu arihokala waambuka Jerusalemu, achiahela anafunzie kumi na airi kanda, njirani achimvaambira, 18"Lolani, hwenenda Jerusalemu, na Mwana wa Adamu andelaviwa kwa Makuhani akulu na Aandishi. Mvandamuhukumu chifo 19na mvandamulavya kwa mataifa mvamudhihaki na kumuchapa, kisha mvamusulubishe. Ela siku ya hahu andafufulwa."20Mameye ana a Zebedayo mvachimutua Jesu hamwenga na anae. Achimupigira mavindi mbereze, achimuvoya. 21Jesu achimuuza, "Wamaladze?" Achimujibu, "Amuru mvamva anangu airi, mvakasagale, mumwenga mukono wo wa kurya, mumwenga mukonowo wa kumotso, kahi za ufalume wa kwako."22Ela Jesu achimujibu achimwamba, "Kumanya uwe cho uchivoyacho. Je, una uwezo wa kunwa cho chikombe ambacho si kure kuchinwa?" Mvachimwamba, "Hundaweza." 23Achimvamba, "Chikombe changu ndio mundachinwa. ela kusagela mumwenga mukono wa kurya, mumwenga mukono kumotso, si gangu kuamua, ela ni kwa mvaratu ambavo mvadzitengezerwa ni Paba." 24Mvara anafunzi anjine kumi mvariho sikira vivyo, mvachiatsikirirwa mvo ndugu airi.25Ela Jesu achimveha kwakwe achimvamba, "Mwamanya kukala atawela a mataifa nikuatisha na akulu ao nikuhenda mamulaka dzulu yao. 26Ela ni isikale vivyo kahi yenu. Badelaye, Yoyosi amalaye kukala mubomu kahi yenu lazima akale muhumiki wenu, 27na yoyosi ahenzaye kukala wa kwanza kahi yenu lazima akale muhumiki wenu, 28Dza here vyo Mwana wa Adamu kadzire kuhumikirwa, bali kuahumikira, na kuulavya uhaiwe here sadaka kwa anji."29Varihokala vombola Jeriko, kundi ra atu mvachimutua. 30Hekala hana vipofu airi mvasegere kandakanda ya barabara. Mvariho sikira Jesu wachira, mvachipiga kululu, "Bwana, Mwana wa Daudi, honere mbazi." 31Kundi ra atu mvachia chemera, mvachiamba mvanyamale, ela mvezidi kupiga kululu zaidi, "Bwana, Mwana wa Daudi, honere mbazi."32Jesu achema, achimveha achamba, "Mwamala nimvahenderedze?" 33Mvachimwamba, "Bwana, havoya kala matso gehu gafuguke." 34Jesu, achidzalwa ni huruma, aciaguta matso. Dakika iyo mvachipata kona nao mvachimutua.

Chapter 21
1Jesu hamwenga na anafunzie mvachifika hehi na Jerusalemu na achenda mpaka Bethifage, kwenye mirima ya mizeituni, kisha Jesu achihuma anafunzie airi, 2achimvambira, "Eendani chijiji chiricho hehi, haho mundaona punda yufungwa na mwanapunda hamwenga naye. Afuguleni muarahe kwangu. 3Ichikala mutu yoyosi andanena rorosi kuhusu riro, mundamwamba, 'Bwana ana mahitaji nao,' na iye mutu andamvarichira mudze namvo.4Sasa gaga gehendeka ili kuritimiza neno rironenwa ni Nabii, achamba, 5"Mwambire binti sayuni, 'Lola, mufalume wa kwako wadza kwako, munyenyekevu dzulu ya punda-mwana punda6Kisha ananfunzie mvachenda mvachihenda here Jesu arivyo amuru. 7Mvachimureha punda na mwana punda, mvachiika nguo zao, Jesu achizisagalira. 8Anji kahi za kundi mvepanga nguo zao njirani, anjine mvachikata matsanzu mvachiga handika njirani.9Ndiho makundi ga atu mvachenda kwa Jesu na mvosi mvaremutua mvekwenda mvachipiga kululu mvachamba, "Hosana kwa Mwana wa Daudi! Adzibarikiwa adzaye kwa dzina ra Bwana! Hosana kwa ariye dzulu!" 10Jesu arihofika Jerusalemu, mudzi muzima weondoka, uchuza, "Nani yuno?" 11Makundi mvachamba, "Yuyu ni Jesu, Nabii kula Nazareti Galilaya."12Helafu Jesu achenjira hekaluni. Achimvainga osi mvarokala mvaenjiza biashara mumo,achenula na kupindua meza za mvarokala mvabadilishana pesa na vihi vya mvariokala mvakuza magia. 13Achimvambira, "Yeandikwa, 'Nyumba yangu indehewa nyumba ya mavoyo, ela muihenda pango ra anyang'anyi." 14Kisha vipofu na virema mvachirehewa kwakwe mo hekaluni, naye achimvahoza.15Ela abomu a Makuhani na andishi mvariho ona mambo ga ajabu arigohenda, na mvariho sikira ahoho mvachipiga kululu hekaluni mvachamba, "Hisana kwa Mwana wa Daudi," mvachitsukirwa. 16Mvachimwambira, "Wasikira go mvanenago?" Jesu achimvaamba, "Ndio! Ela kwani kamudzasoma mwi, 'Kahi za milomo ya ahoho na ana mvamwao udzitayarisha sifa'?" 17Jesu achimvaricha achenda nze ya mudzi wa Bethani achilela kuko.18Sasa, madzacha arihokala wauya mudzini, wekala wahisi nzela. 19Arihoona mutini kanda ya barabara, achiutua ela kapatire chochosi isihokala makodza. Achiwambira, "Musipatikane keheri matunda keheri kwako," dakika iyo uchinyauka uchifa20Anafunzi mvario ona vivyo, mvachisitaajabu mvachuza, " Ikaladze mutini ukanyauka?" 21Jesu achimvajibu achimvaamba, "Ujeri namvaambira, muchikala na imani bila kushuku, kamundahenda tu gaga nidzigohendera uu mutini, ela mundaweza hata kuamuru uu murima, "Enulwa dzulu ukakanywe baharini,' na vindahendeka. 22Chila muvoyacho, kwa imani, mundachipata."23Jesu ariho enjira hekaluni, makuhani abomu na vilongozi a atu mvachimutua hali achifundisha mvachimwamba, "Ni kwa nguvu hizo uhendago gano, na arekupa mamulaka (uwezo) uno nani?" 24Jesu achiajibu achimvamba, "Nami nindamvauza swali mwenga. Muchinambira, nami nindamvambira nahumira mamulaka higo kugahenda gaga.25Ubatizo wa Johana- wekala ulaa nahi? Kula Mulunguni ama kula kwa anadamu?" Mvachisumurira enye kwa enye, mvachamba, 'Huchamba, 'Kula Mulunguni,' andahwambira, ' Mbona bee kamumwaminire?' 26Ela huchamba, 'Kula kwa anadamu,' hogoha riri kundi ra atu, maana atu osi mvemumanya Johana here Nabii." 27Ndiho mvachimujibu Jesu mvachimwamba, "Kahumanya." Naye achimvamba, "Hata mimi sindamwambira nahenda gaga kwa uwezo wa ani.28ela maazo genu ni higo? Mumwenga wekala na anae airi achilume. Achimwendera wa kwanza achimwamba, ' Mwanangu, enda rero ukarime mundani.' 29"Yuya chijana achimujibu achimwamba, "Sindavihenda,' ela baadaye achigairi achendarima. 30Achenda kwa yuya mwanawe wa hiri, achimwambira neno riro mwenga. Ye achimujibu achimwamba,"Sawa nindenenda, Bwana,' ela kendere.31Kahi ya o airi nani arehenda malakizo ga pabaye?" Mvachamba, "Ye wa kwanza." Jesu achimvaambira, "Ujeri namvaambira, akusanyaji ushuru na kodi, na azinzi mvandenjira kahi za ufalume wa Mulungu kabila mwimwi mwenjire. 32Maana Johana wekudza kwenu kwa njira ya utakatifu, ela kamumwaminire. Ela akusanyaji ushuru na azinzi mvachimwamini. Mwimwi, hata muriho gaona gago, kamutubire baadaye na kumwamini.33"Sikizani fumbo rinjine. Hekala na mumwenga, mwenye munda. Achinyela mizabibu, achiizungulushira ulingo, achitsimba na achitengeza sehemu ya kukamulira divai, achihajenga munara wa arinzie, achimva kodishira atunza mizabibu. Achisafiri achenda ntsi injine. 34Irihofika wakati wa kuvuna matunda, achihuma ahenzi kazie mundani mvakavune matunda.35Ela akurima a mizabibu mvachi ahela o ahenzi kaziye, mvachimupiga mumwenga, mvachimolaga mumwenga, na munjine mvachimupiga mawe. 36Kwa mara injine, mwenye shamba achihuma atumishi anjine, zaidi ya o a kwanza, ela akurima a mizabibu mvachiahenda dza vivyo vya ao mvaretangulia. 37Baada ya gago, Mwenye munda achimuhuma mwanawe mwenye, achamba, 'Mvandamuheshimu mwanangu bila tabu.'38"Ela mvariho mona iye mwanawe, mvachambirana, 'Tiyu mwanawe, nzoni, nahumolageni huhale urithi." 39Ndiho mvachimuhela, mvachimutsuha nze ya munda mvachimolaga.40Sasa, mwenye munda wa mizabibu achifika, andamvahendadze o akurima a mizabibu?" 41Mvachimwambira, "Andamvolaga ao atu aovu kwa hasira, helafu aulavye uwo munda kwa akurima anjine, atu ambao mvandamupa hakiye sawa wakati wa mavuno."42Jesu achimvambira, "Kamusomere kahi za maandiko, 'Iwe ririro kahalwa ni ajenzi rikala dziwe ra pembeni. Riri relaa kwa Bwana, na rahenzeza matsoni mwehu'?43Kwa vivyo namvambira, ufalume wa Mulungu mundahokwa na undapewa taifa ambaro rindawombozera matunda. 44Yoyosi andiyegwa dzulu ya iwe riri andavunzika vipande vipande. Ela yoyosi ambaye andagwererwa ni iwe riri, andasagika."45Makuhani abomu na Mafarisayo mvariho sikira mafumbo gago, mvachielewa kala wekala wanena kuahusu. 46Mvachimala kumugwira mvamufunge, ela mvachogoha makusanyiko ga atu, maana atu mvemuhalira kukala iye ni Nabii.

Chapter 22
1Jesu achinena nao keheri kwa mafumbo, achamba, 2ufalume wa Mulunguni ni here mufalume mumwenga areandaa karamu ya harusi ya mwanawe. 3Achihuma ahenzi kazie mvakaehe ajeni osi mvarokala mvadzalikwa kudza harusini, ela mvachikosa kufika.4Mara ya hiri, mufalume achihuma ahenzi kazi anjine kwao, achimvamba, "Mvaambireni aalikwa, ' Lolani, nidzi andaa chakurya cha dziloni. Nitsinza nzao na ndama za kunona, na vyosi vitayari. Nzoni harusini murye."5Ela kamvashuhulikire na mvachitua shuhuli zao, mumwenga achenda kpwakwe mundani, munjine kpwa biashara ze. 6O anjine mvachia tangila o ahenzi kaazi a mufalume, mvachia aibisha na kumvolaga. 7Mufalume achitsikirwa, achihuma Shikari mvachiolaga o ahenzi a gago na mvachiocha mudzi wao.8Kisha achiambira ahenzi kazie, 'Sherehe ya harusi i tayari, ela mvo mvarealikwa mvekala kamva sitahili. 9Kwa vivyo endani ko matano ga barabara bomu muka alike atu anji iwezekanavyo' 10Ahenzi kazie mvachenda kuko barabara bomu mvachikusanya atu osi mvariopata, adzo kwa ai. Kwa vivyo ukumbi wa harusi uchidzela ajeni.11Ela mufalume ariho fika kulola ajenie, achona mumwenga kamvalire mvazi ra harusi. 12Mufalume achimwambira, 'Musenangu, udzenjiradze muno bila vazi ra harusi?' Ela mwanamulume iye achimunyamalira.13Ndiho mufalume achimvamba atumishie, 'Mufungeni yuyu mikono na magulu, mukamutsuhe kuko nze chizani, kundiko kala na viriro na kusaga meno.' 14Kwa kukala anji mveehewa ela achache ndo mvatsagulwao."15Ndiho mafarisayo mvachombola mvachenda panga jinsi mvandomuhega na kumugwira Jesu kahi ya manenoge mwenye. 16Ndiho mvachimuhumira, anafunzi ao, hamwenga na Maherode. Mvachimwambira Jesu, "Mwalimu, hwamanya uwe umujeri, na wafundisha njira za Mulungu chi-ujeri. Kujali maoni wela mahenzekezi ga anjine, wela konyesa upendeleo kahi za atu. 17Sasa hambire, wafikiria dze? Ni haki kuriha ushuru (kodi) kwa Kaisare ama sevyo?"18Ela Jesu achelewa unyonge wao achamba, "Mbona mwanijeza, mwi anafiki? 19Nonyesani yo pesa ihumikayo kuriha kodi (ushuru)." Mvachimurehera dinari kwakwe.20Jesu achimvaambira, "Sura muyonayo na dzina muronaro ho ni vya ani?" 21Mvachimwambira, "Ni vya Kaisari." Ndiho Jesu achimvaambira, "Bai mupeni Kaisari chiricho cha Kaisari, na Mulungu, chiricho chakwe." 22Mvariho sikira vivyo, mvachishangaa. Mvachimuricha mvachihauka mvachenda zao.23Siku iyo baadhi ya Masadukayo, ambavo nikwamba kakuna ufufuo, mvachimutua. Mvachimuza, 24mvachamba, "Mwalimu, Musa weamba, "Mutu achifa, bila mwana, nduguye lazima amuhale iye muche na mvapate ana kwa niaba ya nduguye.'25Kwekala ndugu afungahe. Wa kwanza achihela baadaye achifa. Kwa sababu karichire mwana, achimurichira muche nduguye. 26Nduguye wa hiri naye karichire mwana, achipewa wa hahu, vekwenda vivyo mpaka ndugu wa fungahe. 27Baada ya osi ao, iye muche achifa. 28Sasa, siku ya ufufulo, yuno muche andakala wa hiye kahi ya mvo fungahe? Maana osi mvekala mvamuhela."29Ela Jesu achimvajibu achamba, "Mwakosera maana kamumanya maandiko na nguvu za Mulungu. 30Kwa kukala kahi za ufufulo, atu kamvahela wela kulozwa. Badelaye, ni here malaika Mulunguni.31Ela kuhusu ufufulo wa afadzi, kamudzasoma garigo nenwa kwenu ni Mulungu, achiamba, 32' Mimi ndiye Mulungu wa Iburahimu, Mulungu wa Isaka, na wa Jakobu?' Mulungu si Mulungu wa afadzi, bali mvaishio. 33Makundi ga atu mvariho sikira vivyo, mvachimushangaa sana mafundishoge.34Ela Mafarisayo mvariho sikira kukala Jesu amvanyamazisha Masadukayo, mvachikusanyana hamwenga. 35Mumwenga wao, mujuzi (musomi) sheria, achimuza swali, kumujeza- 36"Mwalimu, sheria iriyo bomu zaidi ya zosi ni hiyo?"37Jesu achimwamba, "Muhenze Mulunguo kwa rohoyo yosi, moyowo wosi, na akilizo zosi.' 38Iyo ndiyo sheria bomu zaidi na ya kwanza kahi za sheria (Amuri)39Na sheria ya hiri yahelana na iyo ya kwanza- 'Muhenze jiraniwo here udzihenzavyo uwe mwenye.' 40Kahi ya zosi za Manabii zaegemea zizi mbiri."41Sasa, hali Mafarisayo mvachere kusanyika hamwenga, Jesu achimvauza swali. 42Achuza, "Mwaazani kuhusu Masihi? ni mwana wa ani?" Mvachimwamba, "Ni Mwana wa Daudi."43Jesu achimvaambira, "Yakaladze bee Daudi kahi za Roho wamweha Bwana, achamba, 44' Bwana achimwamba Bwana wangu, "Sagela mukono wangu wa kulume, mpaka niahende mahadui o mvaikwe tsini ya magulugo"?45Sasa kala Daudi wamweha Masihi 'Bwana' wakaladze bee Mwana wa Daudi?" 46Kahana ariye weza kujibu swali riro keheri, na kakuna mutu arejeza kumuza swali rinjine kula na siku iyo.

Chapter 23
1Kisha Jesu achinena na kundi na anafunzie. 2Achamba, Andishi na Mafarisayo mvasagarira chihi cha Musa. 3Sasa, chochosi mvachiamuruo muhende, chihendeni muchiachunguza. Ela musimvege mahendo gao, maana mvanenago sigo mvahendago.4Ndio, mvafunga misigo miziho kutsukula, helafu mvakatsukuza anzao vituroni. Ela mvamvo enye kamvandatsukula. 5Mvahenda mambo gao ili tu mvaonewe ni atu. Maana, nikupanula masanduku gao na konjeza ubomu wa mapindo ga mavazi gao.6Mvo nikuhenza kusagela kwenye sehemu za chifahari kahi za sherehe na kahi za vihi vya heshima ndani ya masinagogi, 7na kulamuswa kwa heshima maeneo ga sokoni, na kwehewa 'alimu' ni atu.8Ela, mwimwi kamupaswa kwehewa 'alimu" kwa kukala muna mwalimu mumwenga tu, anjine nyosi mu-ndugu. 9Musimwehe mutu yoyosi haha duniani Paba yenu, kwa kukala muna Paba mumwenga hacheye, na yu Mulunguni. 10Wela musikubali kwehewa 'alimu' maana muna mwalimu mumwenga, Jesu.11Ela iye ariye mubomu kahi yenu ndiye andekala mutumishi wenu. 12Chila adzenulaye andaudzwa tsini na yoyosi ariye tsini andenulwa.13Ela ole wenu, andishi na mafarisayo, anafiki! Mwafungira atu ufalume wa Mulunguni. Sababu kamwenjira mwimwi na kamwenzi pia mvario hehi mvenjire. 14(Zingatia; musitari wa 14 kawonekana kahi za nakala bora za kapindi. Baadhi ya nakala nikonjeza musitari uu baada ya musitari wa 12 musitari wa 14). 15Ole wenu, aandishi na mafarisayo, anafiki! Kwa maana mwavuka ng'ambo ya bahari na kumuhenda mutu mumwenga aamini, ela wakati achidza amini, mwamugaluza kukala mwana wa jehanamu mara mbiri here mwimwi.16"Ole wenu, vilongozi vipofu, mwimwi mwambao, 'Chila andelaha kwa hekalu, si chitu (Kavina tabu). Ela andelaha kwa dzina ra dhahabu ya hekalu, andafungwa kwa chirahoche.' 17Mwino vipofu apumbavu! Ni hicho chiricho chibomu, dhahabu ama hekalu rihendaro iyo dhahabu takatifu?18Na, "Yoyosi andelaha kwa madhabahu, si chitu (Kavina tabu). Ela yoyosi elahaye kwa zawadi iriyo dzulu ya madhabahu, wafungwa ni chirahoche.' 19Mwino vipofu! chiricho chibomu zaidi ni hicho, zawadi ama madhabahu gaihendayo yo zawadi takatifu?20Kwa vivyo, yoyosi elahaye kwa madhabahu, welaha kwa madhabahu na chila chitu chiricho haho. 21elahaye kwa hekalu naye welaha kwa hekalu na chila mutu aishiye mumo. 22Na ye elahaye Mulunguni, welaha kwa chihi cha enzi ya Mulungu na iye achisagaliraye.23Ole wenu, andishi na mafarisayo, anafiki! Maana mwelavya fungu ra kumi bizali, mnaana na muchicha, ela mwaricha mambo maziho ga sheria-haki, rehema na imani. Ela gaga, ni mukale mwagahenda na si kuricha manjine kagahendekere. 24Mwino vilongozi vipofu, mwatsulusa adudu atite ela mwamiza ngamia!"25"Ole wenu, andishi na mafarisayo, anafiki! Maana mwojesa chikombe na sahani nze, ela ndani mutele dhuluma na kukosa chipimo. 26Mwino vipofu mafarisayo, ojesani kwanza chikombe na sahani ndani, ili upande wanze ukale musafi nao.27"Ole wenu, andishi na mafarisayo, anafiki! Kwa maana muhere makaburi gadzohakwa rangi, nze goneka madzo, ela ndani gatele misoza ya atu varofa kapindi na chila chitu chichafu. 28Kwa hali iyo, nze mwaonekana atakatifu, ela ndani mutele unafiki na kutsatua sheria.29"Ole wenu, andishi na mafarisayo, anafiki! Maana mwajenga makaburi ga Manabii na kurembesha makaburi ga atakatifu. 30Mwamba, "kala hweishi siku za Paba zehu, hundekala kahugwiranire hamwenga nao kolaga Manabii.' 31Kwa vivyo, mwadzishuhudia enye kukala mu ana a mvamvo mvaro olaga Manabii.32Mwadzarikiza pia vipimo vya dambi za Paba zenu. 33Mwino nyoka, ana a nyoka, munda epukadze hukumu ya jehanamu?34Kwa vivyo lolani, namvahumira manabii na atu mvenye hekima na aandishi. Anjine ao munda mvolaga na muasulubishe, anjine mundamva chapa kahi za mahekalu na mumvainge kula mudzi mumwenga hadi munjine. 35Jibure ni kwamba dzulu yenu undadza mulatso wosi wa atakatifu murio umwaga dzulu ya ntsi kula kwa Habeli mpaka mulatso wa Zakariya mwana wa Berekiya, muriye molaga kahikahi ya hatakatifu na madhabahu. 36Ujeri namvambira, gaga gosi gandadza kahi za chivyazi chichi.37Jerusalemu, Jerusalemu, mwimwi molagao manabii na kupiga mawe mvo mvahumwao kwenu! Mara ngahi nidzimvakusanya ana enu hamwenga, here kuku akusanyavyo vitsinyevye tsini ya mamvamvage, ela kukubalire. 38Lola bai, nyumbayo urichirwa uwe iganzo. 39Maana nakwambira, kundanona keheri kwanzira vivi mpaka wambe, " Abarikiwa adzaye kwa dzina ra Bwana."

Chapter 24
1Jesu achombola kahi ya sinagogi achikala wenenda zakwe. Anafunzie mvachimutua mvachimonyesa majengo ga sinagogi (hekalu). 2Ela achimvajibu achimvambira, "Kamona gano gosi? Ujeri namvaambira, kakuna iwe hata mwenga rindosela kuremera rinjine, gosi gandavunzika vunzika gagwe."3Hali yusegere dzulu ya murima wa mizeituni, anafunzie mvachimutua chisiri mvachimuza, "Tafadhali hwambire, gano gosi gandahendeka rini? Ishara ya kudza kwa kwako na mwisho wa dunia ni noni?" 4Jesu achimvajibu achimvaamba, "kalani makini mutu asimvalongoze vii. 5Maana anji mvandakudza kwa dzina rangu. mvandaamba, 'Ndimi Masihi,' nao mvandalongoza anji vii.6Mundasikira viha na fununu za viha. Hakikishani kamuyugwa ni gago, maana ni lazima mambo gago gakale; ela siku ya mwisho indakala bado. 7Maana, ntsi indapigana na injine, ufalume mumwenga undapigana na unjine. Kundakala na nzela kumo na kusumba kwa dunia sehemu nyinji. 8Ela gaga gosi indakala ni mwanzo tu wa utsungu wa uvyazi.9Helafu mvandamvachiza kwa mateso makali na mvaolage. Mundatsukirirwa ni mataifa kwa sababu ya dzina rangu. 10Helafu anji mvandauya nyuma, na ku salitiana na kutsukirirwana. 11Manabii a ulongo mvandaombolera na mvalongoze anji vii.12Kwa sababu atu anji kamvandajali sheria, uhenzo kwa anji undasira. 13Ela andiye vumirira ta mwisho andaokolwa. 14Injili ya ufalume indahubiriwa dunia nzima here ushuhuda kwa mataifa gosi. Helafu mwisho wa dunia undafika.15"Kwa vivyo, muchidzaona tsukizo banangi, ririro tabiriwa ni Nabii Danieli, ridzema kahi za utakatifu" 16"Mvario Uyahudi namvachimbirire mirimani, 17"ariye dzulu ya nyumba na asitime kuhela chochosi mwakwe nyumbani, 18na ariye chiwanjani na asuye nyumbani kuhela nguoze.19Ela ole wao mvario na mimba na mvaamwisao ana siku zizo! 20Voyani kukala hali zizi kazindamvapata wakati wa mvula ama siku ya sabato. 21Maana kundakala na mateso mabomu, ambago kagadzawahi kukalako kula mwanzo wa dunia mpaka sasa na kagandawahi kukalako keheri. 22Labuda siku zizo zikale zefupishwa, kakuna mwiri wa nyama undeokolewa. Ela kwa sababu ya mvariotsagulwa, siku zizo zindafupishwa.23Mutu yoyosi andemvamba, "Lola, yuyu ndiye Masihi!' ama, ' Tiyuya Masihi!' musimwamini. 24Maana 'masihi' a ulongo na manabii a ulongo mvandadza na mvandamonyesa ishara za ajabu na miujiza, ili mvaalongoze vii, hata ichiwezekana ta atsagulwa. 25Lolani, nidzimvambira kabla ya wakati uwo kufika.26Kwa vivyo, mvachiambira, ' Lolani, yu nyikani,' musende. Ama, 'Lolani, yu ndani vyumbani,' musimva amini. 27Kwa kukala here mwangaza ung'elavyo kulaa mashariki (mombolero ga dzua) mpaka mangaribi (kutswa kwa dzua), vivyo ndivyo indivyokala Mwana wa Adamu achidza. 28Hariho na muzhoga, ndiho hakusanyikaho tai.29Ela baada ya gago mateso ga siku zizo, dzua rindazizwa chiza chitande, mwezi nao kaunda ng'ela, nyenyezi zindagwa kula Mulunguni, na nguvu za mulunguni zindachukwachukwa.30Ndiho ishara ya Mwana wa Adamu indonekana Mulunguni, na kabila zosi za ntsi zinda omboreza. Mvandamona Mwana wa Adamu achitima dzulu ya maingu Mulunguni na nguvu na utukufu mubomu. 31Andahuma malaikae na sauti bomu sana ya tarumbeta, nao mvanda akusanya hamwenga mvariotsagulwa kula kwa sehemu zosi ne za peho, kula mwisho wa Mulunguni hadi munjine.32Dzifundisheni kula kwa mtini mufano uu: tagaa za kwakwe zichanza kukala laini na kugwaga makodza, mwamanya kala wakati wa mavuno uhehi. 33Sasa pia, muchona ishara zizi, mumanye Masihi yuhehi na kudza, yukwenye malango.34Ujeri namvaambira, chizazi chichi kachindachira mpaka gaga gosi gakale gahendeka. 35Mulunguni na duniani vindachira, ela neno rangu karindachira.36Ela kuhusiana na siku iyo na masaa kakuna amanyaye, hata malaika a Mulunguni, hata Mwana wa Mulungu, isihokala iye Paba hacheye.37Here siku za Nuhu zirivyokala, ndivyo indivyo kala kudza kwa Mwana wa Adamu. 38Kwa kukala here siku zizo zirivyo kala kabla ya mafuriko mvekala mvachirya na kunwa, kuhelana na kulozana mpaka Nuhu ariho enjira kwenye safina, 39na kamvamanyire chochosi mpaka mafuriko gariho kudza gachimvahela-ndivyo indovyokala kudzakwe Mwana wa Adamu.40Helafu atu airi mvandakala uwanjani- mumwenga andahalwa, munjine arichwe. 41Anaache airi mvandakala mvachisaga- mumwenga andahalwa, munjine arichwe. 42Kwa vivyo kalani matso, kwa kamumanya siku Bwana andiho kudza.43Ela manyani vivi, kala mwenye nyumba wemanya saa mwevi andiokudzira, andekala wechesa kurinda nyumbaye na kandekubali mwevi amweyere. 44Kwa vivyo ni lazima mukale tayari, maana Mwana wa Adamu andadza saa ambayo kamutarajiya.45"Sasa ni mujakazi hiye mwaminifu na mwenye hekima ambaye bwanawe wemurichira nyumbaye amvape chakurya chao wakati ufaao? 46Abarikiwa mujakazi ambaye bwanawe andamupata wahenda vivyo wakati andihouya. 47Ujeri namnvaambira, iye bwanawe andamupa mamulaka dzulu ya vyosi arivyo navyo.48Ela ichikala mujakazi muovu wadzambira rohoni, ' Bwana wangu yuchelewa,' 49na aanze kuapiga ahenzi kazi anzie, arye na anwe na arevi, 50helafu tajiriwe andadza siku asiyo tazamia na wakati asio umanya. 51Tajiriwe andamukata kata vipande na amwike hamwenga kuriko na anafiki, ambao kundakala na viriro na kusaga meno.

Chapter 25
1"Sasa ufalume wa Mulungu undakala here anamwali kumi mvarohela taa zao kwenda onana na mulume. 2Atsano ao mvachikala ajinga na atsano mvachikala enye hekima. 3Maana mvara anamwali ajinga mvariho hela taa zao, kamvatsukulire mafuha. 4Ela mvara enye hekima, mvachitsukula mafuha vyomboni.5Sasa, mulume ariho chelewa kufika, osi mvachinyekererwa mvachilela. 6Usiku wa manane kuchisikika njerejere, 'Lamukani, Muharusi yufika! Ombolani mukamutsangire.'7Ndiho anamwali osi mvachilamuka na mvachasha taa zao. 8Mvara ajinga mvachiambira mvara enye hekima, 'Hupeni mafuha chidogo manake taa zehu zazimika.' 9Ela mvara enye hekima mvachiajibu mvachiamba, "Kwa kukala kahuna mafuha gakuhutosha sisi na mwimwi, endani kwa akuzaji a mafuha mukagule.'10Mvariho ombola kwenda gula mafuha, mulume achifika, mvario kala tayari mvachenda kahi za sherehe ya ndoa, muryango uchifungwa. 11" Baada ya haho, mvara anamwali anjine mvachifika, mvachamba, 'Bwana, Bwana hufugulire.' 12"Ela achimvajibu achimvaamba, ' Ujeri namvaambira, simvamanya mino.' 13kalani matso bai, kwa kukala kamumanya siku wela saa.14" Maana ni here mutu mumwenga arihomala kwenda ntsi injine. Wemveha ahenzi kazie achimvapa maliye. 15Mumwenga achimupa telanta tsavo, mumwenga achimupa mbiri, na munjine achimupa telanta mwenga. Chila mumwenga wepewa kulingana na uwezowe, kisha mwenye mali achenda safarize. 16Yuya ariye hochera telanta tsano achenda achizihendera kazi achipata zinjine tsano.17Hali iyo mwenga, ariye pewa telanta mbiri naye achenda achipata zinjine mbiri. 18Ela yuya arehochera telanta mwenga, wekwenda achitsimba wina mutsangani, achifitsa iyo telanta.19Sasa, baada ya muda mure yuya tajiri achiuya kuhenda hesabu na ahenzi kazie. 20Yuya arehochera telanta tsano, achimutua achimupa telanta tsano zinjine zaidi. Achimwamba, 'Bwana, wenipa telanta tsano. Lola, nipata zinjine tsano.' 21"Tajiri achimwambira, "Hongera, muhenzi kazi mudzo, mwaminifu! Ukala mwaminifu kwa vichache. Nindakupa mamulaka dzulu ya vinji. Enjira kahi za furaha ya Tajiriwo.'22" Muhenzi kazi ariye hochera telanta mbiri naye achifika achimwamba, 'Bwana, wenipa telanta mbiri. Lola, nipata zinjine mbiri zaidi.' 23"Tajiriwe achimwamba, "Kazi mbidzo, muhenzi kazi mudzo na mwaminifu!" Ukala mwaminifu kwa vichache. Nindakupa mamulaka dzulu ya vitu vinji. Enjira kahi za raha ya tajiriwo.'24"Helafu achidza yuya muhenzi kazi ariye hochera telanta mwenga achimwamba, "Bwana, Namanya u mutu mufu. Wavuna ambaho kunyalire na wakusanya ambaho kutawanyire. 25Neogoha mino, kwa vivyo nichenda nichiifitsa yo telantayo mwenga mutsangani. Lola, telantayo mwenga tiino.'26"Ela tajiriwe achijibu achimwambira, 'Uwe u muhenzi kazi muovu na mukaha, wemanya kukala mimi navuna ambaho sinyalire, na nakusanya ambaho sitawanyire. 27Kwa vivyo undekala wehela pesa zangu kwa enye bengi, wakati nidzuya nindezipata na faida dzulu.28Kwa vivyo muhokeni iyo telanta mumupe iye ariye na kumi. 29Kwa maana ariye na nyinji ndiye andiye onjezerwa, na andakala na nyinji zaidi. Ela ariye kana chitu, hata chichache aricho nacho andahokwa. 30Mutsuheni iye muhenzi kazi asiye na faida nze chizani, kundiko kala na viriro na kusaga meno.'31"Mwana wa Adamu andiho kudza na utukufuwe hamwenga na malaikae, ndiho andasagela kwenye chihiche cha utukufu. 32Mbereze mvandakusanywa mataifa gosi, naye andatenganisha atu, here murisa andenganishavyo ng'onzi na mbuzi. 33Andaika ng'onzi mukonowe wa kulume, ela ngonzi andamvaika mukonowe wa kumotso.34Helafu mufalume andamvaambira mvario mukono wa kulume, 'Nzoni, mwi mudzio barikiwa ni Paba, rithini ufalume urio tayarishwa kwenu kula hangu dunia yumbwe. 35Kwa kukala nekala nina nzela muchinipa chakurya; Nekala nina chihu muchinipa chinywaji; Nekala mujeni, muchinikaribisha; 36Nekala nihuhu muchinivisha nguo; Nekala ni mukongo muchini rarisi; Nekala mufungwa jela muchini tsemberera.'37"Ndiho atakatifu mvandajibu mvaambe, "Bwana, ni rini huriho kona una nzela huchikurisa? Ama una chihu huchikupa chinywaji? 38Ni rini hurekona umujeni huchiku karibisha? Ama uhuhu ela huchikuvisha? 39Ni rini hurekona walumwa ama u jela huchidza kulola?' 40"Ndiho mufalume andajibu amvambe, 'Ujeri namvaambira, chila muricho ahendera yoyosi kahi za mvamva ndugu zangu atite, wenihendera mimi.'41Kisha andamvaambira mvario mukono wa kumotso, "Haukeni, mwi murio laaniwa, enjirani kahi za moho wa milele urio tayarishirwa shetani na malaikae, 42Maana nekala nina nzela, kamunipire chakurya; Nekala na chihu, ela kamunipire chinywaji; 43Nekala mujeni wenu, ela kamuni karibishire; nekala huhu, ela kamunivishire nguo; Nekala nalumwa na jela, ela kamudzire nilola wela kunirarisi.'44"Namvo mvandajibu mvaambe, "Bwana, ni rini huriho kona unanzela kahukupire chakurya? Ama una chihu, ama umujeni, ama uhuhu, ama mukongo, ama u jela ela kahukusaidiire?' 45"Ndiho andamvajibu amvaambire, "Ujeri namvaambira, murivyo kosa kumvahendera kahi ya atite aa, kamunihenderere mimi.' 46Mvamva mvandaenjira kahi za adhabu ya milele, ela atakatifu mvandenjira kahi za uzima wa milele."

Chapter 26
1Wakati Jesu ariho marikiza kunena, achimvamba anafunzie, 2"Mwamanya kukala baada ya siku mbiri sikukuu ya pasaka indakala ifika, na Mwana wa Adamu andelaviwa asulubiwe."3Ndiho, kuhani mukulu na vilongozi mvachikutana hamwenga kwa kuhani mukulu ariye ehewa Kayafa. 4Mvachipanga hamwenga kumugwira Jesu chisiri na kumolaga. 5Kwa kukala mvekala mvaamba, " Husivihende wakati wa sherehe, ili kusizuke fujo kahi ya atu."6Sasa, Jesu arihokala bado yuchere Bathania kahi za nyumba ya Simioni mwenye mahana, 7arihokala adzidzigoloza mezani, mwanamuche mumwenga achidza kwakwe yutsukula jagi ra mafuha ga thamani ya gali muno, achimumwagira chitswani. 8Ela anafunzie mvariho ona vivyo, mvachitsikirwa mvachamba, "Sababu ya kwangamiza mafuha gali vino ni noni? 9Mafuha gaga gandekuzwa kwa bei ya dzulu sana na pesa zikapewa achiya (masikini)."10Ela Jesu, arihomanya vivyo, achimvaamba, "Mbona mwamuyuga yuno mwanamuche? Maana yuhenda chitu chidzo sana kwangu. 11Siku zosi munao ao achiya, ela si siku zosi mundakala hamwenga nami.12Maana adziho nimwagira mafuha gaga mwirini, yuhenda vivyo kwa ajili ya mazikwa gangu. 13Ujeri namvaambira, kokosi ambako Injili ii indafika duniani, chidzicho hendwa ni mwanamuche yuyu chindanenwa kwa kumukumbukira."14Ndiho mumwenga wa ara kumi na airi, ariye ehewa Judasi Isikariote, achenda kwa makuhani abomu 15achimvamba, "Mundanipani nichimwenjiza mikononi mwenu (nichimu saliti)?" Mvachimupimira vihande mirongo mihahu vya fedha mvachimupa. 16Kula wakati uwo, Judasi achitafuta nafasi kumusaliti Jesu.17Sasa, siku ya kwanza ya mikahe isiyo enjizwa tsatsu, anafunzie mvachimutua Jesu mvachimwamba, " Wamala hukatayarishe pasaka hiko?" 18Achamba, "Enjirani mudzini kwa mutu fulani na mumwambe, 'Mwalimu yudzaamba, "Wakati wangu ufika. Nindaitimiza pasaka hamwenga na anafunzi angu mwako nyumbani." 19Anafunzi mvachihenda here mvarivyo longozwa, nao mvachitayarisha chakurya cha pasaka.20Dziloni irihofika, achisagela kurya hamwenga na anafunzie. 21Mvarihokala mvarya, Jesu achamba, "Ujeri namvaambira, mumwenga wenu andanisaliti." 22Mvachigwirwa ni huzuni bomu, chila mutu achanza kumuuza, "Si mimi, Bwana?"23Achiajibu, "Iye ambaye andenjiza mukonowe sawa nami kahi za bakuli mwenga ndiye andenisaliti. 24Mwana wa Adamu andenda, here irivyo andikwa dzulu ya kwakwe. Ela, shakare (Shoriye) iye andemusaliti! Indekala tototo kala iye mutu kavyalirwe." 25Judasi, ariye musaliti achuza, "Je ndimi, Mwalimu?" Jesu achimwamba, "Udzinena mwenye."26Hali vachirya, Jesu achihela mukahe, achiubariki, na achiukata. Achiapa anafunzie achamba, "Helani, murye. Uu ndio mwiri wangu."27Achihela chikombe achilavya mvera, na achimvapa achamba, "Nwani, mosini. 28Maana ii ni damu ya malagano ambayo yamwagwa kwa anji kwa musamaha wa dambi. 29Ela namvaambira, sindanwa keheri matunda ga muzabibu uu, mpaka iyo siku nindiho nwa keheri lusha namwi kahi za ufalume wa Paba."30Baada ya kwemba, mvachombola mvachenda murima wa mizeituni. 31Ndiho Jesu achimvaambira, "Mosini mundatawanyika usiku wa rero sababu yangu, maana yeandikwa, ' Nindamupiga murisa, nao ng'onzi osi mvandatawanyika.' 32Ela baada ya mimi kufufulwa, nindamva tangulia Galilaya."33Ela Petero achimwamba, "Hata chamba osini mvandatawanyika sababu yako uwe Bwana, mino nindasela." 34Jesu achimwamba, "Ujeri nakwambira, usiku uu wa rero, kabla jogolo riike, undakala udzinikana mara tahu." 35Petero achimwamba, " Hata kala nikufa nawe, Bwana sindakukana." Anafunzi anjine osi mvachamba vivyo.36Helafu Jesu achenda namvo hatu hehewaho Getisemane achimvaambira anafunzie, "Sagelani haha nenda kanda nikavoye." 37Achimuhela Petero na ana airi a Zebedayo achanza kwenjirwa ni huzuni(kusononeka) na kutatizika akilini. 38Helafu achiambira, "Moyo wangu una huzuni bomu sana, hata kufa. Bakini haha muchese hamwenga nami."39Achenda mbere zaidi, achilalira usowe, achivoya. Achamba, " Paba, kala yawezekana, nusira chikombe chichi. Ela, si kwa kuhenza kwangu mimi, ela kwa mahenzogo mwenye." 40Achiuya kwa anafunzie achimvapata mvarere, achimwambira Petero " Kwanoni kamuwezere kukala matso ta risaa rimwenga? 41Chesani na mavoyo, kwamba musenjire kahi za majezo. Roho yahenza ndio, ela mwiri ni mudhaifu."42Achuka keheri mara ya hiri achivoya. Achamba, "Paba, ichikala chikombe chichi kachiweza kunitsupa mpaka nichinwe, mahenzogo nagatimire." 43Achuya keheri achiapata anafunzie mvarere, maana matso gao gekala ni maziho muno. 44Achimvaricha keheri, achenda voya mara ya hahu, manenoge gachikala gago.45Helafu Jesu achuya kwa anafunzie achimvamba, "Bado muchere rere mwaoya? Lolani, wakati ufika, Mwana wa Adamu wasalitiwa mikononi mwa enye dambi. 46Lamukani, hendeni. Lolani, musaliti wangu yuhehi."47Hali yuchere kunena, Judasi, mumwenga wa ara kumi na airi, achidza. Kundi ra atu mvachidza naye kula kwa makuhani abomu na vilongozi a atu. Mvekudza na mapanga na marungu. 48Sasa, ariye kala wamusaliti Jesu wekala amvapa ishara achimvamba "Iye nindiye mubusu ndeye, mugwireni."49Mara tu arihofika kwa Jesu, achamba, "Nakulamusa, Mwalimu!" achimubusu. 50Jesu achimwamba, "Musena, henda vyo udzivyokudza henda." Mvachidza, mvachimugwira, mvachenda naye.51Mwana wa mvo mvarokala na Jesu wegoloza mukono, achomboza upanga, achimukata mutumishi wa kuhani Mubomu sikiro. 52Jesu achimwambira "Udzya upangawo, maana osi mvahumirao upanga mvandafa kwa upanga. 53Wafikiria siweza kumweha Paba, naye akanihumira zaidi ya makundi kumi na mairi ga malaika? 54Ela je, maandiko gandetimiradze, ni gaga gahendeke.55Wakati uwo, Jesu achiambira ro kundi ra atu, "Mukudza na mapanga na marungu kudza nigwira here ni mwevi? Chila siku nesagela nichiafundisha hekaluni, kamunigwirire. 56Ela gaga gahendeka ili maandiko ga Manabii gatimire." Anafunzie mvachimuricha mvachichimbira.57Ao mvario mugwira Jesu mvachimulongoza kwa Kayafa kuhani mukulu, haho andishi na vilongozi anjine mvekala mvakusanyika. 58Ela Petero wemutua nyumanyuma mpaka kwenye ukumbi wa kuhani mubomu. Achenjira ndani naye achisagela hamwenga nao ili alole chindicho ombolera.59Sasa makuhani abomu na anjine osi mvekala mvatafuta ushahidi wa ulongo kumuhusu Jesu ili mvamolage. 60Kamvapatire chochosi, idzaho mashahidi a ulongo anji mvedzombzera. Ela baadaye, airi mvachombolera 61mvachamba, "Yuyu mwanamulume weamba, 'Nina uwezo wa kuvunza hekalu riri ra Mulungu na nirijenge kwa siku tahu."62Kuhani mubomu achema achamba, "Kuna jibu ra komboza? Ni ushuhuda wani uno unenwao dzuluyo?" 63Ela Jesu wenyamala. Kuhani mubomu achimwamba, "Nakuamuru kwa dzina ra Mulungu aishiye, hwambire kala ndiwe Masihi, Mwana wa Mulungu." 64Jesu achimujibu, "Udzirinena uwe mwenye. Ela nakwambira, kula wakati uu undamona Mwana wa Adamu yusegere mukono wa kulume wa ufalume achidza kwenye maingu ga Mulunguni."65Kuhani mubomu achitarura vazire achamba, "Adzinena kufuru! Hwangoja mashahidi anoni keheri? Lolani, sasa mudzisikira enye kufuru. 66Mwaazani?" Mvachijibu mvachamba, "Chifo ni hakiye (Wasitahili kufa)."67Ndiho mvachimu tsitsira mahe usoni na mvachimupiga ngumi, anjine mvachimupiga makofi 68mvachamba, "Hupe unabii, we Masihi. Adzekupiga ni hiye (nani)?"69Sasa Petero achikala asegere nze ya ukumbi, chijakazi mumwenga achimutua achimwamba, "Mwekala hamwenga na Jesu wa Galilaya." 70Ela Jesu achikana mbere zao osi, achamba, "Simanya wanenani."71Ariho ombola sehemu za lango, chijakazi munjine achimona achimvaambira mvariokala hehi naye, " Yuyu mwanamulume wekala hamwenga na Jesu wa Nazareti." 72Achikana keheri na chiraho, "Simumanya mutu iye mino!"73Baada ya muda mufuhi, mvariokala mvadzema hehi mvachimwambira Petero, "Hakika u mumwenga wao uwe, maana vyo unenavyo vyakusaliti." 74Petero achikwatya kulaani na kuapa, "Simumanya mino iye," mara jogolo richiika. 75Petero wekumbuka maneno ambago Jesu wekala yunena, "Kabla jogolo riike undakala unikana mara tahu." Achombola nze achenda rira kwa utsungu.

Chapter 27
1Sasa madzacha garihofika, abomu a makuhani osi na vilongozi a atu mvachipanga jinsi mvandivyo molaga Jesu. 2Mvachimufunga, mvachimulongoza na mvachimuhirika kwa Pilato mubomu wa Mukoa.3Ndiho Judasi, ariye musaliti, ariho ona kwamba Jesu ahukumiwa, achitubu na achudzya pesa arizopewa kwa makuhani abomu na vilongozi, 4achimvamba, "Nidzihenda dambi kwa kusaliti damu isiyokala na hatia." Ela mvachimwamba, "Vyo be ni noni kwehu? Undamanya mwenye." 5Achizitsuhatsi zo pesa mumo hekaluni, achombola, achenda dzifunga lugwe achifa.6Abomu wa makuhani mvachihela zo pesa mvachamba, "Si helali kuzitsanganya zizi pesa hamwenga na sadaka kwa kukala ni garama ya mulatso wa mutu." 7Baada ya kujadiliana, mvachielewana, kuzihumira zizo pesa kugula munda wa mutengeza vyungu ili ikale hatu ha makaburi ga kuzikira ajeni. 8Kwa sababu iyo, haho hatu hachehewa "Munda wa mulatso" mpaka rero ii.9Ndiho maandiko ga Nabii gariho timira, kwamba, "Mvehela vyo vipande mirongo mihahu vya fedha, garama iroikwa dzulu ya maishage ni ana a Iziraeli, 10mvachizilavya mutengeza vyungu, here Bwana arivyo nilongoza."11Sasa, Jesu achema mbere za Pilato, Pilato achimuuza, "We ndiwe mufalume wa Ayahudi?" Jesu achimujibu, "Unena." 12Ela ariho ikirwa mashitaka ga ulongo ni makuhani abomu na vilongozi, kajibire chitu. 13Ndiho Pilato achimwambira, "Yaani kusikira go mashitaka gosi mvakushitakigo nago?" 14Ela kajibire hata neno mwenga, hata mubomu wa mukoa achibaki kushangaa.15Sasa, kahi za sherehe za chiyahudi, yekala ni mila mubomu wa mukoa kurichira huru muhalifu mumwenga andiye tsagulwa ni kundi ra atu. 16Wakati uwo mvekala mvana jambazi mumwenga mufungwa arekala achehewa Jesu Barabasi.(Vitabu vinji vya kapindi kavina dzina Jesu kwa Barabasi)17Sasa mvarihokala mvakusanyana hamwenga, Pilato achimvauza, "Mundehenza nimvarichire hiye? Barabasi, ama Jesu ehewaye Masihi?" 18Wemanya mvekala mvadzimufisha Jesu kwakwe kwa sababu tu ya wivu. 19Arihokala bado achere segere kahi za chihi cha hukumu, muchewe wemuhumira ujumbe achimwamba, "Richana na iye mutu asiye na hatia yoyosi. Kwa kukala nidziyugika sana rero kwa sababu ya ndoho niriyo loha kumuhusu."20Makuhani abomu na vilongozi mvachishurutisha atu kukala mvamumale Barabasi arichirwe ela Jesu ahukumiwe kolagwa. 21Mubomu wa mukoa achimvauza, "Kahi ya ano airi mwamala hiye nimurichire akale huru?" mvachijibu, "Barabasi." 22Pilato achimvajibu, "Na yuno Jesu ehewaye Masihi nimuhendedze?" Mvachimujibu, "Musulubishe!"23Ndiho achimvauza, "Kwa noni, ahendadze chibomu?" Ela mvachipiga kululu zaidi, "Musulubishe." 24Sasa Pilato ariho ona kukala kapanda njira yoyosi kumusaidia Jesu, hata vurugu raanza, achihela madzi, achoga mikono mbere ya kundi ra atu, achiamba,"Sina hatia dzulu ya mulatso wa yuyu mutu. Munda amua mwimwi."25Atu mvosi mvachamba, "Mulatsowe naukale dzulu yehu na ana ehu." 26Achimvarichira Barabasi, ela achimvapa Jesu mvakamusulubishe.27Ndiho shikari a mubomu wa mukoa mvachimuhela Jesu mvachimuhirika makalo makulu ga serikali na mvachikusanya shikari osi. 28Mvachimuvula nguo mvachimuvisha kanzu tune. 29Mvachimutengezera kofia ya miya mvachimuvisha chitswani, na mvachimugwizya bakora ya mwanzi mukonowe wa kulume. Mvachipiga mavindi mbereze kumutsea, mvachimwamba, "Selamu za heshima mufalume wa Ayahudi!"30Mvachimutsitsira mahe, mvachimuhoka iyo fimbo ya mwanzi na mvachimupiga chitswani. 31Baada ya kumutsea, mvachimuvula yo kanzu mvachimuvisha nguoze, helafu mvachimulongoza njira ya kwenda sulubiwa.32Mvariho ombola, mvachionana na mutu wa Kirene ariye ehewa Simioni, mvariye mulazimisha kwenda hamwenga nao ili amvasaidie kubeba muselaba. 33Mvachifika hatu hehewa Gologota, maanaye "Vuvu ya chitswa." 34Mvachimupa uchi uretsanganywa na nyongo. Ela ariho utata, uchimushinda.35Baada ya kumusulubisha, mvachigavya mavazige kwa kuzipigira kura. 36na mvachisagela mvachimurinda. 37Dzulu ya chitswache, mvachiika hukumu mvario ichiza kwakwe, ichamba, "Yuyu ni Jesu, mufalume wa ayahudi."38Anyang'anyi airi mvekala mvasulubiwa hamwenga naye, mumwenga mukono wa kulume munjine mukono kumotso. 39Mvariotsupa na haho mvemuhukana, kuno mvandingisha vitswa 40mvachamba, " Uwe urekala uvunze hekalu na urijenge kahi za siku tahu, dzokole! Ichikala u mwana wa Mulungu, tima kula ho muselabani!"41Hali iyo, makuhani abomu mvekala kahi za mvario mudhihaki (kumutania), hamwenga na aandishi na vilongozi, mvachamba, 42"Weokola anji, ela kaweza kudzokola mwenye. Ni mufalume wa Iziraeli. Na atime kula kwa muselaba, ndiho hundamwamini.43Wamwamini Mulungu, Mulungu na amokole sasa, ichikala Mulungu andakubali kumurichira. Maana ta weamba, 'Mimi ni Mwana wa Mulungu." 44Hali iyo mwenga, anyang'anyi mvarokala mvasulubishwa hamwenga naye mvachimuhukana.45Sasa kula kwa saa ya handahu, chiza chichitanda ntsi yosi mpaka saa ya chenda. 46Wakati wa saa ya chenda, Jesu achirira kwa sauti bomu sana achamba, " Eli, Eli, lama sabakthani?" kumaanisha, "Mulungu wangu, Mulungu wangu, mbona udziniricha?" 47Mvariokala mvadzema haho hehi naye mvariho sikira, mvachamba, "Wamweha Eliya."48Mumwenga waho achuka malo achenda hela sponji, achiidzaza uchi mukali, achiuchiza kahi za mwanzi, achimupa anwe. 49Anjine o mvachamba, "Muriche. Richa hulole kala Eliyah andadza mokola." 50Ndiho Jesu achirira keheri kwa sauti bomu achiilavya rohoye.51Ajabu, pazia ya hekalu ichigavika mara mbiri kula dzulu mpaka tsini, dunia nayo ichitetemeka, na miamba ya mawe ichigavika mara mbiri. 52Makaburi gachifuguka, miiri ya atu mvarofa ichifufulwa. 53Mveombola makaburini baada ya ufufulowe, mvachenjira mudzi mutakatifu, na mvachonewa ni anji.54Sasa Jemedari mumwenga na mvariokala mvachimulola Jesu mvariho ona mutetemo wa ntsi na go garigo hendeka, mvachiogoha sana na mvachamba, "Jeri, yuyu wekala Mwana wa Mulungu." 55Ana ache anji mvariokala mvamutua Jesu kula Galilaya kumuhudumia mahitajige mvekala mvahaho mvalola kula hatua. 56Hamwenga nao wekala ni Maria Magdalena, Maria mameye Jakobo na Josefu, na mameye ana a Zebedayo.57Irihofika dziloni, achidza mutu tajiri kula Arimatheyo, dzinare Josefu, ambaye pia wekala mwanafunzi wa Jesu. 58Wemutua Pilato achimuvoya kala apewe mwiri wa Jesu. Pilato achomboza amuri kukala aupewe.59Josefu achiuhela wo mwiri, achiufungato kahi ya nguo safi, 60na achiulaza kwenye kaburi mbisha ariyokala mwenye adziikata kahi za mawe. Helafu achiifinika na iwe bomu muryangoni achuka. 61Maria Magdalena na Maria yuya munjine mvekala haho, mvasegere upande upande kaburini.62Siku ya hiri, iriyokala ndo siku baada ya matayarisho, makuhani abomu na mafarisayo mvachikusanyana hamwenga na Pilato. 63Mvachimwamba, "Bwana, hwakumbuka wakati yuyatu mulongo arihokala yu moyo, weamba, 'Baada ya siku tahu nindafufuka.' 64Kwa vivyo amuru kaburiye ikale tsini ya urinzi mpaka siku ya hahu, bila vivyo anafunzie mvaweza mvakadza mvakamweya kisha mvaambire atu, ' Afufuka kula kwa wafu,' na ulongo wa mwisho be undakala mui zaidi ya wa kwanza."65Pilato achimvambira, " Helani murinzi. Endani mukahakikishe hana urinzi mukali here mumanyavyo." 66Kwa vivyo vachenda na mvachihakikisha kaburini hana urinzi, mvachifinika na iwe na mvachiika shikari(murinzi).

Chapter 28
1Baadaye siku ya sabato, kwa dzua rekala ratswa, siku ya kwanza ya wiki, Maria Magidalena na Maria yuya munjine mvachenda kaburini. 2Kuchikala na mutetemeko mubomu wa ntsi, maana malaika wa Bwana wetima kula Mulunguni, achiripingilisha ro iwe ririrokala rifinika kaburi ya Jesu achirisagalira.3Muonekanowe wekala here mwangaza mukali na nguoze zekala nyeruhe here theluji. 4Shikari mvaroikwa mvetetema kwa woga na mvachilela here atu a kufa.5malaika achimvanenera o ana ache achimvamba, "Musogoheni, maana namanya mwamutafuta Jesu, ariye sulubishwa. 6Kaho haha, afufuka, here arivyo gomba iye mwenye. Nzoni mulole ho hatu mvariho ulaza mwiriwe. 7Endani haraka mukamvaambire anafunzie, 'Afufuka kula kwa wafu. Lolani, atangulia mbere zenu akwenda Galilaya. Kuko ndiko mundiko mona.' Nidzimvaambira."8Anaache kwa haraka sana mvachikulaa malo kaburini kwa woga na raha, malo mvachenda ambira anafunzie. 9Njirani, Jesu achikutana namvo achimvelamusa, "Selamu?!" Mvachimutua Jesu, mvachimugwira magulu mvachimuabudu. 10Ndiho Jesu achimvaamba, "Musogoheni. Endani mukamvaambire ndugu zangu mvanitue Galilaya. Mvandanona kuko."11Sasa mvariho kala mvenenda, baadhi ya arinzi a kaburini mvachenda mpaka mudzini mvachiambira abomu a makuhani mambo gosi mvarigo gaona. 12Makuhani mvariho onana na vilongozi a hekalu, na kusumurira mambo gago, mvachiapa ao shikari pesa nyinji sana 13na mvachiambira, "Mvaambireni anjine, 'Anafunzi a Jesu mvekudza usiku mvachiweya o mwiri huriho kala hurere.'14Ujumbe uu uchiafikira chilongozi wa mukoa, hundamushawishi, mwimwi musihende wasiwasi." 15Sasa shikari mvachihela zo pesa na mvachihenda here mvarivyo lakizwa. Ujumbe uu wetapakaa sana kahi ya Ayahudi na hata mpaka rero ii wenderera.16Ela mvara anafunzi kumi na mumwenga mvachenda Galilaya, kahi za murima ambao Jesu wekala adzimva erekeza. 17Mvariho mona, mvachimwabudu, ela anjine kamvaaminire.18Jesu achimvatua achinena namvo achimvaambira, "Mamulaka gosi nipewa kula Mulunguni kahi za dunia. 19Endani bee mukahende mataifa gosini mvakale anafunzi. Mvabatizeni kwa dzina ra Paba, na ra Mwana na ra Roho Mutakatifu.20Mvafundisheni mvaheshimu mambo gosi ambago nemvelakiza. Lolani, ni hamwenga namwi wakati wosi, hata mwisho wa dunia."

## Mark

Chapter 1
1Uu ndio mwanzo wa injili ya Jesu Masihi, mwana wa Mulungu. 2Here irivyo andikpwakahi ya maandiko ga Nabii Isaya, "Lolani, nahuma Mutu usoni mwenu, mutu ambaye andavatengezera njira. 3Sauti ya mutu ariye nyikani, "Tengezani njira tayari kpwaajili ya Bwana; zihendeni njira zikale safi."4Johana wekudza, achivabatiza nyikani na kuhubiri ubatizo wa toba na msamaha wa dambi. 5Ntsi yosi ya Juda na atu osi a Jerusalemu vachombola kwenda onana naye. Vachibatizwa muho Joridani, vachikiri dambi zao. 6Johana wevela koti ra nyoga za Ngamiya na ukanda wa chingo chinuni mwakwe, na werya tu nzije na asali nyikani.7Wehubiri achamba, "Mumwenga andadza baada yangu ariye na nguvu kunishinda; ariye hata kanda za virahu vya kpwakwe si sitahili kupiga magoti kuzifugula. 8Mimi nevabatiza kpwamadzi, ela iye andavabatiza kpwaRoho Mtakatifu."9Vyehendeka siku zizo, Jesu Masihi wekudza kula Nazareti Galilaya, naye achibatizwa ni Johana muho uwo wa Joridani. 10Jesu arihokala wombola madzini, achona mbingu zifuguka na Roho wa Bwana achikala watima here giya. 11Sauti ichisikirika kula Mulunguni ichamba, "Uwe ndiwe Mwanangu Muhenzwa. Roho yangu iridhika nawe"12Kula haho Roho wa Bwana achimushurutisha kwenda nyikani. 13Achikala nyikani kpwasiku mirongo mine, kuno wajezwa ni Ibilisi (Shetani). Wekala na anyama a tsakani, na malaika vachimuhumikira.14Baada ya Johana kugwirwa kwenjizwa chizimbani, Jesu achidza Galilaya kuhubiri neno ra Mulungu. 15Achamba, "Wakati ufika (utimira), na ufalume wa Mulungu uhehi. Tubuni na muka amini maandiko ga injili."16Arihokala watsembera ufuo wa bahari ya Galilaya, achimona Simioni na Andrea nduguye varusha nyavu baharini, ao vekala ni avuvi. 17Jesu achiamba, " Nzoni, nituani nami nindavagaluza avuvi a atu." 18Navo vachigwaga nyavu zao vachimutua Jesu Masihi.19Jesu arihokala wenenda mbere, chidogo achimona Jakobo mwana wa Zebedayo na Johana nduguye; vekala vakwenye mashua vatengeza nyavu zao. 20Achiveha nao vachimuricha Paba yao Zebedayo ndani ya mashua hamwenga na ahenzi kazi, vo vachimutua Jesu.21Kula haho vachenjira Kapenaumu, irihofika siku ya sabato, Jesu achenda enjira hekaluni achifundisha. 22Vachimushangaa sana mafundishoge, maana wekala wavafundisha here mutu mwenye mamulaka wela si mwandishi.23Mara, mwanamulume mumwenga kahi za Hekalu arekala yupagawa ni mapepo achikpwatya kurira, 24achamba, "Huna hiro ra kukuhendera we Jesu wa Nazareti? Ukudza uhumarikize? Nakumanya uwe u ani. Umutakatifu wa hacheye wa Mulungu!" 25Jesu achichemera iye pepo na achimwamba, " Nyamala na umombole iye Mwanamulume!" 26Pepo achimugwaga ye Mwanamulume tsi na achombola kuno warira kpwasauti ya dzulu.27Atu osi vachishangaa, vachuzana, "Ni higo gano? Mafundisho masha genye mamulaka! Hata mapepo nago gamu heshimu!" 28Habari zizo kumuhusu zichenera Galilaya nzima.29Baada ya kombola hekaluni, vachidza nyumbani mwa Simioni na Andrea, hamwenga na Jakobo na Johana. 30Sasa, mutsedza wa Simioni wa chiche achikala adzidzihuriza ana mwiri moho, vachimwelezera Jesu kumuhusu. 31Jesu achimusengerera, achimugwira mukono, achimwenula; mwiri moho uchimuricha naye achanza kuvahudumia.32Dzulo riro, vachimurehera akongo na atu varokala vagwagwa ni pepo. 33Lalo zima vachikusanyika ho langoni. 34Achihoza anji akongo a makongo tofauti na achomboza pepo, ela karuhusire pepo vanene sababu vekala vamumanya.35Achilamuka mapema sana, peho za kucha, achuka achenda hatu ha siri achivoya. 36Simioni na anjine varokala osi vachimutafuta. 37Variho mupata vachimwamba, "Chila mutu wakutafuta."38Achivamba, " Hindeni kunjine, nze kpwamidzi jirani, ili nikahubiri kuko nako. Ndo sababu nikudza kuku nze." 39Wekwenda kosi nze ya Galilaya, achihubiri kahi ya mahekalu na komboza pepo.40Mumwenga arekala na ukongo wa mahana achimutua. Achimuvoya kpwakupiga mavindi achimwamba, "kala ni mahenzogo, waweza kunitakasa." 41kpwaroho ra mbazi, Jesu achinyosha mukono achimuguta, achimwamba, "Nahenza, kala mudzo." 42Mahana gachimuricha achikala mudzo.43Jesu achimukanya na achimurichira achenda. 44Achimwamba, "Hakichisha kumwambira mutu jambo riri, ela enda ukadzonyese kpwaKuhani, na womboze sadaka iratu ambayo Nabii Musa weamuru, here ushuhuda wa kpwako kpwao."45Chinyume na gago, wekwenda achanza kunena waziwazi kpwauhuru achieneza neno ra Bwana sana ta Jesu achikala kaweza keheri kwenjira hohosi waziwazi; wekala sehemu za kudzifitsafitsa. ela bado atu vekala vamutua kula chila hatu.

Chapter 2
1Jesu arihouya kula Kapenaumu baada ya siku chache, atu vachisikira kala yu nyumbani. 2Anji vachikusanyika haho mpaka hachikoseka nafasi, langoni, Jesu achiva hubiria.3Ana alume kadhaa vachimurehera mwanamulume ariye pooza; atu anne vekala vamutsukula. 4Variho ona kavaweza kumufikira sababu ya kusanyiko, vachibomola dari arihokala yudzema Jesu, variho pata mwanya, vachimuteremusha ye mkongo arekala yulazwa chitsekani.5Ariho ona imani yao, Jesu achimwamba ye mkongo, " Mwanangu, dambizo zisamehewa." 6Sasa, hekala miongoni mwa atu vasegereo haho, hana aandishi nao vachanza kudzuza, 7"Yuno mutu mbona wanena vino? Wakufuru! Nani awezaye kusamehe dambi kala si Mulungu hacheye?"8Haho kare Jesu achiamanya maazo gao. Achivauza, "Mbona muna mawazo aina yo mioyoni mwenu? 9Rahisi kahi ya gano ni hiyo? kumwambira yuno mukongo are pooza, "dambizo zisamehewa" au kumwamba, "Uka, hela chitsekacho utsembere(wenende)?"10ela, ili mumanye kala Mwana wa Mulungu ana uwezo haha duniani kusamehe dambi" Achimwamba ye Mkongo, 11"Nakutamukira, ema, hela chitsekacho wende kpwako nyumbani." 12Mkongo dakika iyo achema, achihela chitsekache, na achombola mbere ya matso ga chila mutu, achivaricha na mushangao navo vachimutukuza Mulungu kpwakuamba, "Kahudza wahi kona jambo dza riri."13Achombola keheri achenda ufuoni atu vachimutua, naye achimva fundisha. 14Arihokala wachira, achimona Levi mwana wa Alphasi yusegere kwenye hema ra mutoza ushuru achimwamba, "Nitua." Naye, achema achimutua.15Jesu wekala wahumira chakurya nyumbani kpwaLevi hamwenga na atoza ushuru na enye dambi mvachikala varya naye hamwenga na anafunzie, maana kwekala na anji mvaromutua. 16Aandishi, ambao mvekala ni Mafarisayo mvariho ona kukala Jesu wekala warya na enye dambi na atoza ushuru, mvachiauza anafunzie "kpwanoni warya hamwenga na atoza ushuru na enye dambi?"17Jesu ariho gasikira achimvamba, " Atu mvario azima mwirini kamvahitaji tabibu; isihokala akongo hacheye. Sidzire kpwaajili ya atakatifu bali enye dambi."18Sasa, anafunzi a Johana Mubatizaji mvachikala mvafunga (Saumu). Anjine mvachenda kpwaJesu mvachimuza, "Mbona anafunzi a Johana Mubatizaji, na anafunzi a Mafarisayo vafunga Saumu, ela anafunzio kamvafunga Saumu?" 19Jesu achimvamba, "Yawezekana asimamizi a harusi kufunga saumu wakati ye bwana harusi achere nao? Kamvaweza kufunga maana iye Bwana harusi yuchere hamwenga nao. '20ela zindafika siku iye Bwana harusi andahalwa, haho mvandafunga Saumu. 21Kakuna ashonaye chiraka chisha kpwanguo idzetsakala. Chiraka chinda taruka chirichane na iyo nguo ya kutsakala na uwo mutaruko undonjezeka.22Kakuna enjizaye uchi musha kwenye ngabe ya kapindi. Ngabe inda ahuka na vyosi vindakoseka-O uchi na iyo ngabe. Uchi musha, wenjizwe kpwangabe mbisha.23Siku ya sabato, Jesu achichira kahi ya minda yenye mazao, anafunzie mvachikpwatya kutsola tsola tembe tembe za mavuno garesela. 24Mafarisayo mvachimwamba Jesu, " Lola Bwana, mbona anafunzio mvahenda mambo ambago sisawa kulingana na sheria za sabato?"25Achimvamba, " Kamudzasoma Mfalume Daudi wehendadze arihokala na nzela na uhitaji-iye na atue mvarokala naye- 26jinsi arivyo kwenda enjira Hekaluni wakati Abiatha wekala ndiye kuhani Mubomu na achirya mukahe wa maonyeso, ambao ni hatia kuurya isokala makuhani, na achivapa pia vo ario kala naye?27Jesu achamba, "Sabato yeikpwakpwamwanadamu, si mwanadamu kpwasabato. 28kpwavivyo, Mwana wa Adamu ni Bwana hata wa iyo Sabato."

Chapter 3
1Keheri, Jesu achenjira kwenye sinagogi, muchikala muna mumwenga mukonowe weholoza. 2Anji mvemulola Jesu kala andamuhoza siku ya sabato ili mvamushitaki.3Jesu achimwambira, "Lamuka weme haha kahikahi ya chila mutu." 4Ndiho achimvambira o atu, "Je ni vidzo siku ya sababto kuhenda ridzo ama rii; kuokola maisha ama kolaga?" Ela mvachimyamala.5Achizunguluka kumvalola na hasira, na achitsukizwa na ugumu wa roho zao, achimwambira yuya mutu, "Goloza mukonowo." Achiugoloza, nao mukono uchuya. 6Mafarisayo kula haho mvachikpwatya kupanga njama na Maherodi ili mvamolage.7Ndiho Jesu, hamwenga na anafunzie, achenda baharini, na kundi bomu ra atu mvachimutua kula Galilaya na Uyahudi 8na kula Jerusalemu na kula Idumaya na hata zaidi ya Joridani na sehemu jirani ya Tiro na Sidoni. Mvarihosikira mambo arigokala achigahenda, kundi bomu ra atu mvachimutua.9Achimvauza anafunzie mvatayarishe mashua tite yakwe kpwasababu ya kundi ra atu, ili mvasimukukume. 10kpwakukala weahoza anji, hata chila ariyekala na mateso wekala na shaka ya kumusongerera ili amugute tu angaa, ahole.11Chila wakati roho chafu mvemona, mvegwa mbereze mvachirira sana, na kpwamba, "Uwe u Mwana wa Mulungu." 12Wemvasisitiza sana mvasimuhende akamanyikana.13Achenda dzulu murimani, acheha mvo arekala wamvamala, nao mvachimutua. 14Achitsagula mvo kumi na airi (Aromveha mitume) ili mvakale naye naye andemvahuma mvakahubiri neno, 15na kupata mamulaka ga komboza pepo achafu. 16Achitsagula o kumi na airi: Simioni, ariyekudza ehewa Petero;17Jakobo mwana wa Zebedayo, na Johana nduguye Jakobo ariyemupa dzina ra Bonagesi, kumaanisha, ana a chigwaragwara(Ngurumo); 18na Andrea, Filipo, Batholomayo, Mathayo, Tomaso,Jakobo mwana wa Alfayo, Thadayo, Simioni Mkananayo, 19na Judasi Iskariote, ambaye andemusaliti.20Chisha achenda nyumbani, naro kundi ra atu mvachikusanyikana mvachimutua keheri, ichikala vigumu hata kurya mkahe. 21Familiaye mvarihosikira vivyo, mvachenda mugwira, kpwakukala mveamba, "Arukpwani akili." 22Andishi mvariolaa Jerusalemu mvachamba, "Yupagawa ni pepo Belizebuli" na "Mutawela wa mapepo, na waomboza mapepo."23Jesu achimveha na achimvanenera kpwamafumbo, "Yawezekanadze pepo omboze pepo munziwe? 24Ichikala ufalume ugavika, uwo ufalume kauweza kwema. 25Nyumba ichigavika, kaiweza kwema.26Ichikala shetani yudzema kudzipinga mwenye, na yugavika, be kaweza kwema, bali yufika mwisho. 27Ela kakuna awezaye kwenjira nyumba ya mutu mwenye nguvu akaeya vituvye kabila kumufunga iye mutu mwenye nguvu, ndiho akaeya28Ujeri namvambira, dambi zosi za anadamu zindasamehewa, hata za kukufuru mvanenazo, 29ela yoyosi andiye mkufuru Roho Mtakatifu, kandawahi kusamehewa, bali yukahi za dambi ya milele." 30Jesu wenena gago kpwakukala mvekala mvaamba, "Ana pepo muchafu."31Ndiho mameye na nduguze mvachidza mvachema nze. Mvachihumana akehewe. 32Kundi ra atu mvakala mvasegere kumuzunguluka na kumwambira, "Mameyo na nduguzo achiche na achilume mvanze, mvakutafuta."33Achimvajibu, "Mame na ndugu zangu ni himvo?" 34Achizunguluka kulola mvariokala mvasegere kahi za muduara achimvamba, "Lolani, mvamva ndimvo mame zangu na ndugu zangu! 35kpwakukala chila ahendaye mahenzo ga Mulungu, mutu iye ndiye ndugu yangu wa chilume, wa chiche na mame."

Chapter 4
1Keheri achanza kufundisha kanda ya bahari, na kundi bomu richimuzunguluka. Achenjira kahi za mashua iriyokala ufuo wa bahari, achisagela. Kundizima ra atu richibaki ufuoni. 2Achimvafundisha manji kpwamafumbo, na kahi ya mafundishoge, gaga ndigo arigo mvambira.3"Sikizani! Mukurima wekwenda nyela mbeyu. 4Hai achinyela, mbeyu zinjine zegwa kanda ya barabara, tsongo mvachifika mvachizitota. 5Zinjine zichigwa dzulu ya mawe, kazipatire mutsanga wa kutosha kpwavivyo zichimera haraka sana.6Ela dzua ririho chomoza, yo mimera ichisha na dzua, na kpwakukala kaikalire na mizi, mimera yosi ichoma. 7Zinjine zichigwa kahi ya miya. Miya ichimera haraka ichizonga yo mimera, wela kaivyalire.8Mbeyu zinjine zichigwa kahi ya mutsanga mudzo sana, zichivyela mazao madzo gachonjezeka mara mirongo mihahu, handahu hata mara gana." 9chisha achimvamba, " Mwenye masikiro, na asikire!"10Jesu arihokala hacheye, Mvariokala naye hamwenga na anafunzi mvachimuza kuhusu gago mafumbo. 11Achimvambira, "Kwenu mwimwi, mupewa ufafanuzi wa mambo ga ufalume wa Mulungu. Ela kpwamvario nze, chila chitu ni mafumbo, 12ili mvachilola, ela kamvaona, na mvachisikira, ndio mvasikira, ela kamvaelewa, sevyo mvandegaluka na Mulungu andemvasamehe."13Achimvambira, "Je, kamwelewa rino fumbo? Sasa mundawezadze kwelewa mafumbo manjine gosi?" 14Anyelaye mbeyu wanyela neno. 15Mvamva nimvaratu mvario kandakanda ya barabara, kwenye neno nikunyalwa. Mvachirisikira, shetani haho kpwahaho wadza na kurihela riro neno ridziro nyalwa ndani yao.16Na zizi ndizo mbeyu zirenyalwa kwenye mutsanga wa mawe; mvamva, mvachisikira neno mvarihochera kare na furaha. 17Ela kamvana mizi ndani yao, mvakala na imani kpwamuda mufuhi. Kula haho, matatizo na mateso gachombolera kpwaajili ya neno, haho kpwahaho mvarichira imani yao.18Na zira zirizonyalwa miyani, ni mvara mvasikirao neno, 19ela mambo ga urimwengu na ulongo wa mali na matamanio ga mambo manjine gamvenjira na kumvazongazonga ro neno rikatsavyela matunda. 20Zira zirizogwa mutsanga mudzo, ni varatu ambamvo nikusikira neno, mvakarikubali na mvakavyela matunda, mara mirongo mihahu, handahu, na hata mara gana zaidi.21Jesu achimvambira, "Je nikpwasha taa ndani ya nyumba chisha ukarika tsini ya chikahana ama tsini ya chitsanda? Samba nikurika dzulu ya chango. 22Maana kakuna chifitswacho ambacho kachindaikpwahelamu. 23Ariye na masikiro na asikire!"24Achimvambira, "kalani makini na musikirago, kpwamaana chipimo mupimiracho anjine namwi mundapimirwa chicho na hata zaidi mundonjezerwa. 25kpwakukala ariye nacho, kpwakwe andaonjezerwa, naye asiyekala nacho, cho chichache aricho nacho andahokpwa."26Pia achamba, "Ufalume wa Mulungu ni here mutu anyelaye mbeyu mutsangani. 27Welala usiku elamuke kuchicha, mbeyu nayo yamera na kukula, idzaho iye kamanya chidze. 28Ntsi nikumeza nafaka yenye: kpwanza ni makodza, helafu malua, helafu misuche na mwisho ni ngano idziyo komala. 29Wakati nafaka ikomala, mkurima nikuhuma miundu kpwakukala mavuno gadziiva."30Keheri achamba, "Ufalume wa Mulungu hwaweza kuuhelanisha na noni, ama ni fumbo rani hwaweza kurihumira kuwelezera? 31Ni here mbeyu ya haradali ambayo nikunyalwa ichikala tite sana kahi za mbeyu zosi urimwenguni. 32Idzaho, ichidza nyalwa, nikukula na kukala muhi mubomu zaidi ya mimera yosi kahi za bustani, na ukakala na panda nyelamu sana, hata tsongo mvakatengeza vitsunzi vyao.33Kuhumira mafumbo here gago, achimvahubiria neno, kpwakadiri ya uwezo wao wa kwelewa, 34naye kawahire kunena namvo isihokala kpwamafumbo. Ela arihokala hacheye na anafunzie, wemvaelezera chila chitu.35Siku iyo, dzulo ririho enjira, achimvambira, "Hindeni ng'ambo ira injine." 36kpwavivyo mvachiukira kundi ra atu, hamwenga na Jesu, here arivyokala, kwenye mashua. Hekala hana mashua zinjine zirizokala zasafiri hamwenga nao. 37Ghafula, kuchombolera chimbunga cha peho, na maimbi gachivunza mashua hata ichidzela madzi.38Ela Jesu mwenye wekala yu nyuma yurere kwenye muto. Mvachimulamusa mvachamba, "Mwalimu, kujali kpwamba sino hafa?" 39Achilamuka, achichemera peho na bahari, "Amani! Hurirani!" Ndiho peho ichihurira, na kuchikala na uhurivu mubomu sana.40chisha achimvambira, "Mbona mwaogoha? Muchere na imani chache?" 41Mvachidzalwa ni woga munji, mvachinong'onezana, "Yuno sasa nani, maana hata peho na bahari zamogoha?"

Chapter 5
1Mvachifika ng'ambo ya hiri ya bahari, sehemu ya mkoa wa Gerasi. 2Wakati Jesu arihokala achombola kula kpwamashua, mwanamulume mwenye pepo muchafu achimutua kula mbirani.3Mutu iye weishi sehemu iyo ya mbira. Kakuna ariyeweza kumuzuliya keheri, hata kpwakufungwa minyororo. 4Wekala yufungwa mara nyinji na pingu zosi achizivunza. Kakuna ariyekala na mkotse kumushinda.5Chila mutsana na usiku mbirani na hata mirimani wepiga kululu na kudzikata kata na mawe ga nyomba. 6Arihomona Jesu kula kure, achimwingira malo, achimushutamira.7Achirira kpwasauti bomu, "Nina hiro nawe, Jesu, Mwana wa Mulungu ariye dzulu? Nakuvoya kpwadzina ra Mulungu mwenye, usinitese. 8kpwakukala wekala achimwambira, "Hebu mombole we roho muchafu."9Achimuza, "Ndiwe ani dzinaro?" Achimujibu, "Ndimi Lejoni (Tafsiriye 'jeshi'), maana hu anji." 10Achimuvoya keheri na keheri kukala asimvaomboze sehemu iyo.11Sasa kundi bomu ra nguluwe rekala rarisa haho karimani, 12namvo mvachimusihi, mvachimwamba, "Huhume kpwamvara nguluwe; huruhusu humvenjire." 13Ndiho achimvaruhusu; pepo achafu mvachimombola yuya mutu mvachenjira kundi ra nguluwe, ro kundi ra nguluwe richiteremuka malo ko karima mvachenjira baharini, mvekala nguluwe here elifu mbiri na mvosi mvezama baharini.14Ndiho mvo arisa a nguluwe mvachichimbira mvachenda shitaki go mvarigo gaona mudzini na vijijini, atu mvachuka malo mvachenda lola go garigokala gahendeka. 15chisha mvachimutua Jesu mvachimona iye arekala yuvamiwa ni pepo achafu, iye arekala avamiwa ni jeshi ra pepo achafu, yusegere, avelato na akili zimuhurira; mvachimogoha.16Mvariokala mvadzona gago mambo garigo muhendekera iye mwanamulume ariyekala yupagawa ni mapepo mvachimvelezera chila chitu, na mvachimvelezera kuhusu o ngulue. 17Ndiho mvachanza kumuvoya aruke lalo riro.18Arihokala wenjira kwenye mashua, ye mwanamulume achimuvoya Jesu kukala mvenende hamwenga. 19Ela Jesu kamukubalire, badelaye achimwambira, "Enenda kpwako nyumbani na kpwaatuo, na ukamveleze go Bwana adzigo kuhendera, na vyo adzivyo konyesa roho ra mbazi." 20kpwavivyo achuka naye achanza kutangaza mambo mabomu ambago Jesu wekala adzimuhendera, na chila mutu vichimwangelaza.21Sasa, Jesu arihokala yuvuka keheri ng'ambo injine na mashua, kundi bomu richimuzunguluka, kpwakukala wekala yu ufuo wa bahari. 22Ndiho mumwenga wa vilongozi a sinagogi ariye ehewa Jairo achidza, na ariho mona, achimugwerera maguluni. 23Achimuvoya keheri na keheri, achimwamba, "Mwanangu mtite wa chiche yuhehi kufa. Nakuvoya, nzo umwikire mikono ili ahole aishi." 24kpwavivyo achenda naye, na kundi bomu ra atu richimutua mvachidzisukuma hehi naye.25Sasa, hekala hana mwanamuche haho ambaye wekala wamwagikpwani mulatso kpwamiaka kumi na miiri. 26Wekala ateseka sana kula kpwamadaktari na wekala adzihumira chila arichokala nacho, ela badela ya kuhola achilumwa zaidi. 27Arihokala yusikira kuhusu Jesu, achimutua nyuma kahi za kundi achimuguta vazire.28kpwakukala wefikiria, "Nichiguta tu vazire, nami ndahozwa." 29Ariho muguta, mulatso uchiricha kombola, naye achidzisikira yuhola.30Jesu haho kpwahaho, achigundua kukala adzangamiza nguvu mwirini mwakwe. Achigaluka achamba, "Adziyeguta vazi rangu nani?" 31Anafunzie mvachimwambira, "Waona atu vyo mvarivyo tele mvadziku zunguluka, chisha wamba, 'Adziyeniguta nani?"" 32Ela Jesu achiriaria amumanye adziyemuguta.33Ye mwanamuche, kpwakukala wekala wamanya garigo kala gahendeka kpwakwe, achogoha na achitetemeka. Achimutua Jesu achimugwerera maguluni achimwambira ujeriwe wosi. 34Achimwambira, "Mwanangu, imaniyo idzikuhoza. Enenda kpwaamani na uhozwe mateso gosi."35Arihokala bado achere kunena, anjine mvachidza kula kpwachilongozi wa sinagogi, mvachamba, "Mwanao wa chiche yudzefa. Mbona wamuyuga mwalimu zaidi?"36Ela Jesu ariho usikira uwo ujumbe, achimwambira ye chilongozi wa sinagogi, "Usogohe, amini tu." 37Karuhusire mutu yeyosi kumutua isihokala Petero, Jakobo na Johana, nduguye Jakobo. 38Mvachenda nyumbani kpwaiye chilongozi wa sinagogi na mvachiona kundi ra atu kahi za nyumba ya iye chilongozi wa sinagogi mvachipiga kululu; mvekala mvachirira na kuomboleza.39Ariho enjira mo nyumbani, achimvambira, "Mbona mutsukirwe na kpwanoni mwarira? Mwana kadzafa yurere." 40Mvachikpwatya kumutseka. Ela ye achimvomboza mvosi nze, achimuhela ye pabaye mwana na mameye hamwenga namvo arimvokala namvo, achenda ko mwana arikokala yulazwa.41Achihela mukono wa iye mwana achimwambira, "Talitha, koum!" tafsiriye ni, "Msichana, nakpwamba, lamuka." 42Haho kpwahaho, msichana achilamuka na achitsembera (kpwakukala wekala na umuri wa miaka kumi na miri). Mara iyo, mvachigwirwa na mushangao mubomu. 43Achimvapa onyo kali kukala mutu yoyosi asigamanye gago. Helafu achimvambira mvamupe chakurya.

Chapter 6
1Weombola kula haho achenda kpwao mudzini hamwenga ana anafunzie. 2Sabato irihofika, achifundisha kwenye sinagogi. Anji mvachimusikira nao mvachimushangaa. Mvachamba, "Wegapatahi mafundisho gano?" "Ni hekima yadze ariyopewa yuno?" "Ni miujiza yadze ino aihendayo na mikonoye?" 3"Yuno seye yuya seremala, mwana wa Mariamu na nduguze ni Jakobo na Jose na Judasi na Simioni? Nduguze a chiche si mvahamwenga nasi?" Kamvahamirirwe.4Ndiho Jesu achimvambira, "Mufalume kana heshima kpwao na kahi ya lukolo lwa kpwakwe na atu a nyumbaye." 5Kawezere kuhenda kazi bomu yoyosi, isihokala kumvaikira mikono achache mvariokala kamvasikirato na kumvahoza. 6Wemvashangaa kpwakutsa amini kpwao. Kula haho achizunguluka laloni achifundisha.7Ndiho achimveha o kumi na airi na kumvahuma airi airi, na achimvapa uwezo dzulu ya pepo achafu, 8na kumva amuru mvasitsukule chochosi safarini, isihokala fimbo tu-bila mukahe, bila mukoba, bila pesa mapochini mwao- 9ela mvavale virahu na kanzu mwenga mwenga tu.10Achimvambira, "Hohosi mundiho enjira nyumbani, bakini haho mpaka siku ya kuuka mudzi uwo. 11kala kuna mudzi wowosi kamunda hocherwa wela kusikizwa, muukaho mudzi uwo, kukutani vumbi ra maguluni here ushuhuda kpwao."12Mvachenda na mvachihubiri kukala atu mvatubu. 13Mvachomboza pepo anji, na mvachiahaka mafuha akongo anji mvachiahoza.14Mufalume Herode achigasikira, kpwakukala dzina ra Jesu rekala rimanyikana sana. Anjine Mveamba, "Johana mubatizaji afufulwa kula kpwawafu, na ndio sababu nguvu za miujiza zamuhendera kazi." 15Anjine mvachamba, "Ni Eliya." na anjine mvachamba, "Ni nabii, here mumwenga kahi za Manabii a kapindi."16Ela Herode ariho sikira gago achamba, "Johana, niriye mukata chitswa, yufufuka." 17kpwakukala Herode weamuru Johana agwirwe na afungwe jela kpwaajili ya Herodia (Mkaza nduguye Filipo), kpwakukala wekala yumuhela.18Maana Johana wemwambira Herode, "Si sheria na si haki umuhale mkaza nduguyo." 19Ela Herodia achibaki kumuchukiya na achimala kumolaga, ela kawezere, 20kpwakukala Herode wemogoha Johana; wemanya wekala ni hachi na mutakatifu, na wemwika selama. Ariho musikiza wehuzunika, ela wehamirwa ni manenoge.21Ndiho nafasi ichipatikana wakati Herode wekala washerekea sikuye ya kuvyalwa na achimvatayarishira ajenie chakurya cha dzulo, ma afisa akpwakwe, makamanda na vilongozi a Galilaya. 22Mwana wa chiche wa herodia mwenye ndiye ariye tumbuiza ajeni kpwakumvavinira naye achimufurahisha sana Herode na mvo ajeni. Mufalume achimuza, "Nambira chochosi uchimalacho nami nindakupa."23Achirya chiraho kpwakwe achamba, "Chochosi undochomala kpwangu, nindakupa, hata nusu ya ufalume wangu." 24Achombola achenda muza mameye, "Nimuvoye noni?" Mameye achimujibu, "Chitswa cha Johana Mubatizaji." 25Achiuya malo kare kpwamufalume, achimuvoya achamba, "Nachimala chitswa cha Johana Mubatizaji, vivi kare, chitswa cha Johana Mubatizaji kwenye sahani ya mbao."26Idzaho neno riro remuhuzunisha sana mufalume, wekala kaweza kumukahalira kpwakukala wekala adzerya chiraho mbere ya ajenie. 27kpwavivyo mufalume achihuma shikari mumwenga kahi za arinzie na achimwamuru akachihale chitswa cha Johana. Shikari achenda achimukata chitswa kuko jela. 28Achichireha cho chitswa kwenye sahani naye achimupa ye msichana, msichana naye achimupa mameye. 29Anafunzie mvariho sikira gago, mvachenda uhela mwiriwe mvachenda uzika mbirani.30Anafunzie mvachionana na Jesu mvachimwelezera gosi mvarigokala mvadzigahenda na kufundisha. 31chisha achimva ambira, "Endani sehemu idziyo dzitenga moye vichache." kpwakukala anji mvekala mvadza mvachenda, kamvakalire na wakati hata wa kurya. 32Ndiho mvachuka kpwamashua mvachenda sehemu ya kanda.33Ela mveona mvariho kala mvenenda na mvachimvamanya, nao mvachiatua hamwenga kpwamagulu kula kpwamidzi yosi, ta mvefika kuko mbere zao. 34Mvarihofika ufuoni, achona kundi bomu ra atu, naye achimvonera mbazi kpwakukala mvekala here ng'onzi mvasio na murisa. kpwavivyo achanza kumvafundisha mambo manji.35Dzulo ririhofika, anafunzie mvachimutua mvachimwamba, "Ii ni sehemu ya hacheye na dzulo rifika. 36Mvariche mvauye madzumbani kpwao ili nasi hwenende mudzi wa hehi na vijiji ili mvakapate kugula citu cha kurya."37Ela achijibu achimvambira, "Mvapeni utu wa kurya." Mvachimwamba, "Je hwaweza kwenda hukagula mikahe ya dinari magana mairi hukamvapa mvakarya?" 38Achimvambira, "Muna mikahe mingahi? Endani mukalole." Mvarihokwenda lola, mvachimwamba, "Mikahe mitsano na samaki airi."39Achimva amuru mvosi mvasagale kpwamakundi kwenye nyasi. 40Mvachisagela kpwavikundi vya atu gana gana na mirongo mitsano mitsano. 41Achihela yo mikahe mitsano na mvo samaki airi, achiloa dzulu mulunguni achiibariki na kumva katira katira helafu achimvapa o anafunzi kumva andalira atu. Achiagavya mvo samaki airi namvo kahi yao mvosi.42Mvosi mvachirya mpaka mvachekuha. 43Mvachitsola vipande virivyo sela mpaka mvachidzaza kahu kumi na mbiri, na pia vipande vya samaki. 44Hekala hasegere atu elifu tsano mvariorya yo mikahe.45Haraka sana achimvenjiza anafunzie kahi za mashua ili mvamutangulie ng'ambo ya hiri, Bethsaida, hali achimvainga makundi ga atu. 46Baada ya kumvarichira makundi mvahauke, achambuka murimani kuvoya. 47Dzulo richifika, na mashua nayo ichikala i kahi ya bahari, ye achikala hacheye ufuoni.48Achimvona mvatabika kupiga makasia, kpwakukala peho yekala yamvazuiliya. Iriho fika peho za kucha, achimvatua, kuno wenenda dzulu ya bahari, achimala kumvatsupa. 49Ela mvariho mona wenenda dzulu ya madzi, mvachifikiria wekala ni pepo mvachipiga kululu, 50kpwakukala mvemona mvachisumbuka. Haho kpwahaho achinena namvo achimvambira, "kalani na ujasiri! Ni mimi! Musogoheni!"51Achenjira kwenye mashua hamwenga namvo, nayo peho ichiricha. Vichimvashangaza sana. 52kpwakukala kamvaelewere mikahe yemaanisha noni. Badelaye, maroho gao gachihendwa mafu.53Mvariho vuka, mvachifika ntsi ya Genesareti mvachigwaga nanga. 54Mvariho ombola kwenye mashua, atu mvachimumanya kare, 55mvachizunguluka mudzi wosi kuareha akongo vitsekani kpwakwe hohosi mvariho sikira yuhaho.56Chila ariho enjira vijijini, ama midzini, ama ntsi yoyosi, mvandemuhirikira akongo masokoni. Mvemuvoya amvaruhusu mvagute tu mapindo ga nguoze, na anji mvehozwa kpwanjira iyo.

Chapter 7
1Mafarisayo na andishi anjine mvariokala mvafunga charo kula Jerusalemu mvachikusanyika kumuzunguluka.2Mvachimvona baadhi ya anafunzi mvarya mikahe bila koga mikono, yaani mikono michafu. 3(Maana Mafarisayo na Ayahudi mvosi kamvarya bila koga mikono kpwamakini, kpwakukala mvatua tamaduni za akare ao. 4Mafarisayo mvachilaa sokoni, kamvarya mpaka mvaoge, na pia mvatua manji ambago mvega kula kpwaakare ao, here kojesa vikombe, vyungu, viya virivyo tengezwa na shaba, na hata vihi mvatumiavyo wakati wa kurya.)5Mafarisayo na alimu mvachimuza Jesu, "kpwanoni anafunzio kamvatua tamaduni za akare ehu, bali mvarya mikahe bila koga mikono?"6Ela achimvamba, "Nabii Isiah wetabirito kumvahusu mwimwi anafiki. Here irivyo andikpwa, 'Mvamva atu mvaniheshimu kpwandimi zao, ela roho zao zikure nami. 7Mvanihendera ibada zisizokala na maana, mvachifundisha amuri za anadamu here mahochero gao.'8Mwaricha sheria za Mulungu mwatua tamaduni za anadamu." 9Achimvambira pia, "Mwawezadze kukahela sheria za Mulungu ili mutue za tamaduni zenu! 10kpwamaana Musa weamba, 'Muheshimu pabayo na mameyo,' na, 'Anenaye mai kumuhusu pabaye ama mameye hakika andaolagwa.'11Ela mwamba, 'Mutu achimwamba pabaye ama mameye, "Musaada wowosi nindemvapa mimi ni zawadi" 12helafu kamumuruhusu keheri kuhenda chochosi kpwapabaye ama mameye. 13Mwarihenda neno ra Mulungu kukosa maana kpwatamaduni zenu mumvafundishazo vizazi vyenu. Na manji mugahendago."14Acheha ro kundi keheri, achimvambira, "Nisikizani, nyosini muelewe. 15Kakuna chitu chiriwacho ni mwanadamu chiwezacho kumuchafua achenjizaho mwirini. Ni chiratu chombolacho kula kpwamutu ndicho chimuchafuacho." 16Mwenye masikiro, na asikire.17Sasa Jesu arihorichana na kundi ra atu achenjira nyumbani, anafunzie mvachimuza kuhusu riro fumbo. 18Jesu achimvajibu, "Bado kamudza elewa? Kamumanya kukala chenjiracho ndani ya mwanadamu kachimuchafua, 19kpwakukala kachiweza kwenda rohoni mwakwe, bali chenda mwakwe tumboni, helafu chombozwe chende muselani?" kpwamusemo uu, Jesu achitangaza kukala vyakurya vyosi ni visafi.20Achimvamba, "Ni chiratu chombolacho nze ya mutu ndicho nikumuchafua. 21kpwakukala kula kpwandani ya mutu, kula kpwaroho ya mutu, kombola maazo mai, usherati, wevi, wolagi, 22uzembe, tamaa mbii, ukatili, ulongo, ufisadi, wivu, kusingizirana, madzivuno, ujinga. 23Mai gosi gaga gombola kula ndani ya mutu, na ndigo gachafuago mutu."24Achuka kula haho achenda lalo ra Tiro na Sidoni. Kuko achenda kwenye nyumba, na kahenzere yoyosi amanye arikokala, idzaho wekala kafitsika. 25Ela mwanamuche ambaye mwanawe mutite wa chiche wekala yupagawa ni pepo muchafu achisikira kumuhusu Jesu achimufikira Jesu achimugwerera maguluni. 26Sasa iye mwanamuche wekala ni Muyunani, wa kabila ra Kifoenike. Achimusihi kumomboza pepo mwanawe.27Achimwambira, "Richa ana kpwanza mvariswe. Maana si sawa kulavya chakurya cha ana kuapa kuro." 28Ela achimujibu achimwambira, "Ni jeri Bwana, ela hata kuro chisha nikurya makombo ga mvamvo ana."29Achimwamba, "kpwamaneno udzigonena, uhuru kwenenda. Pepo yurichana na mwanao." 30Achuya kpwakwe nyumbani achimupata mwanawe yurere chitandani, muzima pepo yumombola.31Ndiho achikulaa keheri mkoa wa Tira, achenda lalo ra Dekapoli kutsupira na Sidoni chisha kpwabahari ya Galilaya. 32Mvachimurehera mutu ariyekala chiziwi na achikala pia ana tabu kugomba, mvachimuvoya amwikire mukono ahole.33Jesu achimuhela achimwika kanda na kundi ra atu, achimwenjiza mala masikironi, helafu achitsitsitsa mahe achimuguta lulimi. 34chisha achirungarara achilola Mulunguni, achivuha pumuzi, achimwambira, "Ephphatha," iyo ni kpwamba, "Fugula!" 35Haho kpwahaho, masikiroge gachifuguka, chirichokala chifunga lulimi chichifuguka, naye achanza kunena tototo.36Jesu achimvelakiza mvasimwambire mutu. ELa kadri arivyo sisitiza mvasinene, ndivyo mvarivyo zidi kutangaza. 37Mvestaajabu sana, na kpwamba, "Adzigahenda gosi tototo. Hata ana uwezo wa kumvahenda mabubu mvanene na viziwi kusikira."

Chapter 8
1Siku zizo, kwekala na kundi bomu, ela mvekala kamvana utu wa kurya. Jesu achimveha anafunzie achimvamba, 2"Namvonera mbazi kundi riri ra atu kpwakukala mvenderera kukala nami na kare siku ya rero ni ya hahu na kamvana utu wa kurya. 3Nichimvainga mvauye kpwao madzumbani bila kurya, nikwenda mvakazimia njirani. Anjine ao mvela na kure sana." 4Anafunzie mvachimujibu, "Ni hiko ambako hwaweza kupata mikahe ya kutosha lalo ridziro dzitenga rino ta atu mvarye mvekuhe?"5Achimvauza, "Muna mikahe mingahi?" Mvachijibu, "Mifungahe." 6Achimvaamuru kundi ra atu mvasagale uwanjani. Achihela yo mikahe mifungahe, baada ya kushukuru, achiivunza vunza. Achimvapa o anafunzi, namvo mvachiagavira atu.7Mvekala pia mvana samaki achache atite atite, na baada ya kulavya shukurani, achimvaamuru anafunzie mvaagavire namvo. 8Mverya mvachekuha, na mvachitsola tsola masalo, mvachidzaza kahu fungahe bomu. 9Haho hekala na atu mvasio pungua elifu nne. Helafu achimvarichira mvachuya kpwao madzumbani. 10Kula haho naye achipanda kwenye mashua na anafunzie, mvachenda lalo ra Dalmanutha.11Ndiho mafarisayo mvachombola mvachanza kunenezana naye. Mvemala konyeswa muujiza, kpwakumujeza. 12Achivuha hewa ndani rohoni achimvambira, "Mbona rika rino ramala miujiza? Jeri namvambira, kakuna muujiza munjine undiwo onyeswa rika riri." 13chisha achimvaricha, achenjira kpwamashua, achivuka ng'ambo ya hiri.14Sasa, anafunzi mvachikala mvasahau kutsukula mikahe. Mvekala kamvana zaidi ya mukahe mumwenga ndani ya mashua. 15Achimvaeleza, achimvamba, "kalani matso na mudzirinde na chachu ya mafarisayo na Herode."16Anafunzi mvachikpwatya kuuzana kuhusu kukosa mikahe. 17Jesu ariho mvaelewa, achimvauza, "kpwanoni mwauzana kuhusu kukosa mikahe? Bado kamona wela kwelewa? Bado muchere na miyo mifu?18Muna matso, je kamona? Muna masikiro, je kamusikira? Kamukumbuka? 19Niriho katakata mikahe mitsano tu kurisa atu elifu tsano, mwetsola kahu ngahi za masaliro?" Mvachimujibu, "Kumi na mbiri."20"Niriho katakata yo mikahe mifungahe iriyorisa atu elifu nne, ni kahu ngahi murizo tsola za masaliro?" Mvachimujibu, "Fungahe." 21Achimvamba, "Bado kamudzaelewa?"22Mvachifika Bethisaida. Atu a kuko mvachimuhirikira chipofu mvachimuvoya amugute ahole. 23Jesu achimuhela, achimugwira mukono achimulongoza nze ya chicho chijiji. Ariho mutsitsira mahe matsoni na kumwikira mikono, achimuza, "Waona chochosi?"24Achirungarara, achamba, "Naona atu mvaonekana here mihi yenenda." 25Achimwikira keheri mikono matsoni, naye achifugula matso, matsoge gachifugulwa, naye achona chila chitu tototo. 26Jesu achimwambira ende kpwakwe nyumbani, na malakizo, "Usenjire chijijini."27Jesu achombola na anafunzie achenjira vijiji vya Kaisaria ya Filipi. Njirani, achimvauza anafunzie, "Atu nikpwamba mino ni ani?" 28Mvachimujibu mvachimwamba, "Johana mubatizaji. Anjine mvamba, 'Eliya.' na anjine, 'Mumwenga kahi ya Manabii.""29Achimvauza, "Ela mwino mwamba mino ni ani?" Petero achimujibu, "U Masihi." 30Jesu achimvelakiza mvasimwambire mutu kumuhusu.31Achanza kumvafundisha kukala Mwana wa Adamu lazima andateseka kpwamambo manji, na andakahalwa ni vilongozi na Abomu a makuhani, na andishi, na andolagwa, chisha baada ya siku tahu andafufuka. 32Weunena ujumbe uwo lwazu. chisha Petero achimweha kanda achimuchemera.33Ela Jesu achigaluka achimvalola anafunzie chisha achimuchemera Petero achimwamba, "Uya nyuma, shetani! Akilizo kazifikiria mambo ga Mulungu ela ga anadamu." 34chisha achimveha kundi ra atu na anafunzie hamwenga, achimvamba, "Ichikala kuna yoyosi ahenzaye kunitua, ni lazima adzikane iye mwenye, atsukule muselabawe, anitue.35Maana yoyosi amalaye kokola uzimawe, andawangamiza, na yoyosi angamizaye uzimawe kpwaajili yangu na injili andawokola. 36Indamufaidi noni mutu kupata urimwengu muzima chisha angamize maishage gosi? 37Ni noni mutu awezacho kulavya kurihira maishage?38Yoyosi anoneraye haya maneno gangu chivyazi chichi cha uzinzi na dambi chila aina, Mwana wa Adamu andamonera haya andiho fika kwenye utukufu wa Pabaye na malaika atakatifu.

Chapter 9
1Achimvambira, "Jeri namvambira, kuna anjine enu mvemireo haha ambao kamvanda tata chifo kabla mvawone utukufu wa Mulungu undihotima na nguvuze." 2Siku tandahu baadaye, Jesu achimuhela Petero na Jakobo na Johana mvachambuka dzulu ya murima, hachiyao. Ndiho achigaluzwa uso mbere yao. 3Nguoze ziching'ela sana, zichikala na weruhe wa ajabu, weruhe ambao kakuna awezaye kuzing'arisha urimwenguni.4chisha Eliya hamwenga na Musa mvachomvombolera, mvachikala na masumuriro na Jesu. 5Petero achimwambira Jesu,"Mwalimu, ni vidzo kwehu kukala haha, kpwavivyo nahujenge vibanda vihahu, chimwenga chako, chimwenga cha Musa na chimwenga cha Eliya." 6(Maana kamanyire ra kunena kpwamvekala mvadzenjirwa ni woga)7Ingu richitima richimvafinika. Helafu sauti ichombola kula kpwaro ingu ichamba, "Yuyu ni mwanangu muhenzwi. Musikizeni." 8Gafula, mvariho riaria, kamvamonere yoyosi keheri isihokala Jesu.9Mvarihokala mvatia kula dzulu ya murima, achimva amuru mvasimwambire yoyosi mvarigo gaona mpaka Mwana wa Adamu andihokala yufufuka kula kpwaafu. 10kpwavivyo mvachirinyamalira jambo riro, ela mvekala mvambirana enye jambo, "kufufuka kula kpwaafu" yaweza kukala maanaye ni noni.11Mvachimuza, "Mbona andishi mvamba Eliya lazima adze wa kpwanza?" 12Achimvambira, "Eliya kadza wa kpwanza kuudzya mambo. Mbona be yeandikpwakukala Mwana wa Adamu lazima andateseka mambo manji na kudharauliwa? 13Ela namvambira, Eliya wekudza kare, na mvachimuhendera chila mvariromala kumuhendera, here tu irivyo andikpwakumuhusu."14Mvarihouya kpwaanafunzi, mvachona kundi bomu rimvazunguluka, na andishi mvachikala mvanenezana namvo. 15Mara tu mvarihomona Jesu, kundi rosi richishangaa mvachimwingira malo kwenda mulamusa. 16Achimvauza anafunzi, "Mukala mwanenezana kpwanoni?"17Mumwenga haho kundini achimujibu, "Mwalimu, nidzimureha mwanangu wa chilume kpwako. Ana pepo muchafu adzemufunga kanwa kaweza kunena. 18Nikukala wamugwaga, chisha wombola povu ra mulomo, waluma meno, helafu waomalala. Nidzimvauza anafunzio mvamomboze iye pepo, ela mvashindwa." 19Achimvauza anafunzie, "Chizazi chisicho amini, nindakala namwi mpaka rini? Nindamvavumirira mpaka rini? Mureheni hano."20Mvachimuhirikira ye barobaro. Pepo arihomona Jesu, achimugwaga ye chijana. Achigwa achombola povu ra mulomo. 21Jesu achimuza pabaye, "kpwamuda wani yukala hali ino?" Pabaye achimujibu, "Kula uhohowe. 22Mara kpwamara nikumugwaga mohoni ama madzini kujeza kumolaga. kala waweza kuhenda rorosi, honere mbazi uhusaidie."23Jesu achimuza, "Ichikala naweza'? Chochosi chawezekana kpwaye aaminiye." 24kpwaupesi, ye pabaye mwana achipiga kululu achamba, "Naamini! nisaidie upungufu wangu wa imani!" 25Jesu ariho ona kundi ra atu mvamutua, achichemera iye pepo muchafu achimwamba, "We pepo wa ububu na uziwi, nakuamuru, ombola, na usimuuyire keheri yuyu."26Pepo achimombola kpwakululu na kumuhangaisha chijana. Chijana weonekana here mutu ariyekala yudzefa, ta anji mvachamba, "Yudzefa." 27Ela Jesu achimwenula, naye achema.28Jesu arihouya nyumbani, anafunzie mvachimuza chisiri, "Mbona sino hudzishindwa kumomboza?" 29Achimvamba, "Pepo namuna ii kaweza kombozwa bila mavoyo."30Mvachihauka haho mvachichirira Galilaya. Kahenzere yoyosi amanye mvarikokala, 31kpwakukala wekala wamvafundisha anafunzie. Achimvambira, "Mwana wa Adamu andelaviwa kpwamataifa, na mvandamolaga. Baada ya kufa, na baada ya siku tahu, andafufuka keheri." 32Ela kamvamwelewere, na mvachogoha kumuza.33chisha mvachifika Kapernaumu. Ariho enjira nyumbani, achimvauza, "Mukala mwasumurirani hudzihokala njirani hwadza?" 34Ela mvachinyamala. kpwakukala mvekala mvanenezana kuhusiana na nani mubomu kahi yao. 35Mvariho sagela, achimveha mvo kumi na mbiri hamwenga achimvambira, "Ichikala kuna mumwenga wenu ahenzaye kukala wa kpwanza be ni lazima akale wa mwisho na kuahumikira anjine mvosi."36Achimuhela muhoho mutite achimwika kahi yao mvosi. Achimukumbatia chisha achimvambira, 37"Yoyosi andiye muhochera muhoho mutite kpwadzina rangu, wanihochera mimi; yoyosi anihocheraye mimi, kanihochera mimi bali wamuhochera iye ariye nihuma."38Johana achimwambira, "Mwalimu, hudzona mutu wainga mapepo kuhumira dzinaro hukamukahaza, kpwakukala kahamwenga nasi." 39Ela Jesu achimvamba, "Musimukahaze, kpwakukala kakuna mutu awezaye kuhenda jambo bomu kpwadzina rangu, chisha baada ya haho aninene vii.40Yoyosi asiye hupinga, yuhamwenga nasi. 41Yoyosi akupaye chikombe cha madzi unwe kpwadzina rangu kpwakukala u wa Masihi, jeri namvambira, kandangamiza marihoge.42Yoyosi andiye sababisha yoyosi kahi ya atite aa mvaniaminio kuuya nyuma, indakala bora afungwe iwe bomu ra singo akatsuhiwe baharini. 43Ichikala mukonowo undakusababisha kuhenda dambi, ukate. Ni baha wenjire uzimani bila mukono kuriko wenjire mohoni na mikonoyo yosi miri. 44kuriko mabuluge kagafa wela mohowe kauzimika.45Ichikala chigulucho chindakusababishira wenjire dambini, chikate. Indakala baha kpwako kwenjira uzimani na chigulu chimwenga kuriko wenjire mohoni na magulu gosi mairi. 46ambako mabuluge kagafa na mohowe kauzimika.47Ichikala dzitsoro mwenga rindakuhenda wenjire dambini, romboze. Ni baha wenjire uzimani na dzitso mwenga kuriko wenjire mohoni na matso gosi mairi, 48ambako mabuluge kagafa na mohowe kauzimika.49kpwakukala chila mutu andenjizwa mohoni. 50Munyu ni mudzo, ela uchikosa ladhaye, undauhendadze keheri upate ladha? Mukale na munyu mwimwi kpwamwimwi, na mukale na amani kahi yenu."

Chapter 10
1Jesu achihauka achenda mkoa wa Judea lalo ra ng'ambo ya muho wa Joridani, naro kundi richimutua keheri. Achikala wamvafundisha keheri, here irivyokala kawaidaye. 2Mafarisayo nao mvachidza kumujeza, mvachimuza, "Ni haki chisheria mutu kumuricha muchewe?" 3Achimvauza kumvajibu, "Musa wemva amurudze?" 4Mvachijibu, "Musa wehuruhusu mwanamulume waweza kumwandikira telaka muchewe na kumuricha."5"Yekala kpwamaroho genu momu ndiho achimvandikira sheria iyo," 6"Ela kula mwanzo wa uumbaji, 'Mulungu wemvaumba muche na mulume.'7'Na kpwasababu iyo, mulume andaricha pabaye na mameye adziunge na muchewe, 8na ao airi mvandakala mwiri mumwenga.' 9kpwavivyo, chidzicho unganishwa ni Mulungu, mwanadamu asichi tenganishe."10Mvarihokala mvandani ya nyumba, anafunzi mvachimuza keheri kuhusu riro. 11Achimvajibu, "Yoyosi arichanaye na muchewe ahale munjine wazini. 12Ichikala mwanamuche anda taliki mulumewe na ahalwe ni mulume munjine, wazini."13Ndiho mvachimurehera ahoho atite ili amvabariki, ela anafunzie mvachiachemera. 14Ela Jesu ariho gundua, achitsukirwa achimvambira."Mvaruhusuni mvadze kpwangu ao ahoho, wela musiazuiliye, kpwamaana ufalume wa Mulungu ni wa mvario dza ao.15Ujeri namvambira, yoyosi ambaye kandauhochera ufalume wa Mulungu utiteni dza mvamva, kandawenjira ufalume wa Mulungu." 16Ndiho achimvahela achimvenjiza mikononi mwakwe achimvabariki kpwakumvaikira mikono.17Arihoanza safariye, mumwenga achimwingira malo na achipiga mavindi mbere za Jesu na achimuza, "Mwalimu mudzo, nihendedze ili nami niurithi uzima wa milele?" 18Jesu achimujibu, "kpwanoni waneha mudzo? Kakuna ariye mudzo kuriko Mulungu hacheye. 19Uwe wamanya amuri: 'Usolage, usizini, useye, usishuhudie ulongo, usikenge, muheshimu pabayo na mameyo."20Ye bwana achimujibu, "Mwalimu, gago gosi nidzigahenda na kugaheshimu kula hangu ni barubaru." 21Jesu achimulola naye achimuhenza. Acimwambira, "Chitu chimwenga kudzachihenda. Lazima ukuze chila uricho nacho umvape achiya, nawe undakala na hazina mulunguni. Helafu nzo unitue." 22Ela kpwakukala wekala amwambira habari iyo, achimvunzika moyo achihauka na huzuni, kpwakukala wekala ana utajiri munji sana.23Jesu achiriaria achimwabira anafunzie, "Ni vikomudze kpwaatu matajiri kwenjira kahi za ufalume wa Mulungu!" 24Anafunzie mvachimushangaa kpwamaneno gago. Ela Jesu achimvambira keheri, "Anangu, ni vikomudze kwenjira kahi za ufalume wa Mulungu! 25Ni rahisi kpwangambia kuchira kahi ya tundu ya sindano kuriko mutu tajiri kwenjira kahi za ufalume wa Mulungu."26Mvachimushangaa muno mvachinong'onezana, "Sasa, nani andiye okolwa?" 27Jesu achimvalola achamba, "kpwaanadamu kagahendeka, ela kpwaMulungu. Maana chila chitu chawezekana kpwaMulungu." 28Petero achanza kumudadisi, "Lola, huricha chila chitu hwakutua uwe."29Jesu achamba, "Ujeri namvambira, kakuna ariyericha nyumbaye ama nduguze a chilume ama mameye ama pabaye ama anae ama minda kpwaajili yangu na injili 30ambaye kandapata mara gana zaidi: nyumba na ndugu a chilume na achiche na ani mame, na ana na minda, hamwenga na mateso, na urimwengu udzao, uzima wa milele. 31Ela anji mvario a kpwanza mvandakala a mwisho, na a mwisho mvandakala a kpwanza."32Mvekala mva barabarani mvaelekea Jerusalemu, naye Jesu wekala amvatangulia. Anafunzi mvachishangaa, na mvariokala mvachiatua mveogoha. Ndiho Jesu achimvahela mvo kumi na airi kanda keheri achanza gandigo mupata karibuni. 33"Lolani, hwapanda dzulu Jerusalemu, na Mwana wa Adamu andelaviwa kpwaabomu a makuhani na andishi. Mvandamuhukumu chifo na mvamulavye kpwamataifa. 34Mvandamutseka, mvamutsitsire mahe, mvamuchape, na mvamolage. Ela baada ya siku tahu, andafufuka."35Jakobo na Johana, ana a Zebedayo, mvachimutua mvachimwambira, "Mwalimu, hwavoya uhuhendere chila hundicho kuvoya uhuhendere." 36Achimvauza, "Mwahenza nimvahenderedze?" 37Mvachimwamba, "Huruhusu, kahi ya utukufu wa kpwako, mumwenga asagale mukono kulume mumwenga mukono kumotso."38Ela Jesu achimvajibu, "Kamumanya cho muvoyacho. Je mu tayari kuchinwa cho chikombe nindicho chinwa ama kubatizwa na ubatizo nindiwo batizwa mimi?" 39Mvachimwambira, "Hundaweza." Jesu achimvambira, "Chikombe nindicho chinwa, mundachinwa, na ubatizo nindiwo baputirizirwa namwi munda batizwa. 40Ela andiye sagela mukono kulume ama kumotso si gangu kuchiza, ela ni kpwamvo mvario tayarishirwa."41Mvara anafunzi anjine kumi mvariho gasikira, mvachia tsukirirwa Jakobo na Johana. 42Jesu achimveha achimvamba, "Mwamanya mvo mvatambulikanao here vilongozi a mataifa, nikutawela na abomu ao nikuhumira nguvu kpwao.43Ela si vivyo kahi yenu. Yoyosi amalaye kukala mubomu wa anziye lazima akale mutumishi wa anzie, 44na yoyosi amalaye kukala wa kpwanza kahi yenu lazima akale mutumwa wa anjine nyosi. 45kpwakukala Mwana wa Adamu kadzire ili ahumikirwe, bali ahumikire, na elavye uzimawe here fidia kpwaanji."46Mvachifika Jeriko. Mvarihokala mvauka Jeriko na anafunzie hamwenga na kundi bomu ra atu, mwana wa Timayo, Batimayo, chipofu masikini, achikala yusegere kandakanda ya barabara. 47Ariho sikira kukala Jesu Mnazareti, ndiye achiraye achikpwatya kupiga kululu kuno wamba, "Jesu, Mwana wa Daudi, nonera mbazi!" 48Anji mvachimuchemera, kuno mvamwambira anyamale. Ela achizidi kupiga kululu, "Mwana wa Daudi, nonera mbazi!"49Jesu achema achiamuru arehewe. Mbvachimweha mvachimwamba, "kala na ujasiri, lamuka! Wakweha." 50Achitsuha kotire kanda, achiruka, achenda kpwaJesu.51Jesu achimujibu achimuza, "Wamala nikuhnderedze?" Ye chipofu achijibu, " Mwalimu, namala niweze kona." 52Ndiho Jesu achimwambira, "Enenda. Imaniyo idzikuhoza." Haho kpwahaho, achipata uwezo wa kona, naye achimutua.

Chapter 11
1Sasa mvarihokala mvenjira Jerusalemu, mvekala hehi na Bethfage na Bethania murima wa mzeituni, na Jesu achimvambira airi kahi ya anafunzie 2achimvambira, "Endani chijiji jirani chilolanacho nasi. Muchidza enjira tu, mundamona mwana punda ambaye kadzawahi kubeba mutu. Mufuguleni munirehere. 3Ichikala kuna yoyosi andiye mvauza, 'Mbona mwahenda vyo?' mwambireni, 'Bwana ana haja naye, namwi munirehere.""4Mvachenda mvachimupata ye mwanapunda afungwa muyangoni chichochoroni, mvachimufugula. 5Atu anjine mvekala mvemire hehi naye mvachiauza, "Mwahendani ho, mwamufugula mwanapunda?" 6Mvachiajibu here Jesu arivyo mvambira, nao mvachirichwa.7Mvachimuhirikira Jesu mwanapunda mvachihandika nguo zao, naye Jesu achimusagalira. 8Anji mvachimuhandikira nguo zao njirani, na anjine mvachihandika makodza ga mihi mvarigo gakata mindani. 9Mvario mvatangulia, na mvario atua nyuma osi mvachipiga kululu kpwamba, "Hosana! Mubarikiwa ni iye adzaye kpwadzina ra Bwana. 10Ubarikiwa ufalume udzao wa Daudi! Hosana dzulu Mulunguni!"11Ndiho Jesu achenjira Jerusalemu na achenda hekaluni achiriaria chila hatu. Ela kpwakukala wakati wekala udzenda sana, achombola achenda Bethania hamwenga na mvara kumi na airi. 12Siku ya hiri mvarihokala mvombola Bathania, achikala ana nzela.13kpwakure achona mutini urekala unawiri makodza, achenda lola kala andepata matunda, ela arihofika, kapatire chitu zaidi ya makodza, kpwakukala yekala si musimu wa tini. 14Achiwambira, "Kakuna andiyerya tini kula kpwako keheri." Anafunzi mvachigasikira gago maneno.15Mvachifika Jerusalemu, achenjira hekaluni na achanza kwinga akuzaji na aguli. Achipindua meza za agaluzaji pesa na akuzaji a magia. 16Kamvapire ruhusa yoyosi kutsukula chochosi kula kpwahekalu ambacho chaweza chikakuzika.17Achimvafundisha achimvauza, "Je kayandikirwe, 'Nyumba yangu indehewa nyumba ya mavoyo kpwamataifa gosi'? 18Makuhani abomu na andishi mvachimusikira arigo nena, mvachitafuta njira ya kumolaga. Mana kukala mvemogoha kpwakukala kundi rosi ra atu mvemushangaa kpwamafundishoge. 19Dzulo ririho enjira, mvachikulaa.20Mvarihokala mvatsembera madzacha, mvachiwona wo mutini unyauka ta mizi. 21Petero achikumbuka achamba, "Mwalimu, lola! Mtini uriwo ulaani unyauka."22Jesu achimvajibu, "kalani na imani kpwaMulungu. 23Ujeri namvaambira, mumwenga wenu achiwambira uu murima, ' Ng'oka ukadzenjize baharini; wela kana shaka mwakwe moyoni ela a amini, vivyo ndivyo Mulungu andivyohenda.24kpwavivyo namvambira: Chila chitu muchivoyacho na kumuuza Mulungu, chicho ndicho mundicho hochera kala munda amini, nacho chindakala chenu. 25Muchema na kuvoya, ni lazima musamehe anzenu chila chitu, ili Paba yenu ariye Mulunguni naye andamvasamehe makosa genu." 26Ela kala kamunda samehe, hata Paba yenu ariye Mulunguni, kandamvasamehe.27Mvachifika keheri Jerusalemu. Hali Jesu achitsembera hekaluni, Makuhani abomu, andishi, na vilongozi mvachimutua. 28Mvachimwambira, "Ni kpwanguvu zani wagahenda gano mambo, na ariyekupa uwezo wa kugahenda nani?"29Jesu achimvambira, "Nindamvauza swali mwenga. Nijibuni nami nindamvambira ni kpwanguvu zani nagahenda gaga mambo. 30Ubatizo wa Johana, je welaa Mulunguni ama kula kpwaanadamu? Nijibuni."31Mvachinong'onezana, mvachifikiria mvachamba, "Huchamba, 'Ubatizo wa Johana welaa Mulunguni,' andamba, 'Andauza be mbona kamumwaminire?' 32Ela huchamba, 'Kula kpwaanadamu,'...." Mvachogoha atu, kpwakukala chila mutu wekala yudziamini Johana ni Nabii. 33Ndiho mvachimujibu Jesu mvachimwamba, "Kahumanya." Naye Jesu achimvamba, "Nami sindamvambira ni kpwanguvu za ani nagahenda gaga mambo."

Chapter 12

1Ndiho Jesu achanza mvafundisha kpwamafumbo. Achamba, "Mumwenga wekwenda nyela mbeyu kpwakwe mundawe wa mizabibu, achiuzungulushira boma, na achitsimba shimo ra divai. Achijenga munara chisha achikodisha shambare ra mizabibu kpwaakurima a mizabibu. Helafu achisafiri kure. 2kpwawakati wa sawa, achihuma mutumishi mumwenga kpwamvo akurima ili akarihiwe chochosi kula kpwamavuno ga shambare. 3Ela mvachimuhela, mvachimupiga, chisha mvachimwinga bila chochosi.4Mara ya hiri achihuma keheri mutumishi munjine, iye naye mvachimwenjiza majeraha chitswani na mvachimwika hali ya aibu. 5Achihuma wa hahu, iye ta mvachimolaga. Mveahendera anji mvario humwa hali iyo, kumvapiga anjine ta kumvolaga.6Achisela na mumwenga tu wa kuhuma, mwanawe mwenye muhenzwi. Ndiye wa mwisho ariye muhuma. Achamba, 'Mvandamuheshimu mwanangu.' 7"Ela akurima mvachinong'onezana, 'Yuyu ndiye murithi. Nahumolageni, urithi ubaki wehu.'8Mvachimutangila, mvachimolaga, chisha mvachimutsuha nze ya shamba. 9Jee ho, ye mwenye shamba ya mizabibu andehendadze? Andadza amvolage mvo akurima a mizabibu na ahale yo shamba amvape anjine.10Kamudzasoma gano maandiko? 'Ro dziwe rirokahalwa ni ajengi, vivi ndo rikala ra pembeni. 11Riri reombola kpwaPaba, na rahenzeza matsoni mwehu."' 12Baada ya gago, vilongozi achiyahudi mvachitafuta njira ya kumugwira Jesu kpwakukala mveelewa kukala wenena mafumbo dzulu yao. Ela mvachikala mvaogoha kundi ra atu. kpwavivyo mvachimuricha mvachimuukira.13Ndiho mvachihuma baadhi ya Mafarisayo na Maherodia kpwakwe ili kumuhega na manenoge mwenye. 14Mvarihofika, mvachimuza, "Mwalimu, mvaga fikiriago atu kagakuyuga kpwakukala kuonyesa upendeleo kpwamutu yoyosi. Wafundisha ujeri kuhusu njira za Mulunguni. Je, ni sheria kuriha kodi kpwaKaisare ama sevyo? Hurihe ama husirihe?" 15Ela Jesu wemanya unafiki wao achimvauza, "kpwanoni kunijeza? Hebu nireherani dinari ili niilole."16Mvachimurehera mwenga. Achimvamba, "Ni sura ya ani na maandishi ga ani garigo hano?" Mvachimujibu, "Ni ga Kaisare." 17Jesu achamba, "Mupeni Kaisare virivyo vya Kaisare, na Mulungu naye virivyo vyakwe." Mvachimushangaa.18chisha Masadukayo, ambamvo ni kpwamba kakuna ufufulo, mvachimudzira. Mvachimuza, mvachamba, 19"Mwalimu, Musa wehwandikira, 'Ichikala mutu yudzefa na yuricha muchewe, ela kapatire mwana, nduguye wa chilume ni amuhale iye muche, ili amuvyalire nduguye ana.'20Sasa, kwekala na ndugu afungahe; wa kpwanza achihela muche achifa, bila kupata mwana. 21Wa hiri achimuhela ye mukaza nduguye, naye achifa bila kumuvyalusa, wa hahu naye hali ichikala iyo. 22Hata wa fungahe naye chisha kamuvyalusire hata iye muche naye achifa. 23Sasa siku ya ufufulo, mvandiho fufuka, yuno muche andakala ni wa ani? Maana alume osi afungahe mvekala alumeze."24Jesu achamba, "Je ino siyo sababu mwakosera, kpwasababu kamumanya maandiko wela nguvu za Mulungu? 25Maana mvandiho fufuka kula kpwaafu, kamvandahela wela kuhalwa, bali mvandakala here malaika a Mulunguni.26Ela kuhusiana na afu mvafufulwao, kamudzasoma maandiko kahi ya chitabu cha Musa, kuhusiana na tsaka ra moho, jinsi Mulungu arivyonena naye achimwamba, 'Ni Mulungu wa Iburahimu, na Mulungu wa Izaka na Mulungu wa Jakobo'? 27kpwavivyo iye si Mulungu wa afadzi, bali mvaishio. Mukosera kabisa."28Mumwenga kahi ya mvo andishi achidza achisikira go mazungumuzo gao; achimona Jesu wemvajibu tototo. Achimuza, "Ni amuri hiyo iriyo ya maana kuriko zinjine zosi?" 29Jesu achijibu, "Ya maana sana ni, 'Sikizani Iziraeli, 'Sikizani Iziraeli, Mulungu Bwana wehu, Bwana Mulungu ni mumwenga. 30Lazima umuhenze Bwana Mulunguo kpwarohoyo yosi, na moyowo wosi, na akilizo zosi, na nguvuzo zosi.' 31Amuri ya hiri ni, 'Lazima umuhenze jiraniwo here udzihenzavyo mwenye.' Kakuna amuri bomu zaidi ya zizo."32Ye mwandishi achamba, "Mwalimu, mudzo! unena ujeri kukala Mulungu ni mumwenga, na kukala kakuna Mulungu munjine zaidi yakwe. 33Kumuhenza kpwaroho yosi na kuelewa kosi na nguvu zosi, na kumuhenza jirani here kudzihenza mwenye ni zaidi ya dhabihu na sadaka zosi za kochwa." 34Jesu ariho ona yudzomboza jibu ra hekima, achimwamba, "Uwe kukure na ufalume wa Mulungu." Baada ya gago, kakuna ariye subutu kumuuza Jesu swali rinjine.35Jesu arihokala achifundisha hekaluni, achamba, "Mbona andishi nikpwamba kukala Masihi ni mwana wa Daudi? 36Daudi mwenye, kahi za Roho Mtakatifu, weamba, 'Bwana achimwamba Bwana wangu, "Sagela upande wangu wa kulume mpaka nimvaike mahadui za kpwako tsini ya magulugo."" 37Daudi mwenye nikumweha 'Bwana,' sasa yawezekanadze Masihi kukala mwana wa Daudi?" Kundi rosi mvachimusikiza kpwafuraha.38Kahi ya mafundisho ga kpwakwe Jesu achamba, "kalani matso kpwaandishi, mvahenzao kutsembera kuno mvavela kanzu nyire na mvelamuswe masokoni, 39na mvasagalire vihi vya maana sana kwenye masinagogi na sehemu za heshima sana kwenye sherehe. 40Nikwenjira na kurya kahi za nyumba za magungu, na kuvoya mavoyo maremare ili atu mvaone. Atu mvamva mvandahochera hukumu bomu.41Ndiho Jesu achisagela hehi na sanduku ra sadaka ndani ya hekalu; wekala walola atu kadri mvarivyokala mvachilavya sadaka ndani ya sanduku. Matajiri anji mvekala mvachenjiza pesa nyinji nyinji. 42Helafu gungu mumwenga maskini achifika achenjiza sarafu mbiri, za thamani ya senti mwenga.43Achimveha anafunzie achimvambira, "Jeri namvambira, yuyu gungu maskini adzenjiza pesa nyinji zaidi ya mvosi mvadzio enjiza pesa zao mumu mwenye sanduku ra sadaka. 44kpwakukala mvosi mvadzilavya kula kpwautajiri wao. Ela yuyu gungu, kula kpwaumasikini wa kpwakwe, adzenjiza pesaze zosi adzizo zitegemea kuishi."

Chapter 13
1Jesu arihokala watsembera yula hekaluni, mumwenga kahi ya mitume a kpwakwe mvachimwamba, "Mwalimu, lola go mawe madzo na mijengo!" 2Jesu achimwamba, "Mwayona ino mijengo mibomu? Kahana hata dziwe mwenga rindema dzulu ya munziwe ambaro karindabomolwa."3Arihokala yusegere murima wa mizeituni dzulu upande wa hiri wa hekalu, Petero, Jakobo, Johana na Andrea mvachimuza chisiri, 4"Hwambire, gano mambo gandakala rini? Hundona ishara yani ya kuhonyesa kukala mambo gano gahehi kuhendeka?"5Jesu achanza kumvambira, "kalani makini mutu asimvakenge. 6Anji mvandadza kpwadzina rangu mvambe, 'Ndiye mimi Masihi,' na mvandangamiza anji.7Mundihosikira viha na nyambo kuhusu viha, musogoheni; gago lazima gahendeke, ela mwisho undakala bado. 8Maana taifa rindapigana na rinjine, na ufalume upigane na ufalume munjine. Kundakala na mitetemeko ya ntsi sehemu nyinji, na nzela nyinji. Zizo zindakala ni dalili tu ya uvyazi.9"kalani matso. Mvandamulavya mabarazani, na mundapigwa kwenye masinagogi. Mundemiswa mbere ya abomu a mikoa na afalume kpwaajili yangu, here ushuhuda kpwao. 10Ela injili lazima kpwanza ihubiriwe kahi za mataifa gosi.11Mvandiho mvagwira na kumvelavya, musijalini mundamvambirani. kpwamaana wakati uwo, ga kunena mundagapewa; kaindakala ndimwi munenao, bali ni Roho Mtakatifu. 12Ndugu andamulavya nduguye olagwe, na paba andamulavya mwanawe. Ana mvandakosana na azazi ao na mvaelavye mvolagwe. 13Mundatsukirirwa ni chila mutu kpwadzina rangu. Ela andiye vumirira ta mwisho andaokolwa.14"Mundiho ona tsukizo ra ubatili ridzema hatu risihostahili kwema," (asomaye na-aelewe) "Mvamvo mvario Judea namvachimbirire mirimani, 15ariye dzulu ya nyumba na asitime akenjira nyumbani ama kuhela chochosi, 16na yoyosi ariye mundani asuye nyumbani kuhela nguoye.17Ela ole wao mvandiokala mvatsukule na mvawamwisao siku zizo! 18Voyani hali iyo isimvapate wakati wa mvula ya mwaka. 19Maana siku zizo zindakala siku za mateso manji, kaidzawahi kombolera hangu urimwengu wumbwe, ambao ni Mulungu ariye wumba mpaka rero, bado, na kaindakalako keheri. 20Labda Mulungu akale wefupisha siku zizo, kakuna mwiri undiwo okolwa. Ela kpwaniaba ya mvarau mvaretsagulwa, mvo Mulungu arimvo atsagula, wezihunguza zizo siku.21Helafu yoyosi andiyemwamba, 'Lolani, tiyu Masihi!' ama 'Lolani, tiyuya Masihi!' musiaminini. 22kpwakukala masihi na manabii a ulongo mvandombolera na mvandaonyesa ishara na maajabu ili kumvakenga, na ichiwezekana, hata mvo atsagulwa. 23kalani matso! Nidzimvambira mambo gaga kabla kahendeke.24"Ela baada ya mateso ga siku zizo, 'dzua rindafungirwa chiza, mwezi nao kaundang'ela, 25nyenyezi nazo zindagwa kula mainguni, na nguvu zirizo Mulunguni zindatetemeshwa.' 26Ndiho mvandamona Mwana wa Adamu achitima kahi ya maingu na nguvu bomu na utukufu. 27Helafu andahuma malaikae chisha amvakusanye atsagulwa kula kpwamismu yosi minne, kula mwisho wa urimwengu na maingu.28Dzifundisheni kula kpwaMtini. Lipanda lichidzakala laini na makodza gachigwa tu, mwamanya kare msimu wa dzua kali ufika hehi. 29kpwavivyo namwi muchona mambo gaga gachihendeka, mumanye kare yuhehi kudza, hehi sana na lango.30Jeri namvambira, chizazi chichi kachindatsupa mpaka gaga gosi gahendeke. 31Mulunguni na Dunia mvindatsupa, ela maneno gangu kagandawahi kutsupa. 32Ela kuhusu siku iyo ama wakati uwo, kakuna amanyaye, sio hata malaika mulunguni, hata mwana, isihokala iye Paba hacheye.33"kalani matso! Chesani, kpwakukala kamumanya ni wakati wani. 34Ni here mutu enendaye safari nyire- waricha nyumbaye chisha aike ahenzi kazie mvemerere nyumbaye, chila mumwenga na kaziye, na kuamuru murinzi wa muyango kukala matso.35kpwavivyo kalani matso kpwakukala kamumanya hata ni wakati wani mwenye nyumba andauya nyumbani; yaweza kala ni dziloni, usiku wa manane, peho za kucha majimbi ga kwika, ama madzacha. 36Achidza gafla, asimvapate murere. 37Nimvambirago mwimwi, namvambira chila mutu: kalani matso!"

Chapter 14
1Yekala zisere siku mbiri sikukuu ya pasaka na sherehe ya mikahe iriwayo isiyo enjizwa tsatsu. Makuhani abomu na andishi mvekala mvatafuta njira za kumugwira Jesu mvamolage. 2Maana mvekala mvamba, "Husimugwire wakati wa sherehe, ili sidze kukakala na fujo."3Jesu arihokala bado yuchere Bethani, nyumbani kpwaSimioni yuya wa ukoma, kadri achirya, mwanamuche mumwenga achimutua na chupa ya manukato, halisi. Achivunza iyo chupa achimumwagira chitswani. 4Ela kweombola anjine mvachitsukirwa. Mvachinong'onezana mvachamba, "Kuna sababu yani kpwangamiza gano manukato? 5Manukato gaga gandekala gekuzwa kpwabei ya zaidi ya dinari gana mwenga, chisha mvapewe masikini." chisha mvachimuchemera.6Ela Jesu achimvamba, "Muricheni. kpwanoni mwamuyuga? Adzihenda jambo ridzo sana kpwangu. 7Siku zosi muhamwenga na masikini, na wakati wowosi muchihenza mwaweza mukamvahendera madzo, ela kamundakala nami siku zosi. 8Ahenda adzichoweza. Adziuhaka mwiri wangu mafuha ku utayarisha kpwamaziko. 9Jeri namvambira, kokosi injili ii indiko hubiriwa urimwenguni mosi, cho adzicho chihenda mwanamuche yuyu chindahadzwa, ili kumukumbuka."10Ndiho Juda Iskariote, mumwenga wa ao kumi na mbiri, achenda kpwamakuhani abomu ili amusaliti Jesu kpwao. 11Makuhani abomu mvariho gasikira, gachimva hamira mvachimwahidi pesa. Achanza kutafuta nafasi kumusaliti.12Siku ya kpwanza ya kurya mikahe isiyo enjizwa tsatsu, mvariho tsinza ng'onzi ya pasaka, anafunzie mvachimuza, "Wamala hukutayarishire pasaka hiko?" 13Achihuma anafunzie airi, achimvambira, "Enjirani mudzini, mundaona mutu atsukula mtungi wa madzi. Mutueni. 14Andiho enjira nyumbani, mutueni ndani mumwambe ye mwenye nyumba, 'Mwalimu wamba, "Navoya unonyese cho chumba cha ajeni ili nidze nirye pasaka hamwenga na anafunzi angu?'"15Andamvonyesa chumba chimwenga chibomu chiricho gorofani chiricho tayari. Chitayarisheni kpwaajili yehu." 16Anafunzi mvachihauka mvachenda. Mvachipata chila chitu here arivyokala adzimvelakiza, namvo mvachitayarisha pasaka.17Irihofika dziloni, achenda na mvo kumi na airi. 18Mvarihokala mvasegere mvarya, Jesu achimvamba, "Ujeri namvambira, mumwenga wenu aryaye hamwenga nami andanisaliti." 19Mvosi mvachenjirwa ni huzuni, na mumwenga baada ya munjine mvachimuza, "Si mimi ela?"20Jesu achimvajibu achimvambira, "Ni mumwenga kahi ya mwimwi kumi na airi, iye enjizaye mukono chibakulini hamwenga nami. 21Maana Mwana wa Adamu andenda here irivyo andikpwakumuhusu. Ela shakare mutu iye andiye musaliti Mwana wa Adamu! Indakalato mutu iye asindevyalwa kamare."22Mvarihokala mvachirya Jesu achihela mukahe, achiubariki, na achiumega vipande vipande. Achimvapa anafunzie achamba, "Aryani. Uu ni mwiri wangu." 23Achihela chikombe, achishukuru, na baadaye achimvapa, na mvosi mvachinwa. 24Achimvamba, "Uu ni mulatso wangu wa malagano, mulatso umwagikawo kpwaajili ya anji. 25Ujeri namvambira, sindanwa keheri tunda riri mpaka siku ambayo nindanwa lusha kahi ya ufalume musha wa Mulungu."26Baada ya kwemba tenzi, mvachombola mvachenda murima wa mizeituni. 27Jesu achimvambira, "Nyosini mundatawanyika, kpwakukala yeandikpwa, 'Nindamupiga murisa, namvo ng'onzi mvandatawanyika.'28Ela baada ya mimi kufufulwa, nindamvatangulia Galilaya." 29Petero achimwambira, "Hata chila mutu achitawanyika, mino nindakala hamwenga nawe."30Jesu ndio, "Ujeri namvambira. rero ii-ndio, usiku uu- kabla jogolo kwika mara mbiri, undakala unikana mara tahu." 31Ela Petero achigomba na ushujaa, "kala ni lazima nife na uwe, ni sawa ela sindakukana." Mvosi mveahidi vivyo.32Mvachifika hatu hehewaho Gethisamane, Jesu achimvambira anafunzie, "Sagelani hano nenda nikavoye." 33Achimuhela Petero, Jakobo na Johana na achonyesa ishara za kusumbuka na kutaabika sana. 34Achimvamba, "Roho yangu ina huzuni sana, mpaka nasikira kufa. Hurirani haha na muchivoya"35Ariho kwenda mbere zaidi, Jesu achidzilaza uwanjani achivoya kukala ichikala yawezekana, chikombe chicho chimuukire. 36Achamba, "Paba, Mulungu, vyosi vyawezekana kpwako. Nusira chikombe chichi. Ela si kpwamahenzo kpwangu, bali gako."37Achuya achimvapata mvanyekererwa, achimwambira Petero, "Simioni, urere? Ushindwa nikukala matso ta risaa rimwenga? 38Lamuka uvoye usidze ukenjira kpwamajezo. Roho yahenza, ela mwiri ni mudhaifu." 39Achuya mara ya hiri, kwenda voya, achihumira maneno gago gago.40Arihouya kpwamara nyinjine, achimvapata mvanyekererwa, maana matso gao gekala ni maziho muno. Mvachikosa ra kumwambira. 41Achuya mara ya hahu achimvambira, "Muchere rere mwaoya? Tosha sasa! Wakati ufika. Lolani! Mwana wa Adamu wasalitiwa mikononi mwa enye dambi. 42Ukani; hindeni. Lolani, musailiti wangu yuhehi."43Yuchere kunena, Juda, mumwenga wa ara kumi na eri, achifika, na kundi bomu mvariokala mvadzidzihami na vishu na marungu, kula kpwamakuhani abomu, andishi, na vilongozi. 44Sasa musalitiwe achikala yumvapa ishara, achamba, "Nindiye mubusu ndiye iye. Mugwireni mumuhale tsini ya urinzi." 45Juda arihofika, achifululiza mpaka kpwaJesu achimweha, "Mwalimu," chisha achimubusu. 46Ndiho mvachimugwira mvachenda naye.47Ela mumwenga wao ariyekala yudzema hehi namvo, achomboza chifyu achimukata mutumishi mumwenga wa Kuhani mubomu achimukata sikiro. 48Jesu achimvauza, "Je mwadza nigwira here jambazi, kuno mudzigwira vifyu na marungu? 49Nirihokala nanyi chila siku, nichifundisha hekaluni, kamuwahire kunigwira. Ela gosi gehendwa ili mandiko gaweze kutimira." 50Mvosi mvariokala na Jesu mvemuricha mvachichimbira.51Chijana, ariyekala yuvela vazi ra kitani, vazi arirodzifunga, achikala wamutua Jesu. Wakati arihogwirwa, 52weriricha ro vazi ra kitani achichimbira huhu.53Mvachimulongoza Jesu kpwakuhani mubomu. Mvkala mvazungulukpwani makuhani osi abomu, vilongozi, na andishi. 54Petero achimvatua kpwahatua, achikala yunze ya sehemu ya ua ra kuhani mubomu. Achisagela hamwenga na ma ofisa anjine, hehi na moho ili apate teri ra moho.55Sasa kuhani abomu na kamati yosi ya Chiyahudi mvachikala mvatafuta ushuhuda wa kumushitakira Jesu ili mvamolage. ELa kamvapatire njira. 56kpwakukala anji mvereha shuhuda za ulongo, ela kakuna hata mwenga iriyomwika Jesu matatani.57Anjine mvachema mvachireha shuhuda za ulongo; mvachamba, 58"Hwemusikira achamba, 'Nindarigwaga riri hekalu ririrojengwa kpwamikono, na nirijenge kpwasiku tahu tu bila mikono"" 59Wela ushuhuda wa kpwao kaugwiranire na go mashtaka gao.60Kuhani mubomu achema kahi yao achimuza Jesu, "Kuna jibu? Ni higo gano mvano atu mvanenago kukuhusu?" 61Ela achinyamala kajibire chitu. Keheri ye kuhani mubomu achimuza achimwamba, "We ndiwe Masihi, Mwana wa Mubarikiwa?" 62Jesu achijibu, "Ndimi; namwi mundamona Mwana wa Adamu, andiho sagela mukono wa kulume wa nguvu za Mulungu na andihouya kahi za maingu mulunguni."63Ye kuhani mubomu achitarura mavazige achamba, "Je hwahitaji mashahidi? 64Mudzisikira yo kufuru. Uamuzi wenu ni hiwo?" Mvosi mvachimuchizira hukumu kukala westahili kolagwa. 65Anjine mvachanza kumutsitsira mahe na kuziza uso wao na kumupiga ngumi kuno mvamwamba, "Tabiri!" Ma ofisa mvachimuhela mvachimupiga.66Hali Petero yu tsini muhelani, mumwenga kahi ya ahenzi kazi a kuhani mubomu achimutua. 67Achimona Petero waoha moho, achimulolato achimwamba, "Wekala hamwenga na yuno Jesu ,Mnazareti." 68Ela achikana, achamba, "Simumanya wela selewa mwanena kuhusu noni." chisha achombola achenda nze langoni. Naro jimbi richiika.69Ela ye msichana achimona na achanza kunena keheri kumvambira mvariokala mvadzema haho, "Yuyu mwanamulume ni mumwenga wao!" 70Ela achikana keheri. Baada ya muda mufuhi, mvariokala mvadzema haho mvachikala mvamwambira Petero, "jeri uwe wekala mumwenga wao, maana hata uwe umugalilaya."71Ela achanza kudzenjiza kwenye kurya viraho na kulaha kpwamba, "Mino simumanya yuyu mutu munambiraye kumuhusu." 72Jimbi mara richiika mara ya hiri. Ndiho Petero achikumbuka maneno ga Jesu arigo mwambira: "Kabla jimbi riike mara mbiri, undakala udzinikana mara tahu," achihuzunika achirira.

Chapter 15
1Madzacha, Abomu a makuhani, hamwenga na vilongozi na andishi na hamwenga na baraza zima ra Ayahudi mvachehana kushauriana. chisha mvachimufunga Jesu mvachenda naye. Mvachimulavya kpwaPilato. 2Pilato achimuza, "We ndiwe mufalume wa Ayahudi?" Achimujibu, "Unena." 3Abomu a makuhani mvekala mvamushitaki kpwamambo manji.4Pilato achimuza keheri, "Kujibu? Sikiza go mvakushitakirago!" 5Ela Jesu kamujibire keheri Pilato, na riro remushangaza.6Sasa ichifika wakati wa sherehe, Pilato za pasaka, Pilato kpwakawaida wekala achirichira mufungwa mumwenga, mufungwa mvandiye mutsagula enye. 7Hekala hana mumwenga ndiye Baraba kahi za afungwa aasi ariyekala yudzolaga wakati wa uasi. 8Kundi ra atu richimutua Pilato na kpwanza kumuza amvahendere here iriyokala kawaida ya kpwakwe.9Pilato achimvajibu achimwamba, "Mwamala nimurichire ye mufalume wa Ayahudi?" 10kpwakukala naye wemanya ni kpwasababu ya wivu tu ndiho abomu a makuhani mvekala mvadzimulavya Jesu kpwakwe. 11Ela mvo abomu a makuhani mvachiachochea kundi rosi ra atu mvamumale Baraba arichirwe badela ya Jesu.12Pilato achimvauza keheri achimvamba, "Sasa nimuhendedze mino yuno mufalume wa Ayahudi?" 13Mvachipiga kululu mvachimujibu, "Musulubishe!"14Pilato achimvamba, "Ahenda ubaya wani?" Ela mvachipiga kululu zaidi na zaidi, "Musulubishe." 15Pilato wemala kuaridhisha kundi, kpwavivyo achimurichira Baraba. Achimuchapa Jesu mijeledi chisha achimvarichira mvakamusulubishe.16Shikari mvachimulongoza ndani ya uwa (Iriyokala ni makalo makulu), mvachehana shikari mvosi. 17Mvachimuvisha Jesu kanzu ya rangi ya zambarau, chisha mvachisuka taji ya miya mvachimuvisha chitswani. 18Mvachanza kumupigira saluti mvachimwamba, "Selamu, mufalume wa Ayahudi!"19Mvekala mvachimupiga chitswa na fimbo ya mwanzi na kumutsitsira mahe. Mvachimupigira mavindi, mvachishutama. 20Baada ya kumutseka, mvachimuvula yo kanzu ya zambarau mvachumudzirya nguoze, chisha mvachimulongoza kwenda musulubisha. 21Mutu mumwenga kpwadzina Simioni, Mukirene, wekala yula mundani (wekala ndiye pabaye Aleksanda na Rofa), nao mvachimulazimisha kuwereka muselaba wa Jesu.22Shikari mvachimuhirika Jesu hatu hehewaho Gologotha (Tafusiriye ni "fuvu ra chitswa"). 23Mvachimupa uchi uriwo tsanganywa na manemane, ela kaunirwe. 24Mvachimusulubisha chisha mvachigavya nguoze kpwakuzipigira kura kutsaguzana ni shikari hiye andehela chipande hicho.25Yekala ni saa ra hahu mvariho musulubisha. 26Kwenye chibao mvachandika kosa mvariro muhukumira, "Mufalume wa Ayahudi." 27Hamwenga naye, mveasulubisha majambazi airi, mumwenga mukono wa kulume munjine mukono kumotso. 28Neno richitimira kpwamba "Wetalwa hamwenga na aasi."29Mvario tsupa na haho mvachimu fyolera, kuno mvatingisha vitswa vyao na kpwamba, "Aha! Uwe uvunzaye hekalu na kurijenga kpwasiku tahu, 30dzokole mwenye na utime kula ho mselabani!"31Hali iyo abomu a makuhani mvachimutseka kpwachinaya, hamwenga na andishi, mvachimwamba, "Weokola anjine, ela kaweza kudzokola mwenye. 32Masihi, mufalume wa Izrael, tima sasa kula kpwamuselaba, ili nasi hone na huamini." Mvario sulubishwa naye pia namvo mvachimufyolera.33Saa ya handahu, chiza chichitanda urimwenguni mpaka saa ra chenda. 34Irihofika risaa ra chenda, Jesu achirira kpwasauti, "Eloi, Eloi, lama sabachthani?" ambayo tafsiriye ni, "Mulungu wangu, Mulungu wangu, mbona udziniricha?" 35Anjine mvariokala mvahehi mvariho sikira go maneno mvachamba, "Sikizani, wamweha Eliya."36Mumwenga achenda, achitengeza divai ya sichi kwenye sponji, chisha achiyenjiza kwenye fimbo nyire ya mwanzi, achimunyoshera anwe. Achamba, "Richa hulole kala Eliya andadza mutimisha." 37chisha Jesu achirira kpwasauti bomu achikata roho. 38Pazia ya hekalu ichikatika mara mbiri kula dzulu mpaka tsini.39Yuya jemedari ariyekwenda mona Jesu ariho mona yudzefa kpwahali iyo, achamba, "Jeri yuyu mutu wekala ni Mwana wa Mulungu." 40Hekala pia hana anache mvariokala mvalola kula hatua. Hamwenga namvo mvekala ni Mariamu Magdalena, Mariamu (Mameye Jakobo na Jose), na Salome. 41Arihokala yu Galilaya mvachimutua mvachimuhudumia. Anache anjine mvachimutua mpaka Jerusalemu.42Dzulo ririhofika, kpwakukala yekala ni siku ya matayarisho, yaani siku mwenga kabla sabato, 43Josefu wa Arimathea achenda. Wekala ni mutu wa kuheshimika kahi ya baraza ra Ayahudi ariyekala wangoja ufalume wa Mulungu. kpwaujasiri, wekwenda kpwaPilato achenda voya mwiri wa Jesu. 44Pilato achishangaa kukala Jesu kare wekala yudzefa; achimweha iye jemedari kumuza kala Jesu wekala yudzefa.45Pilato achimanya kula kpwajemedari kukala Jesu wekala yudzefa, achiulavya mwiri wa Jesu kpwaJosefu. 46Josefu achikala yugula chitambara cha tsanza. Achimutimisha kula kpwamuselaba, achimufunga na yo tsanza, na achimulaza mbirani, mbira ambayo yekala ikatwa kula kpwadziwe. chisha achibingirisa dziwe achifinika muyangoni. 47Mariamu Magdalena na Mariamu mameye Jose mvachihaona ho arihozikpwaJesu.

Chapter 16
1Siku ya sabato iriho sira, Mariamu Magdalena, Mariamu mameye Jakobo, na Salome mvachigula manukato ili mvaweze kudza mvauhake mwiri wa Jesu. 2Madzacha sana siku ya kpwanza ya juma, mvachenda mbirani dzua ririho ombola.3Mvachikala mvachinong'onezana, "Andiye hubingirisira rira dziwe ririro binikizirwa yo mbira nani?" 4Mvariho rungarara, mvachona ro dziwe rekala ribingiriswa kare, maana rekala bomu muno.5Mvachenjira mo mbirani na mvachona barobaro adzevela gwanda reruhe, yusegere mukono wa kulume, mvachondoka. 6Achimvambira, "Musogoheni. Mwamutafuta Jesu, Munazareti, ariye sulubishwa. Yufufuka! Kaho haha. Lolani ho mvarihokala mvamulaza. 7Ela endani, kamvambireni anafunzie na Petero, 'Wamvatangulia Galilaya. Kuko ndiko mundiko mona, here arivyo mvambira."8Mvachombola malo; kuno mvatetemwa ni miri na mushangao. Kamvamwambirire yoyosi chochosi kpwakukala mvekala mvogoha.9(Mapema siku ya kpwanza ya wiki, baada ya kufufuka, achimombolera kpwanza Mariamu Mgdalena, ariyekala yumomboza pepo afungahe. 10Achenda achimvambira mvo mvariokala hamwenga naye, mvarihokala mvarira na kuomboleza. 11Mvachisikira kukala yufufuka na yudzonana na Mariamu, ela kamva aminire.12Baada ya gago, achimvombolera kpwahali injine airi ao mvarihokala mvatsembera mvenenda nze ya ntsi. 13Mvachuya mvachiambira anjine, ela kamva aminire.14Jesu baadaye achimvombolera mvo kumi na mumwenga mvarihokala mezani, naye achimvachemera kpwakukosa kpwamini na ufu wa mioyo yao, kpwakukala kamva aminire mvo mvariotangulia konana naye baada ya kufufuka. 15Achimvambira, "Endani urimwenguni kosi, mukahubiri injili kpwachivyazi chosi. 16Andiye amini na kubatizwa andaokoka, ambaye kanda amini, andahukumiwa.17Ishara zizi zindamvafikira mvo mvandio amini: kpwadzina rangu, mvandachemera mapepo na mvandombola. Mvandanena kpwaluga mbisha. 18Mvandagwira nyoka na mikono yao, hata mvachinwa sumu, chisha kaindamva dhuru. Mvandaikira atu mikono mvario akongo, namvo mvandahola."19Baada ya Jesu kunena gago kpwao, achihalwa achenulwa dzulu Mulunguni achisagela mukono wa kulume wa Mulungu. 20Anafunzie mvachuka mvachenda ihubiri injili chila hatu, Bwana achihenda kazi namvo na kuthibitisha neno kpwaishara zirizo enenda namvo.)

## Luke

Chapter 1
1Anji mvadzidzitahidi kpwika mupangilio kuhusu mambo garigo gatimizwa kahi yehu, 2here mvarivyo hupatira siswi, hurio hangu mwanzo ni mashahidi mvario ona kpwa matso gao na kula kpwa atumishi a ujumbe. 3Vivyo, nami pia, baada ya kuchunguza kpwa makini chanzo cha mambo gaga gosi kula mwanzo-nidzona ni vidzo kpwangu pia kukpwandikira kahi za mupangiliowe-muheshimiwa hasa Theofilo. 4ili nawe uweze kumanya ujeri wa mambo urigo fundishwa.5Kula siku za Herode, mufalume wa Juda, kpwekela na kuhani fulani ariye ehewa Zakaria, wa inkololwa Abiya. Muchewe weombola kahi za ana achiche a Haruni, na dzinare we-ehewa Elizabeti. 6Mvosi mvekela enye hachi mbere za Mulungu. Mvetsembera bila lawama kahi za amuri zosi na melakizo ga Bwana. 7Ela mvekela khamvana mwana kpwa kukala Elizabeti wekala ni tasa, na kpwa wakati uu mvosi eri mvekela ni atumia sana.8Sasa ichombolera kukala Zakaria wekala kahi za utukufu wa mulungu, achenderera na wajibu wa kpwakpwe wa chikuhani kahi za utaratibu wa zamu ye. 9Kulingana na desturi za kutsagula ni kuhani hiye andiye hudumu, wekala adzitsagulwa kpwa kura kpwenjira kahi za hekalu ra Bwana, vivyo angefukiza uvumba. 10Kundi rosi ra atu rekela richivoyanze wakati wa kufukizwa kpwa uvumba.11Sasa melaika wa Bwana wemombolera na achimwemera upande wa mkonowe wa kulume wa madhabahu ga kufukizira. 12Zakaria weondoka ariho mona; woga uchimwenjira. 13Ela melaika achimwambira, "Usogohe Zakaria, kpwa kukala mavoyogo gasikika. Mucheo Elizabeti andakuvyalira mwana. Dzinare undamweha Johana.14Undakela na furaha na uchangamufu, na anji mvandafura hiu kuvyalwakpwe. 15kpwa kukala andakela mubomu mbere za matso ga Bwana. Ni asinwe divai wela chileo chikali, andakela adzotsazwa na Roho Mutakatifu hangu tumboni mwa mameye.16Atu anji Iziraeli mvandagaluzwa kpwa Bwana Mulungu wao. 17Andakpwenda mbere za uso wa Bwana kahi za Roho na nguvu za Eliya. Andahenda vivi ili audzye mioyo ya Paba kpwa anae, ili kukala mvasio tii mvandaishi kpwa hekima za enye hachi. Andahenda vivi kpwika tayari kpwa Bwana atu vario mvadzitayarishwa kpwa ajili ye."18Zakaria achimwambira melaika,"Nindawezadze kurimanya rino? Kpwa here, mino ni mutumia na mchangu miakaye ivuha muno." 19Malaika achimujibu achimwambira, "Mimi ni Gabrieli, ariye nikpwema mbere za Mulungu. Nehumwa nikurehere habari zizi mbidzo. 20Lola, kundanena, undasala chimya, nipaka siku gaga gandiho timira. Riri kpwa kukala kpwaminire maneno gangu, gandigo timira kpwa wakati wa sawa."21Sasa atu mvekela mvachimurinda Zakaria. Mveangelazwa kpwa kukala wehela muda mure hekaluni. 22Ela ariho uya, kawezere kugomba nao. Mvachimanya wekala yupata maono arihokela hekaluni. Weenderera kumvonyesa kpwa ishara kuno yuchimya. 23Irihofika siku ambazo yumarikiza huduma ye, achiuya nyumbani kpwakpwe.24Baada ya Zakaria kuuya nyumbani kula kpwa huduma hekaluni, muchewe achipata mimba. kpwa miezi mitsano kombolere nyumbani. Achamba, 25"Riri ndiro Bwana adziro nihendera ariho nilola kpwa upendeleo ili kuyusa aibu yangu mbere za atu."26Irihofika mwezi wa sita, melaika Gabriel achihumwa kula Mulunguni kpwenda Galilaya mudzi wehewao Nazareti, 27kpwa mwanamwali ariyekala yuposwa ni mwanamulume ehewaye Josefu, ariyekala wa lukolo lwa Daudi, dzina ra mwanamwali iye ni Mariamu. 28Achimutua achimwamba, "Selamu, udziye pendeleewe kpwa hali ya dzulu! Bwana yuhamwenga nawe." 29Ela achikela yutsanganyikirwa sana kpwa maneno gago na kelewerwe ni selamu aina yani zizo.30Melaika achimwambira, "Usogohe, Mariamu, kpwa kukala udzipata neema kula kpwa Mulungu. 31Lola, undapata mimba na undavyela mwana wa chilume. Undamuhadza dzina 'Jesu.' 32Andakela mubomu na andehewa mwana wa Ariye dzulu sana. Bwana Mulungu andamupa chihi cha enzi cha Daudi pabaye. 33Andatawela lukolo lwa Jakobu na ufalume wa kpwakpwe kaundakela na mwisho."34Mariamu achimwambira melaika, "Rino rindatimiradze, nami ta sidzamanya mulume yoyosi?" 35Melaika achimujibu achimwambira, "Roho mutakatifu andakudzira dzuluyo, na nguvu za ariye dzulu yo. kpwa vivyo, mutakatifu undiye muvyela andehewa Mwana wa Mulungu.36Lola, nduguyo Elizabeti naye ana mimba ya mwana wa chilume idzaho umuriwe utsupa sana. Uu ni mweziwe wa sita, iye ariye ehewa tasa. 37kpwa kukala kakuna chisicho wezekana kpwa Mulungu." 38Mariamu achamba, "Lola, mimi ni mutumishi wa chiche wa Bwana. Navikale kpwangu here udzivyo nambira." Melaika achimukira.39Ndiho kahi ya siku zizo Mariamu achuka achenda kpwa haraka handahu ya virima, mudzi wa Judea. 40Achenda kahi za nyumba ya Zakaria achenda mulamusa Elizabeti. 41Sasa, ichombolera kukela, Elizabeti ariho sikira selamu za Mariamu, mwana achiruka ndani ya tumboye, na Elizabeti achotsazwa ni Roho Mutakatifu.42Achipaza sauti achamba, "Mubarikiwa ndiwe kahi ya ana ache, na mwana ariye tumboni mwako achikpweza. 43Ikeladze ta mameye Bwana wangu anidzire? 44Kpwa here, lola, sauti ya selamuzo idzihonenjira masikironi, mwana mwangu tumboni yuruka kpwa furaha. 45Abarikiwa mwanamuche aaminiye kukala kundakela na utimizo wa chila jambo ariro ambirwa kula kpwa Bwana."46Mariamu achamba, "Moyo wangu wamutukuza Bwana, 47na roho yangu ifurahia kahi za Mulungu mokoli wangu.48Kpwa here yudzilola hali ya tsini ya mutumishiwe wa chiche. Lola, kula wakati uu vizazi vyosi vindaneha mubarikiwa. 49kpwa kukala mwenye nguvu adzinihendera mabomu, dzinare ni takatifu.50Neema ya kpwakpwe yaishi kula kpwa chivyazi na chivyazi kpwa mvamogohao. 51Adzonyesa nguvu kpwa mkonowe; akavatawanya mvario mvadzidai dzulu ya maazo garigo rohoni mwao.52Adzimva teremusha ana a afalume kula kpwa vihi vyao vya enzi na kumvenula mvario hali za tsini. 53Adzimvekusha mvario na nzela na vyakurya vidzo, ela matajiri adzimvaricha mikono mihuhu.54Adzimvapa musaada Iziraeli mutumishiwe, ili akumbukire konyesa mbazi 55(here arivyo chikala achimvaambira paba zehu) kpwa Abrahamu na lukolo lwe milele."56Mariamu achikela na Elizabeti chasi cha miezi mihahu helafu achuya kpwakpwe nyumbani. 57Sasa wakati wekala ufika kpwa Elizabeti kudzifugula mwanawe naye achivyela mwana wa chilume. 58Majiranige na familia mvachisikira kukala Bwana adzimonyesa neema bomu, namvo mvachisherehekea naye.59Sasa irihofika siku ya nane, mvachimwenjiza jandoni mwana. Mvandekela mvemweha "Zakaria," dzina ra pabaye. 60Ela mameye achijibu achamba, "Hata. Andehewa Johana." 61Mvachimwambira, "khahana hata mumwenga kahi za luloko lwehu ehewaye kpwa dzina riro."62Mvachihenda ishara kpwa pabaye ili a aashirie mwana ehewe dzina rani. 63Pabaye achimela chibao cha kpwandikira, achandika, "Dzinare ni Johana." Mvosi mvangalazika.64Ghafula, mulomowe uchifuguka na lilimilelichiikpwa huru. Achinena na achimulika Mulungu. 65Woga uchimvenjira osi mvaishio hamwenga nao laloni. Gosi gago gachienera kahi ya intsi na virima vya Juda. 66Mvosi mvario gasikira mvegatunza mioyoni mwao, mvachamba, "Mwana yuno andakela wa namuna yani?" kpwa kukala mukono wa Bwana wekala hamwenga naye.67Pabaye Zakaria achotsazwa ni Roho mutakatifu achitabiri, achamba, 68"Alikpwe Bwana, Mulungu wa Iziraeli, kpwa kukala yukudza saidia, naye yutimiza ukombozi wa atue.69Adzihwenulira pembe ya wokofu kahi za nyumba ya mutumishiwe Daudi, kula miongoni mwa lukolo la mutumishiwe Daudi, 70(here arivyo gomba kpwa mulomo wa manabiie mvariokelako nyakati za kapindi), 71andahokola kula kpwa mahadui gehu na kula mikononi mwa osi mvahutsukirirwao.72Andahenda vivi kuonyesa rehema kpwa paba zehu, na kukumbukira laganore takatifu, 73Chiraho aricho chilaha kpwa Abrahamu paba yehu. 74Welaha kuchomboza kpwehu ili kukala indewezekana kumuhumikira, iye bila wasiwasi baada ya kuokolwa kula mikononi mwa hadui zehu. 75Kula utakatifu na hachi mbereze siku zehu zosi.76Ndivyo, na uwe, mwana, undehewa nabii wa ariye dzulu sana, kpwa kukala undaenenda mbere za uso wa Bwana ili kumutengezera njira, kumvatayarisha atu kpwa ajili ya kudza kpwakpwe, 77Kumvamanyisa atue kpwamba, mvandaokolwa kpwa njira ya kusamehewa dambi zao.78Riri rindaombolera kpwa sababu ya mbazi za Mulungu wehu, sababu ya dzua kula dzulu rindamudzira, 79Kuang'alira kpwa mvario mvakela chizani na kahi ya chivurivuri cha mauti. Andahenda vivi kuhulongoza nyayo zehu kpwenye njira ya amani."80Sasa, yuya mwana wekula na achikela mwenye nguvu chiroho, na achikela nyikani mpaka siku ya kudzombozakpwe kpwa Izraeli.

Chapter 2
1Sasa kahi za siku zizo, ichombolera kukala Kaisari Agusto weomboza lakizo kpwamba ihalwe hesabu ya atu osi mvaishio duniani. 2ii yekela hesabu ya kpwanza kpwa atu, wakati Krenio wekala ndiye mubomu wa mukoa wa Siria. 3kpwa vivyo chila mutu achenda mudzini kpwakpwe ili atalwe.4Josefu naye achenda kpwao Bethelehemu ya Judea kula mudzi wa Nazareti kuko Galilaya, kpwa kukala wekala ni wa nyumba na familia ya Daudi. 5Wekpwenda kuko kutalwa hamwenga na Mariamu, ariye wekala amuposa ni muchumbawe na wekala ana mimba.6Sasa ichombolera kukala mvarihokela kuko, wakati uchifika wa Mariamu kudzifugula. 7Achipata mwana wa chilume, mwanawe wa kpwanza, naye achimufungato kahi za nguo nyire mwirini kumuchinga peho, achimwika kenye hori ya kurisira anyama, kpwa kukala kpwekela kakuna nafasi kpwenye nyumba ya ajeni.8kpwekela na arisa sehemu iyo mvariokela mvaishi kahi za minda, mvachirinda mifugo yao usiku. 9Melaika wa Bwana achimvombolera, na utukufu wa Bwana uching'ela kumvazunguluka, namvo mvachenjirwa ni woga mubomu sana.10Ndiho melaika achimvambira, "Musogoheni, kpwa sababu namvarehera ujumbe mudzo undio mvarehera furaha bomu atu osi. 11Rero mwokoli wenu yudzivyalwa mudzini kpwa Daudi! Iye ndiye Masihi Bwana. 12Ii ndiyo ishara mundiyo pewa: Mundaona mwana yufungwa nguo nyire na yulazwa kahi za hori ya kurisira anyama."13Ghafula, kuchikela na jeshi bomu ra Mulunguni richiungana na melaika mvachimusifu Mulungu na kpwamba, 14"Utukufu kpwa Mulungu ariye dzulu sana, na amani ikaleko duniani kpwa mvosi ambamvo mvakubalika."15Ichikela kpwamba melaika mvarihokela mvadzenda Mulunguni, arisa mvachambirana, "Hindeni sasa Bethelehemu hukagone go gadzigo hendeka, ambago Bwana adzihwambira." 16Mvachenenda upesi kuko mvachimona Mariamu, Josefu, na mwana mtsanga, ariyekela yulazwa horini mwa kurisa anyama.17Baada ya kumona, mvachimvambira atu go mvarigokela mvadzambirwa ni melaika kumuhusu iye mwana. 18Mvosi mvario gasikira gachimva angelaza garigonewna ni mvo arisa. 19Ela Mariamu wetua kugaaza gosi arigo gasikira, achigaika mwakpwe moyoni. 20Arisa mvachiuya, kuno mvamutukuza na kumusifu Mulungu kpwa gosi mvarigo gasikira na kugaona, here vyo mvarivyo chikala mvadziga ambirwa.21Irihofika siku ya nane mwisho wa siku, arihokela yugwagwatsi, achehewa Jesu, dzina arirokela yupewa ni melaika kabla mimbaye yekela kaidzatungwa tumboni.22Siku za utakaso zirihosira, kulingana na sheria za Musa, mvachimuhirika dzulu hekaluni Jerusalemu kumwika mbere za Bwana. 23Here irivyo andikpwa kahi za sheria ya Bwana, "Chila mwana mulume afugulaye chivyazi cha mameye, andelaviwa kpwa Bwana." 24kpwa vivyo mvachilavya sadaka kulingana na maandiko ganenavyo kahi ya sheria za Bwana, " magia mairi ama makinda mairi ga magia."25Lola, kpwekela na mutu Jerusalemu dzinare wekala ni Simioni, na mutu iye wekala mutakatifu na mwenye kumcha Mulungu. wekala achingojera mufariji wa Iziraeli, na Roho mutakatifu wekala dzulu ye. 26Yekela adzonyeswa ni Roho mutakatifu kukala kandafa kabla amone Bwana Masihi.27kpwa kulongozwa ni Roho, Simioni achenjira hekaluni. Josefu na Mariamu mvariho mureha mwana Jesu, ili mvamwike wakfu here tamaduni za chisheria, 28achimuhochera mwana mikononi na achimulika Mulungu, achamba, 29"Sasa muruhusu mutumishi wa kpwako, akaoye kpwa amani, Bwana, kulingana na neno ra kpwako.30kpwa kukala matso gangu gadziwona wokoli, 31ambao udzonekana matsoni mwa atu osi: 32Mwangaza wa ufunuo kpwa mataifa na utukufu kpwa atuo Iziraeli."33Pabaye na mameye mvachangelazwa ni gosi garigo nenwa kumuhusu. 34Simioni achimvabariki na achimwambira Mariamu mameye, "Lola, yuyu mwana andakela sababu ya kugwa na kpwenuka kpwa atu anji sana kahi za Iziraeli na ni ishara iriyo atu anji mvandaipinga- 35pia ni upanga undio ocha nafsi yo-Ili maazo ga myoyo ya anji gakale lwazu."36Nabii wa chiche ariye ehewa Ana pia wekala haho hekaluni. Iye wekala mwana wa chiche wa Fanueli kula kpwa kabila ra Asheri. wekala miaka minji sana. Naye weishi na mulumewe kpwa miaka mifungahe baada ya kuhelana, 37na ndiho achikela gungu kpwa miaka mirongo minane na nne. Naye kawahire kombola hekaluni na wekala achenderera kumwabudu Mulungu hamwenga na kufunga na kuvoya, usiku na mutsana. 38kpwa wakati uwo, wekudza haho mvariho achanza kumulika Mulungu. Achamba kumuhusu mwana kpwa chila mutu ambaye wekala achiurindira ukombozi wa Jerusalemu.39Mvarihokela mvamarikiza chila chitu mvaricho chimala kuhenda kulingana na sheria za Bwana, mvachiuya Galilaya, mudzini kpwao Nazareti. 40Mwana achikula na achikela na nguvu; wekala na unji wa hekima, maana neema ya Bwana yekela naye.41Avyazie chila mwaka mvekpwenda Jerusalemu kpwa ajili ya sherehe za pasaka. 42Arihofika miaka kumi na miiri, mvachenda keheri here desturi Jerusalemu kpwa sherehe . 43Baada ya kusagela muda kamili wa sherehe iyo, mvachanza kuuya nyumbani. Ela chijana Jesu achisala kpwenye hekalu wela avyazie kamvamanyire. 44Mvachihalira kukala mvahamwenga kahi za kundi ririrokela mvasafiri hamwenga, be mvachisafiri safari ya siku nzima. Ndiho mvachikpwatya kumubuga kpwa makini kahi za ndugu na asena ao.45Mvariho mukosa, mvachiuya Jerusalemu mvachanza kumutafuta kpwa makini kuko. 46Baada ya siku tahu mvachimupata ndani ya hekalu, yusegere kahikahi ya aandishi, achimvasikiza na kumvauza maswali. 47Mvosi mvario musikira veangalazika jinzi aelewavyo mambo na majibu ga kpwakpwe.48Mvarihomona, vachangalazika. Mameye achimuza, "Mwanangu, mbona ukahuhendera vino? Lola, mimi na pabayo hudzikubuga sana." 49Achimvambira, "kpwanoni kunibuga? Kamumanyire kukala mino nahenzekana nikale nyumbani mwa Paba? 50Ela kamvelewere wemaanisha noni kpwa kpwamba vivyo.51Ndiho achiuya nao Nazareti na achimvaheshimu avywazie. Mameye wedzivunira sana mambo gosi gaga mwakpwe moyoni. 52Ela Jesu weenderera kukula kpwa hekima na chimo, na achizidi kuhenzwa ni Mulungu na atu.

Chapter 3
1Irihofika mwaka wa kumi na tsano kahi za utawela wa Kaisari Tiberia-Wakati Pontio Pilato wekala mubomu wa mukoa wa Judea, Herode wekala mubomu wa mukoa Galilaya, na Filipo nduguye wekala mubomu wa mukoa wa Iturea na Trakoniti, na Lisania wekala mubomu wa mukoa wa Abilene. 2na wakatiwa kuhani mubomu Anasi na Kayafa-neno ra Mulungu remudzira Johana mwana Zakaria nyikani.3Achenenda sehemu yosi ya Joridani, achihubiri ubatizo wa toba kpwa musamaha wa dambi.4Here irivyoandikpwa kahi ya chitabu cha Nabii Isaya, "Sauti yarira kula nyikani, 'Tengezani njira ya Bwana, machiriroge naganyoke.5Chila bonde rindadzazwa, chila murima na tsulu zindateremushwa, barabara za kupinda zindanyoshwa, na sehemu zirizo dzulu na tsini zindagaluzwa kukala barabara, 6na miiri yosi indaona wokofu wa mulungu."7Sasa Johana achiambira makundi mvariokela mvenenda kpwakpwe kpwa ubatizo, "Chizazi cha nyoka! Nani aremvaonya kuchimbira hukumu ya Mulungu idzayo?8kpwa vivyo, vyelani matunda gasitahiligo toba, wela musanze kudzuza enye kpwa enye, ' Huna paba Ibrahimu,' maana namvaambira, Mulungu waweza kpwenula chivyazi chisha cha Ibrahimu kula kpwa gaga mawe.9Vivi tsoka ridzikpwa tayari kutema mizi ya mihi. kpwa vivyo chila muhi usio vyela matunda madzo undatemwa na utsuhiwe mohoni."10Ndiho makundi ga atu mvachisisitiza kumuza, mvachamba, "Sasa be ni huhendedze?" 11Achimvajibu achimvaamba, "Kukala mutu ana kanzu mbiri, na amugavire mwenga ariye kana, na ariye na chakurya pia ahende vivyo."12Atoza ushuru namvo mvachenda batizwa, mvachimwamba, "Mwalimu, huhendedze?" 13Achimvaambira, " Musikusanyeni pesa zaidi ya viwango murivyopewa."14Anajeshi anjine namvo mvachimuza, mvachimwamba, "Na je sino? Ni huhendedze?" Achimvamba, "Musihale pesa kula kpwa yoyosi kpwa chibavu, na musihukumu mutu asekela na hatia. Toshekani na mushahara wenu."15Sasa, kpwa kukala atu mvekela mvarinda kudza kpwa Masihi sana, chila mutu wekala wadzuza mwakpwe moyoni kuhusu Johana, chikala pengine andakela ndeye. 16Johana achimvajibu kpwa kumvambira, "Mino namvabatiza kpwa madzi, ela mumwenga wadza ariye na uwezo mubomu kuniriko mimi, na sifaa hata kufugula kambaa za virahuvye. Iye andamvabatiza kpwa Roho mutakatifu na moho.17Pepetore ri mukononi mwakpwe ili asafisheto sakafu na akusanye ngano lutsagani mwakpwe. Ela andagaocha mafuyeye kpwa moho usiozimika."18Na kpwa kulavya maonyo manjine manji pia, Johana wehubiri injili kpwa atu. 19Herode pia wechemerwa kpwa kumuhela Herodia, mukaza nduguye na kpwa mabaya manjine manji. 20Ela baadaye Herode achihenda vii muno achimufunga Johana jela.21Sasa, atu mvosi mvariho baputizwa, Jesu naye achibaputizwa, na arihokela wavoya, Mulunguni kuchifuguka, 22Roho mutakatifu achilimumira mufano wa gia, helafu sauti ichisikirika kula Mulunguni, "Ndiwe mwanangu muhenzwa. Naridhika nawe."23Jesu arihoanza hudumaye, wekala atimiza miaka here mirongo mihahu. wekala mwana (here irivyo halirwa) wa Joseph, mwana wa Eli, 24mwana wa Mathati, ariye mwana wa Lawi, mwana wa Melki, mwana wa Yana, mwana wa Josefu,25Josefu wekala mwana wa Mathatia, mwana wa Amosi, mwana wa Nahumu, mwana wa Esli, mwana wa Nagai, 26mwana wa Maati,mwana wa Matathia, mwana wa Semeini, mwana wa Joseki, mwana wa Joda.27Joda wekala mwana wa Joanani, mwana wa Resa, mwana wa Zerubabeli, mwana wa Selatheli, mwana wa Neri, 28mwana wa Melki, mwana wa Adi, mwana wa Kosamu, mwana wa Elmadamu, mwana wa Eri, 29mwana wa Joshua, mwana wa Eliezeri, mwana wa Jorimu, mwana wa Mathati, mwana wa Lawi.30Lawi wekala ni mwana wa Simioni, mwana wa Judah, mwana wa Jesefu, mwana wa Jonami, mwana wa Eliakimu, 31mwana wa Melea, mwana wa Obedi, mwana wa Matatha, mwana wa Nathani, mwana wa Daudi, 32mwana wa Jese, mwana wa obedi, mwana wa Boazi, mwana wa Salmoni, mwana wa Nashoni.33Nahashoni wekala mwana wa Aminadabu, mwana wa Adimi, mwana wa Aramu, mwana wa Hezroni, mwana wa perezi, mwana wa Judah, 34mwana wa Jakobu, mwana wa Isaka, mwana wa ibrahimu, mwana wa Terah, mwana wa nahori, 35mwana wa Serugi, mwana wa Regau, mwana wa Pelegi, mwana wa Eberi, mwana wa Sela.36Sela wekala mwana wa Kenani, mwana wa Arfaksadi, mwana wa Shemu, mwana wa Nuhu, mwana wa Lameki, 37mwana wa Methusela, mwana wa Enoko, mwana wa Jaredi, mwana wa Mahelaleli, mwana wa Kenani, 38mwana wa Enosi, mwana wa Sethi, mwana wa Adamu, mwana wa Mulungu.

Chapter 4
1Ndiho Jesu, ambaye yudzazywa na roho mutakatifu, achuya kula muho wa Jorodani na achilongozwa ni roho jangwani, 2Kuriko kpwa siku mirongo miine wejaribiwa ni pepo. Kharirye chitu siku zosi na mwisho wa wakatiwe achisikira nzela.3Pepo achimwamba, "chikala uwe umwana wa Mulungu, amuru dziwe riri rigaluke kukala mkahe." 4Jesu achimujibu, Idzandikpwa, "Mutu khandaishi kpwa mkahe hacheye."5Kisha Pepo achimulongoza Jesu paka kpwenye murima, achimonyesa falume za dunia kpwa muda mchache. 6Pepo achimwamba, " Nindakupatira mamulaka na utukufu we, kpwakukala vidzipewa mimi, na naweza kumupa yoyosi nihenzaye. 7kpwa vivyo, chikala undanisujudia na kuniabudu, vindakela vyako."8Ela Jesu achimujibu na achimwamba, " Idzandikpwa, ' Undamwabudu Bwana Mulungu wo, na undamuhumikira iye hacheye."9Ndiho pepo achimulongoza mupaka Jerusalemu na achimwika dzulu ya dzumba ra hekalu, na achimwamba, " uchikala umwana wa Mulungu, dzitsuhe hotsi kulaa haha. 10kpwakukela idzandikpwa, andaelakiza melaika ee mvakutunze nakukuhudumia,' 11na, mvandakpwenula dzulu mikononi mwao, ili kukala usidze ukadzikpwala chigulucho kpwenye dziwe."12Jesu achimujibu na achimwambira, "Idzandikpwa,"usimujeze Bwana Mulungu oo." 13Shetani ariho mela kumujaribu Jesu, wekpwenda zakpwe na achimuricha mpaka wakati munjine.14Kisha Jesu weuya Galilaya kpwa nguvu za Roho, na habari kumuhusu iye zeonera zichienera kahiza mikoa jirani yosi. 15Wefundisha kahiza masinagogi gao, na chila mumwenga wemulika.16Wekpwenda Nazareti, arikorerwa na here desturiye, achenjira kpwa sinagogi siku ya sabato na achema iliasome kpwa sauti. 17Wegwizwa chitabu cha nabii Isaya, vivyo achichifugula chitabu na achitafuta sehemu iriyoandikpwa,18Roho wa Bwana yu dzulu yangu, kpwasababu adzinenjiza mafuha kuhubiri habari mbidzo kpwa masikini. Adzinihuma kutangaza uhuru kpwa afungwa, na kuahenda asioona mvaratu a agandamizwao, 19kuutangaza mwaka wa Bwana andaonyesa udzo we."20Kisha achirifunga gombo ra Chuo, achimudzirya Chilongozi wa sinagogi, na achisagela tsi. Matso ga atu osi mvariokela kahi ya sinagogi gemulola iye. 21Achianza kuzungumza nao achigomba, " Rero andiko riri ritimira masikironi mwenu." 22Chila mumwenga haho weshuhudia chiratu arichochigomba Jesu, na anji miongoni mwao mveangalazwa na maneno ga hekima garigokela gachiombola kahiza mulomo we. Mvekela mvachigomba, " Yuyu ni chijana tu wa Yusufu, sinivivyo?"23Jesu achimvambira, " Hakika mundagomba methali ii kpwangu, ' Tabibu dzihoze mwenye. Chochosi hurichosikira uchihenda kapernaumu, chihende haha pia chidzidzini hako. 24" Ela achamba, " hachika namvambira ninwi kakuna nabiiakubaliwaye kahiza ntsi ye."25Ela namvambira ninwi ujeri chikala kpwekela na magungu anji israeli kahi ya chipindi cha Eliya, wakati milungu irihofungwa kusikale na mvula kpwa myaka mihahu na nusu, wakati kurihokela na nzela bomu kahi ya ntsi yosi. 26Ela Eliya kahumirwe kpwa yoyosi mumwenga wao, ela kpwa gungu mwenga tuariyekela sarepta hehi na mudzi wa Sidoni. 27kpwekela na aukoma anji Israeli kahiza chipindi cha Elisha nabii ela kakuna hata mumwenga wao ariyehozwa isihokela Naamani mutu wa Siria.28Atu osi a Sinagogi mvedzalwa ni hasira mvarihogasikira gaga gosi. 29Mveema na mvachimusukuma konze ya mudzi na kumulongoza mupaka kpwenye kingo ya murima ambaho mudzi wao wejengwa dzulu ye, ili mvaweze kumutsuha tsini. 30Ela achichira khahi zao na achenda khutu kunjine.31Kisha achitima Kapernaumu, kahi ya mudzi wa Galilaya. Sabato mwenga wekala achifundisha atu ndani ya sinagogi. 32Mveangalazwa na mafundisho ge, kpwasababu wefundishwa kpwa mamulaka.33Sasa siku iyo ndani ya Sinagogi, kpwekela na roho ya pepo muchafu, na werira kpwa sauti ya dzulu, 34huna noni nawe, Jesu wa Nazareti? Udzikudza kuhuangamiza? Namanya uwe uani! Uwe u mutakatifu wa Mulungu."35Jesu achimuchemera ye pepo achimwamba, " Nyamela chimya, na umuombole mutu yuyu!" Pepo iye wemutsuha mutu iye tsini kahi kahi yao, achimombola iye mutu bila ya kumusababishira maumivu gogosi. 36Atu osi mveshangaa na achienderera kusumurira jambo riro chila mumwenga na munziwe. Mvachigomba, " Ni maneno ga aina yani gano?' Waamuru roho chafu kpwa mamulaka na nguvu na aombole." 37Vivyo, habari dzulu ya Jesu zeenera chila sehemu kahi ya maeneo gazungulukago mukoa uo.38Chisha Jesu wehauka kahi ya mudzi uo na achenjira nyumba ya Simoni. Sasa, mutsedza wa chiche wa Simoni wekala na homa kali, na mvachimuvoya kpwa niaba ye. 39Vivyo, Jesu wemusongerera, achiichemera iyo homa na ichimuricha. Gafula we weza kpwema na achianza kuahudumia.40Dzua ririhotswa atu mvemureheraJesu chila mumwenga ariyekela mukongo wa makongo ga aina nyinji weika mikonoye dzulu ya chila mukongo na achiahoza osi. 41Mapepo pia geombola anji ao gerira kpwa sauti na kunena, "Uwe u mwana wa Mulungu!" Jesu weachemeramapepo na kaaruhusire asumurire kpwa sababu emanya chikala iye wekala ni Masihi.42Hata kurihocha, wekpwenda eneo risiro na atu. Makutano ga atu ekela achimubuga na achidza sehemu ariyokela. Mvejaribu kumuzulia asende kure nao. 43Ela achiambira, " Lazima pia nihubiri habari mbidzo za ufalume wa Mulungu kahi ya midzi minjine minji, kpwa kukala ii ndiyo sababu nehumwa haha. 44"Kisha weenderera kuhubiri ndani ya masinagogi kahi za uyahudi.

Chapter 5
1Ichombolera chikala mvarihokela mvadzimuzunguluka Jesu na kurisikiza neno ra Mulungu, iye wekala adzema kandakanda ya zia ra Genesareti. 2Achona mashua mbiri zigwagwa nanga pembeni mwa zia. Avuvi mvekela mvadzombola na kuzojesa nyavu zao. 3Jesu achenjira kahi za mwenga ya mashua, ambayo yekela ni ya Simioni na achimuvoya aihirike madzini kure vichache na ntsi kavu. Kisha achisagela na kufundisha kula kpwenye mashua.4Arihokela yumarikiza kunena, achimwambira Simioni, "Ihirike mashua mpaka kpwenye china cha madzi manji kisha muzamishe nyavu zenu muvuhe." 5Simioni achimujibu achimwambira, "Bwana, hudzichesa kuvuha usiku wosi kahupatire chitu, ela kpwa ni uwe udzihwambira, nindatimisha nyavu keheri." 6Mvariho henda vivyo, mvachigwira samaki anji sana hata nyavu zao zichitoka. 7Mvachiambira anziao kahi za mashua injine mvadze mvaasaidie. Mvachidza nao mvachotsaza mashua zao, mpaka zichikela nazo zazama.8Ela Simioni Petero, ariho ona vivyo, achimugwerera Jesu magotini, achimwamba, " Nukira Bwana, mino ni mwenye dambi." 9kpwa kukala iye na osi mvariokela haho hamwenga naye mveangelazwa, ni samaki anji mvariokela mvaagwira. 10Na pia Jakobo na Johana, ana a Zebedayo, mvariokela mvahenda kazi na Simioni. Jesu achimwambira Simioni, "Usogohe, kpwa kukala kula dakika ii mundagwira atu." 11Mvarihokela mvadzomboza mashua zao kula baharini, mvachiricha chila chitu mvachimutua.12Ichombolera kukala arihokela bado achere kahi za mwenga kahi za iyo midzi, mwanamulume mumwenga ariyekala na mahana achikela haho. Arihomona Jesu, achigwa chinabunabu achimuvoya, achamba, "Bwana, chikala wahenza, nisafisha." 13Ndiho Jesu achigolosa mukono achimuguta, achimwamba, "Ndio nahenza. chikala musafi." Haho kpwa haho mahana gachimombola.14"Achimulakiza asambire mutu ela achimwamba, "Enenda ukadzonyese kpwa kuhani na womboze sadaka kudzitsusa, kulingana na amuri za Musa, ili ikale ushuhuda kpwao."15Ela ujumbe kumuhusu uchienera zaidi, na kundi ra atu mvachikusanyana hamwenga kumusikiza achifundisha na kuhozwa makongo. 16Ela mara kpwa mara wekala achidzitenga kuvoya.17Siku dza ira achikela wafundisha, na kuchikela na mafarisayo na alimu a sheria mvasegere haho mvariokela mvakudza kula chila chijiji cha Galilaya, Judea na Jerusalemu. Nguvu za Bwana zekela hamwenga naye za kuhoza.18Sasa atu anjine mvekudza mvatsukula kpwenye chitseka mutu arekela yuholoza, na mvetafuta njira za kumufikisha mbere za Jesu. 19Mvekosa njira ya kumuchiza kpwa sababu ya kundi ra atu, ndiho mvachipanda dzulu ya dari mvachimuteremusha, dzulu ya chitseka kahikahi ya atu, haho mbere za Jesu.20Ariho lola imani yao, Jesu achimvamba, "Msenangu, dambizo zisamehewa." 21Aandishi na mafarisayo mvachianza kudzuza, mvachiamba, "Ni mutu wadze yuno anenaye kufuru? Nani awezaye kusamehe dambi isihokela Mulungu hacheye?"22Ela Jesu kpwa wekala wamanya mvaazani, achimvajibu achimvamba, "kpwa noni mwadzuza mwenu marohoni? 23Ni hiye ariye rahisi kunena, 'dambizo zisamehewa' ama kpwamba 'Uka wenende'? 24Ela tu ni kpwa mumanye kukala Mwana wa Adamu anao uwezo duniani kusamehe dambi,"-achimwambira ye ariye pooza-"Nakpwamba, lamuka, tsola chitsekacho na wende kpwako nyumbani."25Haho kpwa haho, achilamuka mbere zao achihela chitsekache arichokela yulalira. Achenda nyumbani kpwakpwe, kuno wamulika Mulungu. 26Chila mutu weshangaa na achanza kumulika Mulungu. Mvedzalwa ni woga, mvachamba, "Hudzona maajabu rero."27Baada ya gago kuhendeka, Jesu weombola haho achonana na mutoza ushuru kpwa dzina ra Lawi asegere kahi za ofisi ya atoza ushuru. Achimwambira, "Nitua." 28Lawi achuka achimutua, achiricha chila chitu.29Ndiho Lawi achipanga sherehe nyumbani kpwakpwe kpwa ajili ya Jesu. Hekela na atoza ushuru anji haho na anjine mvariokela mvasegere hamwenga, mvarya. 30Ela Mafarisayo na aandishi mvachikela mvachilelamika kpwa anafunzie, mvachamba, "Mbona warya na kunwa hamwenga na atoza ushuru na enye dambi?" 31Jesu achimvajibu, "Atu mvario azima kamvahitaji muganga; ni mvava mvalumwao. 32Sidzire kpwa mvario atakatifu, ela enye dambi mvatubu."33Mvachimwambira, "Anafunzi a Johana mara kpwa mara mvafunga saumu na kuvoya, na pia anafunzi a mafarisayo pia. Ela mvano ako mvarya na kunwa kamvafunga." 34Jesu achimvambira, "Kunaye awezaye kumvahenda asimamizi a harusi mvafunge wakati Bwana harusi yuchere namvo? 35Ela siku indafika Bwana harusi kandakela hamwenga nao andahalwa, be siku zizo mvandafunga saumu."36Ndiho Jesu achimvanenera kpwa fumbo. "Kakuna aikaye chiraka cha nguo mbisha kpwa nguo ya kapindi. Achihenda vivyo, andatarura iyo nguo mbisha, na cho chiraka kachindagwira yo nguo ya kapindi.37Kakuna enjizaye uchi musha kpwenye chirenje cha kapindi. Achihenda vivyo, uwo uchi musha undavunza chicho chirenje cha kapindi, uchi undamwagika, na cho chirenje chindabanangika. 38Ela uchi musha ni wenjizwe kpwenye chirenje chisha. 39Kakuna andehenza kunwa uchi musha baada ya kunwa wa kapindi, maana kpwahere, "Wa kapindi ni mudzo zaidi."

Chapter 6
1Sabato mwenga Jesu arihokela wachira kahikahi ya minda, anafunzie mvachikela mvahunda tembe za nafaka, mvazifyeketsa maganzani na kuzirya 2Ela mafarisayo anjine mvachiuza, "Mbona mwahenda mambo chinyume na sheria gasigofaa kuhendwa siku ya sabato?"3Jesu achimvajibu, achimvamba, "Kamudzasoma Daudi wehendadze arihokela na nzela, iye hamwenga na anjine mvariokela osi? 4Wekpwenda kahi za nyumba ya Mulungu na achihela mukahe mutakatifu achiurya sehemu, sehemu injine achimvapa anzie namvo mvachirya, idzaho yekela ni sawa tu mukahe uo uriwe ni makuhani." 5Ndiho achimvambira, "Mwana wa Adamu ndiye bwana wa sabato."6Siku injine ya sabato achenda fundisha atu kpwenye sinagogi. Mumwenga achikela mumo ela mukonowe wa kulume weholoza. 7Alimu na mafarisayo mvachikela mvamulolato chikala andehoza mutu siku ya sabato, ili mvapate sababu ya kumushitaki. 8Ela achigamanya maazo gao achimwamba ye mwanamulume ariyekela mukonowe uholoza, "Uka weme hano kahikahi ya atu." Ye mwanamulume achema ho kahikahi.9Jesu achimvaambira, "Namvauza, ni vidzo siku ya sabato kuhenda madzo ama mai, kuokola maisha ama kugaangamiza?" 10Achimvalola osini mvariokala mvadzimuzunguluka kisha achimwambira ye mutu, "Ugoloze wo mukono." Achihenda vivyo, nawo mukono uchuya muzima. 11Ela mvachodzalwa ni koro, mvachikpwatya kuuzana mvandiro muhenda Jesu.12Siku zizo Jesu wekpwenda murimani mavoyo. Wechesa kuvoya Mulungu. 13Kurihocha, achimveha anafunzie, achitsagula kumi na eri, ambamvo pia wemveha mitume.14Madzina ga mvamvo mitume ni Simioni (Ariyemweha pia Petero) na nduguye Andrea, Jakobu, Johana, Filipo, Batholomayo, 15Mathayo, Tomasi, Jakobu mwana wa Alifayo, Simioni ariye pia weehewa Zelote, 16Judasi mwana wa Jakobu, na Judasi Isikariote, ariye kudza chikala musaliti.17Jesu achitima kula murimani nao achema hatu tambarare na kundi bomu ra anafunzie hamwenga na anji a kula Uyahudi na Jerusalemu na pwani mwa Tiro na Sidoni. 18Mvekela mvakudza musikiza na mvahozwe makongo gao. Mvariokela mvayugwa ni pepo achafu pia mvachihozwa. 19Chila mumwenga kahi za kundi wejeza kumuguta kpwa kukala nguvu za kuhoza zekela zombola kula kpwakpwe, naye achimvahoza osini.20Achimvalola anafunzie achamba, "mudzihaswa ninwi murio achia, maana ufalume wa Mulungu ni wenu. 21mudzihaswa ninwi musirimao na nzela vivi, maana mundekushwa. mudzihaswa ninwi murirao vivi, maana mundatseka.22mudzihaswa ninwi atu mvachiatsukirirwa, na mvachiatenga na kuahukana na kukahela madzina genu kpwamba muai, kpwa sababu ya Mwana wa Adamu. 23Furahini siku iyo na mukilekile kpwa furaha, kpwa kukala mundapewa zawadi bomu Mulunguni, maana here akare ao mveahenda vivyo manabii.24Ela ole wenu murio matajiri, maana mupata kare sehemu yenu ya raha. 25Ole wenu murio mudzekuha vivi, maana mundagwirwa ni nzela baadaye. Ole wenu mutsekao vivi, maana mundarira na kuhuzunika baadaye.26Ole wenu munenwao to vivi, maana vivyo ndivyo akare ao mvarivyo mvahenda manabii a ulongo.27"Ela namvaambira ninwi musikizao, mvahenzeni maadui genu na muahendere madzo mvasomuhenza. 28Barikini osi mvaelanio na mvavoyereni mvaatesao.29Andiyekupiga kofi tsavuni, mugaluzire na ro rinjine. Mutu achikuhoka joho, mupe na kanzu pia. 30Musaidie chila akuvoyaye. Mutu achihela chako, usichimale achudzye.31Mumelago kuhenderwa ni anjine, namwi pia muahendere. 32Ichikela mundahenza atu mvamuhenzao, mundapata thawabu yani? Maana hata enye dambi nao mvahenza atu mvamvahenzao. 33Muchihenda madzo kpwa mvamvahenderao madzo, mundapata thawabu yani? maana enye dambi nao mvahenda vivyo. 34Ichikela mundakopesha tu atu mutazamiao mvandariha, mundapata thawabu yani? Hata enye dambi pia mvaakopesha enye dambi anzao, ili mvarihiwe.35Ela mvahenzeni mahadui zenu na mumvahendere madzo. Kopeshani bila matarajio ga kurihwa, na thawabu zenu zindakela bomu, na mundakela ana a ye ariye dzulu sana, maana iye mwenye ni mudzo kpwa atu mvasiokela na mumvera na ai. 36Kelani na mbazi, here paba yenu arivyo na mbazi.37Musihukumuni, namwi kamundahukumiwa. Musilaani, namwi kamunda laaniwa. Sameheni anzenu, namwi munda samehewa.38Lavyani, namwi mundapewa. Chasi cha kutosha- chidzichoshindiliwa, kusukpwasukpwa hata kumwagika-chindamwagika maguluni mwenu. kpwa chipimo mundicho pimira anzenu, namwi mundapimirwa chicho."39Ndiho achimvaambira fumbo. "Je, chipofu waweza kulongoza njira chipofu munziwe? Achimulongoza, mvosi mvandenjira dingwini, sevyo? 40Mwanafunzi si mubomu kuriko mwalimuwe, ela mutu yoyosi achifundishwa achihitimu wakela here mwalimuwe.41Mbona mutu wone chifusi dzitsoni kpwa munzio, ela usone chikogo dzitsoni kpwako? 42Wawezadze kumwambira munzio, 'Ndugu, richa nikomboze chifusi mwako dzitsoni,' wakati uwe mwenye ta kuchona cho chikogo mwako dzitsoni? Mwafikiri! kpwanda, omboza cho chikogo mwako dzitsoni ndiho undaonato cho chifusi dzitsoni mwa munzio.43Kakuna muhi mudzo uvyelao matunda mai, na kakuna muhi mui uvyelao matunda madzo. 44Maana chila muhi wamanyikana kpwa matundage. Atu kavahunda tini kula kpwa miya, wela kavahunda zabibu kula kpwa muchongoma.45Mutu mudzo mwenye roho mbidzo nikomboza madzo, mutu mui naye kula kpwa rohoye mbii nikomboza mai. Maana kahi za unji wa rohoni, ndiho mulomo nikunena46"kpwanoni mwaneha, 'Bwana, Bwana,' wela kamugaheda nimvaamurugo kuhenda? 47Chila mutu adzaye kpwangu na asikire maneno gangu na agatue, nindamvaambira adzihelana na noni. 48Yuhere mutu ajengaye nyumbaye, ariyetsimba tsini sana na achijenga musingi wa nyumbaye dzulu ya iwe. Mafuriko gachidza, madzi gachiipiga nyumba ela kaitingishikire, maana yekela ijengwato.49Ela mutu anisikiraye maneno gangu, na asigatue, yuhere mutu ariyejenga nyumbaye dzulu ya mutsanga bila musinji. Mafuriko gariho kudza, nyumba ichigwa, na ichibanangika kamare."

Chapter 7
1Jesu ariho marikiza manenoge arigokela achiambira atu, achenjira Kaperinaumu.2Mutumwa mumwenga wa akida, ariyemuthamini sana achikela walumwa yuhehi na kufa. 3Arihosikira kumuhusu Jesu, achimuhumira vilongozi a Ayahudi, kumuvoya enende kpwakpwe mudzini akamuhose mutumishiwe. 4Mvarihofika kpwa Jesu, mvachimuvoya mvachimwamba, "Wastahili kukala wende ukamuhozere mutumishiwe, 5kpwakukala warihenza sana taifa rehu, hata ndiye ariye hujengera sinagogi."6Jesu achenderera na safarize hamwenga namvo. Ela arihokela waratira hakpwe nyumbani, mumwenga wa ma afisa achihuma asenae mvakamwambire Jesu, "Bwana, usidziyuge kudza mpaka kpwangu, kpwakukala sisitahili kukuhochera tsini ya dari ra nyumba yangu. 7kpwa sababu ii, hata mimi mwenye kisha nidzona sisitahili kudza kpwako, ela, nena tu jambo naye mutumishi wangu andahola. 8Kpwahere mimi nami ni mutu niriye tsini ya mamulaka, na shikari tsini yangu. Nichimwambira yoyosi 'Enda' wenenda, na kpwa munjine naye 'Nzo' wadza, na kpwa muhenzi kazi wangu nichimwamba 'Henda vino,' wahenda."9Jesu arihosikira vivyo, achangalazika, achigalukira kundi, achamba, "Namvambira, sidzaona imani dza ii Iziraeli nzima." 10Mvariho uya nyumbani mva ahumwa mvemupata ye mukongo yuhola.11Baada ya haho, Jesu wekpwenda mudzi wehewao Naini, anafunzie na kundi bomu ra atu mvachimutua. 12Arihokela achirotera lango ra mudzi, lola, lufu luchikala lwatsukulwa lwa mwana wa hacheye wa chilume kpwa mameye (Ariyekela ni gungu), na kundi chasi ra atu mvariokela mvaomboleza hamwenga naye. 13Bwana ariho mvona, achimonera mbazi sana, achimwambira, "Usirire." 14Achambuka achiguta ro jeneza mvarirokela mvadziutsukulira mwiri, mvariokela mvautsukula mvachema. Achamba, "Chijana, nakpwambira lamuka." 15Ye mufu achilamuka achisagela achanza kunena, naye Jesu achimulavya kpwa mameye.16Ndiho osi mvachenjirwa ni woga, mvachikpwatya kumulika Mulungu, mvachamba, "Nabii mubomu adzombolera kahi yehu" na "Mulungu yudzonera mbazi atue." 17Habari zizi za Jesu zeenera kahi ya Judea na sehemu zosi jirani.18Anafunzi a Johana mvemwambira gago gosi. isha Johana acheha anafunzie eri 19achimvahuma kpwa Bwana kumuza, "We ndiwe huriyekela hwakutariza udze, hebu kuna munjine?" 20Mvarihofika, mvachimuza, 'We ndiwe huriyekala hwakutariza, hebu kuna munjine?"21Muda uo weahoza anji makongo na kumvomboza pepo achafu, na kpwa mvario chikala vipofu achimva fugula matso. 22Jesu achijibu achimvambira, "Muchidzauya kpwa Johana, mwambeni go mudzigo gaona na kugasikira. Vipofu mvaona, vidende mvenenda, enye mahana mvasafishwa, viziwi mvasikira, afu mvafufulwa, na achia mvapewa habari mbidzo. 23Ariye kandaricha kuniamini kpwa kukala ya mahendo gangu yuhaswa."24Baada ya ahumwa a Johana kuuka, Jesu achikpwatya kunena na makundi ga atu kumuhusu Johana. "Wekpwenda nyikani uchonani? mwanzi uyumbao kpwa kukala ya peho? 25Ama wekpwenda uchonani? Mutu yuvela nguo? Lolani, mvaratu mvavelao nadhifu na mvaishio maisha ga raha, ni mvaraa mvario kahi za madzumba ga chifalume. 26Ela mweonani ko nyikani? Nabii? Ndio, namvaambira, na zaidi ya Nabii.27Yuyu ndeye ariye andikpwa, 'Lolani, namuhuma muhumwa wangu kpwenu, andiye tayarisha njira mberezo.' 28Namvambira, kahi ya o mvariovyalwa ni ana ache, khahana ariye mubomu kuriko Johana. Ela ariye mutite kahi za ufalume wa Mulungu, ndiye mubomu kuriko arivyo."29(Atu mvosi mvariho sikira gago, hamwenga na atoza ushuru, mvachi amua Mulungu ndiye mutakatifu, kpwakukala mvekela mvadzibatizwa ni Johana. 30Ela Mafarisayo na alimu a sheria mvachikahela malengo ga Mulungu kpwao, kpwa kukala mvekela kamvadza batizwa ni Johana.)31"Chivyazi chino be nachihelanisha na noni? mvahelana na noni? 32Mvahere ahoho mvasasigao sokoni, mvasagelao na kpwehana kuno mvaamba, 'Humvapigira chivoti, ela kamuvinire. Huchemba wira wa kuomboleza, ela kamuririre."33Maana Johana mubatizaji wekudza karya mikahe wela kunwa divai, muchamba, 'Ana pepo muchafu.' 34Mwana wa Adamu achidza, warya na kunwa, mwaamba, 'Lolani, ni mulafi kisha ni murevi, musena wa atoza ushuru na masikini!' 35Ela hekima imanyikana ina sala kpwa anae osi."36Mumwenga kahi ya mafarisayo achimukaribisha Jesu chakurya. Jesu baada ya kpwenjira kpwakpwe nyumbani, achisagela mezani kurya. 37kpwekela kuna mwanamuche mudzi uo ariyekela mwenye dambi. Ariho manya kukala Jesu yusegere chihini nyumbani mwa mufarisayo, achimurehera tupa mwenga tele ya mafuha garigokela na manukato. 38Arihokela yudzema nyumaze hehi na maguluge, kuno warira, achikpwatya kugalovya na matsozige, achigafuta na nyereze na kugabusu kisha achigamwagira go mafuha ga manukato.39Mufarisayo ariyekela ndiye ariye mwalika Jesu arihogaona gago, achifikiria, achamba, "Kelaho mutu yuyu ni nabii, andemanya yuyu mwanamuche amugutaye ni wa aina yani, ni mwenye dambi." 40Jesu achimujibu achimwambira, "Simioni, kuna chitu namela nikpwambire." Achimwamba "Nambira, Mwalimu!"41Jesu achamba, "Mutu mumwenga wekala na adeni eri. Mumwenga achikela wamudai dinari magana matsano, mumwenga hamusini. 42Mvarihoshindwa kumuriha, achimvasamehe mvosi. Sasa, kahi ya mvo eri, ni hiye andiyemuhenza muno?" 43Simioni achimujibu achamba, "Nashuku iye ariye na deni bomu." Jesu achimwamba, "Udzinena sawa."44Jesu achimugalukira iye mwnamuche kisha achimwambira Simioni, "Wamona yuno mwanamuche. Nidzenjira mwako nyumbani. Kunipire madzi nikaoga magulu, ela ye yudzojesa magulu gangu na matsozige na akagafuta na nyereze. 45Kunipire busu, ela hangu nenjire mumu kadzaricha kunibusu maguluni.46Kunihachire mafuha chitswani mwangu, ela ye adzihaga magulu gangu mafuha genye manukato. 47kpwa kukala iyo nakpwambira, dambize, zirizokela nyinji, zisamehewa-kwahere wehenza muno. Ela yuyatu asamehewaye kpwa tite, pia naye nikuudzya uhenzo muchache."48Helafu achimwambira, "dambizo zisamehewa." 49Mvariokela mvasegere hamwenga mvachanza kuuzana, "Nani yuno ariye hata dambi wasamahe?" 50Jesu achimwambira ye mwanamuche, "Imani ya kpwako idzikokola. Enda na amani."

Chapter 8
1Chikala baada ya gago Jesu achanza kpwenenda kuno na kuno kahi za midzi tofauti tofauti na vijiji, achihubiri na kutangaza umvoro mudzo wa ufalume wa Mulungu. Anafunzie kumi na eri mvekela hamwenga naye, 2hamwenga na ana ache anjine mvariokela mvehozwa kula kpwa pepo achafu na makongo: Mariamu ariyekala achehewa Magidalena, ariyekala mapepo achafu fungahe mvekela mvachemerwa mvachombozwa; 3Joana, mkaza Kuza, munyapara wa Herode; Susana; na anjine anji, ambavyo kahi ya mali zao, mvearisa.4Wakati kundi bomu ra atu mvekela mvakusanyika, na atu mvekela mvadza kpwakpwe kula chila sehemu, achimvaambira fumbo: 5"Mukurima mumwenga wekpwenda achinyela mbeyu. Arihokela achinyela, mbeyu nyinjine zegwa kandakanda ya njira, zichifyogwafyogwa, tsongo mvachizitota. 6Nyinjine zichigwa dzulu ya iwe, zirihomera tu, zichinyauka, maana zekela kazipata unyevu.7Nyinjine zichigwa kahi ya miya, miya na mbeyu zichikula hamwenga sasa zichizongwa zichifa. 8Ela nyinjine zichigwa kahi ya mutsanga wa rotuba, zichivyela mazao manji mara gana zaidi." Jesu arihokela yunena gago, achamba, "Ariye na masikiro ga kusikira, na asikire."9Anafunzie mvachimuza maana ya fumbo riro. 10Achimvamba, "Elimu ya siri za ufalume wa Mulungu mudziipewa, ela kpwa anjine nanena kpwa mafumbo, ili 'Kuona mvasikale na uwezo wa kuona, na kusikira mvasiweze kpwelewa.'11Sasa ii ndiyo maana ya fumbo riro: Mbeyu ni neno ra Mulungu. 12Zirizogwa kandakanda ya njira ni mvaratu mvadziosikira neno ra Mulungu, ela shetani wadza rihela kula kpwa roho zao ili mvasiramini sidze mvakaokoka. 13Zirizogwa iweni, ni mvaratu ambamvo, baada ya kusikira neno ra Mulungu, mvarihochera na raha. Ela khamvana mizi; kpwa vivyo mvaamini kpwa muda mufuhi tu, wakati wa majezo mvauya na nyuma.14Mbeyu zirizogwa kahi za miya, ni mvaratu mvarisikirao neno, ela mvachuka haho, mvazongwa ni mambo ga dunia, utajiri na starehe za maisha, na matunda gao kagakomela. 15Ela mbeyu zirizogwa kahi za mutsanga wa rutuba, mvamvo ni mvaratu ambamvo nikurisikira neno kpwa moyo mwaminifu na roho mbidzo, mvakaririnda to na rikavyela matunda madzo ga uvumirivu na kustahimili.16"Kakuna aashaye taa kisha akarizia na chibakuli ama akarika tsini ya chitanda. Andiye asha taa andarika dzulu ili chila mutu enjiraye aone mulangaza. 17kpwa kukala kakuna chidzicho fitswa chiricho kachindamanyikana, wela chiricho cha siri chiricho kachindaikpwa mulangazani. 18kpwa vivyo sikizani kpwa makini, kpwa kukala ariye na vinji, vinji andapewa, ela asiyekela nacho, hata cho afikiriacho anacho andahokpwa."19Ndiho mameye na nduguze mvachimutua, ela mvachishindwa kumufikira hehi kpwakukala ya kundi ra atu. 20Achambirwa, "Mameyo na nduguzo mvemire ko konze, mvamela kukona." 21Ela Jesu achijibu na achimvaamba, "Mame na ndugu zangu ni mvo mvarisikirao neno ra Mulungu na kuritua."22Siku mwenga achenjira kahi za mashua na anafunzie, achimvamba, "Huvukeni ng'ambo ya hiri ya zia." Mvaching'ola nanga. 23Ela mvarihokela kahi za zia, achigwirwa ni usinzizi achilela. Peho kali ichipiga, mashua yao ichodzala madzi, mvachikela mva hatarini.24Ndiho anafunzi a Jesu mvachimulamusa, mvachimwamba, "Bwana! Bwana! hwafa!" Achilamuka achichemera peho na machafuko ga maimbi ga madzi, gachihurira kuchikela na uhurivu. 25Ndiho achimvauza, "Imani yenu ihiko?" Ela mvachikela niaoga na mvangalazira, mvachuzana enye kpwa enye, "Yuno nani, hata peho na bahari waweza akaviamuru na vikamusikiza?"26Mvachipiga kasi mpaka mvachifika Gerasini sehemu ya chivuko kula Galilaya. 27Jesu arihofyoga ntsi iyo, achonana na mutu mumwenga kula mudzi uo ariyekala yupagawa ni mapepo. kpwa muda mure wekala kavala nguo, kaishire nyumbani ela wekala waishi mbirani.28Arihomona Jesu, achirira kpwa sauti bomu achimugwerera na kpwa sauti ya dzulu achimuza, "Wanimelani, Jesu, Mwana wa Mulungu ariye dzulu? Nakusihi, tafadhali usiniadhibu." 29Kpwahere Jesu wekala adzimwamuru ye pepo muchafu ombole arichane naye. kpwa kukala mara nyinji wekala adzimugwaga, na idzaho wekala afungwa nyugwe, na kuikpwa tsini ya urinzi, wekala yuvunza minyororo yosi na kuhirikpwa nyikani.30Ndiho Jesu achimuza, "Dzinaro we ndiwe ani?" Achamba,"Lijoni," kpwahere yekela ni pepo anji. 31Mvachitua kumurai amvariche, asimva amuru mvenjire shimoni.32Upande wa virimani, kuchikela kuna kundi bomu ra ngulue. Mapepo mvachimuvoya amvarichire mvenjire kahi za mvo ngulue, achimvapa ruhusa. 33Mapepo mvachimombola iye mutu mvachienjira o ngulue, kundi rosi richiteremuka malo mvachenjira kahi za zia mvachizama.34Arisa a ngulue mvariho ona vivyo, mvachichimbira mvachenda sema midzini mosi. 35Ndiho atu mvachombola kpwa unji kpwenda ona garigo hendeka, mvarihofika kpwa Jesu mvachimona ye mwanamulume ariyehozwa, ni muzima pepo mvamuricha. wekala yusegere maguluni ha Jesu, yuvela nguoze na ana akili mbidzo; mvachogoha.36Mvariokela mvadzigaona na matso gao mvachimvambira anzao kuhusu go mvarigokela mvadzigaona na mutu iye wehozwadze. 37Ndiho atu mvosi a sehemu ya Gerasene mvachimuza Jesu amvaukire, kpwa kukala mvekela mvadzangalazwa na mvana woga munji. Ndiho achipanda mashuani achuya.38Ye mwanamulume ariyehozwa mapepo achimusihi amuruhusu amutue, ela Jesu achimwinga, achimwamba, 39"Uya kpwako nyumbani na ukelavye ushuhuda wa gosi Mulungu adzigo kuhendera." Achimuricha achuya, achitangaza madzo arigo henderwa ni Jesu mudzi muzima.40Sasa Jesu arihouya, kundi ra atu richimukaribisha, maana mvosi mvekela mvamutariza. 41Mutu mumwenga ehewaye Jairo, ariyekela mumwenga kahi ya vilongozi a sinagogi, achimutua Jesu achimugwerera maguluni, na kumusihi amutue kpwakpwe nyumbani 42kpwakukala, mwanawe wa hacheye wa chiche, umuriwe miaka here kumi na miri, wekala wafa. Jesu arihokela wenenda, makundi ga atu mvachikela mvahofyana kumulagula.43Sasa hekela hana mwanamuche mumwenga haho ariyekela achiombola milatsa kpwa miaka kumi na miiri na aganga anji mveshindwa kumutibu. 44Achidza nyuma ya Jesu achiguta pindo ra vazire , haho kpwa haho achihola milatsa ichiricha kombola.45Jesu achuza, "Adzeniguta nani?" Mvariho kahela osi, Petero achimwamba, "Bwana, hudzitangilwa ni atu anji sana na mvadzihofya na mwiriwo." 46Ela Jesu achamba, "Mumwenga yadziniguta, kpwahere namanya kuna nguvu zidzinombola."47Yuya mwanamuche ariho ona kukala kaweza kudzifitsa, achombola na kutetema achigwa mbere za Jesu. Mbere ya chila mutu, achisema kpwa noni wekala adzimuguta na vyo arivyo hola haho kpwa haho. 48Ndiho achimwambira, "Mwanangu, imaniyo idzikuhoza. Enda kpwa amani."49Bado achere kunena, mumwenga achombola kula kpwa mubomu wa sinagogi, achamba, "Mwanao wa chiche yudzefa. Usimuyuge mwalimu zaidi." 50Ela Jesu arihosikira vivyo, achimwambira Jairo, "Usogohe; amini tu, naye andahozwa."51Arihofika nyumbani, karuhusire mutu munjine yoyosi kpwenjira mo nyumbani naye, isihokela Petero, Johana na Jakobo, na ye pabaye mwana na mameye. 52Sasa chila mutu wekala warira na kuhuzunika kpwa sababuye, ela achamba, "Musirireni; kadzangwekufu ela yurere." 53Ela mvachanza kumudhihachi, mvachimanya wekala yudzefa.54Ela achimugwira mukono achimweha, achamba, "Mwanangu, lamuka!" 55Rohoye ichuya, achema haho kpwa haho. Achimvaamuru kumurehera utu wa kurya. 56Avyazie mvachangalaziwa, ela achimvaamuru mvasimwambire mutu yoyosi go garigo hendeka.

Chapter 9
1Achimveha anafunzie kumi na eri hamwenga na achimvapa nguvu na mamulaka kuchemera na kuinga mapepo achafu na kuhoza makongo. 2Achimvahuma kpwenda hubiri ufalume wa Mulungu na kuhoza makongo.3Achimvambira, "Musitsukuleni chochosi kpwa safari ii-bakora, pochi za pesa, mikahe, pesa, wela kanzu zaidi ya mwenga. 4Nyumba yoyosi mundiyo enjira, kelani mumo mpaka mundiho uka mudzi uwo.5Ichikela kamukaribishirwe, wakati mwauka mudzi uwo, kukutani vumbi ra magulu here ushuhuda kpwao." 6Mvachuka mvachenda vijijini, kuihubiri injili na kuahoza akongo chila hatu.7Sasa Herode, mutawela wegasikira garigokela gachihendeka, gachimuyuga sana, kpwa kukala gekela gachineneka kukala Johana mubatizaji yufufuka kula kpwa afu, 8anjine mvachamba Eliya adzimvaombolera, na anjine mvachamba ni mumwenga tu kahi za manabii mvariofa kapindi yufufuka. 9Herode achamba, "Nemukata chitswa Johana. Yuno ambwaye ni hiye?" Achijeza kumutafuta amone.10Mitume mvarihouya, mvachimwelezera gosi mvarigo henda. Achimvahela, mvachenda Bethdsaida chisiri. 11Ela makundi mvarihosikira, mvachimutua. Achimvakaribisha na achimvafundisha kuhusu ufalume wa Mulungu, na achimvahosa mvariokela akongo.12Sasa, siku yekela isira, mvara kumi na eri mvachimutua mvachimwamba, "Mvainge mvamva atu ili mvenjire midzi iriyo hehi mvakatafute vyakurya na melazi, kpwa kukala kuku huriko be hudzidzitenga muno." 13Ela achimvamba, "Mvapeni utu wa kurya varye." Mvachimwamba, "Kahuna zaidi ya mikahe mitsano na samaki eri- labuda hukamvagulire chakurya mvamva atu osi." 14(Hekela na atu mvasio puungua elifu tsano.) Achimvambira anafunzie, "Mvasagazyeni makundi ga atu hamusini chila kundi."15Mvachihenda mvarivyo ambirwa, mvachiasagaza. 16Jesu achihela yo mikahe mitsano na samaki eri, achilola dzulu Mulunguni, achibariki na achikatakata visiku visiku, kisha achimvapa anafunzie mvaagavire atu. 17Mvosi mvachirya mvachekuha, pukupuku zirizosela zichitsolwa-kahu kumi na viri zichidzela.18Jesu arihokela wamvoya hacheye, anafunzi mvekela hamwenga naye. Achimvauza, achamba, "Makundi mvaamba mino ni ani?" 19Mvachimujibu, "Johana mubatizaji. Ela anjine mvaamba U Eliya, na anjine o mvaamba u mumwenga kahi za Manabii a kapindi yufufuka."20Helafu achimvauza, "Ela mwino mwamba mino ni ani?" Petero achijibu, "Masihi, wa Mulungu." 21Ela achimvaamuru mvasambire mutu yoyosi, 22achamba, "Mwana wa Adamu lazima achirire mateso na akahalwe ni vilongozi na abomu kahi za makuhani na andishi, andaolagwa na siku ya hahu andafufulwa."23Helafu achimvaambira osi, "Ichikela hana mumwenga wenu wamela kunitua, be ni lazima adzikane na atsukule muselabawe chila siku anitue. 24Yoyosi ahenzaye kokola maishage andagangamiza, ela yoyosi andeangamiza maishage dzulu yangu andagaokola. 25Kuna faida yani mutu kuupata urimwengu muzima ela kpwangamiza uzimawe?26Yoyosi asikiraye waibu nami na maneno gangu, Mwana wa Adamu naye andasikira waibu dzuluye andiho enjira kahi za utukufuwe na utukufu wa Paba na melaika atakatifu. 27Ela ujeri namvaambira, kunamvo anjine haha kamvandafa kabla mvawone utukufu wa Mulungu."28Zirihosira here siku nane, baada ya Jesu kunena maneno gaga, achimuhela Petero na Johana na Jakobo mvachenda dzulu murimani kuvoya. 29Arihokela achivoya, usowe uchigaluka, na nguoze zichikela nyeruhe tsetsetse.30Kushangaza, atu eri mveonekana mvachinena na Jesu, Musa na Eliya, 31mveonekana mva kahi za utukufu, mvanena naye kuhusu safariye, iriyokela ihehi kufika Jerusalemu.32Sasa Petero na anzie mvekela mvakuka, ela mvariho vumbuluka, mvachiwona utukufu na mvamvo eri mvariokela mvadzema naye. 33Mvarihokela mvauka, Petero achimwambira Jesu, "Bwana, ni vidzo hubaki haha. Nahujengeni nyumba tahu, mwenga yako, mwenga ya Musa na mwenga ya Eliya." (Kamanyire wanenani.)34Arihokela wanena gago, ingu richimvafinika, mvachogoha mvarihoona mvazungulukpwa ni riro ingu mvandani. 35Sauti ichombola kula kpwa riro ingu, ichamba, "Yuyu ni mwanangu, niriye mutsagula; musikizeni." 36Baada ya sauti iyo kusikirika, Jesu weonekana hacheye. Mvachinyamela kamvamwambirire mutu siku zizo kuhusu gago mvarigo gaona.37Sasa siku iriyotuira, mvarihouya kula murimani, kundi bomu richikutana naye. 38Mumwenga kahi ya kundi achipiga kululu, achamba, "Mwalimu, nakuvoya umulole mwanangu wa chilume, kpwa kukala ndiye mwanangu wa hacheye. 39Waona, ana pepo muchafu na wakati munji nikupiga kululu; yamuhendesha komboza povu mulomoni. Kenzi kombola na nikumusababishira vironda na ustungu munji. 40Nidzimvavoya anafunzio kumuchemera ombole, ela mvashindwa."41Jesu achijibu achamba, "Chizazi chichi chii chisicho amini, nindakela namwi muda wani? Murehe ye chijanao hano." 42Wakati ye chijana wadza, ye pepo achimutsuhatsi na achimutetemesha na chifafa. Ela Jesu achimuchemera yuyatu pepo muchafu achimuhoza ye chijana, achimulavya kpwa pabaye.43Mvosi mvachishangaaa jinsi Mulungu arivyo mubomu. Wakati osi mvastaajabia chila chitu arichokela achichihenda, achimvaambira anafunzie, 44"Gaga ninenago namela gavenjire masikironi mwenu tototo: Mwana wa Adamu andasalitiwa kpwa mikono ya mataifa." 45Ela kamvaelewere maneno gago. Gemvitswa kpwa ufahamu wao sasa kamvandeweza kpwelewa maanaye, na mveogoha kuuza maanaye.46Mvachanza kushindana nani kahi yao ndiye andiyekela mubomu. 47Ela Jesu, kpwa wekala wamanya maazo gao marohoni, achihela muhoho achimwika lwavuni kpwakpwe 48achimvaambira, "Andiye mukaribisha yuyu muhoho kpwa dzina rangu, wanikaribisha mimi; na anikaribishaye mimi, wamukaribisha iye ariye nihuma mimi. Maana ariye wa tsini kamare kahi yenu ndiye ariye mukulu."49Johana achimujibu. "Bwana, hweona mumwenga wachemera pepo muchafu kpwa kuhumira dzinaro huchimukahaza, kpwa kukala ka hamwenga nasi." 50Jesu achimvambira "Musimukahaze, kpwa kukala ariye kamupinga be yunamwi."51Siku zirivyo zidi kufika ili apae Mulunguni, achiloza usowe kpwenda Jerusalemu. 52Achihuma atu mbereze, mvachenda mvachenjira chijiji cha asamaria kutayarisha chila chitu kpwa ajiliye. 53Ela enye kamvamuhocherere kpwa sababu wekala yudziloza usowe kpwenda Jerusalemu.54Anafunzie Jakobu na Johana mvariho ona vivyo, mvachimwamba, "Bwana, undehenza huamuru moho kula Mulunguni udze umvamarikize ano?" 55Ela achigaluka achiachemera, 56mvachitua kpwenda chijiji chinjine.57Mvarihokela mvenenda, barabarani mumwenga achimwambira, "Nindakutua hohosi undiho kpwenda." 58Jesu achimwambira, "Makela gana wina, tsongo mvana vitsunzi, ela Mwana wa Adamu kana makalo."59Kisha achimwambira munjine, "Nitua." Ela achamba, "Bwana, nakuvoya unriche nikamuzike Paba kpwanza." 60Jesu achimwamba, "Richana na afadzi mvazikane enye. Ela uwe, enda ukahubiri habari mbidzo za utukufu ufalume wa Mulungu."61Kisha mumwenga naye achimwamba, "Nindakutua Bwana, ela navoya nikelage atu angu." 62Jesu achimujibu, "Kakuna arimaye na kulola nyuma afaaye kahi za ufalume wa Mulungu."

Chapter 10
1Sasa baada ya gago, Bwana achitsagula atu mirongo mifungahe anjine, achimvahuma eri eri, kumutangulia kpwenda kahi za chila mudzi na sehemu ambazo wekala yudhamiria kpwenenda. 2Achimvamba, "Mavuno ni manji, ela ahenzi kazi ni achache. kpwa vivyo, muvoyeni Bwana wa mavuno ahume ahenzi kazi.3Haya enendani. Namvahuma here ng'onzi kahi za mbwa mwitu. 4Musitsukuleni mifuko ya pesa, ama mikoba, ama virahu, wela musimulamuseni yoyosi njirani.5Nyumba yoyosi mundiyo yenjira, kpwanza ambani, 'Amani ya Bwana ikale hamwenga nanyi!' 6chikala munaye wa amani, amani yenu indakela dzuluye, chikala kamuna, indamuuyira mwenye. 7Bakini kahi za nyumba iyo, murye na kunwa cho mvandicho mupa, kpwa kukala ahendaye kazi wastahili mariho. Musizunguluke nyumba baada ya nyumba.8Mudzi wowosi mundiwo wenjira, mvachimuhochera, ryani cho mundichopewa 9mvahozeni akongo mvarioko. Mvaambireni, 'Ufalume wa Mulungu ukudza hehi namwi.'10Chila muchenjira mudzi musha na mvasiahochere, endani kahi za vichochoro vya uwo mudzi mwambe, 11'Hata vumbi ra mudzi uu hwarikukuta maguluni mwehu dzulu yenu! Ela mumanye vivi: Ufalume wa Mulungu uhehi.' 12Namvambira kukala siku iyo indakela baha kpwa mudzi wa Sodoma kuriko mudzi uwo.13Ole kpwako Korazini, Ole kpwako, Bethsaida! Kelaho kazi ii bomu iriyohendwa kpwenu yehendeka tiro na Sidoni, mvandekela mvetubu kapindi sana, mvandekela mvesagela kuno mvavela magunia na ivu. 14Ela indakela baha ridzo kpwa Tira na Sidoni siku ya hukumu kuriko mwimwi. 15Mwino, Kapernaumu, mwafikiria kukala mundenulwa Mulunguni? Apana, mundatimishwa tsini mpaka kuzimu.16Iye andemvasikiza ninwi wanisikiza mimi, andiye mvakahela wanikahela mimi, na anikahelaye mimi wamukahela iye ariyenihuma mimi."17Mvara mirongo mifungahe mveuya na furaha, mvachamba, "Bwana, hata pepo achafu mvetii kpwa kuhumira dzinaro." 18Jesu achimvaambira, "Nemona pepo achitima kula Mulunguni here mwangaza. 19Lolani, nidzimvapa uwezo wa kufyoga ya nyoka na mainjeinje, na kahi za nguvu zosi za mahadui, wela kakuna chindicho mvadhuru. 20Hata vivyo, musifurahiye tu gaga hacheye, kukala maroho gamvatii, ela furahini zaidi kukala madzina genu gadzandikpwa Mulunguni."21Wakati uwo uwo, achifurahia sana kahi za Roho mutakatifu achamba, "Nakutukuza, Paba, Bwana wa Mulunguni na duniani, kpwa kukala wegafitsa gaga mambo kpwa atu enye akili na hekima ela uchigafugulira mvasiosoma here ahoho atite. Ndio, Paba, maana vyekutsamira matsoni kpwako.22"Mambo gosi nidziga kabidhiwa ni Paba, na kakuna amanyaye Mwana ni hiye isihokela Paba, na kakuna amumanyaye Paba ni hiye isihokela ye Mwana na yoyosi ambaye iye mwana andamutsagula kumonyesa gago."23Ndiho achigaluka kpwa anafunzie achimvambira chisiri, " Abarikiwa ni mvo mvonao go mugonago ninwi. 24Namvaambira, Manabii na Afalume mvetamani sana kugaona gaga, ela kamvagonere, wela go mugasikirago ninwi ao kugasikira, ela kamvagasikirire."25Mutu mumwenga musomi wa sheria achema ili amujeze Jesu, achamba, "Mwalimu, nilazima nihendedze ili niurithi uzima wa milele?" 26Jesu achimwambira, "Ni noni chiricho andikpwa kahi za sheria? Wachisomadze?" 27Achimujibu achamba, "Muhenze Bwana Mulunguo kpwa rohoyo yosi, moyowo wosi, nguvuzo zosi, na akilizo zosi, na umuhenze jiraniwo here udzihenzavyo mwenye." 28Jesu achimwambira, "Udzijibu sawa, Henda gago nawe undaishi."29Ela ye kpwa kumela kudziika mwenye hachi, achimuza Jesu, "Jirani wangu sasa nani?" 30Jesu achimujibu achimwamba, "Mutu mumwenga wekala yula Jerusalemu wenda Jeriko. Achipatana na majambazi, mvachimupiga, mvachimweyera chila arichokela nacho, mvachimuricha yuzimia.31kpwa bahati mbidzo, kuhani mumwenga achikela yunjira iyo mwenga, ariho mona, achimuchira na upande munjine. 32Hali iyo mwenga, mulawi naye, achimuchira na upande munjine wa njira.33Ela Musamaria mumwenga, wakati wa safari ya kpwakpwe, achimufikira. Arihomona, achihuzunika sana kpwa hali ariyo mona. 34Achimutua, achimufunga vironda vyosi, achimumwagira mafuha na divai kahi za vironda. Achimukpweza dzulu ya munyamawe, achenda naye kpwenye hoteli ariyokela adziikodisha, achimurarisa. 35Siku ya hiri achomboza dinari mbiri, achimupa mwenye hoteli, achimwamba, 'Nilolera mukongo wangu, na undicho humira zaidi kpwa ajiliye, nichuya nindakuriha.'36Kahi za mvo ahahu, wafikiria jiraniwe ni hiye yuno mutu ariyelumizwa na kpweyerwa ni majambazi?" 37Achamba, "Iye aryemonyesa mbazi achumurarisa." Jesu achimwambira, "Enda nawe ukahende dza vivyo."38Sasa, mvarihokela mvachisafiri, achenjira chijiji chimwenga, na mwanamuche mumwenga dzinare Matha achimukaribisha mwakpwe nyumbani. 39wekala na nduguye kpwa dzina Mariamu, ariyesagela maguluni mwa Bwana na chisikira nenore.40Ela Matha achikela washuhulika sana kumutengezera chakurya Jesu. Achenda kpwa Jesu achimwambira, "Bwana, kujali musena wanirichira chila kazi ili upate kurya? Nakuvoya umwambire anisaidie." 41Ela Jesu achimujibu achimwambira, "Matha, Matha, una wasiwasi na wayugika kpwa mambo manji, 42ela chitu chimwenga tu ndicho muhimu, Mariamu yutsagula chiricho bora zaidi, ambacho kandawahi kuhokpwa."

Chapter 11
1Siku mwenga Jesu wekala sehemu fulani achivoya. Ariho marikiza, mwanafunziwe mumwenga achimwamba, "Bwana, hufundishe kuvoya here Johana arivyo afundisha anafunzie."2Jesu achimvambira, "Muchivoya ambani, 'Paba, dzinaro naritukuzwe ririvyo takatifu. Ufalume wa kpwako naudze.3Hupe chakurya chehu cha chila siku. 4Husamehe dambi zehu, here husamehevyo chila mutu humudaiye. Husihulongoze kahi ya majezo."5Jesu achimvambira, "Nani kahi yenu waweza akakela na musena, usiku wa manane ende kpwakpwe amwambe, 'Musenangu, nisaidia na mikahe mihahu, 6kpwa kukala musenangu wenjira kula safari nami sina chochosi cha kumupa'? 7Ela ye amujibu amwambe, 'Usiniyuge. Nifunga kare muyango wangu, mimi na anangu hudzidzihuriza. Sindaweza kulamuka kukupa mikahe.' 8Namvambira, hata chikala kandauka ho chitandani akakupa mikahe kpwa kukala muasena, ela kpwa kukala undasisitiza bila aibu, andelamuka na akupe mikahe uhenzayo.9Nami pia namwambira, voyani, mundapewa; tafutani namwi mundapata; bishani mundafugulirwa. 10kpwa chila avoyaye, nikuhochera; na atafutaye nikona; na kpwa yuya abishaye, nikufugulirwa.11Nani kahi yenu ariye ni Paba ela mwanawe achimuvoya samaki andamuka nyoka? 12Ama achimela tumbi, andamupa inje? 13kpwa vivyo, ichikela ninwi enye dambi mwamanya kuapa ana enu zawadi mbidzo mbidzo, je ni mara ngahi Paba yenu wa Mulunguni andamvapa Roho Mutakatifu kpwa mvamuvoyao?"14Jesu ariho chikala wachemera na komboza pepo ariyekela bubu. Pepo ariho ombola, ye mutu ariyekela bubu achinena kundi ra atu mvachi sitaajabu. 15Ela anjine mvachamba, "Wahumira nguvu za Beelzebuli, chilongozi wa mapepo achafu kuomboza mapepo anjine."16Anjine mvachimujeza na kumumela amvonyese ishara kula Mulunguni. 17Ela Jesu achimanya fikira zao achimvamba, "Chila ufalume ugavikao nikubaki muchia, na nyumba igavikayo nikugwa.18Shetani achigavika kahi za ufalume wa kpwakpwe, wo ufalumewe undaemadze? Maana mwamba nomboza mapepo kuhumira uwezo wa Beelzebuli. 19Ichikela nahumira nguvu za Beelzebuli, je afuasi enu mvahumira nguvu za ani? kpwa gaga, mvandakela mahachimu enu. 20Ela chikala nahumira nguvu za Mulungu, be ufalume wa Mulungu umvadzira.21Mutu ariye na vifaa vya kutosha achirinda mudziwe, maliye i selama, 22ela mutu mwenye nguvu achimushinda, yuya mutu wa nguvu andamuhoka zo silaha zo arizodzamini nazo helafu amuhoke chila chitu. 23Asiyekela hamwenga nami ni mupinzani wangu, na ariye kakusanya hamwenga nami watawanya.24Roho chafu ichidzaombola mutu, nikpwenda sehemu za jangwani kutafuta kudzoyeza. Isihopata, yaamba, "Nindauya kpwangu nyumbani nirikoombola.' 25Ichuya, ipate nyumba yesherwa ni safi na ipangwato, 26Ichuya, ihamwenga na fungahe na roho zinjine mbii zaidi kushinda iye mwenye mvenjire mvaishi mumo. Sasa iyo hali indakela mbii zaidi kuriko ho mwanzo."27Arihokela wanena gago, mwanamuche mumwenga achipandisha sautiye kahi za kundi ra atu achimwamba, "Ribarikiwa vyalo ririro kuvyela na mahombo garigo kpwamwisa." 28Ela achamba, "Abarikiwa ni mvo mvasikirao neno ra Mulungu na kuritunza."29Kadri kundi ra atu ririvyo chikala raonjezeka, Jesu achanza kpwamba, "Chizazi chichi ni cha pepo. Chatafuta ishara, idzaho kakuna ishara chindicho onyeswa isihokela ishara ya Jona. 30Maana here Jonah arivyokela ishara ya atu a Ninawi, ndivyo Mwana wa Adamu andivyokela ishara ya chizazi chichi.31Malkia wa kusini andelamuka siku iyo ya hukumu na ana atu a chizazi chichi na amvahukumu, sababu wekudza kula chila pembe ya ntsi kusikiza hekima ya Sulemani, ela mutu mubomu kumushinda Sulemani yuhaha.32Atu a Ninawi mvandema siku ya hukumu ya chizazi chichi na kuchihukumu, maana ao vetubu kpwa mahubiri ga Jona, ela mutu mubomu kumuriko Jona yuhaha.33Kakuna ambaye, baada ya kpwasha taa ye, nikuyika nyuma ya pazia ama tsini ya chikhahana, ela dzulu ya chitu ili chila mutu andiye enjira ayone. 34Dzitsoro ndo taa ya mwiri. Dzitsoro richikela ridzo, mwiriwo wosi undakela na mwangaza. Ela, richikela rii, mwiriwo undadzela chiza. 35kpwa vivyo, Dzirindeni mwangaza urio ndani yenu isikale chiza. 36chikala be mwiriwo wosi udzela mwangaza, bila sehemu yoyosi kukala chizani, be mwiriwo wosi undakela here wakati dzua richikung'alira mwangazawe kpwako."37Arihomarikiza kunena gago, Mufarisayo mumwenga achimuvoya akarye kpwakpwe nyumbani, Jesu achenjira achisagela. 38Mufarisayo achishangaa ni kpwanoni Jesu kaogere mukono kabla kurya.39Ela Jesu achimwamba, "Sasa, mwi Mafarisayo nikojesa vikombe na vibakuli kpwa nze, ela ndani mudzela unyang'anyi na ui. 40Ninwi musio humira akili! Ye aretengezanze katengezere ta ndani? 41Ombozani virivyo ndani kpwa masikini na chila chitu chindakela sawa kpwenu.42"Ela ole wenu Mafarisayo, kpwa sababu mwomboza zaka ya munana na muchicha na mihi yosi ya bustani, ela muricha mambo ga hachi na mahenzo ga Mulungu. Ni muhimu kuhenda hachi na mahenzo ga Mulungu, bila kushindwa kuhenda mambo manjine pia.43Ole wenu Mafarisayo, maana mwahenza sana kusagalira vihi vya mbere kahi za masinagogi na kuhochera selamu za heshima masokoni. 44Ole wenu, maana muhere makaburi gasigokela na elama atu mvagavyoga mvasigamanye enye."45Mumwenga wa asomi a sheria achimwambira, "Mwalimu, go unenago ni matusi kpwehu pia." 46Jesu achamba, "Ole wenu, alimu a sheria! Maana mwahika anzenu misigo miziho kutsukula, ela ninwi enye kamuiguta iyo misigo hata kpwachela chimwenga kahi ya mela genu.47Ole wenu, kpwa sababu, mwajenga makaburi ga Manabii, na ni akare enu mvario mvaolaga. 48kpwa vivyo mumashahidi na mwapongeza kazi za akare enu, maana ndio mvario mvolaga namwi muchijenga makaburi gao.49kpwa sababu ii pia, hekima ya Mulungu yaamba, "Nindamvahumira manabii na anafunzi, nao mvanda atesa na mvaolage.' 50kpwa sababu iyo, chizazi chichi chindahukumiwa dzulu ya mulatso wa Manabii kula hangu urimwengu uumbwe, 51kula kpwa mulatso wa Abeli mpaka mulatso wa Zakaria, ariye olagwa kahi za madhabahu na hekalu. Ndio, namvaambira, chizazi chichi chindawajibika.52Ole wao alimu a sheria, kpwa sababu mudzihela funguo za ufahamu; ninwi enye kamundenjira ela mwazuiliya mvamelao kpwenjira."53Jesu ariho hauka haho, aandishi na mafarisayo mvachimupinga na kujibishana kuhusu mambo manji, 54mvachimotea siku mvandiyo mugwira na kumushitaki kpwa rorosi rii andironena.

Chapter 12
1kpwa wakati uwo, maelfu ga atu mvekusanyika hamwenga, chasi cha kpwanza kufyogana, achanza kunena na anafunzie kpwanza, "Dzimenyirireni na tsatsu ya Mafarisayo, iriyo ni unafiki."2Ela kakuna chidzicho fitsika ambacho kachindaikpwa lwazi, na kakuna chiricho sirini ambacho kachinda manyikana. 3kpwa vivyo, gosi munenago chizani gandasikirika mwangani, na gosi munenago kahi za chumba cha sirini, chindasemwa kahi za mapaa ga nyumba.4Asenangu namvaambira, musogohe yoyosi olagaye uu mwiri tu, na baada ya haho khamvana cha kuhenda zaidi. 5Ela nindamvaonya ni hiye wa kumogoha, Mogoheni yuyatu ambaye, baada ya kuvolaga mwiri, ana uwezo wa kukpwenjiza hukumuni. Jeri, namvambira, mogoheni.6Je bei ya shomoro atsano si sarafu mbiri? Ela, Mulungu kasahau ta mumwenga wao matsoni mwakpwe. 7Mumanye hata nyere zenu enye kisha zina hesabuye. Musogoheni. Thamani yenu ni bomu kuriko shomoro anji enye.8Namvambira, chila anikiriye mbere ya anadamu, Mwana wa Adamu naye andamukiri mbere ya melaika a Mulungu. 9ela iye andiye nikahela mbere ya anadamu, naye andakahalwa mbere za melaika a Mulungu. 10Yoyosi anenaye jambo chinyume na Mwana wa Adamu, andasamehewa, ela yoyosi andiye mukufuru Roho mutakatifu, kandasamehewa.11Mvachimureha mbere ya masinagogi, vilongozi, na mamulaka, musijalini mundanenadze kudzihehera, ama mundambadze, 12maana Roho mutakatifu andamva fundisha wakati uwo go mundegonena."13Mumwenga kahi za kundi ra atu achimwamba, "Mwalimu, mwambire ndugu yangu anigavire urithi wangu." 14Jesu achimwambira, "Ariye nitsagula hachimu na mupatanishi wenu?" 15Achimvambira, "Dzikeni makini kpwamba mwadzitenga na tamaa za chibinadamu, kpwa kukala maisha ga mutu kagamo kahi za unji wa vitu arivyo navyo."16Ndiho Jesu achomboza fumbo, achimvamba, "Munda wa mutu mumwenga tajiri wevyalusa mazao manji sana, 17achanza kudzuza, achamba, 'Nindahendadze na sina hatu ha kpwika mazao gano gosi?' 18Achamba, 'Nindahenda vivi. Nindavunza pela rangu nijenge bomu, niike mazao gangu gosi na vitu vinjine. 19Kisha nambire moyo wangu, "Una mazao manji gadzeikpwa pelani gatoshago kuriwa miaka minji sana. Oya sasa, arya, unwe na usherehekee."20Ela Mulungu achimwamba, "U mutu mujinga, rero ii rohoyo yamalwa, na vyo vitu udzivyo tayarisha, vindakela vya ani?" 21Vivyo ndio mutu adziikiraye mali duniani arivyo maskini kpwa Mulungu."22Jesu achambira anafunzie, "kpwa vivyo namvaambira, musijalini kuhusu maisha genu, mundaryani; ama miiri yenu, mundavelani. 23kpwa maana maisha ni zaidi ya chakurya, na mwiri u zaidi ya nguo.24Hebu fikiriani makunguru, kamvarima wela kamvavuna, khamvana mapela, ela Mulungu wamvarisa. Thamani yenu si bomu kuriko tsongo! 25Nani kahi yenu waweza konjeza mwenye sehemu ya maishage? 26Na chikala je kamuweza kuhenda jambo tite namuna iyo, kpwa noni mwadzisumbua na mabomu?27Fikiriani malua-gakuladze. Kagahenda kazi wela kagasokota. Ela namvaambira, hata mufalume Sulemani kahi za utukufu wa kpwakpwe kawahire kuvishwa dza gago. 28Be ichikela Mulungu wavisha nyasi mindani, zirizo na maisha rero, machero zakatwa zochwa, ni zaidi andemvavisha ninwi,Atu a imani tite!29Musidziyuge na mundichorya wela kunwa, wela musikale na wasiwasi. 30kpwa kukala mataifa ndo mvayugikao na gago, na Paba yenu Mulunguni wagamanya gosi gago kukala mwagahitaji.31Ela sumbukirani sana ufalume wa Mulungu, manjine gosi munda onjezerwa. 32Musogoheni, kpwa kukala Paba yenu waridhika kumvapa ufalume wosi.33Kuzani muricho nacho mumvape masikini. Dzitengezerani mifuko isiyo humbuka- hazina ya Mulunguni isiyo sira, ambako hata mwevi kaisengerera, wela kubanangwa ni nondo. 34kpwa kukala hariho na hazina ya kpwako, haho ndiho henye roho ya kpwako.35"Fungani mikanda na taa zenu zake, 36na mukale here atu mvangojao kpwa hamu Bwana wao auye kula kpwa sherehe ya ndoa, ili andihouya achigonga tu, upesi mvamufugulire muyango.37Mvabarikiwa atumishi ambamvo Bwana wao andamvapata mvamurinda. Ujeri namvaambira, andafunga mukandawe tototo kumvahumikira na amvasagazye mezani, kisha adze amvahudumie. 38Bwana achidza kpwa zamu ya hiri usiku ama ya hahu, na amvapate mvatayari, atumishi mvamvo mvabarikiwa.39Ela elewani vivi, kelaho Bwana mwenye nyumba nikumanya mwevi andadza saa ngahi, kandekubali nyumbaye ivunzwe yeywe. 40Ninwi namwi ni mukale tayari, kpwa kukala Mwana wa Adamu andadza wakati musiokuluhira."41Petero achimwamba, "Bwana, rino fumbo ni rehu tu ama chila mutu?" 42Bwana achimwamba, "Ni mwemerezi mwaminifu hiye mwenye hekima, ambaye Bwanawe andamwika mwemerezi wa anzie, andiye mvapa chakurya kpwa wakati ufaao? 43Adzibarikiwa mutumishi iye ambaye Bwanawe andamupata achihenda gago wakati andihouya. 44Jeri namvambira andamwika mwemerezi wa maliye yosi.45Ela mutumishi iye achidzambira rohoni, 'Bwana wangu wachelewa; na akpwatye kumvapiga ahenzi kazi osi, kurya na kunwa hata aree, 46bwanawe andauya wakati ambao kakuluhira na saa asiyo imanya amukate vipande vipande kisha amwike hatu na anzie mvasiokela aaminifu.47Mutumishi iye, kpwa kukala wamanya mahenzo ga bwanawe, na kadzitayarishire ama kuhenda kulingana na gago mahenzoge, andapigwa mapigo manji. 48Ela yuya asiyemanya mahenzoge kisha ahikosera, andapigwa vichache. Ela chila mumwenga andiyepewa vinji, kula kpwao vinji vindamalwa, na andiye aminiwa na vinji, vinji zaidi vindamalwa kula kpwakpwe.49"Nekudza asha moho duniani, na natamani moho uwo ukale waaka kare. 50Ela nina ubatizo nindiwo batizwa, na nindakela na huzuni mpaka ho undiho hendeka!51Mwafikiria nekudza duniani nirehe amani? Hapana, namvambira, nekudza reha magaviko. 52Maana kula sasa, kundakela na atsano nyumba mumwenga mvagavika-ahahu mvandakela chinyume na eri, na eri mvandakela chinyume na ahahu. 53Hata paba na chijanawe pia mvandagavika, mame na msichanawe pia mvandagavika, mevyela na mkaza mwanawe mvandagavika, mkaza mwana akale chinyume na mevyelawe na mevyela akale chinyume na mkaza mwanawe."54Jesu wekala wamva ambira makusanyiko pia, "Muchona ingu rapanda kula matserero ga dzua, kare mwaamba, 'Mvula yadza,' nayo jeri yanya. 55peho ichivuma kula mwakani mwaamba, 'Kundakela na dzua kali sana,' na jeri raaka. 56Anafiki, mwamanya kutabiri maonekano ga dunia na Mulunguni, ela mbona kamumanya kutabiri garigo ga rero?57kpwa noni kamuweza kuhenda maamuzi mwino enye garigo ga sawa kpwenu? 58Maana uchenda na adui wa kpwako mbere za hachimu, mumo njirani jaribu musameheane ili asikufishe kpwa iye hachimu, ili jaji naye asikuhirike chifungoni. 59Namvaambira, kundaombola jela mpaka ukale udziriha senti ya mwisho."

Chapter 13
1Wakati uwo,anjine mvachimwambira kuhusu agalilaya ambamvo Pilato wemvolaga achitsanganya mulatso wao kahi za sadaka zao. 2Jesu achimvajibu achamba, "Mwi mwafikiria kukala ano agalilaya mvekela enye dambi zaidi kuriko agalilaya anjine kpwa kukala mvechirira mateso namuna iyo? 3Hapana, namvaambira. Ela ichikela kamundatubu, mosini mundangamika hali iyo.4Ama mvara atu kumi na anane Siloam ambamvo mvegwererwa ni munara mvachifa, mwafikiria mvekela na dambi zaidi kuriko anjine Jerusalemu? 5Apana, namvambira, Ela chikala kamundatubu, nyosi mundangamika."6Jesu achimvambira fumbo riri, " Mumwenga wekala na mutini unyalwa mwakpwe mundani. Achenda achilola chikala andepata tundare ela kapatire. 7Achimwamba mukurimawe, 'Lola, kpwa miaka mihahu nikela nichidzalola chikala nindapata tunda kahi za uu muhi ela sidzapata. Ukate. Mbona wauricha ubanange munda?'8"Ye mukurima achimujibu achamba, 'Bwana, uriche mwaka uu naurimira niwonjezere mbolea. 9Uchivyela matunda mwaka udzao, sawa; ela usihovyela, ukate!"10Sasa Jesu, achikela wafundisha kahi ya sinagogi mwenga wakati wa sabato. 11Haho, mwanamuche mumwenga arekela zaidi ya miaka kumi na minane ana upinde. wekala kaweza kurungarara kamare.12Jesu arihomona, achimweha achimwamba, "Mame, u huru na manyonge." 13Achigoloza mikonoye achimwikira, na ghafula achigoloka na achimutukuza Mulungu. 14Ela chilongozi wa sinagogi achitsukirwa kpwa sababu Jesu wekala yuhoza mutu siku ya sabato. kpwa vivyo ye chilongozi achimvajibu, achimvambira "Kuna siku handahu ambazo mutu ni muhimu kuhenda kazi. Nzoni mupate matibabu be, ela si siku ya sabato."15Bwana achimujibu achimwamba, "Anafiki! Kunaye mumwenga wenu ambaye kafugula ng'ombeye ama pundawe kpwenda nwa madzi siku ya sabato? 16Sasa kpwa yuno mwana wa Ibrahimu, ambaye shetani adzimufunga na kumutesa kpwa miaka kumi na minane, asifugulwe chifungoche siku ya sabato?"17Arihokela achigomba maneno gago, mvosi mvariokela apinzani mvachiaibika, ela kundi rosi mvachisherekea kpwa gosi madzo arekela yugahenda.18Ndiho Jesu achamba, " Ufalume wa Mulunguni udze, na naweza ku uhelanisha na noni? 19Ni here mbeyu ya haradali ambayo mutu weitsuha mundani, ichikula kukala muhi mubomu sana, tsongo a angani mvachijenga vitsunzi dzulu ya tagaa za kpwakpwe."20Keheri achimvamba, "Ufalume wa Mulunguni ni uhelanishedze? 21Uhere tsatsu ambayo mwanamuche weihela achiitsanganya na vipimo vihahu vya ngano mpaka unga wosi uchikela upata tsatsu."22Ndiho Jesu achisafiri kahi ya midzi na vijiji, achifundisha na kuratira Jerusalemu. 23Mumwenga achimwamba, "Bwana, ni achache sana a kuokoka?" Achimvaamba, 24"Ng'ang'anani kpwenjira kuchirira muyango mwembamba, kpwa sababu, namvaambira, anji mvandajeza kpwenjira, ela kamvandaweza kpwenjira.25Mwenye nyumba achilamuka na kufunga muyangowe, be mundaema nze na kupiga muyango muchamba, 'Bwana, Bwana, hufugulire.' " Andajibu aambe, "Simvamanya ninwi wela ko mulako.' 26"Ndiho mundaamba, 'Hwerya na kunwa mberezo na uchifundisha kahi ya vichochoro vyehu.' 27" Ela andajibu, ' Namvaambira, Simanya mulako. Haukeni mbere zangu, chivyazi cha pepo!'28Kundakela na viriro na kusaga meno mundihomona Ibrahimu, Izaka na jakobu, na manabii osi kahi za ufalume wa Mulungu, ela mutsuhiwanze. 29Mvandakudza kula mombolero ga dzua, matsweo, kula mwakani na vurini, na mvandasagela kahi za meza ya ufalume wa Mulunguni. 30Mumanye gaga, Mvario atite kahi za umuhimu ndo mvandekela a kpwanza, na mvaonekanao kukala a muhimu sana mvandakela a mwisho."31Wakati uwo mumwenga, mafarisayo anjine mvachidza mvachimusihi "Hauke haha Herode wamela kukolaga." 32Jesu achamba, "Enda mukamwambire iye mbweha, 'Naomboza mapepo na kuhoza rero na machero, ichifika siku ya hahu nindakela nitimiza malengo gangu.' 33Isitoshe, ni muhimu kpwangu kpwenderera rero, machero, na muhondo, madamu kaikubalika Nabii aolagwe nze ya Jerusalemu.34Jerusalemu, Jerusalemu, nani olagaye manabii kpwa mawe mvarohumwa kpwako. Mara nyingahi netamani kumvakusanya anao dza here kuku akusanyavyo vitsinyevye tsini ya mamvamvage, ela gago kamugatamani. 35Lola, nyumbayo ikela ganzo. Nakpwambira, kundanona keheri mpaka wambe, 'Mubarikiwa ni iye adzaye kpwa dzina ra Bwana."

Chapter 14
1Wakati mumwenga siku ya sabato, ariho kpwenda kahi za nyumba ya mumwenga wa mubomu wa mafarisayo kurya mukahe, mvachikela mvamulolato. 2Lola, mbereze kuchikela kuna mwanamulume ariyekela walumwa, ana uvimbe. 3Jesu achiauza mvariokela ni atelamu kpwa sheria za chiyahudi na mafarisayo, "Je ni sawa kutibu mutu siku ya sabato, ama sevyo?"4Ela mvachinyamela. Ndiho Jesu achimugwira, achimuhoza, achimuruhusu enende. 5Achimvambira, "Nani kahi yenu mwanawe ama ng'ombeye ichenjira winani siku ya sabato kandamomboza?" 6Kavawezere kujibu rorosi kuhusiana na gago.7Jesu arihomanya mvario alikpwa mvesagalira vihi vya ajeni aheshimiwa, achinena kpwa mafumbo, achamba, 8"Muchalikpwa ni mutu kahi za harusi, musisagale nafasi za ajeni a heshima, maana nikpwenda hakakela hana mutu ariye alikpwa ariye wa heshima kumushinda. 9Andihofika mujeni iye, mwenye sherehe andakpwamba, 'Mupe yuya mujeni nafasi iyo,' na kpwa aibu undahela sehemu ya nafasi idzosela.10Ela muchialikpwa sherehe, sagalirani nafasi za tsini, ili achidza ye aremwalika, waweza akaamba, 'Musenangu, sagela nafasi ya dzulu.' Ndiho undaheshimiwa ni osi mvandekela mvasegere mezani nawe. 11Maana chila mutu adzenulaye andatimishwa, na anyenyekeaye andenulwa."12Jesu kisha achimwambira ye mutu arekela yumwalika, "Uchialika anzio sherehe, usalike asenao ama nduguzo ama familia ama majiranizo matajiri, maana mvamvo namvo mvandakpwalika, mvaudzye mukono.13Ela muchalika atu sherehe, alikani maskini, virema, viwete na vipofu, 14namwi munda barikiwa, sababu kamvaweza kumvaudzirya mukono. Maana mundarihiwa siku ya ufufulo wa atakatifu."15Mumwenga wao mvariokela mvasegere na Jesu mezani ariho sikira mambo gago, achimwambira, "Mubarikiwa ni iye anderya mukahe kahi za ufalume wa Mulungu!" 16Ela Jesu achimwambira, "Mumwenga weandaa chakurya cha dziloni na achialika anji. 17Wakati urihofika wa chakurya, achihuma muhenzi kaziwe akamvehe na kuambira, 'Nzoni, maana chila chitu chi tayari.'18Mvosini mvachomboza visababu. Wa kpwanza achamba, 'Nidzigula munda musha, lazima nenende nikaulole. Tafadhali nisamehe.' 19"Munjine achamba, ' Nidzigula ng'ombe kumi za kurimira, namela nikazijeze. Tafadhali nisamehe.' 20"Munjine achamba, 'Nihela muche, sindaweza kudza.'21"Muhenzi kazi ariho uya achimwelezera tajiriwe gago mambo. Ndiho tajiri mwenye nyumba achitsukirwa sana achimwambira, 'Ombola haraka enda kahi za vichochoro na barabara vya lalo riri umvarehe maskini, viwete, vipofu na virema.' 22"Ye muhenzi kazi achamba, 'Bwana, amuri udziyonipa nidzitimiza ela kisha bado kuna nafasi ya anjine.'23" Tajiri achimwamba muhenzi kaziwe, 'Enda kahi za barabara bomu na vichochoro ukamvashurutishe osi mvadze nyumba yangu idzale. 24Maana namvambira, kakuna kahi za nirimvo mvaalika mvandio chitata chichi chakurya."25Sasa, makundi mabomu mvekela mvenenda naye, naye achigaluka achimvambira, 26"Ichikela mutu yoyosi andanitua, na asitsukirirwe pabaye mwenye, mameye, muchewe, anae, nduguze achilume na achiche, na hata uhaiwe, kaweza kukala mwanafunzi wangu. 27Yoyosi asiye tsukula muselabawe na kunitua kaweza kukala mwanafunzi wangu.28kpwani nani kahi yenu kahenda mahesabu ga garama ya kujenga kabla ayanze ili akamanya chikala garamaye andaiweza? 29Sevyo, achidzajenga musingi, jengo rindamushinda na chila andemona andamutseka. 30kuno wamba, 'Yuno mutu weanza mujengo uchimushinda.'31Ama ni mufalume hiye endaye vihani na mufalume munziwe, asesagela kpwanza kabla ende vihani akauza mashauri chikala kpwa shikari elifu kumi mvandaweza kupigana na shikari elifu ishirini a aduiwe? 32chikala sevyo, be achidzaona jeshi ra munziwe kpwa kure, andahuma ujumbe wa amani. 33kpwa vivyo be, yoyosi kahi yenu ambaye kandelavya chila aricho nacho kaweza kukala mwanafunzi wangu.34Munyu ni mudzo, ela chikala udzangamiza ladha, undakeladze munyu keheri? 35Kauna mahumii kpwa mutsanga wela kpwa mbolea. Nikutsuhiwa. Ariye na masikiro ga kusikira, na asikire."

Chapter 15
1Sasa atoza ushuru na enye dambi anjine mvekudza kpwa Jesu kumusikiza. 2Mafarisayo hamwenga na aandishi mvachinung'unika mvachamba, "Yuyu mwanamulume nkukaribisha enye dambi nakurya hamwenga nao."3Jesu wenena fumbo kpwao, achamba, 4Nani khahi yenu, mwenye ng'onzi ganamwenga helafu angamikirwe ni mumwenga waho, khandaricha mirongo chenda na chenda kuko nyikani na ende akatafute iye ariyeangamika mpaka akamone? 5ndiho, achimona, nikumulaza mabegani nakufurahi.6Achifika nyumbani, weha hamwenga asenae na majiranie, achimvambira, 'Furahikani hamwenga nami, kpwakukela nidzimupata ng'onzi wangu ariyeangamika.' 7Namvambira hamwenga na gago, kundakela na furaha Mulunguni chikala mwenye dambi mumwenga yutubu, kushinda mirongo chenda na chenda atu akamilifu asiohenza kutubu.8Ama ni mwanamuche hiye mwenye sarafu kumi za fedha, achangamiza sarafu mwenga, khandalumika mwangaza, afagie nyumba na kutafuta kpwa makini paka ayone? 9Achiyona, khandaeha asenae na majirani, achiambira, ' Furahini hamwenga nami, mana nidziyona fedha nidziyoyangamiza.' 10Hamwenga na gago, namvambira, kunafuraha matsoni mwa melaika a Mulungu kpwa ajili ya mwenye dambi mumwenga achitubu."11Ndiho Jesu achamba, " Mwanamulume mumwenga wekala na anaachilume airi, 12na yemuvaha wa osi achimwambira pabaye, ' Paba, nipa sehemu ya utajiri wo nistahiliyo kurithi.' kpwavivyo achigavya mali ye kahi zao.13Si siku nyinji, mwana wachilume mvaha wekusanya vyosi avimilikivyo na achenda intsi ya kure, na kuko achifuja utajiri we kpwakuishi chistarehe. 14Sasa ariho chikala yumarikiza kuhumira chila chitu, janga bomuu richitawanyika intsini, na achanza kukala mhitaji.15Wekpwenda achidziajiri mwenye kpwa raia mumwenga wa intsi iyo, na achimuhirika mundani kpwakpwe kurisa nguluwe. 16wekala achitamani kurya makanda ga chakurya cha nguluwe kpwakukela khakuna ariye mupa chitu.17Ela ye mwana wachilume mvaha ariho mkudzira, achamba, ' Niahenzi akazi angahi a Paba anachakurya chakutosha, na nihaha, nangamika na nzela! 18Nindauka na nihauke haha na nende kpwa Paba, nkamwambe, " Paba, nidzikukosa kahi za mbingu na kpwako uwe. 19Sifaha kpwehewa mwanao; nihende mumwenga wa ahenzi kazio."20Ndiho mwana mvaha achuka na achenda kpwa Pabaye. Ariho chikala yuchere kure, Pabaye achimona na achimonera mbazi, achimchimbirira na achimukumbatira nakumubusu. 21Mwana wachilume achimwambira, ' Paba, nidzikukosa mbere za mbingu na kpwako. Sifaha kpwehewa mwanao.'22Pabaye achimvambira ahenzi kazi e, 'Rehani haraka vazi ririro bora mumuvalishe, mvikeni pehe chelani na virahu maguluni. 23Helafu rehani ndama adziye nona na mumutsinze. Nahusherehekeni na kushangilia. 24kpwakukela mwanangu wefa naye yumoyo. Weangamika na sasa yupatikana.' Mvachanza kushangilia.25Sasa mwanawe mkulu wekala mbugani. Ariho chikala wadza nakufikira nyumba, achiskira maira na kuvina. 26Acheha mumwenga wa ahenzikazi na achimuza maana ya mambo gago. 27Mhenzi wa kazi achimujibu, ' Nduguyo yudzuya mudzini na Pabayo yutsinza ndama adziyenona kpwamana yumuhochera kpwa afya mbidzo.'28" Mwana mkulu achitsukirwa na khahenzere kpwenjira ndani, Pabaye achombola na kudza murai. 29Ela mwana mkulu achimujibu na kumwambira Pabaye, 'Lola, miaka yosi nikela mtumishi kpwako na sikhahalire kuhumwa niuwe na khuwezere kunipa mwana mbuzi ilinifurahikie na asenangu, 30ela mwanao adzihokudza, ariyefuja maliyo hamwenga na melaya, umutsinzira ndama adziyenona.'31"Bemutu achimwamba, ' Mwanangu, uhamwenga nami chila wakati, na vyosi virivyo nivyangu nivyako nawe. 32Ela ikela nisawa kpwehu kusherekea na kufurahia, kpwakukela nduguyo wekala yudzefa na yumoyo; weangamika na yupatikana."

Chapter 16
1Jesu keheri achiambira anafunzie, "kpwekela na mutu mumwenga tajiri ariyekela na mwemerezi, na ujumbe uchimufikira kukala mwemereziwe wabananga malize. 2Ndiho iye tajiri achimweha na achimwambira, 'Ni higo gano nisikirago kukuhusu? Nipa hesabu za kaziyo, maana kuweza keheri kukala mwemerezi wa kazi yangu.'3"Yuyatu mwemerezi achidzuza. 'Nihendedze, maana tajiri wangu wanihoka kazi? Sina nguvu za kurima, na naona haya kuvoya. 4Namanya nindichohenda, ili nichifutwa kazi, atu mvandanikaribisha mwao nyumbani.'5Helafu achimveha adeni osi a tajiriwe, achimuza wa kpwanza, 'Tajiri wangu wakudai nyingahi?' 6"Achimujibu, 'Vipimo gana vya mafuha.' "Achimwamba, 'Hela karatasiro ra deni, sagela haraka wandike hamsini' 7"Kisha achimuza munjine, 'Nawe wadaiwa nyingahi?' "Achimujibu, 'Vipimo gana vya unga.' Naye achimwambira, 'Hela karatasiro ra madeni, andika mirongo minane.'8Yuyatu tajiri sasa achimusifu ye mwemerezi asiyekela mwaminifu kpwa ulachu ariwo uhenda. kpwa kukala avyalwa a urimwengu uu ni elachu kpwa anzao kuriko ana a mwangazani. 9Namvambira, dzitengezereni asena kpwa njira za mali za chikate ili mali ichisira, mvandamukaribisha kahi za makalo ga milele.10Ariye mwaminifu kahi za chichache ni mwaminifu pia kpwa chinji, na ariye dhalimu kpwa chichache pia ni dhalimu kpwa chinji. 11Chikala udhikala mwaminifu kahi za kuhumira mali ya udhalimu, andiye kpwamini na mali ya hachi nani? 12Chikala udhikala mwaminifu kuhumira vitu vya anjine, andiye kupa pesa zako mwenye nani?13Kakuna mutumishi awezaye kuhumikira mabwana eri, haho ni aidha atsukirirwe mumwenga ahenze mumwenga, ama ahumikire mumwenga kpwa waminifu mumwenga amudharau. Kuweza kuhumikira Mulungu na utajiri."14Sasa mafarisayo, mvariokela ni ahenza pesa sana, mvachisikira gago mambo, nao mvachimukejeli. 15Achimvaambira, "Mwadzihenzekeza mbere za atu, ela Mulungu wamanya maroho genu. Chiratu ambacho anadamu mvachenula kpwa mulungu ni tsukizo matsoni kpwakpwe.16Sheria na manabii mvekela na nguvu mpaka Johana arihokudza. Baada ya wakati uwo, injili ya ufalume wa Mulungu yahubiriwa, na chila mutu wajeza kudzenjiza. 17Ela ni rahisi kpwa mbingu na ntsi kuchira kuriko herufi mwenga kahi za sheria ikose maana.18Chila andiyerichana na muchewe wa ndoa na ahale munjine wazini, na yoyosi andemuhela muche adziyerichwa ni mulumewe wa ndoa naye wazini.19"Sasa kpwekela na mutu mumwenga tajiri ariyekela wavela nguo za rangi ya zambarau na chitani chisafi na wekala achihamirwa sana chila siku ya utajiriwe. 20Mutu mumwenga ariye chikala masikini wa kuvoyavoya kpwa dzina Lazaro weikpwa hakpwe langoni, mwiriwe utele vironda. 21achitamani sana kurya ijapo makombo gagwago kula mezani kpwa mutu iye tajiri. Hata kuro mvekela mvakadza mulambelamba vyo vironda.22Siku mwenga masikini achifa achitsukulwa ni melaika mvachenda mwika upande wa Ibrahimu. Ye tajiri naye achifa na achizikpwa, 23kuko kuzimu, kahi za mateso, achenula matso achimona Ibrahimu kpwa kure na Lazaro upande wa kpwakpwe.24Ndiho achipiga kululu achamba, ' Paba Ibrahimu, nihurumia umuhume Lazaro, ili atsatse chela kpwenye madzi aburudishe lulimi lwangu, maana nelaha na uu moho.'25"Ela Ibrahimu achimwamba, "Mwanangu, kumbuka kahi za maishago wepata mambo madzo madzo, wakati Lazaro ye wepata mambo mai mai. Ela sasa wafarijiwa haha, nawe wateseka. 26Hamwenga na gago gosi, heikpwa wina mubomu muno kahikahi yehu, ili mvamelao kuvuka kula kuku kudza kuko kamvaweza, na mvario kuko kamvaweza kuhufikira kuku.'27"Tajiri achimuvoya, 'Nakuvoya, Paba Ibrahimu, kpwamba umuhume Lazaro nyumbani kpwa Paba- 28maana nina ndugu atsano- ili akavakanye, namvo mvasiweze kudza kuku niriko kpwenye dhiki.'29"Ela Ibrahimu achimwamba, ' Mvanao Musa na manabii; namvamvasikize ao.' 30"Tajiri achimujibu, 'Apana, Paba Ibrahimu, ichikela kunaye andemvendera kula kuzimu, mvandatubu.' 31"Ela, Ibrahimu achimwambira, 'Kela kamvandamusikira Musa na Manabii, kamvandaweza kushurutishwa ni mutu afufukaye kula kuzimu."

Chapter 17

1Jesu achimvambira anafunzie, "Majezo kagana budi kudza, ela shauriye iye andegareha! 2indakela baha andefungwa dziwe ra kusagira singoni, na kustuhiwa baharini kuriko kusababishira dambi mumwenga wa aa atite.3Dzirindeni. chikala nduguyo ahenda dambi, mukanye, achitubu, musamehe. 4Achikuhendera uwe dambi mara fungahe kahi za siku mwenga, na mara fungahe akuuyire achamba, 'Natubu,' lazima umusamehe!"5Mitume mvachimwambira Bwana, "Havoya uhonjeze imani." 6Bwana achimvamba, "Muchikela na imani hata tite tu here mbeyu ya haradali, mundeweza kuwamba uu mukuyu, 'Ng'oka ukamere baharini,' nawo undemutii.7Ela ni ani kahi yenu, andiyekela na muhenzi kaziwe mundani warima ama warisa ng'onzize, achifika tu nyumbani kula kazini andamwamba, 'Nzo upesi usagale urye'? 8Je, kandamwamba, 'Nitengezera utu nirye, kisha funga ukanda chinuni unihumikire mpaka nimarikize kurya na kunwa. Be kula haho, nawe undarya na kunwa'?9Khandamushukuru ye muhenzi kazi kpwa kukala yuhenda kulingana na melakizo arigopewa, sevyo? 10Be ninwi namwi, chikala muhenda chila muriro lakizwa kurihenda, ni mwambe, 'Sisi hu atumishi tu kpwako husio stahili, huhenda go hustahiligo kuhenda."11Arihokela achenenda Jerusalemu, wechirira mihaka ya Samaria na Galilaya. 12Arihokela wenjira boma fulani, achonana na atu kumi enye mahana. Mvachema kure naye 13Mvachikpweza sauti zao, mvachamba, "Bwana, Jesu, honere mbazi."14Ariho mvona, achimvamba, "Endani mukadzonyese kpwa makuhani." Mvariho uka mvachihozwa. 15Mumwenga wao ariho ona yuhola, achiuya, kpwa sauti ya dzulu achimutukuza Mulungu. 16Achigwa chinabunabu maguluni ha Jesu, kpwa kumushukuru. Sasa yuyu wekala ni musamaria.17Ndiho Jesu achamba, " Kamvahozerwe kumi ano? Vino mvahiko o anjine chenda? 18Kakuna anjine mvario uya kulavya mumvera kpwa Mulungu, isihokela yuyu mujeni?" 19Achimwambira, "Lamuka wenende. Imaniyo ikuhoza."20Ariho uzwa ni mafarisayo kuhusu kudza kpwa ufalume wa mulungu, Jesu achimvajibu achimvamba, " Ufalume wa Mulungu kaudza kpwa ujuzi wa chidamu. 21Wela kakuna andiye amba, 'Lolani, tiu ufalume wa Mulungu ufika!' ama, "Tiura wadza!' kpwa maana, ufalume wa Mulungu munao kare."22Achimvambira anafunzi, "Siku zadza mundiho tamani kumona Mwana wa Adamu, ela kamundamona. 23Kisha mvandamwambira, 'Lolani kura! Lolani kuno!' Ela musomboleni nze ama kumvaingira malo, 24Here nyenyezi zombozavyo mwanga kula sehemu mwenga mpaka injine mainguni, ndivyo Mwana wa Adamu andivyokela siku iyo.25Ela kpwanza mpaka ateseke manji na akahalwe ni chivyazi chichi. 26Here irivyokela siku za Nuhu, ndivyo vindivyo chikala siku ya Mwana wa Adamu. 27Mvachirya, mvachinwa, mvachihela na kulozwa mpaka siku Nuhu ariho enjira kpwenye safina-na mafuriko gachidza gachiamarikiza osi.28Hali iyo mwenga, here irivyokela siku za Lutu-mverya na kunwa, mvachikuza na kugula, kunyela na kujenga. 29Ela siku Lutu arihotsama Sodoma, moho wa ajabu uchilaa Mulunguni na uchimvangamiza osi.30Hali iyo mwenga, ndivyo siku iyo ya Mwana wa Adamu idzivyo fananishwa. 31Siku iyo, ariye dzulu ya paa ra nyumba na asitime kokola chochosi nyumbani mwakpwe, na ariye mundani asuye nyumbani.32Kumbukani mukaza Lutu. 33Yoyosi ahenzaye uhaiwe andawangamiza, ela yoyosi aangamizaye uhaiwe andawokola.34Namvambira, usiku uwo kundakela na atu eri varere chitanda chimwenga. Mumwenga andahalwa, ye munjine andarichwa. 35Kundakela na anache eri vasaga, mumwenga andahalwa munjine arichwe." Atu eri mvandakela mundani, mumwenga andahalwa munjine arichwe. (Ii Kaimo kahi za vitabu vya kapindi) Mvachimuza, "Hiko Bwana?" Achimvajibu, "Hariho na mzoga, lazima tai mvandakelaho." 37Mvachimuza, "Hiko, Mulungu?" Achimvambira, "Haratu haroiho na muzoga, ndiho tai nikukusanyika kpwa hamwenga.37Mvachimuza, "Hiko, Mulungu?" Achimvambira, "Haratu haroiho na muzoga, ndiho tai nikukusanyika kpwa hamwenga.

Chapter 18
1Kisha achimvambira fumbo ra namuna ambavyo mvamalikana mvavoye na mvasivunzike mioyo, 2achamba, "Kahi ya mudzi fulani kpwekela na hachimu arekela kamogoha Mulungu na kavaheshimire atu.3Sasa kahi yao kpwekela na gungu aremutua, achimwamba, 'Nisaidia nipate hachi kahi za kesi na adui wangu.' 4kpwa muda mure sana kahenzere kumusaidia, ela baada ya muda achidzihukumu, 'Idzaho simogoha Mulungu wela siheshimu mutu, 5ela kpwa sababu yuyu gungu waniyuga, nindamusaidia kupata hachiye, ili asinitsose kpwa kudza kpwangu chila saa."6Ndiho Bwana achamba, "Musikizeni arivyo gomba ye hachimu mukorofi. 7Sasa je, Mulungu kandamvapa hachi kpwa atue arimvo atsagula mvamuririrao usiku na mutsana? Andamvatoeza? 8Namvaambira andamvapa hachi yao kpwa upesi. Na hata vivyo, Mwana wa Adamu achidza, andayona imani duniani?"9Ndiho achimvaambira fumbo riri kpwa atu achache mvadzonao ni atakatifu na kuadharau anjine, 10"Atu eri mvepanda hekaluni kpwenda voya- mumwenga mufarisayo ye munjine wekala ni mutoza ushuru.11Yuya mufarisayo achema achivoya, ' Mulungu, nakushukuru mino sidzahere atu anjine-anyang'anyi, enye dambi, azinzi-ama ta here yuyu mutoza ushuru. 12Mino nafunga saumu mara mbiri chila wiki. Nelavya fungu ra kumi kpwa chila nipatacho.'13Ela yuya mutoza ushuru, achema hatu kanda, asiweze ta kpwenula usowe kulola Mulunguni, achidzipiga chifua kpwa utsungu achamba, 'Mulungu, nonera mbazi, ni mwenye dambi.' 14Namvaambira, yuyu mutoza ushuru wekpwenda kpwakpwe nyumbani yutakasika kuriko yuya Mufarisayo, kpwa sababu chila adzitukuzaye andaudzwa tsini, ela chila mutu andiye nyenyekea, andaenulwa."15Atu mvachikela mvamurehera ahoho ili amvabariki, ela anafunzie mvariho mvona, mvachiachemera. 16Ela Jesu achimveha, achamba, "Mvaruhusuni ahoho mvadze kpwangu, wela musimvazuiliye. Maana ufalume wa Mulungu ni wao. 17Ujeri namvaambira, yoyosi ambaye kandauhochera ufalume wa Mulungu dza here mvamva ahoho be kandawenjira."18Chilongozi wa atu mumwenga achimuza, achamba, "Mwalimu mudzo, nihendedze ndo niurithi uzima wa kare na kare?" 19Jesu achimwamba, "kpwa noni waneha mudzo? Kakuna ariye mudzo, isihokela Mulungu hacheye. 20Wamanya amuri zosi-usizini, usolage, useye, usinene ulongo, heshimu pabayo na mameyo." 21Yuya chilongozi wa atu achamba, "Gosi gago nidzigahenda hangu ni chijana."22Jesu arihosikira vivyo, achimwambira, "Chitu chimwenga kudzachihenda. Lazima ukuze chila chitu uricho nacho uvagavire maskini, nawe undakela na hazina Mulunguni-helafu udze, unitue." 23Ela chilongozi ariho sikira gago, achihuzunika sana, kpwa kukala wekala ni mutu tajiri sana.24Helafu Jesu, ariho mona na huzuni achamba, "Ni vigumu sana kpwa mutu tajiri kpwenjira kahi za ufalume wa Mulungu! 25Maana ni rahisi kpwa ngamia kuchirira tundu ya sindano, kuriko mutu tajiri kpwenjira kahi za ufalume wa Mulungu."26Mvariosikira gago maneno mvachamba, "Be andeyeokolwa nani?" 27Jesu achijibu, "Mambo garigo mafu kpwa mwanadamu ni rahisi kpwa Mulungu."28Petero achamba, "Sasa, sino hudziricha chila chitu na hwakutua uwe." 29Jesu achimvambira, "Ujeri, namvaambira kukala kakuna ariyericha nyumbaye, ama muchewe, ama nduguze achilume, ama avyazi, ama anae, kpwa ajili ya utukufu wa Mulungu, 30ambaye kandahochera zaidi wakati uu, na kpwa chivyazi chidzacho, uzima wa kare na kare."31Baada ya kumvakusanya anafunzie kumi na airi. achimvambira, "Lolani, hwenenda dzulu Jerusalemu, na gosi garigo andikpwa ni manabii kuhusu Mwana wa Adamu gandatimira. 32Maana andelaviwa kpwa mataifa, naye andadharauliwa, na andahenderwa manji ga aibu, na kutsitsirwa mahe. 33Baada ya kuchapwa mijeledi, mvandamolaga, na siku ya hahu andafufuka."34Khamvaelewere chochosi kuhusu gago maneno, na manenoge gefitswa kpwao, wela kamvaelewere maneno mvarigo ambirwa.35Ichombolera kukela, hali Jesu ariho chikala waratira Jeriko, mutu mumwenga chipofu wekala yusegere khandakhanda ya barabara wavoya, 36na ariho sikira kundi ra atu venenda, achuza kpwendererani. 37Mvachimwambira kukala ni Jesu wa Nazareti wachira.38Ndiho yuya chipofu achirira kpwa sauti, achamba, "Jesu, Mwana wa Daudi, nonera mbazi." 39Mvariokela mvenenda mbereze mvachimuchemera ye chipofu mvachimwamba anyamale. Ela, achizidi kupiga kululu zaidi, "Mwana wa Daudi, nonera mbazi."40Jesu achema achiamuru iye mwanamulume arehehwe. Ndiho ye chipofu arihokela hehi, Jesu achimuza, 41"Wamela nikuhenderedze?" Achamba, "Bwana, namela niweze kona keheri."42Jesu achimwambira, "Pata uwezo wa kona. Imaniyo idzikuhoza." 43Haho kpwa haho, achipata uwezo wa kona naye achimutua, kuno wamutukuza Mulungu. Atu osi, mvariho ona vivyo, mvachimutukuza Mulungu.

Chapter 19
1Jesu wenjira kuchirira Jeriko. 2Lola, kpwekela na mutu wehewa Zakayo. Arekela mubomu wa akusanyaji ushuru na tajiri.3wekala wajeza kumona Jesu amumanye, ela khawezere sababu ya unji wa atu, wekala ni mufuhi. 4Sasa, achiinga malo mbere zao, achipanda mukuyu ili amone, kpwa kukala Jesu wekala hehi kuchirira njira iyo.5Jesu arihofika, achilola dzulu achimwambira, "Zakayo, tima upesi, maana rero nindakala kpwako nyumbani." 6Naye achitima kpwa haraka na achimukaribisha kpwa furaha. 7Chila mutu ariho ona vivyo, mvachilelama, mvachamba, "Adzenda nyumbani kpwa mwenye dambi."8Zakayo achema achimwambira Bwana, "Lola, Bwana, nusu ya utajiri wangu nindamvapa masikini, na chikala nemweyera mutu yoyosi chitu, nindamudzirya mara nne." 9Jesu achimwambira, "Rero wokofu ukudza mwako nyumbani, kpwa kukala iye naye ni mwana wa Ibrahamu. 10Kpwa maana Mwana wa Adamu wekudza kuatafutana kumvokola atu mvario angamika."11Hali mvachiaasikira gago, achenderera kunena achimvambira fumbo, kpwa kukala wekala yuhehi na Jerusalemu, nao mvachifikiria kukala ufalume wa Mulungu wekala uhehi konekana wakati wowosi. 12Ndiho achimvambira, "Mutu mumwenga wa kuheshimika wekpwenda ntsi ya kure kuhochera ufalume kisha auye.13Achimveha kumi kahi ya atumishie na achimvapa mafungu kumi ga pesa achimvaambira, 'Hendani biashara mpaka niuye.' 14"Ela atue mvachimutsukirirwa na mvachimuhumira atu, mvachamba, 'Khahundakubali yuyu mutu ahutawale.' 15Ichikela ariho uya, baada ya kuhochera ufalume, achiamuru o atumishie arimvokela avapa zo pesa mvadze kpwakpwe, ili amanye mvetengeza faida chasi chani kpwa biashara mvariyo ihenda.16"Wa kpwanza achidza, achimwamba, "Bwana, pesazo zetengeza kumi zaidi.' 17"Yuya mheshimiwa achimwambira, 'Kazi mbidzo sana, mutumishi mudzo. kpwa kukala ukela mwaminifu kpwa chichache, undakela na mamulaka kahi ya midzi kumi.'18"Wa hiri achidza, achamba, "Pesazo Bwana, zetengeza tsano zinjine.' 19"Muheshimiwa achimwamba, 'Emerera midzi mitsano.'20"Munjine achidza, achamba, 'Bwana, pesazo tizi, nezikato sana kahi za nguo, 21maana nekela nakogoha, kpwa kukala umutu mukali sana. Wahela usihoika, na wavuna usiho nyela.'22"Yuya muheshimiwa achimwambira, 'kpwa manenogo, nindakuhukumu, uwe u mutumishi mui. Wemanya ni mutu mukali, nahela nisihoika, na kuvuna nisiho nyela. 23Be mbona kuikire pesa zangu kahi za benki, ili mwenye nichuya nikenda zihela na faida?'24Yuya muheshimiwa achimvambira atu mvariokela hehi naye, 'Muhokeni zo pesa, na mumupe yuya mwenye mafungu kumi.' 25"Mvachimwambira, 'Bwana, ana kumi kare.'26"Namvaambira, chila mutu mwenye nazo, andonjezerwa nyinji zaidi, ela ariye kana kamare, hata cho aricho nacho andahokpwa. 27Ela mvamva mahadui zangu, mvaratu ambamvo kamvahenzere nimvatawale, mvareheni na mumvolage mbere zangu."28Baada ya kunena gago, achenderera mbere, achipanda kpwenda dzulu Jerusalemu.29Arihokela waratira Bethifage na Bethania, kahi za murima wehewao wa mizaituni, achihuma anafunzie airi, 30achimvaamba, "Endani mudzi jirani. Hali mwenjiravyo, mundaonana na mwana punda ambaye kadzawahi kutsukula mutu yoyosi. Mufuguleni munirehere. 31chikala kuna mutu yoyosi andiye vauza, 'Mwamufugulirani?' mwambeni, "Bwana ana haja naye."32Mvario humwa mvachenda mvachimona ye mwanapunda here Jesu arivyokela yumvambira. 33Mvarihokela mvamufugula, enye mvachuza, "Mbona mwamufugula ye mwanapunda?" 34Mvachiambira, "Bwana ana haja naye." 35Mvachimurehera Jesu, mvachihadika nguo zao dzulu na mvachimupandisha Jesu dzulu. 36Arihokela wenenda, mvachihandika nguo zao njirani.37Arihokela sasa waratira muteremuko wa murima wa Mizeituni, makundi gosi ga atu na anafunzi mvachanza kushangilia na kumutukuza Mulungu na sauti za dzulu kpwa mambo mabomu mvariokela mvadzigona. 38mvachamba, "Mubarikiwa ndiye mufalume adzaye kpwa dzina ra Bwana! Amani Mulunguni na utukufu dzulu!"39Kahi za mafarisayo kpwenye kundi ra atu mvachimwamba, "Mwalimu, mvachemere anafunzio." 40Jesu achimvajibu achimvamba, "Namvaambira, chikala mvamva mvandenyamela, mawe gandenena."41Jesu arihokela waratira uwo mudzi, achiuririra, 42achamba, "Kelaho undemanya hata uwe, kahi ya siku zizi mambo ambago gakurehera amani! Ela sasa gadzifitswa matsoni mwako.43Maana siku zindadza ambazo mahadui a kpwako mvandajenga boma hehi nawe na kukuzunguluka na kukukandamiza chila upande. 44Mvandakugwaga tsi, mtsangani uwe na anao. Khamvandaricha iwe ta mwenga dzulu ya rinjine kpwa kukala kumanyire wakati wa kufikirwa."45Jesu achenjira kahi za hekalu na achanza kpwinga mvariokela mvahenda biashara, 46achimvambira, "Yeandikpwa, 'Nyumba yangu indakela nyumba ya mavoyo,' ela mudziihenda kukala pango ya anyang'anyi."47kpwa vivyo Jesu achikela achifundisha chila siku mumo hekaluni. Mubomu wa makuhani na aandishi mvachitafuta njama za kumolaga, hamwenga na vilongozi a atu, 48ela khamvawezere kupata njira ya kuvihenda, kpwa kukala atu mvosi mvekela mvamusikiza kpwa makini.

Chapter 20
1Siku dza ira, Jesu achikela achifundisha atu kpwenye hekalu na kuhubiri injili, abomu a makuhani na aandishi mvachimutua hamwenga na vilongozi. 2Mvachinena, mvachimwamba, "Hwambire ni kpwa nguvu za ani uhumirazo kugahenda gano, ama nani arekupa zino nguvu."3Achijibu achimvaamba, "Mimi nami nindamvauza swali, namwi munambire. 4Ubatizo wa Johana; Welaa Mulunguni ama kpwa anadamu?"5Mvachiuzana enye kpwa enye, mvachamba, "Huchimwamba, 'Kula Mulunguni,' naye andamba, 'Be mbona kamumwaminire?' 6Ela huchamba, 'Kula kpwa anadamu.' atu mvosi mvandahupiga mawe, maana mvashawishika kukala Johana wekala Nabii."7kpwa vivyo mvachimujibu kukala kamvamanyire welaa nahi. 8Jesu achimvaambira, "Hata mimi nami sindamvaambira ni kpwa nguvu zani nagahenda gaga."9Achimvaambira atu riri fumbo, "Mumwenga werima na kunyela munda wa mizabibu, kisha achiukodishira akurima a mizabibu, naye achisafiri ntsi injine kpwa muda mure. 10Wakati urihofika achihuma mutumishiwe kpwa akurima a mizabibu, ili mvakamupe mazao ga mizabibu. Ela mvo akurima mvachimupiga, na mvachimwinga achuya mikono mihuhu.11Achihuma mutumishi munjine, iye naye mvachimupiga, mvachimuhendera mambo ga aibu, mvachimwinga naye mikono mihuhu. 12Achihuma munjine wa hahu, iye naye mvachimu lumiza, naye mvachimwinga.13kpwa vivyo Bwana wa munda achamba, 'Nindahendadze? Nindamuhuma mwanangu. Hanjine iye mvandamu heshimu.' 14"Ela akurima a mizabibu mvariho mona, mvachisumurira enye kpwa enye, mvachamba, 'Yuyu ndiye mwanawe. Nahumolageni, ili urathi ukale wehu.'15Mvachimwinga mumo mundani na mvachimolaga. Jee, mwenye munda wa mizabibu andamvahendadze? 16Andadza na amvolage o akurima, na munda amvape akurima anjine." Mvariho sikira, mvachamba, "Navisikale vivyo!"17Ela Jesu achimvalola, achamba, "Maana ya maandiko gambago: 'Dziwe ririro kahalwa ni ajenzi, rikela dziwe ra pembeni'? 18Chila mutu andegwa dzulu ya dziwe riro andavunzika vipande vipande, na yoyosi andiye gwererwa ni dziwe riro andasagika."19Ndiho aandishi na abomu a makuhani mvachitafuta njira ya kumugwira dakika iyo, kpwa kukala mvemanya wekala yunena fumbo riro kumvahusu. Ela mvachogoha umati wa atu. 20Ndiho mvasimwangamize matsoni, mvachihuma majasusi mvario dzihenda ni atakatifu, ili mvapate makosa kahi za maneno ga kpwakpwe, ili mvaweze kumwenjiza hukumuni mikononi mwa mukulu wa mukoa.21Mvachimuza, mvachimwamba, "Mwalimu, hwamanya kukala wanena na kufundisha ujeri, na kuna ubaguzi kpwa yoyosi, ela wafundisha ujeri kuhusu mambo ga Mulungu. 22Je ni chisheria kpwehu kuriha kodi kpwa Kaisari, ama sevyo?"23Ela Jesu achimvaelewa ulachu wao, naye achimvaamba, 24Nonyesani denari. Uso na dzina ronekanaro henye dinari ni za ani?" Mvachamba, " Ni vya Kaisari."25Achimvaambira, "Be mupeni Kaisari vitu virivyo vyakpwe, na mumupe Mulungu virivyo vyakpwe." 26Mvachikosa makosa kahi ya maneno arigo gomba mbere za atu, ela mvachangelazwa ni majibuge, mvachinyamela.27Mvarihokudza sehemu ya masadukayo kpwakpwe, mvara mvambao kakuna ufufulo wa afu, 28mvachimuza, mvachamba, "Mwalimu, Musa wehwandikira kukala chikala ndugu wa mutu adzefa, na yuricha muche, na khadzavyela, nduguye ni amuhale iye mukaza nduguye, amuvyaluze na arere ana kpwa niaba ya nduguye.29kpwelela na ndugu afungahe na wa kpwanza achihela muche, achifa bila mwana, 30wa hiri naye dza vivyo. 31Wa hahu achimuhela, na hali iyo mwenga mvosi fungahe mvachifa bila ana. 32Kula haho, ye muche naye achifa. 33Siku ya ufufulo, ye muche andakela ni wa hiye? Maana osi afungahe wekala nao here alumeze.34Jesu achimvaambira, "Ana a chizazi chichi mvahela na mvalozwa ndoa. 35Ela mvaratu mvatalwao kukala a hachi chizazi chicho kuupata ufufulo kula kpwa wafu kamvandahela wela kulozwa ndoa. 36Wela kamvandafa keheri, maana mvandakela sawa na melaika na mvandakela ana a Mulungu, kpwa kukala mvafufuka.37Ela kukala afu mvafufulwa, hata Musa weonyesa, sehemu ira ihusikanayo na tsaka, sehemu amwehayo Bwana Mulungu wa Ibrahimu na Mulungu wa Izaka, na Mulungu wa Jakobu. 38Sasa iye si Mulungu wa afu, bali mvario hai, kpwa kukala osi mvaishi kpwakpwe."39Aandishi anjine mvachijibu, "Mwalimu, udzijibu tototo." 40kpwa kukala kamvamuuzire swali rinjine.41Jesu achimvaambira, " Mvaambadze kukala Masihi ni mwana wa Daudi? 42Maana Daudi mwenye waamba kahi za chitabuche cha zaburi, Bwana achimwambira Bwana wangu, 'Sagela mukono wangu wa kulume, 43mpaka nimvaike mahadui a kpwako tsini ya magulugo.' 44Daudi kpwa vivyo wamweha Masihi 'Bwana,' sasa wakeladze Mwana wa Daudi?"45Kahi ya kusikira kpwa atu osi, achimvaambira anafunzie, 46"Dzihadharini na aandishi, ambamvo mvahenza kutsembera kuno mvavela majoho mare na mvahenza kulamuswa chiheshima kpwenye masoko na kusagalira vihi vibomu kpwenye masinagogi na sehemu za heshima kahi za sherehe. 47Nikurya kahi za nyumba za magungu, na kpwa kudzonyesa mvakahenda mavoyo mare. Alume namuna ii mvandahochera hukumu bomu sana."

Chapter 21
1Jesu ariho rungarara achimvona matajiri mvachiika zawadi zao kahi ya hazina. 2Achona gungu mumwenga masikini naye achiika mapeni mairi. 3Achamba, "Jeri namvambira, yuyu gungu masikini adziika zaidi ya atu osi. 4Chila mumwenga wa mvamva yulavya zawadi kulingana na unji wa mali zao. Ela yuyu gungu yulavya, kula kpwa uchiawe, na adzilavya cho arichokela yusela nacho maishani mwakpwe."5Wakati anjine mvarihokela mvanena kuhusiana na hekalu, jinsi irivyo pambwa na mawe madzomadzo na sadaka, achamba, 6"kpwa vivi vitu muvyonavyo, siku indafika kamundaona dziwe hata mwenga riremera rinjine ambaro karinda gwagwa."7Ndiho mvachimuuza, mvachamba, "Mwalimu, gano gandahendeka rini? Ishara indakela noni chikala vihehi kuhendeka?" 8Jesu achijibu, "Kelani makini musikengwe. Maana anji mvandadza kpwa dzina rangu, mvachamba, 'Mimi ndiye iye,' na 'Wakati uhehi.' Musiatue. 9Mundihosikira viha na fujo, musitishike, maana vivyo vindahendeka kpwanza, ela mwisho wa dunia kaindakela ufika."10Baadaye achimvambira, "Taifa mwenga rindapigana na rinjine, ufalume upigane na ufalume munjine. 11Kundakela na mutetemeko mubomu wa ntsi, na sehemu zinjine nzela kali na makongo. Kundombola matukio ga kutisha na ishara bomu bomu kula Mulunguni.12Ela kabla gosi, mvandamvagwira na kumvatesa, mvaafishe kenye masinagogi na jela, mvaahirike mbere ya afalume na abomu a mikoa kpwa ajili yangu. 13kpwa hali iyo mundapata ushuhuda.14kpwa vivyo, musidziyugeni marohoni mwenu kudzitayarisha kudzihehera, 15maana nindamupa maneno na hekima muhitajiyo ambayo maadui genu mvandakela kamvaweza kumupinga wela kugakahela.16Hata avyazi enu mvandamvalavya, ndugu zenu achilume, familia zenu, asena enu na anjine enu mvandamolaga. 17Chila mumwenga andamvatsukirirwa kpwa sababu ya dzina rangu. 18Ela khakuna ta lujere lumwenga lundilo dhurika vitswani mwenu. 19kpwa uvumirivu wenu, mundapata uzima.20"Mundiho ona Jerusalemu izungulukpwa ni shikari, be mumanye ubanangikaji wa kpwakpwe uhehi muno. 21Haho, mvario Judea namvachimbirire mirimani, mvario mudzini mvachimbire, mvario nze ya mudzi namvasuye mudzini. 22Maana zizo indakela ni siku za mariho, ili chila andiko rikatimire.23Ole wao mvario na mimba na mvaamwisao siku zizo! Maana kundakela na shida bomu dzulu ya ntsi, na ghadhabu kpwa atu. 24Mvandadzidunga vifwu, na mvandahalwa mateka kahi za mataifa, na Jerusalemu inda fyogwafyogwa ni mataifa mpaka wakati wao utimire.25"Kundakela na ishara kahi ya dzua, kahi ya mwezi, kahi ya nyenyezi, na dzulu ya ntsi. Mataifa gandakela na shida, kukata tamaa kpwa sababu ya ngurumo ya bahari na maimbi. 26Kundakela na atu mvazimwao kpwa woga na matarajio ga mambo gandigo chikala duniani. Maana nguvu za Mulunguni zindatingiswa.27Ndiho mvandiho mona Mwana wa Adamu, achitima kahi za ingu na nguvu na utukufu mubomu. 28Ela mambo gaga gachanza kuhendeka,rungararani mwenule vitswa vyenu, kpwa sababu kukombolwa kpwenu kufika hehi."29Jesu achimvambira fumbo, "Lolani mutini, na mihi minjine. 30Ichomboza makodza, mwadzonera ninwi enye kukala wakati wa chilangazi uhehi. 31Sasa pia, mundiho ona gaga gachihendeka, mumanye pia ufalume wa Mulungu uhehi.32Jeri namvaambira, chizazi chichi kachindatsupa mpaka gaga gahendeke. 33Mulunguni na dunia vindatsupa, ela neno rangu karindatsupa.34" Ela dzirindeni, ili roho zenu zisitsukuzwe misigo ya maazo, na urevi, na matatizo ga maisha, na siku iyo kaindafungika kpwenu ghafla 35here muhego. Maana indakela kpwa chila mutu aishiye dunia nzima.36Ela kelani matso chila wakati, muchivoya kukala na nguvu zaidi kuepuka mambo gaga gosi gandigo kela, na kpwema mbere za Mwana wa Adamu."37Sasa, wakati wa mutsana wekala achifundisha kahi za hekalu, na usiku weombola, achikela murimani wehewao wa Mizeituni. 38Atu osi mvekudza mapema sana madzacha kumusikiza hekaluni.

Chapter 22
1Sherehe ya mikahe ijitwayo bila tsatsu ichikela yaratira, iriyo yehewa pasaka. 2Abomu a makuhani na alimu mvachikela mvatafuta njira ya kumolaga Jesu, maana mvekela mvaogoha makundi ga atu.3Ndiho ibilisi achimwenjira Judasi, ariye ehewa Isikariote, ariyekela mumwenga kahi za ara kumi na airi. 4Judasi achenda kpwa makuhani abomu na manahodha na mvachisumurira ni njira yani andiyoweza kumusaliti Jesu kpwao.5Mvachitsamirwa na mvachikubaliana kumupa pesa. 6Achikubali naye kula dakika iyo achikela watafuta njira ya kumulavya kpwao kula kpwa kundi.7Ichifika yo siku ya mikahe isiyo na tsatsu, ambayo ng'onzi ya pasaka yekela yelaviwa sadaka. 8Jesu achimuhuma Petero na Johana, achimvambira, "Enendani mukahu tayarishire chakurya cha pasaka, ili hurye." 9Mvachimwamba, "Wamela hukachi tayarishire hiko?"10Achimvajibu, "Lolani, mundiho enjira mudzini, mutu mumwenga andiyekela atsukula diramu ra madzi andamvatua. Mutueni mpaka kpwakpwe nyumbani. 11Muchenjira, mwambeni mwenye iyo nyumba, 'Mwalimu wauza, "Chumba cha ajeni chihiko, namela nirye pasaka na anafunzi angu?"12Andamvaonyesa chumba chelamu cha dzulu. Hendani matayarisho kuko." 13Ndiho mvachenda, mvachipata chila chitu chi here mvarivyo ambirwa. Mvachitayarisha chakurya cha pasaka.14Saa irihofika, achisagela na mitume. 15Achimvambira, "Nidzitamani sana nirye chakurya cha pasaka namwi kabla niteseke. 16Maana namvambira, sindarya keheri pasaka mpaka itimire kahi ya ufalume wa Mulungu."17Jesu achihela chikombe, baada ya kulavya mumvera, achamba, "Helani munwe. 18Maana namvambira, sindanwa keheri kahi ya chikombe chichi mpaka ufalume wa Mulungu ufike."19Kisha achihela mukahe, ariho lavya mumvera, achiukatakata, achimvapa, achamba, "Uu ni mwiri wangu, mupewao. Hendani vivi kpwa ukumbusho wangu." 20Achihela chikombe hali iyo baada ya chakurya cha dziloni, achamba, "Chikombe chichi ni melagano masha kahi za mulatso wangu, ambayo yemwagwa kpwa ajili yenu.21Ela kelani makini. Mukono wa yuya musaliti wangu u hamwenga nami haha mezani. 22Maana Mwana wa Adamu wenenda here irivyo pangwa. Ela, olewe iye ariye kuchirira kpwakpwe andasalitiwa!" 23Mvachanza kuuzana enye kpwa enye nani kahi yao waweza kukala ndiye musaliti.24Hachizuka magombano kahi yao kuhusu ni ani andekela mubomu wa anzie. 25Achimvambira, "Afalume a mataifa ndio mabwana ao, na enye mamulaka dzulu yao nikpwehewa ahendi a madzo.26Ela isikale vivyo kahi yenu. Badelaye, richani ye mubomu kahi yenu akale here ndiye mutite na alongozaye akale here ndiye ahumikiraye anzie. 27Maana ariye mubomu ni hiye, asagelaye mezani ama amuuandaliraye? Je, si iye asagelaye mezani? Ela, ni mumwenga wenu here mutumishi.28Ela ninwi mukela nami kahi za majezo. 29Namvaika dzulu ya ufalume, here Paba arivyo nika mimi dzulu ya ufalume, 30ili namwi muweze kurya na kunwa meza mwenga nami kahi za ufalume wangu, na musagalire vihi vya hukumu ya kabila kumi na mbiri za Iziraeli.31"Simioni, Simioni, manya, shetani yuvoya ruhusa akuhehete here muhama. 32Ela nidzikuvoyera, kpwamba imaniyo ikale thabiti. Baada ya kuuyira imaniyo, mvenjize moyo nduguzo."33Petero achimwamba, "Bwana, ni tayari kpwenda nawe jela hata kufa." 34Jesu achimujibu, "Nakpwambira, Petero, jimbi karindaika rero ii, kabla kudza nikana mara tahu chikala kunimanya."35Jesu achimvambira, "Niriho mvahuma bila mapochi ga pesa, chakurya, ama virahu, je, mwehungukirwa ni chochosi?" Mvachijibu, "Kahukosere chitu." 36Ndiho achimvambira, "Ela sasa, mwenye pochi, na atsukule, hamwenga na chakurya. Ariye kana chifyu, na akuze nguoze agule.37Maana namvambira, chila ririro andikpwa dzulu yangu ni lazima ritimire, 'Wetalwa hamwenga na avunzaji sheria.' Maana chila chitabiriwacho kunihusu chatimira." 38Ndiho mvachamba, "Bwana, lola huna vifwu viiri haha." Achimvambira, "Vyatosha."39Jesu wekpwenda, here kawaidaye, dzulu ya murima wa mizeituni, nao anafunzie mvachimutua. 40Mvarihofika, achimvamba, "Voyani ili musenjire kahi za majezo."41Achimvaukira achidzitenga kanda vichache, achipiga mavindi achimvoya, 42achamba, "Paba, chikala ni mahenzogo, nusira chikombe chichi. Ela, si kpwa kuhenza kpwangu, ikale ni kuhenzako."43Ndiho melaika kula mulunguni achimombolera, achimwenjiza nguvu. 44kpwa kuhuzunika, achivoya zaidi, jashore richikela here mulatso richitiririka mutsangani.45Ariho rungarara kula kpwa mavoyo, achuya mvarihokela anafunzie achimvapata mvarere kpwa sababu ya huzuni mvariokela nayo. 46achimvauza, "Mbona murere? Lamukani muvoye, ili musenjire kahi za majezo."47Bado yuchere kunena, kundi ra atu richombolera, hamwenga na Judasi, mumwenga kahi ya o kumi na airi, achimvalongoza. Achimusengerera Jesu achimu busu, 48ela Jesu achimuza, "Judasi, wamusaliti Mwana wa Adamu, kpwa busu?"49Mvariho ona vivyo, mvariokela na Jesu mvachimuuza, "Bwana, huhumire vifwu?" 50Ndiho mumwenga wao achimukata mutumishi mumwenga wa kuhani mubomu sikiro ra mukono kulume. 51Jesu achamba, "Iyo yatosha!" Achimuguta sikirore, achimuhoza.52Jesu achimvambira makuhani abomu, manahodha kahi ya hekalu, na vilongozi mvario mugalukira, "Je, mwadza na mapanga na marungu here mwadza gwira mwevi? 53Nirihokela namwi chila siku hekaluni, kamunigutire. Ela sasa ni wakati wenu, na nguvu za chiza."54Mvariho mugwira, mvachimulongoza nyumbani kpwa kuhani mubomu. Ela Petero achimvatua kpwa hatua. 55Baada ya kpwasha moho kahikahi ya mahakama, mvesagela tsi osi, Petero achikela kahi yao.56Chijakazi mumwenga achimona arihokela naye wasagela ho mohoni, achimulola usoni achamba, "Yuyu mwanamulume naye wekala hamwenga naye." 57Ela Petero achikana, achamba, "Mwanamuche, mino simumanya yuyatu." 58Baada ya muda mufuhi, muwenga keheri achimona, achimwamba, "Uwe nawe u mumwenga wao." Ela Petero achimwamba, "We Bwana, mino simumwenga wao."59Baada ya here risaa rimwenga, munjine naye achisistiza achamba, "Ujeri yuyu bwana wekala hamwenga naye, maana ta nimugalilaya." 60Ela Petero achimwamba "Bwana, hata simanya wanena kuhusu noni." Haho kpwa haho, jimbi richiika.61Ariho galuka, Bwana achimulola Petero, naye achigakumbuka maneno ga Bwana, ariho mwambira, "Kabla jimbi kuika rero undakela udzinikana mara tahu." 62Petero achombola nze achenda rira kpwa utsungu.63Ndiho atu mvariokela mvadzimuzuiliya Jesu, mvachimutseka na kumupiga. 64Mvachimufunga chizuzu kisha mvachimuza, mvachamba "Tabiri! Adziye kupiga nani?" 65Mvachinena manji mai kuhusu Jesu, ga kumu kufuru.66Kurihocha, vilongozi a atu mvachikusanyika hamwenga, abomu a makuhani na aandishi pia. Mvachimulongoza kpwa mahachimu 67mvachamba, "Kela ndiwe uriye Masihi, hwambire," Ela achimvamba, "Nichimvambira, kamunda amini, 68na nichimvauza, kamundajibu.69Ela kula dakika ii, Mwana wa Adamu andasagela mukono wa kulume kahi za nguvu za Mulungu." 70Mvosi mvachuza, "kpwa vivyo u Mwana wa Mulungu?" Jesu achimvamba, "Mwamba ndimi." 71Mvachamba, "Sasa vino bado hwahitaji shahidi? Samba hudzigasikira enye kula kpwa mulumowe."

Chapter 23
1Mukutano wosi weema, mvachimuhirika Jesu mbere za pilato. 2Mvachanza kumusingizira kpwakugomba, " Hudzimona mutu yuyu achangamiza taifa rehu, kpwa kumvakahaza mvasilavye kodi kpwa Kaisari, na wegomba kukala iye ni Masihi, Mufalume."3Pilato achimuza ,achigomba," Je we ndiwe mufalume wa Ayahudi?" Jesu achimujibu na achimwamba, " Uwe ndiwe wambaye vivyo." 4Pilato achimwambira Kuhani mubomu na makutano, "Sona kosa kpwa mutu yuyu." 5ela vavo vachisisitiza, vachamba, " Adzikela achiapambaniza atu, achiafundisha kosini Judea, kpwanzira Galilaya na hata pia haha."6Pilato ariho gasikira gago,achuza chikala mutu yuyu nimgalilaya. 7Arihogundua kukala wekala tsini ya uongozi wa Herode, achimuhirika Jesu kpwa Herode, ariyewekela Jerusalemu siku zizo.8Herode arihomona Jesu, wehamirwa sana, kpwa sababu wekala yudzihenza kumona kpwa muda mure sana. Wesikira habarize na wetamani kona ishara zichihendwa ni iye. 9Herode wemuhoji Jesu kpwa maneno manji lakin Jesu khamujibire chochosi. 10Makuhani abomu hamwenga na aandishi achiema kpwa ukali achimushutumu vikali.11Herode hamwenga na askari ee mvemudhaarau Jesu na kumuhukana.elafu mvachimuvika mavazi madzo na kumudzya kpwa Pilato. 12Herode na Pilato mvachikela asena siku naiyo kpwakukela kabula haho mvekela mahadui.13Pilato achiaeha hamwenga Makuhani abomu na atawela na kundi ra atu. 14Na achiambira, " Mudzinirehera mwanamulume yuyu here mwanamulume apotoshaye atu na mwona mimi nimuhojivyo mbere yenu, neona khana makosa kuhusiana na mashitaka ge.15Khahana, wela Herode, kpwakukela yumudzya kpwehu na khona, sonere chochosi aricho chihenda chakumhukumu chifo. 16Nindamwadhibu na nimurichire. 17(Vivi, Pilato welazimika kurichira mufungwa mumwenga kpwa Ayahudi wakati wa sikukuu.)18Ela mvachirira mvosi hamwenga, mvachamba, " Muuse iye na hufugulire Baraba!" 19Baraba wekala yufungwa kpwasababu ya maasi fulani kahiza dzidzi na kpwa kuolaga.20Pilato achiambira keheri, achitamani kumurichira Jesu. 21Ela mvachipiga kululu, na kpwamba "Musulubisheni, musulubisheni." 22Achivambira kpwa mara ya hahu, " Nikpwanoni, kpwani yuhenda baya rani? Sidzaona ubaya wowosi wakusababisha ta apate adhabu ya chifo. kpwavivyo nindiho marikiza kumuadhibu, nindamurichira."23Ela mvachisisitiza kpwa sauti ya dzulu, mvachihenza asulubishwe. Sauti zao zichimuridhisha Pilato. 24Ndo Pilato achamua kuvapatira kulingana na mahenzo gao. 25Achimurichira yuyatu mvamumelaye arichirwe kulaa jela ariyekela yufungwa kpwa kosa ra kolaga namaasi ela achimurichira Jesu kpwao kulingana na mahenzo gao.26Mvarihokela mvamhirika, mvachimugwira mutu mumwenga ehewaye Simoni wa Mukurene, aombolaye kulaa kpwa intsi iyo, na mvachimubebesha muselaba kumutuizira Jesu.27Kundi bomu ra atu na anaache ahuzunika na kuomboleza kpwa ajili ye mvachimutua, mvachimutua. 28Ela achiagalukira, Jesu achamba, " Ana achiche a Jerusalemu, musiniririre mimi, ela ririrani nafusi zenu na anaenu.29Lolani, siku zadza ambazo mvandanena, ' Ebarikiwa ario tasa na tumbo zisizovyela, na mahombo gasigo amwiwa.' 30Ndiho mvandambira mirima,' Hugwerere,' na kpwa virima, ' Hufunike.' 31kpwakukela mvachihenda gaga wakati muhi uchijani, vindakeladze uchikela udzoma?"32Anaalume anjine, eri ahuni, mvachilongozwa hamwenga naye mvakaolagwe.33Mvariho kudza hatu hehewaho "Fuvu ra chitswa," haho ndiho mvariho msulubisha hamwenga na ahalifu - mumwenga upande wa kulume na munjine upande wa kumotso. 34Jesu achamba, " Paba, mvasamehe, maana khavamanya vahendaro." Mvachipiga kura nakugavya mavazi ge.35Atu mvachema mvachilola kuno atawela mvachimudhihachi, mvachamba, " Weokola anjine. naadzokole, chikala jeri ndiye masihi wa Mulungu, mutsagulwa."36Askari nao emudharau , vachimusongerera, vachimupa sichi, 37na vachamba, " chikala umufalume wa Ayahudi, dziokole." 38kpwekela na ishara dzulu ye, " Yuyu ndiye Mufalume wa Ayahudi."39Mumwenga wa aratu ahuni wemuhukana achamba, " We siwe Masihi? dzokole na uhokole nasi." 40Ela munjine achimuchemera munziwe achamba, " Khumogoha Mulungu, na hata ukpwenye mashtaka sawa? 41Sisi huhaha kpwa hachi, maana hwahochera chihupasacho kulingana na mahendo gehu. Ela yuyu mwanamulume kahendere kosa rohosi"42Ndiho achamba, " Jesu nikumbukira nami uchuya kpwa ufalume wo." 43Jesu achimwamba, " Ujeri nakpwambira, rero undakela nami Paradiso."44Yakaribia saa tandahu, chiza chichitanda aridhini kosi hata saa chenda 45Dzua richibadilika chiza. Ndiho pazia ra hekalu richigavika mara mbiri.46Achirira kpwa sauti ya dzulu, Jesu Achamba, " Paba, mikononi mwako nayika roho yangu." Arihonena gago achifa. 47Wakati Akida arihoona garigo hendeka, achimukutukuza Mulungu, achamba, " hachika yuyu wekala mwanamulume mwenye Hachi."48Wakati makutano ga atu mvariokudza hamwenga kushuhudia, arihoona mambo gadzigohendeka, euya kuno adzipiga vifua vyao. 49Ela ao osi ariomumanya naanaache ariomutua kulaa Galilaya, mveema kulaa kure, mvachilola gaga mambo.50Lola, kpwekela na mwanamulume ehewaye Yusufu, ariyekela nimumwenga wa baraza.wekela mudzo na mwenye hachi. 51Mwanamulume yuyu wekala khakubaliana na mipangilio yao na mahendo. wekala yula Armathaya, mudzi wachiyahudi, ambaho wekala walolera ufalume wa Mulungu.52Mwanamulume yuyu, wemusongereraya Pilato, kuuzira mwiri wa Jesu. 53Weutimisha na kuuvisha sanza ya thamani, nakuwika mbirani iriyotsongwa kulaa kpwa dziwe, ambaro kharidzazikirwa mutu munjine.54Yekela siku ya matayarisho, na sabato yekela yakaribia kpwanza. 55Anaache ariokudza na Jesu kulaa Galilaya emutua , na mvachona yo mbira na mwiri urivyo lazwa. 56Mveuya na kutayarisha manukhato na marashi. Ndiho siku ya sabato mvachoya dzahere irivyoamuriwa chisheria.

Chapter 24
1Mapema sana siku ya kpwanza ya juma, ekpwenda mbirani, kuhurika manukhato ambago mvekela mvadzigatayarisha. 2Mverona dziwe ridzibingirishwa kure na mbira. 3Mvachenjira ndani, ela khavaonere mwiri wa Bwana Jesu.4Yeombolera kukela, kuno mvatsanganyikirwa dzulu ya gaga, mara iyo, atu aeri mveema kahi khai yao adzivela mavazi ga khung'ela. 5Kuno anaache ekelaadzidzalwa ni woga achizamisha nyuso zao tsini, mvachambira anaache, "kpwanoni mwatafuta ariye moyomyongoni mwa ariofa?6Khaho haha, ela adzifufuka! kumbukirani arivyogomba namwi arihokela achere Galilaya, 7Achamba mwana wa Adamu lazima aombozwe kpwenye mikono ya atu enye dambi naasulubishwe, na siku ya hahu, afufuke keheri."8Mvaratu anaache achigakumbuka maneno ge. 9Na mvachuya kulaako mbirani na achiambira maneno gaga gosi aratu kumi na mumwenga osi. 10Sasa Mary Magdalena, Joana, Maria mameye Yakobo, na anaache anjine hamwenga nao achiomboza habari zizi kpwa mitume.11Ela habari zizizeonekana here matani tu kpwaao mitume, na khamvaaminire ao anaache. 12Hata vivyo Petero weenuka na achichimbira achielekea kuko mbirani, na achiuka achenda nyumbani kpwakpwe, hali achishangaa ni noni ambacho chidziombolera.13Na lola, eri myongoni mwao akela achenda siku iyoiyo kahiza chijiji chimwenga chehewacho Emmau, ambacho chekela maili mirongo mihandahu (sitini) kulaa Jerusalemu. 14Achenda achisumurira ao kpwa ao kuhusu mambo gosi garigo ombolera.15Ichiombolera kpwamba, wakati ariho chikala achisumurira na kuuzana maswali, Jesu achiasongerera hehi achigwirana nao. 16Ela matso gao gachizuliwa kumumanya.17Jesu achiambira, "Ninoni ambacho mwino eri mwachisumurira wakati mwatsembera?" Acheema haratu achionekana ana huzuni. 18Mumwenga wao, dzinare Cleopa, achijibu, "Je we ndiwe mutu hacheye haha Jerusalemu ambaye kumanya mambo garigo ombola kuku siku zizi?"19Jesu achiambira," Mambo higo?" Achimujibu, "Mambo kuhusu Jesu Munazareti, ambaye wekala nabii, muweza kahiza mahendo na maneno mbere za Mulungu na atu osi, 20Na kpwa jinsi ambavyo abomu a makuhani na viongozi ehu arivyomomboza kuhukumiwa chifo na kusulubishwa.21Ela hwetumaini chikala iye ndiye andeaika huru Israeli. Ndiyo kure na gaga gosi, sasa ni siku ya hahu hangu mambo gaga gaombole.22Ela pia, baadhi ya anaache kula kahi ya kundi rehu ehushangaza, baada ya kula ko nbirani na madzacha ga mapema. 23Mvariho ukosa nwiri we, achidza gomba chikala eona pia maono ga melaika ario gomba chikala yu moyo. 24Baadhi ya anaalume ambao ekela hamwenga nasi eenda mbirani na achikuta ni here viratu anaache arivyonena. Ela khamvamuwene iye.25Jesu achimvambira, "Ninwi atu ajinga na enye myoyo miziho ya kuamini gosi ambago manabii arigonena! 26Je kaikalire lazima Jesu kuteseka kpwa mambo gaga, na kpwenjira kahiza utukufu we?" 27Ndiho mwanzoni kulaa kpwa Musa na manabii osi, Jesu achiatafusiria mambo gamuhusugo iye kahiza maandiko gosi.28Mvarihochikaribia chira chijiji, aricho chikala mvaenda, Jesu achihenda here wa enderera mbere. 29Ela achimulazimisha, achigomba, "Kela hamwenga nasi, maana yaelekea dziloni na siku ni here isira." Vivyo Jesu achienjira kpwenda kukala nao.30Yeombolera chikala wakati adzisagela nao kuhumira kuhumira chakurya, wehela mukahe, achiumega, achiapa. 31Kisha matso gao gachifuguka, achimumanya, na achiangamika gafula mbere ya matso gao. 32Mvachigombezana ao kpwa ao, " vino mioyo yehu kaiwezere kpwaka ndani mwehu, wakati arihosumurira nasi njirani, wakati arihohufunurira maandiko?"33Mveema wakati uwo uwo navachiuya Jerusalemu. Mvachiaona ara kumi na mumwenga adzikusanyika hamwenga na aratu ariokela hamwenga nao, 34Mvachiamba, " Bwana yufufuka jeri, na yumombolera Simon." 35Ndiho achiambira mambo gadzigoaombolera njirani, na namuna Jesu adzivyodzionyesa kpwao kahiza kuumega mukahe,36Wakati mvarihokela mvachinena gago, Jesu mwenye achema kahi kahi yao na achimvamba, " Amani naikale namwi." 37Ela mveogoha na kpwenjirwa ni woga, na achifikiri chikala adzona roho.38Jesu achimvambira, " Mbone mwanonera shaka? mbone maswali gavadzira myoyoni mwenu? 39lolani mikononi mwangu na maguluni mwangu chikala ni mimi mwenye. Nigutani na mwone. kpwakukela roho khaina nyama na mifupa, here munonavyo." 40Arihomarikiza kugagomba gago, achionyesa mikono na magulu ge.41Mvariho chikala khavadzaamini kpwasababu ya furaha iriyotsanganyika na kustaajabu, Jesu achiambira, "Je muna chitu chochosi cha kurya?" 42Mvachimupa chipande cha samaki wa kochwa, 43na achihela achirya mbere yao.44Achimvamba, " Gaga ni maneno gangu nirigo mvambira nirihokela namwi, kpwamba gosi gaga geandikpwa kahi za sheria za Musa, manabii na Zaburi kpwamba gandahendeka."45Ndiho achimvafugula akili zao, ili mvaelewe maandiko. 46Achimvambira, " chikala idzandikpwa, Masihi lazima ateseke, na kufufuka keheri kula kpwa afu baada ya siku ya hahu. 47Toba na Msamaha wa dambi ihubiriwe kpwa dzinare kpwa mataifa gosi, kuanzira Jerusalemu.48ninwi mumashahidi a gaga mambo. 49Lolani, namvahuma genye Paba weahidi. Ela bakini kpwenye jiji riri mupaka mundihovishwa mavazi ga nguvu kulaa dzulu."50Ndiho Jesu achimvalomgoza mupaka hehi na Bethania. Achienula mikono ye dzulu, na achiabariki. 51Ichiombolera kela, wakati arihokela achiabariki, wearicha na achienulwa dzulu kpwelekea Mulunguni.52Mwisho achimwabudu, na achuya Jerusalemu na furaha bomu. 53Eenderera kukala hekaluni, achimusifu Mulungu.

## John

Chapter 1
1Haho mwanzo kpwekalana neno, naye neno wekalahamwenga na Mulungu, na iye neno wekalaMulungu. 2Iye, neno wekalahamwenga na Mulungu. 3Vitu vyosi vyekalavyahendeka kuchirira iye, na hasiho iye khakuna hata chitu chimwenga chirichohendeka.4Ndaniye kpwekalauzima, na uo uzima wekalamulongaza wa anadamu osi. 5Mulangaza welumika chizani, ela chiza khachiushindire.6kpwe na mutu ariyehumwa kpwa Mulungu dzinare Johana. 7Wekudza here shahidi kushuhudia kuhusu uo mulangaza, ili kukalaosi aweze kpwamini kuchirira iye. 8Johana khakalire uo mulangaza, ela wekudza ili ashuhudie kuhusu wo mulangaza.9Iye ariye mulangaza wa jeri na ariye nikuapa anadamu osi mulangaza wekalawadza duniani.10Wekudza duniani, na dunia yeumbwa kuchirira iye, ala dunia khaimumanyire. 11Wekudza kpwa atue, na atue khamvamuhocherere.12Ela kpwa ao osi ariomuhochera, mvarioamini dzinare, weapa uwezo wakuhendeka ana a Mulungu. 13Aa evyalwa, si kpwa milatso, au kpwa mahenzo ga mwiri, wala kpwa mahenzo ga mutu, aa kpwa Mulungu mwenye.14Neno wehendeka mwiri na kuishi kahi yehu. hudzona utukufu we, utukufu here wa iye ariyekudza kalakpwa paba, wekalaadzodzala neema ya jeri. 15Johana weshughudia kumuhusu, na achikpweza sauti achamba, "Yuyu ndiye niriyegomba habarize, adzaye baada ya mimi ni mubomu kuriko mimi, kpwa kukalawekalako kabila yangu.16kpwa kukalakula kahi za utimilifu wa siswi hosi hudzihochera neema. 17kpwekukalatorati yerehwa kuchirira Musa. Neema na jeri vyekudza kuchirira Jesu Masihi. 18Khakuna mwanadamu yoyosi ariyewahi kumena Mulungu wakatiwowosi. Mulungu mwana hacheye, ariye kahi za upande wa paba, adzimuhenda iye amanyikane.19Na uo ndio ushuhuda wa Johana wakati makuhani na alawi ariohumwa kpwakpwe na ayahudi kumuza, "We ni iye?" 20Naye wekiri, wala kakanizire, ala weungama, Mimi si Masihi." 21kpwa vivyo achimuza, "kpwa vivyo we uani sasa?"We u Eliya? Achamba, "Mimi simi."Achamba, We unabii"Apana.22chisha achimwambira, "We uani, ili kukalahuape jibu adzio huhuma?"Wadzishuhudiadze mwenye?" 23Achamba, "Mimi ni sautiye ariraye nyikani: inyosheni njira ya Bwana, here nabii Isaya arivyo gomba.24Sasa kpwekalana atu adzihumwa haho kalakulaa kpwa mafarisayo. Achimuza na kpwamba 25kpwa noni wabatiza be chikalakumasihi wala Eliya wala nabii?"26Johana weajibu achamba, "Nabatiza kpwa madzi hata vivyo, miongoni mwenu waema mutu msiyemutambua. 27Yuyu ndiye adzaye badala yangu. Mimi sistahili kulegeza kambaa za virahuvye." 28Mambo gaga gehendeka kuko Bethania, ng'ambo ya Jordani, hatu ambaho Johana wekalaachibatiza.29Siku iriyotuira Johana wemona Jesu achidza kpwakpwe achamba, "Lola mwanang'zi wa Mulungu aihalaye dambi ya urimwengu! 30Yuyu ndiye niriyenena habarize, "Iye adzaye nyuma yangu ni mubomu kuriko mimi, kpwa kukalakabila yangu' 31Simutambuire iye, ala vyehendeka vivyo ili kukalaafunulwe kahi ya Israeli, ndiho nichidza nichibatiza kpwa madzi.32Johana weshuhudia, neona roho achitima kula Mulunguni mufano wa gia na wesala dzuluye. 33Mimi simutambuire ala iye wenitambua ili ni batize kpwa madzi wenambira, yuya ariye undaona roho achitima na kukaladzuluye, iye ndiye abatizaye kpwa roho mutakatifu.' 34Nidzona na nidzishughudia kukalani mwana wa Mulungu."35chisha siku iriyotua Johana wekalaadzema hamwenga na anafunzie eri. 36Emona Jesu achitsembera na Johana achamba, "Lola, Mwana ng'onzi wa Mulungu."37Anafunzi eri achimusikira Johana achinena gaga mvachimutua Jesu. 38Haho Jesu wegaluka na kuaona anafunzi achimutua na achiauza, "Mwamala noni?"Achijibu "Rabi,"(maanaye "mwalimu") waishihi ? 39Achamba, "Nzoni mone"chisha achenda na kona hatu arihokalaachiishi, ekalahamwenga naye siku iyo, kpwa kukalayekalahere saa kumi vivi.40Mumwenga wa aratu eri wemusikira Johana achigomba na chisha kumutua Jesu wekalani Andrea, nduguye Simoni Petero. 41Achimona nduguye Simoni na achimwambira, "Hudzimupata Masihi."(ambayo ya tafsiriwa Masihi ). 42Achimureha kpwa Jesu. Jesu achinulola na kpwamba, "Uwe u Simoni wa Johana"undeehewa Kefa,"( kpwa here ye "Petero")43Siku iriyotuira wakati Jesu arihomala kuka kpwenda Galilaya, wemupata Filipo na achimwambira, "Nitua mimi." 44Filipo wekalani mwenyeji wa Bethsaida, Mudzi wa Adrea na Petero. 45Filipo wemupata Nathanieli na kumwambira, hudzimupata iye ariye Musa weandika habarize katika sheria na manabii. Jesu mwana wa Yusufu, kula Nazareti.46Nathanieli achimwambira, "Je chitu chidzo chaweza kombola Nazareti?"Filipo achimwamba "achimwambiraa, nzo na wone 47Jesu achimona Nathanieli achidza kpwakpwe na achamba, "' Lola, Muisraeli kamili asiye na ulongo ndaniye." 48Nthanieli achimwambira, "wanifahamudze mino?"Jesu achijibu na kumwambira, "Kabila Filipo khadzangwe kukpweha urihokalatsini ya mihi, nidzikona.49Nathanieli achijibu, "Rabi uwe umwana wa Mulungu! uwe mufalume wa Isiraeli!" 50Jesu achijibu achimwambira, kpwa kukalanidzikpwambira nekona tsini ya muhi Je waamini? undaona mahendo mabomu kuriko gaga." 51Jesu achamba, "Amini, Amini naambira mundazona mbingu zichifuguka, na kuaona malaika achikpwera na kutima dzulu ya mwana wa Adamu."

Chapter 2
1Siku tahu baadaye, kpwekalana harusi kuko kana ya Galilaya, na mameye Jesu wekalako. 2Jesu na anafunzie ekalaadzalikpwa harusini.3Wakati mvarihosirirwa ni divai, mameye Jesu achimwamba, "Kahana divai." 4Jesu achijibu, "Mwanamuche kpwanoni wanidzira mimi? Muda wangu mimi kaudzangwe kulimire." 5Mameye achiambira atumishi, "chochosi andichoambira hendani."6Sasa kpwekalana mitungi sita ya mawe haho iriyoikpwa kpwa ajili ya koga mikono katika sikukuu za Ayahudi, chila mumwenga wekalana ujazo wa nzio mbiri tahu. 7Jesu achimvambira, "Otsazani madzi fuko za mawe,"Achatsaza hadi dzulu. 8chisha achiambira aratu atumishi "Halani chasi sasa na mumuhirikire muhudumu mubomu wa meza."Achihenda here arivyolakizwa.9Muhudumu mubomu wegatata garatu madzi garigokalagadzigaluzwa na kukaladivai, ala kamanyire gadzikoombola (ala, atumishi ariogareha emanya galako). chisha achimweha bwana harusi 10Nakumwambira, "Chila mumwenga nikpwanza kuahudumia atu divai mbii na achikalaadzirea ni kuapa divai mbidzo hadi sasa."11Ishara ii ya kpwanza Jesu wehenda khana ya Galilaya, na Jesu achifunula utukufuwe, vivyo anafunzie achimwamini12Baada ya gaga, Jesu, mameye, nduguze na anafunzie ekpwenda kahi za mudzi wa Kapernaum na achikalakuko kpwa siku chache.13Sasa pasaka ya ayahudi yekalaidzikaribiaa, kpwa vivyo Jesu achenda Jerusalemu. 14Achona akuzaji a ng'ombe, ng'onzi na magia ndani ya hekalu, na abadilishaji fedha ekalaadzisagala ndani ya hekalu.15Jesu achitengeza mujeledi wenye vifundo, achiomboza josi ekalamo katika hekalu, ichijumulisha ng'ombe na ng'onzi. Achimwaga fedha za abadilishao fedha na kuzipendua meza zao. 16kpwa akuzaji a magia gachichimbira, "Omboza ni vitu vivi kare na hatu haha, richani kuhenda nyumba ya Paba yangu kukalahatu ha soko."17Anafunzie achikumbukira kukalayeandikpwa, "Wivu wa nyumbayo undanirya." 18Akuu a Ayahudi achijibu, achimwambira, ni ishara hiyo undiyoyonyesa kpwa kukalawahenda mambo gaga?" 19Jesu achijibu, "Ribomoleni hekalu riri nami nindarijenga baada ya siku tahu."20chisha abomu a Ayahudi achamba, "Hekalu riri rejengwa kpwa miaka mirongo mine na tandahu, na undarijenga kpwa siku tahu?" 21Idzaho, iye wegomba hekalu achimaanisha mwiriwe. 22Vivyo baadaye baada ya kufufuka kpwakpwe kula kpwa afu anafunzie achikumbukira kukalawegomba vivyo, achiamini maandiko na kauli ii iriyo Jesu wekalaadziambira kare.23Sasa arihokalaJerusalemu wakati wa usiku wa pasaka, atuanji eamini dzinare, arihoona ishara ya miujiza ariyoihenda. 24ala Jesu khakalire na imani nao kpwa kukalaweamanya anadamu. 25kpwa kukalakhahitajire mutu yoyosi kumushuhudira dzulu yamwana damu, maanaye wemanya ririromo mwa mwanadamu.

Chapter 3
1Sasa kpwekalana mfarisayo mumwenga dzinare Nkodemo, na chilongozi wa chiyahudi. 2Mutu yuyu wemudzira Jesu wakati wa usiku na kumwambira, "Rabi hwamanya uwe umwalimu alaye kpwa Mulungu kpwahere khakuna mutu yoyosi awezaye kuhenda ishara zizi uzihendazo isihokalaMulungu yu hamwenga naye"3Jesu achimujibu, "Amini, amini, mutukhaweza kpwenjira katika ufalume wa Mulungu asihovyalwa mara ya hiri." 4Nikodemo achamba, "Mutu wawezadze kuvyalwa achikalamutumia? kaweza kpwenjira tumboni mwa mameye mara ya hiri na kuvyalwa, je waweza?"5Jesu achijibu, "Amini, amini mutu asihovyalwa kpwa madzi na kpwa roho, khaweza kpwenjira katika ufalume wa Mulungu. 6Chiricho vyalwa kpwamwiri ni mwiri, na chiricho vyalwa ni Roho ni roho.7Usangalazike kpwa kukalanakpwambira, 'Lazima uvyalwe mara ya hiri.' 8Peho ni kuvuma hohosi ihenzaho na sauti ye mwaisikira, ala kamumanya ulako wala yendako. Ndivyo irivyo hali ya chila ariyevywalwa na Roho."9Nikodemo achijibu, kpwamba, "Mambo gano gawezekanadze?" 10Jesu achijibu, "Uwe u mwalimu wa Israeli, ala kumanya mambo gaga? 11Amini, amini, nakpwambira, hwagomba chira huchimanyacho na hwachishuhudia chira hudzichochona ela kamuhochera ushuhuda wehu.12Chikalanidziambira mambo ga haha duniani na khamwamini, mundawezadze kpwamini chikalanindaambira mambo ga Mulunguni? 13Khakuna adziyeweza kupaa kpwenjira Mulunguni isihokalaiye atimaye kulaa mulunguni - Mwana wa mwanamulume.14Here vira Musa arivyomwenula nyoka kuka jangwani,vivyo ndivyomwana wa Adamu lazima aenulwe. 15Ili kukala osi andiomwamini apate uzima wa kare na kare.16kpwakukalaMulungu weuhenza urimwengu, hata achimomboza mwanawe wa hacheye, ili kukalamutu yoyosi amwaminiye asiangamike akale na uzima wa kare na kare. 17kpwakukalaMulungu khamuhumire mwanawe kpwa dunia ili auhukumu urimwengu, ela urimwengu wokolwe kahi za iye. 18Amwaminiye iye khandahukumiwa iye asiyemwamini tayari adzihukumiwa kpwa kukalakhadzaramini dzina ra mwana hacheye wa Mulungu.19Chichi ndicho chosa cha hukumu ya kukalamulangaza wekudza urimwenguni, lakini anadamu achihenza chiza muno kuriko mulangaza kpwakukalamahendo gao gekalamai. 20kpwa kukalachila mutu ahendaye mai nikutsukirirwa mulangaza, na khadza kpwa mulangaza, ili mahendoge gasikpwe halamu. 21Hata vivyo, iye ahendaye jeri nikudza kpwa mulangazaza ili gaonekane mahendoge gahendwa ni Mulungu."22Baada ya gaga, Jesu na anafunzie mvachenda mudzi wa Judea. Kuko achihumira wakatiwe nao na achivabaptiza. 23Sasa Johana naye wekalawabaptiza Ainoni hehi na Salimu kpwa kukalakuna madzi manji kuko. Atu ekalavachidza na ekalavachibaptizwa, 24kpwa kukalaJohana wekalakhadzangwe kufungwa jala.25chisha kpweombola kunenezana kahi za anafunzi a Johana na muyahudi kuhusu shuhuli za utakaso. 26Achenda kpwa Johana achimwambira, "Rabi iye uriyekalanaye ng'ambo ya muho Yorodani, iye uriyeshughudia habarize, lola, wabaptiza na osi enenda amutua."27Johana achimujibu, "Mwana Adamu khaweza kuhochera chochosi isihokalayupewa kulaamulunguni. 28Uwe mwenye waweza kushughudia gaga nidzigonena, 'Simi Masihi,' isihokala, 'Nidzihumwa wabila.'29Bibi harusi niwa Bwana harusi. Sasa msena wa bwana harusi, emaye nikumusikiza, nkufurahia zaidi kpwa kukala ya sauti ya bwana harusi. Vivi, badaye, ni furaha yangu idzihendwa itimire. 30Wapaswa kuzidisha, ila ni lazima nihunguke.31Iye alaye dzulu yudzulu zaidi ya osi. alaye urimwenguni yula urimwenguni na wagomba ga urimwenguni. alaye mulunguni yuzidi ya osi. 32Iye nikushuhudia garatu arigogona na kugasikira, ala khakuna akubaliye shuhudaze. 33Iye ahocheraye shuhudaze adzihakichisha kukalaMulungu nimujeri.34kpwa kukalaiye ahumwaye ni Mulungu wanena maneno ga Mulungu. kpwa kukalakhalavya roho kpwa chipimo. 35Paba wamuhenza mwana na yumupa gosi kpwenye mikonoye. 36Iye aminiye mwana anamaisha ga milele, ala iye asiye mutii iye mwana khandawona uzima, ala koro za Mulungu nikukaladzuluye.

Chapter 4
1Sasa Jesu arihomanya kukalaMafarisayo mvasikira kukalaiye yuhenda na kumvabatiza anafunzi anji kuriko Johana 2(Idzaho Jesu mwenye wekalakabatiza, ala anafunzie mvekalamvakabatiza), 3Achuka Judea achenda Galilaya keheri.4ala yekalabora achirire Samaria. 5Kpwa vivyo achifika mudzi mumwenga wehewao Sikari, iriyo Samaria hehi na sehemu ya panga ario Jakobo wemupa mwanawe Josefu.6Chisima cha Jakobo chekalachihaho. Jesu wekalayutsoka na safari achisagala kanda ya chicho chisima. Yekalamuda wa saa sita. 7Mwanamuche musamaria achenda ili aheke madzi chisimani, Jesu achimuvoya, "Nipa madzi ninwe." 8Kpwa kukalaanafunzie mvekalamvadzenda mudzini kugula chakurya.9Ndiho iye mwanamuche musamaria achimuza, "Ikaladze we Muyahudi kunivoya mimi madzi ga kunwa nami ni Musamaria?"Kpwa here Ayahudi kamvatsanganyikana na Asamaria. 10Jesu achimujibu achimwamba, "Undemanya zawadi ya Mulungu, na nani akpwambiraye, "Nipa madzi,' undekalawamuvoya akakupa madzi ga uzima."11Ye mwanamuche achimwambira, "Bwana, kuna ndoo na chisima chitsini sana. Madzi ga uzima wagapatahi? 12Kumubomu uwe here Paba Jakobo, ariyehupa chichi chisima na hata iye mwenye chisha wenwa madzi ga kula chisima chichi, hamwenga na anae na hata mifugoye?"13Jesu achijibu achimwambira, "Chila andiyenwa madzi gaga andagwirwa ni chihu keheri, 14ala anwaye madzi nindigo mupa mimi kandagwirwa ni chihu keheri. Isihokala, madzi nindigo mupa gandakalachemichemi, ibubujikayo uzima wa milele."15Mwanamuche achimwambira, "Bwana, nipa gago madzi ili nisigwirwe ni chihu keheri nikadza haha chisimani kuheka madzi." 16Jesu achimwamba, "Enda ukamwehe mulumeo udze naye haha."17Mwanamuche achimujibu achimwamba, "Sina mulume."Jesu achimujibu, "Unena ujeri, 'Sina mulume,' 18kpwa kukala ukalana alume atsano, na hata ye uriye naye vivi chisha si mulumeo. Unena ujeri."19Mwanamuche achimwambira, "Bwana, naona u Nabii. 20Paba zehu mveabudu dzulu ya murima uu, ala we waamba Jerusalemu ndo hatu hwahenzekana huabudu."21Jesu achimwambira, "Niamini mimi mwanamuche, wakati undafika ambao kamunda mwabudu Paba dzulu ya murima uu wala Jerusalemu. 22Mwaabudu musicho chimanya. Hwaabudu humumanyaye, here wokofu u kpwa Ayahudi.23Hata vivyo, wakati undafika, na uhaha kare, urio aabudu a jeri mvandamwabudu Paba kpwa roho na jeri, kpwa here Paba watafuta atu dza mvamvo mvakale akpwe. 24Mulungu ni Roho, na mvamwabuduo lazima mvamwabudu kahi za roho na ujeri."25Mwanamuche achimwambira, "Namanya kukalaMasihi wadza (Ehewaye Masihi ). Andiho kudza, andahwambira chila chitu." 26Jesu achimwambira, "Ndiye mimi, ninenaye nawe."27Kufikira haho anafunzie mvachidza. Sasa mvachikalamvadzuza, kpwa noni Jesu wekalawasumurira na iye mwanamuche, ala kakuna ariye uza, "Watafutani?"wala "kpwa noni wasumurira naye?"28Ndiho ye mwanamuche achiricha chidzunguche cha madzi, achuya malo mudzini, achimvambira atu, 29Nzoni, mumone mutu adziye nambira chila chitu nirichohenda maishani. Waweza kukalandiye Masihi?" 30Mvachombola malo mudzini mvachimutua.31Wakati uo uo, anafunzi mvekalamvamurai Jesu, mvachimwambira, "Mwalimu, arya." 32ala achimvamba, "Nina chakurya nirye ambacho mwimwi kamuchimanya." 33Anafunzi mvachiuzana, "Kukale kuna mumwenga adzemupa utu wa kurya?"34Jesu achimvambira, "Chakurya changu ni kuhenda mahenzo ga iye ariye nilakiza na nimarikize kaziye. 35Je kamwamba, 'Kuna miezi minne zaidi itsupe ndo hukpwatye kuvuna?' Namvambira, rungararani mulole yo minda, kpwahere itayari kpwa mavuno! 36Iye avunaye nikuhochera mushahara na kukusanya matunda ga maisha ga milele, ili iye anyalaye na iye avunaye mvakasherehekea hamwenga.37kpwa here kahi ya msemo, 'Mumwenga wanyala, munjine wavuna,' ni ujeri. 38Nemvahuma mukavune ambaho kamunyalire. Anjine mvehenda kazi, namwi mudzenda arya jasho rao."39Anji kahi ya Asamaria mudzini mumo mvachimwamini kpwa kukala ya ujumbe wa ushuhuda wa yuya mwanamuche wa kpwamba, "Adzinambira chila chitu nirichohenda." 40Sasa Asamaria mvarihomona, mvachimuvoya akale hamwenga namvo, naye achikalanamvo siku mbiri.41Anjine anji mvachiamini kpwa nenore. 42Mvachimwambira iye mwanamuche, "Kahwamini keheri kpwa ushuhudaoo, kpwa kukalahudzigasikira enye, na hudzimanya kukalajeri yuyu ndiye Masihi mokoli wa urimwengu."43Baada ya siku zizo mbiri, achikulaa achenda Galilaya. 44kpwa kukalaJesu mwenye weika lwazu kukalaNabii kana heshima kahi za ntsi ya kpwakpwe. 45Arihofika Galilaya, Agalilaya mvachimukaribisha. Mvekalamvadzigona gosi arigokalaadzigahenda Jerusalemu kpwenye sherehe, kpwa here ao namvo mvekalakahi za sherehe.46Sasa, achuya keheri Kana ya Galilaya, ariko galuza madzi kukaladivai. Hekalana mumwenga kahi ya ma afisa a ufalume ariye mwanawe wekalawalumwa kuko Kapernaumu. 47Ariho sikira kukalaJesu yukudza Galilaya kula Judea, achimutua Jesu achumuza afike kpwakpwe nyumbani akamuhoze mwanawe wa chilume, ariyekalayuhehi na kufa.48Jesu achimwambira, "Isihokalakpwa kona ishara na miujiza, kunda amini." 49Ye afisa achimwamba, "Bwana, hinde kabla mwanangu kadzangwe." 50Jesu achimwambira, "Enenda. Mwanao ni muzima."Achimwamini maneno arigokalaJesu amwambira, naye achenenda.51Arihokalawenenda, ahenzi kazi a kpwakpwe, mvachimutua mvachimwambira mwanawe yuhola ni muzima. 52Ndiho achimvauza wakati arihoanza kupata baha. Mvachimujibu, "Dzana saa fungahe, homa remombola."53Ndiho ye Pabaye mwana achikumbukira kukalayekalawakati uo Jesu arihomwambira, "Mwanao ni muzima."kpwa vivyo, iye na nyumbaye osi mvachiamini. 54Ii yekalaishara ya hiri Jesu ariyo ihenda ariho ombola Judea kpwenda Galilaya.

Chapter 5
1Baada ya haho, kpwekalakuna sikukuu ya Ayahudi, Jesu achenda Jerusalemu. 2Sasa Jerusalemu kpwekalana birika kahi za lango ra ng'onzi ririro kalarichehewa kpwa chiryomo cha Chiaramu Bethzatha, naro rina matao matsano. 3Atu anji mvariokalaakongo, vipofu, virema na mvario pooza mvekalamvarere haho. (Mvachizariza madzi gatibuliwe) 4kpwa kukalamara kpwa mara kuna malaika wa Mulungu wekalaachifika birikani na kutibula madzi, mukongo andiye enjira birikani wa kpwanza wahochera wehola.5Mutu mumwenga wekalahaho ariyekalamukongo kpwa miaka mirongo mihahu na minane. 6Jesu ariho mona yurere haho, na baada ya kugundua kukalawekalayudziishi haho miaka minji, achimuza, "Wamala uhole?"7Ye mukongo achimujibu, "Bwana, sina mutu wa kunenjiza kahi za birika wakati madzi gatibuliwa. Nichifika, munzangu wenjira kabla mimi." 8Jesu achimwamba, "Uka, hala tandikozo, wenende."9Haho kpwa haho, achihozwa, achihala tandikoze achenenda. Sasa yekalani siku ya Sabato.10Ndiho Ayahudi mvachimwambira iye ariye hozwa, "Ni sabato, kuruhusiwa kutsukula chitseka." 11Achimvajibu. "Iye adziyenihoza yunamba, 'Hala chitsekacho wenende."12Mvachimuza, "Nani ye adziyekpwambira, 'Hala chitsekacho wenende'?" 13ala, iye ariyehozwa wekalakadzangwekumumanya iye ariyemuhoza kpwa kukalaJesu wekalayuhauka chisiri, kpwa here hekalahana kundi bomu hatu haho.14Kula haho, Jesu achimona ndani ya hekalu achimwambira, "Lola, uhola! Usihende keheri dambi, ili bomu zaidi risikupate." 15Ye mutu achuka achenda ambira Ayahudi kukalani Jesu ariye muhoza.16Sasa kpwa kukala ya gago, Ayahudi mvachimutesa Jesu, kpwa kukalawegahenda siku ya sabato. 17Jesu achimvajibu, "Paba wahenda kazi hata saa ii, na hata mimi chisha ni kazini." 18kpwa kukala iyo, Ayahudi mvetafuta chila njira mvamolage kpwa kukalakamvunzire sheria za sabato tu, ala pia wemweha Mulungu Pabaye, kudzihenda yusawa na mulungu.19Jesu achimvajibu, "Ujeri namvambira, Mwana wa Adamu kaweza kuhenda rorosi chivyakpwe, isihokalaaonacho chahendwa ni Pabaye, kpwa kukalavyo aonavyo Pabaye achihenda naye wahenda vivyo. 20kpwa kukalaPaba wamuhenza Mwanawe na wamonyesa chila chitu ahendacho, na andamonyesa manji mabomu zaidi ya gaga ili mwangalazike.21Here vyo Paba afufulavyo afadzi na kuapa maisha, vivyo ndivyo Mwana alavyavyo uzima kpwa ahenzaye. 22kpwa here Paba kahukumu mutu, ala wamupa hukumu yosi kpwa Mwanawe 23ili chila mutu amuheshimu Mwana jinsi amuheshimuvyo Paba. Asiye muheshimu mwana kamuheshimu pia iye Paba ariye muhuma.24Ujeri namvambira, andiye sikira neno rangu na kumwamini iye ariye nihuma ana uzima wa milele na kandahukumiwa, ala yuvuka kula kpwa wafu mpaka uzimani.25Ujeri namvambira wakati wadza, na ufika, afadzi mvandasikira sauti ya Mwana wa Mulungu, na mvandio sikira mvandaishi.26kpwa kukalavyo arivyo Paba ana uzima ndaniye, ndivyo arivyo mupa Mwanawe ili naye akale na uzima ndaniye, 27na ndivyo Paba arivyo mupa uwezo wa kuhukumu kpwa kukalani Mwana wa Adamu.28Musangalazwe ni gaga, kpwa kukalakuna wakati undadza urio chila mumwenga ariye mbirani andasikira sautiye. 29na mvandaombola: mvariohenda madzo mvandafufulwa mvaishi na mvario henda mai mvandafufulwa mvahukumiwe.30Siweza kuhenda chitu kula kpwa amuri yangu. Here nisikiravyo, nahukumu, na hukumu yangu ni takatifu kpwa kukalasitafuta mahenzo gangu ela ga iye ariyenilakiza. 31Chikalanindaomboza ushuhuda kpwa ajili yangu, be undakalaushuhuda wa ulongo. 32Kuna munjine ashuhudiaye kunihusu, na namanya ushuhuda uwo ni wa ujeri.33Mudzilakiza kpwa Johana, na yulavya ushuhuda wa ujeri. 34ala ushuhuda urio nauhochera mimi kaula kpwa mudamu. Nanena gaga ili muweze kuokaoka. 35Johana wekalataa iriyo ng'ala, na mwekalaradhi kushangilia kahi za mulangazazawe kpwa muda.36Ushuhuda niriwo nao ni mubomu kuriko wa Johana, kpwa kukala ya kazi ambazo Paba wenipa nizihende, kazi nizihendazo, zashuhudia vyo Paba arivyo nilakiza. 37Paba ariye nilakiza ndiye adziye shuhudia kunihusu. Kamudzangwesikira sautiye wala kumona arivyo. 38Kamuna nenore ridzo sala ndani yenu, kpwa kukalakamumwamini iye ariye mulakiza.39Mwatafuta sana maandiko kpwa kukalamwaona kahi za maandiko ndiho mundapata uzima wa milele, na gago maandiko genye ganishuhudia mimi, 40na kamutayari kunitua ili muupate uo uzima.41Sihochera utukufu kula kpwa anadamu, 42ala namanya kukalakamuna uhenzo wa Mulungu ndanini mwenu.43Nekudza kpwa dzina ra Paba, kamunihocherere. Munjine andekudza kpwa dzinare mwenye, mundemuhochera. 44Mundaaminidze, mwino muhocherao utukufu kula kpwa anjine wakati kamushuhulika kutafuta utukufu kula kpwa Mulungu wa hacheye?45Musifikiri kukalamimi nindamvashitaki kpwa Paba. Amvashitakiye mwimwi ni Musa, muriye muna matumaini naye. 46kalamwemwamini Musa, mundenamini hata mimi, kpwa kukalaweandika kunihusu. 47Chikalakamwamini maandikoge, mundaaminidze maneno gangu?"

Chapter 6
1Bada ya mambo gago, Jesu achihauka achenda ng'ambo ya hiri ya bahari ya Galilaya, dzina rinjine bahari ya Tiberia. 2Kundi bomu ra atu richikalaramutua kpwa kukalamveona miujiza ariyokalaachimvahendera akongo. 3Jesu achambuka dzulu murimani achisagala na anafunzie.4(Sasa, pasaka, sikukuu ya Ayahudi, ichikalayaratira.) 5Jesu ariho rungarara na kuona kundi bomu ra atu mvachimutua, achimwambira Filipo, "Ni hiko hundiko gula mikahe hukamvarisa atu mvano mvosi?" 6(ala Jesu wenena gago tu kumujeza Filipo, kpwa here iye mwenye wemanya ro andirohenda.)7Filipo achijibu, "Mikahe chasi cha dinari magana meri ndiyo indiyoweza hanjine chila mumwenga apate chidogo." 8Mumwenga kahi za anafunzi, Andrea, nduguye Simioni Petero, achimwambira Jesu, 9"Hana chijana haha ariye na mikahe mitsano na samaki airi, ala ni noni kahi ya atu mvano mvosi?"10Jesu achamba, "Mvasagikeni."Sasa, hekalahana nyasi za kutosha sehemu iyo. kpwa vivyo chila mutu achisagala, kosekoseye mvekalaatu elifu tsano. 11Ndiho Jesu achihala yo mikahe na baada ya kulavya mumvera, achimvapa mvariokalamvasegere. Achihenda vivyo keheri kpwa ara samaki. 12Atu mvariho ekuha, achimvambira anafunzie, "Kusanyani masaza gosi, chochosi chisitsuhike."13Mvachikusanya masaza gosi mvachipata kahu kumi na mbiri ya masaza kula kpwa yo mikahe mitsano mvariyo gavirwa varye. 14Atu mvariho ona uo muujiza ario mvahendera, mvachamba, "Jeri yuyu ndiye Nabii ariye wekalaadze urimwenguni." 15Jesu ariho manya kukalamvamala kudza mugwira chilazima mvamuhende mufalume, achuya dzulu murimani.16Irihofika dziloni, anafunzie mvachiteremuka baharini. 17Mvachenjira kahi za mashua, mvachikalamvenenda bahari ya Kapernaumu. Chiza chekalachidzenjira, 18Wakati uo, chika chiukuzi cha peho chekalachapiga, bahari ichichafuka.19Baada ya anafunzi kupiga makasia here mirongo miiri na tsano ama mirongo mihahu, mvachimona Jesu wenenda dzulu ya bahari achimvaratira kahi za mashiua yao, nao mvachenjirwa ni woga. 20ala achimvambira, "Ndimi musogoheni." 21ndiho mvachimukubalia kpwenjira kahi za mashua, nayo mashua ichifika ufuoni mvarikokalamvenenda.22Siku iriyo tuira, ro kundi ra atu ririrokalaremire ng'ambo ya hiri ya bahari mvachona kukalamashua iriyokalaidzuka na anafunzie ndiyo mashua hacheye iriyokalahaho, wala Jesu kaihumirire kpwa kukalaanafunzi mveuka hachiyao. 23Idzaho, kpwekalana mashua zirizo ombola Tiberia hehi na mvariho arya mikahe bada ya Bwana kuivoyera na kulavya mumvera.24Mukutano mvariho gundua kukalaJesu na anafunzie kamvaho, mvachipanda kpwenye mashua zao mvachenda Kapernaumu kumutafuta Jesu. 25Mvariho mupata ng'ambo ya hiri ya bahari, mvachimuza, "Mwalimu, wekudza rini kuno?"26Jesu achimvajibu, achamba, "Jeri namvaambira, mwanitafuta, si kpwa kukala ya kuona miujiza, ala kpwa kukalamwerya mikahe muchekuha. 27Musitsumeni kpwa kutafuta chakurya chibanangikacho, ala tsumani chakurya cha uzima wa milele ambacho Mwana wa Adamu andamvapa, kpwa here Paba Mulungu adzimwikira muhuri.28Ndiho mvachimwambira, "Ni huhendedze ili huhende kazi ya Mulungu?" 29Jesu achijibu chiricho, "Ii ni kazi ya Mulungu: Kukalamumwamini iye ariye humwa."30Ndiho mvachimwambira, "Undahuhendera muujiza wani ili huwone na hukpwamini? Undahuhenderadze? 31Paba zehu mverya mana nyikani, here irivyo andikpwa, 'Wemvapa mikahe kula mulunguni mvarye."32Ndiho Jesu achimvajibu, "Jeri namvaambira, kaikalire Musa ariye mvapa mikahe kula dzulu Mulunguni, ala wekalani Paba amvapaye mikahe ya jeri kula mulunguni. 33kpwa here mukahe wa Mulungu ni uratu ulao mulunguni na kuupa uzima urimwengu." 34Ndiho mvachimwambira, "Bwana, hupe uo mukahe siku zosi."35Jesu achimvaambira, "Mimi ndimi mukahe wa uzima, adzaye kpwangu kandagwirwa ni nzala, na chila aniaminiye kandagwirwa ni chihu. 36ala nemvambira, mudzinona na kamudza niamini 37Chila nimupewaye ni Paba andanitua, na chila anituaye sindamwinga.38kpwa here nekudza kula Mulunguni, si kpwa kuhenda mahenzo gangu, ala mahenzo ga iye ariye nilakiza. 39Gaga ndigo mahenzo ga iye ariye nihuma, kukalanisitsuhe yoyosi ariye nipa ala niarere mpaka siku ya mwisho. 40kpwa here gago ndigo mahenzo ga Paba, kukalachila andiyemona Mwanawe na amwamini apate uzima wa milele nami nindamufufula siku ya mwisho."41Ndiho Ayahudi mvachikpwatya kunung'unika kpwa kukalawekalaadzamba, "Mimi ndimi mukahe uriolaviwa kula mulunguni." 42Mvachamba, "Yuno si Jesu mwana wa Josefu, ariye pabaye na mamaye hwamumanya? Ikaledze waamba, 'nekudza kula mulunguni'?"43Jesu achijibu achimvamba, "Richani kunung'unika kahi yenu. 44Kakuna awezaye kudza kpwangu labuda akale yuhumwa ni Paba, naye nindamufufula siku ya mwisho. 45Yeandikpwa kahi za manabii, 'Chila mutu andafundishwa ni Mulungu.' Chila mumwenga ariye andasikira na kudzifundisha kula kpwa Paba andanitua.46Sio kukalakuna yoyosi ariye wemona Paba, isihokalaalaaye kpwa Mulungu-wemona paba. 47Ujeri wenye, chila amwaminiye ana uzima wa milele.48Mimi ndiye mukahe wa maisha. 49Paba zenu mverya yo mana nyikani, na mvefa.50Uu ndio mukahe ulao kula mulunguni, ili mutu waweza akarya hata chidogo na asife. 51Ndimi mukahe uishio urioombola mulunguni. Andiye urya mukahe uu andaishi milele. Mukahe nindio ulavya ni mwiri wangu kpwa maisha ga urimwengu."52Ayahudi mvachipandwa ni more mvachanza kujibizana, mvachamba, "Yuno mutu andahupadze nyama za mwiriwe hurye?" 53Ndiho Jesu achimvambira, "Jeri namvambira, isihokalakpwa kuurya mwiri wa Mwana wa Adamu na munwe mulatsowe, kamundakalana uzima kahi yenu.54Yoyosi aryaye mwiri wangu na kuunwa mulatso wangu andakalana uzima wa milele, nami nindamu fufula siku ya mwisho. 55kpwa kukalamwiri wangu ndio chakurya cha jeri, na mulatso wangu ni chinywaji cha jeri. 56Yoyosi aryaye mwiri wangu na kunwa mulatso wangu wasala ndani yangu, nami ndani ye.57Here Paba aishiye arivyo nihuma, na here vyo ambavyo naishi kpwa kukala ya Paba, kpwa vivyo aryaye mwiri wangu, andaishi kpwa kukala yangu mimi. 58Uu ndio mukahe urio wekudza kula mulunguni, si here urio riwa ni paba zehu mvariorya na mvachifa. Andiyerya mukahe uu andaishi milele." 59ala Jesu wenena gaga kahi ya sinagogi arihokalaachifundisha Kapernaumu.60Ndiho anji a anafunzi mvariho sikira gago mvachamba, "Riri ni fumbo rifu; nani awezaye kurifumbula?" 61Jesu, kpwa kukalawemanya anafunzie vanong'onezana kuhusiana na gago, achimvauza, "Rino ravatsukiza?62Je muchimona Mwana wa Adamu apaavyo kuuya ko ariko kalakabla? 63Ni Roho ilavyayo uzima; mwiri kauna faida yoyosi. Maneno nidzigonena ni Roho, na ni uzima.64chisha bado kuna anjine enu kamva amini."kpwa kukalaJesu wemanya kula hangu mwanzo ni himvo kamvandamwamini na ni hiye andiye musaliti. 65Achamba, "Na ni kpwa kukala ii ndiho nichimvamba kakuna awezaye kunitua isihokalaakale yukubaliwa ni Paba."66kpwa kukala ya gago, afuasie anjine mvemuricha na kamvamutuire keheri. 67Ndiho Jesu achimvaambira ara kumi na eri, "Namwi mwamala kuatua?" 68Simioni Petero achimujibu, "Bwana, hwende kpwa ani? Una maneno ga uzima wa milele, 69na hudzigamini na hwamanya kukalandiwe mutakatifu wa Mulungu."70Jesu achimvambira, "Simvatsagulire mwi kumi na airi, na mumwenga wenu ni shetani?" 71Sasa iye wenena kumuhusu Judasi mwana wa Simioni Iskariote, kpwa here wekalandeye, kahi za mvara kumi na eri, ariye andemusaliti Jesu.

Chapter 7
1Baada ya gago Jesu achisafiri sehemu tafauti kahi ya Galilaya, kpwa kukalakahenzere kpwenda Judea kpwa kukala Ayahudi mvekalamvamutafuta mvamolage. 2Sasa, sherehe ya Ayahudi yekalayaratira.3Nduguze mvachimwambira, "Kulae kuku, enda Judea, ili anafunzio mvayone kazi uhendayo. 4Kakuna ahendaye chochosi kpwa siri chikalawatafuta kumanyikana lwazu. Uchihenda mambo gaga, dzike lwazu kpwa urimwengu."5kpwa kukalahata nduguze achilume kamvamwaminire. 6kpwa vivyo Jesu achimvambira, "Wakati wangu kaudzangwe, ala wakati wenu wakati wowosi u tayari. 7Urimwengu kauweza kumvatsukirirwa, ala wanitsukirira mimi kpwa kukalanashuhudia kuuhusu kpwamba mahendoge ni mai.8Enendani kpwenye sherehe; mino sindenenda kahi za sherehe ii kpwa kukalawakati wangu kaudzangwe ku timira." 9Bada ya kumvambira maneno gago, achisala Galilaya.10ala nduguze mvarihokalamvadzenda kahi za sherehe, naye achikpwera kuko chisiri. 11Ayahudi mvekalamvamutafuta kahi za iyo sherehe mvachamba, "Yuhiko yuno?"12kpwekalana masumuriro manji sana kahi ya makundi kumuhusu. Anjine mveamba, "Ni mutu mudzo."Anjine mvachamba, "Hata, watsuha atu." 13Idzaho kakuna ariye munena hadharani kpwa kogoha Ayahudi.14Sherehe irihokalaihehi kusira, Jesu achikpwera hekaluni achikpwatya kufundisha. 15Ndiho vichimvaangalaza Ayahudi, mvachamba, "Yuno mutu wamanyadze manji vino? Kasomere." 16Jesu achimvajibu achimvamba, "Mafundisho nimvapago si gangu, ni ga iye ariye nilakiza.17Chikalakuna mutu wahenza kuhenda mahendoge, andamanya mafundishoge, kalagala Mulunguni, ama nanena gangu. 18Yoyosi anenaye gakpwe, wadzitafutira utukufu, ala yoyosi atafutaye utukufu wa iye ariyemuhuma, mutu iye ni mujeri, wala kakosa utukufu ndaniye.19Musa kamvapire sheria? Idzaho kahana ta mumwenga wenu atuwaye zizo sheria. kpwa noni mwanitafuta munolage?" 20Kundi mvachijibu, "Una pepo muchafu. Amalaye kukolaga nani?"21Jesu achijibu achimvamba, "Nehenda kazi mwenga, na nyosi mweangalazika. 22Musa wemvapa kuhinwa (Sio kpwaamba yalaa kpwa Musa, ala yalaa kpwa akare enu), na siku ya sabato mwahineri mutu.23Chikalamutu andapashwa kuhinwa siku ya sabato ili sheria ya Musa isenderwe chinyume, sasa mbona mwatsukirwa kpwa kukalamino nehoza mutu siku ya sabato? 24Musihukumuni kulingana na muonekano wa mutu, hukumuni kpwa hachi."25Anjine ao kula Jerusalemu mvachamba, "Yuno seye mvamutafutaye kumolaga? 26Lolani, wanena lwazu, wala kamvamujibu chitu. Ikale hata atawala mvamanya kukalandiye Masihi, yawezekana? 27Idzaho hwamanya yuyu yulaa nahi. masihi Masihi achidza, kahundamanya ko alako."28Ndiho Jesu achomboza sauti kula kpwa hekalu, achifundisha na kpwamba, "Nyosi mwanimanya na mwamanya nilako. Sidzire kpwa kudzihuma mwenye ela kpwa iye ariye nihuma ni wa jeri, na kamumumanya. 29Namwamanya kpwa kukalanila kpwakpwe na ndiye ariye nihuma.30Mvachijeza kumugwira, ala kakuna ariyeweza kpwa kukala wakatiwe wekalakaudzangwekufika. 31ala anji kahi ya riro kundi mvachimwamini, na mvachamba, "Masihi achidza, je andahenda miujiza minji kushinda yo ahendayo yuno?" 32Mafarisayo mvachisikira makundi ga atu mvachinong'onezana kuhusu Jesu, na abomu a Makuhani na Mafarisayo mvachihuma askari akagwirwe.33Jesu ndiho achimvamba, "Nihamwenga namwi kpwa muda mufuhi, chisha niuye kpwa iye ariye nihuma. 34Mundanitafuta ala kamunda nona; ko nendako, kamundaweza kudza."35kpwa vivyo Ayahudi mvachinong'onezana, "Ni hiko endako yuno, ambako kahundaweza kumupata? Andenda kpwa mvario tsamukana kahi za Ayunani akamvafundishe ao? 36Ni neno rani rino anenaro kpwamba, 'Mundanitafuta ala kamundanona; nendako kamundaweza kudza'?"37Sasa, siku ya mwisho ambayo ndo nikukalabomu zaidi ya sherehe, Jesu achema na kpwa sauti bomu sana achamba, "chikalakuna yoyosi ariye na chihu, na adze kpwangu anwe. 38Aniaminiye mimi, here maandiko gambavyo, miho ya madzi ga uzima gandajera kula mwakpwe tumboni."39ala wegomba gago kuhusu Roho, ariye chila andiye mwamini mvandehochera; Roho wekalakadza laviwa kpwa kukalaJesu wekala kadzangwekutukuzwa .40Anjine kahi za kundi, mvariho sikira maneno gago, mvachamba, "Hakika yuyu ndiye Nabii." 41Anjine mvachamba, "Yuyu ndiye Masihi."ala anjine mvachamba, "kpwani Masihi yula Galilaya? 42Maandiko kagambakukala Masihi andakudza kula kpwa lukolo lwa Daudi na kula Bethelehemu, Daudi ariko kala?"43kpwa vivyo atu mvachigavikana haho kpwa sababuye. 44Anjine ao mvandekalamvemugwira, ala kakuna ta mumwenga ariye goloza mukono kumugwira.45Ndiho mvo askari mvachuya kpwa o makuhani abomu, na Mafarisayo mvachuzwa, "Mbona kamudzangwekumureha?" 46Mvachijibu, "Kakuna ta mumwenga ariyewahi kunena dza vivi"47kpwa vivyo Mafarisayo mvachimvauza, "Namwi mukengwa? 48Je kuna yoyosi kahi ya atawala ama Mafarisayo adziye mwamini? 49Isihokalakundi riri ambaro kamvamanya sheria, mvalaaniwa."50Nikodemo (Mumwenga wa Mafarisayo ariyekudza kpwakpwe mapema) achimvambira, 51"Je sheria yehu yahukumu mutu kabla umusikiza na kumanya ahendacho?" 52Mvachimujibu mvachimwamba, "We nawe ula Galilaya? Tafuta na undamanya kakuna Nabii ariyeombola Galilaya."53chisha chila mumwenga achenda kpwakpwe nyumbani, Jesu achenda mpaka murima wa Mizeituni.

Chapter 8
1Jesu achenda murima wa mizeituni. 2Madzacha sana, achuya hekaluni keheri, na atu mvosi mvachidza; achisagala achimvafundisha. 3Andishi na Mafarisayo mvachimurehera mwanamuche ariyekala yugwirwa uzinzini. Mvachimwika kahikahi.4Ndiho mvachimwambira, "Mwalimu, yuyu mwanamuche agwirwa wazini. 5Sasa, kahi za sheria, Musa wehwamuru humvapigee mawe atu dza mvamva; we wambadze chivyako?" 6Mvemwambira vivyo ili kumuhega ndio mvapate jambo ra kumuhukumu, ala Jesu weshutama achandika mutsangani na chala.7Mvarihokalamvenderera kumudadisi, achema achimvauza, "Iye asiye na dambi kahi yenu akale wa kpwanza kutsuha iwe amupige." 8Achuya kushutama, na kpwandika mutsangani na chalache.9Mvarihosikira maneno gago, mvachuka mumwenga baada ya munjine, kpwanzira ariyekalamukomu zaidi ya osi. chisha Jesu ashisala hacheye, na ye mwanamuche ariyekalayukahi kahi. 10Jesu achema achimwambira, "Mwanamuche, mvahiko mvadzokushitaki? Kakuna hata mumwenga adziye kuhukumu?" 11Achimwamba, "Kakuna, Bwana."Jesu achimwamba, "Hata mimi sinda kuhukumu. Enenda na usihende dambi keheri."12Keheri, Jesu achimvanenera, achimvamba, "Mimi ndimi mulangaza wa urimwengu; anituaye mimi kandatsembera chizani ela andapata mulangaza wa maisha." 13Mafarisayo mvachimwamba, "Wadzishuhudia mwenye; ushuhudao si wa jeri."14Jesu achimvajibu achimvamba, "Hata nichidzi shuhudia mwenye, ushuhuda wangu ni wa jeri. Namanya nilako na nendako, ala mwimwi kamunimanya nilako ama nendako. 15Mwahukumu kulinganan na mwiri; mino sihukumu mutu. 16ala nichihukumu, hukumu yangu ni ya jeri kpwa kukalasi hachiyangu, ela ni hamwenga na Paba ariye nihuma mimi.17Ndio, na kahi za sheria yenu yamba ushuhuda wa atu eri ni wa jeri. 18Ndimi nishuhudiaye kunihusu, na Paba ariyenihuma washuhudia kunihusu."19Mvachimwamba, "Yuhiko ye Pabayo?"Jesu achimvajibu, "Kamunimanya mimi wala iye Paba; kalaho mundenimanya mimi, mundemumanya hata iye Paba naye." 20Wenena gaga maneno arihokalayuhehi na hazina, arihokalawafundisha hekaluni, ala kakuna ariyemugwira kpwa here wakatiwe wekala kaudzangwekufika.21kpwa vivyo achimvambira keheri, "Mino nenenda; mundanitafuta na mundafa dambini. Nendako mimi, kamuweza kudza." 22Ayahudi mvachuzana, "Andadzolaga? Iyo ndio kukala wamba, 'Nendako kamuweza kudza'?"23Jesu achimvambira, "Mula na tsini; mino nila na dzulu. Mu a urimwengu uu; mino si wa urimwengu uu. 24kpwa vivyo, Nemvambira kukalamundafa kahi ya dambi zenu. Labda muamini kukala ndimi, mundafa dambini."25Ndiho mvachimuza, "kpwani we uani?"Jesu achimvajibu, "Vivyo nidzivyo mvaambira kula mwanzo. 26Nina manji ga kunena na kuhukumu kuahusu. ala, iye ariye nihuma ni mujeri; na go nirigo sikira kula kpwakpwe, ndigo niambirago urimwengu." 27Kamvaelewere wekalawanena kuhusu ye Paba.28Jesu achamba, "Muchidza mwenula Mwana wa Adamu, ndiho mundiho manya kukala ndimi, na kukala sihenda chochosi mimi mwenye. Here Paba arivyo nifundisha, nanena gaga. 29Ariyenihuma huhosi, na kadzangwekuniricha hachi yangu, kpwa kukala siku zosi nahenda go gamu hamirago." 30Hali Jesu achinena gago, anji mvachimwamini.31Jesu achimvambira ao Ayahudi mvarokalamvadzimwamini, "Muchisala kahi za neno rangu, be mundakalaanafunzi angu a jeri; 32na mundaumanya ujeri na ujeri undamvaika huru." 33Mvachimujibu, "Sino hu lukolo lwa Ibrahimu, na kahudzakala atumwa wa yoyosi; wawezadze kpwamba, 'Mundaikpwa huru'?"34Jesu achimvajibu, "Jeri, jeri, namvambira, yoyosi ahendaye dambi, ni mutumwa wa dambi. 35Mutumwa kasala nyumbani milele; isihokalamwana. 36kpwa vivyo, Mwana achimvaika huru, be mundakalahuru jeri.37Namanya kukalamu lukolo lwa Ibrahimu; mwatafuta nafasi munolage kpwa kukalaneno rangu karina nafasi mwenu. 38Nanena nidzigo gaona na Paba, namwi hendani go murigo gasikira kula kpwa Paba yenu."39Mvachimujibu mvachimwamba, "Paba yehu ni Ibrahimu."Jesu achimvambira, "kalaho mu ana a Ibrahimu, mundehenda ga Ibrahimu. 40ala mwi, sasa mwatafuta kunolaga, mutu nidziyemwambira ujeri nidziosikira kpwa Mulungu. Ibrahimu kagahendere gaga. 41Mwahenda go gahendwago ni Paba yenu."Mvachimwambira, "Kahuvyalirwe kahi za uzembe na uzinzi; huna Paba mumwenga: Mulungu."42Jesu achimvambira, "kalaho Mulungu wekala Paba yenu, mundenihenza, kpwa here nalaa kuko kpwa Mulungu na nihaha; kpwa here sidzirehere mwenye, isohala wenihuma. 43Mbona kamwelewa maneno gangu? Je ni kpwa kukala kamunisikira. 44Mwimwi mu a iye Paba yenu, shetani, na mutayari kuhenda go ahenzago iye. Wekalamolagi hangu kula mwanzo na kaweza kpwema na ujeri kpwa kukalakana ujeri ndaniye. Achinena ulongo, waunena kula kpwa haliye kpwa kukalani mulongo na ndiye Paba wa ulongo.45ala, kpwa kukalananena ujeri, kamunamini. 46Nani kahi yenu anishuhudiaye kukalana dambi? Nichinena ujeri, kpwanoni kamunamini? 47Iye ariye ni wa Mulungu wasikira maneno ga Mulungu; kamumvasikira kpwa kukalakamua Mulungu."48Ayahudi mvachijibu mvachimwamba, "Kahunena ujeri kukalawe u Musamaria na una pepo muchafu?" 49Jesu achimvajibu, "Sina pepo, ala namuheshimu Paba, namwi kamuniheshimu.50Sitafuta kutukuka; kunaye atafutaye na kuhukumu. 51Amini, Amini namvambira, yoyosi andiye tii neno rangu, kandafa."52Ayahudi mvachimwambira, "Sasa humanya jeri una pepo. Ibrahimu na Manabii mvefa; ala we wamba, 'Yoyosi andiye tii neno rangu, kandafa.' 53Uwe kumubomu kumushinda Paba yehu Ibrahimu ariyefa, umubomu? Manabii nao mvachifa. We wadzihenda u ani sana?"54Jesu achimvajibu, "Nichidzitukuza, utukufu wangu sichitu; ni Paba anitukuzaye-iye mumwariye ni Mulungu wenu. 55Kamudzangwekumumanya, ela mino namumanya. chikala nindamba, 'Simumanya,' Nindakaladza mwimwi, mulongo. ala, Namumanya na natii nenore. 56Paba yenu Ibrahimu wesherehekea ariho ona siku yangu; weyona na achifurahi."57Ayahudi mvachimwambira, "Hata kudzangwekufika miaka hamusini ala wamba wemona Ibrahimu?" 58Jesu achimvamba, "Amini Amini namvaambira, kabla Ibrahimu akaleko,ni mimi." 59Ndiho mvachitsola mawe mvachimutsuhira, ala Jesu wedzifitsa na achombola hekaluni.

Chapter 9
1Sasa Jesu arihokala watsupa, achimona mwanamulume ariyekala chipofu hangu kuvyalwakpwe. 2Anafunzie mvachimuza, "Mwalimu, nani ariye henda dambi kahi ya yuno na avyazie, ta ichimufisha yuno kuvyalwa chipofu?"3Jesu achimvajibu, "kahana ariyehenda dambi kahi yao, ala kpwa kazi ya Mulungu yonekane kpwa haliye. 4Ni lazima huhende kazi ya iye ariye nihuma mutsana. Usiku wadza kakuna mutu andiyeweza kuhenda kazi. 5Nichikalabado ni urimwenguni, ndimi mulangaza wa urimwengu."6Bada ya Jesu kunena gago, achitsitsa mahe mutsangani, achitengeza udongo na mahege, achimuhaka matsoni. 7Achimwambira, "Enda ukaoge uso chisima cha Siloamu"(Tafsiriye ni "adziyehumwa"). kpwa vivyo ye mwanamulume achenda, achoga, achuya waona.8Ndiho majiranie na anjine mvariokalamvamona kabla achikalawavoyavoya mvachuza, "Yuno mutu seye arekalo achisagala na kuvoyavoya?" 9Anjine mvachamba, "Ndeye."Anjine mvachamba, "Seye ala mvahalana."ala mwenye achamba, "Ndimi."10Mvachimwambira, "Sasa matsogo gefugulwadze?" 11Achimvajibu, "Mwanamulume ehewaye Jesu wetengeza udongo achinihaka matsoni chisha achinamba, 'Enda Siloamu ukaoge.' Ndiho nichenda nichoga, nami nichipata uwezo wa kona." 12Mvachimuza, "Yuhiko?"Achimvajibu, "Simanya."13Mvachimuhirika kpwa Mafarisayo. 14Sasa yekalani siku ya sabato Jesu ariho muhaka tohe na kumuhoza. 15Mafarisayo kpwa mara ya hiri mvachimudadisi wepatadze kona. Achimvambira, "Wenipatikira tohe matsoni, nichenda oga, na sasa naona."16Mafarisayo anjine mvachamba, "Yuyu mwanamulume koe kpwa Mulungu kpwa kukala kaheshimu Sabato."Anjine mvachamba, "Yawezekanadze mutu mwenye dambi kuhenda mambo dza gago?"kpwa vivyo kuchikalana mugaviko kahi yao. 17Ndiho mvachimuza ye chipofu, "We wambadze kumuhusu mbolereye mutu, kpwa kukala wekufugula matso?"Achimvamba, "Ni Nabii." 18Ayahudi bado kamvaaminire kukalaeti wekalani chipofu vino waona mpaka mvachieha avyazie.19Mvachiauza avyazie, "Yuno ni mwana wenu mwariye wekalani chipofu? Ikaledze sasa waona?" 20Avyazie mvachiajibu, "Hwamanya kukalayuyu ni mwanawehu na wevyalwa chipofu. 21ala vyekaladze hata vino waona, kahumanya, na nani ariye mufugula matso, pia kahumumanya. Muzeni mwenye, ni mutu muzima. Waweza kudzeleza."22Azazie mvemvajibu vivyo, kpwa kumvogoha Ayahudi. kpwa here mvekalamvakubaliana kukalayoyosi andamukiri kukalandiye Masihi mvandamumutsuhakanze ya sinagogi. 23kpwa kukala ya vivyo, avyazie mvachamba, "Ni mutu muzima, muzeni."24kpwa vivyo, mara ya hiri, mvachimweha keheri iye ariyekalachipofu mvachimwamba, "Mupe utukufu Mulungu. Hwamanya iye ariye kuhoza ni mwenye dambi." 25Ndiho ye mutu achimvajibu, "Simanya chikala ni mwenye dambi. Chitu nimanyacho ni kukala: Nekalachipofu, vino naona."26Ndiho mvachimuza, "Wekuhendadze? Wegafuguladze go matso?" 27Achimvajibu, "Nidzimvambira kare, kamusikizire! kpwa noni mwamala mugasikire keheri? Namwi kamumala kukalaanafunzie. Sevyo?" 28Mvachimuhutu mvachimwamba, "Mwanafunziwe ni uwe, fino hu anafunzi a Musa. 29Hwamanya kukalaMulungu wenena na Musa, ala kahumumanya yula nahi yuyu."30Ye mwanamulume achimvajibu achimvamba, "kpwa noni rino jambo ni ra kpwashangaza, kukalamwimwi be kamumanya yuyu mutu yula nahi, na ndiye ariye nifugula matso. 31Hwamanya kukalaMulungu kasikiza enye dambi, ala mutu achimwabudu Mulungu na kuhenda mahenzoge, wamusikiza.32Hangu urimwengu wanze, kaidzawahi kusikika kukalamutu wefugula matso ga munjine ariyevyalwa chipofu. 33kalaho yuyu mutu kombolere kpwa Mulungu, kandeweza kuhenda rorosi." 34Mvachimujibu mvachimwamba, "Wevyalwa kahi ya dambi, chisha wahufundisha?"Mvachimomboza nze.35Jesu achisikira yudzombozwa kahi ya sinagogi. Achimutafuta achimuza, "Je, wamwamini Mwana wa Adamu?" 36Achimujibu achimuza, "Ni hiye ye, Bwana, ili nimwamini?" 37Jesu achimwamba, "Udzimona, na ndiye anenaye nawe vivi." 38Ye mutu achijibu, "Bwana, naamini,"achimwabudu.39Jesu achamba, "kpwa ajili ya hukumu, nekudza urimwenguni ili mvario kamvaona, mvapate kona, na mvaonao mvakale vipofu." 40Mafarisayo anjine mvariokalahehi naye mvachigasikira maneno gago mvachimuza, "fino naswi hu vipofu?" 41Jesu achimvajibu, "chikala mu vipofu kamundekalana dambi, ala sasa mwamba, 'Hwaona,' ndiho dambi zenu munazo.

Chapter 10
1"Amini, Amini, namvambira, iye asiye enjira kuchirira lango ra chaa cha ng'onzi, ala wakpwera kpwa njira nyinjine, iye mutu ni mwevi na munyang'anyi. 2Enjiraye kuchirira lango ndiye murisa wa ng'onzi.3Murinda lango nikumu fugulira. Ng'onzi mvakamusikira sauti, na nikumveha ng'onzi chila mwenga kpwa dzinare na kumvalongoza nze. 4Achidza mvombozanze osi, nikuchira mbere kukumvalongoza, nao ng'onzi nikumutua nyuma, kpwa kukalamvamumanya sautiye.5Kamvandawahi kumutua mutu mvasemumanya ela mvandamwepuka, kpwa here kamvamanya sauti ya atu ajeni." 6Jesu wenena gago chimafumbo, ala kamvelewere go arigokalaachimvambira.7Ndiho Jesu achimvambira keheri, "Amini, Amini namvambira, ndimi lango ra ao ng'onzi. 8Mvosi mvariokudza mbere yangu ni evi na munyang'anyi, ala ng'onzi angu kamvamvasikizire.9Mimi ndimi riro lango. Chila andiye enjira kuchirira mimi, andaokolwa; andenjira na kombola na andapata mariso 10Mwevi kadza isihokalaadze aeye na olage na kubananga. Mino nekudza ili mvapate uzima na mvakale nawo tele.11Mimi ndiye murisa mudzo. Murisa mudzo nikulavya maishage kpwa ajili ya ng'onzize. 12Murisa wa kpwajiriwa si murisa mudzo na ng'onzi simaliye. Achona kuro mwatsakani wadza, waricha ng'onzi ye wachimbira, kuro watsakani wavagwira na kumvatawanya ng'onzi. 13Wachimbira kpwa kukala iye ni mwajiriwa kpwa vivyo kamvajali ng'onzi.14Ndimi murisa mudzo, na ng'onzi angu namvamanya, namvo mvanimanya. 15Paba wanimanya, nami namumanya, nami naulavya uzima wangu kpwa ajili ya ng'onzi. 16Nina ng'onzi anjine ambamvo si a chaa chichi. Ni lazima pia niarehe, namvo mvandanisikira sauti yangu pia ili mvakale kundi mwenga tsini ya murisa mumwenga.17ii ndio kukala Paba wanihenza: Nalavya uzima wangu ili niupate keheri. 18Kakuna awezaye kuuhala kula kpwangu, isihokalamimi mwenye naulavya uzima wangu. Nina uwezo wa kuulavya, na nina uwezo wa kuuhala keheri. Nihochera amuri ii kula kpwa Paba."19kpwa mara injine, Ayahudi mvachigavikana kpwa kukala ya maneno gago. 20Anji ao mvachamba, "Ana pepo muchafu na akilize kazi tototo. Mbona mwamusikiza? 21Anjine mvachidadisi, "Gaga si maneno ga mutu adziyepagawa ni pepo. Shetani waweza akafugula chipofu matso?"22Wakati wa sherehe ya kpwikpwa wakfu kpwa Jerusalemu. Yekalamusimu wa mvula, 23naye Jesu wekalawenda kuno na kura ndani ya hekalu ukumbi wa Sulemani. 24Ndiho Ayahudi mvachimuzunguluka mvachimwambira, "kpwa muda wani undahuricha kahi za shauku? kalandiwe Masihi, be hwambire kare lwazu lwazu."25Jesu achimvajibu, "Nemvambira, ala kamwamini. Kazi nizihendazo kpwa dzina ra paba, zanishuhudia mimi. 26Ela kamwamini kpwa kukalakamu kahi za ng'onzi angu.27Ng'onzi angu mvasikira sauti yangu; Namvamanya, namvo mvaitua. 28Namvapa uzima wa milele; kamvandafa wala kakuna andenihoka mikononi.29Paba, ariyenipa, ni mubomu kuriko anjine osi, na kakuna awezaye kumuhoka mikononi mwakpwe. 30Mimi na iye Paba hu umumwenga." 31Ndiho Ayahudi mvachitsola mawe keheri kumala kumupiga.32Jesu achimvajibu, "Nidzimvonyesa kazi nyinji mbidzo kula kpwa iye Paba. Ni hiyo kahi ya zo imvahendayo munipige mawe?" 33Ayahudi mvachimujibu, "Kahukupiga mawe kpwa ajili ya kaziyo yoyosi mbidzo, isihokalakufuru, kpwa kukalauwe, uriye mwanadamu, wadzihenda kukalau Mulungu."34Jesu achimvajibu, "Je, kaidza andikpwa kahi za sheria zenu, 'Nichamba, "Mwimwi mu milungu""? 35Chikala wemveha milungu, neno ra Mulungu rekudza kpwa ani (na neno kariweza rikavunzwa), 36Mwamwambira iye ariye tenganishwa ni Mulungu ndio achimuhuma urimwenguni, 'wakufuru,' kpwa kukalanidzamba, 'Mimi ni mwana wa Mulungu'?37Chikala mimi sihenda kazi ya Paba, musiniamini. 38Ela ichikala nahenda, hata musiho namini, be aminini kahi za zizo kazi nizihendazo ili mumanye na kpwelewa kukala iye Paba yundani yangu nami ni ndaniye." 39Mvachijeza kumugwira, ala achimva honyoka mikononi mwao.40Achenda zakpwe keheri mbere ya Jordani mpaka hatu ambaho Johana wekalaachibatiza mwanzo, achikalakuko. 41Anji mvachimutua mvachimwamba, "Johana jeri kahendere ishara, ala gosi Johana arigoamba kumuhusu yuyu mutu ni ga jeri." 42Anji mvemwamini kuko.

Chapter 11
1Mutu mumwenga kpwa dzina wekala mukongo. Wekala yula Bethania, chidzidzi chiricho ombolera Mariamu na nduguye Matha. 2Ni Mariamu ni iye ariye muhaka Bwana mafuha chisha achimufuta na nyereze, ariye nduguye, Lazaro wekalawalumwa.3Ao madada eri mvachihuma ujumbe kpwa Jesu, wa kpwamba, "Bwana, lola, ye umuhenzaye be nimukongo." 4Jesu ariho sikira vivyo, achamba, "Uo ukongo si wa kumolaga ela ni kpwa utukufu wa Mulungu ili Mwana wa mulungu akaweze kutukuzwa kpwa uwo ukongo."5Sasa Jesu wemuhenza Matha, dadawe na Lazaro. 6kpwa vivyo arihosikira kukalaLazaro ni mukongo, Jesu wekalasiku mbiri zaidi hahorihokala. 7Kisha bada ya vivyo, achimvambira anafunzie, "Hindeni Judea keheri."8Anafunzie mvachimwambira, "Mwalimu, Ayahudi mvejeza kukupiga mawe, vino wamala kuuya kuko keheri?" 9Jesu achimvajibu, "Mutsana kauna masaa kumi na meri? Mutu achenenda mutsana kadzikpwala, kpwa kukalawaona kpwa mulangaza wa urimwengu.10Hata vivyo, achenenda usiku, andadzikpwala kpwa kukala mulangaza manawo." 11Wenena gaga maneno, naye bada ya gago, achimvamba, "Musena wehu Lazaro yurere, ala nenenda ili nikamulamuse."12Anafunzie ndiho mvachimwambira, "Bwana, kalayurere, andalamuka." 13Sasa Jesu wekala wagomba kuhusu chifoche Lazaro, ala mvachifikiria wanena kuhusu kulala koya. 14Ndiho Jesu achimvambira lwazu, "Lazaro yudzefa.15Nina raha, kpwa ajili yenu, kukala sikalireho ili muweze kpwamini. Hindeni kpwakpwe." 16Tomaso, ariyekalaachehewa Pacha, achimvambira anafunzi anzie, "Nahendeni naswi, hukafe naye Jesu."17Jesu arihofika, achimupata Lazaro kare yukala mbiriani kpwa siku nne. 18Sasa Bethania yekalani hehi na Jerusalemu, here kilomita mbiri vivi. 19Ayahudi anji mvekalamvadzimutua Matha na Mariamu, kumufariji kpwa kukala ya chifo cha ndugu yao. 20Ndiho Matha, arihosikira Jesu wadza, achombola kpwenda muhochera, ala mariamu achisala nyumbani.21Matha achimwambira Jesu, "Bwana, kalaho wekalauhaha, ndugu yangu asindefa. 22Hata vivi, chisha namanya chochosi undicho muvoya Mulungu, andakupa." 23Jesu achimwambira, "Nduguyo andalamuka keheri."24Matha achimwambira, "Namanya kukalaandalamuka siku ya mwisho ya ufufulo." 25Jesu achimwambira, "Mimi ndiye uo ufufulo na uzima; yoyosi andiye niamini, hata achifa, chisha andaishi; 26na yoyosi aishiye na kuniamini, kandafa. Je wagaaminigo?"27Achimwambira Jesu, "Ndio, Bwana, naamini kukalandiwe Masihi, Mwana wa Mulungu ariyekudza urimwenguni." 28Arihokalayugomba gago, achenda achimweha nduguye Mariamu kanda. Achimwamba, "Mwalimu yukudza wakpweha." 29Arihosikira gago, Mariamu achema haraka achenda.30Sasa Jesu wekala kadzangwekufika kahi ya chidzidzi chao wekalabado achere ho mvariho onana na Matha. 31Sasa Ayahudi, mvariokalamvahamwenga naye kumufariji, mvariho mona Mariamu kpwa upesi yudzuka yudzombola, mvachimutua, mvachifikiria wekalawenda ko mbirani akarire. 32Mariamu arihofika ho hatu arihokalaJesu na kumona, achigwa maguluni hakpwe na kumwambira, "Bwana, kalaho wekalauhaha, ndugu yangu asindefa."33Jesu arihomona warira kpwa utsungu, hamwenga na Ayahudi mvariokalamvadzenda naye, achitaabika sana rohoni na kufadhaika; 34achimvauza, "Mudzimulazahi?"Mvachimujibu, "Bwana, nzo ulole." 35Jesu achirira.36Ndiho Ayahudi mvachamba, "Lolani jinsi arivyo muhenza Lazaro!" 37ala anjine mvachamba, "kpwani yuno mutu ariyekalaachihoza vipofu, wekalakaweza kumuhoza yuno Lazaro asife?"38Ndiho Jesu keheri, kpwa mbazi nyinji ndaniye, achenda hadi mbirani. Sasa yekalani pango, na iwe bomu rifinikpwa. 39Jesu achamba, "Ruseni ro dziwe."Matha, nduguye ariyefa Lazaro, achimwambira Jesu, "Bwana, kufikira sasa mwiriwe ukpwatya kola, kpwa here wefa siku nne zidzizo tsupa." 40Jesu achimwambira, "Simvambirire kukala chikala mundaamini mundona utukufu wa Mulungu?"41kpwa vivyo mvachusa ro iwe. Jesu achenula matso dzulu achamba, "Paba, namumvera kpwa kunisikiza. 42Namanya siku zosi wanisikiza, ala ni kpwa kukala ya kundi ra atu mvadzionizunguluka haha ndiho nanena gaga, ili mvakaamini kukalandiwe uriye nihuma."43Ariho marikiza kunena gago, achimweha kpwa sauti ya dzulu, "Lazaro, ombola!" 44Lazaro achombola; mikono na magulu ifungwa na nguo, na usowe ufungwa na nguo. Jesu achimvambira, "Mufuguleni mumuriche enende."45Ndiho anji a Ayahudi mvariokalamvakudza kpwa Mariamu mvachona go Jesu arigo gahenda, mvachimwamini. 46ala anjine ao mvachenda kpwa Mafarisayo kumvaambira mambo Jesu arigo gahenda.47Ndiho makuhani abomu na mafarisayo mvachikusanyika hamwenga mvachuzana, "Hundahendadze? yuyu mutu wahenda miujiza minji. 48Huchimuricha vivi, atu mvosi mvandamwamini; Arumi mvandadza mvahale midzi yehu na taifa rehu."49Hata vivyo, mumwenga kahi yao, Kayafa, ariyekalandiye kuhani mubomu mwaka uo, wemvambira, "Kamumanya chitu. 50Yaani kamona ni baha mutu mumwenga kufa kpwa ajili ya anjine kuriko taifa zima rangamike."51Sasa gaga kaganenere kula ndaniye. Chinyumeche, kpwa kukalandiye ariyekalakuhani mubomu mwaka uo, wekalawatabiri kukalaJesu andafa kpwa ajili ya taifa zima; 52na si kpwa taifa tu, ala kpwa ana a Mulungu ambamvo mvatawanyika, kukusanywa keheri hamwenga. 53kpwa vivyo kula siku iyo, mvachipanga kumolaga Jesu.54Jesu kawahire kpwenenda lwazulwazu keheri kahi ya Ayahudi, ala wedzitenga achenda intsi hehi na nyika mudzi wehewao Efraimu. Achiishi na anafunzie haho. 55Sasa pasaka ya Ayahudi ichikalayaratira, anji mvachikalamvenda dzulu Jerusalemu kabla iyo siku ya Pasaka ili mvakadzitakase.56Mvekalamvamutafuta Jesu, kuno mvachinong'onezana kuno mvemire kpwenye hekalu, "Mwafikiriani? Mwadhani kandadza kahi za sherehe?" 57Sasa makuhani abomu na mafarisayo mvekalamvalavya amuri kukalayoyosi ariyewamanya ariko Jesu, akamvambire ili mvamugwire.

Chapter 12
1Siku tandahu kabila ya pasaka, Jesu wekpwenda Bethania, arikokalaLazaro, iye ariye mufufula kulaa kahi za afu. 2Be mvachimwandarira chakurya cha dziloni kuko na Martha achihumikiira, wakati uo Lazaro wekalamumwenga wao wa ao mvariosagala mezani hamwenga na Jesu. 3chisha Mariamu achihala ratili ya manukato gariyotengenezwa kpwa nardo safi, yenye thamani bomu, achimuhaka Jesu maguluni, na kumufuta magulu kpwa nyereze, nyumba yosi yeodzala khungu ya manukhato.4Yuda Iskariote, mumwenga wa aratu anafunzie, ariye ndiye angemusaliti Jesu, achamba, 5"kpwanoni manukato gano gasingekuzwa kpwa dinari magana mahahu na mvakapewa muchia. 6Naye wegagomba gaga, si kpwa kukalawahurumia achia, ala kpwa kukala wekalamwevi, iye ndiye ariyebwira mufuko wa pesa na wekalaachihala baadhi ya virivyoikpwa mumo kpwa ajiliye mwenye.7Jesu achamba, "Muriche aike aricho nacho kpwa ajili ya siku yangu ya mazishi. 8Achia mundakalanao siku zosi, ala kamundakalanami siku zosi."9Be umati mubomu wa ayahudi mvepata kumanya kukalaJesu yu kuko, nao mvachidza, si kpwa ajili ya Jesu tu, ala mvamone lazaro ariye Jesu wemufufula kulaa kpwa afu. 10Nao abomu a makuhanimvachihenda mashauri ili mvamolage Lazaro, 11kpwa kukalakpwa ajiliye anji kahi za ayahudi mvekpwenda zao na mvachimwamini Jesu.12Na siku iriyotuiriza umati mubomu mvekudza kpwenye sikukuu, mvarihosikira kpwamba Jesu andadza Yerusalemu, 13Mvehala mamvungo ga mihi ya kumulaki na kupiga kululu, "Hosana! adzibarikiwa iye adzayekpwa dzina ra Bwana, Mfalme wa Israeli."14Jesu wemupata mwanapunda achimupanda: here viratu arivyo andikpwa. 15Usogohe binti Sayuni, lola, Mfalumeo wadza adzipanda mwana punda."16Anafunzie kamvagaelewere mambo gaga haho mwanzo, ala Jesu arihotukuzwa, ndiho mvarihokumbuka kukalamambo gaga geandikirwa iye na kpwamba mvehenda mambo gaga kpwakpwe.17Be riratu khundi ra atu mvariokalahamwenga na Jesuwakati arihomweha Lazaro kula mbirani, mvachishuhudia kpwa anjine. 18Na yekalakpwa kukala ili pia kpwamba kundi ra atu vekpwenda kumulaki kpwa kukalamvesikira kukalaadziihenda ishara iyo. 19Mafarisayo mvachinenezana ao kpwa ao, "Lola, vivi kamuwezakuhenda rorosi; lola, urimwenga ukpwenda kpwakpwe."20Vivi baadhi ya ayahudi mvekalamiongoni mwa aratu mvariokalamvachenda kuabudu kpwenye sikukuu. 21Aa mvenwebdera Filipo, ariye weombola Bethsaida ya Galilaya, mvachimuvoya mvachamba, "Bwana, sisi hwatamani kumwona Jesu." 22Filipo achenenda mwambira Andrea. Adrea na Filipo mvachenda na kumwambira Jesu.23Jesu achiajibu, achamba, "saa idzifika kpwa mwana wa Adamu kutukuzwa. 24Amini amini namvaambira tembe ya ngano isihogwa kahi za itsi ikafa, nikukalavivyo vivyo hachete, ala ichifa, indavyala mazao manji.25Iye ahenzaye uzimawe andamvaangamiza ala iye atsukirirwaye uzimawe kahi za urimwengu uu andausalimisha hata uzima wa kaare na kare. 26Mutu yoyosi achinihumikira mimi na anitue, nami niriho, ndiho na mtumishi wangu andakalaho, mutu yoyosi achinihumikira, paba andamutala.27Sasa roho yangu idzifadhaika: nami nineneni? Paba, uniokole kahi za saa ii?ala ni kpwa kusudi ii nidziifikira saa ii. 28Paba, ritukuze dzinaro, "chisha sauti ichidza kulaa Mulunguni na kugomba, "Nidziritukuza na nindaritukuza keheri." 29Be mkutano urioema hehi naye mvachisikira, achinena kukalakudzikalangurumo, anjine mvegomba, "malaika adzinena naye."30Jesu achijibu na kpwamba, "Sauti ii kaidzire kpwa kukala yangu, ala kpwa kukala yenu. 31Sasa hukumu ya urimwengu uu ihaho; sasa mubomu wa urimwengu uu andatsuhiwa konze.32Nami nichenulwa dzulu ya tsi, nindamvavuha vosi kpwangu. 33Weganena gaga gosi kuonyesa andivyo fa.34Makutano mvachimujibu, "Sisi hudzisikira kahi za sheria ya kpwamba masihi andadumu mpaka milele. Nawe wambadze "Mwana wa Adamu lazima enulwe dzulu yuno mwana wa mutuni hiye? 35Be Jesu achimvambira, "mulangazaza uchereko hamwenga namwi muda muchache tsemberani kpwa kukalamunao mulangazaza, ili kpwamba chiza chisidze chikavaweza. iye aendaye chizani kamanya endako. 36Bado munao mulangazaza, uaminini mulangazaza uo ili mupate kukalaana a mulangazaza. "Jesu weganena gaga na chisha achenda zakpwe achidzifitsa mvasimone.37Idzaho Jesu wehenda ishara nyinji namna iyo mbere yao, bado khamvamwaminire. 38Richitimira neno ra nabiiIsaya, arironena, "Bwana nani ariyesadiki habari zehu? Na mukono wa Bwana wefunurira ani?"39Ndio kukala ao kamvaminire, kpwa here Isaya wenena keheri. 40Adziapofusha matso, na adziihenda mioyo yao kalamigumu, Vasidze mvakaona na matso gao na mvakafahamu kpwa mioyo yao na vakagaluka nami nikamvahoza."41Isaya wenena maneno gago kpwa kukalawewona utukufu wa Jesu na achinena habarize. 42ala hata abomu anji mvemwamini Jesu, ala kpwa kukala ya mafarisayo, kavakirire ili mvasidze mvakaingwa kulaa kpwa masinagogi. 43Mvehenza nguma za anadamu kuriko nguma zombolazo kpwa Mulungu.44Jesu achomboza sautina kugomba, "iye anaminiye mimi, kanamini mimi hacheye ala na iye ariyenihuma mimi. 45Naye anonaye mimi wamona iye ariyenihuma.46Mimi nidzikudza here mulangazaza urimwenguni ili chila mutu aniaminiye mimi, asikale chizani. 47Chikalamutu yoyosi andagasikira maneno gangu ala asigagwire, mimi simuhukumu, kpwa here sidzire ili niuhukumu urimwengu, ala niwokole urimwengu.48Iye anikahalaye mimi na kagakubalire manneno gangu, annaye amuhukumuye neno riro nirirorinenna ndiro ringeromuhukumu siku ya mwisho. 49kpwa here mimi sinenere kpwa nafsi yangu tu,ala ni paba ariyenihuma, iye mwenye adzinihuma ningagonena ningegomba. 50Nami namanya kukalalakizore ni uzima wa kare na kare be gago ninenago mimi-here paba arivyonambira ndivyo ninenavyo.

Chapter 13
1Sasa kabla ya sikukuu ya pasaka, kpwa kukala Jesu wefahamu kukalasaa ye ifika ambayo andaombola kahi za dunia ii kpwenda kpwa paba, achikalaadzimvahenza atue ambao mvekaladuniani wemvahenza mpaka mwisho. 2Ichikalatayari ibilisi wekalaadzika mwanzo kahi za moyo wa Yuda isikariote, mwana wa Simoni, kumusaliti Jesu.3Jesu wefahamu kukalapaba adzika vitu vyosi kahi za mukonowe na kpwamba adzombola kpwa Mulungu na wekalaanenenda keheri kpwa Mulungu. 4Weuka chakuryani na achihandkika tsi vazire ra konze. chisha achihala taulo achidzifunga. 5chisha achenjiza madzi kahi za bakuli na achanza kuojesa magulu anafunzie na kuafuta na taulo ambayo wedzifunga.6Achidza kpwa Simoni Petero, na Petero achimvambira, "Bwana, unahenza kunojesa magulu gangu?" 7Jesu achijibu na kuambira, "Muhendaro kamurimanya sasa, ala mundaelewa baadaye" 8Petero achimwambira, "Kundanojesa magulu gangu kamare"Jesu achijibu, "Ichikalasindakojesa, kundakalana sehemu hamwenga na mimi." 9Simoni Petero achimwambira, "Bwana usinojese magulu gangu tu ala hata na mikono na chitswa changu."10Jesu achimwambira, "Yoyosi ariye adzoga kare kamala koga isihokalamaguluge na akalasafi mwiriwe wosi, mwimwi mudzikalasafi, ala si mwosi." 11(kpwa kukalaJesu wemanya yuyatu angemusaliti ii ndiyo kukala weamba, "si nyosi mudziokalasafi.")12Wakati Jesu arihokalaadzivojesa magulu gao na chisha kurihala vazire na kuvala keheri, weambira, "Je mwaelewa chira ambacho nidzivahendera? 13Mwaneha mimi, "Mwalimu"na Bwana ii ananena jeri kpwa here ndivyo nirevyo. 14Ichikalamimi bwana mwalimu, nidzivojesa magulu genu, mwimwi pia idzimvapasa kumvojesa anzenu magulu. 15kpwa kukalanidzimvapa mfano ili kpwamba mwimwi pia muhende here mimi nirivyohenda kpwenu.16Aminini amini navambira, mtumwa si mubomu kuriko bwanawe; wala yuyatu ariye adzihumwa si mubomu kuriko yuyatu adziyemuhuma. 17Ichikalaunafahamu mambo gaga, udzibarikiwa uchigahenda. 18Sigomba kuhusu mwimwi nyosi, kpwa kukalanamvamanya aratu ambao nidzivatsagula ala nagomba gaga ili kpwamba maandiko gaweze kutimira; "iye aryaye mukahe wangu adzienula chisiginoche."19Namvambira riri sasa kabila karidzaombolera ili kpwamba ringeombolera, muweze kpwamini kukalamimi ni iye." 20Amini, amini, namvaambira, anihocheraye mimi nikumuhochera ariye nina muhuma na yuyaru anihocheraye mimi nikumuhochera yuyatu adziye nihuma."21Wakati Jesu arrihogomba gaga, wesumbuka rohoni, weshuhudia na kugomba, "Amini, amini namvambira kukalamumwenga wenu andanisaliti." 22Anafunzie mvachilolana, mvachishangaa ni kpwa ajili ya hiye wezungumuza.23Mumwenga wa anafunzie, ariye Jesu wemuhenza, wekalayudzijemera dzulu ya meza upande wa Jesu. 24Simoni Petero achimuza mwanafunzi yuyu na kugomba, "Hambire ni hiye ariye kpwakpwe anamuzungumzira. 25Mwanafunzi yuyatu achienuka na achimwamba Jesu, "Bwana, nihiye?"26chisha Jesu achijibu, "Ni kpwakpwe yuyatu nindiye mchovyera mkahe na kumupa."vivyo arihochovya mukahe, wemupa Yuda mwana wa Simoni Iskarioti. 27Baada ya mkahe shetani wemwenjira chisha Jesu achimwambira, "Chiratu ambacho unahenza kuhenda uchihende haraka."28Sasa kakuna mutu kahi za meza wemanya kukala ya Jesu kugomba jambo riri kpwakpwe. 29Baadhi yao mvedhani kpwamba kpwa kukala Yuda wegwira mufuko wa fedha Jesu achimwambira "Gula vitu huvihenzavyo kpwa ajili ya sikukuu."au kpwamba anahitajika kulavya chitu kpwa masikini. 30Baada ya Yuda kuhochera mkahe, wembolanze haraka; na yekalausiku.31Wakati Yuda arihokalayudzuka, Jesu wegomba "Sasa mwana wa adamu adzitukuzwa, na Mulungu adzitukuzwa kahi za iye. 32Mulungu andamutukuza kahi za iye mwenye na andamutukuza maramwenga. 33Ahoho atite, ni hamwenga namwi kpwa muda mchache. Mundanitafuta na here nirivyo mvaambira ayahudi. Nendako, kamuweza kudza. sasa namvambira mwimwi pia.34Navapa sheria mbisha, kukalamuhenzane here mimi nirivyo mvahenza mvamvahenzao mwimwi, vivyo vyoivyo mwimwi pia idzimvapasa kuhenzana mwimwi kpwa mwimwi. 35kpwa ajili ya riri atu mvandamanya kukalamwimwi ni anafunzi angu, ichikalamuna uhenzo kpwa chila mumwenga na munjine.36Simoni Petero achimwambira, "Bwana, wendahi?"Jesu achijibu "Hatu nendaho kpwa sasa kundaweza kunitua, ala undanitua baadaye." 37Petero, achimwambira,"Bwana, kpwa noni nisikutue hata sasa? Mimi nindagomboza maisha gangu kpwa ajiliyo." 38Jesu achimujibu, "Je undagomboza maishago kpwa ajili yangu? Amini amini nakpwambira jimbi karindaika kabila kudzanikana mara tahu.

Chapter 14
1"Usiuriche moyowo kuyugika. Wamwamini Mulungu; niamini namimi. 2Kahi za nyumba ya Paba, muna vyumba vinji. kalaho si vivyo, nindemvambira, kpwa here nenenda nikamvatayaerishire hatu. 3Nichenenda tayarisha hatu kpwa ajili yenu, nindauya keheri nidze nimvahochere, ili ho nindihokalanamwi mundakalahaho.4Mwaimanya njira ya ko nendako mwimwi." 5Tomaso achimwambira Jesu, "Bwana, kahukumanya wendako; hundamanyadze njira?" 6Jesu achimwambira, "Mimi ndimi njira, ujeri, na uzima; kakuna afikaye kpwa Paba isihokalakpwa kuchirira kpwangu. 7kalaho mwenimanya mimi, mundekalamwemumanya na Paba naye. Kula wakati uu, mudzimumanya na mudzimona."8Filipo achimwambira Jesu, "Bwana, honyese ye Paba, riro rindahutosha sisi." 9Jesu achimwambira, "Nidzikalanamwi muda wosi ala bado kamudza nimanya, Filipo? Yoyosi ariye adzinona mimi yumona Paba. Mwawezadze kunamba, 'Honyese ye Paba'?10Je mwamini kukalani kahi za iye Paba na ye Paba yukahi zangu? Maneno nimwambirago mwimwi siganena kpwa amuri yangu, ala iye Paba aishiye ndani yangu wahenda kaziye. 11Aminini kukalani ndani ya iye Paba, na iye Paba yundani yangu, sevyo aminini kpwa go mahendo genye.12Ujeri namvambira, aniaminiye mimi andahenda mahendo gangu nigahendago, na andahenda mambo mabomu zaidi ya gaga kpwa kukala nenenda kpwa Paba. 13Chochosi muvoyacho kpwa dzina rangu, nindachihenda ili Paba atukuke kahi za Mwanawe. 14Mundichovoya kpwa dzina rangu, nindachihenda.15kalamwanihenza, mundatua sheria zangu, 16nami nindamuvoya Paba, naye andamvapa munjine wa kumvasaidia andekalanamwi siku zosi- 17Roho wa ujeri. Urimwengu kauweza kumuhochera kpwa kukalakaudzamona wala kumumanya. ala mwimwi mwamumanya, kpwa here waishi namwi na andakalandanini mwenu.18Sindamvaricha here mayatima; nindamvauyira. 19kpwa muda muchache, urimwengu kaundanona, ala mundanona. kpwa kukala naishi, namwi pia mundaishi. 20Siku iyo mundamanya kukalanindani ya Paba, na kukalamu ndani yangu, na kukalani ndani yenu.21Ye ariye ana malakizo gangu na kugatua ndiye anihenzaye, na ye anihenzaye andahenzwa ni Paba, nami nindamuhenza na nindadzonyesa kpwakpwe." 22Judasi (seye Iskariote) achimwambira Jesu, "Bwana, kpwadze udzonyese kpwehu hacheye na si kpwa urimwengu?"23Jesu achimujibu achimwamba, "Yoyosi anihenzaye, andagwira neno rangu. Paba wangu andamuhenza, hundamutua na hundahenda makalo naye. 24Yoyosi asiyenihenza kagwira maneno gangu. Neno murisikiraro karila kpwangu ala rila kpwa Paba arenihuma.25Nidzimvaambira gaga, nichere nanyi. 26Idzaho, ye Mufariji-Roho Mtakatifu ariye andahumwa kpwenu ni Paba kpwa dzina rangu- andamvafundisha chila chitu na andamvakumbusha chila nimvamboracho. 27Namvaricha kpwa amani; namvapa amani yangu. Siilavya here urimwengu ilavyavyo. Musitaabike rohoni, wala musogoheni.28Mwesikira nichimvamba, ' Nenenda, ala nindamvauyira.' kalaho mundenihenza, mundekalamuna raha kpwa kukalanenenda kpwa Paba, kpwa here iye Paba ni mubomu kunishinda mimi. 29Sasa nidzimvambira kabla gahendeke ili, gachihendeka, mundaamini. 30Sindanena manji namwi keheri, kpwa here mutawala wa urimwengu wadza. Kana nguvu dzulu yangu, 31ala ndiho urimwengu umanye kukalanamuhenza iye Paba, nahenda here Paba arivyo niamuru. Nahuhaukeni haha hwenende."

Chapter 15
1Mimi ni mzabibu wa jeri, na paba wangu ndiye mukurima. 2Chila tagaa ndani yangu ambaro kaivyala tunda, nikurusa na kusafisha chila tagaa ambayo ni kuvyala ili kpwamba riweze kuvyala matunda muno.3Mwimwi kare mudzikalasafi kpwa kukala ya ujumbe ambao nidzimvambira kare. 4Mukale ndani yangu na mimi ndani yenu. Here tagaa isihoweza kuvyala hacheye isihokalakahi za mzabibu, vivyo na nyinyi musihokalandani yangu5Mimi ni mzabibu, mwimwi mu tagaa. yoyosi adumuye ndani yangu na mimi ndani ye iye nikuvyala matunda manji, kpwa kukalahasiho mimi kamuweza kuhenda dzambo rorosi. 6Chikalamutu yoyosi kandabaki ndani yangu, nikutsuhiwa here tagaa na kunyauka, atu nikukusanya tagaa na kuzitsuha kahi za moho na kusha. 7Chikalamundadumu ndani yangu, na chikalamaneno gangu gachidumu ndani yenu, voyani rorosi mumalavyo namwi mundahenderwa.8Kahi za riri paba wangu adzitukuzwa, kukalamwavyala matunda manji na kpwa riri vaonyesa kukalani anafunzi angu. 9Baha paba arivyonihenza mimi, mimi nami nidzivahenza mwimwi, dumuni kahi za henzo rangu.10Chikalamundagwira sheria zangu, mundadumu kahi za henzo rangu here nirivyogwira sheria za paba na kudumu kahi za henzore. 11Nidzinena mambo gaga kpwenu ili kukalafuraha yangu ikale ndani yenu na ili kpwamba furaha yenu ihendeke kukalatimilifu.12Ii ndiyo amri yangu kukalamuhenzane mwimwi kpwa mwimwi here nirivyo ahenza mwimwi. 13Kakuna mutu ariye na uhenzo mubomu kuriko iye ombozaye maishage kpwa ajili ya asenae.14Mwimwi mu asenangu chikalamundahenda garatu nialakizago 15Simveha atumwa, kpwa kukalamtumwa kamanya ahendacho bwanawe. Nidzimveha mwimwi asenangu, kpwa kukala nidzimvamanyisa mambo gosi ambago nidzigasikira kulaa kpwa paba.16Khamunitsagulire mimi, ala mimi nemvatsgula mwimwi na kumvaika mwende mukavyale matunda, na tunda renu ripate kukalariri vivi ili kpwamba chochosi muvoyacho kpwa paba kpwa dzina rangu, andavapa. 17Mambo gaga navalakiza kukalamuhenzane chila mutu na munziwe.18Chikalaurimwengu undavatsukirirwa, mumanye kukalaenitsukirirwa mimi kabila kuvatsukirirwa mwimwi. 19Chikalamungekalaa urimwengu, urimwengu ungevahenza here akpwao, ala kpwa kukalamwimwi si a urimwengu na kpwa kukalanemvatsagula kula kahi za urimwengu, na kpwa ajili ii urimwengu ni kumvatsukirira.20Kumbukani neno ambaro nevaambira, "Mtumwa ni mubomu kuriko bwanawe."Ichikalamvenitesa mimi,mvandavatesa na mwimwi ichikalamugwira neno rangu, mvandarigwira na renu namwi. 21Mvandamvahenda mambo gaga gosi kpwa ajili ya dzina rangu kpwa kukalakhamvamumanya iye ariye nihuma. 22kalasindekudza na kumvaambira, kavangekalana dambi, ala sasa kamvana udhuru kpwa dhambi yao.23Anitsukiriraye mimi ni kumutsukirirwa papa wangu naye. 24Chikalasidzangwe kuhenda kazi miongoni mwao ambayo kahana mumwenga ariye ihenda, mvangekalakamvana dambi ala sasa mvehenda gosi meri mvadzona na mvadzinitsukirirwa mimi na paba wangu. 25Riri rombola ili kukalanone ritimire ambaro reandikpwa kahi za sheria zao, "Mvananitsukirirwa mimi bila chosa."26Wakati mufariji akudza, ariye nindamuhuma kpwenu kulaa kpwa paba yuyu ndiye Roho wa jeri, ariye waombola kpwa paba, andanishuhudia. 27Mwimwi pia mwamshughudia kpwa kukalahamwenga nami hangu mwanzo.

Chapter 16
1"Nidzimvambira mambo gaga ili musidze mukakpwazika. 2Mvandamvainga nze ya masinagogi. ala wakati undafika ambao chila mutu andeolaga mumwenga wenu andafikiria wahenda kazi mbidzo kpwa ajili ya Mulungu.3Mvandagahenda gaga kpwa kukalakamvadza mumanya Paba wala kamvadza nimanya mimi. 4Nidziganena gaga kpwenu ili wakati wao uchifika, mundakumbuka kukalanemvambira kuahusu. Simvambirire kuhusu gaga kula ho mwanzo, kpwa kukala nekalanihamwenga namwi.5ala sasa nenenda kpwa iye arenihuma, ala kahana mumwenga wenu anuzaye, 'Wendahi?' 6ala kpwa kukalanidzimvambira maneno gaga, huzuni idzimvadzala mioyoni mwenu. 7ala ujeri namvambira, ni bora kpwenu nenenda. kpwa here kalasindenenda, iye mufariji wenu kandakudza, ala nichenda, nindamuhuma adze.8Achidza, iye mufariji andauthibitishira urimwengu kukalawakosera kuhusu dambi, kuhusu utauwa, na hukumu- 9kuhusu dambi, kpwa kukalakamvanamini; 10kuhusu utauwa, kpwa kukalanenda kpwa Paba nanyi kamundanona keheri; 11na kuhusu hukumu, kpwa kukalamutawala wa urimwengu yuhukumiwa.12Nina manji ga kumvambira, ala kamundaweza kugaelewa kpwa sasa. 13ala iye Roho wa Ujeri achidza, andamvalongoza kahi za ujeri wosi kpwa kukalakandanena gakpwe iye mwenye. ela andanena chila achisikiracho, na andamvambira mambo gadzago. 14Andanitukuza mimi, kpwa kukalaandahala chilacho kpwangu naye andamvambira.15Chila chitu chiricho cha Paba ni changu. kpwa vivyo, nidzamba iye Roho andahala chila chiricho changu naye andamvambira. 16kpwa wakati mufuhi kamundanona, na kpwa wakati mufuhi mundanona."17Ndiho anafunzi anjine mvachinong'onezana, "Ni maneno gani ahwambirago, 'kpwa wakati mufuhi kamundanona, na kpwa wakati mufuhi mundanona,' na 'kpwa kukalanenda kpwa Paba'?" 18kpwa vivyo mvachamba, "Ni noni ino ambaro, 'Wakati mufuhi'? Kahumanya wanena kuhusu noni."19Jesu achona mvamala kumuza, naye achitangulia kumvauza, "Gano ndo munong'onezanago kpwamba nidzimaanishani nidzihoamba, 'kpwa wakati mufuhi kamundanona na kpwa wakati mufuhi mundanona'? 20Ujeri, ujeri namvambira, mundarira na kuomboleza, ala urimwengu undasherekea. Mundahuzunika, ala huzuni yenu indagaluzwa kukalafuraha. 21Mwanamuche achidzifugula, wahuzunika kpwa kukalawakatiwe ufika, ala baada ya kudzifugula mwana, kakumbuka keheri mateso kpwa kukalawasherekea kukalayureha mwana wa chilume urimwenguni.22kpwa vivyo muna huzuni saa ii, ala nindamvona keheri, namwi mundakalana raha, na kakuna andeweza kumvahoka raha iyo. 23Siku iyo kamundanuza chochosi. Amini, Amini namvambira, chochosi mundicho chimala kpwa Paba kuchirira dzina rangu, andamvapa. 24Mpaka sasa kamudzamala chochosi kpwa dzina rangu. Voyani, namwi mundapewa, ili furaha yenu itimire.25"Nidzimvambira gaga mambo kpwa mafumbo, ala wakati undafika ambao sindamvanenera kpwa mafumbo, ala badalaye nindamvambira lwazu lwazu kuhusu iye Paba.26Siku iyo mundamala chochosi kpwa dzina rangu, na sidza amba kukalanindamvavoyera kpwa Paba kpwa ajili yenu, 27kpwa kukalaiye Paba mwenye wamvahenza kpwa kukalamudzinihenza na kpwa kukalamwa amini kukalanala kpwa Mulungu. 28Nalaa kpwa Paba, na nikudza urimwenguni. Keheri, nauricha urimwengu na nenenda kpwa iye Paba."29Anafunzie mvachamba, "Lola, vivi sasa wanena lwazu lwazu wala kuhumira mafumbo. 30Sasa humanya kukalawamanya mambo gosi, na kumala mutu yoyosi kukuuza maswali. kpwa kukala ii, hwaamini kukalawekudza kula Mulunguni." 31Jesu achimvauza, "Mwa amini sasa?32Lolani, wakati undafika, ndio, na ufika, mundatawanyika, chila mutu ende kpwakpwe, na mundaniricha hachiyangu. ela si hachi yangu kpwa kukalaPaba yuhamwenga nami. 33Nidzinena maneno gaga kpwenu ili mupate amani ndani yangu. Kahi za urimwengu uu muna mateso, ala dzipeni moyo, nidziushinda urimwengu."

Chapter 17
1Jesu arihogomba mambo gago, weenula matso kpwelekeza Mulunguni, achamba, "Paba saa ifika ya kumutukuza mwanao ili na mwana naye akutukuze uwe. 2Here viratu urivyomupa mamulaka dzulu ya vyosi virivyo na mwiri ili amvape uzima wa kare na kare vavo osi uriomupa.3Uo ndio uzima wa kare na kare: kukalamvakumanye uwe, Mulungu wa jeri na wa hacheyo, na iye uriyemuhuma, Jesu masihi. 4Nidzikutukuza haha duniani na kuimarikiza kazi uriyonipa niihende. 5Bai Paba unitukuze mimi hamwenga nawe kpwa utukufu uratu niriokalanao hamwenga nawe kabila ya urimwengu kuumbwa.6Nerika wazi dzinaro kpwa atu urionipa haha duniani mvekalaatuo ala uchinikabidhi mimi, naomvadziribwira neno ra kpwako. 7Vivi mvanamanya kukalachila chitu urichonipa mimi chilaacho kpwako. 8kpwakukala nidzivapa maneno garatu gosi urigonipa mimi. Mvegahochera kpwa jeri mvachimanya kukalamimi nidzombola kpwako mvachiamini kukalauwe ndiwe uriyenihuma.9Ninamvoyera mvanvo siumvoyeraurimwengu ela mvamvo urionipa kpwakukala ao ni ako. 10Vitu vyosi ambavyo ni vyangu ni vyako na viratu urivyonavyo uwe ni vyangu, nami ninatukuzwa kahi za vivyo. 11Mimi simo keheri urimwenguni, ala mvamvo bado vya urimwenguni nami sasa nadza kpwako. Paba mtukufu, mvafunze kpwa dzinaro urironipa mimi ili mvamvo nao mvakale chitu chimwenga, here viratu mim nauwe huchitu chimwenga.12Nirihokalanao, nemvarinda kpwa dzina urironipa; nemvarinda na kakuna hata mumwenga wao ariyeangamika isihokalamwana mulangazamiki ili kpwamba maandiko gatimire. 13Vivi nadza kpwako, ala nagagomba gaga urimwenguni ili kalafuraha yangu itimire ndani yao enye. 14Nidzimvapa neno ra kpwako, dunia idzimvatsukirirwa kpwa kukalamvamvo si a urimwengu, here viratu ambavyo mimi siwaurimwenguni.15Simvavoyera kukalauvaomboze urimwenguni ela uvarinde na yuyatu mwovu. 16Mvamvo si a dunia here viratu ambavyo mimi nisivyokalawa urimwenguni. 17Umvatenge kpwa ajili ya kpwako mwenye katika ujeri, neno ra kpwako ndio ujeri.18Here urivyonihuma urimwenguni nami ninamvahuma urimwenguni. 19kpwa ajili yao mimi mwenye ninadzomboza kpwako ili kpwamba na mvamvo mvadziomboze kpwa iyo jeri.20Si mvamvo tu nivavoyerao, ala na mvamvo mvandioamini kuchirira neno rao ili mvamvo nao mvakale chitu chimwenga here mviratu uwe Paba urivyo ndani yangu nami ndaniyo. 21Namvavoyera mvamvo pia mvaweze kukalandani yehu ili urimwengu uweze kuamini kukalauwe ndiwe uriyenihuma.22Utukufu uratu urionipa mimi nami namvapa mvamvo kpwamba mvaweze kukalachitu chimwenga, here viratu sisi hurivyo chitu chimwenga. 23Mimi ndani yao, nawe ndanni yangu, ili mvaweze kukamilishwa kahi za umwenga ili urimwengu umanye kukalakpwa jeri ndiwe uriyenihuma, na kuvahenza, here uwe urivyonihenza mimi.24Paba, natamani kukalamvamvo nao vaweze kukalahamwenga nami hatu haha niriho ili mvaweze kona utukufu wangu, uratu urionipa kpwa kukalauwe wenihenza mimi kabila ya kuumbwa kpwa misingi ya urimwengu.25Paba uriye na hachi, urimwengu kaukumanyire uwe, ala mimi nakumanya uwe na mvamvo mvanamanya kukalawenihuma. 26Nerihenda dzinaro rimanyikane kpwao na nindarihenda rimanyikane ili kukalariratu henzo ambaro kpwa riro udzinihenza mimi riweze kukalandani yao na mimi niweze kukalandani yao."

Chapter 18
1Baada ya Jesu kugomba gago maneno, achombola na anafunzie achenda upande wa hiri wa Kidroni, ambako kpwekalana bustani ambako iye na na anafunzie mvenjira. 2Sasa Judasi, aretarajiwa kumusaliti, pia wehamanya, kpwa kukalaJesu wakati munji wekutana na anafunzie haho. 3Ndiho Judasi, achimvalongoza kundi ra askari na ma afisa kula kpwa makuhani abomu na mafarisayo, mvachenda na vyenze, mataa na silaha.4Ndiho Jesu, ariyekalawamanya gosi garigokalagamufika, achenda mbere achiauza, "Mwamutafuta ani?" 5Mvachimujibu, "Jesu wa Nazareti."Jesu achimvamba, "Ndimi."Judasi, ariye musaliti, naye wekalaadzema hamwenga na o Shikari.6Sasa ariho mvambira, "Ndimi,"mvachuya na nyuma mvachigwa. 7Achimvauza keheri, "Mwamutafuta ani?"kpwa mara injine mvachimujibu, "Jesu wa Nazareti."8Jesu achimvajibu, "Nidzimvambira ndimi. Sasa kalamwanitafuta mimi, richani ano anjine venende." 9Ii yekalani kpwa kukala ya kutimiza andiko ariro amba: "Kahi ya mvo urionipa, sitsuhire ta mumwenga."10Ndiho Simioni Petero, ariyekalaana panga, achiwomboza achimukata mutumishi wa kuhani mubomu sikiro ra mukono kulume. Dzina ra iye ariye katwa sikiro ni Maliko. 11Jesu achimwambira Petero, "Udzya ro panga choani. kpwa noni nisinwe chikombe Paba arichonipa?12kpwa vivyo kundi ra askari na chilongozi wao, na ahenzi kazi a Ayahudi, mvachimugwira Jesu na kumufunga. 13Mvachimulongoza kpwa Anania, kpwa kpwa here wekalawekalamutsedza wa Kayafa, arekalakuhani mubomu mwaka uwo. 14Sasa Kayafa ndiye arekalaalavya mawaidha kpwa Ayahudi kukalaindekalanafuu mutu mumwenga afe kpwa ajili ya atu anji.15Simioni Petero achimutua Jesu, hamwenga na mwanafunzi munjine. Sasa iye mwanafunzi wekalawamanyikana ni Kuhani mubomu, naye achenjira hamwenga na Jesu kahi za mahakama ga kuhani mubomu; 16ala Petero wekalawemire muyangoni nze. kpwa vivyo yua mwananfunzi munjine, arekalawamanyikana ni kuhani mubomu, achombola achenda nena na murinzi wa ryango, achimureha Petero ndani.17Ndiho yuya chijakazi wa chiche, murinzi wa lango, achimuza Petero, "We kumumwwenga kahi za anafunzi a yuno mutu?"Achimujibu, "Hata simi." 18Sasa ao vijakazi na ma afisa mvekalamvemire haho, na mvekalamvatengeza moho mvaoha, kpwa kukalakpwekalakuna peho nyinji. Petero wekalahamwenga namvo, adzema waoha moho.19Kuhani mubomu ndiho achimuza Jesu kuhusu anafunzie na mafundishoge. 20Jesu achimujibu, "Nidzikalanichinena lwazu kpwa urimwengu. Nekalanichifundisha kahi za masinagogi na kpwenye mahekalu kpwenye Ayahudi osi nikukusanyika. Siwahire kunena rorosi ra siri. 21Mbona be mwanuza? Mvauzeni ao mvarenisikira ninenago. Lolani, mvamvo atu mvamanya nenenani."22Jesu arihokalaanena gago, mumwenga kahi ya ma afisa arekalawemire haho achimupiga Jesu achimwamba, "Vyo ndo ujibuvyo kuhani mubomu?" 23Jesu achimujibu, "kalaninena mai, shuhudia mai gangu, ala kalaninena ujeri, be kpwa noni wanipiga?" 24Ndiho Anania achiamuru ahirikpwe kpwa Kayafa, kuhani mubomu achikalayufungwa.25Sasa Simioni Petero wekalawemire waoha moho. Atu mvachimuza, "We kumumwenga kahi za anafunzie?"Achikahala achamba, "Simumwenga wao." 26Mumwenga kahi za atumishi a kuhani mubomu, arekalamvahusiana na yuya arekatwa sikiro ni Petero, achamba, "Siwe nirekona kahi za Bustani naye we?" 27Petero achikana keheri; na jogolo haho kpwa ho richiika.28Kula haho mvachimulongoza Jesu kula kpwa Kayafa mpaka makalo makulu ga serikali. Yekla madzacha sana, nao kamvenjirire makalo gago makulu ili mvasenjizwe najisi ela mvaweze kurya pasaka. 29kpwa vivyo Pilato achombola achenda mvauza, "Ni mashitaka gani mumushitakigo yuno mutu?" 30Mvachijibu mvachimwambira, "kalaho mutu yuyu si muhenda mai, kahundemureha kpwako."31Pilato ndiho achimvambira, "Muhaleni enye be mumuhukumu kulingana na sheria zenu."Ayahudi mvachimwamba, "Si kahi za sheria zenu kolaga mutu yoyosi." 32Mvenena gago ili neno ra Jesu ritimire ariro rinena kuonyesa ishara ya chifo cha kpwakpwe chindivyo kala.33Ndiho Pilato achenjira makalo makulu ga serikali na achimweha Jesu achimuuza, "We umufalume wa Ayahudi?" 34Jesu achimvajibu, "Je, mwajibu kula rohoni mwenu, ama anjine mvealezera kunihusu?" 35Pilato achamba, "Mino si Muyahudi, mwanona ni Muyahudi? Atu enu enye na kuhani wenu mubomu mvekureha kpwangu. Wehendadze kpwani we?"36Jesu achimujibu, "Ufalume wangu si wa urimwengu uu. kalaho ufalume wangu wekalau sehemu ya urimwengu uu, be atu angu mvandepigana ili nisilaviwe kpwa Ayahudi. ala, ufalume wangu kaula na haha." 37Pilato achimuza, "Sasa we umufalume?"Jesu achimujibu, "Udzamba mimi ni mufalume. kpwa kukala iyo, nevyalwa nevyalwa, na kpwa kukala iyo, nekudza urimwengu uu, kushuhudia ujeri. Chila ahusianaye na ujeri, wanisikiza mimi sauti yangu."38Pilato achimuza, "Sasa ujeri ni hio?"Arihonena gago, achenda keheri kpwa ao Ayahudi achimvamba, "Sona kosa rorosi kpwa yuyu Mutu mino. 39ala muna mila ya kpwamba nirichire mutu mumwenga siku ya pasaka. Sasa, mwamala niarichire yuno mufalume wa Ayahudi?" 40Ndiho mvachipga kululu mvachamba, "Apana, si iye, hwamumala Baraba."Baraba wekalamunyang'anyi.

Chapter 19
1chisha Pilato achimuhala Jesu achiamuru apigwe mijeledi. 2askari mvachisuka kofia ya miya. Mvachimuvalisha Jesu chitswani chisha mvachimuvalisha gwanda ra rangi ya zambarau. 3Mvachimutua mvachimwamba, "Salamu za heko kpwa mufalume wa Ayahudi!"chisha mvachimuchapa.4chisha Pilato achombola nze keheri achimvamba, "Lolani namomboza nze kpwenu keheri ili mumanye sidzamupata na kosa rorosi." 5kpwa vivyo Jesu achombola kuno yuvishwa yo kofia ya miya na gwanda ra rangi ya zambarau.Pilato achimvambira, "Lolani, tiyuno ye mutu!" 6Abomu a makuhani na mafarisayo mvarihomona, mvachipiga kululu mvachamba, "Musulubishe, musulubishe!"Pilato achimvamba, "Muhaleni mukamusulubishe enye, kpwa kukalasona kosa rorosi kpwakpwe."7Ayahudi mvachimujibu, "Huna sheria zehu, na kulingana na zizo sheria, ni lazima afe kpwa kukalawedzenula kukalaMwana wa Mulungu." 8Pilato arihosikira gago, achizidi kpwenjirwa ni woga, 9achenjira makao makulu ga serikali keheri achimuza Jesu, "kpwani we ulaa nahi?"ala Jesu kamujibire.10Ndiho Pilato achimwambira, "Kunda nijibu? kpwani we kumanya kukalamino nina uwezo wa kukurichira, na uwezo wa kukusulubisha?" 11Jesu achimujibu, "Kuna uwezo wowsi dzulu yangu isihokalacho uricho chipewa kula dzulu. kpwa vivyo, iye arenilavya kpwako ana dambi bomu zaidi."12kpwa jibu riro, Pilato achijeza kumurichira, ala Ayahudi mvachipiga kululu na kpwamba, "Uchimurichira mutu iye, kuna usena na Kaisari. Chila adzihendaye kukalamufalume wanena chinyume na Kaisari." 13Pilato arihosikira gago maneno, achimureha Jesu nze na achisagalira chihi cha hukumu hatu hehewaho "Sakafu"ala kpwa luga ya Ebrania, "Gabatha"14Sasa yekalani siku ya matayarisho ga pasaka, mwendo wa saa handahu. Pilato achimvambira Ayahudi, "Lolani, mufalume wenu tiyu!" 15Mvachipiga kululu na kpwamba, "Kahumwenzi, kahumwenzi; musulubishe!"Pilato achimvambira, "Nimusulubishe mufalume wenu?"Makuhani abomu mvachimujibu, "Kahuna mufalume isihokalaKaisari." 16Ndiho Pilato achimvapa Jesu enye mvakamusulubishe.17Ndiho mvachimuhala Jesu, achibebeshwa musalabawe mwenye, mpaka hatu hehewaho "Vuvu ra chitswa"ambaho kpwa luga ya Ebrania "Gologotha." 18Mvachimusulubisha Jesu kuko, hamwenga na atu anjine airi, mumwenga chila upande wa Jesu, Jesu achiikpwa kahikahi.19Pilato pia achandika chibao achichigonga ho dzulu ya musalaba. Chibao cheandikpwa: JESU WA NAZARETI, MUFALUME WA AYAHUDI. 20Anji kahi za Ayahudi mvachisoma chicho chibao kpwa kukalahatu ariho sulubishwa Jesu hekalahehi na mudzi mubomu Chibao cheandikpwa kpwa luga ya chi Ebrania, Rumi na kpwa Chiyunani.21Ndiho makuhani abomu a Ayahudi mvachimwambira Pilato, "Usandike, 'Mufalume wa Ayahudi,' undeandika, 'Yuyu weamba, "Mimi ni mufalume wa Ayahudi"" 22Pilato achimvajibu, "Nidzicho andika nidzandika kare."23askari mvariho musulubisha Jesu, mvehala nguoze, mvachigavirana mara nne, chila mumwenga yakpwe; vivyo vivyo hata kanzu. Sasa iyo kanzu yekalakaidzashonwa, ala yekalaifumwa yosi kula dzulu. 24Ndiho mvachambirana ao kpwa ao, "Nahuziitarure, ela nahuipigire kura indaamua nani andiye ipata."Gaga gehendeka ili maandiko gakatimire garigo amba, "Mvegavirana vazi rangu na mvachipigira kura nguo zangu."25Mameye Jesu, Ndugu wa Jesu wa chiche, Mariamu mukaza Kileopa na Mariamu Magdalena mvekalamvadzema hehi na musalaba wa Jesu. 26Jesu ariho mona mameye na mwanafunzi aremuhenza mvadzema hehi naye, achimwambira mameye, "Mame, mulole mwanao!" 27Halafu achimwambira ye mwanafunzi, "Mulole mameyo!"Kula dakika iyo ye mwanafunzi achimuhala Mameye achenda naye kpwakpwe.28Baada ya gago, Jesu arihomanya kukalasasa chikamilika kulingana na maandiko, achamba, "Nina chihu." 29Chombo chirichokalatele sichi chekalachidzikpwa haho, mvachika sifongo iriyodzala riro sichi dzulu ya lufiho lwa mhisopo, mvachimuneswa. 30Jesu ariho neswa ro sichi, achamba, "Gasira."Achizamisha chitswa, achisalimisha rohoye achifa.31Ndiho Ayahudi, kpwa kukalayekalani siku ya matayarisho, na miiri kaindeweza kubaki dzulu ya misalaba siku ya sabato (Sabato yekalasiku muhimu sana), mvachimuza Pilato amvaruhusu mvavnze yo miri magulu mvayuse. 32Ndiho askari mvachifika, mvachiavunza magulu yuya mutu wa kpwanza na wa hiri mvariokalamvasulubishwa hamwenga na Jesu. 33Mvarihofika kpwa Jesu, mvachona kukalakare yudzefa, sasa kamvamuvunzire magulu.34Hata vivyo, mumwenga kahi ya askari achimudunga lwavuni na fumo, naye damu na madzi gachimombola. 35Aregaona gago alavya ushuhuda, na ushuhudawe ni wa jeri. Wamanya go adzigo gomba ni ga jeri ili namwi muweze kpwamini.36kpwa here gaga mambo gehendeka ili kutimiza maandiko, "Kandavunzika mufupa hata mumwenga." 37Neno rinjine naro ramba, "Mvandamulola iye mvande mudunga fumo."38Baada ya gago, Josefu wa Arimathayo kpwa viratu wekalamwanafunzi wa Jesu (Chisiri kpwa kumvogoha Ayahudi), achimuza Pilato kalawaweza kuuhala mwiri wa Jesu. Pilato achimu ruhusu. kpwa vivyo Josefu achenda achiuhala wo mwiri. 39Nikodemo naye achenda, yuya arekpwenda kpwa Jesu usiku chisiri. Achihirika mutsanganyiko wa manemane na udi, yapata chasi cha uziho wa ratili gana mwenga.40Mvachiuhala mwiri wa Jesu na kuufunga na mvachiubinikiza sanza ya chitani, kulingana na tamaduni za Ayahudi za kuzika miri. 41Sasa hatu ariho sulubiwa, hekalana bustani; na kahi ya iyo bustani hekalana mbira mbisha ambayo yekalakaidzazikirwa mutu. 42kpwa kukalayekalani siku ya matayarisho ga pasaka, kpwa kpwa kukalani mbira iriyokalahehi, mvachimulaza Jesu mumo.

Chapter 20
1Sasa, siku ya kpwanza ya wiki madzacha genye bado kuchere chiza, Mariamu Magdalena achenda ko mbirani achona ro iwe ribingirishwa kula ho mbirani. 2kpwa vivyo achihauka malo achenda kpwa Simioni Petero na kpwa ye mwanafunzi munjine ariyehenzwa ni Jesu, achimvambira, "Mvemomboza ye Bwana mo mbirani, na kahumanya mwekpwenda muzikirahi."3Ndiho Petero na ye mwanafunzi munjine mvachombola, mvachenda ko mbirani. 4Mvosi eri mvekpwenda malo, na ye mwanafunzi munjine wekalambere ya Petero achifika wa kpwanza ko mbirani. 5Ariho ema na kulola mo mbirani, achiyona yo sanza ihandikpwa mumo, ala kenjirire mumo.6Simioni Petero naye achifika, achenjira mo mbirani. Achiyona yo sanza ihandikpwa mumo. 7ala leso ariyokalayufungwa chitswani, ichikalakaihamwenga na sanza ela i pembeni hucheye.8Ndiho yuya mwanafunzi munjine, ye arefika wa kpwanza kaburini, naye achenjira, achivyona naye achiamini. 9kpwa kukalampaka wakati uwo, mvekalabado kavadzangwe kumanya maandiko kukalayemulazimu Jesu afufuke kahi za wafu. 10Anafunzi mvachiuya nyumbani.11ala Mariamu wekalayudzema nze ya mbira warira. Hali achirira, achishutama achilola ndani ya iyo mbira. 12Achona malaika eri enye nyuso nyeruhe tsetsetse mvariokalamvavala mavazi meruhe, mumwenga yusegere chitswani, munjine maguluni ariho kalayulazwa Jesu. 13Mvachimuza Mariamu, "Mwanamuche, kpwanoni warira?"Achimvajibu, "kpwa kukalamvemweya Bwana wangu, simanya mvemuhirikahi."14Arihogomba gago, achigaluka achimona Jesu yudzema nyumaze, ala kamanyire wekalani Jesu. 15Jesu achimuza, "Mwanamuche, mbona warira? Wamutafuta ani?"Achifikiria kukalawekalani mutunza bustani, sasa achimujibu, "Bwana, kalaudzimuhala, nambira mudzimwikahi, ili nimuhale."16Jesu achimwambira, "Mariamu."Achigaluka achimweha kpwa luga ya chi ebrania, "Raboni"(Ni sawa na kpwamba, "Mwalimu"). 17Jesu achimwamba, "Usinigute, kpwa kukalabado sidza paa kpwenda kpwa Paba, ala enda kpwa nduguzangu ukamvambe nindapaa nende kpwa Paba ariye Paba yenu pia, Mulungu wangu ariye Mulungu wenu pia." 18Mariamu Magdalena achenda achimvambira anafunzi, "Nidzimona Bwana,"na achimvambira go Jesu arigo mwambira.19Dzulo ra siku iyo, siku ya kpwanza ya wiki, anafunzi mvachikalamvadzidzifungira kpwa kumvogoha Ayahudi. Jesu achimvombolera na achema kahikahi yao achimvambira, "Amani ikale nanyi." 20Arihonena gago, achimvonyesa mikonoye na lwavuni. Anafunzi mvachi sherekea mvariho mona Bwana.21Jesu achimvambira keheri, "Amani ikale namwi. Here vyo paba arivyo nilakiza, namwi namvalakiza." 22Jesu ariho nena gaga, achimva vivira achimvambira, "Hocherani Roho Mtakatifu. 23Yoyosi mundiye musamehe dambi, mvandasamehewa; yoyosi mundekosa kumusamehe dambi, kandasamehewa."24Tomaso, mumwenga kahi ya o kumi na airi, ariye ehewa Didimasi, kakalire hamwenga na anjine wakati Jesu arihokudza. 25Ara anafunzi anjine baadaye mvachimwambira, "Hudzimona Bwana."Achimvajibu, "Labuda nimone mikonoye iriyo na alama za misumari, na nimwenjize chala changu kahi ya zo tundu za makovu ga misumari, na nimwenjize mukono lwavuni, sindamvamini."26Baada ya siku nane, anafunzie mvachikalamvadzidzifungira keheri, na Tomaso wekalayu hamwenga namvo. Jesu achidza hali miyango ifungwa, na achema hamwenga namvo, achamba, "Amani ikale namwi." 27Halafu achimwambira Tomasi, "Sengera hano na chalacho na wone mikono yangu. Sengera na mukonowo uwike lwavuni mwangu. Usikale mutu wa kutsa amini, ala wamini."28Tomaso achimujibu achamba, "Bwana wangu na Mulungu wangu." 29Jesu achimwambira, "kpwa kukalaudzinona ndo udzamini. Mvabarikiwa ao mvaaminio, kabla kamvadzaona."30Sasa Jesu wehenda ishara nyinji mbere za anafunzi, ishara ambazo kazidza andikpwa kahi ya chichi chitabu. 31ala zizi zandikpwa kpwenu ili muweze kpwamini kukalaJesu ndiye Masihi, Mwana wa Mulungu, na ndiho kahi za kuamini, mundakalana maisha kahi za dzinare.

Chapter 21
1Baada ya gago Jesu achidzomboza keheri kpwa anafunzi bahari ya Tiberia. Vivi ndivyo arivyo dzombozera: 2Simioni Petero wekalahamwenga na Tomaso ariye ehewa Didimas, Nathanieli wa Kana Galilaya, ana a Zebedayo, na o anafunzi eri anjine a Jesu. 3Simioni Petero achimvambira, "Nenda nikavuhe samaki."Mvachimwambira, "Hata sisi hwadza."Mvachenda mvachipanda mashua, ala kamvapatire chitu usiku wosi.4Sasa, irihofika madzacha sana, Jesu achema ufuoni, ala anafunzi kamvamumanyire. 5kpwa vivyo Jesu achimvambira, "Vijana, mudzipata chochosi cha kurya?"Mvachimujibu, "Hata." 6Achimvamba, "Rushani nyavu mukono wa kurya wa dau, mundapata chochosi."Mvachihenda here mvarivyo lakizwa nao mveshindwa ta nikpwenula nyavu zao kpwa unji wa samaki mvariogwira.7Ndiho yuya mwanafunzi ariye henzwa ni Jesu achimwamba Petero, "Ni Bwana."Simioni Petero ariho sikira kukalawekalani Bwana, achifunga vazire (kpwa here wekalakarivalire), achidzitsuha ndani ya bahari. 8Mvara anafunzi anjine mvachenjira kpwa mashua (kpwa here mvekalakamvakure na ntsi kavu, here mita mwenga kula ufuoni), na mvekalamvavuha nyavu iriyokalatele samaki. 9Mvariho ombola ufuoni, mvachona moho, mvachiatandaza o samaki mohoni, na mikahe.10Jesu achimvambira, "Rehani samaki achache mudziogwira." 11Simioni Petero ndiho achenda achivuha yo nyavu kuireha ntsi kavu, itele samaki abomu abomu, gana mwenga na hamusini na ahahu, ala hata kpwa hali iyo bado nyavu kaikatikire.12Jesu achimvaambira, "Nzoni mufungule."Kakuna kahi ya anafunzi ariye subutu kumuza, "U ani we?"Mvemanya wekalani Bwana. 13Jesu achidza, achihala o mukahe, achimvapa, hamwenga na o samaki. 14Ii yekalamara ya hahu Jesu kudzombozera kpwa anafunzi baada ya kufufka kula kpwa wafu.15Baada ya kufungula, Jesu achimwambira Simioni Petero, "Simioni mwana wa Johana, wanihenza kuashinda mvano anzio?"Petero achijibu, "Ndio Bwana, wamanya kukalanakuhenza."Jesu achimwamba, "Risa ng'onzi zangu." 16Achimwambira keheri mara ya hiri, "Simioni mwana wa Johana, wanihenza?"Petero achimujibu, "Ndio Bwana, wamanya kukalanakuhenza."Jesu achimwambira, "Rinda ng'onzi zangu."17Achimuza keheri mara ya hahu, "Simioni mwana wa Johana, wanihenza?"Petero wehuzunika kpwa here Jesu wekalaamuza kpwa mara ya hahu, "Je wanihenza?"Achimujibu, "Bwana, wamanya chila chitu uwe, wamanya mimi nakuhenza."Jesu achimwambira, "Risa ng'onzi zangu. 18Amini, Amini namvambira, murihokalaatite, mwekalamukadzivisha enye nguo na kpwenenda muhenzako, ala mudihokalaatumia, mundagoloza mikono yenu anjine mvaavishe na kumvafisha kokosi muhenzako kpwenenda."19Sasa Jesu wenena gago ili kudzionyesa ni aina yani ya chifo ambacho Petero andemutukuza Mulungu. Baada ya kuganena gago, achimwambira Petero, "Nitua."20Petero achigaluka achimona ye mwanafunzi ariye Jesu wemuhenza wamvatua, iye ariyekalapia wedziremeza upande wa Jesu wakati wa chakurya cha dzulo ariye weamba, "Bwana, nani andiye kusaliti?" 21Petero achimona achimuza Jesu, "Bwana, yuno andahendani?"22Jesu achimwambira, "Hata nichimala asale mpaka nindiho uya, yakuhusuni? Nitua." 23Sasa musemo uwo uchienera kahi za andugu, kukalakandafa iye mwanafunzi mumwenga. ala Jesu kamwambirire Petero kukalaiye mwanafunzi munjine kandafa, bali, "Nichimala asale mpaka nindiho uya, yakuhusuni?"24Yuyu ndiye mwanafunzi ashuhudiaye kuhusiana na gago, na ariye gaandika, na hwamanya ushuhudawe ni wa jeri. 25Kuna manjine manji Jesu arigo gahenda. kalaho chila arirorihenda reandikpwa, Sidhani kalahata urimwengu ungetosha kuviika vitabu ambavyo vingeandikpwa.

## Acts

Chapter 1
1Kahi za chitabu cha kpwanza, ndugu Theofilo, neandika nichinena gosi Jesu arigoanza kugahenda na kugafundisha, 2mpaka siku ariho hocherwa dzulu, baada ya kulavya amuri kuchirira kpwa Roho Mtakatifu kpwa mitume arimvo kala uatsagula. 3Baada ya kuteseka, achidzomboza waziwazi achikala ni muzima kpwao na ushahidi munji. kpwa siku mirongo minne, wemvombolera, na achimvaeleza kuhusu ufalume wa Mulungu.4Ariho onana nao, achimva amuru mvasuke Jerusalemu, ela mvangojere ahadi ambayo yeikpwa ni Paba, ariyo amba, "Mwesikira kula kpwangu 5kukala Johana jeri webatiza na madzi, ela mundabatizwa kpwa Roho Mtakatifu siku chache zidzazo."6Mvariho onana hamwenga mvachimuza, "Bwana, je uno ndio wakati undiho udzya ufalume wa Israel?" 7Achimvamba, "Si jukumu renu kumanya wakati ama majira ambago Paba yupanga kpwa uwezowe. 8Ela mundahochera nguvu wakati Roho Mtakatifu andiho mvakudzira, namwi mundakala mashahidi angu kahi ya Jerusalemu na Judea yosi hata Samaria, na mwisho wa urimwengu."9Bwana Jesu baada ya kuganena gago, mvarihokala mvalola dzulu, achenulwa, na ingu richimvaziza nyuso zao. 10Mvarihokala bado mvalola dzulu kpwa makini, mara, ana alume airi mvachikala mvaemire hamwenga namvo mvavela nguo nyeruhe. 11Mvachamba, "Mwi atu a Galilaya, mbona mwemire hano kuno mwalola Mulunguni? Iye Jesu adzehalwa dzulu kpwenda Mulunguni, andauya kpwa hali iyo mudzivyo mona ambukavyo Mulunguni."12Ndiho mvachuya Jerusalemu kula kpwa murima wa mizeituni, urio hehi na Jerusalemu, safari ya siku nzima ya sabato. 13Mvarihofika, mvachambuka dzulu chumba cha hacheye gorofani mvarihokala mvachikala. Mvekala ni Petero, Johana, Jakobo, Andrea, Filipo, Tomaso, Batholomayo, Mathayo, Jakobo mwana wa Alfayo, Simioni Zelote, na Juda mwana wa Jakobo. 14Mvekala mvosi mvadzidzitolea kpwa mavoyo, hamwenga na ara anache, Mariamu mameye Jesu, hamwenga na nduguze.15Siku zizo Petero achema kahi yao, ndugu mvasio pungua gana na mirongo miri, achimvamba, 16"Ndugu, yekala muhimu kukala neno rikaweze kutimira, kukala Roho Mtakatifu wenena kpwa mulomo wa Daudi kuhusiana na Juda, ariye mvalongoza mvario mugwira Jesu.17kpwa maana wekala ni mumwenga wehu na achihochera fungu ra huduma ii." 18(Sasa yuyu mutu wegula munda na mariho arigopata kpwa uiwe, na haho achigwa na chitswa, na mwiriwe uchahuka, na mahumboge gachimwagika. 19Mvosi mvaishio Jerusalemu mvegasikira gaga, kpwa vivyo mvachiweha munda uwo kpwa luga ya kpwao "Akeldama" yaani, "Munda wa mulatso.")20"kpwa maana yeandikpwa kahi ya chitabu cha zaburi, 'Richa munda uu ukale ganzo, wela musikubali mutu yoyosi kuishi haho'; 'Muruhusuni munjine ahale nafasiye ya ulongozi.'21Ni muhimu, kpwa vivyo, mumwenga wa mvara mvadzekala hamwenga nasi siku zosi hurihokala na Jesu nasi, 22kula kpwa ubatizo wa Johana mpaka siku ariho halwa achipaa dzulu, akale mumwenga kahi ya mashahidi nasi kahi ya ufufulo wa Jesu." 23Mvachitsagula ana alume eri, Josefu ariye ehewa Barisaba, ambaye pia weehewa Yusto, na Mathia.24Mvachivoya mvachamba, "Uwe, Bwana, wamanya maroho ga atu mvosi, be vivi honyese kahi ya mvamva airi, ni hiye udzemutsagula 25kuhela nafsi ii kahi ya huduma na utume ambayo Juda weiricha kpwenda ko ariko tsagula." 26Mvachipiga kura, kura ichimugwerera Mathia, naye achenjizwa hesabu na mvo kumi na mumwenga.

Chapter 2
1Siku ya Pentekoste irihofika, mvekala mvahamwenga osi haho gorofani. 2Mara sauti here ya chikukuzi, ichitima kula mulunguni, nayo ichidzaza nyumba nzima mvarimokala mvasegere. 3Zichombolera mufano wa ndimi za moho, zichigavika chila mwenga ichema dzulu ya chitswa kpwa chila mumwenga wao. 4Mvosi mvachidzazwa na Roho Mtakatifu na achanza kunena kpwa luga tafauti, here Roho arivyo mupa uwezo.5Sasa hekala hana Ayahudi mvariokala mvachiishi Jerusalemu, acha Mulungu, kula kpwa chila taifa tsini ya urimwengu. 6Sauti iyo irihosikirika, makundi ga atu mvachidza hamwenga mvachitsanganyikirwa kpwa kukala chila ariye mvasikira, wesikira mvachinena kpwa luga ya kpwakpwe. 7Mvachishangaa na kustaajabu; mvachamba, "Jeri, ano mvosi si Agalilaya?"8Be mbona hwamvasikira, chila mumwenga kpwa luga yehu asili huriyo vyalwa nayo? 9Apatha na Amedi na Aelimu, na mvaishio Mesopotamia, Uyahudi na Kapadokia, na kahi Ponto na Asia. 10Frigia na Pamfilia, Misri na sehemu za Libya kpwelekea Kirene na ajeni kula Roma. 11Ayahudi naOngofu, Akrete na Arabu, hwamvasikira mvachinena luga zehu kuhusu kazi bomu za Mulungu."12mvosi mveshangaa na kustaajabu; mvachuzana, "Ino yamaanisha noni?" 13Ela anjine mvachitseka na kamvurye mvachamba, "Mvarea uchi musha."14Ela Petero achema hamwenga na o kumi na mumwenga, achpandisha sauti, achimvatangazira, "Atu a Judea na anjine nyosi muishio Jerusalemu, riri narimanyikane kpwenu; sikizani kpwa makini maneno nindigo mvambira. 15kpwa maana mvamva atu kamvadzarea here mufikiriavyo, kpwa mana ni saa tahu vivi.16Ela gaga ni here arivyoandika Nabii Joel: 17'Indakala siku za mwisho,' Mulungu waamba, 'Nindamwaga Roho wangu dzulu ya adamu. Ana enu a chilume na achiche mvandatabiri, mabarobaro enu mvandaona maono, na atumia enu mvandaloha ndoho.18kpwa atumishi angu mvosi siku zizo, nindamvamwagira Roho wangu, namvo mvandatabiri. 19Nindamvaonyesa mabomu ga ajabu dzulu Mulunguni na ishara duniani tsini, mulatso, moho, na muvuche wa mosi.20Dzua rindagaluzwa chiza, na mwezi indakala milatso kabla siku iyo bomu ya ajabu ya Bwana. 21Indakala kpwamba, chila mutu andiye eha dzina ra Bwana andaokolwa.'22Atu a Israel, sikizani gano maneno" Jesu wa Nazareti wekala mutu ariyehumwa kpwenu ni Mulungu na mambo mabomu na miujiza na ishara za ajabu ambazo Mulungu weihenda kuchirira kpwakpwe kpwenu, here mwimwi enye mumanyavyo. 23Mutu yuyu welaviwa ni Mulungu kpwa mipango ambayo yekala ipangwa kare kabla na maarifa ga urimwengu; namwi, kpwa kuhumira mikono ya mvasomanya sheria, muchimolaga kpwa kumusulubisha na misumari mselabani. 24Ela Mulungu achimufufula, achimwika huru kula kpwa mateso ga chifo, kpwa kukala yekala kaiwezekana chifo chimuzuliye.25kpwa kukala Daudi wamba vivi kumuhusu, 'Nichimona Bwana siku zosi usoni mwangu, maana yu upande wangu wa kulume ili nisiyugike. 26kpwa vivyo roho yangu ichikala na raha na lulimi lwangu luchisherekea. Na pia, mwiri wangu undaishi na matarajio.27kpwa kukala kundairicha nafsi yangu yende kuzimu wela kundaruhusumutakatifuo akaola. 28Udzinimanyisa njira za uzima, undanihenda nimanye raha mbere ya uso.'29Ndugu, ni sawa mimi kumvelezera kpwa ujasiri kumuhusu paba yehu Daudi, kukala iye wefa na achizikpwa, na mbiraye hunayo ta rero. 30kpwa vivyo, wekala Nabii na wemanya kukala Mulungu wekala yudzerya chiraho kpwakpwe kukala andahenda mumwenga kahi ya lukolo lwa kpwakpwe asagalire chihiche cha enzi. 31Wekala adzigona go gandehendeka siku zidzazo na achinena kuhusu ufuflo wa Jesu, kukala karichirwe kuzimu wela mwiriwe kola.32Jesu iye-Mulungu wemufufula, na hosini hu mashahidi. 33kpwa vivyo, ichikala yudzenulwa kahi za mukono wa kulume wa Mulungu, na achikala adzihochera ahadi ya Roho Mutakatifu kula kpwa Paba, iye adzimimina ii ahadi iriyo mwimwi mwayona na kuisikira.34kpwa kukala Daudi kapandire dzulu Mulunguni, ela wamba, 'Bwana achimwamba Bwana wangu, "Sagela mukono wangu wa kurya 35mpaka ho nindeahenda mahaduizo kukala chigoda maguluni hako." 36kpwa vivyo, nyumba yosi ya Israel naimanye kukala Mulungu wemuhenda kukala Bwana na Masihi, yuyu Jesu muriye musulubisha."37Sasa mvariho gasikira gaga, mvachidungwa ni miya ya rohoni, mvachimwambira Petero na mitume anjine, "Ndugu, sasa huhendedze?" 38Ndiho Petero achimvamba, "Tubuni na mubatizwe, chila mumwenga wenu, kpwa dzina ra Jesu Masihi ili musamehewe dambi zenu, namwi mundahochera zawadi ya Roho Mtakatifu. 39kpwa kukala ahadi ni yenu na ana enu na mvosi mvario kure, anji here ambamvo Bwana Mulungu wehu andamvaeha."40kpwa maneno manji manjine, weshuhudia na kumvasihi, achimvamba, "Okolwani kula kpwa chizazi chichi chii." 41Ndiho mvachirihochera neno na mvachibatizwa, siku iyo mvachonjezeka atu karibu elifu tahu. 42Mvachidzitolea kpwa mafundisho ga mitume na ushirika, kahi za ushirika wa kurya mukahe na mavoyo.43Woga wemvenjira chila roho, na miujiza minji na ishara mitume mveihenda. 44Mvosi mvario amini, mvekala hamwenga na mvekala na manji ga kuhelana, 45pia mvekuza mali zao na mvarizo kala zi tsini ya ulolezi wa kpwao, mvachigavya mvozi, kulingana na mahitaji ga chila mumwenga.46kpwa vivyo siku baada ya siku, mvedzombozera kpwa lengo mwenga hekaluni. Pia mvekala na ushirika wa kumega mikahe madzumbani, na mvachihumira chakurya hamwenga na roho za furaha na kuhenzana, 47mvachimupa nguma Mulungu na mvachikala na chibali mbere za atu, na chila siku Bwana wemvonjeza hesabu yao kpwa mvario okoka.

Chapter 3
1Sasa Petero na Johana mvekala mvaambuka kpwenye hekalu masaa ga mavoyo, saa chenda. 2Mwanamulume ariyekala chirema hangu tumboni mwa mameyewekala wenulwa kuhirikpwa lango ra hekalu urekala uchehewa mudzo. Mvandemwika haho chila siku kuvoya voya mvariokala mvenjira hekaluni. 3Arihomvona Petero na Johana mvaratira lango kpwenjira hekaluni, achimvavoya sadaka.4Petero, achimufinyira matso, hamenga na Johana, mvachimwamba, "Hulole." 5Ye chirema achimvalola, kpwa wekala watazamia andapewa chochosi. 6Ela Petero achimwamba, "Fedha na dhahabu sina, ela cho niricho nacho, nindakupa. Kpwa dzina ra Jesu Masihi wa Nazareti, tsembera."7Achimugwira mukono wa kulume, Petero achimwenula, naye haho kpwa haho magulu na vifundo vya maguluge vichipata mukotse. 8achiruka dzulu, achema naye achanza kpwenenda; chisha achenjira hamwenga na Petero na Johana hekaluni, kuno wenenda, warukaruka, na kumupa nguma Mulungu.9Atu mvosi mvachimona wenenda na kumupa nguma Mulungu. 10Mvachigundua kukala wekala ni iye mwanamulume ariyekala achivoya voya lango ridzo ra hekalu; mvachidzazwa ni mushangao kpwa go garigokala gahendeka kpwakpwe.11Arihokala bado yuhamwenga na Petero na Johana, atu mvosi mvachiatua kahi za sehemu yehewayo ya Sulemani, kuno mvamushangaa. 12Petero ariho gaona, achimvambira atu, "Mwi atu a Israeli, mbona mwashangaa? Mbona mwahulola, here ndisi hudzio muhenda atsembere kpwa nguvu zehu na utakatifu wehu?13Iye Mulungu wa Ibrahimu, na Isaka, na wa Jakobo, Mulungu wa pabazehu, adzimutukuza mutumishiwe Jesu. Ndiye muriye mulavya na muchimukahela mbere ya Pilato, arihokala yudziamua kumurichira. 14Mwemukahela iye mutakatifu na mwenye hachi, badelaye muchimala murichirwe molagi.15Mwemolaga iye mwanzilishi wa maisha, ambaye Mulungu wemufufula kula kpwa wafu-na sisi hu mashahidi wa gago. 16kpwa imani kahi za dzinare, dzinare richimutengeza yuyu mutu, mumonaye na kumumanya, akale na afya na nguvu. Imani iyo kuchirira kpwa Jesu, ndiyo idziyomupa iye afya mbere yenu nyosi.17Sasa, ndugu, Namanya kukala mwegahenda manji kahi ya ujinga, here vilongozi enu mvarivyohenda. 18Ela mambo ambago Mulungu wegatabiri kpwenu kahi za makanwa ga Manabii, kukala Jesu andateseka, sasa adzigatimiza.19Tubuni, bai, na mugaluke, ili dambi zenu zisamehewe, 20ili wakati wa kuburudika udze kula kpwa uwepo wa Bwana; naye aweze kumuhuma Masihi ariye tsagulwa kpwenu, Jesu.21Ndiye ambaye Mulunguni ni lazima ahocherwe mpaka wakati gosi gandiho galuzwa, ambago Mulungu weganena kula nyakati za kare kuchirira kpwa makanwa ga Manabii atakatifu. 22Ndio Musa weamba, 'Bwana Mulungu andamwenula Nabii mumwenga here mimi kahi ya ndugu zenu. Ni lazima mumusikize iye chila andicho mvambira. 23Indombolera kukala, chila mutu asiyemusikiza Nabii iye andangamizwa kamare kahi ya atu.'24Ndio, na pia Manabii osi kula kpwa Samweli na mvo mvarekudza baada yakpwe, mvenena na mvachiatangazira zizo siku. 25Mwimwi mu ana a Manabii na malagano ambago Mulungu wegaika na akare enu, here arivyo mwambira Ibrahimu, 'Kahi ya mbeyu ya kpwako, familia zosi za urimwengu zindabarikiwa.' 26Baada ya Mulungu kumwenula mutumishiwe, achimuhuma kpwenu kpwanza, ili kumvabariki kpwa kumvagaluza nyinyi nyosi kula kpwa uii wenu."

Chapter 4
1Hali Petero na Johana mvarivyo kala mvanena, Makuhani na chilongozi wa hekalu na masadukayo mvachiatua. 2Mvesumbuka sana kpwa kukala Petero na Johana mvekala mvafundisha atu na kuhubiri ufufulo wa Jesu kula kpwa wafu. 3Mvachimvaikira mikono, na mvachiafunga mpaka siku ya hiri madzacha, kpwa kukala yekala ifika kare dziloni. 4Ela anji ao mvariokala mvahochera uwo ujumbe na kuwamini; hesabu ya atu mvario amini siku iyo yefika here elifu tsano.5Hata irihofika siku ya hiri, vilongozi ao, atumia na andishi mvachikusanyika hamwenga Jerusalemu. 6Anasi, kuhani mubomu wekala haho, na Kaifa, na Johana, na Alekizanda, na mvosi mvariokala na uhusiano wa hehi na kuhani mubomu. 7Mvariho mwika Petero na Johana kahi yao, mvachimvauza, "Ni kpwa nguvu zani, ama ni dzina rani mudzerihumira, kuhenda gano?"8Ndiho Petero, ariyekala yudzazwa ni Roho Mutakatifu, achimvambira, "Mwimwi vilongozi a atu, na atawela, 9kala hu kahi ya mahojiano rero kuhusu mahendo madzo garigo henderwa mutu alumwaye, na ni njira yani mutu yuyu wehozwa, 10naimanyikane kpwenu hamwenga na atu osi a Israeli kukala mutu yuyu emireye mbere yenu yuhola na ni muzima wa afya, kpwa dzina ra Jesu Masihi wa Nazareti, ambaye mwemusaliti, ela Mulungu achimufufula kula kpwa wafu.11Jesu Masihi ni dziwe ambaro mwimwi ajenzi mwerikahela, ela ndiro ririrohendwa dziwe bomu ra pembeni. 12Kakuna wokovu kula kpwa munjine yoyosi, kpwa maana kakuna dzina rinjine tsini ya Mulunguni kahi ya anadamu, ambaro ni lazima rihokole."13Sasa, mvariho ona ujasiri wa Petero na Johana, mvachigundua kukala si a kawaida, atu ambamvo kamvasomere, mveashangaa, kpwa kukumbuka kukala Petero na Johana mvekala hamwenga na Jesu. 14Kpwa kukala mvemona iye mutu ambaye wekala yuhozwa yudzema hamwenga namvo, mvachikosa ra kunena chinyume namvo.15Ela baada ya kumva amuru mvo mitume mvauke kahi ya riro baraza, mvachuzana. 16Mvachamba, "Humvahendedze mvano atu? Maana ishara bomu mvadziihenda, na uu ni ushuhuda kpwa chila mumwenga aishiye Jerusalemu, kahuweza kuupinga. 17Ela kpwa kuuzuiliya usimanyikane sana kahi ya atu, nahumvaonye mvasambire mutu yoyosi kuhusiana na dzina riro." 18Ndiho mvachimveha keheri ndani na mvachimva amuru mvasinene wela kufundisha kamare kuhusu dzina ra Jesu.19Ela Petero na Johana amvachimvajibu mvachimvambira, "kala ni hachi mbere za Mulungu kumvaheshimu mwimwi bali si iye, hukumuni mwimwi. 20Kahuweza kunyamalira mambo hurigo gaona na kugasikira."21Baada ya onyo zaidi kpwa Petero na johana, mvachiarichira mvachenda. Kamvapatire sababu ya kumva adhibu, kpwa kukala chila mutu wakati uwo wekala wamupa nguma Mulungu kpwa go garigo kala gahendeka. 22Iye mutu ariyekala yuhozwa wekala yu zaidi ya miaka mirongo minne.23Baada ya kuikpwa huru, Petero na Johana mvachenda kpwa atu ao mvachiashitakira gosi mvarigo ambirwa ni makuhani abomu na vilongozi a hekaluni. 24Mvariho sikira, mvachenula sauti zao hamwenga kumuririra Mulungu mvachamba, "Bwana, weumba Mulunguni na ntsi na bahari, na vyosi virivyomo. 25Wenena kuchirira Roho Mtakatifu kuchirira kpwa kanwa ra mtumishiwo, paba yehu Daudi, 'kpwa noni atu a mataifa mvahende gasia na atu mvafikirie mambo gasigo faa?'26Weamba, 'Afalume a duniani mvakusanyana hamwenga, na vilongozi pia mvakusanyana hamwenga kumupinga Bwana, na chinyume na Masihi.'27Jeri, Herode na Pilato, hamwenga na a mataifa na atu a Israel, mvekusanyana hamwenga mudzi uu chinyume na Mutumishiwo Mtakatifu Jesu, ambaye uwe wemutsagula uchimuhaka mafuha. 28Mvachikusanyana hamwenga kugahenda gosi ambago mukonowo na mipangoyo yekala idzamua mapema gandigo kala.29Sasa, Bwana, lola vitisho vyao na umvape uwezo atumishio kurihubiri nenoro na ujasiri wosi. 30Goloza mukonowo uhoze na womboze ishara na miujiza kuchirira kpwa dzina ra Mutumishiwo mutakatifu Jesu." 31Baada ya kuvoya, hatu mvarihokala mvakusanyika hamwenga hachitetema, na mvosi mvachidzazwa ni Roho Mtakatifu namvo mvachihubiri neno ra Mulungu na ujasiri.32Kundi rosi bomu ra mvario amini mvachikala amwenga chiroho na moyo. Kakuna ariye amba chochosi aricho nacho ni chakpwe, bali mvekala na chila chitu kpwa hamwenga. 33kpwa nguvu mitume mveshuhudia kuhusu kufufuka kpwa Bwana Jesu, na neema bomu yekala dzulu yao osi.34Kakuna ariyekosa chochosi kahi yao, kpwa mvariokala na vyeti vya mashamba ama nyumba, mvekuza mvachireha pesa hamwenga 35mvachimvaikira maguluni mitume, chisha zichigaviwa kpwa chila mumwenga kulingana na mahitajige.36Josefu, ambaye Mitume mvemweha Barinaba (Tafsiriye ni mwana wa faraja), mulawi, mutu kula Kipro, 37wekuza mundawe achireha pesa na achimvaikira mitume maguluni.

Chapter 5
1Sasa, kuna mutu mumwenga ariyekala wehewa Anania, iye na muchewe, mvachikuza chipande cha munda, 2achifitsa sehemu ya pesa arizo kuzira uwo munda (na muchewe wegamanya gago), chisha achireha yo sehemu ya zo pesa achimvaikira mitume maguluni.3Ela Petero achimwamba, "Anania, mbona shetani adzikudzela moyoni umukenge Roho Mtakatifu ukafitsa sehemu ya pesa udziyo ikuzira munda? 4Wakati kudza ukuza, wekala ni wako, na hata baada ya kuukuza, kawekala bado uchere tsini ya maamuzi ga kpwako? Mbona be kugaluka ta kuhenda gano? Be kukengere anadamu, umukenga Mulungu." 5Ariho gasikira gago, Anania wegwa achivuha pumuzi ya mwisho, achifa na woga uchimvenjira mvosi mvario gasikira gago. 6Ma barubaru mvachema mvachiufunika mwiriwe, mvachimutsukula kpwenda muzika.7Baada ya masaa here mahahu, muchewe naye achenjira, asimanye kpwekala kuhendeka noni. 8Petero achimwamba, "Nambira kala mwekuza munda kpwa bei kadha." Naye achimujibu, "Vivyo vyenye, hweukuza kpwa bei iyo."9Petero achimwamba,"Ni kpwa noni mudzikubaliana kumujeza Roho wa Bwana? Lola, nyayo za mabarubaru mvadzio kpwenda muzika mulumeo zichereko ho muyangoni, nawe mvandakutsukula dza vivyo." 10Naye achigwa, achifa. Mabarubaru mvariho uya, mvachimupata naye yudzefa, mvachimutsukula naye mvachenda muzika lwavuni ha mulumewe. 11Woga mubomu uchimvenjira kanisa rosi na mvosi mvario gasikira maneno gago.12Ishara nyinji na miujiza yekala ichihendeka kahi za atu kuchirira kpwa mikono ya mitume. Mvosi mvekala hamwenga kpwenye ukumbi wa Selemani. 13Ela kakuna mumwenga kahi ya mvo anjine ariyekala na ujasiri wa kudziunga namvo; hata vivyo, mveheshimiwa sana ni atu.14Bado anji mveonjezwa kahi ya hesabu ya Bwana mvario amini, makundi ga ache na alume. 15chasi kpwamba mvetsukula akongo vichochoroni mvachielaza vitandani na makochini, ili Petero wakati achitsupa, chivurivuriche chimvagwerere anjine ao. 16Pia mvekudza atu anji kula midzi iriyo hehi na Jerusalemu, kumvareha akongo na mvariokala mvapagawa ni pepo achafu, nao mvosi mvehozwa.17Ela mubomu wa makuhani achema, hamwenga na anjine mvariokala mvagwirana naye (ambamvo ni sehemu ya masadukayo); mvachidzalwa ni wivu 18mvachiagwira mitume, mvachiafungira jela.19Idzaho usiku, malaika wa Bwana wekudza achiifugula miyango yosi ya jela achimvomboza, na achimvamba, 20"Endani, emani kahi za atu hekaluni na mumvambire habari ii mbidzo ya uzima." 21Mvariho gasikira gago, mvachenjira hekaluni mombolero ga dzua na mvachifundisha. Ela ye kuhani mubomu, na mvariokala hamwenga naye, mvacheha baraza hamwenga, na vilongozi osi a atu a Israel, mvachihumana kukala mitume mvakarehewe kula jela.22Ela ahumwa mvariohofika kamva apatire mumo jela, mvachuya mvachielezera, 23"Hudzipata muyango wa jela ufungwato kamare na arinzi mvemire ho muyangoni, ela hudziho ufugula, kahumupatire yoyosi ndani."24Sasa chilongozi wa hekalu na makuhani abomu mvariho sikira gago maneno, mvachishangaa sana kuhusu mitume kpwa kamvamanyire kuhendekani. 25Ndiho mumwenga achidza achimvambira, "Mvo atu murimvo mvafungira jela vivi mva hekaluni mvafundisha atu."26Ndiho chilongozi wao achuka hamwenga na ma afisa mvachenda mvareha, ela bila fujo, kpwa kukala mveogoha atu, kpwamba mvaweza mvakapigwa mawe. 27Mvariho mvareha, mvachiasagazya mbere ya baraza ra vilongozi. Kuhani mubomu achimva dadisi, 28achimvauza, "Hwemuamuru musifundishe kpwa dzinare, namwi kamudzaricha hata mudzidzaza mudzi wosi wa Jerusalemu na mafundisho genu na hamu ya kuhurehera hukumu ya mulatsowe kpwehu."29Ela Petero na mitume mvachimujibu, "Ni lazima huheshimu Mulungu kuriko anadamu. 30Mulungu wa paba zehu wehurehera Jesu, muriye molaga kpwa kumusulubisha muselabani. 31Mulungu achimutukuza mukonowe wa kulume achimuhenda kukala mwana wa chifalume na mokoli, kuhupa toba na musamaha wa dambi kpwa Israeli. 32Hosini hu mashahidi wa gago, na pia Roho Mutakatifu, ambaye Mulungu wemvapa mvamuheshimuo."33Mvariokala kpwa baraza mvarihosikira gago, mvachipandwa ni more wa hasira, mvachimala kumvolaga mitume. 34Ela Mufarisayo mumwenga ehewaye Gamaleli, mwalimu wa sheria ariye heshimiwa ni atu mvosi, achema kahi ya mkutano na achilavya amuri kumvomboza mitume nze kpwa muda.35Chisha achimvamba, "Atu a Israeli, dzikeni makini sana na mumalago kumvahenda mvamva atu. 36kpwa kukala kapindi, Theuda we enuka achidzidai kukala ni mutu mubomu, na anji, chiwango cha magana mane, mvachidziunga naye. Acholagwa, namvo mvosi mvariokala hamwenga naye mvachitawanyika na kusambaratika. 37Baada ya iye, Juda wa Galilaya naye achilamuka siku za kutalwa naye anji mvachidziunga naye. Iye naye wefa, na mvariokala mvachimutua mvachitawanyika.38Sasa namvambira, kalani kure sana na mvamva atu, mvaricheni, kpwa kukala ichikala ii kazi mvaihendayo ni ya mudamu, indagwa. 39Ela kala ni ya Mulungu, kamundaweza kumvasambaratisha; nikpwenda mukadzipata mwapigana na Mulungu." namvo mvachimusikira.40Ndiho mvachimveha mvo mitume ndani, mvachiapiga chisha mvachimva amuru mvasihubiri dzina ra Jesu, na mvachiarichira. 41Mvachihauka kuno mvasherekea kukala mvetalwa kuteseka kpwa ajili ya dzina ra Jesu. 42Baada ya haho, chila siku, ndani ya hekalu na nyumba kpwa nyumba, mvachenderera kufundisha na kuhubiri habari mbidzo kukala Jesu ndiye Masihi.

Chapter 6
1Sasa siku zizo, hesabu ya anafunzi irihokala yonjezeka, lelamiko kula kpwa Ayahudi a chiyunani richanza kuhusu Waebrania, kpwa kukala magungu a kpwao mvekala kamvajumulishwa kahi za ugavyaji wa misaada ya chila siku.2Mvo kumi na airi mvacheha ro kundi ra anafunzi chisha mvachiauza, "Si sawa kurichana na kuhubiri neno ra Mulungu ili hwandalire atu vyakurya. 3Ni mwimwi sasa mutsagule, ndugu, atu afungahe kahi yenu, atu enye sifa mbidzo, atu enye hekima ya kutosha, atu ambamvo hwaweza hukamvapa ii kazi mvayemerere. 4Upande wehu, hundenderera kpwa mavoyo na huduma ya neno.5Maneno gao gachifurahisha kundi rosi. Mvachimutsagula Stefani, mwanamulume ariye na imani ya kutosha na Roho Mtakatifu, na Filipo, Prokoro, Mikanoni, Timoni, Parmena, Nikolao, mokofu kula Antioki. 6Mvaaminio mvachiareha atu ao mbere ya mitume, mvario mvavoyera chisha mvachiaikira mikono.7kpwa vivyo neno ra Mulungu richenderera kutangazwa, na hesabu ya anafunzi Jerusalemu ichonjezeka habomu, na hesabu bomu ya makuhani mvachikala atiifu kpwa imani.8Sasa, Stefano, ariyedzalwa ni neema na nguvu, achikala wahenda miujiza mibomu na ishara kahi ya atu. 9Ela kpweombolera anjine ambamvo mvekala ni a sinagogi ririro ehewa sinagogi ya mvario ikpwa huru, ra Akirene na aekandria, na baadhi kula Kilikia na Asia. Mvamva atu mvekala mvachijadiliana na Stefano.10Ela mvekala kamvamuweza Stefano kpwa hekima na Roho ambaye wemuwezesha Stefano kunena. 11chisha mvachihonga atu fulani mvambe, "Hudzimusikira Stefano achinena maneno ga kufuru kumuhusu Musa na Mulungu."12Mvachiachochea atu, vilongozi, andihsi, chisha mvachimutua Stefano mvachimugwira na mvachimuhirika mbere ya baraza. 13Mvachimurehera mashahidi a ulongo, mvario amba, "Yuyu mutu kadzaricha kunena maneno ga kufuru kuhusu ii sehemu takatifu na sheria zehu. 14Maana hudzimusikira achamba iye Jesu wa Nazareti andahabananga haha na agaluze tamaduni Musa arizohupa." 15Chila ariyekala yusegere kpwenye baraza iyo achimulola Stefano mvachimona usowe ugaluka ukala here wa malaika.

Chapter 7
1Mubomu wa makuhani achimuza, "Gano maneno ni ga jeri?" 2Stefano achimvamba, "Ndugu zangu na Paba zangu, nisikizani: Iye Mulungu wa utukufu wemombolera Pabayehu Ibrahimu arihokala Mesopotamia, kabla aishi Harani; 3achimwambira, 'Mvariche atuo na mundawo, hinde kpwenye nindakonyesa munda.'4"Ndiho achihauka ntsi ya Ukaldayo achenda ishi Harani; kula kuko, pabaye arihofa, Mulungu achimureha haha, muishiho mpaka rero. 5Kaulavire hohosi kukala urithi kpwakpwe, hata, kahakalire hata na hatite ha kuika chigulu. Ela Ibrahimu achiahidiwa-idzaho Ibrahimu wekala kadzapata mwana bado- kukala andepewa ntsi ii here mumiliki hamwenga na lukololwe.6Mulungu wenena naye vivi, kukala lukololwe mvandeishi kpwa muda ntsi ya ujenini, na pia enyeji a kuko mvandeahenda kukala atumwa na kumvatesa kpwa miaka magana mane. 7'Ela nindamvahukumu taifa ambaro mvandarihumikira,' Mulungu achamba, 'na baada ya haho mvandombola nze, mvaniabudu hatu haha.' 8Ndiho Mulungu achimupa Ibrahimu malagano ga kugwagwatsi, hinwa vivyo Ibrahimu achikala pabaye Isaka achimu gwagatsi siku ya nane; Isaka achikala pabaye Jakobo, Jakobo naye achikala paba wa mvara pabazehu kumi na airi.9"Na kpwa kukala Pabazehu mvemonera wivu Josefu, mvachimukuza tsi ya Misri; ela Mulungu kamurichire 10achimukombola kula kpwa mateso gosi. Achimupa Josefu fadhila na hekima mbere ya Farao, mufalume wa Misri, ariye mutsagula kukala mutawela Misri na hata nyumbaye yosi.11"Sasa, nzela na mateso mabomu gachipata ntsi ya Misri na Kanani, paba zehu mvachishindwa kupata chakurya. 12Ela Jakobo ariho sikira kukala kuna chakurya Misri, achimvahuma paba zehu mara ya kpwanza. 13Mara ya hiri, Josefu achidzimanyisa kpwao nduguze, na familia ya Josefu ichimanyikana ni Farao.14Josefu achimvahuma nduguze kpwenda mwalika paba yao naye ende Misri, hamwenga na lukolo losi mvariokala mvamoyo, atu mirongo mifungahe na tsano. 15kpwa vivyo Jakobo achenda Misri, naye achifa kuko, iye na paba zehu. 16Mvachitsukulwa mpaka Shekemu mvachizikpwa kuko kpwenye mbira ambayo Ibrahimu wekala adziigula kpwa pesa kula kpwa ana a Hamori kuko Shekemu.17"Wakati wa ahadi urihokala waratira, ahadi ya Mulungu ariyo yika kpwa Ibrahimu, atu mvekula na mvachonjezeka Misri, 18mpaka kuchikala na mufalume munjine Misri, mufalume ariyekala kamanya kuhusu Josefu. 19Achimvakenga atu ehu na achimvatesa paba zehu, achimvelazimisha kumvomboza ana ao atsanga ili mvolagwe.20"Wakati uwo Musa achivyalwa; wekala mutana mbere za Mulungu naye kpwa miezi mihahu wererwa nyumbani mwa pabaye. 21Ariho tsuhiwa, mwana wa Farao achimuhenda wakpwe naye achimurera here mwanawe wa kumuvyela.22Musa wererwa kpwa mafundisho ga hekima ya a Misri, na achikala mubomu kahi ya manenoge na mahendoge. 23"Ela ariho ratira miaka mirongo mine, ichimudzira maazo ga rohoye kukala akamvatsemberere nduguze, lukolo lwa Israeli. 24Arihomona mumwenga wa Israeli wateswa, Musa achimuhehera naye kpwa kurihiza kpwa niabaye, achimupiga ye mumisri: 25wefikiria nduguze mvandaelewa kukala Mulungu, kpwa mukonowe, wekala wamvokola, ela kamvelewere.26Siku ya hiri, achimvombolera mvariho kala mvapigana, naye achijeza kumvagwiranisha, kpwa kumvamba, 'Asena, mundugu; mbona mwaheha?' 27"Ela ariyekala yumukosera munziwe achimusukuma, achimwamba, 'Ariyekutsagula mutawela na hachimu wehu nani? 28Ama wamala unolage dza vyo urivyo molaga mumisiri dzana?'29Musa achichimbira arihosikira maneno gago; achenda ishi ntsi ya Midiani, arikokpwenda pata ana airi a chilume. 30"Miaka mirongo mine irihosira, malaika achimombolera nyikani mwa murima Sinai, kpwa mufano wa moho tsakani.31Musa ariho ona wo moho, achiushangaa; na ariho usongerera kuulolato, sauti ya Bwana ichisikika, ichamba, 32'Ndimi Mulungu wa pabazenu, Mulungu wa Ibrahimu, na wa Isaka, na wa Jacob.' Musa wetetemeka na kasubutire kuulola keheri.33"Bwana achimwambira, 'Vula vyo virahu kula nyayoni mwako, kpwa kukala ho wemireho ni hatu hatakatifu. 34Nidzigona mateso ga atu angu mvario Misri; Nidzigasikira malalamiko gao, nami nidzitima kumvokola; sasa nzo, nindakuhuma Misri.'35"Musa iye mvariye mukahela, mvariho mwamba, 'Ariye kutsagula mutawela ama hachimu nani?'- ndiye iye ariye humwa ni Mulungu here mutawela na mukombozi. Mulungu wemuhuma kpwa mukono wa malaika ariye mombolera Musa tsakani. 36Musa achimvalongoza kombola Misri, baada ya kuhenda miujiza na ishara Misri na bahari ya shamu, na kahi za miaka mirongo mine jangwani. 37"Ni Musa iye mumwenga, ariye mvamba atu a Israel, 'Mulungu andenula kahi yenu Nabii here mimi, kula kpwa ndugu.38Yuyu ni mutu ariyekala kahi za mkutano jangwani na ye malaika ariye nena naye murima Sinai, ariyekala na paba zehu, na ariye hochera go maneno ga kuhwambira sisi. 39"Ela paba zehu mvekahela kumuheshimu; mvachimusukuma kure namvo, na mioyoni mwao mvachigaluka kuuya Misri. 40Wakati uwo mvachimwamba Haruni, 'Hutengezere milungu mvandio hulongoza. kpwa upande wa Musa, ariye hulongoza kula ntsi ya Misri, kahumanya yupatwa nini kuko ariko kpwenda.'41Siku zizo mvachitengeza sanamu ya ng'ombe chisha mvachihirika sadaka zao na kusherekea kpwa kazi za mikono yao. 42Ela Mulungu achigaluka naye achimvahenda kuabudu nyenyezi mulunguni, here irivyo andikpwa kahi za chitabu cha manabii, 'Je mwenirehera sadaka na dhabihu yo miaka mirongo minne jangwani, nyumba ya Israel?43Mweikubali hema ya maonano ya Moleki na nyenyezi ya mulungu refani, hamwenga na sanamu murizo zitengeza kuziabudu: nami nindamvahirika kure zaidi ya Babeli.'44"Paba zehu mvekala na hema ra ushuhuda jangwani, here Mulungu arivyo amuru arihonena na Musa, kukala rihendwe kpwa mufano wa muundo ariwo wona. 45Baadaye, paba zehu, tsini ya Joshua, wehochera iyo hema na achiireha hamwenga namvo mvarihohela iyo ntsi. Mulungu achihela iyo ntsi kula kpwa mataifa manjine na achimvomboza mbere ya nyuso za paba zehu. Hema richibaki mumo ntsini mpaka wakati wa Daudi, 46ariye pewa chibali matsoni mwa Mulungu, chisha achuza kutafuta makalo ga Mulungu wa Jakobo.47Ela wekala ni Sulemani ariye jenga iyo nyumba ya Mulungu. 48"Hata vivyo, Mulungu ariye dzulu kaishi kpwenye nyumba zirizo jengwa na mikono, here Nabii ambavyo, 49'Mulunguni ndiko chihi changu cha enzi, na duniani ni sehemu ya kwikira magulu gangu. Ni nyumba aina yani muwezayo kunijengera mimi? ambavyo Bwana, ama hatu hangu ha kuoya ni hiho? 50Vyosi vino, sivitengezere kpwa mkono wangu?'51"Atu murio na singo mbifu, muriokosa tohara rohoni na masikironi, musita kumukahela Roho Mtakatifu; mwaishi here paba zenu mvarivyo ishi. 52Ni Nabii hiye ambaye paba zenu kamvamutesere? Mveolaga Manabii mvario mutangulia ye mutakatifu; na sasa mudzikala asaliti na olagajie pia, 53mwimwi, atu murio hochera sheria ambazo malaika wezitakasa, ela kamuzituire."54Sasa, baraza ra atu mvariokalaho mvariho sikira gago, mvachitsukirwa mioyoni mwao, mvachimulumira meno Stefano. 55Ela ye, kpwa wekala yudzalwa ni Roho Mtakatifu, achilola dzulu Mulunguni kpwa makini na achona utukufu wa Mulungu; achimona Jesu wemire mukono wa kulume wa Mulungu. 56Stefano achamba, "Lolani, naona Mulunguni kufuguka, na Mwana wa Daudi yudzema mukono kulume wa Mulungu."57Yafikira haho, mvario kala kpwa baraza mvachifunga masikiro, na kupiga kululu kpwa sauti ya dzulu, mvachimutua kpwa nia mwenga. 58Mvachimusukuma kpwa nguvu nze ya mudzi na mvachanza kumupiga mawe. Mashahidi mvachimuhandikira nguo zao maguluni chijana ariye ehewa Sauli.59Mvarihokala mvamupiga mawe Stefano, wekala achimweha Bwana achamba, "Bwana Jesu, hochera roho yangu." 60Achipiga mavindi naye acheha kpwa sauti ya dzulu sana, "Bwana, usimvahukumu kpwa ajili ya dambi ii." Baada ya kunena gago, achifa.

Chapter 8
1Sauli wekubaliana na chifoche. Hangu siku iyo bai kuchanza mateso mabomu sana kpwa kanisa ririrokala Jerusalemu; namvo aumini mvachitawanyika sehemu za Judea na Samaria, isihokala mitume. 2Atu mvamwaminio Mulungu mvachimuzika Stefano na maombolezo mabomu. 3Ela Sauli achijeza kurivunza kanisa. Wekala akenjira nyumba baada ya nyumba, kumvaburuta ache na alume, na kumvafungira jela.4Idzaho aumini mvario tawanyika mveenderera kurihubiri neno. 5Filipo achenda tsini mudzi wa Samaria achenda mvahubiria kuhusu Masihi.6Makundi ga atu mvekala mvasikiza kpwa makini garigo kala gachinenwa ni Filipo; kpwa akili mwenga, mvemusikiza, na mvachona ishara arizo zihenda. 7Pepo achafu mvearicha anji mvariokala mvapagawa, kuno mvachipiga kululu kpwa sauti bomu, nao mvariokala viwete na virema mvachihozwa. 8kpwa vivyo kuchikala na furaha bomu sana mudzini mumo.9Ela mwekala muna mwanamulume mumwenga mudzini mumo kpwa dzina ra Simioni, ambaye wekala achishiriki utsai haho chaho; wekala achiashangaza atu mudzini Samaria kuno achidziika kukala mutu wa maana sana. 10Asamaria osi, kula mutite mpaka mubomu, mvekala mvachimusikiza; mvachamba, "Mutu yuyu ni zira nguvu za Mulungu zehewazo bomu." 11Mvemusikiza kpwa kukala wekala adzimvonyesa miujiza ya chitsai kpwa muda mure.12Ela mvariho mwamini Filipo hali achihubiri injili kuhusu ufalume wa Mulungu na dzina ra Jesu Masihi, mvachibatizwa, ache kpwa alume. 13hata Simioni mwenye weamini, na baada ya kubatizwa achibaki na Filipo kumutua lunyolunyo. Ariho zona ishara na kazi bomu zihendekazo, achishangaa.14Sasa mitume mvariobaki Jerusalemu mvariho sikira kukala Samaria mvadzirihochera neno ra Mulungu, mvachimuhuma Petero na Johana kuko. 15Mvarihofika, mvachiavoyera, ili mvahochere Roho Mtakatifu. 16kpwa kukala mpaka wakati uwo, Roho Mtakatifu wekala kadza mvafikira; mvekala mvadzibatizwa tu kpwa dzina ra Jesu Masihi. 17Ndiho Petero na Johana mvachimvaikira mikono, namvo mvachihochera Roho Mtakatifu.18Sasa Simioni ariho ona Roho Mtakatifu wekala welaviwa kuchirira kpwa kwikirwa mikono ni Mitume, achomboza pesa kumvapa Mitume. 19Achimvamba, "Nipani nami uwezo uu wa kukala chila nindiye mwikira mikono ahochere Roho Mtakatifu."20Ela Petero achimwamba, "Angamika hamwenga na zo pesazo, kpwa kukala wafikiria kugula karama za Mulungu na pesa. 21Kuhusika wela kuna nafasi yoyosi kpwa jambo riri, kpwa kukala rohoyo kaihamwenga na Mulungu. 22kpwa vivyo, tubu kpwa jambo riri, na uvoye Mulungu, ili hanjine waweza akakusamehe kpwa mawazogo ga rohoni. 23kpwa maana naona ukahi za utsungu wa sumu na kahi ya vifungo vya dambi."24Simioni achimujibu achamba, "Nivoyera kpwa Bwana, ili gosi udzigonena gasinipate."25Mvariho marikiza kushuhudia na kurinena neno ra Bwana, Petero na Johana mvachuya Jerusalemu, kuhubiri injili kpwa vidzidzi vinji vya Asamaria.26Sasa malaika wa Bwana achinena na Filipo achimwamba, "Lamuka wenende upande wa kusini kahi ya njira yendayo Gaza kula Jerusalemu." (Barabara ii i kahi ya jangwa.) 27Achilamuka achenda. Haho, hachikala na mutu kula Ethiopia, towashi ariyekala na cheo chibomu tsini ya Kandasai, malkia wa Ethiopia. Ariyekala mwemerezi wa hazina zosi. Wekala akudza Jerusalemu kuabudu. 28Wekala wauya yusegere garini mwakpwe kuno wasoma chitabu cha Nabii Isaya.29Roho wa Bwana achimwambira Filipo, "Enda ukeme hehi na gariye." 30Ndiho Filipo achenda malo, achimusikira wasoma chitabu cha Nabii Isaya, achimuza, "Je, waelewa go ugasomago?" 31Achimujibu, "Siweza kpwelewa, labda mutu anierekeze?" Achimwalika Filipo asagale naye garini.32Sasa iye mu Ethiopia wekala wasoma chifungu chambacho, "Welongozwa here ng'onzi ihirikpwayo ikatsinzwe, na here mwana ng'onzi mbere ya chinyoziwe anyamalavyo, ndivyo iye kavugulire kanware. 33kpwa kuhuzunishwakpwe, hachiye achihokpwa. Nani andiyeweza kumveleza chivyaziche? Maana maishage geuswa duniani."34Ndiho ye towashi achimuza Filipo, achimwamba, "Nakuvoya, unelezere yuno ambaye Nabii wamwamba, ni iye mwenye ama munziwe?" 35Filipo achanza kunena, naye mwanzo kula kpwa gago maandiko achimu hubiria injili ya Jesu kpwakpwe.36Mvarihokala bado mvenenda njirani, mvachifika hatu mvachona madzi naye towashi achimuza, "Lola, hana madzi haha. Chinizuiliacho nisibatizwe ni noni?" 37Filipo achimwamba, "Ichikala waamini waweza ukabatizwa." Naye towashi achimwamba "Naamini kukala Jesu Masihi ni mwana wa Mulungu." 38Naye achiamuru gari yemeswe. Mvachiteremuka kpwenye go madzi, Filipo na iye towashi, naye Filipo achimubatiza.39Mvariho ombola madzini, ye Roho wa Bwana achimuhela Filipo, naye towashi kamonere keheri, ela achenda na furaha. 40Ela Filipo achonekana Azoto, wechira kahi ya mkoa uratu, achihubiri injili kpwa midzi yosi mpaka achifika Kaisaria.

Chapter 9
1Ela Sauli, bado achenderera kumvatisha na maneno makali na kumvolaga anafunzi a Bwana, achenda kpwa kuhani mubomu 2achimuvoya andikirwe barua za sinagogi ririro Dameski, ili achenda pata yoyosi ariye kahi ya njira iyo, muche ama mulume, amurehe Jerusalemu amufunge.3Hali achisafiri, ichombolera kpwamba arihokala waratira Dameski, achimulikpwa ni mwanga mukali sana kula Mulunguni; 4naye achigwa tsi sauti ichisikika ichimuza, "Sauli, Sauli, mbona wanitesa?"5Sauli achijibu, "U ani, Bwana?" Naye Bwana achimwamba, "Ni mimi Jesu, ambaye uwe wanitesa; 6ela lamuka, enjira mudzini, undambirwa ni lazima uhendedze." 7Atu mvariokala charoni na Sauli mvachema kudangana, sauti mveisikira, ela ariyekala wanena kamvamonere.8Sauli achema, ariho jeza kufugula matso, achikala kaona chitu; ndiho mvachimulongoza kpwa kumugwira mukono mvachimuhirika Dameski. 9kpwa siku tahu wekala chipofu, chisha karirye chitu wela kunwa chitu.10Sasa, kpwekala na mwanafunzi mumwenga Dameski ariyekala wehewa Anania. Bwana achinena naye kahi za maono, "Anania!" Naye achimujibu, "Lola, nihaha, Bwana." 11Bwana achimwambira, "Lamuka, enda chichochoro chehewacho Nyofu, kahi za nyumba ya mutu ehewaye Juda, uzira mutu ehewaye Sauli kula Taso, kpwa yukahi za mavoyo. 12Iye naye yudzona kahi za maono, mutu ehewaye Anania yudzenda akamwikira mikono, ili aweze kona keheri."13Ela Anania achijibu, "Bwana, nidzisikira manji kumuhusu mutu iye, ni mabomu mai adzigo gahendera atuo atakatifu Jerusalemu. 14Wepewa uwezo ni makuhani abomu kumufunga yoyosi haha arehaye dzinaro." 15Ela Bwana achimwambira, "Enda, maana yutsagulwa ni mimi kukala chifaa chimwenga chaho, kuhirika dzina rangu mbere ya mataifa na afalume na ana a Israeli; 16maana nindamonyesa ni mangahi mateso andigo gatsupira kpwa ajili ya dzina rangu."17Anania achuka, achifika nyumbani ariko lakizwa. Achimwikira mikono, achimwamba, "Ndugu Sauli, Bwana Jesu, ariye kombolera njirani wakati wadza kuku, adzinihuma kpwako ili ukale undaweza kona keheri na udzazwe ni Roho Mtakatifu." 18Haho kpwa haho, chitu chiricho onekala na here mabambu chichigwa kula kpwa matso ga Sauli, naye achipata uwezo wa kona; achuka naye achibatizwa; 19naye achirya na achipata nguvu. Achikala na anafunzi Dameski siku za kutosha.20Haho kare achanza kumuhubiri Jesu kahi za masinagogi, achamba ni Mwana wa Mulungu. 21Mvosi mvario musikira mvachimushangaa mvachamba, "Yuno seye ariyeolaga anjine Jerusalemu kpwa kurihadza dzina riro? Akudza kuku amvahele amvafunge amvahirike kpwa makuhani abomu." 22Ela Sauli achizidi kukala na nguvu zaidi, naye achisababisha taabu kahi za Ayahudi mvarioishi Dameski kpwa kuthibitisha kpwao kukala Jesu ndiye Masihi.23Baada ya siku nyinji, Ayahudi kpwa hamwenga mvachipanga kumolaga. 24Ela Sauli achiumanya uwo mupango wao. Mvachimutafuta usiku na mutsana ili mvamolage. 25Ela anafunzie mvachimomboza na usiku mvachimuteremusha ukutani na lugwe, ndani ya chikahana.26Arihofika Jerusalemu, Sauli achijeza kudziunga na anafunzi, ela mvosi mvachikala mvamogoha, kamvaaminire kukala naye yukala mumwenga wao. 27Ela Baraba achimuhela achimuhirika kpwa Mitume, na achimvelezera Sauli arivyo mona Bwana barabarani arihokala wasafiri Dameski naye achimunenera, na jinsi Sauli arivyo hubiri Dameski kpwa dzina ra Jesu.28Achikala hamwenga namvo, achenjira na kombola mudzi wa Jerusalemu. Werihubiri kpwa ujasiri kpwa dzina ra Bwana Jesu 29kuno achijadiliana na Ayahudi a achiyunani; ela kamvarichire kumutafuta mvamolage. 30Ndugu mvariho manya gago, mvachimuhirika Kaisari chisha mvachimuhuma Taso.31Ndiho kanisa rosi kahi za Uyahudi, Galilaya na Samaria, richikala na amani na richijengwa; na, kutsembera kpwa kumogoha Bwana na kuishi kpwa faraja ya Roho Mtakatifu, kanisa richikula kpwa idadi ya aumini. 32chisha ichombolera kukala, hali Petero wazunguluka chila hatu sehemu iyo, achenda mpaka kpwa atu atakatifu a Mulungu mvario ishi mudzi wa Lida.33Arihofika achimona mutu mumwenga ariye ehewa Ainea, ariyekala yukala chitandani kpwa miaka minane, kpwa wekala yupoza. 34Petero achimwamba, "Ainea, Jesu Masihi akuhoze. Ema uhandike chitandacho," naye achema. 35kpwa vivyo chila mutu ariyekala achiishi Lida, na Sharoni mvachimona iye mutu nao mvachimugalukira Bwana.36kpwekala na mwanafunzi mumwenga Yafa ariyekala achehewa Tabitha (Tafsiriye ni "Dokasi"). Mwanamuche iye wekala wahenda madzo na roho ra mbazi kpwa go arigo mvahendera maskini. 37Ichikala siku zizo, kpwamba wekala mukongo na achifa; mvarihokala mvadzojesa mwiriwe, mvachimulaza chumba cha dzulu.38kpwa kukala Lida yekala hehi na Yafa, na anafunzi mvekala mvasikira kukala Petero wekala yukuko, mvachihuma atu airi kpwakpwe, kumurai, "Hakuvoya hwenende upesi." 39Petero achuka achimvatua. Arihofika, mvachimuhirika ko chumba cha dzulu, afererwa mvosi mvachema hehi naye kuno mvarira, na kumonyesa kanzu na nguo ambazo Dokas wekala adzizishona wakati yuhai.40Petero achimvomboza mvosi mumo chumbani, achipiga mavindi, achivoya; helafu, achiugalukira wo mwiri, achamba, "Tabitha, lamuka." Naye achifugula matso, arihomona Petero achisagela. 41Petero achimugolozera mukono, achimwenula; helafu achimveha atakatifu a Mulungu na afererwa mvosi, achimulavya kpwao wa moyo. 42Jambo riro richimanyikana Yafa yosi, na anji mvachimwamini Bwana. 43Petero achibaki Yafa siku nyinji na mutu ehewaye Simioni, mutengezi wa chingo.

Chapter 10
1Sasa kpwekala na mutu mumwenga mudzi wa Kaisaria, kpwa dzina weehewa Kornelio, wekala ni mubomu wa chikosi cha shikari chikosi cha chiitaliano. 2Wekala mutu mucha Mulungu, ariye mogoha Mulungu hamwenga na nyumbaye yosi, wekala achilavya sadaka nyinji kpwa atu, na kumuvoya Mulungu chila wakati.3Irihofika wakati wa saa chenda za mtsana, achona kpwa uwazi maono ga malaika wa Mulungu achimutua. malaika achimwamba, "Kornelio!" 4Kornelio achimulola ye malaika kpwa woga munji achimujibu, "Kunani, Bwana?" Ye malaika achimwamba, "Mavoyogo na sadakazo kpwa achia zikpwenda dzulu mbere za Mulungu here ukumbusho. 5Sasa huma atu kahi za mudzi wa Yafa mvakamuhale mutu ehewaye Simioni ambaye pia wehewa Petero. 6Kuko waishi na mutengezaji chingo ehewaye Simioni, ambaye nyumbaye i ufuoni mwa bahari."7malaika arihouka, Kornelio achimveha atu airi mvamuhumikirao, hamwenga na shikari mucha Mulungu, kahi ya mvara mvariokala mvachimuhumikira. 8Kornelio achimvelezera gosi garigokala gamombolera chisha achimvahuma Yafa.9Siku ya hiri mwendo wa saa sita, mvarihokala mvakahi za charo na mvaratira mudzi, Petero achambuka chumba cha dzulu kpwenda hela mavoyo. 10Achigwirwa ni nzela achimala utu wa kurya, ela hali ajiti mvarihokala mvajita, achonyeswa maono, 11achona Mulunguni kufuguka, na kuna chia chatimishwa, chitu mufano wa bamba relamu ratimishwa urimwenguni, kpwa pembeze zosi nne. 12Dzuluze, rekala ritsikula anyama osi a magulu manne na anyama mvahambalao kpwa chifua duniani, na tsongo a angani.13chisha sauti ichimunenera: "Lamuka, Petero, tsinza urye." 14Ela Petero achamba, "Hata bule, Bwana; maana sidzangwe kurya chochosi chiricho najisiwa na chichafu." 15Ela yo sauti ichimudzira keheri mara ya hiri: "Chidzicho takaswa ni Mulungu usichehe najisi." 16gaga gehendeka mara tahu; helafu ro bamba richambushwa dzulu Mulunguni.17Bado Petero achere yutsanganyikirwa kaelewa maono maanaye ni noni, mvo ahumwa a Kornelio mvachikala mvemire mbere ya lango, baada ya kuuzira na kulongozwa njira ya kuifikira iyo nyumba. 18Mvachibisha na kuuza kala Simioni, ariyekala pia wehewa Petero, wekala waishi haho.19Wakati bado Petero achere kpwaza kuhusu maono gago, Roho achimunenera achimwamba, "Lola, atu ahahu mvakutafuta. 20Lamuka wende ko tsini na umvatue. Usisite kpwenda namvo, kpwa kukala ndimi nidziye mvahuma." 21kpwa vivyo Petero achitima achikutana namvo achimvamba, "Ndimi iye mumutafutaye. Mudzirehewa ni noni?"22Mvachamba, "Akida mumwenga ehewaye Kornelio, mutu mwenye hachi na amogohaye Mulungu, na ariye na nguma mbidzo kahi ya taifa ra Ayahudi, weamuriwa ni malaika mtakatifu akpwehe wende kpwakpwe nyumbani, ili asikize ujumbe kula kpwako." 23kpwa vivyo Petero achimvakaribisha, mvachilela haho. Siku ya hiri madzacha, achuka achenda namvo, hamwenga na nduguze Yafa.24Siku ya hiri, mvachifika Kaisaria. Kornelio wekala wamvarinda; wekala adzimveha familiaye na asenae a hehi.25Petero ariho enjira, Kornelio achimugwerera maguluni ariho mona kumuabudu. 26Ela Petero achimwenula, achimwamba, "Ema! Hata mimi ni mwanadamu dza uwe."27Petero arihokala achinena naye bado, achenjira ndani achona kundi ra atu. 28Achimvambira, " Mwamanya kare kukala si sheria Muyahudi kushirikiana wela kutsemberera mutu mujeni asiye wa taifare. Ela Mulungu yunonyesa kukala nisehe mutu yoyosi najisi ama muchafu. 29Ndio sababu nikudza bila pingamizi yoyosi, nidziho ehewa. kpwa vivyo, nauza ni kpwanoni udzineha."30Kornelio achimwamba, "Siku nne zidzotsupa wakati dza uu, nekala nichivoya saa chenda mwangu nymbani; nichona mutu yudzema mbere zangu avela nguo za kung'ela. 31Achinamba, 'Kornelio, mavoyogo gasikika ni Mulungu, na sadakazo zimukumbukizya Mulungu kukuhusu. 32kpwa vivyo huma atu Yafa, na mvakamutafute mutu ehewaye Simioni ambaye pia wehewa Petero. Wakala nyumba ya mutu mumwenga mutengezi wa chingo ehewaye Simioni, ufuoni mwa bahari.' Andihokudza andanena nawe. 33Nami nichihuma kare atu mvadze mvakutafute. Una roho ridzo ukudza. Sasa be, hosini huhaha mbere za uso wa Mulungu husikize gosi Bwana adzigo kpwamuru kudza hwambira."34Ndiho Petero achifugula kanware achimwamba, "Ujeri naelewa Mulungu kana ubaguzi. 35Badelaye, kpwa chila taifa, chila andiye mogoha na ahende hachi, wakubalika kpwakpwe.36Mwaumanya ujumbe ario mvahumira atu a Israeli, arihotangaza habari mbidzo kuhusu amani kuchirira kpwa Jesu Masihi, ariye Bwana wa osi- 37mwimwi enye mwamanya garigo hendeka, Judea yosi, kpwanzira Galilaya, baada ya ubatizo uriotangazwa ni Johana; 38Matukio gamuhusugo Jesu wa Nazareti, jinsi Mulungu arivyo mubatiza na Roho Mtakatifu na nguvu. Achenderera kuhenda madzo na kuhoza mvosi mvariokala mvakandamizwa ni shetani, kpwa kukala Mulungu wekala yuhamwenga naye.39Hosini humashahidi wa gosi garigohendwa ni Jesu, ntsini mwa Ayahudi na hata Jerusalemu. Mvachimolaga kpwa kumusulubisha muselabani, 40ela Mulungu achimufufula siku ya hahu na achimusababishira konewa, 41si kpwa mvosi, bali kpwa mashahidi mvariotsagulwa kabla ni Mulungu-sisi hurio rya na kunwa naye baada ya kufufuka kula kpwa afu.42Achihuamuru kumvatangazira atu na kushuhudia kpwamba iye ndiye ariye tsagulwa ni Mulungu akale hachimu wa mvario hai na mvariofa. 43Kumuhusu iye, Manabii osi mvashuhudia, kukala chila andiye mwamini wahochera musamaha wa dambi kuchirira dzinare."44Wakati Petero bado achere kuganena gago, Roho Mtakatifu achimvafikira mvosi mvariokala mvachimusikiza. 45Atu mvariokala ni kundi ra mvaaminio kuhusu tohara- mvariokala mvadzenda na Petero- mvachishangaa, kpwa kukala zawadi ya roho Mtakatifu yekala imvafikira mpaka Mataifa.46Maana mveasikira Mataifa pia mvachinena kpwa ndimi na kumutukuza Mulungu. Ndiho Petero achamba, 47"Je kunaye ambaye waweza kumvazuiliya atu mvano mvasibatizwe, mvamva atu mvahochera Roho Mtakatifu dza sisi?" 48Ndiho achiamuru mvabatizwe kpwa dzina ra Jesu Masihi. Namvo mvachimuvoya akale namvo kpwa siku chache.

Chapter 11
1Sasa, mitume na ndugu mvariokala Judea mvachisikira kukala hata Mataifa nao mvahochera neno ra Mulungu. 2Petero arihokala yudzenda Jerusalemu, mvo mvariokala ni kundi ra atahiriwa, mvachimukashifu; 3Mvachimwamba, "Udzishiriki na atu mvasio pashwa tohara ta ukarya namvo!"4Ela Petero achanza kumvelezera riro jambo chiundani, achimvamba, 5"Nekala navoya mudzini Yafa, nami nichona maono ga chombo chitimishwacho kula dzulu mulunguni, mufano wa bati pana sana renye pebeze nne. Nichitimishirwa mimi. 6Nerilola nichirifikiria sana. Neona aina yosi ya anayama a magulu manne duniani, mva tsakani na mvahambalao, na tsongo mvosi a dzulu angani.7chisha nichisikira sauti yanambira, 'Lamuka, Petero, tsinza urye!' 8Nichijibu, 'Hata bule, Bwana; kpwa maana kakuna chitu najisi ama chichafu ambacho chewahi kpwenjira mwangu kanwani.' 9Ela sauti ichinijibu kula Mulunguni, 'Ambacho Mulungu yudzichi takasa, kuna hachi ya kucheha najisi ama chichafu.' 10Gago gehendeka mara tahu, helafu chila chitu chichudzwa Mulunguni keheri.11"Lolani, haho kpwa haho kare kuchikala kuna analume ahahu mvemire mbere ya yo nyumba huriyokala; mvekala mvahumwa kula Kaisaria kpwangu. 12Roho achiniamuru nende namvo, wela nisidzitenge namvo. Mvamva ndugu sita nekpwenda namvo, na huchenjira nyumba ya iye Mutu. 13Achihwambira jinsi arivyo ona malaika wemire nyumbani mwakpwe naye achimwamba, 'Nihumira atu Yafa mvakamuhale Simioni ambaye pia nikpwehewa Petero. 14Andakunenera ujumbe ambao undamvokola- uwe na nyumbayo yosi.'15Nirihoanza kunena namvo, Roho Mtakatifu achimvatimira, here tu mviratu arivyo hutimira ho mwanzo. 16Nichikumbuka maneno ga Bwana, arivyo amba, 'Ni jeri Johana wemvabatiza na madzi; ela vivi mundabatizwa na Roho Mtakatifu.'17Sasa kala Mulungu wemvapa zawadi iyo mwenga here arivyo hupa huriho mwamini Bwana Jesu Masihi, mino nekala ni ani sasa hata nimupinge Mulungu?" 18Mvarihogasikira gago, kamvanenere chitu keheri kumujibu, isihokala kumutukuza Mulungu na kpwamba, "Be Mulungu adzimvapa musamaha wa dambi kpwa a Mataifa pia."19Sasa mvariokala mvatawanyika kpwa mateso garigo mupata Stefano mvachitawanyika mpaka Foinike, Kipro na Antiokia, mvachihubiri kpwa Ayahudi hacheye. 20Ela anjine ao, atu kula Kipro na Krene, mvachenda Antokia mvachiahubiria Ayunani namvo, injili ya Jesu Masihi. 21Mukono wa Bwana wekala hamwenga namvo; hesabu bomu ya atu mvachiamini mvachimugalukira Bwana.22Habari kumvahusu zichimvafikira kanisa ra Jerusalemu, na mvachimuhuma Barnaba ende mpaka Antiokia. 23Arihofika na kona neema ya Mulungu, wefurahi naye achimvahimiza mvasale na Bwana kpwa kukusudia rohoni. 24kpwa kukala wekala ni mutu mudzo na yudzazwa ni Roho Mtakatifu na imani, na atu anji mvachonjezeka kpwa Bwana.25Barnaba achenda Tarso naye baadaye kumutafuta kpwa makini Sauli. 26Ariho mupata, achimuhirika Antiokia. kpwa mwaka muzima, mvekusanyana hamwenga na kanisa na mvachiafundisha anji. Mitume kpwa mara ya kpwanza mvachehewa Akristo kuko Antiokia.27Sasa, siku zizo manabii anjine mvachilaa Jerusalemu mvachenda Antiokia. 28Mumwenga wao kpwa dzina ni Agabo, achema achimvatangazira nzela bomu sana ambayo indepata urimwengu muzima kuchirira Roho wa Bwana. Gago gehendeka siku za Klaudio.29kpwa vivyo anafunzi, here chila mutu uwezowe ariwo kala nawo, achihirika musada kpwa ndugu mvariokala Judea. 30Mvehenda vivi; mvehuma pesa kpwa vilongozi kuchirira mukono wa Barnaba na Sauli.

Chapter 12
1Wakati uwo, mufalume Herode wemvagwira aumini fulani a kanisa ili amvatese. 2Achimolaga Jakobo nduguye Johana kpwa upanga.3Ariho ona arigo gahenda gemvatsamira Ayahudi, achenderera kumugwira Petero naye. Siku zizo yekala ni za kurya mikahe isiyo enjizwa tsatsu. 4Baada ya kumugwira, achimwenjiza jela, kuno wemererwa ni makundi manne ga shikari; kpwa nia ya kumonyesa atu baada ya pasaka.5kpwa vivyo Petero achiikpwa jela, ela mavoyo gachihendwa kpwa Mulungu kpwakpwe ni mvariokala kanisani. 6Usiku uwo kabla Herode amomboze amuhirike kpwa mahojiano, Petero wekala yurere kahikahi ya shikari airi, yufungwa mara mbiri, hali shikari muyango wa jela wa mbere mvekala namvo mvachesa kurinda jela.7Lola, malaika wa Bwana ghafla achombolera upandewe, na mwangaza mukali uchimulika chumba chosi cha jela. Achimupiga Petero lavuni achimulamusa achimwamba, "Lamuka haraka," nyororo arizokala afungirwa zichigwa kula mwakpwe mikononi. 8malaika achimwambira, "Vela nguozo na virahu." Petero achihenda vivyo. Ye malaika achimwamba, "Vela kotiro unitue."9Ndiho Petero achimutua ye malaika mvachombola. Kamanyire go garigo hendwa ni ye malaika gekala ga jeri. Wefikiria wekala waona maono. 10Baada ya kumuchira shikari wa kpwanza na wahiri, mvachifika kpwenye lango ra chuma ririrokala ramvalongoza mudzini; riro redzifugula renye. Mvachombola mvachitua chichochoro, ye malaika achimuricha achenenda zakpwe.11Petero arihong'aza matso, achamba, "Sasa hachika nidzimanya kukala Bwana adzinihumira malaikawe naye akanikombola kula mikononi mwa Herode, na vyosi Ayahudi mvarivyokala mvatazamia." 12Ariho gundua, achenda nyumbani kpwa Mariamu mameye Johana, na pia achimweha Mariko, kurikokala atu anji mvakusanyika mvavoya.13Ariho gonga muyango wa lango, chijakazi msichana ariye kala achehewa Roda achidza mufugulira muyango. 14Arihomanya ni sauti ya Petero, kpwa unji wa raha kamufugulirire; badelaye, achuya malo chumbani mvariko kala mvavoya; achimvapa ujumbe kpwamba Petero ndiye arekala wemire muyangoni wabisha. 15kpwa vivyo mvachimwambira, "Una upungufu wa akili." Ela achisisitiza kukala ndeye. Mvachamba, "Ni malaikawe."16Ela Petero achenderera kugonga, mvariho fugula muyango, mvacimona nao mvachishangaa. 17Petero achimva ashiria na mokonowe kukala mvanyamale,achimvelezera jinsi Bwana arivyo momboza jela. Achamba, "Mvapeni habari zizi Jakobo na ndugu anjine." chisha achuka achenda kunjine.18Irihofika mtsana, shikari mvachiyugika sana kpwa go garigo hendeka dzulu ya Petero. 19Baada ya Herode kumutafuta bila kumupata, achimvahoji shikari na achiamuru mvolagwe. Helafu Herode achenda Judea na Kaisaria achenda kala kuko.20Sasa Herode achikala na hasira na atu a Tira na Sidoni. Mvachimutua na lengo mwenga, na baada ya kumushawishi Blasto, ariyekala musaidizi wa mufalume, amvasaidie, mvevoya kukale na amani kpwa kukala ntsi iyo yekala yapata musaada wa chakurya kula kpwa ntsiye. 21Siku dza ira, Herode achivaa mavazi ga chifalume achisagela hakpwe chihini, achomboza hotuba kpwao.22Atu mvachipiga kululu, "Ii ni sauti ya mulungu, si ya mutu!" 23Mara iyo malaika wa Bwana achimupiga, kpwa kukala kamupire Mulungu utukufu; weriwa ni minyolo achifa.24Ela neno ra Mulungu richenderera na kupanuka. 25kpwa vivyo Barnaba na Sauli mvariho marikiza huduma yao, mvachuya Jerusalemu. Mvachuya na Johana ariye ehewa Mariko pia.

Chapter 13
1Sasa kanisa ra Antiokia, kpwekala na Manabii na Alimu. Namvo mvekala ni Baraba, Simioni (Ambaye pia wehewa mwiru), Lukio Mkirene, Manaeni (ariyererwa hamwenga na mufalme Herode) na Sauli. 2Wakati mvachimwabudu Mulungu na kufunga, roho Mtakatifu achimvamba, "Nitengerani Baraba na Sauli, mvahende kazi ambayo nemvaehera." 3Baada ya kufunga, na kuvoya, na kumvaikira mikono, mvachiarichira.4kpwa vivyo Baraba na Sauli, baada ya kuhumwa ni Roho Mtakatifu, mvachenda Seleukia; kula haho mvachisafiri chisiwa cha Kipro kuhumira mashua. 5Wakati mvakuko, mudzi wa Selami, mvachihubiri neno ra Mulungu kpwenye masinagogi ga Ayahudi. Mvekala hamwenga na Johana here musaidizi.6Mvarihomarikiza chisiwa chosi mpaka Pafo, mvachimupata mutsai mumwenga, nabii wa ulongo muyahudi, dzinare weehewa BariJesu. 7Mutsai iye weshirikiana sana na SajioPaulo, ariyekala ni mutu mulachu. Mutu yuyu wemweha Barnaba na Sauli, kpwa kukala wetamani kusikira neno ra Mulungu. 8Ela Elima "Yuya mutsai" (Iyo ndiyo tafusiri ya dzinare) achimvapinga; wejeza kumugaluza ye Liwali adzitenge kahi za imani iyo.9Ela Sauli, ariyekala naye wehewa Paulo, kpwa kudzazwa ni Roho Mtakatifu, achimulolato 10achimwamba, "Uwe mwana wa Shetani, utele chila aina ya ulongo na maovu. U adui wa chila aina ya utukufu. Udzamua kundaricha kuzigaluza njira za Bwana zidzizo nyoka?11Sasa lola, mukono wa Bwana u hamwenga nawe, nawe undakala chipofu. Kundarona dzua kpwa muda." Haho kare matsoni mwa Elima muchenjira kunje na chiza; achanza kuzunguluka kuvoya atu mvamugwire mukono mvamulongoze. 12Liwali ariho ona go garigo hendeka, achamini, kpwa kukala weshangaa kpwa mafundisho kumuhusu Bwana.13Sasa Paulo na asenae mvachidzipanga kusafiri kpwa njira ya bahari kula Pafo mpaka Perge lalo ra Pamfilia. Ela Johana achimvaricha achuya Jerusalemu. 14Paulo na asenae mvachisafiri kula Perge mvachenda Antiokia mudzi wa Pisidia. Kuko, mvachenjira kpwenye sinagogi siku ya sabato mvachisagela. 15Baada ya kusoma sheria na manabii, vilongozi a sinagogi mvachiahumira ujumbe, mvachamba, "Ndugu, kala muna ujumbe wowosi wa kpwenjiza moyo atu mvario kuku, uneneni."16kpwa vivyo Pauli achema achiashiria kpwa mikonoye; achamba, "Atu a Israel na nyosi mumogohao Mulungu, nisikizani. 17Mulungu wa mvamva atu a Israel wemvatsagula paba zehu na achimvenula sana mvarihokala mvaishi Misri, na kpwa mukono uriwo enulwa achimvalongoza kombola Misri. 18kpwa miaka isiyo hunguka mirongo minne, achimvarinda jangwani.19Baada ya kubananga midzi mifungahe ntsi ya Kanani, achimvapa atu ehu ntsi yao here urithi. 20Gosi gaga gehendeka zaidi ya miaka magana manne na hamusini iriyotsupa. Baada ya gago, Mulungu achimvapa aamuzi mpaka wakati wa Nabii Samweli.21Helafu atu mvachimala kukala na mufalume, naye Mulungu achimvapa Sauli mwana wa Kishi, mutu kula kpwa lukolo lwa Benjamini, ili akale mufalume kpwa miaka mirongo minne. 22Baada ya Mulungu kumusa kula kpwa ulongozi, achimwenula Daudi kukala mufalume wao. Ni wakati uwo wa Daudi ndiho Mulungu ariho shuhudia, achamba, 'Nidzimupata Daudi mwana wa Jese kukala ndiye mutu adziye tsagulwa ni roho rangu, ahendaye gosi nimumalago agahende.'23Kula kpwa lukolo lwa yuyu mutu, Mulungu achimvahumira Israel mkombozi, Jesu, here arivyokala yudzahidi. 24Kabla Jesu afike, Johana wehubiri ubatizo wa toba kpwa atu mvosi Israel. 25Hali Johana achimarikiza kaziye, achamba, 'Mwi mwafikiria mino ni ani? Siye ariye ahidiwa mino. Ela sikizani, munjine andadza baada yangu, sistahili hata kufugula kambaa za virahu maguluni mwakpwe.'26Ndugu, chivyazi cha Ibrahimu na anjine enu mumogohao Mulungu, nikpwehu ujumbe uu wa wokofu werehewa. 27kpwa kukala mvamvo mvaishio Jerusalemu na atawela ao kamvamumanyire iye kpwa uhachika, wela kamvarihenzere neno ra manabii ambaro ni kusomwa chila siku ya sabato; kpwa vivyo, mvachitimiza neno ra manabii kpwa kumuhukumu chifo Jesu.28Idzahokala kamvapatire sababu yoyosi kpwa kumuhukumu chifo, mvemushawishi Pilato amolage. 29Mvariho marikiza gosi garigo andikpwa kumuhusu, mvachimutimisha kula mselabani mvachimulaza mbirani.30Ela Mulungu achimu fufula kula kpwa afu. 31Achonekana kpwa siku nyinji ni mvo mvariokala mvamutua kula Galilaya mpaka Jerusalemu. Atu mvamvo vivi sasa ndimvo mashahidie kpwa atu.32kpwa vivyo hwamvambira habari mbidzo: Iyo ahadi iriyo pewa paba zehu 33Mulungu wehutimizira, anae, kpwa kumufufula Jesu. Here irivyo andikpwa kahi ya chitabu cha zaburi ya hiri: 'U mwanangu wa chilume, rero nikala pabayo.' 34Ndiho kuhusu kumfufula, ni kpwamba mwiriwe usole; achamba vivi: ' Nindakupa baraka halisi na takatifu za Daudi.'35Iyo ndio sababu wanena keheri kahi ya zaburi injine, 'Kundamuruhusu mutakatifu wa kpwako kola.' 36kpwa maana Daudi arihokala yutimiza lengo ra Mulungu wakatiwe, welela; achizikpwa na pabaze na mwiriwe uchola. 37Ela yuyu ambaye Mulungu wemulavya kaolere.38kpwa vivyo naimanyikane kpwenu, ndugu, kukala kuchirira yuyu mutu, musamaha wa dambi utangazwa kpwenu. Sheria ya Musa yekala kaiweza kumvahenda atakatifu. 39Ela kpwa yuyu mutu, Mulungu wamvahenda mvosi mvaaminio kukala atakatifu.40kpwa vivyo bai, kalani makini garigo nenwa ni manabii gasimva hendekere: 41'Lolani, mwi atu a kamvurye, na mushangae na mufe; kpwa kukala nahenda kazi siku zenu, kazi iriyo kamunda amini, hata mutu achimvatangazira."42Hali Paulo na Barnaba mvenenda, atu mvachiavoya kukala mvauye mvahubiri maneno gago keheri sabato iriyo tuira. 43Mkutano wa sinagogi urihosira, anji kahi ya Ayahudi na mvario amini mvachimutua Paulo na Barnaba, mvariokala mva ahubiria na kumvasihi mvenderere kahi za neema ya Mulungu.44Sabato iriyo tuira, karibu mudzi muzima mvekala mvakusanyika hamwenga kusikiza neno ra Bwana. 45Ayahudi mvariho ona makundi ga atu, mvachenjirwa ni wivu mvachikpwatya kunena chinyume cha maneno garigo nenwa ni Paulo, mvachimuhukana.46Ela Paulo na Barnaba mvachinena kpwa ujasiri mvachamba, "Yekala muhimu neno ra Mulungu rinenwe kpwenu kpwanza. Kumvona mwarikahela, mwarisukuma na kudzitela musio na hachi ya uzima wa milele, lolani, hundenda kpwa a Mataifa. 47kpwa maana Mulungu wehuamuru, achamba, "Nidzimva tsagula mwimwi here mwanga wa Mataifa, ili mumvahirikire wokofu urimwenguni kosi."48Mataifa mvariho sikira vivyo, mvefurahi na kuritukuza neno ra Bwana. kpwa anji mvario tsagulwa kuupata uzima wa milele, mveamini. 49Neno ra Bwana richi tapakaa lalo rosi riro.50Ela Ayahudi mvachiachochea anaache osi alokole hamwenga na vilongozi a chilume mudzini. Mvachichochea mateso mabomu kpwa Paulo na Barnaba na kumvainga lalo rao. 51Ela Paulo na Barnaba mvachikuta vumbi ra magulu gao kumvelani. Helafu mvachenda mudzi wa Ikonia. 52Namvo anafunzi mvachidzazwa ni furaha na Roho Mtakatifu.

Chapter 14
1Paulo na Barnaba mvarihokala Ikonio, mvachenjira ndani ya sinagogi ya Ayahudi mvachinena hali kpwamba hata makundi mabomu ga atu Ayahudi hamwenga na Ayunani mvachiamini. 2Ela Ayahudi mvariokosa kutii mvachichochea akili za a Mataifa mvachimvahenda kumvatsukirirwa mvo ndugu.3kpwa vivyo mvachikala kuko muda mure, mvachinena kpwa ujasiri na nguvu za Mulungu, hali achimvamba ushahidi kuhusu ujumbe wa neema ya kpwakpwe. Wehenda gago kpwa kumvakubalira ishara na miujiza kuhendeka mikononi mwa Paulo na Barnaba. 4Ela atu haho laloni mvekala mvagavika; anjine mvachuya upande wa Ayahudi na anjine upande wa mitume.5Mvosi a Mataifa na Ayahudi (hamwenga na vilongozi ao) mvejeza kumvatesa na kumvapiga mawe, 6ela chila mvariho manya, mvechimbira mvachenda midzi ya Likaonia, Listra, Derbe na midzi izungulukayo lalo riro, 7ambako mveenderera kuhubiri injili.8Kuko Listra, mutu mumwenga wesagela, maguluge gekosa nguvu, chiwete kula yu tumboni mwa mameye, ambaye wekala kadzawahi kpwenenda. 9Mutu yuyu wemusikira Paulo achinena. Paulo achimulola kpwa matso ga ndani achimona kukala anayo imani ya kuhozwa. 10Sasa achimwambira kpwa sauti ya dzulu, "Ema kpwa magulugo." Ye mutu achiruka na achanza kpwenenda.11Makundi mvariho ona go arigo gahenda Paulo, mvachipandisha sauti zao, mvachinena luga ya chi likanio, "milungu idzihudzira kpwa here adamu." 12Mvachimweha Barnaba "Zeu" na Paulo "Hame" kpwa kukala ndiye ariyekala munenaji zaidi. 13Kuhani wa Zeu, ambaye hekalure rekala muhakani wa mudzi, achireha ng'ombe na mutungo wa malua mpaka malangoni; iye na makundige ga atu mvekala mvamala komboza sadaka.14Ela mitume, Barnaba na Paulo, mvariho gasikira gago, mvachitarura nguo zao na haraka mvachenda kahi za riro kundi, mvachiachemera, 15"Mbona mwi mwahenda mambo gano? Sisi nasi hu binadamu, dza mwimwi. Hwamvapa tu habari mbidzo kukala murichane na gaga mambo gasigo kala na maana ili mumutue Mulungu aishiye, ariye umba Mulunguni, Dunia, Bahari na chila chitu chiricho ndaniye. 16Haho kare, weruhusu Mataifa gahende mvahenzavyo.17Ela bado, kavirichire here kana shahidi, kpwa vivyo wehenda jambo ridzo achimvapa mvula kula Mulunguni na majuma ga mazao, kpwa kudzaza mioyo zenu chakurya na raha." 18Na hata kpwa maneno gago, Paulo na Barnaba, hachache mvandeshindwa kumvazulia mvasiombozere sadaka.19Ela Ayahudi anjine mvariolaa Antioki na Ikonia mvefika mvachiachochea makundi. Mvachimupiga mawe Paulo na mvachimu buruta nze ya mudzi, kuno mvafikiria yudzefa. 20Bali, hata anafunzi anjine mvarihokala mvadzimu tengeleka, wema na achenjira mudzini. Siku ya hiri, achenda Dabe na Barnaba.21Baada ya kuhubiri injili mudzi uwo na konjeza anafunzi, mvachuya Listra, Ikonia na Antioki. 22Mvetua kpwenjiza anafunzi mioyo na kumvahimiza mvabaki kpwa imani, kpwa kumvamba, "Lazima hwenjire ufalume wa Mulunguni kpwa kuchirira mateso manji."23Mvariho tsagula vilongozi kpwa chila kanisa, na kufunga na kuvoya, mvachielavya kpwa Mulungu, ambaye mvekala mvamwamini. 24chisha mvachitsupa kuchirira Pisidia mvachenda Pamfilia. 25Mvarihokala mvadzirinena kare neno Paga, mvachenda Atalia. 26Kula na haho mvachenda Antiokia kpwa mashua, ambako mvekala mvadzombozwa kpwa Neema ya Mulungu kpwa ajili ya kazi mvariyokala sasa mvadziimala.27Mvarihofika Antiokia na kukusanya kanisa hamwenga, mvachilavya hesabu ya kazi yosi Mulungu ariyo ihenda kuchirira kpwao, na jinsi arivyo fugula muyango wa imani kpwa a Mataifa. 28Mvachikala muda mure na anafunzi.

Chapter 15
1Anjine mvelaa Judea mvachenda Antokia na kufundisha ndugu, kpwa kumvamba, "Labda ukale wegwagwa tsi kpwa sheria ya Musa, kuweza ukaokolwa." 2Mafundisho gago gachimvapa Barnaba na na Paulo malumbano na majadiliano makali namvo. Ndiho Paulo na Barnaba, hamwenga na anjine kahi yao mvachitsagulwa kpwenda Jerusalemu kuonana na mitume na vilongozi kuhusu riro jambo.3Ndiho sasa namvo, kpwa kukala mvehumwa ni kanisa, mvachichirira Foinike na Samaria na kutangaza kugaluka kpwa a Mataifa. Mvachihirika furaha bomu sana kpwa ndugu osi. 4Mvarihofika Jerusalemu, mvachikaribishwa ni kanisa na mitume na vilongozi, chisha mvachiapa habari ya mambo gosi ambago Mulungu wekala yugahenda kuchirira kpwao.5Ela atu fulani, mvariokala upande wa mafarisayo, mvachema mvachamba, "Ni muhimu kumvatairi na kumvaamuru mvatii sheria ya Musa." 6Sasa mitume na vilongozi mvachikusanyana hamwenga kurijadili riro jambo.7Baada ya majadiliano mare, Petero achema na achimvambira, "Ndugu, mwamanya kukala muda wa baha udzio tsupa Mulungu wehenda uwamuzi kahi yenu, kukala kuchirira kanwa rangu a Mataifa mvandesikira neno ra injili, na kuriamini. 8Mulungu, amanyaye garigo rohoni, adzimvashuhudia kpwa kumvapa Roho Mtakatifu, here tu arivyo huhendera. 9Kahubaguire kahi yehu na mvamvo, kpwa kumvasafisha maroho gao kpwa imani.10Sasa bai, mbona mwamujeza Mulungu, kukala mumvaike minyororo singoni anafunzi ambamvo si pabazehu hata si sisi kahuwezere kumvarera? 11Ela hwa amini kukala hundaokolwa kuchirira kpwa neema ya Bwana Jesu, here tu mvarivyo okolwa."12Atu mvosi mvachinyamala wakati mvmusikiza Barnaba na Paulo mvariho omboza ujumbe wa ishara na miujiza Mulungu ariyokala yuihenda kpwa a Mataifa kuchirira kpwao.13Mvariho nyamala, Jakobo achimvajibu, achamba, "Ndugu, nisikizani. 14Simioni yudzimvambira vyo Mulungu kpwa mara ya kpwanza arivyo mvasaidia kpwa neema a Mataifa ili kpwamba aweze kudzipatira atu kpwa ajili ya dzinare.15Maneno ga manabii gakubaliana na gaga, here irivyo andikpwa, 16'Baada ya mambo gaga, nindauya, na nindarijenga hema ra Daudi, ambaro regwa; Nindadza renula rijengeto na kurudzirya utukufuwe keheri, 17ili mvadnokala mvasere mvaweze kumutafuta Mulungu, hata a Mataifa mvario ehewa kpwa madzina gao.' 18Vivi ndivyo Bwana ambavyo, ambaye yugahenda gaga garigo manyikana hangu kare.19kpwa vivyo, nidzona husimvayuge mvamvo a Mataifa mvamugalukirao Mulungu. 20Ela hundamvandikira kukala ni lazima mvadzitenge na kuabudu sanamu, uzinzi, nyama za anyama a kushongolwa, na mulatso. 21kpwa maana Musa yuhubiriwa chila mudzi kula kpwa vizazi vya kare na wahubiriwa kpwenye masinagogi chila sabato."22chisha ichonekanato kpwa mitume na vilongozi, hamwenga na kanisa rosi, kumutsagula Juda ariye ehewa Barsaba, na Sila, mvariokala vilongozi a ndugu, mvachiahuma Antokia hamwenga na Paulo na Barnaba. 23Mvachiandiga gaga kpwa mikono yao, " Kula kpwa mitume na vilongozi, ndugu zenu, kpwenu ndugu a chi mataifa Antokia, Shamu na Kilikia: Selamu!24kpwa kukala hudzisikira kukala anjine enu mvadzidzitenga nasi, bila amuri kula kpwehu, na mvadziayuga sana na maneno gatsukizyago mioyo yenu, 25yeonekana kukalato kpwehu, hudze hamwenga na mawazo mamwenga, kutsagula atu na humvahume kpwenu hamwenga na ahenzwi Barnaba na Paulo, 26ahenzwi ambamvo mvedzombozera hata maisha gao kpwa ajili ya dzina ra Bwana wehu Jesu Masihi.27kpwa vivyo hudzimuhuma Juda na Sila, ambamvo mvandamvapa ujumbe wa maneno gaga kpwa makanwa gao enye. 28Maana Roho Mtakatifu weona ni vidzo na pia sisi, husimvape misigo mibomu zaidi ya gaga mambo ambago ni muhimu sana: 29kukala mudzitenge na vyakurya vidzivyo laviwa sadaka kpwa masanamu, mulatso, nyama za kushongolwa, na uzinzi. Muchidzitenga na gaga, mundenenda tototo. Mukaleto."30Ndiho namvo, mvariho richirwa, mvachenda Antokia; baada ya kumvakusanya atu hamwenga, mvachiapa yo barua. 31Mvariho isoma, mvefurahia kpwa kupata maneno ga kumvenjiza moyo. 32Juda na Sila, na manabii, mvachimvenjiza nguvu mvo ndugu kpwa maneno manji madzo garigo mvenjiza nguvu.33Baada kusagela namvo kpwa muda, mvachiafumula kpwa neno ra amani kula kpwa mvo ndugu kpwao mvamvo mvario humwa. 34Ela ichikalato Sila abaki namvo. 35Ela Paulo na Barnaba mvebaki Antokia, mvachifundisha na kuhubiri (hamwenga na anjine anji) neno ra Bwana.36Baada ya siku chache Paulo achimwamba Barnaba, "Nahuuye sasa hukamva tsemberere ndugu a chila mudzi huriko hubiri neno ra Bwana, hukamvaone mvendereravyo." 37Barnaba wemala mvamuhale na Mariko ariyekala achehewa Mariko. 38Ela Paulo achikala na mawazo tafauti, weona mvasende na Mariko ariyekala adzimvaricha Pamfilia, kendererere na kazi hamwenga namvo.39Kuchombolera makosano makali, mpaka mvachigavika, Barnaba achimuhela Mariko mvachenda Kipro kuchirira bahari. 40Ela Paulo achimutsagula Sila mvachuka, baada ya kuvoyerwa neema ya Bwana ni ndugu. 41Achichirira Shamu na Kilikia, kuimarisha makanisa.

Chapter 16
1Paulo achenda pia Derbe na Lista, kuko, mwanafunzi mumwenga ariye ehewa Timotheo wekala yukuko, yuya mwana wa mwanamuche Muyahudi ariyekala muumini, ela pabaye wekala mugiriki. 2Wekala achilikpwa ni mvo ndugu mvariokala Lista na Ikonia. 3Paulo wemala asafiri naye, sasa achimuhela achimugwagatsi kpwa sababu ya Ayahudi mvariokala kuko, maana mvosi mvemanya kukala pabaye wekala mugiriki.4Mvarihokala mvachenenda kuchirira midzini, mvekala mvachirira kuno mvomboza malakizo kpwa makanisa ili kugatii malakizo garigokala gadzandikpwa ni mitume na vilongozi mvariokala Jerusalemu. 5kpwa vivyo makanisa gachi imarishwa chi imani na hesabu ichonjezeka chila siku.6Paulo na anzie mvachichirira sehemu za Firigia na Gelatia, kpwa kukala mvekala mvakahazwa ni Roho Mtakatifu kuhubiri neno mkoa wa Asia. 7Mvarihokala mvaratira Misia, mvachijeza kpwenda Bithania, ela Roho ya Jesu ichimva kahaza. 8kpwa viivyo kpwa kuchira na Misia, mvachenda mpaka mudzi wa Troa.9Paulo achonyeswa maono usiku: Mutu wa Makedonia wekala wemire wamuvoya achamba, "Nzo Makedonia udze uhusaidie." 10Paulo bada ya kona maono gago, achimala kare kusafiri kpwenda Makedonia, achimanya kare ni Mulungu arekala yuhweha hukaihubiri injili kpwao.11Huchidzitayarisha na charo bai kula Troa, huchenda mwenga kpwa mwenga mpaka Samotrake, siku ya hiri huchifika Neapoli. 12Kula haho huchenda Filipi, ambako ni mudzi mubomu wa Makedonia, mudzi urio wa maana sana kahi za wilaya ya utawela wa Chirumi, kuko huchikala siku za kutela. 13Siku ya Sabato, huchombola lango mpaka kandakanda ya muho, huriko fikiria kukala hundapata hatu ha mavoyo. Huchisagela huchiahubiria ana ache mvario kusanyana kuko.14Mwanamuche mumwenga ariye ehewa Lidiya, mukuzaji wa zambarau kula mudzi wa Thiatira, ariye kala achimwabudu Mulungu, achihusikiza. Bwana achimufugula rohoye achisikiza kpwa makini arigokala achiganena Paulo. 15Mvariho batizwa na nyumbaye, achihusihi achihwamba, "Ichikala mudziniika fungu ra mvamwaminio Bwana, nzoni muishi mwangu nyumbani." Nasi huchimukubalia.16Ichombolera kpwamba hurihokala hwenenda sehemu ya mavoyo, chijakazi mumwenga musichana ariyekala na roho ya utambuzi, achihumanya. Wekala achimupa tajiriwe faida nyinji kpwa kutabiri. 17Yuyu mwanamuche wemutua Paulo nasi kuno wapiga kululu, achamba, "Atu mvamva ni atumishi a Mulungu ariye dzulu. Mvamvahubiria njira ya wokofu." 18Wehenda vivyo kpwa siku nyinji. Ela Paulo, kpwa wekala yutsukirwa, achimugalukira achimwambira iye roho, "Nakuamuru kpwa dzina ra Jesu Masihi, umombole." Achimombola saa iyo iyo.19Matajirie mvariho ona kukala matumani gao ga faida gasira, mvachimugwira Paulo na Sila, mvachiaburuta sehemu ya soko na mbere ya enye mamulaka. 20Mvariho afisha kpwa mahachimu, mvachimvamba, "Mvamva atu mvareha tabu mudzi uu. Ni Ayahudi. 21Mvahubiri tamaduni za kpwao ambazo kazenda sawa na Arumi kuzikubali wela kuzitua."22Ndiho kundi richema chinyume na Paulo na Sila; mahachimu mvachitarura nguo zao na kuamuru mvapigwe na bakora. 23Baada ya kumvapiga sana, mvachiafungira jela chisha mvachiamuru shikari mvaarinde usiku na mutsana. 24Baada ya kupata amuri iyo, shikari achimvenjiza jela na kumvafunga magulu.25Usiku wa manane, Paulo na Sila mvachikala mvavoya na kpwemba tenzi kpwa Mulungu, na afungwa anjine mvachikala mvaasikiza. 26Mara kuchombolera utetemeko mubomu wa ntsi, mpaka misingi ya iyo jela ichitetema; miryango ichifuguka, na chila mufungwa minyororo ariyo fungirwa ichifuguka.27Shikari wa jela wevumbuluka achona miyango ya jela i lwazu; achomboza upanga achimala kudzolaga, kpwa kukala wefikiria afungwa mvosi mvachimbira. 28Ela Paulo achimuchemera kpwa sauti ya dzulu, achimwamba, "Usidzodhuru, hosini humumu."29Shikari wa jela achimala taa, chisha achenjira malo ndani kuno watetemeka, achimvapigira mavindi Paulo na Sila, 30achimvomboza achimvamba, "Ma bwana, nihendedze ili nami nipate kukolwa?" 31Mvachimwamba, "Mwamini Bwana Jesu, nawe undaokolwa, uwe na nyumbayo yosi."32Mvachimuhubiria neno ra Bwana, hamwenga na chila mutu mwakpwe nyumbani. 33chisha ye Shikari achimvahela usiku uwo uwo, achimvojesa vironda vyao, namvo mvachihochera ubatizo haho kpwa haho. 34Wakati wamvahirika Paulo na Sila kpwakpwe nyumbani na kumvapa chakurya, achifurahi hamwenga na atue kpwa kumwamini Mulungu.35Irihofika siku ya hiri mtsana, mahachimu mvachimvahumira ujumbe mvo shikari, wakpwamba, "Mvarichireni ao atu mvenende." 36Ye shikari achimupa uwo ujumbe Paulo, achimwamba, "Mahachimu mvadzihuma ujumbe kpwangu nimvarichire mwenende. Sasa bai, ombolani mwenende kpwa amani."37Ela Paulo achimvamba, "Hadharani mvehupiga bila makosa, idzaho hata sisi hua rumi-chisha mvachihwenjiza jela. Je, sasa mvamala kuhurichira chisiri? Hata! Namvadze enye mvahomboze." 38Mvo shikari mvachiuhirika ujumbe uu kpwa mahachimu, namvo mvariho sikira kukala Paulo na Sila ni Arumi, mvachogoha. 39Mvachiatua mvachenda mvavoya musamaha chisha mvachiomboza, na kumvasihi mvombole kamare mudzi uwo.40kpwa vivyo Paulo na Sila mvachombola jela mvachenda nyumbani kpwa Lidiya. Paulo na Sila mvariho mvona anzao, mvachimvenjiza moyo chisha mvachiwombola uwo mudzi.

Chapter 17
1Baada ya kuchirira midzi ya Amfipoli na Apolonia, mvachenjira mudzi wa Thesalonike, ambako kpwekala na sinagogi ra Ayahudi. 2Paulo, here kawaidaye, achimvatua, naye kpwa sabato tahu mufululizo, mvachijadiliana kuhusu maandiko.3Wekala wafugula maandiko na kumvaelezera kukala kpwekala kuna umuhimu wa Masihi kuteseka, kufa na kufufuka. Achamba, "Yuyu Jesu nimuhubiriye mimi ndiye Masihi." 4Ayahudi anjine mvachamini mvachidziunga na Paulo na Sila, hamwenga na hesabu bomu ya Agiriki, na vilongozi achache a ani Mame.5Ela Ayahudi mvasio na imani, kpwa unji wa wivu, mvachihela atu achache ai kula sokoni, mvachiakusanya hamwenga, mvachanza fujo mudzini. Mvachivamia nyumba ya Jasoni, kumala kumvomboza Paulo na Sila mbere za atu. 6Mvariho mvakosa, mvachimuburuta Jasoni na ndugu anjine mbere ya vilongozi a mudzi, na kulelama, "Mvano atu mvadzio pindula urimwengu dzulu tsini mvahufikira nasi. 7Mvamva atu, ajeni a Jasoni mvahenda mambo chinyume na sheria za Kaisari; mvamba kuna mufalume munjine-Jesu."8Mvachiyuga kundi ra atu, hamwenga na mvo vilongozi a mudzi mvario gasikira gago. 9Ela baada ya kuhela pesa ya thamani za urinzi kula kpwa Jasoni na anjine, mvachiarichira mvachenda.10Usiku uwo ndugu mvachimuhuma Paulo na Sila mvende Berea. Mvarihofika, mvachenjira kpwenye sinagogi ra Ayahudi. 11Sasa atu mvamvo mvekala elachu kuriko atu a Thasalonike, kpwa kukala mverihochera neno kpwa akili za kpwelewa, mvachichunguza chila neno chila siku kumanya kala mafundisho mvagapewago gekala sawa. 12kpwa vivyo anji ao mvachiamini, hamwenga na agiriki achache ache kpwa alume mvariokala na ushawishi mubomu kpwa anjine.13Ela Ayahudi a Thesalonika mvariho manya kukala Paulo naye wekala wahubiri neno ra Mulungu Berea, mvachenda kuko namvo mvachiachochea makundi ga atu. 14Ndiho, kpwa upesi, ndugu mvachimuhuma Paulo kpwenda baharini, isihokala Sila na Timotheo ndo mvariosela. 15Mvariokala mvamulongoza Paulo mvemuhirika mudzi wa kure Athene. Mvarihokala mvakulaa na kumurichaa Paulo kuko, Paulo achimvahuma na ujumbe kpwamba Sila na Timotheo mvenende upesi iwezekanavyo.16Sasa, wakati Paulo wamvangoja Athene, rohoye ichiyugika kona mudzi urio tele masanamu. 17Sasa achijadiliana na Ayahudi chila kuchicha ndani ya sinagogi hamwenga na anjine mvamu abuduo Mulungu, hata kpwenye masoko na mvariokala sehemu zizo.18Ela pia sehemu ya anafalsafa a Aepukirao na Astoiko mvachimukabili. Anjine mvachamba, "Wambadze yuno muhoho mutsanga?" Anjine mvachamba, " Wonekana here mumwenga kahi ya mvaehao atu mvatue milungu misha," kpwa kukala adzikala achihubiri injili kumuhusu Jesu na ufufulo.19Mvachimuhela Paulo mvachimuhirika kpwa mvo anafalsafa, mvachimvamba, "Hwaweza hukamanya kuhusu gano mafundisho masha ugafundishago? 20kpwa maana wareha mafundisho masha masikironi mwehu. kpwa vivyo, hwamala humanye maanaye ni noni." 21(Sasa atu mvosi Athene na ajeni mvaishio sehemu iyo mvehumira wakati wao aitha kpwelezera ama kusikiza jambo risha.)22kpwa vivyo Paulo achema kahi yao achamba, "Mwi atu a Athene, namvona mu atu a dini kpwa chila njira. 23kpwa maana nidzihokala nachira na kuchunguza hali zenu za kuabudu, nidzona madhabau genye maandishi, "kpwa Mulungu asiye manyikana." Ambaye bai, mwamuabudu kahi za kutsamanya, riri namvatangazira.24Mulungu iye ariyeumba urimwengu na chila chitu chirichomo, kpwa maana ndiye Bwana wa Mulunguni na duniani, kaishi kpwenye mahekalu garigo jengwa ni mikono. 25Na pia kahumikirwa kpwa mikono ya atu, here kpwamba wahitaji chochosi kpwehu, maana iye mwenye welavya uzima kpwa anadamu na pumzi na chila chitu chochosi.26Kula kpwa mutu mumwenga, wetengeza chila taifa ra atu ili mvaishi urimwenguni, baada ya iye kumvapangira nyakati na mihaka ya sehemu zao za kuishi, 27ili mvamutafute Mulungu na labuda mvaweza kumanya njira mbidzo kumufikira na kumona. Idzaho kakure na chila mumwenga wehu.28Kpwa kukala ndaniye, hwaishi na kpwenenda na kupata uzima wehu, here tu mushairi wenu mumwenga arivyo amba, 'kpwa kukala hata sisi hu chizaziche.' 29" Ndiho bai, kala hata sisi hu chizazi cha Mulungu, kahufaa kufikiria kpwamba, thamani yehu ihere dhahabu, ama fedha, ama iwe-sanamu ziumbwazo ni achoraji na fikira za chidamu.30kpwa vivyo, Mulungu wenyamalira nyakati za ujinga, ela sasa waamuru chila mutu chila hatu atubu. 31Ii ni kpwa kukala wetengeza siku ambayo andahukumu urimwengu kahi za utakatifuwe mutu ariye mutsagula iye mwenye. Mulungu weomboza uhachika wa mutu iye ariye mutsagula kpwa chila mutu kpwa kumufufula kula kpwa afu."32Sasa Athene mvariho sikira kuhusu ufufulo wa afu, anjine mvachimukejeli Paulo; ela anjine mvachamba, "Hundakusikiza keheri kuhusu jambo riri." 33Baada ya haho, Paulo achirichana namvo. 34Ela anjine mvachiungana naye mvachiamini, hamwenga na Dionisio mu areupaga, mwanamuche mumwenga ariye ehewa Damaris, na anjine mvariokala hamwenga namvo.

Chapter 18
1Baada ya gago Paulo achitsama Athene achenda Korintho. 2Kuko, achonana na Muyahudi kpwa dzina Akwila, muvyalwa wa Ponto, ariyelaa Roma na muchewe Prisila, kpwa kukala Klaudia wekala yulavya amuri kpwa Ayahudi kuyombola ntsi ya Roma. Paulo achimvatua, 3na kpwa kukala wehenda kazi mwenga namvo, weishi namvo na kuhenda kazi namvo, kpwa maana mvekala ni ajenzi a mahema.4Ndiho Paulo achijadiliana namvo chila siku ya Sabato, kujaribu kumvarai Ayahudi na Agiriki. 5Sasa Sila na Timotheo mvariho enda Makedonia, Paulo achidzombozera kpwa neno, kumvashuduhudia Jesu kukala ndiye Masihi kpwa Ayahudi. 6Ela Ayahudi mvariho kala chinyume na kumuhukana, Paulo achikutakuta vazire kpwao na achimvamba, "Mulatso wenu ukale dzulu ya vitswa vyenu enye; mino ni musafi. Kula rero, nindenda kpwa a Mataifa."7chisha achihauka haho achenda kpwa nyumba ya mutu ariye ehewa Tito Yusto, mutu ariye mwabudu Mulungu. Nyumbaye yekala hehi na Sinagogi. 8Krispo, chilongozi wa sinagogi, wemwamini Bwana, hamwenga na nyumbaye; na anji kahi za Akorintho mvariosikira kuhusu injili ya Jesu mveamini mvachibatizwa.9Bwana achimwambira Paulo usiku kahi za maono, "Usogohe, bali nena wela usinyamale. 10kpwa kukala ni hamwenga nawe, na kakuna andiyejeza kukudhuru, kpwa maana nina atu anji sana mudzi uu." 11Paulo achiishi mudzi uwo kpwa mwaka mumwenga na miezi sita, achifundisha neno ra Mulungu kahi yao.12Ela Galio arihohendwa mutawela wa mukoa wa Akaya, Ayahudi mvachikala na makubaliano chinyume na Paulo mvachimuhirika mbere ya chihi cha hukumu; 13mvachimushitaki na kpwamba, "Mutu yuyu washawishi atu kumwabudu Mulungu chinyume na sheria."14Ela Paulo arihomala kunena, Galio achimvambira Ayahudi, "Mwi Ayahudi, kalaho jeri yekala riri ni jambo ra ulongo ama kosa ra uhalifu, indekala ni sawa kumvashuhulikira. 15ELa kpwa kukala gaga ni maswali tu kuhusiana na maneno na madzina na sheria zenu, gamarikizeni enye. Senzi kukala hachimu wa mambo gaga."16Galio achimvainga mvahauke mbere za chihi cha hukumu. 17Ndiho mvosi mvachimugwira Sosthene, chilongozi wa sinagogi, mvachimupiga mbere ya cho chihi cha hukumu. ELa Galio kajalire mvarigo gahenda.18Paulo, baada ya kukala haho kpwa siku zinjine zaidi. achimvaricha ndugu a haho achisafiri kpwa mashua kpwenda Shamu hamwenga na Prisila na Akwila. Ela kabla auke bandarini, achinyola nyereze kpwa kukala wekala adziika nariri. 19Mvarihofika Efeso, Paulo achimvaricha Prisila na Akwila haho, ela mwenye achenda kpwenye sinagogi kpwenda jadiliana na Ayahudi.20Mvarihomuza Paulo akale namvo kpwa muda, achikahela. 21Ela arihokala wauka, achimvamba, "Nindauya keheri kpwenu, kala Mulungu andakala yuhenza." Naye achuka kula Efeso.22Paulo arihofika Kaisaria, achenda dzulu Jerusalemu kumvelamusa kanisa chisha achenda Antokia. 23Baada ya kukala kuko kpwa muda, Paulo achuka kuchirira Gelatia na Frigia, kuno hali achimvenjiza nguvu anafunzi mvosi.24Sasa, Muyahudi mumwenga ariye ehewa Apolo, muvyalwa wa Alegzandria, achenda Efeso. Wekala munenaji mudzo chisha wemanya sana sana maandiko. 25Apolo wekala yudzelewa mafundisho kahi ya maandiko ga Bwana. kpwa arivyokala na bidii kahi za roho, wenena na kufundisha kpwa ufasaha mambo kumuhusu Jesu, ela wemanya tu mafundisho ga Johana. 26Apolo achanza kunena kpwa ujasiri ndani ya sinagogi. Ela Prisila na Akwila mvariho musikira, mvachimuvuha kanda mvachimwelezera njira za Mulungu tototo zaidi.27Ariho aza kuvuka kpwenda Akaya, mvo ndugu mvachimwenjiza moyo chisha mvachimvandikira mvo anafunzi Akaya ili mvamukaribishe. Arihofika, achimvasaidia sana mvario amini kpwa neema. 28Apolo, wemvazidi Ayahudi kahi ya majadiliano ga hadharani, kpwa kumvonyesa kpwa maandiko kukala Jesu ndiye Masihi.

Chapter 19
1Apolo arihokala Korintho, Paulo wechirira ntsi ya dzulu mpaka achifika Efeso, achimvapata anafunzi anjine kuko. 2Paulo achimvauza, "Je, mwehochera Roho Mtakatifu muriho amini?" Mvachimujibu, "Hata, kusikira kumuhusu kahusikirire."3Paulo achimvauza, "Sasa mwebatizwa dze?" Mvachimujibu, "kpwa ubatizo wa Johana." 4Ndiho Paulo achimvajibu, "Johana webatiza ubatizo wa toba. Weambira atu kukala ni mvamwamini iye andiyekudza badelaye, yaani, Jesu."5Atu mvariho gasikira gago, mvachibatizwa kpwa dzina ra Bwana Jesu. 6Ndiho Paulo ariho mvaikira mikono, Roho Mtakatifu achimvafikira namvo mvachinena kpwa luga tafauti na kutabiri. 7kpwa jumula mvekala here atu kumi na airi.8Paulo wekpwenda kpwenye masinagogi achinena kpwa ujasiri kpwa miezi mihahu, mvachijadiliana na kumvashawishi kuhusu ufalume wa Mulungu. 9Ela Ayahudi anjine mvarihokala na nyoyo mbifu na kukosa heshima, mvachikpwatya kunena mai kuhusu yo njira ya Masihi mbere ya kundi ra atu. kpwa vivyo Paulo achimvaricha hamwenga na anafunzi, mvachibaki kufundishana na kujadiliana enye kpwa enye chila siku kpwenye ukumbi wa Tirano. 10Gago geenderera kpwa miaka miri, chasi kpwamba mvosi mvario ishi Asia mvesikira neno ra Bwana, Ayahudi na Agiriki.11Mulungu wekala wahenda miujiza ya ajabu kuchirira mikono ya Paulo. 12chasi kpwamba hata vitambara vya mikono na nguo zirizokala zimuguta Paulo, zehirikirwa akongo namvo mvachihola na pepo mvachiombola.13Ela kpwekala na Ayahudi apungaji a pepo mvariokala mvachizunguluka sana lalo riro. Namvo mvachireha dzina ra Bwana Jesu ili mvapate nguvu za kuchemera na komboza pepo, mvachamba, "kpwa dzina ra Jesu yuyatu ahubiriwaye ni Paulo, nakpwamuru wombole." 14Mubomu wa makuhani, ehewaye Skava, wekala na ana afungahe, mvamvo ndio ahenzi a gago.15Pepo muchafu achimvamba, "Jesu namumanya, na Paulo naye namumanya; je mwino muani?" 16Ye pepo achimvarukira mvo apungaji pepo, achimvashinda nguvu na kumvapiga. Mvachichimbiranze malo kuno mvahuhu na mvapata majeraha. 17Gaga gemanyikana ni atu mvosi, Ayahudi na Agiriki, mvarioishi Efeso. Mvachogoha sana na neno ra Bwana Jesu richiheshimiwa.18Pia, anji mvario amini mvachimutua na mvachiungama dambi zao zosi. 19Anji mvariokala mvachihenda vilinge mvereha vitabu vyao vachivyocha mbere ya chila mutu. Mvariho vihendera hesabu, vyegarimu vipande hamsini vya fedha. 20kpwa vivyo neno ra Bwana richenera kunji kpwa njira za nguvu.21Sasa, baada ya gaga kukamilika, Paulo achamua kahi za roho achirire Makedoni na Achaya hali welekea Jerusalemu; achamba, "Nichilaa kuko, lazima nikalole pia Rumi." 22Paulo achimvahuma atumishie airi Makedoni, Timotheo na Erasto. Ela iye mwenye achisela Asia kpwa muda.23Wakati uwo, kuchombola fujo bomu Efeso kuhusiana na njira ya wokofu. 24Sonara mumwenga ariye ehewa Demerio, ariyetengeza visanamu vya fedha vya chiche vya mulungu mvariyemweha Atemis, wereha biashara bomu kpwa atengezi sanamu. 25kpwa vivyo achimvakusanya hamwenga ahenzi kazi a kazi iyo achimvamba, "Asena, mwamanya kahi za biashara ii hwatengeza pesa nyinji.26Mwasikira na pia mwadzonera mwimwi enye, si Efeso hacheye bali karache Asia nzima, yuyu Paulo yushawishi na kumvagaluza anji. Wamba milungu itengezwayo kpwa mikono si milungu. 27Sasa si hatari kpwamba biashara yehu inda dharaulika ela hata ro hekalu ra mulungu wehu wa chiche Atamisi pia rindahendwa karina maana, na heshimaye indatima sana, iye ambaye Asia nzima na urimwengu wosi wamuabudu."28Mvariho gasikira gago, mvachidzalwa ni hasira mvachipiga kululu, mvachamba, "Atemisi ni mulungu mubomu wa Aefeso." 29Mudzi wosi uchidzalwa ni kutsanganyikirwa, atu mvachenjira malo ndani ya ukumbi na nia mwenga. Mvekala kare mvadziagwira mvario safiri hamwenga na Paulo, Gayao na Aristariko, mvariolaa Makedoni.30Paulo wemala kpwenjira ndani hamwenga na ro kundi ra atu ela anafunzi mvachimuzuiliya. 31Vilongozi fulani a mukoa wa Asia namvo mvekala ni asenae, mvachimurai pia kukala asenjire mumo ndani. 32Anjine mvekala mvapiga kululu kpwa jambo mwenga anjine jambo rinjine, maana kundi ra atu rekala ritsanganyikirwa. Anji ao ta kamvamanyire chirichokala chimvahenda mvakusanyane.33Anjine kahi ya riro kundi mvemwara Alegzanda, ambaye Ayahudi mvekala mvasukuma ende mbere. ndiho Alekzanda achimva ashiria kpwa mukonowe, kujeza kumvahehera. 34Ela mvariho gundua kukala wekala ni Muyahudi, mvachipiga kululu kpwa masaa gasigo pungua mairi kpwa sauti mwenga mvachamba, "Atimisi ni mulungu mubomu wa Aefeso."35Karani wa mudzi arihoweza kunyamazisha kundi, achimvamba, "Mwi atu a Efeso, ni ani asiyemanya kukala mudzi wa Efeso ndio wenye hekalu rimuhifadhiro mulungu mubomu Atemisi na sanamu iriyogwa kula mulunguni? 36Sasa kala mambo gago kaga pingika, kamuna haja ya kupiga kululu wela musihende rorosi kpwa maruru. 37kpwa kukala mudzimvareha atu mvamva kahi za mahakama ii ambamvo sievi kahi za mahekalu gehu wela akufuru a mulungu wehu wa chiche.38kpwa vivyo bai, kala Demetrio na mafundi mvario hamwenga naye mvana mashitaka kuhusu yoyosi, mahakama zi lwazu na maliwali mvako. Namvarehewe mbere za ashauri. 39Ela kala mwamala manji zaidi, ni gasuluhishwe kpwa njira za kawaida za vikao. 40kpwa kukala vivi hu hatarini kushitakiwa na kosa ra fujo, na kahuna sababu ya kulavya kpwa jambo riri ra kululu." Baada ya kugomba gago, achimvatawanya.

Chapter 20
1Baada ya fujo kuhurira, Paulo achi lakizira anafunzi naye baada ya kunena namvo kumvenjiza moyo, achilagana namvo chisha achimvaricha achenda Makedonia. 2Arihokala yuchira sehemu zizo zosi na wekala yunena maneno manji ga kumvenjiza moyo, achenda Uyunani. 3Baada ya kukala namvo miezi mihahu, mvachimwendera njama Ayahudi arihokala yupanga kusafiri kpwa mashua kpwenda Shamu, kpwa vivyo achamua kuuya kuchirira Makedonia.4Sopatro mwana wa Piro kula Berea, Aristariko na Sekundo, osi kula kundi ra aumini a Thesalonike; Gayo kula Derbe; Timotheo; Tikiko na Trofimo kula Asia, mveandamana naye mvachenda mpaka Asia. 5Ela mvamva atu mvekala kare mvadzihutangulia mvachikala mvahutariza Troa. 6Huchisafiri kula Filipi baada ya siku za kurya mikahe isiyo enjizwa tsatsu, na kpwa siku tsano, huchiafikira Troa. Kuko huchisagela siku fungahe.7Siku ya kpwanza ya juma, hurihokala hukusanyika hamwenga kumega mukahe, Paulo wenena na aumini mvosi. Wekala yupanga siku ya hiri ahuriche, kpwa vivyo achenderera mazungumuzoge mpaka usiku wa manane. 8kpwekala kuna mataa gakutosha chumba cha dzulu huricho kala hukusanyika.9kpwenye dirisha, hekala hasegere chijana ariye ehewa Utiko, ariye gwirwa ni usinzizi mukali. Paulo wekala achere kuhubiri chijana achinyekererwa achigwa kula kpwa gorofa ya hahu, ariho tsolwa achikala yudzefa. 10Ela Paulo achitima ngazi, achidzigoloza dzuluye, chisha achimu kumbatia. chisha achamba, "Musiyugike keheri, yumoyo."11chisha achambuka dzulu na kumega mukahe, achirya. Baada ya kunena namvo usiku wosi, achenenda. 12Mvachimudzya iye chijana yumoyo namvo mvachi farijika sana.13Sino nasi huchimutangulia Paulo huchenda Aso kpwa mashua, ambako hwepanga kumuhela Paulo. Wehenza iye mwenye vivyo, kpwa kukala iye wepanga kusafiri nsi kavu. 14Ariho onana nasi Aso, huchimuhela huchenda naye Mitilene kpwa njira ya mashua.15chisha huchisafiri kula haho nasi huchifika siku ya hiri upande wa hiri wa chisiwa cha Kio. Siku iriyo tuizira huchifika chisiwa cha Samo, na siku ya hiriye huchifika mudzi wa Mileto. 16kpwa kukala Paulo wekala yuamua kuchira kpwa njira ya mashua Efeso, ili asihumire muda Asia; Maana wekala wawania kufika Jerusalemu kpwa ajili ya siku ya Pentekote, kala indewezekana,17Kula Mileto, achihuma atu Efeso chisha acheha vilongozi a kanisa kpwenda kpwakpwe. 18Mvarihofika, achimvambira, "Nyinyi enye mwamanya, kula siku ya kpwanza niriho fyoga haha Asia, jinsi nidzivyoakal namwi chila wakati. 19Nidzenderera kumuhumikira Bwana idzaho kpwa unyenyekevu na matsozi, na kahi ya mateso gadzigokala gachinipata kpwa sababu ya njama za Ayahudi kunangamiza. 20Mwamanya jinsi ambavyo simvafitsire jambo rorosi na kumvambira lwazu chila ririro kala ra maana, na jinsi nirivyo mvafundisha hadharani na kahi za nyumba baada ya nyumba, 21nichishuhudia kpwenu Ayahudi na Ayunani kuhusu toba kpwa Mulungu na kpwa imani kahi za Bwana Jesu.22Sasa lolani bai, nenenda Jerusalemu, kpwa kushurutishwa ni Roho, bila mimi mwenye kumanya chindicho nipata kuko, 23isihokala Roho Mtakatifu wanishuhudia chila mudzi kukala minyororo na mateso ganirinda kuko. 24Ela sithamini maisha gangu kukala ga maana zaidi kpwangu, mahenzo gangu ni nimarikize safari ii na nikamilishe huduma niriyo ihochera kula kpwa Bwana Jesu, kushuhudia injili ya neema ya Mulungu.25Sasa lolani, Namanya kukala mwimwi mosi, ambao nikala nichimvahubiria kuhusu ufalume wa Mulungu, kamundanona keheri. 26kpwa vivyo, namvashuhudia gaga vivi rero, kukala sina hatia kahi za mulatso wa mutu yoyosi. 27kpwa kukala siwahire kumvafitsa rorosi ririro ra mahenzo ga Mulungu.28kpwa vivyo bai, dzirindeni imani mwimwi enye, na pia anafunzi ambao Roho Mtakatifu wemvatsagulira mumvarinde. kalani makini kuririnda kanisa ra Mulungu, ariro rigula kpwa mulatsowe mwenye. 29Namanya baada ya mimi kuuka, Mbwa mwitu mvandamvenjirira na kamvandamvahurumia. 30Hata kahi yenu mwimwi enye, anjine mvandombola mvaugaluze uwo ujeri ili mvapate anafunzi afuasi mvamvatue.31kpwa vivyo kalani matso. Kumbukani kpwa miaka mihahu siwahire kuricha kumvaonya usiku na mutsana na matsozi. 32Sasa namvelavya kpwa Mulungu na kpwa neno ra neema ya Mulungu, ambayo yaweza kumvajenga na kumvapa urathi kahi yenu nyosi murio ikpwa wakfu.33Sitamanire cha mutu yoyosi ikale ni fedha, dhahabu, ama mavazi. 34Mwimwi enye mwamanya mikono ii yetimiza mahitaji gangu na mvario kala hamwenga nami. 35Kahi ya gosi, nemvonyesa mufano jinsi mwahenzekana mumvasaidie mvario anyonge kpwa kuhenda kazi, na jinsi mwahenzekana mukumbuke maneno ga Bwana Jesu, maneno arigo ganena iye mwenye kpwamba: 'Ni bora kulavya kuriko kuhochera""36Baada ya kunena vivyo, achipiga mavindi achimvoya hamwenga namvo mvosi. 37Hekala na viriro vinji, mvachimukumbatia Paulo na kumubusu. 38Mvekala mvaungulika anji ao kpwa maneno arigo ganena kpwamba kamvandamona keheri. chisha mvachimomboza mpaka kpwenye mashua.

Chapter 21
1Hurihorichana namvo, huchitua kpwenda, hwehela njira ya mwenga kpwa mwenga kpwenda mudzi wa Kosi, nasi siku ya hiri huchifika mudzi wehewao Roda, kula haho huchenda mudzi wa Patara. 2Huriho ona mashua yavuka kpwenda Foinike, huchipanda huchenda.3Huriho ona mudzi wa Kipro hudziwika mukono kumotso, huchenda Siria nasi huchitima Tiro, mudzi ambao mahsua yekala itimishe musigo. 4Huriho mvaona anafunzi, huchikala namvo kpwa siku fungahe. Kuchirira kpwa Roho, mvachimusihi sana Paulo asende Jerusalemu.5Siku zehu za kukala haho zirihosira, huchuka huchenda, namvo mvosi, hamwenga na ache ao na ana ao, mvachihutua kpwenda mudzini. chisha huchipiga mavindi ufuoni, huchivoya, 6huchilagana. chisha huchenda enjira kahi za mashua, hali mvo mvachuya kpwao madzumbani.7Huriho marikiza charo kula Tiro, huchifika Tolemai. Kuko, hichilamusana na ndugu ela huchikala namvo siku mwenga. 8Siku ya hiri huchuka kpwenda Kaisaria. Huchenjira nyumba ya Filipo, yuya muinjilisti, ariyekala mumwenga wa mvara fungahe, huchikala naye. 9Sasa yuyu mutu wekala ana anamwali anne mvariokala mvachitabiri.10Hurihokala namvo haho kpwa siku kadha, Nabii mumwenga kpwa dzina Agabo, achidza kula Uyahudi. 11Achidza hurihokala chisha achihela ukanda wa Paulo. Achidzifunga magulu na mikono chisha achamba, "Viv ndivyo ambavyo Roho wa Bwana, 'Vivi ndivyo Ayahudi Jerusalemu mvandivyo mufunga mwenye ukanda uu, chisha mvamulavye mikononi mwa atu a Mataifa.12Hurihosikira mambo gaga, sisi hamwenga na mvo atu mvariokala mvaishi lalo riro huchimusihi Paulo asende Jerusalemu. 13chisha Paulo achihujibu, "Mwahendadze mwino atu, kurira na kunivunza moyo? Mino ni tayari, sikufungwa tu hacheye bali hata kufa Jerusalemu kpwa dzina ra Bwana Jesu." 14kpwa kukala Paulo kakalire murahisi wa kushawishika, huchisela kufunga makanwa chisha huchimwamba, "Mahenzo ga Mulungu nagahendeke."15Baada ya siku zizo, huchitsola mikoba yehu huchenda Jerusalemu. 16Anafunzi achache kula Kaisaria pia hwekpwenda namvo. Mvachidza na mutu ehewaye Mnasoni, kula Kipro, mwanafunzi wa siku za kpwanza, ambaye hundekala naye.17Hurihofika Jerusalemu, ndugu mvachihukaribisha kpwa furaha. 18Siku ya hiri Paulo achuka nasi huchenda kpwa Jakobo, na vilongozi odi mvekala mvahaho. 19Ariho mvelamusa, achimvashitakira mumwenga baada ya munjine mambo ambago Mulungu wekala adzimvahendera kahi ya a Mataifa kuchirira hudumaye.20Mvariho gasikira, mvachimutukuza Mulungu, chisha mvachimwambira, "Waona ndugu, ni angahi maelfu mvaaminio sasa kahi ya Ayahudi. Mvosi mvana nia ya kugwira sheria. 21Mvadzambirwa kukuhusu, kukala wamvafundisha Ayahudi osi mvaishio na a Mataifa kukala mvarichane na Musa, na kpwamba wamvamba mvasigwagetsi ana ao, wela mvasihende mambo gao kpwa tamaduni za chiyahudi.22Huhendedze? Bila shaka mvandasikira kukala ukudza. 23kpwa vivyo sikiza go hukpwambirago. Huna atu anne mvariorya chiraho. 24Mvahale ao udzitakase namvo, chisha umvarihire garama zao, ili mvanyole vitswa vyao. Ili mvamanye kukala maneno gosi mvarigo ambirwa kukuhusu ni ga ulongo. Mvandamanya kukala hata uwe waishi sawa, waheshimu sheria.25Ela kuhusu a Mataifa mvario amini, hwekala humvandikira kare kuhusu maamuzi gehu kukala ni mvakale kure na vitu vilavyavyo sadaka kpwa sanamu, kula kpwa mulatso, kula kpwa vitu virivyo shongolwa, na kure na uzinzi." 26Ndiho Paulo achimvahela o atu, naye siku ya hiri achidzitakasa hamwenga namvo. chisha mvachenda kpwenye hekalu, kpwa kutanguliza ilani kukala siku za kutakaswa zindatimizwa na sadaka indelaviwa kpwa ajili ya chila mumwenga wao.27Siku fungahe zirihokala hehi kusira, Ayahudi anjine kula Asia, mvariho mona Paulo hekaluni, mvachichochea kundi zima ra atu mvachimugwira Paulo. 28Kuno mvapiga kululu kpwamba, "Atu a Israel, husaidieni. Yuyu ndiye mutu afundishaye chila mutu chila hatu mambo ambago ga chinyume na atu, sheria, na hatu haha. Isitoshe, adzimvareha Ayunani ndani ya hekalu kpwa vivyo adzinajisi haha hatu hatakatifu." 29kpwa kukala siku za nyuma wekala amona Trofimo Muefeso hamwenga naye mudzini, kpwa vivyo mvachona Paulo amureha hekaluni.30Mudzi wosi uchipandwa no more, atu mvachenda malo mvachimugwira Paulo. Mvachimomboza hekaluni, na miryango ichifungwa. 31Mvarihokala mvajeza kumolaga, habari zichimufikira jemedari wa jeshi, kukala Jerusalemu yosi kuna fujo.32Haho kpwa haho achikusanya shikarie na jemedariwe mvachiwania kukabiliana na ro kundi ra atu. Atu mvariho mvaona, mvachiricha kumupiga Paulo. 33chisha ye mubomu wa jeshi achimuratira na achimugwira Paulo, na achimwamuru afungwe na minyororo miri. chisha achimuza ye nani na wekala yuhendadze ta wapigwa.34Anjine kahi ya kundi mvachikala mvapiga kululu kpwamba jambo mwenga, anjine nao mvanena gao. kpwa kukala ye mubomu wekala kelewa kpwa zo kululu, achamuru Paulo ahirikpwe kpwenye ngome. 35Arihofika kpwenye ngazi, achinulwa ni shikari kuzulia kundi ra atu mvasimudhuru. 36kpwa kukala kundi ra atu mvekala mvamutua na kupiga kululu kpwamba, "Naolagwe!"37Paulo arihokala yuhehi kuhirikpwa ngomeni, achimuza ye mubomu wa shikari, "Naruhusiwa kukpwambira jambo?" Ye mubomu achimwamba, "Wamanya kunena chiyunani? 38We seye yuya Mumisri ambaye siku chache zirizo tsupa weanza fujo na kulongoza mvara atu elifu nne olagi mvachenda nyikani?"39Paulo achimujibu, "Mino ni Muyahudi kula Taso ya Kilikia. Ni raia wa mudzi maarufu. Nakuvoya uniruhusu ninene na mvamva atu." 40Mubomu wa Jeshi arihomupa ruhusa, Paulo achema ho henye ngazi chisha achimva ashiria mvanyamale. Mvariho nyamala, achimvanenera chi Ibraniya. Achimvamba,

Chapter 22
1"Ndugu na Paba zangu, nisikizani kudzihehera kpwangu kpwenu." 2Kundi ra atu mvariho musikira Paulo wanena namvo chi Ibraniya, mvachinyamala. Achimvamba,3"Mino ni Muyahudi, muvyalwa wa Taso mudziwa wa Kilika, ela nererwa na kusomeshwa mudzi uu, maguluni mwa Gamaleli. Nemvundishwa sheria za Paba zehu kpwa usahihi. Nichikala mutu wa bidii kpwa Mulungu, here anjine enu mosi murivyo rero ii. 4Nemvatesa na hata kumvolaga, kufunga na kumvaika jela ache kpwa alume, 5gaga Makuhani abomu na hata vilongozi mvaweza kugashuhudia. Nekala nichihochera barua kula kpwao kpwa ajili ya ndugu mvario Dameski, nami nekpwenda kuko kumvafunga ili nimvaudzye Jerusalemu mva-adhibiwe.6Ichombolera wakati nasafiri nirihokala naratira Dameski, mwenda wa saa sita mutsana, mwangaza mukali sana kula mulunguni uchinimulika kunizunguluka. 7Negwa tsi chisha nichisikira sauti yanambira, 'Sauli, Sauli, mbona wanitesa?' 8Nami nichimuza, 'kpwani we uani Bwana?' Naye achinijibu, 'Ni mimi Jesu wa Nazareti, ambaye uwe wanitesa.'9Mvariokala hamwenga nami mwanga uwo mvewona, ela kamvaimanyire sauti ya iye ariyekalawanena nami. 10Nichamba, 'Nihendedze Bwana?' Bwana achinambira, 'Lamuka chisha wende Dameski. Kuko, undelezerwa chila chitu umalikanchokuhenda.' 11Nekala siweza kona keheri kpwa sababu ya mwangaza mubomu, nichigwirwa mukono nichilongozwa ni mvo hurimvokala hosini mpaka Dameski.12Kuko, nichonana na mutu ehewaye Anania kpwa dzina, mutu wa Mulungu amanyaye sheria na anwenwayeto ni Ayahudi osi mvariokala mvachiishi kuko. 13Achinitua, achemahehi nami, chisha achinamba, ' Ndugu Sauli, hochera nuru ya matsogo keheri.' Wakati uwo kare, nichimona.14chisha achinamba, 'Mulungu wa Paba zehu adzikutsagula ili umanye mahenzoge, umone iye mutakatifu, napia usikire sautiye yombolayo kula kanwani mwakpwe. 15kpwa maana undakala shahidiwe kpwa atu osi, kpwa gago udzigogaona na kugasikira. 16Sasa wangojani bai? Rungarara, batizwa, na wojeswe dambizo zosi, kpwa kpweha dzinare.'17Niriho kala nidzuya Jerusalemu, na wakati navoya hekaluni, nichigwirwa ni hali ya kuzimia rohoni mwangu. 18Nichimona wanambira, 'Upesi kulae Jerusalemu, kpwa kukala kamvandakubali ushuhudawo kunihusu mimi.'19Nichamba, 'Bwana, hata mvamvo mvamanya kukala nemvapiga na kumvafunga mvario kpwamini kahi ya chilasinagogi. 20Mulatsowa Stefano shahidiwo uriho mwagwa, mimi nami nekala hahona nichikubaliana namvo, na nichirinda mavazi ga mvamvo mvariomolaga.' 21Ela achinamba, 'Hauke, maana nindakuhuma kure kpwa a Mataifa.""22Mvemusikiza mpaka haho. chisha mvachipandisha sauti zao mvachamba, "Auswe yuyu duniani, maana si hachi kukala enderere kuishi." 23Hali mvachipiga kululu, kuno mvatsuha mavazi gao, kugapeperusha hewani, 24Jemedari wao achiamuru Paulo ahirikpwe kpwenye ngome. Achiamuru kukala auzwe tsini ya mateso ga kupigwa mijeledi, ili amanye ni kpwa noni atu mvakala mvachimupigira kululu namunaiyo.25Mvarihokala mvadzimufunga minyororo, Paulo achimuza Jemedari wao ariyekala wemire hehi naye, "Ni hachi chisheria kupiga murumi ambaye kadza dadisiwa na kuhukumiwa mijeledi?" 26Ye Jemedari ariho gasikira gago, achenda kpwa iye chilongozi wao mubomu achimuza, "Wamala uhendedze we? Maana yuyu mutu be ni murumi."27Ye Jemedari achimutua achimwamba, "Nambira, we U Murumi?" Paulo achimujibu, "Ndio." 28Jemedari achimwamba, "Mino negula wenyeji wa ntsi ii kpwa pesa nyinji sana." Ela Paulo achimujibu, "Mino ni Murumi wa kuvyalwa." 29Ndiho mvo atu mvariokala mvatsagulwa kpwenda mudadisi mvachimukira. Jemedari naye achimogoha, kpwa kumanya Paulo ni Murumi, kpwa kukala wekala adzimufunga minyororo.30Siku ya hiri, ye Jemedari achimala kumanya bila mashitaka ga Ayahudi kumuhusu Paulo. kpwa vivyo achimufugula yo minyororo na achiamuru abomu a makuhanina baraza zima kukutana. chisha achimomboza Paulo achimusagazya kahi yao.

Chapter 23
1Paulo achimvalola mvariokala kpwenye baraza chisha achimvamba, "Ndugu, nidziishi kpwa hachi mbere za Mulungu mpaka rero ii." 2Kuhani mubomu Anania achimvaamuru mvariokala mvadzema hehi naye kumupiga mulomoni. 3chisha Paulo achimwamba, "Mulungu andakpwadhibu uwe ukuta udziofitsa uchafu. Usegere kunihukumu mimi tsini ya sheria, ela welavya amuri nipigwe mulomo, chinyume na sheria?"4Mvariokala mvadzema hehi naye mvachamba,"Vino ndivyo uhukananyo makuhani abomu a Mulungu?" 5Paulo achamba, "Simanyire ndugu, kukala ni Kuhani mubomu. Maana yeandikpwa, 'Usinene mai dzulu ya chilongozi wa atu,""6Paulo arihomvona kukala sehemu ya mvariokala mvasegere kahi za baraza ni Masadukayo, achinena kpwa sauti ya dzulu zaidi, "Ndugu, mimi ni Mufarisayo, mwana wa Afarisayo. Ni kpwa kukala tu mino nina tamaa ya ufufulo ndio nahukumiwa." 7Arihonena gago, mahojiano gachanza kahi ya Mafarisayo na Masadukayo, kundi richigavika. 8Maana Masadukayo nikpwamba kakuna ufuflo, kakuna malaika, kakuna roho, ela Mafarisayo mva amini vyosi vivyo na kukubali.9kpwa vivyo hachikala na kululu za fujo, namvo andishi anjine mvariokala ni mva upande wa Mafarisayo mvachema mvachamba, "Kahona kosa rorosi kpwa mutu yuyu. Hwamanyadze kala ni roho ama malaika ariyenena naye?" 10Mahojiano garihokala mafu, ye Mubomu wa jeshi achogoha kukala Paulo waweza akakatwa vipande vipande, kpwa vivyo achimva amuru shikari mvakamuse kpwa nguvu kula kpwa baraza, audzwe ngomeni.11Usiku uriwo tuira Bwana achema lwavuni mwakpwe achimwamba, "kala na ujasiri, kpwa kukala udzinishuhudia Jerusalemu, vivyo ndivyo undivyo nishuhudia Roma."12Irihofika mutsana, Ayahudi anjine mvachipanga njama mvachirya viraho, mvachamba kamvandarya wela kunwa chochosi mpaka mvamolage Paulo. 13Atu mvamvo mvekala zaidi ya mirongo mine.14Mvachenda kpwa makuhani abomu na vilongozi mvachimvamba, "Hudzerya chiraho chibomu husirye chitu mpaka humolage Paulo. 15Sasa, bai, amuru baraza rimuvoye mubomu wa jeshi amuhume Paulo adze kpwako, here kpwamba uwe ndiwe undiye muhukumu kpwa hachi zaidi. Sino hutayari kumolaga kabla akufikire haha."16Ela mufa wa Paulo achigasikira kukala mvamungoja mvamolage, kpwa vivyo achenda ngomeni achenda mwambira ahuye; Paulo. 17Paulo achimweha mumwenga wa majemedari achimwamba, "Muhale yuyu barobaro umuhirike kpwa mubomu, ana jambo wamala kumwambira."18kpwa vivyo ye Jemedari achimuhela ye barobaro achimuhirika kpwa mubomu wa jeshi achimwamba, "Paulo ye mufungwa adzineha, akanipa yuyu barobaro nimurehe kpwako. Ana jambo wamala kukpwambira." 19Ye mubomu wa jeshi achimugwira mukono achimulongoza sehemu ya kanda achimuza, "Ukala unambireni?"20Ye barobaro achimwamba, "Ayahudi mvadzikubaliana kudza kuvoya Paulo umuhirike kpwa baraza, here kpwamba mvamala kumudadisi zaidi kuhusiana na ii kesiye. 21Ela mvasikukenge, kpwa kukala kuna atu zaidi ya mirongo mine mvamungojerao njirani. Mvadzerya chiraho kukala mvasirye wela kunwa mpaka mvakale mvadzimolaga Paulo. Hata vivi bai, mvatayari mvangoja tu ruhusayo."22kpwa vivyo ye mubomu wa jeshi achimurichira ye barobaro enende baada ya kumushauri, na kumwamba, "Usambire yoyosi kukala ukudza nambira maneno gago." 23chisha achimveha airi kahi ya majemedarie achimvamba, "Nireherani shikari magana mairi mvario tayari kpwenda mpaka ntsi ya Kaisaria hamwenga na endeshaji ya farasi mirongo mifungahe, na ahumiraji ya mafumo magana mairi. Mundauka mwendo wa risaa ra hahu usiku kula haha." 24Achilakizira pia anyama ambamvo mvandemutsukula Paulo mvamufishe selama mikononi mwa Feli mubomu wa mukoa.25chisha achandika barua ya kpwamba: 26"Kilaudia Lisia kpwa mubomu wa mukoa Feli, nakulamusa. 27Mutu yuyu wegwirwa ni Ayahudi na mvekala mvahehi kumolaga nirihofika hamwenga na shikari angu na kumuhehera, kpwa kukala nemanya kukala ni mu Rumi.28Nichimala kumanya makosage yekala ni noni, kpwa vivyo nichimuhirika kahi za baraza rao kumvadadisi. 29Nichigundua mvekala mvamushitaki kpwa maswali gahusugo mambo ga sheria zao, ela kahi ya mashtaka gao kakuna ririro muhukumu chifo wela kufungwa. 30chisha nichireherwa habari kukala mvamupangira njama ya kumolaga, kpwa vivyo nami nichimuhuma arehewe kpwako na kuamuru mvamushitakio pia mvarehe mashitaka gao kpwako. kalato."31kpwa vivyo shikari mvachimutii. Mvachimuhela Paulo mvachimuhirika Antipatra usiku. 32Siku ya hiri, shikari anji mvearichira endeshaji farasi kumuhirika namvo mvachuya ngomeni. 33endeshaji farasi mvarihofika Kaisaria na kuilavya barua mvariyo humwa kpwa mubomu wa mukoa, mvachimulavya na Paulo kpwao.34Mubomu wa mukoa arihoisoma iyo barua, achuza kala Paulo welaa mukoa hiwo. Arihosikira kukala welaa Kilikia, 35achamba, "Nindakusikiza chikamilifu, ashitaki a kpwako mvandihofika." chisha achiamuru akaikpwe makalo mabomu ga chiserikkali ga Herode.

Chapter 24
1Baada ya siku tsano, Anania kuhani mubomu, baadhi ya azee na munenaji mumwenga eehewa Tertulo mvekpwenda hatu haho. Atu mvamva vereha mashitaka dzulu ya Paulo kpwa gavana. 2Paulo arihoema mbere za gavana, Tertulo achanza kumushitaki kpwa gavana achamba, "kpwa sababu ya uwe huna amani bomu, na maoni ga kpwako gadzireha magaluzo madzo kahi za Taifa rehu. 3kpwashukurani yosi hunahochera chila chitu uchihendacho, mutukufu muheshimiwa Feliki.4Ela nisikutsosye sana, nakuvoya unisikize mambo machache kpwa huruma za kpwako. 5kpwa kukala hudzimupata mutu yuyu mukorofi asababishaye ayahudi osi duniani kuhenda maovu chisha ni chilongozi wa madhehebu ga anazarene. 6Chisha wejeza kurenjiza uchafu kpwa vivyo hukamubwire.7Lisiasi, atisau, wekudza achimuhela kpwa nguvu mikononi mwehu. 8Uchimuza Paulo dzulu ya mambo gaga ndiho undihomanya ni kpwa noni hudzimushitaki. 9Ayahudi nao mvachimushitaki mvachamba mambo gaga ni ga jeri.10Liwali arihomugolozera mukono Paulo ili anene, Paulo wejibu, " Ninamanya kukala kpwa miaka minji udzikala mwamuzi wa Taifa riri na ninaraha kpwa kudzieleza mwenye kpwako. 11Waweza kuhachichisha kukala khazidzachira siku zaidi ya kumi na mbiri hangu nirihochira kpwenda Jerusalemu kuabudu. 12Na mvarihonipata hekaluni, sishindanire na mutu yeyosi na sihendere fujo kahi za mukutano, wela kahi za masinagogi wela ndani ya mudzi. 13Na khavaweza kuhachichisha kpwako mashitaka gaga dzulu yangu.14Ela nakpwambira kpwamulomo wangu kukalakpwa njira ii ambayo mvanayeha dhehebu, kpwa njira iyoninamuhumikira Mulungu wa Paba zehu. Mimi ni mwaminifu kpwa garigo kpwenye sheria na maandiko ga manabii. 15Nina ujasiri uo uo kpwa Mulungu ambao hata mvamvo pia mvanautariza, kudza kpwa utukufu wa atu akufa, kpwa osi enye hachi na mvasio hachi pia, 16na vivi ninadzitahidi ili nikale na dhamira isiyo na kosa mbere za Mulungu na mbere za atu kuchirira mambo gosi.17Vino baada ya miaka minji nidzikudza kureha musaada kpwa taifa rangu kpwa zawadi na pesa. 18Niriho henda vivi ayahudi kula Asia mvachinipata ndani ya sherehe ya utakaso ndani ya hekalu, bila kundi ra atu ama fujo. 19Atu mvamva mvario mberezo sasa vivi namvagombe chiratu mvarichonacho dzulu yangu chikala mvana neno rorosi.20Ama atu aa navagombe ni kosa rani mvariro rona dzulu yangu nirihoema mbere za mukutano wa Ayahudi. 21Isihokala kpwa ajili ya chitu chimwenga nirichonena kpwa sauti nirihonena kahi kahi yao, ni kpwa sababu ya ufufulo wa atu akufa ndiosababu nidzishitakiwa mberezo rero."22Baadaye Feliki ariyepewa tarifa tototo kuhusu njira achiuvunza mukutano, achamba, "Lisia jemedari andihotima kuku Jerusalemu nindaomboza wamuzi dzulu ya mashitaka genu." 23Ndiho achimwamurisha akida amurinde Paulo ili akale hurukusikale na mutu wa kumvakahaza asenae kumusaidia ama kumutsemberera.24Baada ya sikuza kutela, Feliki achiuya na muchewe ariyekala muyahudi, achihuma Petro aehewe ili asikize kala kpwakpwe habari za amani dzulu ya masihi Jesu 25Paulo arihokala achijadiliana naye kuhusu hachi, kukala na chasi na hukumu idzayo, Feliki achenjirwa ni wasiwasi achimujibu, "enda kure kpwa sasa, nichipata muda munjine nindakpweha."26Wakai uo uo wetarajiakukala Paulo andamupa pesa kpwa vivyo achimweha mara nyinjine mvazungumuze. 27Miaka miri irihochira, parkio Festo achikala Liwali baada ya Feliki, ela Feliki achimala kudzipendekeza kpwa Ayahudi wemuricha Paulo Jela.

Chapter 25
1Ndiho Festo arihoenjira kahi za jambo riro na baada ya siku tahu achenda kulaakaisaria mpaka Jerusalemu. 2Kuhani mubomu na Ayahudi mashuhuri mvachireha malalamishi dzulu ya Paulo kpwa Festo mvezungumza kpwa kusisitiza kpwa Festo. 3Mvemuvoya Festo avahurumie dzulu ya Paulo aweze kumweha Jerusalemu ili mvamolage achikala njirani.4ela Festo achimvajibu achamba Paulo wekala mufungwa wa kaisaria na kpwamba iye mwenye andauya kuko haraka. 5Achamba "kpwavivyo mvaratu ambao mvandaweza mvaweza kpwenda kuko nasi chikala kuna chitu chibaya kpwa mutu yuyu mvanahitajika kumushitaki."6Baada ya kusagela siku nane au kumi zaidi achiuya kaisaria na siku iriyotuiriza achisagela kahi za chihi cha hukumu na achiamua Paulo ahirikpwe kpwakpwe. 7Arihofika, ayahudi kula Jerusalemu mveima hehi mvachomboza mashitaka manji maziho gasigokala na ushahidi. 8Paulo achidzihehera achamba,sikpwa ajili ya dzima ra ayahudi, si dzulu ya hekalu na si dzulu ya kaisari nidzihenda gaga mai?9Ela Festo ariyehenza aonekane mujerikpwa ayahudi ndo achimujibuPaulo na kumwambira, je unamala kpwenda Jerusalemu nikakuhukumu dzulu ya mambo gaga? 10Paulo achamba, ninema mbere za chihi cha hukumu cha kaisari ninasitahili kuhukumiwa. sidzamvakosera Ayahudi here uwe umanyavyo.11Ichikala nidzikosera na nidzihenda kosa ambaro nasitahili kufa sikahela kufa ela chikala ni kusingizirwa kpwao si chitu, khakuna mutu awezaye kunikabidhi kpwao navoya na kukata rufaa kpwa kaisari. 12Baaada ya Festo kugomba na baraza achijibu, "Udzivoya rufaa kpwa kaisari undenda kpwa kaisari."13Baada ya siku za kutela, mufalume Agripa na Bernike mvefika kaisaria kpwa safari maalumu kpwa Festo. 14Baada ya kusagela haho kpwa siku nyini, Festo wemwelezera mufalume dzulu ya kesi ya Paulo achamba, 'mutu mumwenga werichwa haha ni Feliki here mufungwa.' 15Niriho kala Jerusalemu makuhani abomu na azee a uyahudi mvereha mashitaka kumuhusu mutu yuyu kpwangu, na mvachiuza hukumu dzuluye. 16kpwa vivi mimi nevajibu kukalasi kawaida ya aroma kumomboza mutu kpwa kumuhedzera ila mushitakiwa anasitahili apewe nafasi ya kukutana na ashitakie apate kudzihehera dzulu ya mashitaka adzigopewa.17kpwa vivyo mvarihokudza hamwenga haha siwezere kutariza, bali siku iriyotuiririza nesagela kahi za chihi cha hukumu na kulagirizira mutu yuyu arehewe ndani. 18Wakati ashitaki mvariho ema na komboza mashitaka nefikiria kukala kakuna mashitaka mabomu garigorehewa dzuluye. 19Badelaye mvekala na kushindana naye kuhusu dini yao na kuhusu Jesu ambaye wekala adzefa ila Paulo wadai kukala yumoyo. 20Sionere ni jinsi yani ya kuchunguza jambo riri na nichimuza chikala andekpwenda Jerusalemu kuhukumiwa dzulu ya jambo riri.21Laikini Paulo arihoikpwa akale tsini ya urinzi achirinda wamuzi wa mufalume, nelakiza ekpwe paka nindiho muhirika kpwa kaisari. 22Agripa wezungumuza na Festo, "Ningehenza pia kumusikiza mutu yuyu," Festo achamba, " machero undamusikiza."23Macheroye, Agripa na Bernike mvefika na sherehe nyinji barazani murimokala na maafisa a jeshi na atu anjine mashuhuri a mudzi. Festo achomboza ruhusa Paulo arehewe kpwao. 24Festo achamba, "Mufalume Agripa na atu osi ambao muhamwenga nasi, mwamona mutu yuno; Ayahudi osi a Jerusalemu mvadzimala ushauri kulaa kpwangu, mvachipiga kululu kpwangu kukala mutu yuyu asiishi.25Neona kukala kahendere kosa rorosi ambaro wasitahili chifo ela kpwa kukala adziimweha mufalume nichiamua kumuhirika kpwakpwe. 26ela sina chitu chiricho wazi cha kuandika kpwa mufalume kpwasababu ii nidzimureha kpwako hasa uwe mufalume, Agripa ili nipate chitu cha kpwandika dzulu ya ii kesi. 27kpwa kukala naona khaina maana kuhirika mufungwa bila konyesa mashitaka arigoshitakirwa.

Chapter 26
1kpwavivyo agripa achimwambira Paulo, " Unaruhusiwa kudzihehera." Ndiho Paulo achinyosha mukono na kudzihehera vivi. 2"Ninadzona mwenye raha mufalume Agripa, kuhenda kesi yangu mberezo vivi rero dzulu ya mashitaka gosi ga ayahudi. 3Hasa kpwa kukala uwe unafahamu desturi za Ayahudi na maswali kpwa vivyo unisikize kpwa uvumirivu.4kpwa ujeri Ayahudi osi mvamanya jinsi nirivyoishi hangu uhoho wangu kula taifa kuko Jerusalemu. 5Mvamanya hangu mwanzo na mvamalikana kukubali kpwamba neishi heere mufarisayo, dhehebu renye musimamo mukali kpwenye dini yehu.6Sasa nidzema haha ili nihukumiwe kpwa kukala neshuhulikira ahadi ambayo Mulungu weika na Paba zehu. 7Ii ina ahadi ambayo kabila zehu kumi na mbiri hunatumaini kuhochera chikala hundamwabudu Mulungu kpwa bidii usiku na mutsana. Ni kpwa ajili ya tumaini riri, mufalume Agripa ndo sababu Ayahudi mvanishitaki. 8kpwa noni yoyosi kahi yenu fikiri kukala ni ajabu Mulungu kufufula atu akufa?9Wakati mumwenga fikiri naweza kuhenda mambo manji kpwa dzina ra Jesu wa Nazareti. 10Nehenda gaga Jerusalemu Nefunga aamini anji Jela nichikala na mamulaka kula kpwa kuhani mubomu na wakati mvaolagwa nepiga kura dzulu yao. 11Mara nyinji nevadhibu katika masinagogi gosi na kuvahenda mvaikane imani yao. Nekala na hasira sana dhulu yao na kumvenga mpaka midzi ya ujenini.12Wakati nichihenda gaga nekpwenda Dameski nichikala na mamulaka na malagizo kula kpwa makuhani abomu. 13Niriihokala njirani masaa ga mutsana, mufalume neona mulangaza mukali kuriko dzua kulaa Mulunguni uchilangaza kunizunguluka mimi na atu ariokala achenda hamwenga nami. 14Sisi hosi hwegwa hotsi chisha nichisikira sauti ichigomba nami kpwa lugha ya chiebrania ichamba Sauli Sauli mbona unanitesa? Nivigumu kpwako kuupiga teke muchokoo.15Ndiho nichiuza, Bwana wangu we uani? Bwana achijibu, mimi ni Jesu ambaye uwe unanitesa. 16Sasa enuka weme kpwa sababu ii nidzionekana kpwako, nidzikutsagula ukale muhuumiki na shahidi dzulu ya mambo ambago wagamanya dzulu yangu na garatu nindigokonyesa badaye; 17Na nindakokola kula na atu na vavo a mataifa ambao nakuhuma. 18Kumvafugula matso na kumvomboza kpwenye chiza na kumvareha kpwenye mulangaza, kula kpwenye nguvu za shetani mvamugalukire Mulungu, ili mvahochere kula kpwa Mulungu musamaha wa dambi na urithi ambao nemvapa mvaratu nirioatenga a imani yangu.19kpwavivyo mufalume Agripa siwezere kuasi maono ga Mulunguni 20Ila kpwa mvaratu mvario Damaski kpwanza na badaye Jerusalemu na itsi yosi ya Yudea na pia kpwa atu a mataifa manjine, nemvahubiria kukala mvatubu na kumugalukira Mulungu mvahende mahendo gasitahiligo toba. 21kpwa sababu iyo Ayahudi mvenigwira hekaluni na mvachimala kunolaga.22Mulungu adzinisaidia mpaka sasa vivyo nema kushuhudia kpwa atu a kawaida na kpwa abomu dzulu ya mambo ambago manabii na Musa mvegomba gandatukia na simanjine 23kpwamba masihi lazima ateseke na akale wa kpwanza kufufuka kulaa kpwa atu a kufa na kutangaza mulangaza kpwa ayahudi na atu amataifa.24Paulo arihomala kudzihehera, Petro wegomba kpwa sauti bomu, Paulo, uwe unavitsa masomogo gadzikuhenda ukale na vitswa. 25Ela Paulo achamba, mino sina vitswa, muheshimiwa Festo, ela nanena bila hofu maneno ga ujeri muhuhu. 26Uwe Kukala mufalume wamanya kuhusu mambo gaga, kpwavivyo nigomba kpwa uhuru kpwakpwe kpwa mana kakuna rorosi ridzirofitswa kpwakpwe kpwakukala riri karidzahendwa kpwa siri.27Je, unaamini manabii, mufalume Agripa? namanya kukala unaamini. 28Agripa achimwambira Paulo, kpwa muda mufuhi unaweza kunibembeleza kunihenda mukristo? 29Paulo achamba, namuvoya Mulungu kpwamba kpwe muda mufuhi ama mure, si uwe tu ela na aosi mvanisikirao rero mukale here mimi ela bila ii minyororo ya Jela."30Ndiho Mufalume arihoema hamwenga na liwali na bernike na mvaratu variokalahamwenga nao. 31Mvarihouka barazani, mvegomba mvavo kpwa mvamvo mvachamba, mutu yuyu kastahili chifo ama chifungo; 32Agripa achimwambira Festo, mutu yuyu angeikpwa huru kalaho asingekala kaenjizire pili, kpwa kaisaria.

Chapter 27
1Iriho amuriwa kukala hunamalwa husafiri kpwa madzi kpwenda italia, mvemukabidhi Paulo na afungwa anjine kpwa afisa mumwenga wa Jeshi ra chiroma ariyehewa Julio,wa chikosi cha Agustani. 2Hepanda Meli kula Adramitama, ambayo yekala inasafiri kandakanda ya pwani ya Asia vivyo huchiinjirabandarini, Aristaka kula Thesolanike ya makedonia achenenda hamwenga nasi.3Siku iriyotuiriza huchitimisha nanga kahi za mudzi wa Sidoni, ambaho Julio wemuhendera Paulo kpwa ukarimu na achimuruhusu kpwenda kpwa asenae kuhochera ukarimu wao. 4Kulaa haho huchenda baharini huchisafiri kuzungulika chisiwa cha kupro ambacho chekala chidziuchinga upepo, kpwa kukala upepo wekala uchihukabili. 5Baada ya kukala hudzisafiri kahi za madzi garigo hehi na kilikia na Pamfilia huchidza mira, mudzi wa lisia. 6Haratu yuyatu afisaa wa jeshi ra chiroma achiipata Meli kulaa Alexandria ambayo yekala ichisafiri kpwenda Alexandria ambayo yekala ichisafiri kpwenda Italia. Achihupandisha ndaniye.7Baada ya kukala hudzisafiri pore pore kpwa siku nyinji na baadaye huchikala hufika kpwa taabu hehi na Nido, upepo kauruhusire keheri kugwira njira iyo vivyo huchisafiri kandakanda ya chivuri cha Krete uchiuchinga upepo hehi na salmone. 8Huchisafiri kandakanda ya pwani kpwa ugumu mpaka huchifika hatu harihohewa Bandari ridzo ambayo ihehi na mudzi wa Lasi.9Hekala hudzihela mudamunji sana, na muda wa mfungo wa chiyahudi wekala udzichira pia na sasa yekala ni hatari kpwenderera na kusafiri vivyo Palo achihuonya 10Na kunena " Mabwana, naona safari ambayo hunamala huihale indakala na madhara na hasara nyinji, si kpwa misigo na meli ela na maisha gehu." 11Ela afisaa wa jeshi ra chiroma achimusikiza sana bwanawe na mumiliki wa meli, kuriko mambo garatu ambago garigozungumzwa na Paulo.12kpwa kukala bandari kaikalire sehemu rahisi kukala wakati wa peho mabaharia anji mvachishauri husafiri kula haratu, ili kpwa namna yoyosi huchiweza kuufikira mudzi wa Foinike, hukale haratu wakati wa peho, Foinike ni bandari kuko krete, na inalola kaskazini, Mombolero wadzua na kusini, mombolero wadzua. 13Upepo wa kusini urihoanza kuvuma porepore, mabaharia mvachifikiri vapata chiratu ambacho mvekala mvanachihitaji, mvaching'ola nanga nakusafiri kandakanda ya krete hehi na pwani.14Ela baada ye muda mfuhi upepo mkali, uriohewa na kaskazini mombolero wa dzua, uchanza kuhupiga kulaa ng'ambo ya chisiwa. 15Wakati meli irihoremerwa na kushindwa kuukabili upepo, huchikabiliana na hali iyo, huchisafirishwa nao. 16Huchichimbira kuchirira uratu upande uriokala unauchinga upepo wa chisiwa chihewacho kauda: na kpwa taabu sana hefanikiwa kuwokola mtumbwi.17Baada ya kukalamvadziivuha, mvehumirakambaa kuifunga meli. mveogoha kukala hungeweza kpwenda kpwenye eneo ra muchanga munji na syiti, vivyo mvachitimisha nanga na mvachihirikpwa kanda kanda. 18Hepigwa kpwa nguvu sana na dhoruba, iyo siku iriyotuira mabaharia mvachanzakutsuha misigo kulaa melini.19Siku yahahu mabaharia mvachanza kugomboza madzi kpwa mikono yao enye. 20Wakati ambaho dzua na nyenyezi kuzihuangazire kpwa siku nyinji, bado dhoruba hungeokolwa gehombola.21Baada ya kukala mvadzenenda muda murebila chakurya, haho Paulo achema kahi za mabaharia achamba, "nyino mwemalikana munisikize, na kahungeng'ola nanga kulaa kret, ili kupata gago madhara na hasara. 22Na vivi namvafariji mudzenjize moyo, kpwa kukala kakundakala na uangamivu maishani kahi zenu, isihokala hasara ya meli tu.23kpwa kukala siku uriochira malaika wa Mulungu, ambaye mimi ni wakpwe, na ambaye ninamwabudu pia. malaikawe wema pembeni mwangu. 24Na kpwamba, " usogohe Paulo lazima weme mbere ya kaisari na lola Mulungu kahi za wemawe akupa aa osi ambao mvanasafiri hamwenga nawe. 25Vivyo, nyino atu dzipeni moyo kpwa kukala namwamini Mulungu, kukala indakala here nirivyoambirwa. 26Ela lazima meli yehu indakpwama kahi za chisiwa fulani.27Urihofika usiku wa kumi na nne, hurihokala huchendeshwa kuratu na kuratu kpwenye bahari ya Andria, here usiku wa manane vivi mabaharia mvefikiria kukala mvadzikaribia intsi kavu. 28Mvehumira miriro kupima china cha madzi na mvachipata mita mirongo mihahu na sita, baada ya muda mufuhi mvachipima keheri mvachipata mita ishirini na fungahe. 29mvachogoha kpwanza hunaweza kugonga mwamba vivyo mvachitimisha nanga nne kula kahi za sehemu ya kwika nanga na mvachivoya kukala kungecha haraka.30Aratu mabaharia mvekala mvanatafuta namna ya kuitelekeza iratu meli na mvezitimisha madzini mashua tite za kokolera maisha na mvachidzihenda kukalavadzitsuha nanga kula sehemu ya mbere yamashua. 31Ela Paulo achimwambira askari wa jeshi ra chiroma na aratu askari, "kamuweza kuokoka isihokala aa atu mvandiobaki kpwenye meli. 32chisha aratu askari mvachikata kamba za iratu mashua na ichitua ihalwe na madzi.33Wakati mulangaza wa madzacha urihokala udzidzombozera, Paulo achimvasihi osi aratu chidogo. Achamba, " ii ni siku ya kumi nane munangoja bila kurya khamudzarya chitu. 34Vivyo namuvoya muhale chakurya chidogo, kpwa kukala ii ni kpwa ajili ya kuishi kpwenu: na kakuna hata lunyere lumwenga wa vitswa vyenu ungeoangamika. 35Arihomala kugomba gago, achihela mukahe achimushukuru Mulungu mbere ya matso ga chila mutu, chisha achiumega mukahe achanza kurya.36chisha osimvachenjizwa moyo na ao mvachihela chakurya. 37hwekala atu 276 ndani ya meli. 38Varihomala kuryavyakutosha, mveihenda meli nyepesikpwa kutsuha ngano ndani ya bahari.39Irihokala mtsan, khamvaimanyire intsi iratu, ela mvachona sehemu ya intsi khavu iriyoenjira madziniiriyokalana mutsanga munjimvachijadiliana kala mvangeweza kuihirikameli kufikira haho. 40Vivyo mvachizilegeza nanga mvachiziricha baharini kahi zaa muda uo uomvachizilegeza kambaa za nanga na mvachiinula sehemu yambere kuelekeza kpwenye upepo, vivyo mvachiulegeza kpwenye iyo sehemu ya mtsanga munji. 41Ela mvachidza hatu ambaho mikondo miri ya madzi inakutana na meli ichenenda mutsangani na iratu sehemu ya mbere yameli ichanza kuzzizika kpwa sababu ya ukali wa mawimbi.42Mpango wa aratu asikari wekala ni kumvolaga afungwa ili kpwamba kusikale na mutu ambaye angeojerera na kuchimbira. 43Ela yuyatu askari wa jeshi ra chiroma wemala kumokola Paulo vivyo achiwemisa mpango wao na achinvelagiza aratu ambao mvanaweza kojerera mvarukhe kula melini kpwanza na mvenende intsi kavu. 44chisha aratu anjine mvandatuiriza injine dzulu ya vipande vya mbao na anjine dzulu yavitu vinjine kula kpwenye meli kpwa njira ii indaombolera kukala osi hefika selama.

Chapter 28
1Hurihofikishwa selama, hemanya kukala chisiwa chinapewa Melta. 2Atu enyeji a haratu si tu kpwamba mvehupa ukarimu wa kawaida, bali mveasha moho na kuhukaribisha hosi, kpwa sababu mvula na peho iriyokala ichenderera.3Ela Paulo arihokala achikusanya msigo wa kuni na kuwika mohoni, nyoka mwenye sumu achombolera kpwenye ziratu kuni kpwa sababu ya riratu dzoho, na achidzizungusha kpwenye mkonowe. 4Wakati enyeji a haratu mvarihoona mnyama ananing'inia kula kpwenye mkonowe, mvachinena ao kpwa ao, " Mtu yuyu hachika ni molagi ambaye adzichimbira baharini, ela hachi khaimuruhusu kwishi."5Ela iye achimukukuta nyoka kahi za moho na kapatire madhara gogosi. 6Ao mvemungoja avimbe kpwa homa au angwegafla na afe ela baada ya kumulola kpwa muda mure na kona kukala kuna jambo ambaro si ra kawaida kpwakpwe, mvebadilisha mawazo gao na kpwamba wekala Mulungu.7Be hatu haratu hehi hekala na ardhi ambayo yekala mali ya mukuu wa chisiwa, mutu ariyehewa pablio. Wehukaribisha na achihukarimu kpwa siku tahu. 8Mvembolera kukala paba wa pablo wegwira na homa na ukongo wa kuhara. Na Paulo arihomwendera, wemvoya, achika mikono dzuluye, na kumuhoza. 9Baada ya riri kumbolera, atu anjine haratu chisiwani mvariokala mvanalumwa pia mvekpwenda na mvehozwa. 10Atu mvachihuheshimu kpwa heshima nyinji. hurihokala hunadzitayarisha kusafiri, mvehupa viratu huruvyovihitaji.11Baada ya miezi mihahu, hesafiri ndani ya meli ya Iskanda yehewayo Milungu patsa ambayo yekala idzenjiza nanga haho chisiwani wakati wosi wa peho. 12Baada ya kukala hudzitua kahi za mudzi wa sirakusa, hekala haho siku tahu.13Kula haho baada ya siku mbiri huchifika kahi za mudzi wa Regio. Baada ya siku mwenga upepo wa kusini wembolera gafla na baada ya siku mbiri huchifika kahi mudzi wa Putoli. 14Kuko hemvakuta baadhi ya ndugu na hekaribisha kukala nao kpwa siku fungahe kpwa njira ii huchidza Rumi. 15Kula kuko aratu ndugu, baada ya kukala vadzisikira habari zehu, mvekudza mvachihuhochera kuko soko ra Apia na Hoteli tahu. Paulo arihoona aratu ndugu wemushukuru Mulungu achidzenjiza ujasiri.16Hurihoinjira Romo, Paulo weruhusiwa kuishi hacheye hamwenga na yuyatu askari ariyekala achimurinda. 17Bai yekala baada ya siku tahu weeha hamwenga aratu atu mvariokala vilongozi kahi ya ayahudi. Mvekudza hamwenga, achinena kpwao, " Ndugu, hamwenga na kpwamba sidzangwe kuhenda kosa rorosi kpwa atu aa au kuhenda chinyume na taratibu za twawe zehu mvariohutangulia, neombozwa here mfungwa kula yerusalemu paka kpwenye mikono ya arumi. 18Baada ya kuniihoji, mvetamani kuniricha huru, kpwa kukala kpwekala kakuna sababu kpwangu mimi ya kusitali adhabu ya chifo.19Ela aratu ayahudi mvarihonena chinyume cha shauku yao, yenilazimu kukata rufaa kpwa kaisaria, idzahokala kaikalire here kpwamba narehe mashtaka dzulu ya taifa rangu. 20kpwa sababu ya kukata rufaa, iyo nevoya kuvona na kunena nanyi. Ni kpwa sababu ya chiratu ambacho Israeli ujasiri kpwa chicho, nidzifungwa na chifungo chichi.21chisha mvachimwambira," Kahudzangwe kuhochera barua kula Yuda Kuhusu uwe, wela kahanandugu ariyekudza na komboza taarifa au kunena neno rorosi baya kuhusu uwe. 22Ela hunahenza kusikira kula kpwako unafikiria noni kuhusu riro kundi ra atu ano, kpwa kukala inamanyikana kpwehu kukala rinasumulira chinyume chilahatu."23Mvarihokalamvadzitenga siku kpwa ajilye, atuanji zaidi mvemudzira hatu arihokala anaishi wenena riratu jambo kpwao na kushuhudia kuhusu ufalume wa Mulungu. wejeza kuashurutisha kuhusu Jesu, kpwa namna zosi mbiri kula kahi za sheria za Musa na kula kpwa manabii, kula madzacha hata dziloni. 24Baadhi yao veshawishika kuhusu mambogaratu garigonenwa, wakati anjine kavaminire.25Mvarihoshindwa kukubaliana ao kpwa ao mveuka baadhi ya Paulo kurinena jambo riri mwenga, " Roho mtakatifu wenena vidzo kuchirira Isaya nabii kpwa Paba zenu. 26Wenena, " Enenda kpwa atu ao unene kpwa masikiro genu mundasikira, ela kamundaelewa, Na kpwa matso genu mundona ela kamundamanya.27kpwa ajili ya mioyo ya atu ao idzikala dhaifu, masikiro gao gasikira kpwa taabu, mvadzifunga matso gao, ili kpwamba mvasidze kumanya kpwa matso gao, na kuelewa kpwa mioyo yao na kugaluka tena, na nikumvahoza."28kpwa vivyo, munahinza kumanya kukala uu wokoli wa Mulungu udzihirikpwa kpwa atu a mataifa na mvandasikiza." 29Wakati arihokala anena mambo gaga, ayahudi mveuka, mvachikala na mashindano mabomu kahi yao,"30Paulo wekala kahi za nyumbaye ya kupanga kpwa miaka yosi miri, na weakaribisha osi variokudza kpwakpwe. 31Wekala achihubiri ufalume wa Mulungu na wekala achifundisha mambo dzulu ya bwana Jesu masihi kpwa ujasiri wosi kahana.

## Romans

Chapter 1
1Paulo, mutumishi wa Jesu Masihi, ariye ehewa kukala Mutume na kutengwa kpwa ajili ya injili ya Mulungu, 2ambayo weahidi kapindi kuchirira Manabii kahi ya mandiko matakatifu, 3kumuhusu mwanawe ariyekala wa lukolo lwa Daudi chimwiri.4Wetangazwa kukala mwana wa Mulungu kpwa nguvu ya Roho mutakatifu kuchirira ufufulo kula kpwa afu, Jesu Masihi Bwana wehu. 5Kuchirira kpwakpwe, hwahochera neema na utume kpwa utiifu wa imani kahi za mataifa, kpwa niaba ya dzinare. 6Kahi ya mataifa gaga, mwimwi namwi mudzehewa mukale a Jesu Masihi.7Kpwenu nyosi murio Rumi murio ahenzwi a Mulungu na murio ehewa kukala atakatifue: Neema ikale kpwenu na amani kula kpwa Mulungu Paba yehu na Bwana Jesu Masihi.8kpwanza, Namushukuru Mulungu wangu kuchirira Jesu Masihi kpwa ajili yenu mosi, kpwa kukala imani yenu yatangazwa urimwengu muzima. 9Mulungu ni shahidi wangu, nimuhumikiraye kahi ya roho yangu kpwenye injili ya Mwanawe, jinsi nimuhadzavyo chila wakati. 10Chila wakati nikumuvoya kukala kpwa hali zozosi, mwisho nifaulu kpwa mahenzo ga Mulungu kumvafikira.11Maana natamani kumvaona. ili nimvape zawadi yenu ya chiroho, ili namwi imvenjize nguvu. 12Yaani, nalolera kpwenjizwa moyo hamenga namwi, kuchirira kpwa imani ya chila mumwenga wehu, yenu na yangu.13Sasa ndugu, senzi mukose kumanya kukala mara nyinji nidzikusudia kumvafikira (ela nichizuiiwa mpaka sasa), nemala vivi ili mukale matunda kpwenu here irivyo pia kahi mwa atu a mataifa. 14Naeswa mimi ni Ayunani na ajeni, kahi za elachu na ajinga. 15kpwa vivyo, chivyangu, nitayari kuitangaza injili kpwenu mwimwi murio Rumi.16kpwa kukala siyonera haya injili, maana ndiyo nguvu ya Mulungu kpwa wokofu kpwa chila mumwenga aaminiye, kpwa Ayahudi kpwanza, na kpwa Ayunani. 17Maana hachi ya Mulungu idzi dhihirishwa kula kpwa imani hadi imani, here irivyo andikpwa, "Enye hachi mvandaishi kpwa imani."18kpwa kukala koro ya Mulungu idzikpwa lwazu kula Mulunguni, dzulu ya mvosi mvario a asi na aovu mvosi ambamvo kpwa uovu wao mvafitsa ujeri. 19Ii ni kpwa kukala riro rimanyikanaro kuhusu Mulungu raonekana lwazu kpwao. Maana Mulungu yudzimva manyisa.20Kpwa here mamboge gasigo onekana tototo, gakala lwazu hangu kuumbwa kpwa urimwengu. Gaeleweka kuchirira vitu virivyo umbwa. Mambo gaga ni uwezowe wa kare na kare na asili ya Mulungu. Kpwa vivyo kamvana sababu. 21Ii ni kpwa kukala, idzaho mvemanya kuhusu Mulungu, kamvamupire utukufuwe here Mulungu, wela kamvakalire na shukurani. Badalaye, mvachikala ajinga kahi ya mawazo gao, na roho zao zichikala chiza.22Mvedzihenda kukala na hekima, ela mvachigaluka kukala ajinga. 23Mvericha utukufu wa Mulungu aishiye mvachitua sanamu ya mutu ibanangikayo, na tsongo, na anyama abomu a magulu mane, na mvahambalao.24kpwa vivyo bai, Mulungu wemvelavya kpwa tamaa za mioyo yao enye michafu, ndio miri yao isiheshimike kahi yao. 25Ni mvamvo mvariogaluza ujeri wa Mulungu kukala ulongo, mvario abudu na kuhumikira virivyo umbwa badala ya iye ariye umba, ariye mubarikiwa milele. Amina.26kpwa sababu ii, Mulungu wemvelavya kpwa tamaa zao zisizo na heshima, ache ao mvachigaluza mahusiano ga sawa mvachihenda mahusiano gasigo ga sawa. 27kpwa hali iyo, alume nao mvachiricha mahusiano gao ga sawa na ache, mvachigaluka kuikirana tamaa na alume anzao. Mvamva ni alume mvariohenda mambo ga aibu na alume anzao namvo mvachihochera adhabu mvariyo stahili kpwa makosa gao.28Na kpwa kukala mvekahela kukala na Mulungu kahi za fahamu zao, wemvaricha mvatue akili na maamuzi gao kpwa mambo gasigo kala ga sawa.29Mvadzidzazwa na udhalimu wosi, uovu, tamaa na kusudi. Mvatele wivu, wolagi, ugomvi, ulongo na nia mbii. Mvakala atu a nyambo, 30asingiziraji, kumutsukirirwa Mulungu, atu a vurugu, viburi, kutafuta njira za kuhenda maovu; mvasoheshimu ta azazi ao. 31Kamvana ufahamu, akosa imani, maroho mai na akosa huruma.32Mvaelewa kanuni za Mulungu, kukala mvagahendao gago mvasitahili kufa. Ela zaidi ya mvamvo kugahenda gago, mvakubaliana pia na anjine mvagahende

Chapter 2
1Kpwa vivyo kamuna sababu yoyosi, nyinyi atu, nyinyi murio mahakimu, kpwa kukala kahi ya mambo ambago mwagahukumu gahendwago ni anjine, mwadzihukumu enye. Kpwa kukala mwimwi mahakimu mwagahenda gago namwi. 2Ela hwamanya kukala hukumu ya Mulungu ni ya hachi na ujeri ichimvapata mvosi mvagahendao gago.3Ela ririkanani gano, nyinyi atu, nyinyi muhukumuo mahendo gago idzaho namwi mwagahenda. Je munda epuka hukumu ya Mulungu? 4Ama mwafikiria vichache sana kuhusu udzowe,kuchelewa kpwa adhabuye na uvumirivu we? Kamumanya kukala udzowe wapaswa kumvalongoza kpwa toba?5Ela ni kpwa kadiri ya ufuwo na moyowo usio kubali toba ndiho wadzi hifadhira koro kpwa siku iyo ya koro. Yaani, siku ya ufunuo wa hukumu takatifu ya Mulungu. 6Andamuriha chila mumwenga wehu kulingana na mahendoge: 7kpwa mvaratu ambamvo kulingana na uvumirivu wa kuhenda madzo, mvetafuta utukufu, heshima, kutsa banangika, andamvapa uzima wa milele.8Ela kpwa mvaratu ambamvo ni abinafsi, mvasio heshimu ujeri bali dhuluma, koro na hasira zindadza. 9Mulungu andareha mateso kpwa chila nafsi iroyo henda mai, kpwa Ayahudi kpwanza, chisha kpwa Ayunani.10Ela utukufu, na heshima, na amani indamvafikira chila mutu ariye wahenda madzo, kpwa Ayahudi kpwanza, chisha kpwa Ayunani namvo. 11kpwa kukala kakuna ubaguzi kpwa Mulungu. 12Kpwa kukala here mvarivyo anji mvario henda dambi bila sheria, mvandangamika pia bila sheria, na here mvarivyo anji mvario henda dambi tsini ya sheria, mvamvo mvandahukumiwa ni iyo sheria.13Kpwa kukala sio mvasikirao na kutua sheria ndimvo atakatifu mbere za Mulungu, bali ni mvahendao madzo chisheria mvandio talwa haki. 14Kpwa kukala a mataifa, mvasiokala sheria, mvahenda gahenzekenago chisheria, mvachisheria mvamvo enye, idzaho kamvana sheria.15Kpwa kuhenda vivyo, mvaonyesa kukala sheria zeandikpwa mioyoni mwao. Nafsi zao pia zamvashuhudia, na mawazo gao gamvashitaki ama kuarinda 16Siku ambayo Mulungu andahukumu siri za atu mvosi, sawasawa na injili yangu, kpwa njira ya Jesu Masihi.17Ela uchamba uwe Umuyahudi na ukuluhira sheria na kudzisifu kahi za Mulungu, 18na kumanya mahenzoge na kuchiza garigo ga sawa kpwa kukala udzi amuriwa kula kpwa sheria; 19na uchikala udzi shawishika kukala uwe mwenye u chilongozi wa vipofu, na u mwangaza kpwa mvario chizani, 20u chilongozi wa ajinga, mwalimu wa ahoho, na kukala kahi za sheria una elimu na ya ujeri, be maishago gadhurikadze?21Mwino mufundishao anjine, kamudzi fundisha mwino enye? Mwino mufundishao anjine mvaseye, je mwino enye mwaeya? 22Mwino mwambao anjine mvasizini, je mwino enye mwazini? Mwino mutsukirirwao sanamu, je mwaeya mahekaluni?23Mwino mudzisifuo kahi za sheria, je mwamukosera Mulungu heshima kpwa kuvunza sheria? 24Kpwa kukala "dzina ra Mulungu rakufuriwa kahi ya Mataifa kpwa sababu yenu," here irivyo andikpwa.25Kpwa maana tohara ina faida kpwenu ichikala mwaheshimu sheria, ela kala muavunzaji sheria, tohara kpwenu yakala kutsa gwagwatsi. 26Ichikala bee, iye asiye gwagwatsi andatua sheria, je kandahalirwa here ariye gwagwatsi? 27Na je asiye gwagwatsi kanda mvahukumu kala watimiza sheria? Ii ni kpwa sababu muna sheria ya kpwandikpwa na tohara, ela muavunzaji a iyo sheria!28kpwa kukala iye si Muyahudi kpwa hali ya nze; wela kugwagwatsi kpwa chimwiri. 29Ela ni Muyahudi kpwa undani, na kugwagwatsi ni kpwa rohoni, chiroho, si kpwenye makaratasi. Sifa za mutu iye kazilaa kpwa anadamu bali kula kpwa Mulungu.

Chapter 3
1Yuno muyahudi chisha wapata faida hiyo? Na faida ya kugwagwatsi ni noni? 2Ni nyinji na bomu kpwa upande wosi. kpwanza, Ayahudi mvepewa ufunulo kula kpwa Mulungu.3Ama je indekaladze kalaho Ayahudi anjine mvekosa imani? Kutsa kpwamini kpwao kundemuhenda Mulungu kukosa waminifu? 4Navisikale vivyo. Isihokala, Mulungu na aonewe kukala mujeri idzaho mwanadamu yoyosi ni mulongo. Here irivyo andikpwa, "Ili monewe kukala atakatifu kahi za maneno genu, na mutalwe hachi mundiho fika hukumuni."5Ela kala kutsa takasika kpwehu kundonyesa utukufu wa Mulungu, be hundambadze? Je haweza kpwamba Mulungu si mutakatifu kpwa vivyo si hachi ahuadhibu na koroze? (Nahumira hekima ya chidamu) 6Navisikale vivyo! Maana ye Mulungu andahukumudze urimwengu?7Ela kala kpwa kuchirira ulongo wangu ujeri wa Mulungu undonjezeka sifa, be ni kpwanoni bado nahukumiwa here mwenye dambi ? 8Mbona isambwe, here hukatirwavyo, na here anjine mvathibitishavyo, "Nahuhendeni dambi, ili madzo gadze"? Hukumu kpwao ni haki.9Ni noni bai? Je hwadzitenga kanda? Sevyo kamare. kpwa kukala hudzia tuhumu kare Ayahudi na Ayunani, mvosi, kukala ni enye dhambi. 10Ii ni here irivyoandikwa, "khakuna mwenye hachi, hata mumwenga."11kakuna elewaye; kakuna amutafutaye Mulungu. 12Mvosi mvadzigaluka; hamwenga mvakosa thamani. Kakuna ahendaye hachi, hata mumwenga."13"Makanwa gao ni mbira zirizo wazi. Ndimi zao zikengwa. Sumu ya nyoka i milomoni mwao." 14"Milomo yao idzela laana na matsungu."15"Magulu gao gana haraka sana kumwaga mulatso. 16Ubanangi na mateso ga kpwenye njira zao. 17Mvamva atu kamvadzawahi kumanya njira ya amani." 18"Kamvana woga kpwa Mulungu mbere za matso gao."19Sasa humanya kukala gosi ganenwago ni sheria, ganenwa kpwa mvaratu mvario tsini ya iyo sheria, ili chila kanwa rifungwe, na urimwengu wosi ukale tsini ya hukumu ya Mulungu. 20kpwa kukala kakuna mwiri wa nyama undio talirwa hachi kpwa kazi za sheria matsoni hakpwe. kpwa kukala kuchirira sheria, ndiho elimu ya dambi idzaho.21Ela sasa baada ya sheria, utakatifu wa Mulungu udzonekana, ambawo sheria na Manabii mvaushuhudia- 22atakatifu a Mulungu kuchirira kpwa imani kahi ya Jesu Masihi kpwa mvosi mvaaminio. Maana kakuna tofauti,23maana osi mvahenda dambi na kuhungukirwa ni utukufu wa Mulungu, 24na mvadzitalwa a hachi bule kpwa neema kuchirira ukombozi wa Jesu Masihi.25kpwa kukala Mulungu wemomboza Jesu Masihi here sadaka kuchirira imani kahi ya mulatsowe. Achimulavya Masihi here thibitisho ya hachi, kpwa kukala kajali madambi ga kapindi 26kahi za uvumirivu wa kpwakpwe. Ii yekala konyesa utakatifuwe wakati uu wa sasa, ili akale wa hachi na kumutalira hachi yoyosi ariye na imani kahi ya Jesu.27Sasa kudzidai kuhiko? kakuho kamare. Kuchirira kpwa sheria hiyo? kazi hizo? Apana kakuho, ela kpwa kuchirira sheria ya imani. 28Hwafungira haho be kukala mutu watalwa hachi kpwa imani bila kazi za sheria.29Ama Mulungu ni Mulungu wa Ayahudi hachiyao? Je, si Mulungu wa Ayunani namvo? Ndio, ni wao pia. 30Ichikala jeri, Mulungu ni mumwenga, andatela mvario gwagwatsi kukala a hachi kpwa imani, na mvasio gwagwatsi, kuchirira kpwa imani.31Sasa je, hundai batilisha sheria kuchirira imani? Hata navisikale vivyo! Hwaithibitsha sheria.

Chapter 4
1Hundambadze bai kukala Abrahamu, mukare wehu wepata kulingana na mwiriwe? 2kpwa maana Abrahamu andetalwa hachi, andekala na sababu ya kudzilika, ela si mbere ya Mulungu. 3kpwani maandiko gambadze? "Abrahamu wemwamini Mulungu, riro richitalwa kpwakpwe kukala ni utakatifu."4Sasa kpwa iye ahendaye kazi, marihoge kagatalwa kukala ni zawadi, bali ni hakiye kurihiwa. 5Ela kpwa iye ambaye kandahenda kazi kpwakpwe ni kuatalira hachi atu mvasio kala ataua, imaniye yatalwa kukala takatifu.6Daudi naye watangaza baraka kpwa mutu ambaye Mulungu wamutela mutakatifu bila mahendo. 7Wamba, "Abarikiwa ni mvamvo ambamvo makosa gao gesamehewa, na madambi gao kufinikpwa. 8Abarikiwa iye ambaye Bwana kandamutalira dhambi."9Je baraka zino zatangazwa tu hacheye kpwa mvario gwagwatsi, ama hata mvario kamvadza gwagwatsi? Maan hwamba. "Imani yetalwa kpwa Abrahamu kukala utakatifu." 10Sasa yetalwadze? Je yekala kabla ama baada ya kugwagwatsi? Yekala si baadaye bali kabla!11Abrahamu wehochera ishara ya tohara here makubaliano ga utakatifu ambao kpwa imani wekala nawo hata kabla agwagwetsi hinwa. Nia yekala ni kumuhenda akale Paba wa mvosi mvaaminio idzaho bado mvekala kamvadza gwagwatsi, ili utakatifu utalwe kpwao. 12Iye pia ni paba wa mvario gwagwatsi ambamvo si kpwa ajili ya kuko kugwagwatsi ela mvario na maenenzi ga imani kpwamba pabayehu Abrahamu wekala nayo kabla agwagwetsi ahinwe.13Maana ahadi ariyo hewa Abrahamu na lukolo lwe kukala andakala murithi wa urimwengu wosi kaidzire kuchirira sheria isihokala kpwa kuchirira utakatifu wa imani. 14Maana ichikala mvaishio kpwa sheria ndimvo mvandekala arithi, imani ihendwa kukala tuhu, na ahadi iyo kaihenda chitu. 15Maana sheria yareha koro, ela hasiho kala na sheria, kahana makosa.16kpwa sababu ii, ni kpwa imani, ndiho ahadi iyo ikale kpwa neema na ikubaliwe kpwa lukolo lwosi lwa Abrahamu-si kpwa mvario tsini ya sheria, bali hata kpwa mvario mvashiriki imani mwenga na Abrahamu. Ndiye paba wehu hosi, 17here irivyo andikpwa, "Nidzikutsagula uwe paba wa mataifa manji." Abrahamu wekala mbere zakpwe iye ariye mwamini, ambaye, ni Mulungu, elavyaye uhai kpwa mvariofa na kpweha na kuvipa uhai vitu visivyo ishi kuishi.18kpwa matumaini, achiamini chinyume na matumaini, kukala andakala paba wa mataifa manji, kulingana na go arigokala yudzambirwa, "Vivyo ndivyo atuo mvandivyo kala." 19Bila kukala munyonge chi imani, achiririkana mwiriwe kukala udzefa (Maana wekala yufisha miaka here gana mwenga), na utasa wa muchewe Sera.20Ela kpwa kukala ahadi yekala ni ya Mulungu, Abrahamu kasitire kpwa kutsa amini. Badalaye, achipewa nguvu chi imani naye achimupa Mulungu sifa. 21Wekala na uhakikisho kukala vyo Mulungu arivyo mwahidi, wekala anawo uwezo wa kugatimiza. 22kpwa vivyo, riro pia "retalwa kpwakpwe kukala ni utakatifu."23Ela maneno "Yetalwa kpwakpwe" kagandikirwe kpwa ajiliye hacheye. 24Geandikpwa pia kpwa ajili yehu, na indatalwa kpwehu sisi humuaminio iye ariye mufufula Jesu Bwana wehu kula kpwa wafu. 25Yuyu ndiye ariye sulubiwa dzulu ya muhi kpwa sababu ya madambi gehu chisha achenulwa dzulu hutalwe enye haki.

Chapter 5
1kpwa kukala hutalwa hachi kpwa imani, huna amani na Mulungu kuchirira kpwa Bwana wehu Jesu Masihi. 2Kuchirira kpwakpwe hufugulirwa kpwa imani kufikira neema ya kpwakpwe ambayo ndiyo hwemayo nayo, na hwadzivunira kpwa matumanini ga utukufu wa Mulungu.3Si vivyo hacheye, ela pia hwadzivunira kahi ya mateso gehu. Hwamanya kukala mateso ndo garehago uvumirivu. 4Uvumirivu ukavyela ujasiri, nao uthabiti ukavyela tumaini, 5nayo tumaini kaiaibisha kpwa kukala mahenzo ga Mulungu gadzimwagwa rohoni mwehu kuchirira kpwa Roho Mtakatifu, huriye mupewa.6kpwa kukala wakati huriho kala anyonge, kpwa wakati mudzo Masihi achihuferera. 7kpwa kukala kakuna afaye kpwa ajili ya mutu mutakatifu, idzaho labda mutu waweza akafa kpwa ajili ya mutu mudzo.8Ela Mulungu wathibitisha mahenzoge kpwehu, kpwa kukala huriho kala bado huchere enye dambi, Masihi achihu ferera. 9Zaidi ya gago bai, idzaho sasa hudzi takaswa kpwa mulatsowe, hundaokolwa kula kpwa koro za Mulungu.10kpwa kukala, wakati huriho kala mahadui, hweudzwa kpwa Mulungu kuchirira kpwa chifo cha Mwanawe, zaidi, baada ya kupatanishwa, hundaokolwa kpwa maishage. 11Si vivyo hacheye, ela pia hwasherekea kahi za Mulungu kuchirira Bwana wehu Jesu Masihi, ambaye kuchirira kpwakpwe hwepata uu upatanisho.12Sasa bai, here kuchirira mutu mumwenga dambi yenjira urimwenguni, kpwa njira iyo mwenga chifo chenjira kuchirira dhambi. Na chifo chichi chienea kpwa atu mvosi, kpwa kukala mvosi mvehenda dhambi. 13kpwa kukala mpaka sheria irihokudza, dambi kare yekala i urimwenguni, ela kakuna hesabu ya dambi ichikala kakuna sheria.14Hata vivyo, chifo cheishi hangu enzi za Adamu mpaka Musa, hata kpwa mvaratu ambamvo kamvahendere dambi here Adamu, ariye kala mufano wa iye ariyekala ni adze. 15Ela iyo zawadi sihere dhambi. kpwa kukala kalaho kpwa dambi ya mumwenga, be anji mvefa, be ni angahi ambamvo kpwa neema ya Mulungu na zawadi kpwa neema ya mutu mumwenga, Jesu Masihi, idzivyo onjezeka kpwa anji!16kpwa kukala zawadi ya bule si here matokeo ga dambi ya mutu mumwenga. Hukumu ya makosa yekudza kpwa sababu ya kosa ra mutu mumwenga. Ela kpwa upande munjine, chipawa cha bule chilacho kpwa kahi za kutalwa hachi, chekudza baada ya makosa manji. 17Ichikala kpwa kosa ra mumwenga, chifo chetawela kuchirira kpwakpwe, ni zaidi dze kpwa mvandio hochera unji wa neema na zawadi ya utakatifu kpwa maisha kuchirira kpwa ye mumwenga Jesu Masihi.18Vivyo bai, here ambavyo kosa mwenga rehirikira hukumu kpwa atu mvosi, vivyo ndivyo kuchirira hendo mwenga ra utakatifu, ichidza utakaso na maisha kpwa atu mvosi. 19Kpwa kuchirira kosa ra mutu mumwenga, anji mvehendwa enye dambi, vivyo vivyo kuchirira jambo ridzo ra mumwenga, anji mvandatalwa kpwa hachi.20Ela sheria yekudza ili konjeza go makosa. Ela hariho na dambi, ndiho neema ni nyinji zaidi. 21Gaga gekala ili here dambi irivyo tawela kahi za chifo, hata neema yaweza ikatawela kahi za utakaso kpwa maisha ga milele kuchirira kpwa Jesu Masihi ariye Bwana.

Chapter 6
1Sasa vino hundambadze? Je, hundenderera kuishi kahi za dambi ili neema yonjezeke? 2Navisikale vivyo. Sisi huriofa kahi za dambi, hwawezadze kuishi kahi ya dhambi? 3Kamumanya mwi kukala here anji mvario batizwa kahi za Jesu Masihi, mvebatizwa kahi za chifoche?4Hwezikpwa, chisha, hamwenga naye kahi za ubatizo, kpwenye chifoche. Gaga gehendeka ili kpwamba, here Masihi arivyo enulwa kula kpwa chifo kahi za utukufu wa Paba, ili kukala nasi huweze kutsembera kahi za usha wa maisha. 5Kpwa kukala ichikala heunganishwa hamwenga naye kahi za mufano wa chifoche, pia hundaunganishwa kahi za kufufulwakpwe.6Hwamanya vivi, kukala ukare wehu wesulubishwa hamwenga naye ili mwiri wa dambi ubanangwe. Gaga gehendeka ili husikale keheri atumwa a dhambi. 7Iye ariyefa achihendwa mwenye hachi kulingana na dhambi.8Ela kala hefa na Masihi, be pia hwa amini kukala hundaishi hamwenga naye. 9Hwamanya kpwa kukala Masihi wefufuka kula kpwa wafu, kaweza akafa keheri; chifo kachimutawela keheri.10Maana kpwa habari za chifo arichofa kpwa dambi, wefa lumwenga kpwa ajili ya osi. Hata vivyo, maisha aishigo, waishi kpwa ajili ya Mulungu. 11Hali iyo mwenga, nyinyi nanyi ni lazima mudzitale kukala afadzi kahi za dambi, ela muishio kpwa Mulungu kpwa Jesu Masihi.12kpwa vivyo bai, musirichire dambi kutawela miiri yenu, ili muheshimu tamaaze. 13Musomboze sehemu za miri yenu kpwa dambi, kukala vyombo vya kuhumika kpwa kuhenda dhambi. Ela, dzombozeni kpwa Mulungu here mvario ombozwa chifoni kupewa uzima, na momboze sehemu za miiri yenu kpwa Mulungu here vifaa vihumikavyo kpwa utakatifu. 14Musikubali dambi kumvatawela. kpwa kukala kamutsini ya sheria, bali neema.15kpwa vivyo? Huhende dambi kpwa kukala kahutsini ya sheria, bali hutsini ya neema? Navisikale vivyo. 16Kamumanya kukala muchidzomboza here atumwa, mu atumwa kpwa ye mumuheshimuye? Mundakala aitha atumwa a dambi, indo mvarehera chifo, ama atumwa a utiifu urehao utakatifu.17Ela mumvera ukale kpwa Mulungu! kpwa kukala mwekala atumwa a dambi, ela mudziheshimu kula kpwa roho zenu njira ya mafundisho murigo pewa. 18Mudzihendwa kukala huru kula kpwa dambi, na mudzihendwa atumwa a utakatifu.19Nanena chidamu kpwa sababu ya unyonge wenu wa miri. kpwa kukala here murivyo dzomboza sehemu za miiri yenu here atumwa a dambi na kukosa sheria, madharage ambago mwezidi kukala akosaji, hali iyo mwenga, sasa dzombozeni sehemu za miri yenu kukala atumwa a utakatifu musafishwe. 20kpwa kukala muriho kala atumwa a dambi, mwekala huru kula kpwa utakatifu. 21Wakati uwo, mwevyela matunda gani kpwa mambo murigo sasa mwasikira aibu? kpwa kukala matokeoge ni chifo.22Ela sasa kpwa kukala mudzihendwa kukala huru kula kpwa dambi na mukala atumwa a Mulungu, munaro tunda renu ra utakatifu. Madharage ni uzima wa milele. 23kpwa kukala mushahara wa dambi ni chifo, ela zawadi ya kula kpwa Mulungu ni uzima wa milele kahi za Jesu Masihi Bwana wehu.

Chapter 7
1Ama kamumanya, ndugu (kpwa nanena na atu mvamanyao kuhusu sheria), kukala sheria yatawela mutu kpwa maishage gosi?2kpwa muche ariye halwa, sheria ya mulumewe yamufunga maishage, ela ye mulume achifa, be yudzikpwa huru na sheria ya ndoa. 3kpwa vivyo bai, wakati mulumewe waishi, achikala na mulume munjine, andehewa muzinzi. Ela mulumewe achifa, wakala huru kula kpwa sheria, kpwa vivyo si muzinzi keheri achihalwa ni mulume munjine.4Haya bai, ndugu zangu, mwimwi namwi mweolagwa na sheria kuchirira kpwa mwiri wa Masihi. Gago gekala ili muunganishwe hamwenga, yaani, na iye ariye fufulwa kula kpwa wafu, ili hukavyale matunda ga Mulungu. 5kpwa kukala huriho kala hwaishi chimwiri, matamanio gehu, garigo sisimukpwa kpwa sheria, gekala gahenda kazi kahi za vilungo vya miiri yehu kuvyela matunda ga chifo.6Ela sasa hudzikpwa huru kula kpwa sheria. Hudzefa kula kpwa chicho chiricho kala chihufunga. Gago ni kpwa sababu hukale hundaweza kuhenda kazi kahi ya kufufulwa chiroho, wela si vyo hurivyo kala kapindi.7Sasa hundaambadze? Je, sheria yenye ni dambi? Hapana, sevyo. Idzaho, nisindekala nemanya dambi, kalaho si kuchirira na iyo sheria. kpwani nisindemanya kutamani ni noni kalaho si iyo sheria kunamba "usitamani." 8Ela dambi ichihela nafasi iyo kuchirira kpwa amuri nayo ichivyela chila aina ya kutamani mwangu mwirini. Maana, kala si sheria, dambi yekala idzefa.(Kaikalireko)9kpwa wakati fulani, nekala muzima bila iyo sheria, ela amuri ziriho kudza, dambi nayo ichifufuka 10nami nichifa. Amuri iriyokala inipe uzima ichigaluka kukala chifo kpwangu.11kpwa kukala dambi yehela iyo nafasi kuchirira kpwa amuri nayo ichinikenga. Kuchirira kpwa amuri, ichinolaga. 12kpwa vivyo sheria ni takatifu, na amuri zenye zi takatifu, taua na mbidzo.13Sasa je, ni cho chiricho kala chidzo kpwangu ndicho chiricho galuka kukala chifo kpwangu? Hapana, naisikale vivyo. Ela dambi, ndiho yonyeswe kukala dambi, yereha chifo kpwangu kuchirira ya chicho chiricho kala chidzo, na kuchirira amuri, dambi iweze kukala dambi zaidi ya chipimo. 14kpwa kukala hwamanya kukala sheria i chiroho, ela ni chimwiri. Nidzilaviwa utumwani kpwa dhambi.15kpwa kukala chila nihendacho, hata mimi sichelewa. Chila nimalacho kuhenda, sichihenda, na chila nichitsukiriracho, ndicho nihendato. 16Ela nihendacho cho nisicho henza kuchihenda, nakubaliana na sheria kukala sheria ni mbidzo.17Ela sasa si mimi keheri nihendaye, ela yo dambi iishiyo ndani yangu. 18kpwa kukala namanya kukala ndani yangu, yaani mwirini mwangu, kamuishi chochosi chidzo. Maana tamaniro ra chitu chidzo ri hamwenga nami, ela siweza kuchihenda.19kpwa ro ridzo nimalaro, sirihenda, ela ro rii nisiro rihenza, riro narihenda. 20Sasa kala nahenda ro nisiro henza kuhenda, be si mimi keheri nihendaye, isihokala dambi iishiyo ndani yangu. 21Sasa, naona ii sheria: Nichimala kuhenda ridzo, rii rihehi nami.22kpwa kukala nasherekea kahi za sheria ya Mulungu kpwa hali yangu ya chiroho. 23Ela naona sheria tofauti kahi ya vilungo vya mwiri wangu. Yapigana na yo sheria mbisha iriyo mwangu akilini. Yanihela mateka kpwa yo sheria ya dambi iriyo kahi ya vilungo vyangu vya mwiri.24Ni mutu wa hali komu! Nani andiye nokola na uno mwiri wa chifo? 25Ela nashukuru Mulungu kuchirira kpwa Jesu Masihi Bwana wehu! Ndiho hata mimi, nahumikira iyo sheria ya Mulungu na akili zangu. Idzaho, kahi za mwiri nahumikira yo sheria ya dambi.

Chapter 8
1kpwa vivyo bai kakuna hukumu ya adabu dzulu yao mvario kahi za Masihi Jesu. 2kpwa kukala kanuni ya roho wa uzima uratu uriokahi ya Masihi Jesu idzinihenda mimi kukala huru kula na sheria ya dambi na mauti.3kpwa maana chiratu ambacho sheria yeshindwa kuhenda kpwa sababu yekala na mapungufu kahi za mwiri, Mulungu wechihenda. Wemuhuma mwanawe wahacheye kukala mfano wa mwiri wa dambi akale sadaka ya dambi na kpwa vivyo weihukumu dambi kahi ya mwiri. 4Wehenda vivi ili malakizo ga sheria gatimizwe ndanini mwehu, sisi husioenenda kpwa kutua mambo ga mwiri, ela kpwa kutua mambo ga roho. 5Aratu mvautuirao mwiri nikuanzamambo ga mwiri, ela aratu mvaituirao roho nikugaaza mamboga roho.6Kukala nia ya mwiri ni chifo, ela nia ya roho ni uzima na amani. 7Riri ni kpwa sababu ira nia ya mwiri ni uhadui dzulu ya Mulungu kpwa maana kayogoha sheria ya Mulungu, wela kaiweza kuyogoha. 8Aratu autuirao mwiri kaaweza kumuhamira Mulungu.9Hata vivyo kamuho kahi za mwiri ela mukahi za Roho, ichikala ni jeri kukala roho wa Mulungu nikusagela ndanini mwehu. Ela ichikala mtu kana roho wa Masihi, iye si wakpwe. 10Ichikala Masihi yu ndanini mwehu mwiri udzefa kpwa mambo ga dambi , ela roho i hai kpwa mambo ga hachi.11Ichikala roho wa iye ariyemufufula Jesu kulera kpwa chifo wasagela ndanini mwehu, iye iye ariyemufufula Masihi kulera kahi za ariofa andaipa pia miiri yenu ya kufa uhai kpwa njira ya roho we, asagelaye ndanini mwehu.12kpwa vivyo bai, ndugu zangu, sisi huadeni, ela si kpwa mwiri kukala huishi kpwa jinsi ya mwiri. 13kpwa maana ichikala hwaishi kpwa jinsi ya mwiri, uu hehi na kufa, ela ichikala ni kpwa roho hundagaolaga mahendo ga mwiri, nasi hundaishi.14kpwa kukala osi anji ehu mvalongozwa na roho wa Mulungu, ao ni ana a Mulungu. 15kpwa kukala kahumuhocherere roho wa chitumwa ili kpwamba huuogohe. Badalaye, hwemuhochera roho wa kuhuhenda ana, ambaho kpwariro hwarira "Abba, yaani Paba."16Roho mwenye washuhudia hamwenga na roho zehu kala huana a Mulungu. 17Ichikala hu ana bai huarithi pia arithi a Mulungu. Na sisi huarithi hamwenga na masihi, ichikala kpwa ujeri hu hamwenga naye.18kpwa kukala nagatela mateso ga wakati uu kukala sichitu nichilinganisha na utukufu undiofunulwa kpwehu. 19kpwa maana viumbe vyosi pia vyarindira kpwa hamu nyinji kufunulwa kpwa ana a Mulungu.20kpwa maana, uumbaji pia weikpwa hali ya kusa dziweza, si kpwa hiari ye, ila kpwa sababu ye iye ariyeviumba. Ni kahi za tumaini. 21kala uumbaji wenye nao undaikpwa huru na kuombozwa kula kpwa utumwa wa kubanangika, na vyeenjizwa kahi za uhuru wa utukufuwa ana a Mulungu. 22kpwa kukala hwamanya kala uumbaji nao pia waugua na kuteseka kpwa utsungu hamwenga hata sasa.23Si vivyo tu, ila na sisi enye hurio na malimbuko ga roho- sisi pia hwaugua kahi za nafusi zehu, huchirindira kuhendwa ana, yaani ukombolwi wa miri yehu. 24kpwa maana ni kpwa kuluhiro riri hweokolwa. Ela chitu chirichorindirwa chichionekana kakuna kuluhiro keheri, kpwa maana ni ani achikuluhiracho chira achonacho? 25Bai huchichirindira chitu husichochona, hundachirindira kpwa kuvumirira.26kpwa jinsi iyo iyo, roho naye nikuhusaidia kahi za unyonge wehu. kpwa maana kahumanya kuvoya jinsi imarikanavyo, ela roho mwenye nikuhuvoyera kpwa matsungu gasigoweza kutamukpwa kpwa mulomo. 27Na iye aipelelezaye mioyokaimanya akili ya roho, kpwa sababu nikuvoya kpwa niaba ya aratu mvarioamini kulingana na mapenzi ga Mulungu.28Nasi hwamanya yakukala kpwa osi mvamuhenzao Mulungu, iye nikuhenda mambo gosi hamwenga kpwa udzo, kpwa aratu osi mvarioehewa kpwa kusudi ree. 29Maana mvaratu osi arioamanya hangu asihii, pia weatsagula hangu haho jadi na mvafananishwa na mufano wa mwanawe, ili iye akale muvyalwa wa kpwanza mongoni mwa ndugu anji. 30Na mvaratu arioatsagula hangu jadi, ao wemveha pia. Na aratu arioarira hachi, nao pia achiashirikiisha kahi za utukufu wee yaani achiatukuza.31Hugombeni bai dzulu ya mambo gaga? Mulungu achikala upande wehu, ni ani ariye dzulu yehu? 32Iye asiyemurichira mwana wee mwenye ela wemomboza kpwa ajili yehu sisi hosi andakosadze kuhajalia mambo gosi madzo hamwenga naye.33Ni ani andiyeashitaki atsagulwangwa a Mulungu? Mulungu ndiye mwenye kuatarira hachi. 34Ni ani andiyeahukumu? kakuna Masihi Jesu ndiye ariyeefa kpwa ajili yehu, na zaidi ya gago, naye wefufuka. Naye watawela hamwenga na Mulungu hatu haheshima, na keheri ndiye ahuvoyeraye siswi.35Ni ani andiyehutenga na uhenzo wa Masihi? je ni taabu, au shida au mateso au nzela, au uchi yaani kukosa nguo, au hatari, au upanga? 36Here irivyoandikpwa, "kpwa faida yao hwatalirwa chifo mtsana na dziloni. hwetalirwa here ng'onzi wa kutsinzwa."37Kahi za mambo gagagosi siswi huzaidi ya ashindi kahi za iye ariyehuhenza. 38kpwa maana nidzimanya kpwa hakika kala mauti, wela uzima, wela malaika, wela vitu virivyoko, wela vitu vidzavyo wela nguvu, 39wela garigo dzulu wela garigo tsini, wela chumbechinjine chosi, kachindaweza kuhutenga na uhenzo wa Mulungu, ambaye ni Masihi Jesu Bwana.

Chapter 9
1Nagomba jeri kahi za Masihi. Sigomba ulongo,na niiya yangu yashughudia hamwenga nami kahi za roho mtakatifu. 2kukala kuna huzuni bomu na maumivu gasigo siri ndani ya moyo wangu.3kpwa kukala kalaho ningeweza kuvoya nikahazwe kure na Masihi kpwa ajili ya ndugu zangu, adamu angu kpwa jinsi ya mwiri. 4Ambao ni aisraeli mvariohendwa ana na uratu a utukufu na malagano na kupewa torati na ibada ya Mulungu na ahadize. 5Ambao tsawe zao ni ao na kula na mvamvo masihi wekudza kpwa jinsi ya mwiri. Ndiye dzulu ya mambo gosi, Mulungu ainulwaye kare na kare Amina.6Sikpwamba neno ra Mulungu karina nguvu mana siosi aisraeli mvariovyalwa israeli. 7Wela siosi mvario ana kpwa kuvyalwa ni Ibrahimu ila kahi za isaka uvyaloo undaihiwa.8Yaani si ana a mwiri mvario ana a Mulungu ila ana achilagane mvatalwa kukala avyalo a Mulungu. 9kpwa kukala neno ra chilagane ni riri, hariho wakati uu nindadza na sura andakala na mwana.10Wela sivivyo tu ela Rebeka naye wepata mimba kpwa mulume mumwenga, Isaka ariye paba yehu. 11(kpwa kukala kabila kamvadzavyalwa ana ama khamvadzahenda neno rorosi ridzo au rii, ili kusudi ra Mulungu ritimire ra kutsagula si kpwa mahendo ela kpwa nia ya kpwakpwe mwenye kpweha) 12Weambwa vivi mubomu andamuhumikira mutite. 13Here irivyoandikpwa, nidzimuhenza jakobu, ila Esau nidzimutsukirirwa.14Hugombeni sasa? kuna uui kpwa Mulungu? Hapana! 15Maana wemwambira Musa, nindamuhurumia iye nimuhurumiye, nindakala na huruma kpwa iye nimuhurumiaye. 16Bai chikala ni vivyo si kpwa uwezo wa yuyatu ahenzaye wela yuyatu apigaye malo, bali ni kpwa yuyatu ahurumiaye, yani Mulungu.17kpwa kukala maandiko gagomba dzulu ya Furha, kukala, Nekpwemisa kpwa kusudi riri, ili nonyese nguvu zangu kpwako ili dzina rangu ritangazwe kahi za intsi yosi. 18Bai chikala ni vivyo, ahenzaye kumurehemu, nikumurehemu na ahenzaye kumuhenda mugumu ni kumuhenda mugumu.19Bai undenambira, mbona achereko kulaumu? kpwakukala nani ashindanaye na kusudi ra kpwakpwe? 20La! Sivivyo, uwe mwanadamu uani umujibuye Mulungu?Je chitu chirichoambwa chimwambire mwenye kuchumba, kpwa noni uchiniumba vivi? 21Ama mtengenezaji wa nyungu! kana mamulaka dzulu ya udongo, kpwa ndulu mwenga ra udongo kuumba chombo chiricho na heshima na chimwenga chikose heshima?22kpwanoni bai, ichikala Mulungu weonyesa hukumuye na kuudhihirisha uwezowe kpwa uvumurivu munji, muharirane na vyombo vya hasira bomu virivyo hendwa kpwa kubananga. 23Chisha ili aonyese unji wa utukufuwe kpwa vyombo vya huruma wevitengeza hangu kapindi vipate utukufu. 24Ndio sisi ariokhweha si ayahudi tu ila na atu a mataifa pia.25Nihere arivyonenaHosea, nindaeha atu angu aratu mvario atu angu na muhenzi wangu asiyekala muhenzi wangu. 26Chisha indakala hatu haratu mvarihoambwa mwimwi si atu angu haho ndiho mvandehoehewa ana a Mulungu ariye moyo.27Isaya naye weomboza ushauriwe dzulu ya Israel achamba Hesabu ya ana a Israel idzaho ni here mutsanga wa bahari, mabaki gao tu mvandaokolwa. 28kpwa kukala Mulungu andaritimiza nenore dzulu ya itsi achimarikiza na kuukata. 29Chisha here Isaya arivyotangulia kugomba kalaho Mulungu asingemhusu huvyale, hungekala here sodoma hwengelenganishwa na Gomora.30Hugombe noni bai? kukala atu a mataifa mvasiotua hachi, mvepata hachi ela si iratu ya imani. 31Ila Israeli ariotua sheria ya hachi khamvaitikirire iyo sheria.32kpwa sababu yani? kpwa sababu khamvaituire kpwa njira ya imani ila here kpwamba kpwa njira ya mahendo mvachidzikpwela dzulu ya iwe riro nikpwazaro. 33Here irivyoandikpwa, lola, ninaika dziwe sayani, iwe rikpwazaro na mwamba ubwagao, na chila amwaminiye khandaaibika.

Chapter 10
1Ndugu, nia ya moyo wangu na voyo rangu kpwa Mulungu ni kpwa ajili yao, na kpwa ajili ya wokofu wao. 2kpwa maana na mvashuhudia kukalamvanabidii kpwa ajili ya Mulungu, ela si kpwa ajili ya maarifa ama kuelewa. 3kpwa kukala kamvamanya hachi yao enye. Kamvaakalire atiifu kpwa hachi ya Mulungu.4kpwa kukala masihi ndiye mwisho wa sheria kpwa ajili ya hachi ya chilamutuaaminiye. 5kpwa kukala Musa weandika kuhusu hachi ambayo yaombola kula na kuiheshimu sheria. "Mutu ambaye nikuhenda hachi ya sheria andaishi kula na hachi iyo ya chisheria.6Ela hachi ambayo ila kula kpwa Imani nikunena vivi, "Usigombe moyoni mwako, ni ani andiye kpwera kpwenda Mulunguni?" (ii ni kumureha masihi tsini.) 7Na usigombe, ni ani andatima ndani ya shimo? (ii ni kumureha masihi dzulukula kpwa afu)8Ela andiko ama neno ranenadze? Roneno ririro hehi nawe ni riroririro mulomoni mwako na ririro moyoni mwako." 9kpwa kukala kula kpwa mulomoni mwako wa shuhudia masihi ya kukala ni bwana, na kuamini moyoni mwako kukala Mulungu wemufufula kulaa kpwa afu, undaokoka. 10Kpwa kukala kula kpwa moyo we mtu nikuamini na kupata hachi na kpwa mulomoni nikukiri na kupata wokofu.11kpwa maana andiko ranena kala, "Chila amwaminiye kanda aibika" 12kpwa maana kakuna tofauti kahi za muyahudi na muyunani. kpwa kukala bwana iye iye ni bwana wa osi, na ni tajiri kpwa osi mvamwehao kpwa dzinare. 13kpwa kukala chila mutu ambaye nikurehera dzina ra bwana andaokoka.14Basi mvamwehedze iye ambaye khamvadzamwamini? Nao mvandawezadze kumwaminiiye ambaye khamvadzamsikira? chisha mvandamsikiradze bila mutu kuahubiria? 15Na kpwa jinsi yani mvandaweza kuhubiri mvasiho hirikpwa au kuhumwa? - Here irivyoandikpwa " Ni kpwa jinsi yani garivyo madzo magulu ga aratu ambao mvatangaza habari mbidzo za Mulungu ( mvahubirio neno)16Ela bai si osi mvarioiheshimu iyo habari mbidzo(injili). kpwa maana Isaya wa nena, " Bwana, ni ani ariyeziamini habari zo mbidzo kula kpwehu? 17kpwa vivyo imani nikudza kula kusikira, na ni kusikira neno ra Masihi.18Ela nauza: Je khamvasikirire? ndiyo mvesikira; "Sauti yao idzionera kahi za ntsi yosi, na maneno gao gadzionera urimwenguni kosi.19Zaidi ya gosi, nagomba, " Je aisraeli khamvamanyire?" kpwanza Musa wenena, "Nindaachokoza na kuaenjiza wivu kpwa atu ambao si taifa ra israeli. kpwa njira ya taifa risiro na ufahamu, nindaachochea mupaka mutsukirwe"20Na Isaya anao ujasiri munji na nikunena, "Nepatikana na aratu ambao khamvanitafutire.Neonekana kpwa aratu ambao khamvanitafutire" 21Ela kuhusu Israeli ni kunena, " Siku zosi neiinyoshha mikono yangu kpwa mvasio niheshimu na kpwa atu akaidi.

Chapter 11
1Bai nauza, je! Mulungu weakahela atu ee? Hata chidogo kpwa kukala mimi pia ni mwiisraeli wa lukolo la Abrahamu wa kabila ra Benjamini. 2Mulungu kaakaharire atu ee, wemvamanya hangu mwanzo. Je kamumanya andiko ranena noni kuhusu Eliya, jinsi arivyomurai Mulungu dzulu ya Israeli? 3"Bwana, mvadzimvoolaga manabii oo, chisha mvadzigabomola madhabahugo. Mimi hacheye ndiye adzisela, nao mvanitafuta ili mvaniolage"4Je, Mulungu wemujibudze? "Nedzisazira atu elfu saba ambao khamvadzamupigira magoti kumuabudu Baali" 5Vivyo vivyo pia, sasa mvako masaza mvario tsagulwa kpwa neema ya Mulungu.6Elaichikala ni kpwa neema,si keheri kusa mahendo. vinjinevyo neema kaindakala keheri neema. 7Ninoni bai? dzambo ambaro Israeli mvekala mvachiribuga na kachipatire, ela ateule echipata na anjine mveinjizwa uziho au mioyo migumu. 8Here irivyoandikpwa Mulungu weapa usingizi au bumbuazi ra moyo, matso ili mvasone na masikiroili mvasisikire mupaka rero ii"9Naye Daudi wagomba, " Richa meza zao zikale muhego na tanzi, sehemu ya kudzikpwela na kurihiza chisasi dzulu yao. 10Richa matso gao genjizwe chiza ili mvasone. Nayo myongo yao ikale ya zamazama siku zosi"11Bai nagomba, " Je mvadzidzikpwela hata na kugwa?" Isikale vivyo kamwe kpwa sababu ya makosa gao, wokofu udziafikira atu a mataifa ilikuahenda Aisraeli mvaone wivu. 12Sasa ichikala kukosa kpwao kureha utajiri kpwa urimwengu, na kala hasara yao ni utajiri kpwa mataifa, je! sindakala bora zaidi kuudzwa kpwao kundarehautajiri mubomu zaidi.13Nasasa nanena namwi mwiatu a mataifa kpwa kukala nidzikala mtumekpwa atu a mataifa manjine, naitukuzaau kudzivunia iihuduma yangu. 14Hanjine nindamvaenjiza wivu ao ario mwiri mumwenga na mimi. hanjine hundaokola anjine ao.15Maana ichikala kukahalwa kpwao ni kupatanishwa kpwa urimwengu, je kukubaliwa kpwao si kundakala ni uhai kula kpwa afuu? 16Ichikala malimbuko au matunda ga kpwanza ni matakatifu, ndivyo irivyo kpwa donje rosi ra unga. ichikala mizi au sina ni takatifu, matawi na goni matakatifu.17Ela ichikala matawwi manjine gekatwa na uwe u mzeituni pori uriye henda kupachikpwakahi yao, uchikala mushirika wa sina lolamuzeituni na unonowe. 18Usidzivune dzulu ya go matawi ama uchikala wadzivuna siwe uritsukularo ro sina, ela ni ro sina ndiro ambaro ra kutsukula uwe.19Bai undagomba, " Matawi gekatwa ili nipate kupatikpwa kahi ya ro sina." 20Iyo ni jeri sababu ya kusaaminikpwao mvekatwa, ela uwe weema imara kpwa sababu ya imaniyoo.kpwa vivyo usidzivune au kudzidai elaema imarachii imani kuno uchiogoha. 21kpwa maana ichikala Mulungu kagahurumiire go matawi ga asilii, kandakuhurumia uwe pia.22Lola, bai mahendo madzo na ukali wa Mulungu kpwa upande mumwenga ukali wekudza dzulu ya ayahudi ambao mvegwa. Ela kpwa upande munjine, udzo wa Mulungu nikudza dzulu yo, kala undadumukahi za udzowe. kala sevyo uwenaweundakatwa na ugwe hotsi.23Na mvamvo pia, kala khamvaendererakahi za kutsaamini kpwao, mvandapachikpwa keheri.kpwamaana Mulungu anao uwezo wa kuapachika keheri. 24kpwa kukalaichikala mwimwi mwekatwa inze kpwa urio wa asili ya mzeituni mwitu, na chinyumeche cha asili muchipachikpwa kahi za mzeituni urio mudzo, si zaidi muno ano ayahudi, ambao ni here matawi ga asali kuweza kupachikpwa keheri ndani ya mzeituni wao wenye?25kpwa vivyo ndugu tsenzi musimanye, kuhusiana na siri ii, ili kpwamba musikale na akili kahi za kufikiria kpwenu enye. siri ii ni ugumu udziapata a israeli, mupaka idadi yaatu a mataifa mvandehoenjira itimire.26kpwa vivyo Aisraeli osi mvandaokolewa here irivyoandikpwa: " Kula Sayuni andakudzamukombozi. Andawusauuii kulakpwa Yakobo. 27Nariri rindakala agano rangu hamwenga nao, wakati nindihozusa dambi zao."28Bai kpwa upande mumwenga kuhusu injili, mvatsukirirwa kpwa sababu yenu. kpwa upande munjine kula na tsagulo ra Mulungu, mvadzihenzwa kpwa sababu ya tsawezao na paba zao. 29kpwa kukala zawadi au tuzo na mweho wa Mulungu kaubadilika kamwe.30kpwa kukala hochaho mwimwi mwekala mudzikosera au kumuasi Mulungu, ela sasa mudzihochera rehema kpwa sababu ya kuasi kpwao. 31kpwa njira iyo iyo, Ayahudi mvadzikala aasi majibuge ni kpwamba kulaa na mbaazi muriyoajaliwa mwimwi mvaweza pia kuhochera rehema. 32kpwa maana Mulungu adziafunga atu osi kahi za uasi ili aweze kuahurumia osi.33Jinsi chirivyo china cha utajiri na hekima na maarifa ga Mulungu! kazichunguzika hukumuze na njiraze kazigundulika. 34kpwa maana ni ani ariyemanya nia au lengo ra Bwana? Au ni ani adziikala mushauriwe?35Au ni ani ariyemupa chitu chochosi Mulungu, ili audzirwe keheri? 36kpwa maana vitu vyosi vila kpwakpwe na vikpwakpwe na kpwa ajiliye. kpwakpwe ukale utukufu milele! Amina.

Chapter 12
1Kpwa vivyo namvarai, ndugu, kpwa mbazi ya Mulungu, momboze miiri yenu here sadaka takatifu ikubalikayo kpwa Mulungu. Ii ndiyo ibada ihenzekanayo. 2Musitue ga urimwengu uu, bali mugaluke muhendwe asha akilini mwenu. Hendani vivi ili muweze kupata udzo ukubalikao na mahenzo ga Mulungu.3Kpwa kuchirira neema niriyo ipewa, namvambira nyosi kahi yenu: Musidzifikirie zaidi ya ihenzekanavyo, bali fikiriani na akili za kuhurira, chila mumwenga wenu kulingana na chipimo cha imani ambacho Mulungu wemvapa.4Kpwa kukala huna vilungo vinji kahi ya mwiri mumwenga, ela vyahenda kazi tofauti. 5Vivyo, sisi hurio huanji hu mwiri mumwenga kahi za Masihi, ela hutofauti chila mutu yu chivyakpwe.6Huna vipawa tofauti kulingana na neema huriyopewa. kala chipawa cha mumwenga ni unabii, naihendeke kulingana na chipimoche cha imani. 7kala mumwenga chipawache ni kuhumikira anzie, na amvahumikire. kala mutu ana chipawa cha kufundisha, na afundishe. 8kala ni cha kpwenjiza anzie moyo, na avihende. kala mumwenga ana chipawa cha kulavya, na elavye kpwa roho nyeruhe. kala chipawa cha mutu ni ulongozi, na alongoze kpwa makini. kala chipawa cha mutu ni konyesa mbazi, na avihende na roho ya raha.9Henzo risikale ra unafiki. Tsukirirani mai; hendani garigo madzo. 10Kuhusu henzo ra ndugu, henzanani mwimwi kpwa mwimwi. Kuhusu heshima, heshimianani mwimwi kpwa mwimwi.11Kuhusu bidii, musikaleni akaha. Kuhusu roho, kalani na hoofu. Kuhusu Bwana, muhumikireni. 12Furahini kahi ya tumaini, vumirirani mateso, kalani aminifu kahi ya mavoyo. 13Shirikini kahi ya mahitaji ga ataua a Mulungu. Tafutani njira zosi za konyesa urahimu.14Mvabarikini mvamvo mvaatesao; barikini wela musilaani. 15Furahini na mvafurahiao; rirani na mvarirao. 16kalani na mawazo mamwenga mwimwi kpwa mwimwi. Musazeni kpwa kudzidai, bali mvakubalini mvario tsini. Musidzihendeni kumanya kahi ya maazo genu.17Musirihe mutu mai kpwa mai. Hendani mambo madzo mbere za atu. 18Ichiwezekana, ishini kpwa amani na chila mutu.19Musidzirihizeni ahenzwi, bali richirani gosi Mulungu. kpwa kukala yeandikpwa, ""Mariho nirichirani mimi; Nindariha,' Bwana weamba." 20Ela, "Haduiwo kala ana nzela, murise. Achikala na chihu, mupe madzi. kpwa kukala muchihenda gago, mundakala mwatsetsera makala dzulu ya chitswache." 21Musishindwe ni mai, bali gashindeni gago mai kpwa kuhenda madzo.

Chapter 13
1Chila nafsi iheshimu mamulaka garigo dzulu, kpwa kukala kakuna mamulaka isihokala gelaago kpwa Mulungu. Mamulaka gaishigo geela kpwa Mulungu. 2kpwa vivyo bai, chila apingaye mamulaka gago wapinga amuri ya Mulungu; na mvosi mvapingao mvanda hochera hukumu.3kpwa kukala vilongozi kamvakala ai kpwa mvahendao madzo, isihokala kpwa mvahendao mai. Je, mwatamani kutsa ogoha mvario kpwa mamulaka? Be hendani madzo, namwi mundalikpwa ni mvario kahi za mamulaka. 4kpwa kukala iye ni mutumishi wa Mulungu kpwenu kamare. Ela muchihenda mai, be mogoheni; kpwa maana katsukula silaha bila sababu. Iye ni mutumishi wa Mulungu, murihi wa hasira kpwa iye ahendaye mai. 5kpwa vivyo, lazima mukale atiifu, si kpwa sababu ya zo hasira, bali kpwa sababu ya niiya zenu.6Kpwa sababu iyo, mwariha kodi pia. kpwa kukala mvario kpwa mamulaka ni atumishi a Mulungu, mvahendao gago. 7Mvapeni chila mutu chiricho chao: kodi kpwa astahiliye kurihiwa kodi, ushuru kpwa asitahiliye kurihiwa ushuru, ogohani asitahiliye kogohewa, na heshima apewe asitahiliye heshima.8Usidaiwe chochosi, isihokala henzanani mwimwi kpwa mwimwi. kpwa kukala amuhenzaye jiraniwe atimiza amuri. 9Amuri zambazo, "Usizini, Usolage, Useye, Usitamani," na kala kuna amuri injine yoyosi, be zitsanganywe kahi ya amuri ii, "Muhenze jiraniwo here udzihenzavyo mwenye." 10Henzo karidhuru jirani. kpwa vivyo, henzo ni utimizo wa sheria.11kpwa sababu iyo, mwamanya wakati, kukala kare saa rifika mulamuke kula usinzizini. kpwa kukala sasa wokofu uhehi zaidi ya hurivyo amini ho mwanzo. 12Usiku udzenda, ni hehi kucha. Nahudzitengeni sasa na mambo ga chiza, chisha huvale silaha za mwangaza.13Nahwenendeni na mienendo midzo, kpwa mutsana, si kpwa sherehe za ulafi na marevi; si kpwa ufisadi na usherati, si kpwa ugomvi na wivu. 14Bali muvaleni Bwana Jesu Masihi, na muslavye nafasi kpwa mwiri kudzitukuza na tamaaze.

Chapter 14
1Muhochereni yoyosi ariye munyonge chi imani, bila kumuhukumu kuhusu mawazoge. 2Mumwenga ana imani ya kurya chochosi, ela munjine ni munyonge warya maboga hacheye.3kpwa hali iyo be richani aryaye chila chitu asimu zarau iye asiyerya; na asiyerya chila chitu asimuhukumu yuya aryaye chila chitu. kpwa kukala Mulungu yudzimu kubali. 4Uani kpwani we umuhukumuye mutumishi wa munjine? Ni dzulu ya tajiriwe kala andema ama andagwa. Ela andemeswa, kpwa maana Bwana andamuwezesha kpwema.5Mutu mumwenga wathamini siku mwenga zaidi ya injine. Munjine yuchiza kukala siku zosi zi sawa. Richa chila mumwenga akale na mawazoge gamushawishigo. 6Iye athaminiye siku, waithamini kpwa ajili ya Bwana, kpwa maana nikulavya mumvera kpwa Mulungu. Iye ariye karya, wadzi zuiliya kpwa sababu ya Bwana; naye pia welavya mumvera kpwa Mulungu.7kpwa kukala kakuna yoyosi kahi yehu aishiye kpwa kudzamini iye mwenye, na kakuna afaye kpwa kudzipangira iye mwenye. 8kpwa kukala huchiishi, be hwaishi kpwa Bwana, na kala huchifa, pia hwafa kpwa Bwana. kpwa vivyo, huchifa ama huchiishi, hu mali ya Bwana. 9Ndiho kpwa sababu iyo, Masihi wefa na achiishi keheri, ili akale Bwana wa mvosi mvariofa na mvario moyo.10Ela mwi, mbona umuhukumu nduguyo? Nawe, mbona umuzarau nduguyo? Maana hosi hundema mbere ya chihi cha hukumu cha Mulungu. 11Maana yeandikpwa, "Kadiri niishivyo," wanena Bwana, "kpwangu, chila vindi rindapigwa, na chila lulimi kuungama kpwa Mulungu."12kpwa vivyo bai, chila mumwenga wehu andalavya hesabuye kpwa Mulungu. 13Nahuriche kuhukumiana, badalaye huamue kukala kakuna andiye kala chikpwazo wela kukala muhego kpwa munjine.14Namanya na nashawishika kahi za Bwana Jesu kukala kakuna chiricho chichafu chicho chenye. Isihokala iye achitelaye kukala chichafu, kpwakpwe, ni chichafu. 15Ichikala kpwa sababu ya chakurya nduguyo andadhurika, kamutsembera keheri kahi za henzo. Usimubanange kpwa sababu ya chakurya, mutu ariye Masihi wemuferera.16Sasa musikubali muchonacho kukala chidzo chinenwe kukala chii. 17kpwa kukala ufalume wa Mulungu si wa kurya na kunwa, bali ni wa utakatifu, amani, na furaha kahi za Roho Mtakatifu.18Kpwa kukala iye amuhumikiraye Masihi kpwa njira ii yukubalika ni Mulungu na kuidhinishwa ni atu. 19Kpwa vivyo bai, nahutueni mambo garehago amani na kujenga atu.20Musibanange kazi ya Mulungu kpwa ajili ya chakurya. Vitu vyosi visafi, ela ni makosa kpwa mutu kurya chochosi chindicho sababisha munjine kuuya nyuma chi imani. 21Ni vidzo musirye nyama, wela musinwe uchi, wela musihende chochosi chindicho muhenda munjine kuuya nyuma.22Imani muriyo nayo, itunzeni kahi yenu na Mulungu. Mubarikiwa ni iye asiye dzihukumu kula kpwa adzicho idhinisha. 23Adzishukuye yuhukumiwa ichikala andarya, kpwa kukala si kpwa imani ya kpwakpwe. Na chiricho kachila kpwa imani ya mutu ni dambi.

Chapter 15
1Sasa bee sisi hurio na nguvu husaidie mvario anyonge, wela husidzi furahishe enye. 2Chila mumwenga wehu na aishito na jiraniwe na kumuhendera madzo, ili kumwenjiza nguvu kumujenga.3Kpwa kukala hata Masihi kadzi furahishire mwenye. Badalaye, yekala here irivyo andikpwa, "Matusi murigo tusiwa genipata mimi." 4Kpwa kukala chochosi chiricho andikpwa cheandikpwa dzulu yehu ili kuchirira kpwa uvumirivu na kpwenjizana moyo kahi za maandiko, hukale na tumaini.5Sasa, Mulungu wa uvumirivu na kpwenjiza moyo amvajalie mukale na akili mwenga kpwa dzina ra Jesu Masihi. 6Navoya ahende gaga ili kpwa akili mwenga mumutukuze kpwa sauti mwenga Mulungu ariye ni Paba wa Bwana wehu Jesu Masihi. 7Kpwa vivyo, hocheranani mwimwi kpwa mwimwi, here Masihi arivyo mvahochera, kpwa utukufu wa Mulungu.8Kpwa naamba vivi, Masihi wehendwa mtumishi wa tohara kpwa niaba ya ujeri wa Mulungu, ili atimize ahadi zirizo pewa akare, 9na kpwa mataifa mvamusifu Mulungu kpwa ajili ya mbazize. Here irivyo andikpwa, "Sasa bai, nindakupa sifa kahi za mataifa na nikpwembere sifa."10chisha yaamba, "Furahini, mwimwi mataifa, hamwenga na atu a Mulungu." 11Kisha, "Musifuni Bwana, nyinyi Mataifa; chila mumwenga amupe sifa."12Nabii Isaya naye wamba, "Muzi wa Jese undadza. iye adzaye kutawela mataifa; kahi ya iye, mataifa mvandakala na tumaini."13Sasa Mulungu wa tumaini na amvadzaze na furaha na amani kahi ya kuamini, ili kpwa nguvu za Roho Mtakatifu, namwi muishi kpwa tumaini tele.14Mimi mwenye, nina uhimizo kumvahusu, ndugu zangu. Nina uhimizo kukala hata mwimwi mutele udzo, udzodzela mafundisho. Nahimizika kukala mwaweza kujengana mwimwi kpwa mwimwi.15Ela namvandikira na ujasiri kuhusu mambo fulani ili kumvakumbusha keheri, kpwa sababu ya neema niriyo pewa ni Mulungu. 16Neema ii ni kpwamba nikale mutumishi wa Jesu Masihi ariye humwa kpwa mataifa, komboza here kuhani injili ya Mulungu, ili sadaka ya amataifa ikubalike, na kutakaswa ni Roho Mtakatifu.17Kahi za Jesu Masihi, nina sababu ya kudzidai kpwa huduma ya Mulungu. 18Kpwa kukala sindajeza kunena chochosi isihokala ambacho Masihi wechitimiza kuchirira kpwangu kpwa heshima ya mataifa. Gaga ni mambo gahendekago kpwa neno na chitendo, 19kpwa nguvu za ishara na miujiza, na kpwa nguvu za Roho wa Mulungu. Ii yekala ili kula Jerusalemu, na sehemu zosi zirizo kure hata Iliriko, nikale nindafisha injili ii ya Masihi.20Kpwa hali ii, tamaniro rangu ni kuihubiri injili, ela si kpwenye Jesu wamanyikana kpwa dzina, ili sidze nikajenga nyumba dzulu ya musingi wa munzangu. 21here irivyo andikpwa: "Kpwa mvamvo mvario kamvapatire habari kumuhusu iye ariye kudza, mvandamona, na mvario kamvadza musikira, mvanda elewa."22Kpwa vivyo bai, nezuiliwa mara nyinji sana nisimvafikire. 23Ela sasa, sina nafasi keheri sehemu zizi, idzaho nidzitamani miaka minji kudza kpwenu.24Natumai nindadza mvaona wakati nichikala nenenda Spania, munisaidie kahi za safari yangu kpwenda kuko, baada ya kusagela namwi kpwa muda. 25Ela sasa nenenda Jerusalemu, kumvahumikira atakatifu a Mulungu.26Kpwa yekala jambo ridzo kpwa atu a Makedonia na Akaya kuhenda mutsango fulani kpwa mvario anyonge kahi za atu atakatifu a Mulungu mvario Jerusalemu. 27Ndio, yekala jambo ridzo, na yekala ni jukumu rao. Kpwa kukala kalaho amataifa mveshirikiana kahi ya mambo gao ga chiroho, indekala deni kpwa Ayahudi kumva hubiria na vitu virivyo mahitaji gao ga chimwiri.28Kpwa vivyo, nindihokala nimarikiza kazi ii na nihakichisha mvahochera chila chitu, nindenda Spania na nindamva tsemberera wakati nenenda. 29Namanya nindiho kudza kpwenu, nindadza na baraka zosi za Masihi.30Sasa namvahimiza, ndugu, kpwa dzina ra Bwana Jesu Masihi, na kpwa henzo ra Roho, kukala mukale hamwenga nami kpwa mavoyo kpwa Mulungu kpwa niaba yangu. 31Voyani kukala niweze kuokolwa kula kpwa mvario kamvamuheshimu Juda, na kpwamba huduma yangu kpwa Jerusalemu ikubalike kpwa atakatifu a Mulungu. 32Voyani kukala niweze kudza nichikala nina raha kpwa mahenzo ga Mulungu, na hamwenga namwi, hupate kuburudika.33Mulungu wa amani, akale hamwenga namwi mosi. Amina.

Chapter 16
1Namupha kpwenu kpwenu Fibi dada wehu ambaye ni mutumishi wa kanisa ambaro riko Kenkrea, 2Ili kpwamba muweze kumuhochera kahi za Bwana. Hendani vivi kahi za chiricho na thamani ga aumini na mweme hamwenga naye kahi za jambo rorosi andirokala na uhitaji naro. Maana iye mwenye adzikala muhudumu wa anji na kpwa ajili yangu mwenye.3Selamu kpwa Priscilla na Acquilla,ahenzi kazi hamwenga nami kahi za masihi Jesu, 4Ambao kpwa maisha gangu mvegahatarisha maisha gao enye. Naomboza shukurani kpwao na siiyo tu mimi, bali pia kpwa makanisa gosi ga mataifa. 5Rilamuse kanisa ambaro ri nyumbani kpwao. Mulamuse Epanieto muhenzwa wangu, ambaye ni muvyalwa wa kpwanza wa Masihi kahi ya Asia.6Mulamuse Mary, ambaye adzihenda kazi kpwa bidii kpwa ajili yehu. 7Nilamusira Androniko na Yunia, jamaa zangu, na afungwa hamwenga nami. Niamuhimu milongoni mwa mitume, ambao pia mvemutangulia kumumanya Masihi kabula yangu. 8Mulamuse Ampliato, muhenzwa wangu kahi za Bwana.9Mulamuseni Abanasi, mutumishi msena kahi za Masihi, na Sitakisi, muhenzwi. 10Mulamuseni Apelesi, ariye thibitishwa kahi za Masihi. Mvelamuseni mvario kahi za nyumba ya Aristobulo. 11Mulamuseni Herodioni, jamaa yangu. Mvelamuseni mvario kahi za nyumba ya Narikisi, mvamwaminio Bwana.12Mulamuseni Trifena na Trifosa, atumishi kahi za Bwana. Mulamuseni Parsisi muhenzwi, adziye henda kazi sana kahi za Bwana. 13Mulamuseni Rufasi, mutsagulwa kahi za Bwana, na mameye na mame. 14Mulamuseni Asinikrito, Filegoni, Harme, Patroba, na Harmas na ndugu mvosi mvario hamwenga namvo.15Mvelamuseni Filologona na Julia, Nerea na nduguye wa chiche, na Olimpa, na osi atakatifu a Mulungu mvario hamwenga namvo. 16Lamusanani kpwa busu takatifu mwimwi kpwa mwimwi. Makanisa gosi ga Masihi, namvelamusa.17Sasa namvahimiza, ndugu, mukale makini kpwa mvamvo mvasababishao magaviko na vikpwazo chinyume na mafundisho mudzigo gapata. Dzitengeni namvo. 18Kpwa kukala atu dza mvamvo, kamvamuhumikira Bwana, Masihi, bali ndani zao. Kpwa maneno gao ga ulongo matamu, mvakenga nafsi zisizokala na hatia.19Khwa mufano wenu udzimvafikira chila mumwenga. Nafurahi, bai, dzulu yenu, ela namala mukale na hekima kahi ya mambo madzo, na mukale bila hatia kpwa garigo mai. 20Iye Mulungu wa amani, karibuni andamusagasaga shetani tsini ya nyayoze. Neema ya Bwana Jesu Masihi ikale hamwenga namwi.21Timotheo, mutumishi musena, wamvelamusa, na Lukio, Jasoni, na Sosipata, jamii yangu. 22Mimi, Tatio, nandikaye barua ii, namvelamusa kahi za Bwana.23Gayo, mwenyeji wangu na kanisa zima, wamvelamusa. Erasto, mwwika hazina wa mudzi uu, naye wamvelamusa, hamwenga na kpwarto nduguye. 24Neema ya Bwana wehu Jesu Masihi, ikale hamwenga namwi. Amina.25Sasa kpwa iye ariye na uwezo wa kumvahenda mukale na nguvu, kulingana na injili yangu na mahubiri ga Jesu Masihi, kulingana na ufunulo ambao wekala ufitsika kpwa vizazi vinji muda mure 26ela sasa udzifunulwa na kuhendwa iwazu kuchirira kpwa mandishi ga chinabii kpwa mataifa gosi, kpwa amuri ya Mulungu wa kare na kare, irehe heshima ya imani-27kpwa iye Mulungu hacheye ariye na hekima, kuchirira kpwa Jesu Masihi, utukufu ukale kpwakpwe milele. Amina.

## 1 Corinthians

Chapter 1
1Paulo, ariye ehewa ni Jesu Masihi kukukala Mutume kpwa uhenzo wa Mulungu, na Sosthene ndugu yehu, 2Kpwa kanisa ra Mulungu Korintho, kpwa mvara mvario mvadzikpwa wakfu kahi za Jesu Masihi, ambamvyo mve ehewa kukukala atu atakatifu. Hwamvandikira pia mvaratu mvosi mvaritiiro dzina ra Bwana wehu Jesu Masihi chila mvariho, ariye ni Bwana wao naswi pia. 3Neema na amani kula kpwa Mulungu ariye Paba yehu na Bwana Jesu Masihi ikale namwi.4Nelavya mumvera wangu chila wakati kpwa Mulungu wangu kpwa ajili yenu kpwa sababu ya neema ya Mulungu ariyo Jesu Masihi wemvapa. 5Adzimvahenda ashahakpwa chila njira, kpwa kunena kpwenu na maarifa gosi. 6kpwa jinsi iyo ambavyo ushuhuda wenu udzithibitishwa kukukala wa jeri kahi yenu.7Kpwa vivyo kamudza hungukirwa ni karama za chiroho kadiri mutarizavyo ufunulo wa Bwana wehu Jesu Masihi. 8Andamvonjeza nguvu pia paka mwisho, ili musikale na lawama siku ya Bwana wehu Jesu Masihi. 9Mulungu ni mwaminifu, iye ariye mweha mwimwimwi kahi za ushirika wa mwanawe, Jesu Masihi ariye Bwana wehu.10Sasa be namva himiza mwimwi, ndugu zangu, kuchiria kpwa dzina ra Bwana wehu Jesu Masihi, kpwamba nyosi mukubaliane kukukala kakunda kukala na migaviko kahi yenu. Namvasihi kpwamba muungane hamwenga kahi za akili mwenga na lengo mwenga. 11Kpwa kukukala nidzi manyiswa kuhusiana namwi, ndugu zangu, ni atu a Kloe kpwamba kuna migaviko kahi yenu.12Namaanisha vivi: Chila mumwenga wenu waamba, "Mino ni wa Paulo," ama "Mino ni wa Apolo," ama "Mino ni wa Kefa," ama "Mino ni wa Masihi." 13Je yuno Masihi yugavika? Je Paulo wesulubiwa kpwa ajili yenu? Mwebatizwa kpwa dzina ra Paulo?14Nashukuru Mulungu kpwa kukukala sibatizire yoyosi kahi yenu, isihokukala Krispo na Gayo. 15Vivi vyekukala ili kahi yenu hasikale na yoyosi andiye amba webatizwa kpwa dzina rangu. 16(Nebatiza pia nyumba ya Sitefania. Zaidi ya haho, simanya chikala nebatiza munjine yoyosi.)17Kpwa kukukala Masihi kanihumire kubatiza ela kuhubiri injili-si kpwa luga ya hekima ya chidamu, ili muselaba wa Masihi usihunguzwe nguvu.18Kpwa kukukala ujumbe wa muselaba ni upuzi kpwa mva angamikao. Ela kpwa mvara mvaokokao, ni nguvu za Mulungu. 19Kpwa kukukala yeandikpwa, "Nindabananga hekima ya enye busara. Nindafitsa ufahamu kpwao mvario na akili.20Yuhiko mutu ariye na busara? ahiko musomi? Ahiko mushawishi wa urimwengu uno? Je, Mulungu kagaluzire hekima ya urimwenguni kukukala ujinga? 21Hangu urimwengu na busaraye kaumumanyire Mulungu, Mulungu achiridhishwa ni kukola mvamwaminio kuchirira na ujinga wa kuhubiri.22Kpwa kukukala Ayahudi nikutafuta ishara na miujiza na Ayunani mvakamala hekima. 23Elafino hwahubiri kusulubishwa kpwa Masihi, iriyo ni upuzi kpwa Ayahudi na ujinga kpwa Ayunani.24Ela kpwa mvara ambavo Mulungu wemvaeha, Ayahudi hamwenga na Ayunani, hwamuhubiri Masihi kukukala ndiye nguvu na hekima ya Mulungu. 25Kpwa kukukala ujinga wa Mulungu ni busara bomu kuriko anadamu, na mapungufu ga Mulungu ni nguvu kuriko anadamu.26Lolani sana mweho wenu, ndugu. Si anji enu mvario na busara chimwiri. Si anji enu mvario na nguvu. Si anji enu mvario vyalwa kpwa ubomu. 27Ela Mulungu wetsagula vitu vya ujinga vya urimwenguni ili kumva aibisha mvadzonao na busara. Mulungu wetsagula virivyo vinyonge urimwenguni kuaibisha virivyo na nguvu.28Mulungu wetsagula virivyo tsini na kudharauliwa urimwenguni. Achitsagula hata vira vitu vyonewavyo kukukala si chitu, ili aonyese kukukala vithaminiwavyo si chitu. 29Wehenda vivi ili kusikale na mwanadamu yoyosi ariye umbwa mwiri wa nyama kudzenula mbereze.30Kpwa sababu ya gago arigo henda Mulungu, Ndiho mu kahi za Jesu Masihi, ariyekudza kpwehu na hekima kula kpwa Mulungu. Wekudza kukala hachi kpwehu, utukufu na ukombozi. 31Kpwa hali iyo, here irivyo andikpwa, "Adzenulaye, na adzenule kahi za Bwana."

Chapter 2
1Niriho kudza kpwenu ndugu, sidzire na ufasaha wa maneno wela hekima wakati navahubiria garigo ga sirini kuhusu Mulungu. 2Kpwa kukukala neamua mimi mwenye nisimanye chochosi niriho kukala hamwenga namwimwi isihokukala Jesu Masihi, na kusulubishwa kpwakpwe.3Nami nekukala hamwenga namwimwi kahi za mapungufu na woga na kutetemwa ni mwiri. 4Nao ujumbe wangu na ushuhuda wangu kaukalire na maneno ga ushawishi ga hekima, ela geandamana na mahendo ga Roho na ga nguvu, 5ili imani yenu isikale kahi za hekima ya adamu, ela ikale kahi za nguvu za Mulungu.6Sasa be hwanena kpwa hekima kahi ya atu vadzo komala, ela si hekima ya urimwengu uu, wela ya atawela a chizazi chichi, vario vachira. 7Bali, hwanena hekima ya Mulungu kahi za ujeri udzedzifitsa, hekima ya siri ariyo Mulungu weyika kabla ya vizazi kpwa utukufu kpwehu.8Kakuna kahi ya atawela a rika riri vario elewa, kpwaherekalaho veelewa, mvandekukala kamvamu sulubishire Bwana wa utukufu. 9Ela yeandikpwa, "Kakuna dzitso ririro wahi kona, wela sikiro ririro sikira, kakuna roho ra mudamu ririro ririkana chiratu Mulungu adzicho chipanga kpwa aratu mvamuhenzao"-10Kpwa kukukala Mulungu yudzika lwazu mambo gaga kpwehu kuchirira Roho. Kpwa kukukala Roho yatafuta chila chitu, hata garigo ga sirini kpwa Mulungu. 11Kpwa kukukala amanyaye maaazo ga mudamu isihokukala iye roho ariye ndaniye? Vivyo, kakuna amanyaye mambo ga siri ga Mulungu isihokukala iye Roho wa Mulungu.12Ela kahumu hocherere roho wa urimwenguni ela Roho elaaye kpwa Mulungu, ili huweze kumanya vitu vyosi hurivyo pewa bule ni Mulungu. 13Hwanena kuhusu vivi vitu kpwa maneno ambago kahufundishirwe kpwa hekima ya adamu,ela Roho, atafusiriye mambo ga chiroho kpwa atu vario chiroho.14Mutu asiyekukala chiroho kahochera mambo gahusianago na Roho wa Mulungu, kpwa kukukala ni upuzi kpwakpwe. Kaweza kugaelewa kpwa kukukala gombozwa chiroho. 15Ariye chiroho, nikuweza kuhukumu mambo gosi ela iye kaweza kuhukumiwa ni anjine. 16"Kpwa kukala, nani awezaye kumanya maazo ga Bwana hata amwelekeze?"

Chapter 3
1Nami, ndugu zangu, siwezere kunena namwimwi here atu murio chiroho, ela nenena namwimwi here atu murio na miri ya nyama, here ahoho atite kahi za Masihi. 2Nemvarisa mazia, si wari, kpwa kukukala mwekukala kamudza kukala tayari nawo; na hata vivi chisha kamudzakukala tayari.3Kpwa kukukala bado muchere chimwiri. Maana, hariho wivu na madzivuno vi kahi yenu, je kamuchere mwaishi kulingana na mwiri, na je kamwenenda chidamu? 4Kpwa kpwaheremutu achamba, "Mino ni wa Paulo," na munjine aambe, "Mino ni wa Apolo," je mwino kamu anadamu tu? 5Sasa yuno Apolo nani? Na Paulo nani? Atumishi tu, kuchirira kpwa iye mumwaminiye, here Bwana arivyo mvapa majukumu chila mumwenga wehu.6Mino nenyela, Apolo achimwagira madzi, ela Mulungu achikuza. 7Sasa be, kahana mumwenga wehu kahi ya ariye nyela wela ariye mwagira madzi ariye ni chochosi. Isihokukala Mulungu akuzaye.8Sasa, iye anyelaye na iye amwagiraye madzi ni amwenga, na chila mumwenga wehu andarihiwa kulingana na kaziye. 9Kpwa kukukala huahenzi kazi a Mulungu. Mwino mu uo munda, hekalu ra Mulungu.10Kulingana na neema ya Mulungu niriyopewa here mujenzi mukulu, neika musingi na munjine wendereza ujenzi. Ela chila mumwenga na akale makini kahi ya ujenziwe. 11Kpwa kukukala kakuna awezaye kuika musingi zaidi ya uo urio ikpwa kare, yaani, Jesu Masihi.12Sasa bai, yoyosi andiyeika musingi na dhahabu, fedha, mawe ga thamani, mbao, mihi, nyasi ama makodza, 13kaziye indaonekana, kpwa kukukala sikuye indafika. Kpwa kukukala indadza onyeswa kahi za moho. Moho undathibitisha kazi iriyo chila mumwenga andakukala adzihendachikwa.14kukala kuna yoyosi kaziye indaema hata bada ya moho, andarihiwa; 15ela chikala kazi ya yoyosi indasha yosi, andenjira hasara, ela iye mwenye andaokolwa, here yuchizwa kahi za moho.16Kamumanya mwimwi mu hekalu ra Mulungu na Roho wa Mulungu waishi ndani yenu? 17Yoyosi andiye vunza hekalu ra Mulungu, Mulungu naye andamwangamiza mutu iye. Kpwa kukukala hekalu ra Mulungu ni takatifu, na ndivyo murivyo.18Mutu asidzikenge. Yoyosi adzifikiriaye kukukala na hekima kahi yenu, chizazi chichi, na akale "mujinga" ili akale na hekima. 19Kpwa kukukala hekima ya urimwengu uu ni ujinga kpwa Mulungu. kpwa here yeandikpwa, "Nikumvagwira elachu kahi za ujanja wao." 20Na pia, "Bwana wamanya kukukala maazo ga enye busara ni ubatili."21Kpwa sababu ii, mutu asidzivune mbere ya anadamu. Gosi ni genu, 22chikala ni Paulo, ama ni Apolo, ama Kaifa, ama urimwengu, ama maisha, ama chifo, ama vitu virivyoko, ama vitu vindokudza. Vyosi ni vyenu, 23namwimwi mu a Masihi, na Masihi ni wa Mulungu.

Chapter 4
1kpwa vivyo hutalwe here atumishi a Masihi na mawakili a ujeri wa Mulungu. 2Sasa, kahi ya riri, chihenzwacho kpwa mawakili ni kpwamba mvakale aminifu.3Ela chivyangu, ni utu utite sana kpwamba nihukumiwe ni mwimwimwi ama kahi za mahakama ga chibinadamu. kpwahere hata mimi mwenye chisha sidzihukumu. 4Simanya kosa rorosi niriro shitakiwa naro, ela riro karinihenda nikale muswafi. Anihukumuye mimi ni Bwana.5kpwa vivyo, musihukumuni kabila wakati kufika, kabla Bwana kudza. Iye andaika kahi za mulangaza gosi garigo chizani na kuika helamu matarajio genu ga mioyoni. Helafu chila mumwenga andahochera sifa kula kpwa Mulungu.6Sasa, ndugu, nehumira njira zizi kpwangu na Apolo kpwa ajili yenu, ili kuchirira kpwehu mundemanya kpwahereya musemo wambao, "Musende zaidi ya maandiko." 7Kpwa kukala, nani aonaye tafauti yenu na anjine? Ni noni muricho nacho ambacho kamu pewerwe? Be chikala mwepewa, mbona mudzivune here kukukala kamuhendere kupewa?8Vivi kare muna chila chitu ambacho mwechimala! Kare mutajirika! Mukpwatya kutawela-na kpwamba mwamiliki vinji zaidi yehu! Jeri namala mumiliki ili naswi humilikihalali namwi. 9Kpwa kukukala nafikiri Mulungu wehuhenda kukukala mitume honekane kahi za musitari wa mwisho, here mulolongo wa atu vadzio hukumiwa chifo. Hudzikukala here tamasha urimwenguni- kpwa malaika na hata anadamu.10Hudzikukala ajinga kpwa sababu ya Masihi, ela mwimwi muelachu kahi za Masihi. Huanyonge, ela mwimwi muna nguvu. Mwaheshimika elafino hwadharaulika. 11Mipaka dakika ii, huna nzela na chihu, kahuna nguo, hwapigwa, na kahuna makalo.12Hwahenda kazi ngumu, kazi huzihendazo kpwa mikono yehu enye. Huchidharauliwa,fino hwabariki. Huteswaho,fino hwavumirira. 13Huchidharauliwa,fino nikunena kpwa huruma. Hudzigaluka kukukala kudzikahalwa a dunia na uchafu kpwa mambo gosi hata wakati uu.14Sandika maneno gaga ili kumvagwizya haya, ela kumva onya here anangu ahenzwa. 15Kpwa kukukala hata ukale na emerezi elfu kumi mbere za Masihi, kuna paba anji. Kpwa kukukala nekudza nichikala Paba yenu kahi za Jesu Masihi kuchirira injili. 16Kpwa vivyo namvamvoya munege mimi.17Dosa kpwaherenichimva humira Timotheo, mwanangu nimuhenzaye ariye mwaminifu kahi za Bwana. Andamva kumbukizo njira zangu kahi za Masihi, here nifundishavyo chila hatu na kpwa chila kanisa. 18Sasa, anjine enu mvadzisifu here kpwamba sindamvafikira.19Ela nindamvafikira karibuni, Bwana achihenza. Haho ndiho nindamanya si kpwa maneno tu ga mvamvo mvadzilikao, ela hata nguvu zao. 20Kpwa kukukala ufalume wa Mulungu kawonekana kahi za maneno tu ela kpwa nguvu. 21Mwahenzadze? Nidze na fimbo ama nidze na uhenzo na roho ya upore?

Chapter 5
1Hudzipata habari kukukala kuna uzinifu kahi yenu, kosa ambaro hata kahi ya mvasio amini chisha kamvarikubali: Mutu be kuzinga na mesomoye! 2chisha mutu kudzilika! Badela ya kusononeka. Mutu dza ye kahenzekana auswe kahi yenu?3Kpwa kukukala idzaho sihehi namwimwi chimwiri ela chiroho huhosini. Nidzichiza kare hukumu kpwa mutu iye ariye gahenda gago here nihaho mimi mwenye. 4Chila wakati muchikusanyika kahi za ibada kpwa dzina ra Bwana Jesu nami nihamwenga namwimwi chiroho, na nguvu za Bwana wehu Jesu zikahi yenu, 5mombozeni mutu yuyu kpwa shetani mwiriwe ubanangwe ili rohoye yokolwe siku ya Bwana.6Madzivuno genu si madzo. Je kamumanya kukukala tsatsu chache tu nikpwevisha mukahe muzima? 7Dzisafisheni kahi ya tsatsu ya kapindi ili mukale donje risha ra ngano, risoro na tsatsu, here murivyo. Kpwa kukukala Masihi, ariye ng'onzi wa pasaka, adzombozwa sadaka. 8Vivyo be, nahusherekeeni, si kpwa tsatsu iyo ya kapindi, tsatsu ya tabia mbii na movu. Bali, nahusherekeeni na mukahe usoenjizwa tsatsu ya waminifu na ujeri.9Nemvandikira kahi ya barua yangu mudzishiriki na atu azinzi. 10Saminishire chivyovyosi azinzi a urimwengu uu, ama elafi, ama anyang.anyi, ama a-abudu sanamu, kpwani kukukala kure namvo indamvelazimu kombola urimwenguni.11Ela vivi namvaandikira kukukala musidzi tsanganye na mutu yoyosi ehewaye ndugu aishiye kpwa zinaa, ariye ni mulafi, ama mwabudu sanamu, ama ariye na maneno ga purupuru, ama murevi, ama munyang'anyi. Hata kurya, musirye naye mutu dza iye. 12Kpwani mino nahusikanadze na hukumu ya atu mvario konze ya kanisa? Kpwani, kamuhenzekana muhukumu mvario kanisani? 13Ela Mulungu wahukumu mvario konze ya kanisa. "Mombozeni mutu mui kahi yenu."

Chapter 6
1Mumwenga wenu achikala na tatizo na munjine, je nikureha mashitaka kpwa mvasio atakatifu, si atu atakatifu a Mulungu? 2Kamumanya kukukala atakatifu a Mulungu ndimvo mvandehukumu urimwengu? Ichikala be mundahukumu urimwengu, je kamuweza kurekebisha mambo matite? 3Kamumanya kukukala hundahukumu malaika? Ni mangahi be ambago hwaweza kugarekebisha maishani?4Ichikala be mwamalikana kuhukumu mambo ga maisha gano, mbona be mwavarichira arimwengu kuhukumu ambavo kavana nafasi kanisani? 5Namvambira gaga kpwa aibu yenu enye. Kakuna ta mumwenga wenu awezaye kusuluhisha shida kahi ya ndugu airi? 6Ela ndugu mumwenga wadza shitaki munziwe-mbere ya mvaso amini!7Riro ra kukukala mwashitakiana mwimwimwi kpwa mwimwimwi mbere ya a mataifa kare ridzivahenda monekane mushindwa. Mbona be musiamue kare kuteseka? Mbona musikuela kare kukengwa? 8Ela mwimwimwi enye kare mwahenda gago makosa na mwakenga, chisha mwagahenda gaga kpwa ndugu anzenu!9Kamumanya mwimwi kukukala mvaso atakatifu kamvanda urithi ufalume wa Mulungu? Musikengweni: si azinzi, si a-abudu sanamu, si afiraji, 10si evi, si elafi, si arevi, si anyang'anyi, si afyozi kamvanda urithi ufalume wa Mulungu. 11Vivyo ndo anjine enu mvarivyo kala. Ela mudzitakaswa, na mudzikukala enye hachi kahi za dzina ra Jesu Masihi na Roho wa Mulungu wehu.12"Chila chitu chi helali kpwangu," ela si chila chitu chiricho cha faida. "Chila chitu chi helali kpwangu," ela sindalongozwa ni chochosi kahi ye. 13"Chakurya ni cha tumbo, na tumbo ni ya chakurya." ela Mulungu andavyangamiza vyosi. Mwiri wa mudamu kawu umbirwe kpwa ajili ya zinaa. Bali, mwiri ni wa Bwana, na Bwana andau shuhulikira.14Mulungu ndiye ariye mwenula Bwana, naye andahwenula kpwa nguvuze. 15Je, kamumanya miiri yenu ni sehemu ya vilungo vya Masihi? Nihalali be nichiunganisha vilungo vya Masihi na kahaba? Navisikale vivyo!16Kamumanya mwimwi kukukala adzeunganishwa na Kahaba yukukala mwiri mumwenga naye? Here neno rambavyo, "mvavo eri vandakukala mwiri mumwenga." 17Ela iye aunganishwaye na Bwana wakukala roho mwenga naye.18Chimbirani zinaa! dambi yoyosi aihendayo mudamu i nze ya mwiri, ela mutu aziniye wahenda dambi na mwiriwe mwenye.19Je kamumanya kukukala miiri yenu ni hekalu ra Roho Mtakatifu, aishiye ndani yenu, muriye pewa ni Mulungu? Kamumanya kukukala si mwimwimwi muishio? 20Kpwa kukukala mwegula kpwa garama. Kpwa vivyo, mulukeni Mulungu na miiri yenu na roho zenu, mvosi ni vya Mulungu.

Chapter 7
1Sasa, kuhusiana na gaga mambo murigonandikira: "Ni vidzo kpwa mwana mulume asilale na mwanamuche," 2Ela kpwa kukukala kuna majezo ga uzinzi, chila mwana mulume na akale na muchewe, na chila mwanamuche akale na mulumewe.3Mulume ana jukumu ra kumutosheleza muchewe, dza vivyo, muche naye amutosheleze mulumewe. 4Muche kana mamulaka dzulu ya mwiriwe, ni mulumewe ariye nago. Hali iyo pia, mulume kana mamulaka dzulu ya mwiriwe isihokukala muchewe.5Musikahazane hachi iyo, isihokukala kpwa makubaliano kpwa muda fulani. Hendani vivi ili pia mukale na wakati wa mavoyo. chisha baadaye muuyirane, ili shetani asimvenjize majezoni kpwa udhaifu wa miri yenu. 6Ela namvambira gaga mugahende kpwa hiari si kumva amuru mugahende. 7Natamani chila mumwenga wenu andekukala dza mimi. Ela chila mutu ana chipawache kula kpwa Mulungu. Mumwenga ana chipawa chino, munjine ana chira.8Kpwa mvasiokukala kahi za ndoa na magungu, namvamba ni tototo chikala mvandesela bila kpwenjira kahi za ndoa, here mimi. 9Ela chikala kamvaweza kudzirinda, be namvahale. Kpwa kukukala ni tototo kpwao kuhela kuriko mwaka tamaa.10Kpwa mvario kahi za ndoa namvapa amuri ii-si mimi, ela ni Bwana-muche asitengane na mulumewe 11(ela achidzitenga na mulumewe, be asale bila kuhalwa sevyo auyire mulumewe), na mulume naye asimutaliki muchewe.12Ela kpwa anjine namvambara,Mimi, Bwana kpwamba chikala ndugu ana muche asiyekukala muumini, na achikala iye mwenye adziridhiya kuishi naye, be asimuriche. 13chikala muche naye ana mulume asiyekukala muumini, na adziridhiya kuishi naye, be asimuriche. 14Kpwa kukukala iye mulume asiyekukala muumini adzitengwa kpwa ajili ya muchewe, na muche naye dza vivyo atengwa kpwa ajili ya mulumewe. chikala si vivyo be ana enu mvandekukala achafu, ela ao namvo mvatengwa.15Ela ichikala iye asiye amini yurichana na munziwe, be naende. Kpwa hali dza zizo, iye ndugu na iye dada kamvafungika kpwa viraho vyao vya ndoa, Mulungu wahumala huishi kpwa amani. 16kpwaherewamanyadze, muche kukukala undamokola mulumeo? Ama wamanyadze, mulume kukala undamokola mucheo?17Hata vivyo, here Bwana arivyo hupa chila mumwenga wehu sehemuye, chila mumwenga na enende here Mulungu arivyo muamuru. Ii ni amuri yangu kpwa makanisa gosi. 18Je kunaye ariye hinwa ariho amini? Be na asidzihende here kadza hinwa. Je kunaye ariye kagwagirwetsi ariho enjira kahi za imani, be na asigwagwetsi. 19Kpwa kala si kuhinwa kujalishako. Ela chikala mumwenga atue amuri za Mulungu.20Chila mumwenga na asale vyo arivyo chikala Mulungu ariho mweha ili akale muumini. 21Je wekukala umutumwa uriho okolwa? Gasikuhusu. Ela kukala waweza ukakukala huru, be humirato nafasi iyo. 22Kpwa kukukala mutu ehewaye ni Bwana here mutumwa be yuhuru kpwa Bwana. Hali iyo, ariye kukala yu huru, yugaluka kukukala mutumwa wa Masihi. 23Mwegulwa kpwa garama, kpwa vivyo musuye kukukala atumwa a anadamu. 24Ndugu yoyosi, kpwa hali yoyosi ariyokukala ariho okoka, chila mumwenga na asale vivyo kpwa Mulungu.25Sasa kuhusiana na anamwali, sina amuri yoyosi kula kpwa Mulungu. Ela namvapa maazo gangu, here mutu ariye kpwa huruma za Bwana, ni mwaminifu. 26Kpwa vivyo bai, nafikiria kpwa sababu ya janga ridzaro, ni vidzo kpwa chila mutu kusela vyo arivyo.27Je, ufungika kpwa muche? Usimutaliki. kukala kudzahela, be usimale muche. 28Ela uchamua kuhela, kudzawaweveku dambi, na mwanamwali achenjira kahi za ndoa, kadzahenda dambi. Ela mvenjirao kahi za ndoa mvandakukala na tabu nyinji za chimwiri, nami namala kumvatenga na tabu zizo.29Ela riri namvambira ndugu zangu: wakati ni muchache muno. Kula rero, namvavoya mvariohela mvaishi dzakpwamba kavahalire kamare. 30Mvarirao, mvaishi here kamvarira, na mvasherekeao here kamva kahi za sherehe, na mvagulao dza kpwamba kamvana chitu kamare, 31na mvario mvahumira urimwengu dza kpwamba mvaihumira yosi. Kpwa kukukala urimwengu urivyo vivi sasa, wenda mwisho.32Namala mukale huru na maaazo. Mutu asiye na muche wajali mambo ga Bwana hacheye, andamuridhishadze. 33Ela ariye kahi za ndoa, waaza mambo ga urimwengu, andahendadze ta amuridhishe muchewe- 34mawazoge gagavika. Muche asiye na mulume ama mwanamwali wajali mambo ga Bwana, andahendadze asikale na mwiri wa kawaida na chiroho. Ela ariye halwa, waaza mambo ga urimwengu uu, andahendadze hata amuridhishe mulumewe.35Namvambira gaga kpwa faida yenu enye, wela si kumva fungira. Namvambira gaga kpwa ni ga ujeri na sawa, ili mudzomboze kpwa Bwana bila kuyugika.36Ela chikala mumwenga wenu achidzihisi kukukala kamuheshimu mwanamwali we- na avuka umuri wa kuhalwa na ni ikale vivyo- be na ahende ahenzavyo. Kahenda dambi. Namvahelane. 37Ela chikala yudzema imara kahi za rohoni mwakpwe, wela kana uhimizo waweza kudzikanya mwiriwe, na adziamua rohoni mwakpwe kuhenda gago, kusela na uana waliwe, indakukala ni vidzo wahendato. 38Kpwa vivyo mutu ahelaye mwanamwaliwe wahendato, na aamuaye kutsahela wahendato zaidi.39Mwanamuche yuchifungoni kpwa mulumewe aishiho. Ela mulumewe achifa, yu huru kuhalwa ni yoyosi amuhenzaye, ela kahi za Bwana. 40Ela kpwa maazo gangu, andekukala na raha zaidi achiishi here arivyo. Na nafikiri nina Roho wa Mulungu.

Chapter 8
1Kuhusu vyakurya vya kulaviwa sadaka kpwa koma: hwamanya kukukala hosi huna ufahamu. Ufahamu wa madzivuno, ela henzo rajenga. 2Chikala kunaye afikiriaye jambo, iye mutu kadzangwekumanya here ahenzekanavyo kumanya. 3Ela chikala kunaye amuhenzaye Mulungu, be iye Mulungu wamumanya.4Kpwa vivyo bai, kuhusiana na maryadzi ga vyakurya vya koma, hosi hwamanya kukukala chizuka urimwengu uu si chitu na kakuna Mulungu munjine isihokukala iye mumwenga. 5Kpwa kukukala hata kundekukala na milungu, kuko Mulunguni ama duniani (here kurivyo na milungu minji na mabwana anji), 6isihokukala kpwehu Mulungu ni mumwenga tu, Mulungu Paba, ariye chila chitu chela kpwakpwe na ndiho huchipata uzima, na mwanawe Bwana wehu Jesu Masihi, kuchirira kpwakpwe chila chitu china uzima, na kuchirira kpwakpwe hosi hwapata uzima.7Idzaho, elimu ii si ya chila mutu. Anjine ho hulaho mveabudu milungu, kpwavivyo varya chakurya chichi dzahere kpwamba chilaviwa sadaka kpwa koma. Nafsi yao be idzenjira najisi kpwa kukukala nianyonge.8Ela chakurya kachindahufisha mbere za Mulungu. Kahuna hali mbifu zaidi chikala kahurirye wela kahukukala tototo kukala hudzichirya. 9Ela chikala makini uhuruo usikale chisingwa cha munzio ariye munyonge chi imani kpwenjira dambini. 10Kpwa kukala, je, mutu achikona, uwe uriye na elimu ii, uchirya kahi za hekalu ra milungu, je ye kahi za unyongewe chi imani kandarya cho chidzicho lavywa sadaka kpwa milungu?11Kpwa kukala ya kpwelewa kpwenu, kuhusu ujeri wa milungu, mvario anyonge chi imani, ndugu ariye Jesu Masihi wefa kpwa ajiliye, wabanangika. 12Kpwa vivyo, uchihenda dambi kpwa nduguyo, na uchimudhuru imani ya kpwakpwe, udzihenda dambi kpwa Masihi. 13Kpwa vivyo, chikala chakurya chindamusababisha ndugu yangu kuuya nyuma chi imani, be sindachirya keheri, ili nisimusababishere ndugu yangu kuuya nyuma.

Chapter 9
1Je, mino sihuru? Je, mino si Mutume? Je, mino sidzamona Bwana wehu Jesu? mwimwi kamu kahi za kazi yangu niroihenda kahi za Bwana? 2Hata kukala mimi sionekana Mutume kpwa anjine, kpwenu mwimwimwi ni Mutume. Kpwa kukukala mwimwimwi mukukala muhuri wa kazi yangu kahi za Bwana.3Ii ndiyo shuhuda yangu kahi za ashitaki angu: 4Je, kahuna hachi ya kurya na kunwa? 5Je kahuna hachi ya kuhela muche a-amminiye here Mitume anjine, na ndugu anjine kahi za Bwana, na Kefa? 6Ama, ni mino na Barinaba kahuna hachi kuhenda kazi sokoni?7Nani ahendaye kazi here shikari bule? Nani anyelaye mizabibu ela asirye matundage? Ama nani arisaye mifugoye ela asinwe maziyage? 8Ela, nanena maneno gano kpwa mamulaka ga chidamu? Je, sheria kaiganena gano?9Kpwa kukukala yeandikpwa kahi za sheria za Musa, "Usimufunge ng'ombe mulomo, avavuraho nafaka." Je, ni ng'ombe hacheye Mulungu avajalio? 10Je, kanena kuhuhusu? Hweandikirwa, ili iye arimaye, arime na matumaini, na ye avavuraye, be avavure kpwa matumaini ga kushiriki kahi ya mavuno. 11Ichikala hwenyela vitu vya chiroho kahi yenu, je, si hachi yehu kuvuna vitu vya chimwiri kpwenu?12Ichikala anjine veihumira hachi iyo kpwenu, jefino si zaidi? Elafino kahu imalire hachi iyo. Isihokala, hwevumirira chila chitu ili husikale chikpwazo kpwa injili ya Masihi. 13Kamudza manya mwino kukukala mvahendao kazi ya Mulungu ni varye nyumbani mwa Mulungu? Kamudza manya kukukala mvahumikirao madhabahu mvarya virehewavyo kpwenye madhabahu? 14Kpwa njira iyo, Bwana weamuru mvosi vahubirio injili mvapate uzima wao kahi za iyo injili.15Ela mino sidza lelama kuhusu hachi iyo. Wela sandika maneno gaga ili munihendere chochosi. Indekukala baha nife kuriko nidzivune bule! 16Kpwa kukukala nahubiri injili, be sina hachi ya kudzivuna, kpwa kukukala ni lazima nihende vivi. Na, ole wangu ichikala siihubiri injili!17Kpwa kukukala ichikala gaga nagahenda kuhenza, be nina mariho. Ela kukala sigahenda gaga kuhenza, bado nichere nina jukumu niriro pewa. 18Be mariho gangu ni noni? Mariho gangu ni kpwamba ; nichihubiri, nieneze injili bila mariho na pia nisihumire hachi zangu zosi kahi za iyo injili.19Kpwa kukukala idzaho ni huru kahi ya gosi, nekukala mutumwa wa mvosi, ili nivune anji zaidi. 20Kpwa Ayahudi, nekukala Muyahudi ili niavune Ayahudi. Kpwa mvariokukala tsini ya sheria, nedzika tsini ya sheria nami, ili niavune mvario tsini ya sheria. Nehenda vivi idzaho mimi mwenye sikalire tsini ya sheria.21Kpwa mvario kukala nze ya sheria, nami nekukala here mumwenga wa mvasio tsini ya sheria, idzaho sikalire nze ya sheria ya Mulungu mimi mwenye, ela tsini ya sheria ya Masihi. Nehenda vivi ili niavune mvario nze ya sheria. 22Kpwa anyonge nekukala munyonge, ili niavune anyonge. Nidzikukala chila chitu kpwa mvosi, ili niweze kuokola anji. 23Nagahenda gosi kpwa ajili ya injili, ili nami nikale mushirika wa barakaze.24Kamudza manya mwimwi kukukala kahi za malo, mvosi nikwinga malo, ela ni mumwenga tu ahocheraye tuzo? Sasa, ingani malo ga kushinda tuzo. 25Chila mushirika wa malo gago nikudziudhi kahi ya mambo gosi. Mvamvo nikuhenda gago kpwa ajili ya kuhochera tuzo ibanangikayo, elafino hwahenda gago ili kuhochera tuzo isiyo banangika. 26Kpwa vivyo vivi ndivyo niingavyo malo, nainga malo na matazamio; vivi ndivyo nipiganavyo, si here sina matumaini gogosi. 27Ela naulavya mwiri wangu na kuuhenda utumwa, ili baada ya kuhubiria anjine, mimi nami nisitengwe.

Chapter 10
1Senzi mukose ufahamu, ndugu, kukukala paba zehu osi mvekukala tsini ya ingu na mvachirira baharini. 2Mvosi mvebatizwa kukukala a Musa kahi za ingu na bahari, 3na mvosi mvachirya chakurya chimwenga cha chiroho. 4Mvosi mvachinwa chinwadzi chimwenga cha chiroho. Kpwa kukukala mvosi mvenwa kula kpwa iwe mwenga ra chiroho ririro mvatua, na iwe riro ni Masihi.5Ela Mulungu kakalire radhi na anji ao, na miiri yao yetawanyika matsakani. 6Sasa gaga yekukala ni mifano yehu, ili husikale atu a kutamani mambo ga chimwiri here mvarivyo gatamani ao.7Musikale atu a kuabudu milungu, here anjine ao mvarivyokala. Ii ni here irivyo andikpwa, "Ao atu mvesagela mvachirya na kunwa, na mvachilamuka kusasiga." 8Nahusidzihusishe na zinaa, here anji ao mvarivyo kala. Kpwa siku mwenga, atu elifu mirongo miiri na tahu mvefa kpwa sababu ya zinaa.9Wela husimwike Masihi kahi ya majezo, here anji ao mvemujeza mvachifa kpwa nyoka. 10chisha musi nung'unike, here anji ao mvarivyo nung'unika nao mvacholagwa ni malaika wa chifo.11Sasa mambo gaga mvehenderwa here mifano kpwehu. Geandikpwa here amuri kpwehu-sisi hurio mwisho wa vivyazi ufika. 12Kpwa vivyo, chila mumwenga wenu adzifikiriaye kukukala wemire, na akale makini asigwe. 13Kakuna majezo gandzigo mushinda garigo anjine kavadza gachirira. Bali, Mulungu ni mwaminifu. Kandamvaricha mujezwe zaidi ya uwezo wenu. Kahi ya gago majezo, andamvombozera njira ya kugashinda, ili muweze kuga vumirira.14Kpwa vivyo be ahenzwi, dzitengeni kure sana na kuabudu milungu. 15Nanena namwimwi here atu murio na ufahamu, ili muweze kukata shauri kpwa go nimvambirago. 16Chikombe chicho cha baraka ambacho hwamva bariki nacho, je, si kushiriki kahi za mulatso wa Masihi? Mukahe huryao, je si ushirika wa mwiri wa Masihi? 17Kpwa kukukala kuna mukahe mumwenga tu, sisi hurio anji hu mwiri mumwenga. Na hwahumira mukahe mumwenga hosi kpwa hamwenga.18Hebu mvaloleni atu a Israeli mvaishio chimwiri. Mvara mvaryao vyakurya vya najisi, je si ashirika kahi za madhabahu? 19Nambadze be? Kukukala chizuka ni chitu cha maana? Ama chakurya cha sadaka za milungunsi chitu cha maana?20Hata bule. Ela namvambira kukukala vivyo vitu mvavilavyavyo sadaka, mvavilavya kpwa kpwa pepo wela si Mulungu. Nisindehenza mwimwimwi mukale ashirika na mapepo. 21Kamuweza kunwa chikombe cha Bwana na chikombe cha mashetani. Kamuweza kushiriki kahi za meza ya Bwana na meza ya mapepo. 22Ama hwamwenziza koro Bwana kpwa wivu? Je, huna nguvu kumuriko?23"Chila chitu china sheria," ela si chila chitu chiricho na faida. "Chila chitu china sheria," ela si chila chitu chijengacho atu. 24Mutu asimale madzo kpwakpwe. ela, chila mumwenga amumalire munziwe madzo.25Aryani chila chitu chikuzwacho sokoni ela kudadisi kpwa ajili ya hisia. 26Kpwa kukukala "Urimwengu wosi ni wa Bwana, na vyosi virivyomo." 27Ichikala asiye amini andakpwalika ukarye, na uradhi wenende, karye chochosi chindicho rehewa bila kudadisi, kpwa ajili ya hisia.28Ela mutu achikpwamba, "Chakurya chichi ikukala ni sadaka kpwa milungu," be usichirye. Kpwa ajili ya iye adziye kpwambira, na hisia za kpwako- 29hisia ya munjine, namaanisha, wela sio yako. Maana, uhuru wangu kpwa noni bee usutwe ni hisia za munjine? 30Nichirya chakurya na mumvera, mbona nihukanwe kpwa chicho niricho na mumvera?31Kpwa vivyo, murye ama munwe, na gosi muhendago, gahendeni kpwa utukufu wa Mulungu. 32Ishini kpwa ukamilifu bila lawama kpwa Ayahudi na Ayunani, na kpwa kanisa rosi ra Mulungu. 33Kpwa hali iyo, najeza sana kuishito na atu kpwa njira zosi. Sitafuta faida kpwangu, ela kpwa anji. Nahenda vivi ili mvapate kuokolwa.

Chapter 11
1Negani mimi, here mimi nimwegavyo Masihi. 2Vivi navalika kpwa kukukala mwanikumbuka kpwa chila chitu. Namvalika kpwa kukukala mugwirira mienendo niriyo vapa. 3Sasa namala mwelewe kukukala Masihi ndiye chitswa kpwa chila mutu, na Mulume ndiye chitswa kpwa mwanamuche, na kpwamba Mulungu ndiye chitswa kpwa Masihi. 4Yoyosi avoyaye ama atabiriye kuno chitswa yuchifunika kaheshimu chitswache.5Ela mwanamuche yoyosi andiye tabiri na chitswa wazi kaheshimu chitswache. kpwahereni here chitswache chenyolwa. 6Kpwa kukukala ichikala mwanamuche kandafunga chitswache, be na akate nyereze pia zikale fuhi. Na ichikala ni aibu kpwa mwanamuche kukata nyereze, be na aziye chitswache.7Mwana mulume kahenzekana afunge chitswache, kpwa kukukala ndiye uso wa utukufu wa Mulungu. Ela mwanamuche ni utukufu wa Mwanamulume. 8Kpwa kukukala mwanamulume kaumbirwe kula kpwa mwanamuche. Isihokala, mwanamuche weumbwa kula kpwa mwana mulume.9Kpwa kukukala si mwanamulume ariye umbwa kpwa mwanamuche, ela ni mwanamuche ariye umbwa kpwa mwanamulume. 10Iyo ndio sababu mwanamuche ni akale na ishara ya mamlaka dzulu ya chitswache, kpwa sababu ya malaika.11Hata vivyo, kahi za Bwana, mwanamuche wakuluhira mulume, here mwanamulume akuluhiravyo mwanamuche. 12Kpwa kukukala here vyo mwanamuche arivyo laa kpwa mwanamulume, kpwa hali iyo, mwanamulume naye welaa kpwa mwanamuche. Na vitu vyosi vila kpwa Mulungu.13Dzuzeni enye: Nihalali kpwa mwanamuche kuvoya Mulungu chitswa chi wazi? 14Je, hali halisi kaimvafundisha kukukala ichikala mwanamulume ana nyere nyire, si heshima kpwakpwe? 15Hali halisi kaimva fundisha kukukala ichikala mwanamuche achikala na nyere nyire, ni utukufu kpwakpwe? Kpwa kukukala nyere wepewa nyire kumuzulia chitswa. 16Ela kukala mutu yoyosi wamala kudadisi gaga, be kahuna tamaduni zinjine, wela hata makanisa ga Mulungu.17Ela kpwa maelezo gaga, sivalika. Kpwa kukukala muchikusanyana hamwenga, si kpwa madzo ela mai. 18Kpwa kukukala hangu mosi, nasikira kukukala muchikusanyana kanisani, mudzigavika kahi yenu, na kpwa sehemu, naga amini gago. 19Kpwa kukukala ni lazima kukale na kutsa kpwelewana kahi yenu, ili mvo akubalika mvaweze konekana wazi kahi yenu.20Kpwa kukukala mukusanyikaho hamwenga, si meza ya Bwana muiryayo. 21Muchirya, chila mumwenga wenu wahumira chakuryache kabla ya anjine. Mumwenga ana nzela, munjine naye wakukala murevi. 22Kpwani kamuna nyumba zenu ambamo mwaweza mukarya na kunwa? Je, mwadharau kanisa ra Mulungu na kumvadharau mvasio navyo? Nimvambedze sasa? Nimvalike? Sindamvalika kpwa gaga.23Kpwa kukukala nehochera kula kpwa Bwana cho niricho mvapa mwimwi, kpwamba Bwana Jesu, usiku uwo ariwo salitiwa, wehela mukahe. 24Baada ya kulavya mumvera, achiugavya chisha achamba, "Uu ni mwiri wangu, kpwenu. Hendani vivi kpwa ukumbusho wangu."25Kpwa riri iyo, achihela chikombe baada ya chakurya cha dzulo, achamba, "Chikombe chichi ni kpwa ajili ya makubaliano masha mulatsoni mwangu. Hendani vivi chila wakati muhumiraho chikombe chichi, kpwa ukumbusho wangu." 26Kpwa kukukala wakati wosi muryaho mukahe uu na kunwa chikombe chichi, mwachitanganza chifo cha Bwana mpaka andiho uya.27Mutu yoyosi be, aryaye mukahe uu ama kunwa chikombe cha Bwana kpwa hali isiyo sitahili andahukumiwa ni uwo mwiri na mulatso wa Bwana. 28Mutu na adzi chunguze kpwanza, na jinsi arivyo, na ahumire mukahe na chikombe cha Bwana. 29Kpwa kukukala iye aryaye na kunwa bila kudzichunguza be warya na kunwa hukumuye mwenye. 30Ndio sababu anji enu muanyonge na akongo, na anjine kufa.31Ela huchidzi chunguza, kahunda hukumiwa. 32Ela huchi hukumiwa ni Bwana, hudzi ikpwa sawa, ili husi hukumiwehalali na urimwengu.33Kpwa vivyo, ndugu zangu, muchikusanyana kpwa ajili ya kurya, ngojanani. 34Ichikala kuna mumwenga wenu ana nzela, na arye kpwakpwe nyumbani, ili muchikusanyana kamundenjira hukumuni. Na kuhusu mambo manjine murigo nandikira, nindamvapa maelezo ho nindiho kudza.

Chapter 12
1Kuhusu karama za chiroho ndugu zangu, senzi mukale chizani. 2Mwamanya mwimwimwi muriho kukala bila dini, mwekukala muchiabudu vizuka ambavyo ta vyekukala kavinena, kpwa njira yoyosi iratu, mwekukala mwalongozwa ni milungu. 3Kpwa vivyo namala mumanye kukukala kakuna anenaye kpwa Roho wa Mulungu awezaye kumvamba, "Jesu welaaniwa." Kakuna yoyosi awezaye kpwamba, "Jesu ni Bwana," isihokukala kpwa Roho Mtakatifu.4Sasa, kuna karama tafauti tafauti, ela Roho wa Bwana ni iye mumwenga. 5Kuna huduma tafauti tafauti, ela Bwana ni iye mumwenga; 6na pia kuna kazi tafauti tafauti, ela ni Mulungu iye mumwenga ahendaye gosi.7Sasa, chila mumwenga, wapewa karama wazi kpwa ajili ya faida kpwa mvosi. 8Kpwa mumwenga wapewa ni Roho wa Bwana neno ra hekima, na kpwa munjine neno ra mafunzo ni iye Roho mumwenga.9Kpwa munjine wapewa imani ni Roho iye mumwenga, na munjine kuhoza akongo ni iye Roho mumwenga. 10Kpwa munjine, kazi za miujiza, na munjine utabiri. Munjine wapewa uwezo wa kutofautisha roho, na munjine achipewa uwezo wa kunena ndimi tafauti, chisha munjine uwezo wa kpwelewa ndimi tafauti. 11Gosi gaga ni kazi ya iye Roho mumwenga, kumupa karama chila mumwenga here ahenzavyo.12Kpwa kukukala vyo mwiri urivyo mumwenga na una vilungo vinji, na vyosi ni sehemu ya uwo mwiri, ndivyo virivyo na Masihi. 13Kpwa Roho mumwenga, hosini hebatizwa kukukala mwiri mumwenga, ukale Muyahudi ama Muyunani, ukale mutumwa ama huru, na hosi hwehendwa kunwa kula kpwa Roho mumwenga.14Kpwa uwo mwiri si chilungo chimwenga, ela vilungo vinji. 15Ichikala chigulu chindamba, "Kpwa kukukala mimi si mkono, be si sehemu ya mwiri," kaiuhenda usikale sehemu ya mwiri. 16Na pia sikiro richamba, "Kpwa kukukala mino si dzitso, si sehemu ya mwiri," bado kairihenda risikale sehemu ya mwiri. 17kalaho mwiri wosi undekukala ni dzitso, hisia za kusikira zingeombola nahi? kalaho mwiri wosi ni sikiro, hisia za kunusa zingeombolahi?18Ela Mulungu wetsagula chila chilungo, kukukala sehemu ya mwiri here arivyo henza. 19kalaho vilungo vyosi vindekukala chimwenga, wo mwiri undekalahi? 20Kpwa vivyo, mwiri ni mumwenga wenye vilungo vinji.21Dzitso kariweza kpwambira mukono, "Sina haja nawe." Wela chitswa kachiweza kpwabira chigulu, "Sina haja nawe." 22Ela vilungo vyonekanavyo kukukala dhaifu ndivyo muhimu, 23na vilungo huvyonavyo kukukala duni ndivyo huvipavyo heshima zaidi, na vilungo husivyo vyonyesa helamu hwavipa heshima ya dzulu. 24Sasa, vo huvapavo heshima bomu, kavai hitaji iyo heshima. Isihokala, Mulungu weumba uwo mwiri, kuvapa heshima bomu ao mvario ikosa.25Wehenda vivyo ili kusikale na migaviko kahi ya vilungo vya mwiri, ela vilungo vijukumike kpwa chinjine kpwa uhenzo. 26Sasa, mumwenga achipata tabu, anjine mvosi mvapata tabu hamwenga naye. Ama chilungo chimwenga chichi heshimika, anjine vosi vasherehekea hamwenga naye. 27Sasa mu mwiri wa Masihi na chila mumwenga wenu ni chilungo cha uwo mwiri.28Naye Mulungu atsagula kanisani Mitume a kpwanza, a hiri ni Manabii, ahahu ni Alimu, helafu mvahendao miujiza, helafu mvario na karama ya kuhoza, mvasaidiao anjine,mvahendao kazi ya utawela, na mvahumirao ndimi tafauti. 29Je, mvosi ni Mitume? Je, mvosi ni manabii? Je, mvosi ni alimu? Je mvosi mvahenda miujiza?30Je, mvosi mvana karama za kuhoza? Je mvosi mvanena kpwa ndimi? Je mvosi ni atafsiri a ndimi? 31Kpwa bidii tafutani karama zo bomu. Ela sasa nindamvonyesa njira mbidzo zaidi.

Chapter 13
1Hata nichikala na uwezo wa kunena kpwa luga za adamu na malaika. Ela kukala sina henzo, nakukala here napiga kululu za kengele ama toazi. 2Nikakukala na karama ya kutabiri na kpwelewa mambo gosi garigo sirini na ujuzi, na kpwamba nina imani yosi hata kutsamisha mirima. Ela kukala sina henzo, sichitu. 3Nikakukala nelavya chila chiricho changu kumvapa maskini, na niulavye pia mwiri wangu wochwe. Ela, kukala sina henzo sipata chitu.4Henzo ni kuvumirira na utu wema. Henzo si wivu wela kudzivuna. Uhenzo si chiburi 5wela kukosa lau. Si kudzihenzekeza kpwa kudzimanyirira mwenye vyosi hacheyo. Uhenzo kau chokozwa, wela kutela mai urigo henderwa. 6Kausherekea kahi ya dambi. ela, nikusherehekea kahi ya ujeri. 7Uhenzo wavumirira gosi, waamini gosi, watumainira gosi, na kuvumirira gosi.8Uhenzo kausira. kukala kuna unabii, mvandasira. kukala kuna ndimi, zindasira. kukala kuna ujuzi, undachira. 9Kpwa hwamanya sehemu tu na hwatabiri sehemu pia. 10Ela andiho kudza iye mukamilifu, chiricho cha sehemu chindasira.11Niriho kukala muhoho, nenena here muhoho, nefikiria here muhoho, neaza here muhoho. Niriho kukala mutu muzima, nichigaricha go ga chihoho. 12Kpwa sasa hwaona mambo here kpwenye chilolo, chisha sikure hundagona uso kpwa uso. Vivi naona fungu ela chisha nindaona chikamilifu dza vivyo tu nidzivyo manyikana chikamilifu. 13Ela gaga mambo mahahu ga msingi: imani, matumaini na uhenzo. Ela bomu kahi yao ni uhenzo.

Chapter 14
1Tafutani henzo na vipawa vya chiroho, hasa kukukala muweze kutabiri. 2Kpwa kukukala anenaye kpwa ndimi kanena kpwa atu ela kpwa Mulungu. Kpwa kukukala kakuna amwelewaye kpwaherewanena mabomu kahi za Roho. 3Ela iye atabiriye wanena na adamu na kumvajenga, kumvaenula, na kumvenjiza moyo. 4Anenaye kpwa ndimi wadzijenga mwenye, ela atabiriye wajenga kanisa.5Sasa naaza kukala nyosi mundekukala mwanena kpwa ndimi. Ela zaidi ya riro, naaza pia kukukala mwaweza kutabiri. Atabiriye ni mukulu kumuriko anenaye kpwa ndimi (Hanjine hakale hana mumwenga awezaye kutafusiri anenago kpwa kanisa ili mvaweze kumwelewa). 6Ela sasa ndugu, nichidza kpwenu nanena kpwa ndimi musozelewa, nindamva faidi noni? Siweza, hanjine nimvenenere kpwa ufunulo, ama hekima, ama utabiri, ama kumvafundisha.7Kpwa hali iyo,wakati vyombo vya kupigira ngoma zichirira-mfano chivoti ama gita- kukala kavindaomboza miriro tafauti, andiye manya wira wembwawo nani? 8Wakati tarumbeta richipigwa bila muriro maalumu, andiye manya kukukala ni wakati kudzi tayarisha kpwenda vihani nani? 9Be ni hali iyo mwenga na mwimwimwi munenao kpwa ndimi. Muchinena ndimi ziso eleweka kpwa anzenu, mvandamanyadze ganenwago wela kugaelewa? Mundakukala mwanena na peho.10Urimwengu udzodzalaa luga nyinji, ela kakuna hata mwenga iriyo kayeleweka. 11Ela kukala selewa mwenga kahi ya luga inenwayo, be nindakukala mujeni kpwa iye ainenaye, naye anenaye pia andakukala ni mujeni kpwangu.12Sasa ni dza mwimwi. Kpwa kukukala mwatamani sana kpwelewa mambo ga chiroho, be tafutani utafusiri kpwa kanisa ili mukale na faida kpwa kanisa. 13Kpwa vivyo anenaye kpwa ndimi pia na avoye aweze kutafusiria kanisa. 14Kpwa kukukala nichivoya kpwa ndimi, roho yangu nayo yavoya, ela akili yangu kaisaidia chitu.15Sasa mino nihendedze? Nindavoya na roho yangu, ela pia nindavoya na akili yangu. Nindaemba na roho yangu, na pia nindaemba na akili yangu. 16Hata vivyo, uchimubariki Mulungu kahi za roho, ariye kanda nawe andawezadze kpwamba "Amina" ulavyaho mumvera kpwa Mulungu wakati kamanya wambadze?17Kpwa kukukala chivyovyosi mwelavya mumvera kpwa Mulungu, ela sasa ariye hamwenga nawe kajengeka. 18Nashukuru Mulungu kpwamba ninawo uwezo wa kunena na ndimi tafauti zaidi yenu nyosi. 19Ela kanisani, ni baha ninene maneno matsano kpwa welewa wangu, kuriko maneno elfu kumi kpwa ndimi tafauti.20Ndugu, musikale here ahoho kahi ya fikira zenu. Isihokala, kuhusiana na maovu, kalani here ahoho. Ela kahi za fikira zenu, komalani. 21Kahi za sheria yeandikpwa, "Kpwa anadamu mvanenao kpwa ndimi, na kpwa milomo ya ajeni, nindanena namvo. Idzaho kamvanda nelewa,"22Kpwa vivyo be, ndimi ni ishara, si kpwa mvaaminio, ela mvasio amini. Ela unabii ni kpwa ishara, si kpwa mvasio amini, ela mvaaminio. 23Ichikala be, kanisa rosi rinda kusanyana na mvanene kpwa ndimi, na anjine na mvasio amini mvenjire, je, kamvandamba muna vilalu?24Ela kukala nyosi munda tabiri na asiye amini ama mujeni achenjira, anda hukumika na gosi andigo gasikira. 25Siri zosi za mwakpwe moyoni zindaikwpwa helamu. Kpwa ajili ya gago, andagwa chifudifudi amwabudu Mulungu. Andatangaza kukukala ni jeri Mulungu yuhamwenga namwi.26Chindotuira ni noni be ndugu? Muchikusanyana hamwenga, chila mumwenga wenu akale ana wira, fundisho, ufunulo, ndimi, ama tafsiri ya ndimi. Hendani rorosi rindiro jenga kanisa. 27Ichikala kuna yoyosi andiye nena kpwa ndimi, nakukale na atu eri ama ahahu wela si zaidi ya ahahu, na chila mumwenga kpwa kuhochezana, helafu kukale na mutafusiri wa gandigo nenwa. 28Ela kukala kakundakukala na yoyosi wa kutafusiri, be navanyamale kanisani. Chila mumwenga wao na anene hacheye na Mulungu.29Nakukale na manabii eri ama ahahu mvandio nena, anjine na mvanyamale mvasikize kuhusu ganenwago. 30Ela kuchikala na ufunulo kahi ya mvasegereo, be anenaye na anyamale.31Kpwa kukukala chila mumwenga wenu waweza akatabiri kpwa zamu ili chila mumwenga akale andaweza kudzifundisha na mvosi mva faidike. 32Kpwa kukukala roho za manabii zajibu manabii. 33Kpwa kukukala Mulungu si Mulungu wa kutatiza ela wa amani. Ii ni sheria kahi ya makanisa ga atakatifu a Mulungu.34Ana ache namvanyamale makanisani. Kpwa kukukala kamvadza ruhusiwa kunena. Badelaye, namva nyenyekee, here sheria nayo yambavyo. 35Ichikala kuna chitu mvatamanicho kudzifundisha, namvauze alume ao nyumbani. Kpwa kukukala ni aibu ache kunena makanisani. 36Kpwani neno ra Mulungu rela kpwenu? Je, muhachiyenu neno ra Mulungu ririo mvafikira?37Ichikala kuna yoyosi kahi yenu adzifikiriaye kukukala nabii ama chiroho, andakuela kukukala maneno gaga nimvandikirago ni amuri kula kpwa Mulungu. 38Ela kukala kakuna atambuaye gaga, be naye na asitambuliwe.39Kpwa vivyo be ndugu, tamanini sana unabii, wela musizuiliye yoyosi kunena kpwa ndimi. 40Ela, mambo gosi na gahendweto na kpwa mipangiliyo.

Chapter 15
1Sasa namala nimva manyise ndugu kukukala injili niihubiriyo, muriyo ihochera na muriyo yamini, 2na ariyo yemva okola, muchiigwirato, hanjine mukale mweyamini bule.3Kpwa kukukala nemvarehera mwimwimwi chimbere cho niricho hochera cha maana, kpwamba Masihi wefa kpwa ajili ya dambi zehu kulingana na maandiko, 4na kpwamba wezikpwa, naye achifufuka siku ya hahu kulingana na go maandiko.5Masihi wemvombolera Kefa, chisha baadaye osi kumi na airi; 6Baadaye achimvombolera atu zaidi ya ndugu magana matsano kpwa wakati mumwenga. Anji ao mvachere mva moyo ta rero, ela anjine mvehuricha. 7chisha achimombolera Jakobo, helafu mitume.8Mwisho, achinombolera mimi, here niriye vyalwa kabla siku zangu. 9Kpwa kukukala mimi ni wa mwisho kahi za mitume. Wela sisitahili kpwehewa Mtume kpwa vyo nirivyo tesa kanisa ra Mulungu.10Ela kpwa neema ya Mulungu, ni vivi nirivyo, na neema iyo iriyo ndani yangu kaikalire ya bule. Badelaye, nehenda kazi zaidi ya mvosi. Na si mimi ela ni iyo neema ya Mulungu iriyo hamwenga nami. 11Kpwa vivyo be, ikale ndimi ama mvamvo, hosini hwarihubiri neno namwimwi mwariamini.12Be sasa ichikala Masihi wahubiriwa kukukala wefufuka kula kpwa afu, ikaledze anjine enu mwambe kakuna ufufulo wa mvariofa? 13Ela kukala kakuna uwo ufufulo wa mvariofa, be hata Jesu kadzawahi kufufulwa; 14na kukala Masihi kadza fufulwa, be mahubiri gehu ni ga bule, na hata yo imani yenu pia ni ya bule.15Na pia, hundakukala hu mashahidi a ulongo a Mulungu, kpwa kukala hweshuhudia kukukala Mulungu wenu fufula Masihi kula kpwa afu. Ela kamufufulire, kukala kakuna uwo ufufulo. 16Na kpwamba kukala mvafao kamvafufulwa, be hata Masihi kadza fufulwa; 17na kukala Masihi kadza fufulwa, be imani yenu ni ya bule na muchere dambini.18Na mvo mvariofa kahi za Masihi nao mveangamika. 19Na ichikala kahi ya gaga maisha be hwamu kuluhira iye Masihi, be hosini huaku sikitikirwa.20Ela sasa Masihi wefufulwa kula kpwa afu here tunda ra kpwanza kahi ya mvariofa. 21Kpwa kukukala chifo chekudza kuchirira kpwa mwanadamu, kuchirira kpwa mwanadamu pia ufufulo ndiho uriho kudza.22Kpwa kukukala here kuchirira kpwa Adamu anadamu mvosi nikufa, hali iyo pia kuchirira Masihi mvosi mvahendwa kukukala moyo. 23Ela chila mutu kpwa mupangowe: Masihi, ariye ni tunda ra kpwanza, helafu anjine mvosi a Masihi mvandahendwa kukukala moyo andiho kudza.24chisha indakukala mwisho, andiho lavya ufalume kpwa Mulungu ariye ni Paba, andiho marikiza utawela wosi na mamulaka na nguvu. 25Kpwa kukukala ni lazima atawale hadi andiho fyoga mahaduie osi tsini ya nyayoze. 26Hadui wa mwisho kumarikizwa ni chifo.27Kpwa kukukala "chila chitu yuchifyoga," Ela ichimba "Chila chitu," ri wazi kpwamba kaitsanganyire iye mwenye. 28Chila chitu chichikala tsiniye, be iye mwenye anda tsukula jukumu na kumujibu iye aremupa mamulaka, iye Mulungu andakukala vyosi.29Ama, mvario batizwa na afu mvandahendadze? Ichikala mvafao kamvandafufulwa keheri, be mbona mvabatizwe kpwao? 30Mbona be hukale hatarini chila saa?31Nafa chila siku! Riri ni ra uhakika here kudzivuna kpwenu niriko nakom kahi za Jesu Masihi Bwana wehu. 32Be napatani kpwa matso ga chidamu, kukala nepigana na madzitu Efeso, ichikala mvafao kamvandakukala na ufufulo? " Nahuryeni na kunwa, kpwaheremacheroni hundafa."33Musikengwe: "Musena mui nikubananga tabia mbidzo." 34Ng'alwani ni matso! Ishini chitakatifu! Musitue kuhenda dambi kpwenda. Kpwa kukukala anjine enu kamuna ufahamu wa Mulungu. Nanena vivi kpwa aibu zenu.35Ela mumwenga andamba, "Mvafao mvafufulwadze, na mvandombola na miiri iriyodze?" 36Mujinga! Unyelacho kachindamera kukala kachindafa.37Unyelacho kachikala na umbo ra cho chindicho mera. Ni tembe tu. Yaweza ikakukala ngano ama tembe injine yoyosi. 38Ela Mulungu andaipa mwiri here andivyo amua, na kpwa chila aina ya mbeyu, mwiriwe tafauti. 39Na si miiri yosi isawa. Kuna mwiri mumwenga kpwa anadamu, na kpwa anyama munjine, na kpwa tsongo munjine, na hata kpwa samaki nao munjine.40Kuna miiri pia ya urimwenguni na kuna miiri ya chimulunguni. Ela, utukufu wa mwiri wa chimulunguni u tafauti na wa urimwenguni. 41Kuna utukufu wa dzua, na munjine wa mwezi, na wa nyenyezi. Kpwa kukukala nyenyezi mwenga i tafauti na injine kahi za utukufu.42Ndiho hata urivyo ufufulo wa mvariofa. Chinyalwacho ni cha kubanangika, ela chifufulwacho kachibanangika. 43Nikunyalwa hasiho na heshima; chikamera kpwa utukufu. Chanyalwa kpwa unyonge, chikamera kpwa nguvu. 44Chanyalwa mwiri wa kawaida; chamera kpwa mwiri wa chiroho. Ichikala kuna mwiri wa kawaida, be pia kuna mwiri wa chiroho.45Pia ichandikpwa, "Mutu wa kpwanza Adamu achikala roho iishiyo." Adamu wekukala chanzo cha uzima wa roho. 46Ela roho kaidzire kpwanza, ni mwiri ndo wetangulia, helafu roho.47Mutu wa kpwanza wekukala wa chidunia, areumbwa kpwa vumbi. Mutu wa hiri achila mulunguni. 48Naye dzahere iye mutu wa kpwanza arivyokala, ndivyo mvarivyo osi mvario ombola kpwa mavumbi, na vivyo ndivyo arivyo iye ariye ombola mulunguni na anjine mvosi mvario ni a mulunguni. 49Here hurivyo vyalwa kpwa umbo ra mutu wa kpwanza ariye ombola mavumbini, hundakukala na umbo riro ra iye ariye ombola mulunguni.50Sasa namvamba vivi ndugu, nyama na mulatso kamvinda rithi ufalume wa Mulungu. Wela kakuna chochosi chibanangikacho chindicho rithi chisicho banangika. 51Richani nimvambire utu: Kahundafa hosi, ela hosini hundagaluzwa.52Hundagaluzwa gafula tu, dzitso kupesa nayo tarumbeta indarira. Kpwa kukukala tarumbeta ichirira, afu mvandafufuka na miiri isiyofa keheri, na hosini hundagaluzwa. 53Kpwa kukukala miiri ii ifayo, ni lazima igaluzwe ikale isiyofa.54Ela miiri ii ibanangikayo ichigaluzwa kukukala isiyo banangika, na miiri ii ya kufa ichigaluzwa kukukala isiyofa, ndiho ura musemo wa kpwamba "Chifo chimizwa kpwa ushindi," undatimira. 55"Chifo, ushindiwo uhiko? Chifo, uhiko utsunguwo?"56Utsungu wa chifo ni dambi, na nguvu za dambi ni sheria. 57Ela mumvera mubomu kpwa Mulungu, ahupaye ushindi kuchirira kpwa Bwana wehu Jeshu Masihi!58Kpwa vivyo ndugu zangu ahenzwi, kalani makini na musiyugike. Siku zosi ishini muchimu humikira Mulungu, kpwa kukukala mwamanya kukukala kazi yenu kpwa Bwana si ya bule.

Chapter 16
1Sasa kuhusiana na makusanyo ga vipawa kpwa ajili ya atu a Mulungu: here nirivyo elakiza makanisa ga Agelatia, mwimwimwi namwimwi mundahenda vivyo. 2Siku ya kpwanza ya juma, chila mumwenga wenu aike fungu kanda kadiri ya apatavyo. Hendani vivyo ili kusikale na mitsango nindiho kudza.3Nindihofika, kpwa yoyosi mundemu tsagula, nindamvapa barua ya utambulisho kpwao na nimvahume na iyo zawadi yenu Jerusalemu. 4Ichikala indakukala muhimu nenende pia, nindenenda namvo.5Ela nindamvafikira nichidza tsupa na Makedoni. Kpwa kukukala nindatsupa na Makedoni. 6Hanjine nindakukala nanyi ama hata nikale nanyi musimu wosi wa mvula, ili muweze kunisaidia kahi ya safari zangu, kokosi nindekpwenda.7Kpwa kukukala simala nimvaone kpwa sasa nichikala ni malomalo. Natamani kukukala nanyi kpwa muda wa kutosha, ichikala Mulungu andanipa chibali. 8Ela nindakukala Efeso mpaka pentekote, 9kpwa kukukala muyango wa kuhenda kazi ufugulwa kpwa ajili yangu, na kuna apinzani anji.10Sasa Timotheo andihokudza, hakichishani yu hamwenga namwimwi bila woga, kpwa kukukala wahenda kazi ya Bwana, here nihendavyo mimi. 11Mutu asimu dharau. Musaidieni kahi ya mamboge kpwa amani, ili aweze kudza kpwangu. Kpwa kukukala namutazamia adze hamwenga na ndugu anjine. 12Kuhusiana na ndugu Apolo, nemuhimiza sana kumvatsemberera hamwenga na ndugu anjine. Ela yekukala si kuhenzakpwe kukukala adze wakati uu. Hata vivyo, wakati wahalali uchifika, iye andadza.13kalani makini, emani imara kahi za imani, dzikazeni chilume, kalani na nguvu. 14Gosi muhendago, gahendeni kpwa uhenzo.15Nyumba ya Sitefano mwaimanya, kpwamba mvekukala ndo matunda ga kpwanza Achia, na kpwamba mvedzitolea kumuhumikira atu atakatifu a Mulungu. Sasa, namvasihi ndugu zangu, 16mukale kahi ya kudzinyenyekeza kpwa atu dza mvamvo, na kpwa yoyosi ariye kahi ya kazi nasi.17Nafurahiya kudzakpwe Sitefano, Fotunata, na Achiaco. Mvadzidzaza pengo renu murio kamuho. 18Kpwa kukukala mvechangamusha roho yangu keheri na zenu pia. Kpwa vivyo bai, mvatambueni atu dza mvamvo kahi yenu.19Makanisa ga Asia gavelamusa. Akila na Priska mva elamusa kpwa dzina ra Bwana, hamwenga na kanisa ririro mwao nyumbani. 20Ndugu mvosi mvadzielamusa. Lamusanani kpwa busu takatifu.21Mimi, Paulo, namvandikira gaga kpwa mukono wangu mwenye. 22Ichikala kuna yoyosi asemuhenza Mulungu, na elaniwe. Bwana wangu, nzo! 23Neema ya Bwana Jesu ikale hamwenga namwi. 24Henzo rangu rikale hamwenga namwimwi nyosi kpwa dzina ra Jesu Masihi. Amina!

## 2 Corinthians

Chapter 1
1Paulo, mutume wa Jesu Masihi kpwa uhenzo wa Mulungu, na Timotheo ndugu yehu, kpwa kanisa ra Mulungu ririro Korintho, na kpwa atakatifu osi a Mulungu kahi ya sehemu yosi ya Akia. 2Neema naikale hamwenga namwi na amani ilaayo kpwa Mulungu Paba yehu na Bwana wehu Jesu Masihi.3Mulungu ariye ndiye Paba wa Bwana wehu Jesu Masihi na alikpwe. Ndiye Paba wa neema zosi na Mulungu wa faraja zosi. 4Mulungu wahu fariji hosi kahi za mateso, ili huweze kuafariji mvosi mvario kahi za mateso. Hwamva fariji anzehu kpwa faraja iyo mwenga Mulungu ariyo ihumira kuhufariji sisi.5Ili kpwamba here vyo mateso ga Masihi garivyo kala manji kpwa ajili yehu, vivyo ndivyo faraja yehu irivyo nyinji kuchirira kpwa Jesu Masihi. 6Ela kala hwateswa, ni kpwa ajili ya kufarijiwa na wokofu kpwenu; na kala hwafarijiwa, ni kpwa ajili ya kufarijiwa kpwenu. Kufarijiwa kpwenu kpwahenda kazi tototo kahi za uvumirivu wenu wa mateso ambago nasi pia hwagachirira . 7kuluhira rehu kumvahusu mwimwi karitingisika, kpwa kukala hwamanya muchiriravyo mateso namwi, vivyo vivyo mwafarijika hamwenga nasi.8Kpwa maana kahwenzi kukala mukale kamugamanya, ndugu, kuhusu mateso hurigo pata Asia. Hwebagazwa misigo zaidi ya uwezo wehu, hata huchikala kahuna tamaa na maisha. 9Jeri, hwekala hudzihukumiwa chifo. Ela, yekala ni kpwa kuhuhenda husidzamini enye, bali humwamini Mulungu, afufulaye mvafao. 10Wehutenga na hali zosi komu, na bado andahutenga navyo bado. Kpwakpwe, hudziika kuluhira kukala andahu kombola.11Andagahenda gago hali muchi husaidia kpwa mavoyo. Kisha anji mvandelavya mumvera kpwa niaba yehu kpwa ajili ya hisani huriyo ipewa kuchirira mavoyo ga anji.12Madzivuno gehu ni gaga: Rohoni mwehu hwakiri kukala hudzidziika chiheshima na chi ujeri wa Mulungu, bila kukuluhira hekima ya chimwiri bali kpwa neema ya Mulungu. 13Hwamvaandikira murigo mwaweza kugasoma na kugelewa, na nakuluhira kukala mwagaelewa gosi chikamilifu 14here murivyo hwelewa kpwa sehemu, kukala mwaweza mukadzivunira dzulu yehu siku iyo ya Bwana Jesu, here sisi hundivyo dzivunira dzulu yenu.15Kpwa kukala nekala na nguvu kuhusu riri, ndiho nekala namala nidze kpwenu kpwanza, ili muweze kuhochera hisani ya hiri. 16Nekala nipanga kumvatsemberera nindiho kala nenda Makedoni. Kisha nichimala kumva tsemberera keheri wakati nindiho laa Makedoni, kisha munifishe nindiho kala nenda Uyahudi.17Niriho kala na mawazo gago, je, negairi? Je, napanga mambo chimwiri ili nambe "Ndevyo" na "Sevyo" kpwa wakati mumwenga? 18Ela kpwa Mulungu arivyo mwaminifu, neno rehu kpwenu si "Ndevyo" wela "Sevyo"19Kpwa kukala Mwana wa Mulungu, Jesu Masihi, ambaye Silivano, Timotheo hamwenga na mimi, huriye mvahubiria, siye "Ndevyo" na "Sevyo," bali siku zosi ndiye "Ndevyo." 20Kpwa kukala ahadi zosi za Mulungu ni "Ndevyo" ndaniye. Kpwa vivyo bai, kuchirira kpwakpwe, hwaamba "Amina" kpwa utukufu wa Mulungu.21Sasa, ni Mulungu ahulunzanaye mwimwi na sisi kahi za Jesu Masihi, na achihu hasa, 22weika chitambulishoche kpwehu na achihupa Roho kahi za mioyo yehu here uhakika wa go gandigo kudza23Ela namweha Mulungu here shahidi kpwa roho rangu kpwamba sababu ya mimi kukosa kudza Korintho yekala ni kpwa ajili ya kumvoyeza. 24Ii si kpwa kukala hwamala hukale mabwana kahi ya imani zenu. Bali, ni kpwa kukala hosini hu ahenzi kazi hamwenga namwi kpwa furaha yenu, here mwemavyo imara kahi ya imani yenu.

Chapter 2
1Ndiho nichiamua mimi mwenye kpwa upande wangu kukala sindauya kpwenu keheri na huzuni. 2Ichikala nemva sababishira huzuni, nani andiye nihenda mino kukala na raha isihokala iye niriye muhenda akale na huzuni?3Neandika here nirivyo andika ili nindiho kudza kpwenu, nisi tsukizwe ni mvamvo ambamvo mvandenihenda nikale na raha. Nina imani kahi yenu kukala furaha niriyo nayo ni sawa na yo muriyo nayo. 4Kpwa kukala nemvandikira niriho kala kahi za mateso manji, na chiriro mwangu moyoni, na matsozi manji. Simvandikirire ili nimvahende kukala na huzuni. Badelaye, nemala mumanye uziho wa henzo niriro naro kpwenu.5Ichikala kuna yoyosi adziye sababisha huzuni, yusababisha huzuni si kpwangu tu, bali kpwa chipimo chicho- asimva tsosye- nyinyi nyosi. 6Adhabu ii ya mutu iye kula kpwa anji yatosha. 7Kpwa sasa, badela ya kumuadhibu, sameheni na mumuliwaze. Hendani vivi ili asizidirwe ni huzuni nyinji.8Kpwa vivyo namvasihi mumonyese henzo renu kpwakpwe. 9Ii ndiyo sababu nemvandikira, ili niweze kumvaika kpwa majezo nimanye kala mwatua malakizo.10Muchisameheana, nami ndamva samehe. Nidzicho samehe-kala nisamehe chochosi-chisamehewa kpwa ajili yenu mbere za Masihi. 11Ii ni kpwa kukala shetani asihu kenge. Kpwa maana kahu puuza ujanjawe.12Nefugulirwa muyango ni Bwana niriho kudza mudzi wa Tiroa kuhubiri injili ya Masihi kuko. 13Sikalire na amani moyoni, kpwa kukala simupatire ndugu yangu Tito kuko. Kpwa vivyo nichimvaricha nichenda Makedoni.14Ela mumvera wende kpwa Mulungu, ambaye kahi za Masihi wahulongoza kpwa furaha. Kuchirira kpwehu, wadhihirisha luchi lwa maarifa ga kumumanya chila hatu. 15Kpwa kukala kpwakpwe hu manukato ga Masihi, kahi za mvario okoka na kahi ya mvangamikao.16Kpwa atu mvangamikao, ni harufu ya vifo kpwa vifo. Kpwa mvaokolwao, ni harufu ya uzima kpwa uzima. Asitahiliye gano nani? 17Kpwa kukala kahuhere anjine anji mvarikuzaro neno ra Mulungu kpwa faida. Bali, kpwa nia mbidzo, hwahubiri kahi za Masihi, here hurivyo humwa kula kpwa Mulungu, mbere za uso wa Mulungu.

Chapter 3
1Je hukpwatya kudzi enula enye keheri? Kahuhitaji barua za wasifu kpwenu wela kula kpwehu, here atu anjine, ni jeri? 2Nyinyi enye mu barua za wasifu kpwehu, iriyo andikpwa mwehu mioyoni, imanyikanayo na kusomwa ni chila mutu. 3Mwaonyesa kukala mwimwi mu barua kula kpwa Masihi, sababu ya ii huduma yehu. Kayandikirwe kpwa wino bali kpwa Roho wa Mulungu aishiye. Kayandikirwe kahi ya dziwe, bali kpwenye dziwe ra mioyo ya adamu.4Na ii ndiyo nguvu huriyo nayo kuchirira Masihi mbere ya MUlungu. 5Sisi enye kahustahili kpwamba kuna chochosi chiricho laa kpwehu. Isihokala, nguvu zehu zila kpwa Mulungu. 6Ni Mulungu ariye hu wezesha kukala atumishie kpwa makubaliano masha. Uu ni mukataba usio kala wa barua bali wa Roho. Kpwa kukala barua yolaga, ela Roho welavya uzima.7Sasa, huduma ya chifo- ambayo i kahi za barua zirizo dzulu ya mawe- yekudza utukufu uwo ambao ana a Israeli mvekala kamvaweza kumulola Musa uso kpwa uso. Ii ni kpwa kukala utukufu wekala u usoni mwakpwe, utukufu ambao ni kufifia. 8Je, huduma ya Roho indakala na utukufu wadze zaidi?9Kpwa kukala ichikala huduma ya kuhukumu yekala na utukufu, be huduma ya utakatifuina utukufu munji! 10Kpwa kukala jeri, chicho chiricho hendwa chitakatifu si chitakatifu keheri kpwa upande uwo, kpwa uwo utukufu uuzidio. 11Kpwa maana kala cho chiricho kala chatsupa chekala na utukufu, be chino chiricho na uzima wa kare na kare kachindakala china utukufu wa kutsupa!12Be kpwa kukala huna kuluhira riro, huna ujasiri. 13Kahu here Musa, ariye dzifunga pazia kufitsa usowe ili ana a Israeli mvaweze ku ulola utukufu ambao wekala wachira.14Ela akili zao zekala zihendwa komu. Kpwa kukala hata rero ii, mvachisoma malagano ga kare, pazia iyo bado ichereko. Kaidzawahi kuuswa, kpwa sababu ni kahi za Jesu Masihi tu ndo yaweza ikauswa. 15Ela hata rero ii, Musa achisomwa hohosi, pazia yamvaziza mioyo yao. 16Ela mutu achimu galukira Mulungu, pazia iyo nikuuswa.17Sasa, Bwana ndiye Roho. Na henye Roho wa Bwana, uhuru nawo uhaho. 18Sasa sisi hosi, huchikala na nyuso zisizo zizwa pazia, hwawona utukufu wa Bwana. Hwagaluzwa kpwa utukufu uwo mumwenga kula ngazi mwenga hadi injine, here tu ahenzavyo Bwana, ariye ni Roho.

Chapter 4
1Kpwa vivyo, kpwa kukala huna ii huduma, na here ambavyo hwehochera neema, kahu vunzika mioyo. 2Badelaye, hudzikahela siri na njira za aibu. Kahwenenda kpwa njira za chijanja, na kahu rigwira lailai neno ra Mulungu, bali kpwa kunena ujeri, hwadziika lwazu sisi enye kahi za fikira za chila mutu mbere za Mulungu.3Ela kala injili yehu hudzi ifitsa, be ifitswa kpwa mvamvo mva angamikao. 4Kpwa hali yao, mulungu wa urimwengu uu adzimvafumba akili zao zisizo amini. Ndio sababu, kamvaweza kuwona mwangaza wa injili ya utukufu wa Masihi, ariye ndiye uso wa Mulungu.5Kpwa kukala kahudzi hubiri enye, bali Jesu Masihi here Bwana, na sisi enye here atumishi enu kpwa ajili ya Jesu. 6Kpwa kukala ni Mulungu ariye amba, "Mwangaza undang'ela kula chizani." Adzihulangazira mioyoni mwehu, ili nasi hulangaze mwangaza wa maarifa ga utukufu wa Mulungu matsoni mwa Jesu Masihi.7Ela huna chitu chichi cha thamani ndani ya chungu cha udongo, ili ikale wazi kukala nguvu nyinji ni za Mulungu wela si sisi. 8Hudzigandamizwa kpwa chila njira, ela kahudza shindwa. Hudzi tatanishwa lakini kahudza kata tamaa,. 9Hwateswa lakini kahudza richwa; hupigwa lakini kahudzafa; 10kosi hwendako hutsukula mirini mwehu chifo cha Jesu, ili maisha ga Jesu gaweze kudhihirika mirini mwehu.11Kpwa kukala sisi hurio hai siku zosi hulaviwa kolagwa kpwa ajili ya Jesu, ili maisha ga Jesu gaweze kudhihirika kahi ya miiri yehu, 12Kpwa vivyo chifo chi kazini kahi zehu, ela uzima u kazini mwenu.13Ela huna roho mwenga ya imani kulingana na maandiko kpwamba; "Neamini ndiho nichinena." Sisi nasi, hwa amini, ndiho huweze kunena. 14kpwa kukala hwamanya kukala iye ariye mufufula Bwana Jesu ndiye iye andiye hufufula sisi hamwenga na Jesu na ahuhirike hamwenga nanyi mbereze. 15Kpwa kukala chila chitu ni kpwa ajili yenu, ili neema ifikirayo anji isababishe mioyo ya mumvera ili konjezazeka kpwa utukufu wa Mulungu.16Kpwa vivyo kahu vunzika mioyo. Idzaho kpwa monekano wa miiri yehu hwasira, ndani yehu hwapewa uzima chila kuchicha. 17Kpwa dhiki yehu tite na ya kpwa muda, yahu tayarisha kpwa utukufu wa uzima wa kare na kare uzidiwo matatizo gaga. 18Kpwa kukala kahulola mambo gasigo onekana, bali kpwa mambo gasigo onekana. Mambo hugonago ni ga muda tu, ela go husigo gaona ni ga kare na kare.

Chapter 5
1Hwamanya kukala ichivunzwa nyumba yehu ya dunia, hunaro jengo kula kpwa Mulungu, nyumba isiyojengwa kpwa mikono, ila ni ya milele kuko Mulunguni. 2kpwa kukala kahi za hema riri, hwaugula, huchitamani kuvikpwa kpwa kalo rehu ra Mulunguni. 3Hwatamani kpwa ajili ya riri, kpwa sababu kpwa kuivela kahundaonekana kukala hu huhu.4kpwa uhakika wakati uu ndani ya hema riri, hwalumwa huchiremerwa kahwenzi kuvulwa. Badelaye, hwahenza kuvishwa, ili kpwamba chira chirichofa chiweze kumezwa na uzima. 5Yuyatu ariyehutayarisha sisi kpwa chitu chichi ni Mulungu, ambaye wehupa sisi Roho here ahadi ya chiratu chindichokudza.6kpwa riro mukale na ujasiri siku zosi mukale matso kpwamba wakatiuu nyumbani kahi za mwiri uu kure na Bwana. 7kpwa kukala hwatsembera kpwa imani sio kpwa kuona kpwa vivyo huna ujasiri. 8Ni vidzo hukale kurechi mwiri na chi nyumbani ili hukale hamwenga na bwana.9kpwa vivyo waihenda rikale lengo rehu, kala hu nyumbani au kure, humufurahishe iye. 10kpwa kukala ni lazima hosi huonekane mbere ya chihi cha hukumu cha Masihi, ili kpwamba chila mumwenga aweze kuhochera chira chistahilicho kpwa mambo garigohendeka kahi za mwiri, ichikala ni kpwa udzo au kpwa ui.11kpwa riro, kpwa kuumanya woga wa bwana, hwamvavuha atu. here hurivyo, yaonekana lwazu na Mulungu. Nakuluhira kukala yaeleweka pia kahi ya lengo renu. 12Kahujeza kuavuhira mwimwi keheri kuhuona siswi here ajeri. Badelaye, hwaapa mwimwi chausa cha kudzivuna kpwa ajili yehu, ili kpwamba muweze kukala na jibu kpwa aratu mvadzivunao chimwiri ela sichiratu chiricho ndani ya myoyo yao.13Maana ichikala hudzirukpwa na akili ni kpwa sababu ya Mulungu. Na huchikala kahi za akili zehu kamili, ni kpwa sababu yehu. 14Maana, uhenzi wa Masihi wahulazimisha, kpwa sababu huna uhakika na riri kala mutu mumwenga wefa kpwa ajili ya osi, na kpwa riro osi mvefa. 15Na Masihi weafa kpwa ajili ya osi, ili kpwamba araatu aishio mvasiishi keheri kpwa ajili yao enye. Badelaye, shuruti mvaishi kpwa ajiliye iye ambaye wefa na achifufulwa.16kpwa sababu ii, kuanzira sasa na kpwenderera kahundamuhukumu mutu kulingana na viwango vya chimwanadamu, ingawaje haho kpwanza hwemulola Masihi kahi za hali ii. Ela sasa kahumuhukumu yeyosi kpwa namna ii keheri. 17kpwa vivyo, ichikala mutu yeyosi yundani ya Masihi, iye ni chiumbe chisha. Mambo ga kare gachira. Lola, gadzikala Masha.18Vitu vyosi vivi vilaa kpwa Mulungu. Wehupatanisha siswi kpwakpwe mwenye kuchirira Masihi, na adzihupa kazi ya Upatanisho. 19Riro ni kugomba, kula na Masihi, Mulungu waupatanisha urimwengu kpwakpwe mwenye, sio kutela makosa gao dzulu yao. Wawika kpwehu ujumbe wa upatanisho.20kpwa vivyo hwatsagulwa here awakilishi a Masihi, here kpwamba Mulungu wekala wahenda rufaaye kuchirira siswi. Hwaavoya mwimwi kpwa ajili ya Masihi. "Mpatanishwe na Mulungu!" 21Wemuhenda Masihi kukala sadaka kpwa ajili ya dambi. Wehenda vivi ili huweze kuhendeka hachi ya Mulungu kahi ya iye.

Chapter 6
1Na kpwa riro, kuhenda kazi hamwenga, hwamvavoya mwimwi musihochere neema ya Mulungu bule. 2kpwa maana wagomba, "Wakati uriokubalika nekalika makini kpwenu, na siku ya wokofu nemvasaidia." lolani, wakati uriokubalika ndio sasa. 3Kahuweza kukala chikpwazo mbere ya mutu yeyosi, kpwa kukala kahwenzi huduma yehu imanyikane na sifa mbii.4Baadela ye kpwa chila njira hwadzivuna enye kala atumishi a Mulungu kahi za unji wa uvumirivu, kahi za mateso, kahi za dhiki na kahi za ugumu wa maisha, 5Kahi za kupigwa, vifungo, ghasia, kahi za kazi ngumu, kahi za kukosa usingizi usiku kahi za nzela, 6Kahi za usafi, maarifa, uvumirivu, udzo, kahi za roho mtakatifu, kahi za uhenzo halisi, 7kahi za neno ra jeri, kahi za nguvu za Mulungu. huna silaha za hachi kpwa ajili ya mkono wa kurya na wa kumotso.8Hwahenda kazi kahi za utukufu na waibu, kahi za kashifa na sifa, here hualongo na bado huajeri. 9Hwahenda kazi here kpwamba kahumanyikana na hwamanyikanato sana. Hwahenda kazi here mvafaao na lolani! - bado hwaishi, here kpwamba hwaenjizwa adabu kpwa mahendo gehu, ela kahudzafaa 10Hwahenda kazi here enye masikitiko, ela chila wakati huna raha, here achia, ela hwaatajirisha anji, here kpwamba kahuna chitu ela hwamiliki vitu vyosi.11Hudzizungumza ujeri wosi kpwenu, Akorintho, na mioyo yenu idzifuguka muno. 12Kahudzaazulia, bali mwazuliwa na mioyo yenu enye. 13Bai, ili murihe chasi cha vira murivyopewa (nagomba namwi here ahoho), namwi pia mufugulwe mioyo yenu.14Msifungwe nira hamwenga na asioamini kpwa kukala kuna mungano wani kahi ya hachi na uasi? Na kuna ushirika wani kahi ya mwanga na chiza? 15Ni makubaliano gani Masihi waweza kukala nago na Beliali? (Beliari maanaye ni ufisadi) Au ye aaminiye ana sehemu yani hamwenga na asiyeamini? 16Na kuna makubaliano gani garigoko kahi ya hekalu ra Mulungu na sanamu? kpwa kukala siswi huhekalu ra Mulungu ariye moyo, here ambavyo Mulungu wegomba. " Nindasagela kahi kahi yao na kutsembera kahi kahi yao. Nindakala Mulungu wao, nao mvandakala atu angu."17kpwa riro, " Ukaani kahi yao, na mkadzitenge nao," Bwana wenena. " Msigute chitu chochosi chichafu, nami nindzaakaribisha. 18Nindakala Paba kpwenu, namwi mundakala anangu achilume na achiche." wanena Bwana Mwenyezi Mulungu.

Chapter 7
1Ahenzwi, kpwa kukala huna ahadi zizi bai, nahudzi tsuleni kula kpwa uchafu wa miiri yehu na roho zehu. Nahudineni na utakatifu na kumogoha Mulungu.2Huhochereni kpwa roho safi, kahudza mukosera mutu wela kumupotosha yoyosi ama kumudhulumu yoyosi. 3Si kpwa kumva hukumu ndo nanena gaga. Kpwa kukala nidzimvambira kare mu mioyoni mwehu, chasi kpwamba huchifa hufeni hosini na kala ni kuishi huishi hosini. 4Nina nguvu nanyi sana, na nadzivunira sana kumvahusu. Nitele faraja. Nasikira furaha bomu hata kahi ya mateso hugapatago.5Huriho kudza Makedoni, miiri yehu kahupatire kuyoyeza. Badelaye, hweyugika kpwa chila njira kpwa kukala hwepata upinzani na kogoha mioyoni mwehu. 6Ela Mulungu, mufariji wao mvakosao amani, achihu fariji kpwa kumureha Tito. 7Na kaikalire tu kpwa kudzakpwe lakini pia kpwa faraja Tito ariyo ipata kula kpwenu. Wehwambira kuhusu jinsi murivyo gwirana kpwa uhenzo, huzuni kpwenu, na murivyo kala muchinaza. Kpwa vivyo nami nichihamirwa zaidi.8Idzaho barua yangu yemvahenda muhuzunike, sidzuta. Ela nedzuta niriho ona barua yangu imvahenda muhuzunike, idzaho kpwa muda mufuhi. 9Sasa nafurahi, si kpwa kukala mwehuzunika, bali ni kpwa kukala kuhuzunika kpwenu kpwemva sengeza kahi ya toba. Mwechirira huzuni ya chimulungu, kpwa vivyo kamupatire hasara kpwa sababu yehu. 10Maana huzuni ya chimulungu nikureha toba na kutimiza wokofu bila kudzuta. Huzuni ya chirimwengu, idzaho, nikureha chifo.11Lolani sasa huzuni ya chimulungu irivyo mvahendera. Bidii muriyo nayo, woga wenu, kutamani kpwenu, shauku yenu na kutamani kuona haki yahendeka! Kpwa chla chitu, mudzi thibitisha kukala kamuna hatia kahi ya riri jambo. 12Idzaho nemvandikira, simvandikirire kpwa niaba ya muhenda makosa, wela kpwa ariye koserwa, lakini muweze kumanya nyinyi enye jinsi muhuhenzavyo mbere ya Mulungu.13Ni kpwa gago ndiho nasi hwapata uhimizo. Na zaidi ya faraja yehu, nasi huchi hamirwa zaidi kpwa furaha ariyo kala nayo Tito, maana moyowe weburudika kpwa ajili yenu. 14Kpwa kukala nindedzivuna kpwa ajili yenu kpwakpwe, kisha sinde aibika. Badelaye, vyo ambavyo go hurigo ganena gekala ga jeri, na kudzivuna kpwehu kpwa Tito, yethibitika kukala kpwa ujeri.15Uhenzowe kpwenu ni mubomu kpwa kukala wakumbuka utiifu wenu nyosi, jinsi murivyo mukaribisha na woga na kutetemeka. 16Nahamirwa kpwa kukala nina imani bomu kpwenu.

Chapter 8
1Hwamala mumanye, ndugu, kuhusu iyo neema ya Mulungu ambayo yepewa makanisa garigo Makedoni. 2Wakati wa majezo ga mateso, unji wao wa furaha na umasikini wa kutsupa wevyela roho za kusaidiana.3Kpwa maana namvashuhudia kukala ao mvelavya vinji kulingana na uwezo wao, na hata zaidi, na mvelavya bila kulazimishwa 4mvehuvoya kpwa roho za kuhenza sana nafasi iyo mvariyo ipata ya kushiriki hamwenga kazi ya Mulungu kpwa atue atakatifu. 5Riri karihendekere here hurivyo kuluhira, ela kpwanza mvedzi lavya kpwa Bwana kisha baadaye kpwehu kpwa uwezo wa Mulungu.6Kpwa vivyo huchimusihi Tito, ambaye kare wekala yudzanza kaziye, amva kamilishire hendo riri ra neema. 7Ela kpwa mwino murivyo mutsupa kpwa chila chitu- kpwa imani, kpwa maneno, kpwa maarifa, kpwa bidii na kahi ya henzo renu kpwehu. Vivyo, hakikishani kukala mwafaulu kahi ya hendo riri ra neema.8Nagomba vivi si kpwa kukala ni amuri bali kumvajeza henzo renu kala ni ra jeri, kpwa kumva linganisha na mvatamanivyo anzenu. 9Kpwa kukala mwamanya neema ya Bwana wehu Jesu Masihi. Idzaho wekala tajiri, kpwa niaba yenu achikala masikini, ili kuchirira umasikiniwe muweze kukala matajiri.10Kpwa jambo riri, nindamvapa maadho gandigo musaidia. Mwaka mumwenga udzio tsupa, mweaza sana kuhenda chitu na muchichanza. 11Sasa, chimarikizeni. Dza vivyo murivyo tamani na muchichanza wakati uwo, namva voya muchimarikize upesi iwezekanavyo. 12Kpwa maana kala muna hamu ya kuhenda jambo riri, be ni vidzo na yakubalika. Ni lazima jambo riro rihendwe kulingana na vyo mutu arivyo navyo, si chira ambacho mutu kana.13Kpwa maana ii siyo sababu ya kuoyeza anjine kuno mwino muchi teseka, bali kpwa usawa. 14Vinji murivyo navyo wakati uu undamvasaidia mahitaji gao. Ii pia ni kpwamba vinji varivyo navyo mvakale mvaweza kumva saidia kpwa mahitaji genu, ili kukale na usawa. 15Here irivyo andikpwa: "Ariye kala na vinji kabakire na chitu, naye ariye kala na chichache kakalire na bahati."16Ela mumvera kpwa Mulungu, ariye ika kahi za roho ya Tito uhenzo uwo wa kujali dza vivyo nirivyo mimi. 17Kpwa kukala kakubalire voyo rehu tu, bali pia wekala na tamanio bomu ra kuhenda iyo kazi. Wekudza kpwenu mwenye kuhenza.18Hwamuhuma na ndugu mumwenga alikpwaye ni makanisa gosi kpwa kaziye ya kuihubiri injili. 19Si gago tu, pia wetsagulwa ni makanisa kukala chandama chehu chila hundiho kpwenda kpwa hendo riro ra neema, ambaro rahuhumikira kpwa utukufu wa Bwana na sifa zehu mbidzo za kusaidia anjine.20Hwadzitenga na uwezekano wa kpwamba yoyosi waweza kulelamika kuhusu hendo riro ra ukarimu. 21Humakini kuhenda ririro ridzo, si mbere ya Bwana tu, bali pia kpwa atu.22Hwamuhuma ndugu munjine pia hamwenga namvo. Hudzimu jeza mara nyinji na hwemona kukala waweza kuhenda mambo manji. Vivi watamani sana kudza kpwa vyo amwaminivyo. 23Kpwa ajili ya Tito, iye ni musena kahi za kazi nihendazo kpwenu. Kpwa ndugu, mvamvo ni atumishi a makanisa. Ni utukufu kpwa Masihi. 24Kpa vivyo mvaonyeseni henzo renu, na mumvonyese makanisa sababu kpwa noni hwadzivuna kuhusu mwimwi.

Chapter 9
1Kuhusu utumishi kpwa atu atakatifu a Mulungu, si muhimu kpwangu kumvandikira. 2Namanya kuhusu matamanio ga kpwenu, ambago nikala nichidzivunia mbere za atu a Makedoni. Nemvambira kukala Akaya mvakala mvachidzi tayarisha kula mwaka dzana. Juhudi zenu zikala zichi mvenjiza more anji ao kuhenda kazi.3Sasa nimvahuma ao ndugu ili kudzivuna kpwehu kumvahusu mwimwi kusikale kpwa bule, na kpwamba mukale mundakala tayari, here nirivyo mvambira. 4Sevyo, atu a Makedoni mvandio kudza nami mvachimupata kamudza kala tayari, hundapatwa ni aibu- Sinena kumvahusu- maana namva amini. 5Ndiho nichaza kukala yekala muhimu nimvahimize ndugu mvaafikire na muhende mipango na mapema kpwa ajili ya zawadi muriyo ahidi. Ii ni kpwa kukala ikale tayari here baraka, wela si mtsango wa kulazimishwa.6Ujumbe ni kpwamba: Anyelaye mbeyu chache pia andavuna vitepe, naye anyelaye kpwa ajili ya kubarikiwa, andabarikiwa. 7Chila mumwenga na elavye kulingana na adzivyo dhamiria kahi za rohoni mwakpwe, si kpwa kudzivuha ama kulazimishwa, kpwa maana Mulungu wahenza mutu elavyaye kpwa furaha.8Na Mulungu waweza kusababisha neema kumwagika kuchira chipimo kpwako, ili, kpwa vyosi uvihitajivyo, ukavipata. Ii ni kpwa sababu ukale uchonjeza chila ridzo urihendaro. 9Ihere irivyo andikpwa: "Adzigavya utajiriwe na kumvapa masikini. Utakatifuwe waishi kare na kare."10Iye elavyaye mbeyu ye kpwa mukurima anyelaye na kumupa chakurya pia andamupa mara nyinji kpwa kunyela. Andaonjeza mavuno ga kpwako kpwa ajili ya utakatifu wa kpwako. 11Munda tajirishwa kpwa chila njira ili mukale na moyo wa kusaidia anjine. Ii indareha shukurani kpwa Mulungu kuchirira kpwehu.12Kpwa kutsukula huduma ii, kaindava timizira mahitaji ga atakatifu a Mulungu tu, bali indadzela ta kumwagika kahi ya manji ga kulavya muvyera kpwa Mulungu. 13Kpwa kujezwa kpwenu, na kuthibitshwa kpwa huduma ii, munda mutukuza Mulungu pia kpwa heshima ya kukiri kpwenu injili ya Masihi. Mundamutukuza Mulungu kpwa roho zenu za kumvasaidia na hata anjine. 14Mva atamani sana, na mva avoyera. Mvahenda gaga kpwa sababu ya neema iriyo izidi ya Mulungu dzulu yenu. 15Shukurani naikale kpwa Mulungu kpwa ajili ya zawadi ii isiyo elezeka!

Chapter 10
1Mimi, Paulo, namvasihi, kpwa unyenyekevu na uhurivu wa Masihi. Nikukala mupore nichikala hamwenga namwi, bali nina ujasiri nichikala kure namwi. 2Namvavoya kukala, nichikala hamwenga namwi, sinda hitaji kukala na ujasiri na nguvu na nindahitaji kukala na nguvu zizo wakati napinga mvo ambamvo nafikiria kukala mvahenda mambo chimwiri.3Kpwa kukala idzaho hwahenda mambo chimwiri, kahupigana chimwiri. 4Kpwa maana silaha huhumirazo kazi chimwiri. Bali, zina nguvu za kuvunza ngome. Zareha mashindano ga kupotosha kukala ga bule.5Hwavunza pia chila chiricho dzulu ambacho chamupinga Mulungu. Hwahela chila mawazo mateka gakale ga kumutua Masihi. 6Na hwadziika tayari kuadhibu chila tendo ra kutsa heshima, heshima zenu zindiho kamilika.7Lolani cho chiricho wazi mbere yenu. Ichikala kuna yoyosi ashawishikaye kukala ni wa Masihi, na adzikumbushe kukala vivyo arivyo iye wa Masihi, ba hata sisi ni vivyo. 8Kpwa kukala hata nichamua kudzigamba zaidi kuhusu uwezo wehu, ambao Bwana wehupa kumvajenga wela si kumva bananga, Sinda aibika.9Senzi yonekane here namvondosa kpwa barua zaungu. 10Kpwa kukala anjine ni kpwamba, "Barua za kpwakpwe zina ukali na nguvu, ela mwiriwe u dhaifu. Manenoge kaga sitahili kugasikiza."11Atu dza mvamvo namvamanye kukala vyo hurivyo kahi za maneno ga barua wakati hukure ndivyo hundivyo kala wakati hukuko. 12Kahuna ujasiri munji kpwa kudzikusanya ama kpwa kudzi linganisha na mvamvo mvadzi tukuzao. Ela mvachidzi pima enye mumwenga kpwa munjine na mvadzi linganishe enye kpwa enye, kamvana utambuzi.13Sino, hata vivyo, kahunda dzivuna kuchira mihaka. Badelaye, hundadzivuna kahi ya mihaka ambayo Mulungu wehwikira, mihaka ambayo yafika kure hata kpwenu. 14Kpwa kukala kahuzidisha mihaka iyo here kpwamba kahudza mvafikira. Hwekala a kpwanza kufika kure mpaka muriko kumvarehera injili ya Masihi.15Kahudza dzivuna kutsupa mihaka kuhusu kazi za anjine. Bali, kuluhira rehu ni kpwamba here imani yenu ikulavyo, kazi yehu kahi yenu inda panuka zaidi, 16ili huweze kuhubiri injili hata lalo zirizo mbere yenu, bila kudzivunira kazi iriyo yehendwa kare lalo zinjine.17"Ela iye andiye dzivuna, na adzivune kahi ya Bwana." 18Kpwa kukala si iye adzilikaye ambaye yukubalika, bali iye ariye yukubalika kpwa Bwana.

Chapter 11
1Natamani mwaweza kugwirana nami kahi za ujinga. Ela jeri mwagwirana nami! 2Kpwa kukala nina wivu namwi. Nina wivu wa chilungu kpwenu, hangu nimva ahidi ndoa kpwa Mulume mumwenga. Neahidi kumvaloza here mwanamwali kpwa Masihi.3Ela naogoha kpwamba, here nyoka arivyo mukenga Eva kpwa ulachuwe, mawazo genu gaweza gaka galuzwa chinyume na ujeri na kudzitolea kpwenu kpwa Masihi. 4Mufano, munjine akadza kumva hubiria Jesu munjine zaidi ya yuno huriye muhubiri. Ama je, mukahochera roho munjine zaidi ya yuno muriye muhochera. Ama je, mukahochera injili injine zaidi ya yo muriyo ihochera. Ela, mwapigana na hali zizi tototo sana.5Kpwa maana nafikiri kukala mimi si mtite kahi ya mvo mvadzehao mitume abomu. 6Ela hata kala sifundishirwe kunena, sihitaji mafunzo kpwa maarifa. Kpwa chila njira na kpwa mambo gosi, riri hudzirika lwazu kpwenu.7Je, nehenda dambi kpwa kudzi nyenyekeza ili mwino mwenulwe? Kpwa maana nehubiri injili bule kpwenu. 8Nemva hoka nafasi makanisa manjine mvario nipa misaada ili niweze kudza kumvahumikira mwimwi. 9Niriho kala namwi nekala muhitaji, ela si bagazire yoyosi musigo. Kpwa mahitaji gangu getimizwa ni ndugu mvario Makedoni. Kpwa hali zosi, nedzi zuiliya sana kukala musigo kpwenu, na nindenderera vivyo.10Here ujeri wa Masihi urivyo nami, kuku kudzivuna kpwangu kakunda nyamazishwa lalo ra Akia. 11Kpwa noni? Kpwa kukala simvenzi? Mulungu nde amanyaye.12Na chila nihendaro nindatua kurihenda, ili niweze kuusa iyo nafasi ya mvo mvario mvamala nafasi iyo mvaonekane here sisi kahi ya mambo mvadzi vuniago. 13Kpwa kukala atu dza mvamvo ni mitume a ulongo na ahenzi kazi alongo. Mvadzi tambulisha kukala mitume a Masihi.14Na ii si ajabu, maana hata shetani naye nikudzi tambulisha here malaika wa mulangaza. 15Si ajabu pia kpwa atumishie kudzi tambulisha here atumishi wa utakatifu. Majaliwa gao indakala vyo mahendo gao gastahilivyo.16Namvambira keheri: Mutu asifikirie kukala ni mujinga. Ela uchifikiria vivyo, be nihochera here mujinga ili niweze kudzivuna vichache. 17Go ninenago na madzivuno-sinena here vyo andivyo nena Bwana andekala ndiye-nanena here mutu mujinga. 18Kpwa kukala anji mvadzivuna kulingana na miiri yao, hata mimi nindadzivuna.19Kpwa kukala mwagwirana na ajinga tototo. Muelachu mwimwi! 20Maana mwagwirana na mutu kala wamvaika atumwa, achimva humira apate faida, achidzi tukuza, ama achimva dhulumu. 21kpwa aibu nindakiri kukala hwekala adhaifu sana kuhenda vivyo. Wakati kala kuna yoyosi ariye na ujasiri-nanena here mujinga-nami pia nindakala jasiri.22Je, mvo ni Aebrania? Hata mimi nami ni Muibrania. Je ni Aisraeli? Hata mimi ni Muisraeli. Je, ni lukolo lwa Ibrahimu? Hata mimi ni wa lukolo lwa Ibrahimu. 23Je, ni atumishi a Masihi? (Nanena here nina vitswa.) Mino ni zaidi: kahi ya kazi ngumu, kahi ya magereza, kahi ya kupigwa zaidi ya chipimo, hahi ya kupatana na hatari bomu zaidi.24Kula kpwa Ayahudi, nehochera mara tsano ya "mijeledi mirongo minne kasoro mumwenga." 25Mara tahu nepigwa na mijeledi. Mara mwenga nichipigwa mawe. Mara tahu nichi vunzikirwa ni mashua. Newahi kulela na kusinda nze ufuoni mwa bahari. 26Nidzikala nichi safiri, kudzi hatarisha kula kpwa miho, ahuni, atu angu mwenye, a mataifa, midzini, matsakani, baharini, hatarini pia kpwa ndugu a ulongo.27Nidzi humikira chikazi na bidii, kahi ya kukosa usinzizi usiku, kahi ya chihu na nzela, siku nyinji nichikala kahi za saumu, pehoni na nichikala bila mavazi. 28Kanda na manjine gosi, kuna musukumo kpwa uhenzo wangu kpwa makanisa gosi. 29Adzisikiraye munyonge nani nami nidzisikire munyonge? Je, ariye kpwazwa nani nami nisi tsukirwe?30kala ni lazima nidzivune, be nindadzi vuna kpwa go gaonyesago udhaifu wangu. 31Mulungu iye Paba wa Bwana wehu Jesu Masihi, iye mubarikiwa kare na kare, wamanya kukala sikenga!32Kuko Dameski, mutawela ariye kala tsini ya mufalume Areta wekala achiurinda mudzi wa Dameski kunigwira. 33Ela neteremushwa chikahanani kuchirira kpwa dirisha ra ukutani, nichimwepuka.

Chapter 12
1Ni lazima nidzivune, hata kala kaina faida. Ela ninda tsagula maono na ufunulo kula kpwa Bwana. 2Namumanya mutu ariye kahi ya Masihi ambaye miaka murongo mumwenga na nne ambaye-akale kahi za mwiri ama nze ya mwiri, simanya, Mulungu ndiye amanyaye-ela wenyakulwa mpaka mbingu hahu.3Nami namanya kukala mutu yuyu-akale ni kahi za mwiri, ama nze ya mwiri, mimi simanya amanyaye ni Mulungu- 4Wenyakulwa achenda paradiso na achisikira maneno gasigo eleweka ambago atu kamvaruhusiwa kuganena. 5Kpwa niaba ya mutu iye, nindadzivuna. Ela kpwa niaba yangu, sindadzivuna, isihokala kpwa mapungufu gangu.6kala ninda tsagula kudzivuna, sindakala mujinga, kpwa kukala nindakala nanena ujeri. Ela ninda dzitenga na madzivuno, ili mutu yoyosi andafikiria zaidi kunihusu here anonavyo kuriko go agasikirago kula kpwangu. 7Kunihenda nisidzivune tuguke mwenye, kpwa sababu ya ukulu wa ufunulo, nichenjizwa mwiya mwirini, muhumwa kula kpwa shetani wenenjiza ili kunitesa-ili nisiweze kudzitukuza.8Kpwa mara tahu, nemurira Mulungu kuuhusu mwiya uwo, ili anombozere. 9Ela achinamba, "Neema yangu yakutosha, maana nguvu zangu zakamilishwa kahi za unyonge." Kpwa vivyo baha nidzivune kuhusu udhaifu wangu, ili nguvu za Masihi zikale hamwenga nami. 10Kpwa vivyo bai, natosheka kahi za Masihi kpwa udhaifu wangu, kahi za matusi, kahi za tabu, kahi za mateso na hali zakutatiza. Kpwa maana nichikala mudhaifu, ndiho nina nguvu.11Nidzikala mujinga! Mwenihenda vivyo, maana mundekala mwanilika. Kpwa maana sikalire munyonge kpwa mvo mvadzehao mitume abomu, idzaho mimi si chitu. 12Dalili za ujeri za mutume mwezonyeswa lwazu, ishara na miujiza na maajabu. 13Kpwani mwekaladze atu mvasio kala muhimu kuriko makanisa manjine, isihokala mimi ndimi sikalire musigo kpwenu? Nisameheni kpwa kosa riri.14Lolani bai! Ni tayari nidze mara ya hahu kpwenu. Wela sindakala musigo kpwenu, kpwa kukala simala chiricho chenu. Namvamala mwimwi. Kpwa maana ana kamvahenzekana mvaikire kpwa azazi ao. Badelaye, azazi ndimvo nikpwikira ana ao. 15Ninda hamirwa kala nindahumira vyangu kpwa ajili ya roho zenu. Ichikala namvahenza sana, je nahenzekana nihenzwe vichache?16Ela here virivyo, sikalire musigo kpwenu. Ela kpwa kukala ni mulachu, ndimi niriye mvapata kpwa ulachu. 17Je nemvahumira chivyovyosi kpwa yoyosi niriye muhuma kpwenu? 18Nemusihi Tito adze kpwenu, na nichimuhuma iye ndugu munjine kpwenu hamwenga naye. Je, Tito wemvahumira vii? Je, kahutsemberere hamwenga kahi za roho? Je, kahutsemberere hamwenga nyago kpwa nyago?19Je, mwafikiria siku zosi hudzikala huchidzi hehera kpwenu? ni mbere za Mulungu hwamvaambira kahi za Masihi, na ni kpwa mwimwi ahenzwi mwenjizwe nguvu.20Kpwa kukala naogoha kukala nichidza sinda mvapata here nirivyo mvaricha. Naogoha kukala kamundani pata here muhenzavyo. Naogoha kukala nikpwenda kukakala na malumbano, wivu, hasira mbii, uhadui, ulongo, kusengenyana, kudharauliyana na fujo. 21Naogoha kukala nindiho uya, Mulungu wangu nikpwenda akanadhibu mbere yenu. Naogoha kukala nikpwenda nikatsukizwa ni anji enu ambamvo mvenjira dambini na kamvadza tubu kpwa uchafu na uzinifu na kutamani mvariko henda.

Chapter 13
1Ii ni mara ya hahu nindakala nadza kpwenu. "Chila dzambo lazima riikpwe lwazu mbere ya mashahidi airi ama ahahu." 2Nemvambira kare mvario enjira dambini haho mwanzo na hata anjine osi niriho kala kuko mara ya hiri, na namvambira keheri: Nichidza keheri, sindamva ngolangola.3Namvambira vivyo kpwa kukala mwatafuta ushahidi kala ni jeri Jesu wanena ndani yangu. Iye si munyonge kpwenu. Ni mwenye nguvu sana kpwenu. 4Kpwa kukala wesulubishwa kahi ya unyonge, ela yu moyo kpwa nguvu za Mulungu. Maana sisi nasi huanyonge kpwakpwe, ela hundaishi hamwenga naye kpwa nguvu za Mulungu kahi yenu.5Dzichunguzeni, mulole kala mu kahi za imani. Dzipimeni. Je, kamugatambua gano mwino enye, kukala Jesu Masihi yu ndani yenu?-labuda bai, hata vivyo mudzi ugbwa uwo mutihani. 6Nami naamini kukala munda tambua kukala kahudza ugbwa uwo mutihani.7Sasa be hwamuvoya iye Mulungu kukala musihende kosa rorosi. Sivoya riri ili honekane here hudzi utsupa uwo mutihani. Bali, navoya mukale mundahenda go garigo ga sawa, idzaho hwaweza hukonekana here hudziugbwa wo mutihani. 8Kpwa kukala kahuweza kuhenda rorosi chinyume na ujeri, bali kpwa uwo ujeri.9Kpwa kukala huna sherekeya wakati sisi huanyonge namwi muna nguvu. Hwamva voyera piye muhendwe akamilifu. 10Nagaandika gaga nichikala ni kure namwi ili wakati nichikala namwi isikale ni lazima nikale mukali kpwenu kahi za kuhumira mamulaka- ambago Bwana wenipa ili nimvajenge, bali sikumva vunza.11Mwisho, ndugu zangu, furahini! Hendani kazi ya uvivio, dzipeni moyo, fikiriyani jumula, na muishi kpwa amani. Naye Mulungu wa uhenzo na amani andakala hamwenga namwi. 12Lamusanani kpwa busu takatifu. Atakatifu osi a Mulungu mvaelamusa.13Neema ya Bwana wehu Jesu Masihi, na uhenzo wa Mulungu, na ushirika wa Roho Mtakatifu akale hamwenga namwi nyosi.

## Galatians

Chapter 1
1Paulo, mutume- na sio mutume wa adamu na wela si wa madalali, isiho kala ni kuchirira kpwa Jesu Masihi na Paba Mulungu , ariye mufufula kula kpwa afu- 2na ndugu osi nirio namvo kuku, kpwa makanisa ga Gelatia:3Neema na amani ilayo kpwa Mulungu ariye Paba yehu na Bwana wehu Jesu Masihi, 4ariye dzilavya mwenye kpwa ajili ya dambi zehu ili aweze kuhokola kula kpwa chivyazi chichi chii, kulingana na mahenzo ga Paba yehu Mulungu , 5Kpwapkpwe iye, utukufu wakare na kare. Amina.6Nashangaa vyo mudzivyo mugaluzira uso haraka iye ariye mveha kpwa neema ya Masihi. Nashangaa kukala mudzigalukira injili injine, 7sikukala kuna injili injine, isihokala kuna atu ambamvo mvamvayuga na mvamala kuigaluza iyo injili ya Masihi.8Ela si sisi hacheye, hata akadza malaika kula mulunguni kudza kuahubiria injili injine zaidi ya ii hui hubiriyo, na elaniwe. 9Here hurivyo mvaambira siku za nyuma, ndivyo humvambiravyo keheri, "kala kunaye mutu yoyosi amvahubiriaye injili injine zaidi ya iyo muriyo ihochera, na elaniwe." 10Kpwani natafuta hisani ya mwanadamu ama ya Mulungu? Natafuta kumva furahisha anadamu? kala bado nichere najeza kufurahisha anadamu, be mimi si mutumishi wa Masihi.11Kpwa kukala namala mumanye, ndugu, kukala injili niihubiriyo si injili ya mudamu. 12Si ihocherere kula kpwa mudamu yoyosi, ama kufundishwa. Hata bule, neipata kpwa ufunulo wa Jesu Masihi.13Mukala muchisikira kuhusu maisha gangu ga kare kahi za uyahudi, jinsi nirivyo kala nichitesa kanisa ra Mulungu kuchira chipimo na hata nejeza kurangamiza kamare. 14Nekula sana chiyahudi zaidi ya anji mvariokala rika rangu, kula kpwa atu angu mimi mwenye. Na vivyo ndivyo vyenihenda nichikala na madzivuno kpwa tamaduni za akare angu.15Ela Mulungu, ariye nitenganisha mimi mimi na tumbo ya mame, na ariye neha mimi kuchirira kpwa neema ya kpwakpwe, achitsamirwa 16kunifunulira mimi mwanawe, ili niweze kumuhubiri kahi ya mataifa, nami siuzire mwiri na nyama. 17Sendere Jerusalemu kumvauza mvo mvariokala mvakala mitume mbere yangu. Badalaye, nekpwenda Arebia chisha nichuya Dameski.18Ndiho baada ya miaka mihahu, nichenda Jerusalemu kumanyana na Kefa nami nichiishi naye kpwa miaka murongo kumi na mitsano. 19Ela simvaonere mitume anjine isihokala Jakobo, nduguye Jesu Masihi. 20Kahi ya gaga nimvandikirago, namva hakikishira mbere za Mulungu simvakenga.21Chisha nichenda sehemu za Shamu na Kilikia. 22Nekala bado sidzaonewa ta uso ni makanisa garigo uyahudi garigo kahi ya Masihi. 23Mvekala mvahenda kunisikira tu "Iye mutu ariye kala achihutesa vivi sasa naye waihubiri injili ya imani ariyo kala wajeza kuyangamiza." 24Kpwa vivyo mvachimutukuza Mulungu dzulu yangu.

Chapter 2
1Miaka mrongo mumwenga na nne ziriho sira, nichambuka dzulu Jerusalemu keheri na Barinaba, nichimuhela na Tito hamwenga nami. 2Neambuka keheri kuko kpwa kukala nekala nipata ufunulo nami nichenda mvahubiria injili iyo niahubiriayo Mataifa. Nemvanenera chisiri ao mvario onekana ahitaji, ili nihakikishe kpwamba nekala sihenda kazi ya bule.3Ela kahana yoyosi hata Tito ariye kala Muyunani ariye lazimishwa kuhinwa. 4Ndugu a ulongo mvekudza chisiri kunichunguza, kpwa uhuru huriopewa kahi ya Jesu Masihi. Mvetamani sana kuhwika atumwa, 5ela kahukubalire kpwa wakati uwo, ili ujeri wa injili ya Jesu ukale namwi.6Ela mvamvo mvario onekana a muhimu (Kainijalisha mvekala ni atu aina yani, Mulungu khabagua)-mvamvo naamba, mvario onekana kukala na umuhimu kamvanonjezerere chitu mimi. 7Badalaye, ao mveona kpwamba mimi neaminiwa na injili kpwa ajili ya mvasio hinwa, here vyo ambavyo Petero weaminiwa na injili iyo kpwa mvario hinwa. 8Kpwa kukala Mulungu ariye kala achihenda kazi kumuhumira Petero kpwa utume kpwa mvamvo mvario hinwa, ndiye iye ariye nihumira mimi kpwa Amataifa.9Yakobo ariho kudza, na Kefa na Johana, mvariokala na sifa za kukala ndimvo mvariokala nguzo, mvachiitambua neema ambayo yekala niipewa, mvachihupa hachi ya ushirika Barinaba nami. Mvachikubali kukala hwenende kpwa Amataifa namvo mvenende kpwa mvo mvario gwagwatsi. 10Mvehuuza tu kukala huakumbuke sana ahungukirwa (maskini), ambayo yekala ndio dzambo niriro ritamani sana kurihenda.11Ela Kefa ariho fika Antiokia, nemupunga lwazu usoni mwakpwe kpwa kukala wekala yukosera. 12Kabla anjine mvadze kula kpwa Yakobo, Kefa wekala achirya na Amataifa. Ela mvamvo atu mvariho fika, achiricha kurya namvo achidzitenga na Amataifa. Kpwa kukala wekala waogoha mvo mvario kala na masharti ga kuhinwa.13Ayahudi anjine namvo pia mvachidzenjiza kpwa unafiki uwo. Hata Barinaba piya achitua mukondo uwo. 14Ela niriho ona kukala tabia yao yekala kaitua ujeri wa injili, nichimwambira Kefa mbere yao, "Ichikala uwe Umuyahudi ela waishi here Amataifa, wawezadze kuelazimisha Amataifa mvaishi here Ayahudi?"15Sisi enye huayahudi a kuvyalwa ela kahu Amataifa enye dambi; 16ela hwamanya kukala kakuna ariye na hachi kpwa kuishi maisha ga chisheria isihokala kuchirira kpwa imani kahi za Jesu Masihi. Kpwa vivyo hosi huna imani kahi za Jesu Masihi ili hutalwe a hachi kahi za imani kpwa Jesu Masihi bali si kpwa kazi za sheria. Kpwa kukala kuchirira kazi za chisheria, kakuna mwiri undiwo talwa hachi.17Ela, kala wakati hwatafuta kutalwa hachi kahi za Masihi, sisi nasi hwepatikana kukala enye dambi, je Masihi wekala muhubiri wa dambi? Hata bule, sevyo! 18Kpwa kukala nichanza kujenga ko niriko vunza, naonyesa urimwengu kukala mimi nami nina kasoro. 19Kpwa kukala, kuchirira sheria nefa kpwa iyo sheria, ili niishi kpwa Mulungu. Nidzisulubishwa hamwenga na Masihi.20Si mimi keheri bai niishiye, bali ni Masihi aishiye ndani yangu. Maisha niishigo vivi kahi za mwiri uu naishi kpwa imani kahi za Mwana wa Mulungu, ariye nihenza na achilavya , maishage kpwa ajili yangu. 21Sindadzitenga na neema ya Mulungu, kpwa kukala kalaho utakatifu waweza kupatikana kuchirira sheria, be Masihi wefa bule!

Chapter 3
1Agelatia achinga! Ariyemvaloga nani? Jesu Masihi ariho hukumiwa na kusulubiwa mwevyona na matso genu enye. 2Nauza nimanye neno mwenga tu kpwenu: Je Roho muriye muhochera mwemupata kpwa sheria ama kpwa kusikiza neno ra imani? 3Kpwani muajinga dze? Mweanza chiroho, vino mwamala mukale akamilifu chimwiri?4Gano mateso murigo chirira ni ga bule-kala be yekala ni ga bule? 5Ye elavyaye Roho Mtakatifu na kuhenda miujiza kahi yenu je; wagahenda gosi go kpwa sheria ama kpwa kusikira neno ra imani?6Here Ibrahimu "Wemwamini Mulungu naye imaniye achituzwa here utakatifu," 7hali iyo mwenga, elewani kukala mvario na imani ni ana a Ibrahimu. 8Maandiko, kpwa kona mbere kukala Mulungu andamvapa hachi a Mataifa kpwa imani, achimuhubiria injili chimbere Ibrahimu achimwamba, "Kuchirira kpwako, mataifa ganda barikiwa." 9Kpwa vivyo, ao a imani mvabarikiwa hamwenga na Ibwahimu, mutu wa imani.10Mvosi mvakuluhirao kazi za sheria mvelaaniwa; na ichandikpwa, "elaaniwa mutu yoyosi ambaye kandatua na kugahenda gosi garigo andikpwa kahi za sheria." 11Sasa, ni lwazu kukala kakuna yoyosi atalwaye kukala na hachi mbere za Mulungu chisheria, kpwa kukala "Atakatifu mvandaishi kpwa imani." 12Ela sheria sio ya imani, isiho kala, "Iye ahendaye kazi za sheria naye andaishi kpwa kuzikuluhira zizo."13Masihi wehukombola kula kpwa laana ya sheria kpwa kutsukula laana iyo iye mwenye kpwa ajili yehu-kpwa kukala yeandikpwa, "elaaniwa iye agongomewaye dzulu ya muhi"- 14ili iyo baraka ya Ibrahimu iweze kumvafikira Amataifa kpwa Jesu Masihi, ili kpwa imani huweze kuhochera ahadi ya Roho.15Ndugu, navoya ninene kpwa luga ya chidamu. Makubaliano ga mikataba ya chibinadamu gachihendwa chisheria, kakuna awezaye kpwenda chinyume nago, kugaricha wela kugaonjezera. 16Sasa ahadi zeikpwa kpwa Ibrahimu na afuasi a kpwakpwe. Kayamba, "kpwa afuasi" yaani anji, bali kpwa mutu mumwenga tu, " na afuasi a kpwakpwe," ambaye ni Masihi.17Sasa nigombaro ni riri: Sheria, iriyokudza miaka baada ya miaka magana manne na mirongo mihahu, kaidza puuza makubaliano garigo chizwa ni Mulungu, ili kuzika ahadi. 18Kpwa kukala, ichikala urithi wekudza kahi za sheria, be kaidzire kpwa ahadi. Ela Mulungu, wemupa Ibrahimu bule kpwa yo ahadi.19Sasa chisingwa cha kuika sheria yekala ni noni? Yeikpwa kpwa sababu ya madambi mpaka mufuasi wa Ibrahimu andiho kudza ambaye ndiye chanzo cha ahadi iyo kuikpwa. Sheria yehaswa kuchirira malaika kuchirira mukono wa mugwizanishi. 20Sasa iye mugwizanishi yaweza ikakala zaidi ya mutu mumwenga. Ela Mulungu ni mumwenga.21Sasa je, sheria i chinyume na ahadi za Mulungu? Hata bule, sevyo! Kpwa kukala kalaho sheria yelaviwa ili kulavya uzima, be utakatifu undekala nao wekudza kuchirira sheria. 22Ela, maandiko gefungira chila chitu tsini ya dambi ili ahadi kpwa imani kahi ya Jesu Masihi ipewe mva aminio.23Sasa kabla imani idze, hwekala hufungwa kpwa sheria, huchikala atumwa mpaka huriho fugulirwa imani. 24Sasa bai sheria ichikala mwemerezi wehu mpaka Masihi ariho kudza, ili hutalwe a hachi kpwa imani. 25Ela sasa kpwa imani ikudza, kahu tsini ya mwemerezi keheri. 26Kpwa kukala nyosini mu ana a Mulungu kuchirira imani kahi za Jesu Masihi.27Kpwa kukala here kpwa unji wenu mwebatizwa kahi za Masihi, be mwedzivisha Masihi. 28Kakuna kahi yenu Muyahudi wela Muyunani, mutumwa wela ariye huru, kakuna muche wela mulume, kpwa kukala nyosi mudzikala chitu chimwenga kahi za Jesu Masihi. 29Ichikala be nyosi mu a Masihi, mu afuasi a Ibrahimu, na arithie kuligana na ahadi.

Chapter 4
1Nanena kukala maadamu murithi ni muhoho, kana tofauti na mutumwa, idzahokala ni mumiliki wa mali zosi. 2Badalaye, yutsini ya utunzaji na adhamini muhaka wakati urioikpwa ni pabaye.3Hata pia sisi, hurihokala ahoho, hegwirirwa kahi za utumwa wa kanuni za kpwanza za urimwengu. 4Ela wakati kamili urihofika, Mulungu wemuhuma mwanawe, muvyalwa wa mwanamuche,muvyarirwa tsini za sheria. 5Wehenda vivi ili kumvakombola aratu mvario kala tsini za sheria, ili kpwamba huhochere hali ya kukala here ana.6kpwa sababu mwimwi mu ana, Mulungu wemuhuma Roho wa mwanawe ndani za mioyo yehu, "Abba, baba." 7kpwa sababu ii uwe si mutumwa keheri ela u mwana. ichikala umwana, bai uwe pia ni murithi kuchirira kpwa Mulungu.8Hata kabila, wakati kamudza mumanya Mulungu, mwekala atumwa kpwa aratu ambao kpwa asili si Milungu kabisa. 9Ela sasa kpwamba mwamumanya Mulungu, au kpwamba mwamanyikana ni Mulungu, kpwanoni muuye keheri kpwenye kanuni za chinyonge dhaifu za kpwanza na zisizo za thamani? Je mwamala kukala atumwa keheri?10Mwazingirwa kpwa uangalifu siku maalumu,miandamo ya miezi, majira na miaka. 11Ninaogoha kpwamba kpwa namuna fulani nidzidzitaabisha bule.12Navasihi, ndugu, mukale here nirivyo, kpwa kukala pia nekala here murivyo. kamunikoserere. 13Bali here mumanyavyo kpwamba ni kpwakukala ni sababu ya ukongo wa mwiri kpwamba nehubiri injili kpwenu kpwa mara ya kpwanza. 14Idzahokala hali yangu ya mwiri yemveka kahi za jaribu, kamunidharaurire au kunikahela. Badalaye mwenihochera here malaika a Mulungu, kana kpwamba nekala ni Masihi Jesu mwenye.15kpwa vivyo, ihiko sasa furaha yenu? kpwakukala nashuhudia kpwenu kpwamba, ichiwezekana, mungegang'ola matso genu na kunipa mimi. 16Vivyo sasa, je nidzikala adui wenu kpwa sababu ya kamvaambira ujeri?17Mvamvatafuta kpwa hamu, ela si kpwa sababu ya madz. mvamala kumvatenganisha mwimwi na mimi ili mumvatue. 18Ni vidzo siku zosi kukala na hamu kpwa sababu zirizo mbidzo, na si tu wakati nikalaho namwi.19Anangu atite, nalumwa ni utsungu kpwa ajili yenu keheri muhaka masihi aumbike ndani yenu. 20Ningehenza kukala haho hamwenga namwi sasa na kugaluza sauti yangu, kpwa sababu nina mashaka dzulu yenu.21Nambirani, mwimwi ambao mwatamani kukala tsini ya sheria, kamusikira sheria yambavyo? 22kpwa kukala idziandikpwa kpwamba Abrahamu wekala na ana achilume airi, mumwenga kpwa yuyatu mwanamuche mutumwa na munjine kpwa mwanamuche huru. 23Hata vivyo, yuyatuwa mutumwa ariyevyalwa kpwa mwiritu, bali yuyatu wa mwana muche huru wevyalwakpwa ahadi.24Mambo gaga gawezekana kpwelezerwa kpwa mufano, kpwakukala anaache mvafanana na malagano meri. mwenga raho kula kahi za murima sinai kuvyalwa ahoho ambao ni atumwa yuyu ni hajiri. 25Sasa Hajira ni murima sinai urioko arabuni nikufananishwa na Yeruselame ya sasa, kpwa kukala ni mutumwa hamwenga na ahohoe.26Bali Yerusalemu ambayo idzulu ihuru na ii ndiyo mame wehu. 27kpwa kukala idziandikpwa, "Furahi, uwe mwanamuche uriyetasa, uwe usiyevyela, paza sauti na upige kululu kpwa furaha, uwe ambaye kuna mubaro wa kuvyela. kpwa maana anji ni ahoho a ahadi.28Sasa ndugu, here Isaka, mwimwi muahoho a ahadi. 29kpwa wakati uratu ambao mutu ambaye wevyalwa kpwa mujibu wa mwiri wemutesa yuyatu ariyevyalwa kpwa mujibu wa Roho kpwa sasa ni viratu viratu.30Maandiko gagombadze? " Muse mwanamuche mutumwa hamwenga na mwanawe wa chilume kpwa kukala muhoho wa mwanamuche mutumwa kanda rithi hamwenga na muhoho wa mwanamuche huru." 31kpwa vivyo, ndugu, sisi si ahoho a mwanamuche mutumwa, bali mwanamuche huru.

Chapter 5
1Ni kpwa sababu Masihi wehupa uhuru ili hukale huru vivyo imani wela musikale keheri kahi za kongwa ra utumwa. 2Lola, mimi Paulo, namvsmbira kpwamba ichikala mundahinwa, Masihi kandamvafaidia kpwa njira yoyosi iratu.3Keheri, namushuhudia chila mwanamulume ariyehinwa kpwamba wamalikana kuajibika kpwa sheria yosi. 4Mudzitengwa kure na masihi, aratu osi" Mutalwao kahi za hachi" kpwa sheria mujengwa kure na neema.5Maana kpwa njira ya roho, kpwa imani hwangojera ujasiri wa hachi. 6Kahi za masihi Jesu kuhinwa au kutsahinwa kakuna maana yoyosi. ni imani hacheye ihendayo kazi kuchirira uhenzo ndio umanishoo chitu. 7Mwekala mwapiga malo tototo. Niani ariye mvazulia kusausikira ujeri? 8Ushawishi wakusahenda vivyo kaula kpwakpwe iye amvaehaye mwimwi.9Tsatsu chache nikubananga donje zima. 10Nina kuluhiro namwi kahi za Bwana kpwamba kundafikiiri kpwa njira nyinjine yoyosi. Yeyosi yuyatu andiyemvapotosha andakutsukula hukumuye iye mwenye, yoyosi yuyatu11Ndugu, ichikala naenderera kutangaza kuhinwa kpwa noni bado nateswa? kpwa swela riro ambacho ni chizinzi cha muselaba chindaweza kubanangwa. 12Na kpwa mvaratu mvamvalongozao vii mvandadzibananga enye.13Mulungu wemveha mwimwi ndugu, kpwenye uhuru ela musiutumie uhuru wehu here nafasi kpwa mwiri, badalaye kpwa uhenzo muhudumiane mwimwi kpwa mwimwi. 14Kpwa kukala sheria yosi idzikamilika kahi za amuri mmwenga, nayo ni "NIlazima umuhenze jiraniyo here uwe mwenye." 15Ela here muchilumana na kuryana, dziloleni kpwamba musidzibanangire mwimwi kpwa mwimwi.16Nanena, tsemberani kpwa roho, na wela kamundazimarikiza tamaa za mwiri. 17Kpwa kukala mwiri una tamaa bomu dzulu ya roho na roho ina tamaa bomu dzulu ya mwiri. zizi zinapingano chila mumwenga na munjine matokeoge ni kpwamba kamuhenda vitu muvihenzavyo kuvihenda. 18Ela here roho amvelachizavyo mwimwi, kamuko tsini ya sheria.19Sasa mahendo ga mwiri gaonekana nago ni usharati, uchafu, ufisadi. 20Kuabudu sanamu, utsai, uadui, makosano, wivu, kwika hasira, ushindani, ubishishano, mugawanyiko. 21Wivu, urevi, ulafi, na mambo manjine gahelanago na gaga. Namvonya mwimwi, here nirivyomvaonya mwanzoni,kpwamba aratu mvahendao mautu here gaga kamvandaurithi ufalume wa Mulungu.22Ela tunda ra Roho ni mahenzo, furaha, amani, uvumirivu, ukarimu, utu mudzo, imani, 23upore na chiasi, kakuna sheria dzulu ya mambo here gago. 24Aratu mvario a Masihi Jesu mvadziusulubisha mwiri hamwenga na hamu na tamaa zao mbii.25Here huishivyo kpwa roho, pia hutsembere kpwa roho. 26Husikale a kudzivuna husichokozane chila mumwenga na munziwe, wela husionerane.

Chapter 6
1Ndugu, ichikala mutu adzigwirikana kahi za ubaya, mwimwi murio a chiroho, mwamalikana mumudzye iye ndugu kpwa roho ya upore kuno muchidzilola enye ili musijaribiwe. 2Muharirane misigo, na kpwa vivyo mundaikamilisha sheria ya masihi.3Ichikala mutu yoyosi adzonaye kukala ni bora wakati si chitu, wadzikenga mwenye. 4Chila mumwenga aipime kaziye chisha andakala na chitu mwenye hacheye cha kudzisifu bila kudzilinganisha mwenye na mutu yoyosi. 5Maana chila mutu andauhela musigowe mwenye.6Mutu ariyefundishwa neno lazima amushirikishe madzo gosi mwalimuwe. 7Musidzikenge Mulungu kadhihakiwa chila anyelacho mutu, ndicho andichovuna pia. 8Chila anyelaye mbeyu kahi za asiliye ya makosa andavuna mai ela iye anyelaye mbeyu kahi za Roho, andavuna uzima wa kare na kare kula kpwa Roho.9Husitsoke kahi za kuhenda madzo, maana kpwa wakatiwe hundavuna ichikalakahundakata tamaa. 10kpwa vivyo bai, wakati hundihokala na nafasi, huhende madzo kpwa chila mumwenga. Huhende madzo muno hasa kpwa mvariondani ya imani.11Lolani ubomu wa barua nirizomvandikira kpwa mukono wangu mwenye. 12Aratu mvahenzao kuhenda madzo kpwa kulola mwiri ndimvo enye kumvelazimisha muhinwe. mvahenda vivyo kpwa sababu mvasienjire kpwenye mateso ga Muselaba wa Masihi. 13Maana hata aomvario hinwa enye kamvaigwira sheria. Badalaye mvamumala mwimwi muhinwe ili mvaweze kudzivunia miiri yenu.14Isiombole nikadzivuna isihokala kpwa muselaba wa bwana wehu Jesu Masihi. ni kahi za iye uriye urimwengu udzisulubishwa kpwangu na mimi kahi za urimwengu. 15kpwa kukala kaijalisha kuhinwa au kutsahinwa kukala ni chitu badalaye uvyalo musha ni muhimu. 16kpwa osi enye kuishi kpwa kanuni ii, mvakale na amani na rehema ikale dzulu yao osi, na dzulu ya Israeli ya Mulungu.17Hangu sasa mutu yoyosi asinitaabishe, maana nidziereka chapa cha Jesu mwirini mwangu. 18Neema ya bwana wehu JesuMasihi ikalena roho zenu ndugu. Amina

## Ephesians

Chapter 1
1Paulo, mutume wa Masihi Jesu kpwa mapenzi ga Mulungu, kpwa mvariotengwa kpwa ajili ya ambao ni aminifu kahi za masihi Jesu. 2Neema ikale kpwenu na amani ilayo kpwa Mulungu paba wehuna bwana Jesu Masihi.3Mulungu na paba wa Bwana wehu Jesu masihi amvape nguma. Ni iye ariyehuhasa kpwa chila baraka za chiroho, kahi za hatu ha mulunguni ndani ya Masihi. 4Kabula urimwengu khaudzaumbwa Mulungu wehutsagula sisi mvario whamini kahi za masihi. Wehutsagula siswi huweze kukala atakatifu na husiolaumika mbereye.5Kahi za uhenzo Mulungu wehutsagula mwanzo kpwa kuhuhela here ahohoe kpwa njira ya Jesu masihi. Wehutsagula mwanzo kpwa kuhuhela here ahohoe kpwa njira ya Jesu Masihi. Wehenda vivi kpwa kukala wehamirwa kuhenda chiratu arichotamani. 6Matokeoge ni kukala Mulungu wa neema ya utukufuwe. Chichi ndicho arichohupa bule kpwa njira ya muhenzwiwe.7kpwakukala kahi za muhenzwiwe, hunawokoli kuchirira mulatsowe msamaha wa dambi. hunaroriri kpwa sababu ya utajiri wa neemaye. 8Wehenda neema ii kukala nyinji kpwa ajili yehu kahi za hekima na ufahamu.9Mulungu wehenda imanyikane kpwehu iratu jeri iriyofitsika ya mpango, kula na hamu iriyodhihirishwa ndani za Masihi. 10Wakati nyakati zitimira kpwa utimilifu wa mpangowe, Mulungu andamvika hamwenga chila chitu cha Mulunguni na cha dzulu ya ntsi ndani ya Masihi.11Kahi za Masihi hekala hudzitsagulwa na kukusudiwa kabla ya wakati. ii yekala ni kombolera na mpango wa ahendaye vitu vyosi kpwa kusudi ra mahenzoge. 12Mulungu wehenda vivyo ili kpwamba huweze kukalaho kpwa mvera ya utukufuwe. Hekala a kpwanza kukala na ujasiri ndani ya Masihi.13Yekala kpwa njira ya Masihi kpwamba mwesikira neno ra jeri, injili ya wokoliwehu kpwa njira ya Masihi. Yekala kahi za iye pia kpwamba mudziamini na kpwenjizwa muhuri na roho mtakatifu ariye ahidiwa. 14Roho ndiyo dhamana ya urithi wehu paka umiliki undihopatikana. Ii yekala ni kpwa nguma ya utukufuwe.15kpwa sababu ii, hangu wakati nirihosikira kuhusu imani yenu ndani ya bwana Jesu na kuhusu henzo renu kpwa aratu osi mvario mvadzitengwa kpwa ajiliye. 16Sidzaricha kumushukuru Mulungu kpwa ajili yenu na kumvataja kahi za mavoyo gangu.17Navoya kukala Mulungu wa Bwana wehu Jesu Masihi, Paba wa utukufu, andavapa roho ya hekima, mafunulo ga ufahamuwe. 18Navoya kukala maatso genu ga moyoni genjizwe mulangaza kpwa mwimwi kumanya ni hio ujasiri wa kpwehewa kpwenu. Navoya kukala mumanye utajiri wa utukufu wa urithiwe kahi za aratu mvariotengwa kpwa ajiliye.19Navoya kukala umanye ukulu uzidio wa nguvuze ndani yehu urio hwamini. uu ukulu ni kombola na kuhenda kazi kahi za nguvuze. 20Ii ni nguvu iriyohenda kazi ndani ya Masihi wakati Mulungu ariho Mufufula kulaa kpwa afu na kumusagika kahi za mkonowe wa kulume kazi za hatu ha Mulunguni. 21Wemusagika Masihi dzulu kure na utawela mamulaka nguvu enzi na chila dzina rihadzwaro. Wemusagika Jesu si tu kpwa wakati uu ela kpwa wakati udzao pia.22Mulungu wevitiisha vitu vyosi tsini ya Magulu ga Masihi. Adzimuhenda iye chitswa dzulu ya vitu vyosi kahi za kanisa. 23Kanisa ndiro mwiriwe, utukufuwe, ariye nikotsaza vitu vyosi kahi za njira yoyosi.

Chapter 2
1Here viratu kala mudzefa kahi za makosa na dambi zenu. 2Yekala kahi za hali kpwamba kpwanza mwehenda kulingana na nyakati za urimwengu uu. mwekala muchenenda kpwa kutua mtawela wa mamlaka wa anga. ii ndiyo rohoye yuyatu ahendayekazi kahi za ana a kuasi. 3Sisi hosi haho kpwanza hekala miomgoni mwa aa mvasioamini. hekala huchihenda kpwa tamaa mbii za miri yehu. Hekala huchihenda mahenzo ga mwiri na ufahamu wehu. Hekala kpwa asili ana a ghadhabu here anjine.4Ela Mulungu ni munji wa rehema kpwa sababu ya henzore bomu arirohuhenza siswi. 5Wakati hurihokala afu kahi za makosa gehu, wehureha hamwenga kahi za maisha masha ndani ya Masihi. Ni kpwa neema kpwamba hudziokolwa. 6Mulungu wehufufula hamwenga na kuhuhenda kukala hamwenga kahi za hatu a munguni ndani za Masihi Jesu. 7Wehenda vivi ili kahi za nyakati zidzazo aweze kuhonyesa utajiri mubomu wa neemaye. Nikuhonyesa siswi kpwa njira ya udzowe ndani ya Masihi Jesu.8kpwa neema mudziokolwa kpwa njira ya imani. Na ii kayombolere kpwehu. Ni zawadi ya Mulungu. 9Kayombolere na mahendo. Matokeyoge asikaleho mumwenga waho wa kudzilika. 10kpwa kukala siswi kazi ya Mulungu, hudziumbwa kahi za Masihi Jesu kuhenda mahando madzo.Ni mahendo gaga ambago mulungu wegapanga hangu kapindi na kapindi kpwa ajili yehu ili hwenende kahi za gago.11kpwa vivyo kumbukirani kukala haho kapindi mwekala atu a mataifa kpwa jinsi ya mwiri .mwehewa "Msio na mwahi" kpwa chiratu chehewacho mwahi wa mwiri ihendwayo kpwa mikono ya binadamu. 12kpwa wakati uo mwekala mudzitengwa na masihi. Mwekala ajeni kpwa atu a Israel. Mwekala ajeni kpwa agano ra ahadi . kamukalire na hakika wa wakati udzao .mwekala bila Mulungu kahi za urimwengu.13Ela sasa kazi za masihi Jesu mwimwi ambao haho mwanzo mwekala kure na Mulungu mudzirehewa hehi na Mulungu kpwa mulatso wa masihi 14kpwa here iye ndiye amani yehu. wehenda eri kukala mumwenga,kpwa mwiriwe weubananga ukuta wa utenngano urio wekala udzihutenganisha , uo uadui 15kpwamba wekomesha sheria na amri na kanuni ili kukale aumbe mutu mumwenga musha ndaniye.Achihenda amani 16Wehenda vivi ili kumvapatanisha makundi meri ga atu kukala mwiri mumwenga kpwa Mulungu kuchirira mselaba. kpwa njira ya mselaba weolaga uadui.17Jesu wekudza na kutengeneza amani kpwenu mwimwi mwekala klure na amani mukale na aratu mvariokala hehi. 18kpwa kuchirira Jesu siswi hosi hunanafasi kpwa yuya roho mumwenga kpwenjira kpwa paba.19Vivyo be mwimwi atu na mataifa asafiri na ajeni keheri. Ela muenyeji hamwenga na aratu atakatifu kpwa ajili ya Mulungu na ajumbe kahi za nyumba ya Mulungu. 20Mudzijengwa dzulu ya musingi wa mitume na manabii. Masihi Jesu mwenye wekala dziwe bomu ra pembeni. 21Kahi za iye jengo rosi ridzigwizanywa hamwenga na kukula here hekalu ndani za bwana. 22Ni ndaniye mwimwi namwi mwajengwa hamwenga here hatu ha kuishi ha Mulungu kahi za Roho.

Chapter 3
1kpwa sababu iyo mimi, Paulo, ni mfungwa wa Jesu masihi kpwa ajili yenu mataifa. 2Naamini kukala mudzisikira dzulu ya kazi ya neema ya Mulungu ariyo nipha kpwa ajili yenu.3Namvandikira kulingana na jinsi ufunuo urivyo fumulwa kpwangu. Uu ni ujeri udziofitsika urio neandika kpwa ufuhi kpwenye barua nyinjine. 4Usomaho kuhusu gaga, undaweza kumanya busara yangu kahi za ujeri uu uriofitsika kuhusu Masihi. 5kpwa vizazi vinjine ujeri uu khauhenderweumanywe kpwa ana a atu. Ila kpwa sasa udzikpwa lwazu kpwa roho kpwa mitume mvariotengwa na manabii.6Ujeri uu uriofitsika ni kukala atu a mataifa ni ashiriki anzehu na ajumbe anzehu wa mwiri. Niashirika hamwenga na ahadi ya Masihi Jesu kuchirira injili. 7Na kpwa riri nidzihendeka mtumishi kpwa zawadi ya neema ya Mulungu iriyoombozwa kuchirira uhendaji wa nguvu za Mungu.8Mulungu weomboza zawadi ii kpwangu dzahokukala mimi ni mutu mutite wa osi kuriko aratu mvariotengwa kpwa ajili ya Mulungu. Zawadi ii ni kukala idzinihenda kumvatangazira mataifa injili yenye utajiri usiochunguzika wa Masihi. 9Yahupasa kumvatangazira atu osi dzulu ya mpango wa Mulungu wa sisi. Uu ni mpango urio wekala udzifitswa kpwa miaka minji idziyochira, na Mulungu ariye weviumba vitu vyosi.10ii yekala kpwamba kuchirira kanisa, utawala na mamulaka kahi za sehemu za Mulunguni mvapate kumanya pande nyinji za asili ya hekima ya Mulungu. 11Gaga gandeombola kuchirira mpango wa milele ambao weukamilisha ndani za Masihi Jesu Bwana wehu.12kpwakukala kahi za Masihi huna ujasiri wa uwezo wa kpwenjira kpwa ujasiri kpwa sababu ya imani yehu kpwakpwe. 13kpwa vivyo navavoya musikale na tamaa kpwa sababu ya mateso gangu kpwa ajili yenu. Gaga ni utukufu wenu.14kpwa sababu ii napiga magoti kpwa paba. 15Ambaye kpwakpwe iye chila famili mulunguni na dzulu ya intsi idzehewa dzina. 16Navoya kukala apate kumva neemisha kula na utajiri wa utukufuwe, amvahende imani kpwa nguvu kuchirira rohoye, ariye yu ndani yehu.17Navoya kristo aishi ndani za mioyo yenu kuchirira imani. 18Navoya kpwamba mukale na dzina na musingi wa mahenzo ga kpwakpwe. Mukale kahi za henzo rakpwe ili muweze kuelewa, hamwenga na osi mvaaminio, here welamu, na ure na chimo na china cha henzo ra Kristo. 19Navoya kpwamba mumanye ukulu wa mahenzo ga Kristo, urio unazidi fahamu. Muhende gaga ili mdzazwe na ukamilifu wosi wa Mulungu.20Na vivi iye aawezaye kuhenda chila dzambo, kuchira gosi hugavoyago, kuchirira mkotse wakpwe uhendao kazi ndani yehu, 21kpwakpwe iye kukale na utukufu ndani ya kanisa na kahi za Kristo Jesu kpwa chivyazi chosi kare na kare.

Chapter 4
1kpwa vivyo, here mufungwa kpwa ajili ya bwana, navavoya mutsembere sawa sawa na ao ario Mulungu weeha. 2Maisha kpwa unyenyekevu mukulu na upore na uvumirivu. Muchihalirana kahi za henzo. 3Hendani bidii kuutsunza umwenga wa roho kahi za chifungo cha imani.4Kuna mwiri mumwenga na roho mwenga here ambavyo pia mweehewa kahi za uhakika wa araja mwenga ra mweho wenu. 5Na kuna bwana mumwenga, imani mwenga, ubatizo mumwenga. 6Na Mulungu mumwenga na paba wa osi. Iye yu dzulu ya osi, na kahi za gosi na ndani ya gosi.7kpwa chila mumwenga wehu adzipewa chipawa kulingana na chipimo cha chipawa cha Masihi. 8Ni here maandiko ganenavyo. "Arihopaa dzulu sana weheka mateka. Achimvapa anadamu vipawa."9Ni noni maana ya "we paa, "Isihokala kukala wetima pia pande za tsini za dunia? 10Iye ariye wetima ni mutu iye iye ariye pia wepaa kure iye ariyetima ndiye ariyependa dzulu. Wehenda vivi ili uwepowe ukale kahi za vitu vyosi.11Masihi welavya vipawa here vivi mitume manabii, ainjilisti, achungaji, na alimu. 12Wehenda vivi kuvawezesha amini kpwa ajili ya kazi ya huduma kpwa ajili ya kuujenga mwiri wa Masihi. 13Wahenda vivi mpaka sisi hosi hufikire umwenga wa imani na maarifa ga mwana wa Mulungu. Wehenda vivi mpaka huweze kukomala here aratu mvariofikira chimo kamili cha Masihi.14ii ni kukala husikale keheri here ahoho, husirushwerushwe kuku na kuko. Ii ni kpwamba husihalwe ni chila aina ya upepo wa fundisho, kpwa hila za atu kahi za ujanja wa ulongo udziopotoka. 15Badelaye, hundanena ujeri kahi za uhenzo na kukula zaidi kahi za njira zosi ndani bina ni ye ambaye ndiye chitswa, masihi. 16Masihi adziunganisha, kpwa hamwenga mwiri wosi wa aumini. udziunganishwa hamwenga na chila chilungo ili kukala mwiri wosi ukale na kudzijenga wenye kahi za mahenzo.17kpwa vivyo, nagomba riri na navasihi kahi za bwana musenende keheri here atua mataifa venendavyo kahi za ubatili waakili zao. 18Mvadzenjizwa chiza kahi za maazo gao. Mvadzingwa kula kahi za uzima wa Mulungu kpwa ujinga urio ndani yao kpwa sababu ya ufu wa mioyo yao. 19Kamvadzisikira haya mvadzidzikabidhi enye kpwa ufisadi kahi za mahendo machafu, kahi za chila aina ya choyo.20Ela vivi sevyo murivyodzifundisha kuhusu masihi. 21Nadhani kukala mudzisikira kuhusu iye. 22Nadhani kukala mudzikala muchifundishwa kahi za iye; here tu ujeri urivyo ndani ya Jesu muvule mambo gosi genendago na mwenendo wenu wa kapindi, utu wa kapindi. Ni utu wa kapindi welao kpwa sababu ya tamaa za ulongo.23Mvulani utu wenu wa kapindi ili kukala muhendwe usha kahi za roho ya akili zenu. 24Hendani vivi ili muweze kuvela utu usha wendanao na Mulungu. Udziumbwa kahi za hachi na utakatifu wa jeri.25kpwa vivyo, ika kure ulongo, "Gombani ujeri chila mumwenga na jiraniwe." kpwa kukala huashirika chila mumwenga kpwa munziwe. 26Mkale na hasira, ela musihende dambi! dzua risizame muchikala kahi za hasira zenu. 27Musimupe ibilisi nafasi.28Yoyosi aeyaye lazima aseye keheri badalaye ni lazima ahende kazi. Ahende kazi yenye manufaa kpwa mikonoye, ili kukala aweze kumuhudumia mutu ariye na hitaji. 29Kauli mbii isombole milomoni mwenu. Badelaye maneno lazima gombole kahi za milomo yenu gafae kpwa muhitaji, kumvapa faida aratu mvasikizao. 30Na musimuhuzunishe roho mtakatifu wa Mulungu. Ni kpwa iye kpwamba mudzikirwa muhuri kpwa ajili ya siku ukombozi.31Lazima mwike kure uchafu wosi gadhabu, hasira, magombano, na matusi, hamwenga na chila aina ya uovu. kalani adzo mwimwi kpwa mwimwi. 32Mukale na mbazi musameheane mwimwi kpwa mwimwi, here viratu Mulungu kahi za masihi arivyo mvasamehe.

Chapter 5
1kpwa vivyo mukale atu a kumutua Mulungu here anae vahenzwao . 2Mwenende kahi za uhenzo ,viratu here masihi arivyohuhenza sisi wedzombozera mwenye kpwa ajili yehu. Iye wekala sadaka nadhabihu, kukala harufu mbidzo ya kumufurahisha Mulungu.3Zina au na uchafu wowosi na tamaa mbii visihadzwe kahi yenu. here ihenzekanavyo ya kpwa aaminio , 4Wela matsukizo gasihadzwe kpwenu na masumuriro ga upumbavu au mizaha ya udhalilishaji kuaibisha ario si sawa ,badelaye ikaleho mumvera.5Mwaweza kukala na uhakika kukala kuna zinaa, uchafu, wela atamaniye, iye ni mwabudu sanamu, kana urithi wowosi kahi za ufalume wa Masihi na Mulungu. 6Mutu yoyosi asimvakenge kpwa maneno mahuhu, kpwa sababu mambo gaga ga hasira ya Mulungu yadza dzulu ya ana mvasiotii. 7Vivyo usishiriki hamwenga nao.8kpwa kukala mwimwi kpwanza mwekala chiza ela sasa mudzikala mwangaza kahi za bwana. Vivyo enendani here ahoho a nuru. 9kpwa kukala matunda ga mwagaza gajumulisha udzo wosi, hachi na ujeri. 10Tafuta chiratu chimufurahishacho Bwana. 11Usikaleho ushirika kahi za kazi ya chiza zisizo na matunda, badelaye zikeni lwazu. 12kpwa kukala mambo gahendwago ni ao sirini ni aibu sana hata kugeleza.13Mambo gosi, gaikpwago lwazu na mulangazani nikukala lwazu kpwa kukala chila chitu chirichoikpwa lwazu chakala mulangazani 14vivyo nikugomba vivi, "Lamuka, we uriyelela na ema kula kpwa afu na masihi andamvaangazira."15Vivyo kalani makini jinsi mwenendavyo, si here atu mvasio elachu ela here elachu. 16Ukomboleni muda kpwa kukala siku ni za wovu. 17Musikale ajinga, badelaye, fahamuni ni noni mahenzo ga bwana.18Musiree kpwa uchi, ni kulongoza kpwenye ui badelaye mudzazwe na roho mtakatifu. 19Musumurire chila mumwenga kpwa zaburi, na sifa, na tenzi za rohoni. Embani na sifuni kpwa bwana kpwa moyo. 20Siku zosi omboza shukurani kpwa mambo gosi kahi za dzina ra Masihi Jesu bwana wehu kpwa Mulungu paba. 21Nyenyekeani enye chila mumwenga kpwa munjine kpwa heshima ya Masihi.22Ache, mvatiini alume enu, here kpwa bwana. 23kpwa kukala mulume ni chitswa cha muche, here masihi arivyo chitswa cha Kanisa. Ni mokoli wa mwiri. 24Ela here Kanisa ririvyo tsini ya masihi vivyovivyo ache lazima mvahende vivyo kpwa alume ao kahi za chila jambo.25Alume mvehenzeni ache zenu here viratu Masihi arihenza kanisa na kudzomboza mwenye kpwa ajiliye. 26Wehenda vivyo ili rikale takatifu weritakasa kpwa kurojesa na madzi kahi za neno. 27Wehenda vivi ili kukala aweze kudziwasilisha mwenye kanisa tukufu hasiho na doa wela mawaa au chitu chifananacho na gaga, badelaye ni takatifu risiro na kosa.28kpwa njira iratu iratu, alume mvahenzekana kumvahenza ache ao here miri yao. Yuyatu amuhenzaye muchewe wadzihenza mwenye. 29Khahana hata mumwenga autsukirirwaye mwiriwe. Badelaye, nikuurisa na kuuhenza here Masihi pia arivyorihenza kanisa. 30Kpwa kukala sisi hu ashirika a mwiriwe.31"kpwa sababu ii, mwanamulume andamuricha pabaye na mameye na andaungana na muchewe na ao eri mvandakala mwiri mumwenga. 32Uu ujeri wekala udzifitsika, ela na neno kuhusu masihi na Kanisa. 33Ela, chila mumwenga wenu lazima amuhenze muchewe here mwenye na muche lazima amuheshimu mulumewe.

Chapter 6
1Ahoho mvatiini avyazi enu kahi za bwana, kpwa maana ii ni hachi. 2"Muheshimu pabayo na mameyo" (kpwakukala ii ndiyo sheria ya kpwanza yenye ahadi.) 3Ili ikale baha kpwenu na muweze kuishi maisha mare duniani."4Na nyinyi ani paba, musimvakpwaze ahoho na kumvasababishira hasira, badelaye, mvarereni kahi za maonyo, adabu na malagizo ga bwana.5Mwino atumwa, kalani atiifu kpwa mabwana zenu a haha duniani kpwa heshima bomu na kutetemeka kpwa hofu yombolayo moyoni mwenu. Mukale atiifu kpwao here viratu mumtiivyo Masihi. 6Utii wenu usikale tu haratu mabwana zenu mvamvalolaho ili kumvafurahisha. Badelaye, kalani atiifu here atumwa a Masihi. Hendani mahenzo ga Mulungu kula moyoni mwenu, 7Mvahumikireni kpwa mioyo yenu yosi, kpwakukala munamuhumikira bwana na wela si anadamu. 8Mwafaa kumanya kpwamba kahi za chila tendo ridzo mtu ahendaro,andahochera zawadi kulaa kpwa Bwana, ichikala ni mtumwa au mutu huru.9Na mabwana hindeni vivyo viivyo kpwa atumwa enu. musi vatishe muchimanya kukala iye ariye Bwana waosi ni yuyatu ariye Mulunguni. Muchimanya kukala kakuna upendeleo ndaniye10Hatimaye , kalani na nguvu kahi za Bwana na kahi za uwezo wa nguvuze. 11Velani silaha zosi za Mulungu, kpwamba muweze kuzipinga hila za shetani.12kpwa kukala viha vyehu si vya damu na nyama, ela ni kpwa falme na mamulaka za roho na watawela wa urimwengu wa mai na chiza, dhidi ya pepo kahi za urimwengu wa roho. 13kpwa vivyo vilani silaha zosi za Mulungu ili mupate kpwema tototo dhidi ya mai kahi za chipindi chichi chibaya. Baada ya kumarikiza chila chitu, mundema imara.14Hatimaye imani imara ,muchikala ujeri chununi na kuvela ya hachi chifuani. 15Hendani vivi muchikala mudzivela utayari maguluni mwenu wa kutangaza injili ya amani. 16Kahi za chila , hali muchikala ngao ya imani, ambayo indakuwezesha kuizima mishale yenye moho wa yuyatu mui.17Velani kofia ya wokofu na upanga wa Roho,ambao ni neno ra Mulungu. 18Hamwenga na mavoyo na sela. voyani kpwa Roho chila wakati, kpwa mtazamo uu kalani aangalifu chila wakati uvumirivu wosi na mavoyo kpwa ajili ya waamini osi.19Voyani kpwa ajili yangu,ili nipewe ujumbe nifugulaho mulomo wangu. voyani kukala niyeleze kpwa usajili. iriyofitsika ihusuyo injili. 20Ni kpwa ajili injili mimi ni balozi niriyefungwa minyororo, ili kpwamba ndani mwao ninene kpwa ujasiri here ihenzekanavyo kunene.21Ela nyingi pia mumanye mambo gangu na jinsi yendereravyo, tikiko ndugu yangu chipunzi na mtumishi mwaminifu kahi za Bwana, andavamanyisa chila chitu. 22Nidzimuhuma kpwenu kpwa kusudi riri maalumu , ili kpwamba mumanye mambo kuhusu sisi, aweze kumvafariji mioyo yenu.23Amani naikale kpwa ndugu, na henzo hamwenga na imani kulaa kpwa Mulungu paba na bwana Jesu Masihi. 24Neema naikale hamwenga na osi mvamuhenzao bwana Jesu masihi kpwa riratu henzo riratu risiro fisidi.

## Philippians

Chapter 1
1Paulo na Timotheo, atumishi a Jesu Masihi, kpwa variotengwa kahi za Masihi vaishio Filipi, hamwenga na alolezi na Mashemasi. 2Neema ikale kpwenu na reri (amani) kula kpwa Mulungu Paba yenu na Bwana wehu Jesu Masihi3Namshukuru Mulungu wangu chila niakumbukiraho mwimwi mosini. 4Mara zosi kahi za chila voyo rangu kpwa ajili yenu nyosi, nikukala nina raha niavoyeraho 5na shukurani nyinji kpwa sababu ya ushirika wenu kahi za injili hangu siku ya kpwanza hadi rero. 6Nina uhakika iye areanzisha kazi mbidzo ndani yenu andenderera kuimarikiza hata siku ya Bwana Jesu Masihi.7Ni sawa kpwangu kudzisikira vivi dzulu zenu nyinyi nyosi kpwa kukala nidziaika moyoni mwangu. Maana mwimwi mudzikala ashirika anzangu kahi za neema, kahi ya chifungo changu na kahi za kuhehera na uhakikishaji wangu wa injili. 8Mulungu ni shahidi wangu viratu nirivyo na pola namwi nyosi kahi za undani wa uhenzo wa Jesu Masihi.9Ni mavoyo ga kpwangu kala uhenzo wenu wonjezeke zaidi na zaidi kahi za maarifa na kumanya gosi 10ili mkale na uwezo wa kupima na kutsagula kpwa makini mambo garigo madzo. Mkale safi na msio na hatia yoyosi kpwa Jesu Masihi, 11murodzazwa na tunda ra hachi ripatikanaro kahi za Jesu Masihi kpwa utukufu na nguma ya Mulungu.12Sasa ahenzwi namala mumanye mautu garigo ombolera kpwangu ndo geihenda injili yenderere muno. 13Ndo sababu vifungo vyangu kahi za Masihi vyamanyikana kpwa arinzi a nyumba ya Mtawala ni chila mutu. 14Anji a ndugu vana imani zaidi kahi za Bwana, kpwa ajili ya minyororo yangu, nao vana ungumbao wa kugomba neno ra Mulungu bila woga.15Anjine nikunena Masihi kpwa wivu na kondo ala anjine kpwa nia na kusudi mbidzo. 16Varatu vamutangazao Masihi kpwa uhenzo vamanya kukala neikpwa haha kpwa kusudi ya kuhehera injili ya Jesu Masihi. 17Ala anjine vamtangaza Masihi uchoyo na fikira mbii. Nikufikiria vasababisha mashaka kpwangu kahi za minyororo yangu.18Sijali, ichikala njira ni ya ujanja au ya jeri, Masihi watangazwa na kpwa riri, nahamirwa! Kisha nindahamirwa 19kpwa kukala namanya riri rindanirehera kufugulwa kpwangu. Jambo riri rindakala kpwa mavoyo genu na kpwa musaada wa Roho wa Jesu Masihi.20Kulingana na matarajio gangu nina uhakika na jeri sindaona haya, badalaye, kpwa ungumbao wosi here irivyo siku zosi na hata sasa natarajia Masihi andaenulwa kahi za mwiri wangu ichikala kahi za uzima au chifo. 21kpwa kukala kpwangu mimi kuishi ni Masihi na kufa ni nyongeza.22Ela ichikala kuishi kahi za mwiri ni kuvyala tunda kpwa kazi yangu. Be natsagulani? Simanya. 23Maana nasukumwa sana kahi za maazo gaga mairi. Nina hamu kuuricha mwiri ili nikale hamwenga na Masihi; chitu ambacho ni bora zaidi 24Idzaho, kusala kahi za mwiri uu ni jambo muhimu sana kpwa ajili yenu.25Nami nina uhakika dzulu ya riri, namanya nindasala na kpwenderera kukala hamwenga namwi nyosi, kpwa kusudi ya maenderero na raha ya imani yenu, 26ili muweze kupata sababu zaidi ya kudzigamba kahi za Jesu Masihi nindiho kudza keheri kpwenu. 27Mwahenzekana kuishi maisha genu kpwa mwenendo mudzo here ihenzavyo injili ya Jesu Masihi. Hendani vivyo ili nichidza vona hata nisiho kudza kisha nisikire kukala mudzema imara kahi za Roho. Nahenza nisikire kukala muna roho mwenga, muchishindanira imani ya injili hamwenga.28Musondoswe ni chitu, chochosi chihendwacho ni adui enu. Ii kpwanza ni dalili ya kumarikizwa kpwao bali kpwenu ni wokofu- gaga gosi ni ga Mulungu. 29maana mwimwi mwe ehewa bule kpwa ajili ya Masihi, si kumwamini tu bali pia kutabika kpwa ajili ya iye, 30kpwa migogoro iyo muriyo yona kpwangu, na mwasikira hata sasa ninayo.

Chapter 2
1Chikala kuna kpwenjizwa moyo kahi za Masihi , chikala kuna faraja kpwa henzore ,chikala kuna ushirika wa Roho ,chikala kuna upore na mbazi. 2Timiza furaha yangu kpwa nia mwenga mchikala hamwenga kahi za roho na kukala na kusudi mwenga .3Msihende kpwa ubinafsi na kudzivuna isihokala kpwa kunyenyekera mchonana, Anjine kukala baha kuriko iye mwenye . 4Chila mumwenga wenu asilole tu mahitajige binafsi , ala pia ajali mahitaji ga anjine.5Mukale na nia dzahere ariyonayo Masihi Jesu. 6Idzaho iye ni sawa na Mulungu ala kasarire kukala sawa na Mulungu ni chitu cha kugwirana nacho. 7Badalaye , wedziteremusha wehala sura za mutumwa achidzomboza kahi za mfano wa anadamu . weonekana dzahere mwanadamu . 8Wedzitimisha na achikala mutimilifu mpka chifo cha musalaba .9kpwa vivyo Mulungu wemwenula muno, wemupa dzina bomu ririro chira chila dzina . 10Wehenda virivyo kahi za dzina ra Jesu chila goti lazima ripigwe .magoti ga mvario mulunguni na mvario dzulu za ardhi na tsini za ardhi. 11Na wehenda virivyo ili chila lulimi lazima lumuhumikire kukala Jesu ni Bwana , kpwa utukufu wa Mulungu Paba .12kpwa vivyo, bai ahenzwi , viratu mtiivyo siku zosi, si tu kahi za mimi kukalaho ala sasa ni zaidi sana hata hasiho mimi kukalaho dzizisheni kahi za wokofu wenu enye kpwa woga na kutetema. 13kpwa kukala ni Mulungu ahendaye kazi ndani yenu , ili kumvawezesha kpwa nia na kuhenda mambo garatu gamuhamiraye iye.14Hendani , mambo gosi hasiho na malalamiko na mabishano . 15Hendani vivyo ili musilaumian na kukala ahoho a Mulungu aaminifu asio lawala . hendani vivyo ili mkale mwangaza wa dunia , kahi chivyazi cha uasi na wovu. 16Gwirani sana neno ra uzima ili nikale na sababu ya kutukuza siku ya Masihi kisha nindafahamu kukala singire malo bule wala sipatire tabu .17Ela hatakala na miminirwa here sadaka ya dhahabu na huduma ya imani yenu, ninafuraha hamwenga nanwi mosi. 18Ninwi nanwi pia mnafurahi hamwenga nami .19Ela natumaini kahi za Bwana Jesu kamuhuma Timotheo kpwenu vivi karibuni ili muweze kpwenjizwa moyo nindiho manya mambo genu . 20Kuna kukala sina munjine ariye na mutazamo dzahere wakpwe mwenye ya ya jeri kpwa ajili yenu. 21Anjine osi ario ningemvahuma kpwenu ,mvatafuta mambo gao ga binafasi tu na si mambo ga Masihi Jesu .22Ela mwaimanya faidaye kpwa kukala here muhoho amuhudumiavyo Pabaye ndivyo arivyohumika hamwenga nami kahi za injili. 23kpwa vivyo natumai kumuhuma haraka pindi tu nindihofahamu nichitu chani chindomborera kpwangu. 24Ala nina hakika kahi za Bwana kukala mimi mwenye pia nindakudza vivi kare .25Ala nona ni muhimu kumudzya kpwenu Epafradio ,Iye ni ndugu yangu na muhenda kazi munzangu na sikari munzangu ,mujumbe na mutumishi wenu kpwa kusudi ra mahitaji gangu. 26kpwa kukala wekala wa woga na wetamani kukala hamwenga namwi, mosi kpwa kukala mwesikira kukala wekala mukongo. 27kpwa here hakika wekala mukongo sana hehi na kufa ,Ala Mulungu wemonera mbazi na wema uo kaukarire dzuluye hacheye ,Ela pia wekala dzulu yangu .ili nisikale na sumazi dzulu ya sumazi.28kpwa vivyo namudzyakpwenu upesi iwezekanavyo , ili kukala mundihomona keheri mupate kufurahi na mimi nindihokala nidziusirwa wasi wasi. 29Mukaribisheni Epafradio kahi za Bwana kpwa furaha zosi ,Aheshimuni atu dzahere iye . 30kpwa kukala yekala ni kpwa injili ya kazi Masihi kukala wekala hehi kufa . wehatarisha maishage ili kunokola mimi na achihenda chiratu ambacho kamuwezere kuhenda kahi za kunihudumia mimi kpwahere mukure.

Chapter 3
1Mwishowe ndugu zangu furahini na Bwana .Siona kudzisumbua kpwa kumvandikira keheri mambo gago gago mambo gago gandamvapa uzima (usalama ). 2Na hudzihadhari na mbawa (mbwa mwitu ) Hudzihadhari na ahenda kazi abaya hudzihadhari na mvadzikatao miri yao. 3kpwa kukala sisi ndio asafi (tohara) .Sisi ndiswi humuvoyaye Mulungu huchisaidiwa na Roho wa Mulungu .Mwadzinyoboa(mwadzidai ) Jesu Masihi na hudziukana mwiri .4Hata vivyo ,Kala kungekala na mutu wa kuukuluhira mwiri uu, mimi ningeweza kuhenda vivyo muno sana. 5Maana neinjizwa jandoni (kutahiriwa ) siku ya nane , baada ya kuvyalwa ,nevyalwa kula kabila ra Maisraeli nekala Mfarisayo kula kabila ra Benjamini .Mimi ni Mwebrania wa Waebrania .kpwa kutua haki kula kpwa sheria ya Musa ,nekala Mfarisayo.6Kula na bidii yangu, Neritesa kanisa , kpwa kuheshimu sheria nekala na haki bila kulaumiwa . 7Ela kahi ya mambo gosi nirigogaona kala niga faida kpwangu ,negatala here tsama (uchafu) baada ya kumumanya Jesu Masihi ariye Bwana kpwangu.8kpwa ujeri , nagatala mambo gosi kukala ni hasara za udzo a kumumanyab Masihi Jesu . kpwa ajiliye nidziricha mambo gosi ,hata nagahesabu here uchafu ili nimupate masihi (kritso). 9Na nionekane ndani ni mwake .sina ujeri au haki kula na sheria , ila ninayo haki ira ipatikanayo kpwa amani kula kpwa Masihi (kritso) ,yombolayo kpwa Mulungu ,iriyo na misingi wa imani . 10kpwa vivyo saii namala kumumanya iye na nguvu ya ufufuowe na ushirikika wa matesoge Namala kukagulazwa ni Masihi (kritso ) kula kpwa mufano wa chifoche. 11Angalau niweze kukala kuluhiro ra ufufuo wa wafu.12Sii ujeri kala tayari nidzigapata mambo gaga, au kala nidzikala nisiye mukamilifu katika gago .Ela nadzibidisha nieze kuchioata niricho ahidiwa ni Masihi Jesu. 13Ndugu zangu, sidhani kala nidzipata mambo gago .Ela nindahenda jambo mwenga nasahu ga nyumani na kuluhira mbere . 14Nadzibidisha kufikiri lengo kusudi ili nipate medila ya dzulu ya mweho wa Mulungu kula kpwa Masihi Jesu.15Hosi hurio ukurira wokofu hwapaswa kpwanza chivivyo .Na ichikala munjine andaaza chinyume kuhusu jambo rorosi , Mulungu naye andarifunula riro kpwenu. 16Hatab vivyo , hatua hudziyo ifikira hwendeni na mutindo uo.17Ndugu zangu negani mimi, Mvaloleni kpwa makini mvamvo mvendao kahi kahi za mutindo uoo wehu . 18Anji mvaishio ni mvaratu ambao mara njinji nidzikala nichimuelezera ,vino nina mvambira nichiombolwa ni matsozi anji mvaishi here mahadui mva Masihi. 19Mwisho wao ni ubanangi .kpwa kukala Mulungu wao nikutimiza mahitaji ga tumbo , na chiburi chao chikatika waibu wao mvaaza mambo ga chidunia.20Ela uraia wehu uu mulunguni ,amabako hwamurindira mwokozi wehu Jesu Masihi . 21Andaibadilisha miri yehu minyonge kukala mwiriwe wa chitukufu ; kpwa uwezo uo uo umuwezeshao kuvitawala vitu vyosi vikale tsini ye

Chapter 4
1kpwa vivyo ahenzwi angu ,ambao nawatamani , ambao ni raha ya taji yangu . Emani tototo kahi za Bwana , nyinyi asena ahenzwi. 2Ninakuvoya uwe Edudia nawe nakuvoya uwe Sintike, muudze uhusiano wa amani kahi zenu kpwa kukala nyinyi nyosi airi mwedze njiza kpwa Bwana . 3kpwa jeri, nawavoya hata nyinyi ahenda kazi anzangu , muwasaidie aa anaache kpwa kukala wehumika hamwenga4Hererwani (furani)kahi za bwana siku zosi namba hererwani (furahini). 5Upore wemu naumanywe na atu osi, bwana yu hehi. 6Musidziyuge kw rorosi .Ela hendani mambo genu gosi kpwa njira ya kusaliana kuvoya na kushukuru .Na mahitaji genu gamanywe ni Mulungu. 7kpwa vivyo amani ya Bwana iriyo kulu kuriko fahamu wosi,undarinda mioyo na mawazo genu kpwa musaada wa msihi Jesu.8kpwa vivyo ndugu zangu , gafikirieni mambo gosi genye ujeri ,heshima ,hachi, usafi, uhenzo, na genye taarifa mbidzo ,yenye busara , hamwenga na garatu gahenzango kusifiwa . 9Gahendeni mambo garatu mudzigo dzifundisha ,murigo hochera murigogasirika na garatu murigogogona kpwangu na Paba yehu wa amani andakala nyinyi.10Nina furaha bomu sana dzulu yenu kahiza Bwana kpwa kukala nyinyi mudzonyesha keheri nia ya kudzihusisha kpwenu dzulu ya mahitaji gangu .ga jeri ,haho mwanzo mwetamani kunijali kpwenye mahitaji gangu. kpwa jeri , haho mwanzo mwetamani nikunijali kpwa mahitaji gangu Ela.Ela kamupatire nafasi ya kunisaidia. 11Sigomba gago kpwa kudzinufaisha kpwa ajili ya mahitaji gangu , kpwa kukala nidzidzifudisha kutoshekakpwa hali zosi. 12Namanya kuishi kahi za kuhungukirwa na kahi za kukla na vinji. kahi za mazingira gosi mimi nidzidzifundisha siri ya namuna ya hangu wakati wa wekuha na wakati wa nzala , yaani vinji na kpwa mahitaji 13Nagaweza kuhenda gaga kpwa kuwezesha na yuyatu aninjiaze nguvu.14Hata vivyo mwehenda vidzo kukala hamwenga nami kahi za taabu zangu. 15Nino Apilifi mwafamu mwanzo wa injili niriyo ombola Makedonia kakuna kanisa ririroniwezesha kahi za mambo ga komboza na kuhochera isihokala isihokala nyinyi hachiyenu. 16Hata nirihokala Thesolanike , nyinyi mwenihumira musaada ya mara mwenga kpwa sababu ya mahita gangu . 17Samba kala natafuta musaada Ela nanena ili mupate matunda garehago faida kpwehu.18Nidzihochera vitu vyosi , na sasa nidzidzazwa na vitu vinji. Nidzihochera vitu vyenu kpwa Epafradito .Ni vitu vidzo vnye harufu mbidzo za masharashi , vidzivyo kahaliwa ambavyo ni sadaka imuhamirayo Mulungu . 19kpwa sababu iyo Mulungu wangu andawadzaza mahitaji genu kpwa utajiri wa utufuku wakpwe kahi za Jesu Msihi. 20Sasa kpwa Mulungu na Paba yehu ukale utukufu kare na kare .Amina21Mulamuso wangu umufikire chila mwamini kahi za Masihi Jesu , Ahenzwi nirionao haha nawalamusa . 22Hata waumini nyosi haha nawalamusa hasa aratu a familia ya Kaisari. 23Na sasa neema ya Bwana wehu Jesu Masihi ikale na roho yenu

## Colossians

Chapter 1
1Paulo, Muhumwa wa Jesu Masihi kpwa uhenzo wa Mulungu, na Timotheo ndugu yehu, 2kpwa ahenzwa atu atakatifu a Mulungu na ndugu aaminifu kahi za Masihi vario Kolosai. Neema ikale nanyi na amani kula kpwa Mulungu Paba yehu. 3Hwelavya neno ra muvera kpwa Mulungu, Paba Bwana wehu Jesu Masihi na hwaavoyera chila wakati.4Hudzisikira kuhusu imani muriyo nayo kahi za Jesu Masihi na uhenzo murio nao kpwa araa atu vario tsagulwa kpwa ajili ya atakatifu a Mulungu. 5Kpwa sababu ya kuluhiro ra jeri ririroikpwa Mulunguni kpwa ajili yehu, neno ra Mulungu (Injili) 6ambayo yerehewa kpwehu. Na kpwa njira iyo iyo, injili ii yavyela tunda konjezeka urimwenguni mosi-yekala ichihenda kazi ndani yenu hangu siku murihosikira na kufahamu neema ya Mulungu kpwenye ujeri.7Ii ndiyo Injili here murivyo dzifundisha kula kpwa Epafra, mutumishi munzehu ariye ni Mutumishi mwaminifu wa Masihi kpwa ajili yehu. 8Epafra adziuhenda uhenzo wehu umanywe kpwehu kahi za Roho.9kpwa sababu ya uhenzo uu, hangu huriho sikira vivi, kahudzaricha kuvavoyera. Hudzikala huchivoya kala mundadzazwa na maarifa ga mahenzoge kpwenye hekima zosi na ufahamu wa chirohoni. 10Ili mukale mundatsembera kahi za hali za kumuhenzeza Mulungu kpwa chila njira: kpwa kuvyela matunda kpwa chila kazi mbidzo na maarifa ga Mulungu.11Hwavoya muweze kpwenjizwa nguvu kulingana na uwezo mukulu wa Mulungu ili namwi mukale na ustahimili na uvumirivu, na kpwa kufurahia 12kulavya shukurani kpwa Paba Mulungu, ariye vawezesha kupata sehemu ya urithi kahi za atu a Mulungu katika mwangaza.13Adzihokola kombola kpwenye utawela wa chiza na kuhuhirika kpwenye ufalme wa Mwanawe Muhenzwi. 14Kpwaiye huna ukombozi na musamaha wa dambi.15Naye ni mufano wa Mulungu ambaye kaonekana, muvyalwa wa kpwanza wa uumbaji wosi. 16Kpwa kukala kpwakpwe iye vitu vyosi vyeumbwa, viratu virivyo Mulunguni na virivyo duniani, vitu vionekanavyo na visivyoonekana. Ichikala ni vya enzi au mamulaka au utawela au mwenye nguvu, vitu vyosi vyeumbwa na iye na kahi za iye. 17Iye akalaho kabla ya vitu vyosi, na kahi za iye, vitu vyosi vyagwirana.18Iye ndiye chitswa cha mwiri yaani, Kanisa. Iye ni mwanzo na muvyalwa wa kpwanza kula miongoni mwa vasio hai, vivyo ana nafasi ya kpwanza miongoni mwa vitu vyosi. 19kpwa kukala Mulungu yemuhamira utimilifuwe wosi uishi ndaniye, 20Na kureha vyosi hamwenga kpwakpwe kahi za njira ya mwanawe Mulungu wahenda amani kuchirira damu ya mselabawe. Achipatanisha vitu vyosi kpwakpwe mwenye. Ichikala ni vitu vya duniani au vya Mulunguni.21Hata nyinyi, kpwa wakati mumwenga mwekala mudzitengwa na Mulungu na muchikala mahadui kahi za akili na mahendo mai. 22Lakini sasa adzimupatanisha nyinyi kpwa mwiriwe kuchirira chifo. Wehenda vivi ili kuvareha nyinyi atakatifu vasio na lawama wela dosari mbereze. 23Ichikala mundaenderera kahi za imani, mudziyoimarisha na selama, bila kombozwa kpwenye kusudi ra ujasiri wa injili muriyo isikira, iyo ndiyo injili ambayo yehubiriwa kpwa chila chiumbe duniani. Ii ndiyo injili ambayo mimi Paulo, nidzikala mutumishiwe.24Sasa nagafurahia mateso gangu kpwa sababu yenu. Nami nakamilisha kahi za mwiri wangu chipunguacho kahi za mateso ga Masihi kpwa ajili ya mwiriwe, ambao ni kanisa. 25Mimi ni Mutumishi wa kanisa riri sawasawa na jukumu niriropewa ni Mulungu kpwa ajili yenu, kutimiza mahenzo ga mulungu. 26Uu ni ujeri wa siri ambayo yekala idzifitsika kpwa miaka minji na kpwa vizazi. Lakini sasa, ifunulwa kpwa osi kahi za iyo. 27Ni kpwa varau ambavo Mulungu wehenza kufunula urivyo utajiri wa utukufu wa siri za jeri myoongoni mwa mataifa. Ni kpwamba, Masihi yu ndani yenu, ujasiri wa utukufu udzao.28Yuyu ndiye humuhubiriye, hwamuonya chila mutu na kumufundisha chila mutu kpwa hekima zosi, ili kpwamba humurehe chila mutu Mukamilifu kahi za Masihi. 29kpwa ajili ii, mimi nadziyuga kulingana na nguvuze ihendayo kazi ndani yangu.

Chapter 2
12Nahenda kazi ili mioyo yao ifarijiwe na kpwehewa hamwenga kahi za uhenzo na kahi za utajiri wosi wa unji wa uhakika kamili na maarifa, kahi za kuimanya siri ya jeri za Mulungu ariye ni Masihi 3Kahi za iye, hazina zosi wa hekima na maarifa zidzifitswa.4Nanena vivi ili mutu yoyosi asidze akavakenga kpwa hotuba zirizo na ushawishi. 5Idzaho si hamwenga namwi kahi za mwiri, lakini ni hamwenga namwi chiroho. Ninaraha kona utaratibu wenu mudzo na nguvu ya imani yenu kahi za Masihi.6Here murivyo muhochera Bwana Jesu Masihi, tsembererani kahi za wokofuwe. 7Mukamere mizi ndani ye, mujengwe kahi za iye, muhendwe kukala tititi tu murivyo fundishwa, na kufungwa kahi za shukurani nyinji.8Lolani kpwamba mutu yoyosi asivagwire kpwa ngano na maneno mahuhu ga kukenga kulingana na mahochezi ga anadamu kulingana na kanuni za chidunia wela sio kulingana na Jesu Masihi. 9kpwa viratu kahi za ukamilifu wosi ni wa Mulungu aishiye kahi za mwiri.10Namwi mudzodzazwa kahi za iye, ariye chitswa cha chila uweza na mamlaka. 11Kahi za iye mwehinwa kpwa tohara isiyo hendwa ni anadamu, kahi za kuusirwa mwiri uu wa nyama ela ni kahi za tohara ya Jesu Masihi. 12Mwezikpwa hamwenga na iye kahi za ubatizo na kpwa njira ya imani kahi za iye mwefufulwa kpwa uwezo wa Mulungu ariye fufulwa kula kpwa wafu.13Muriho kala wafu kahi za makosa genu na kpwa kukosa kuhinwa kpwa miiri yenu, wemupa kuishi keheri hamwenga naye na kuhusamehe makosa gehu gosini. 14Wefuta maandiko ga madeni here garivyo andikpwa, na taratibu zirizo kala chinyume naswi. Wegausa gosini gago; mselabani. 15Wezusa nguvu za enye mamlaka. Weziika lwazu na kuzihenda kukala sherehe za ushindi kpwa njira ya mselaba.16kpwa vivyo, mutu yoyosi asivahukumu kahi za kurya ama kunwa, siku za sikukuu ama mwezi musha ama siku za Sabato. 17Vivi ni vivuri vya mambo gadzago, ela chiini ni Jesu Masihi.18Mutu yoyosi asihokpwe tuzoye (nosaye) kpwa kukuluhira unyenyekevu na kuabudu melaika. Mutu wa hali iyo ni kpwenjira kahi za mambo arigo gaona na kuhalwa na mazo ga chimwiri. 19Iye kachigwira chitswa here mwiri wosi kuchirira vilungovye na misozaye niku ungwa na kubgizanywa hamwenga na kukula kpwa ukulaji wombwozwao ni Mulungu.20Ichikala mwefa hamwenga na Masihi kpwa tabia za dunia, kpwa noni mwaishi here mwadzihusisha na ga urimwengu: 21"Musigagwire wela kugatata wela kugaguta"? 22Gaga gosi geamuriwa kpwa ajili ya ubanangikaji udzao na matumizi ga sawasawa na melakizo, na mafundisho ga anadamu. 23Melakizo gaga gana hekima ya dini zirizo tengenezwa kpwa ubinafsi na unyeyekevu na kusirima kwa mwiri. Ala faida thamani dzulu ya tamaa za mwiri.

Chapter 3
1Ichikala bai Mulungu adzimufufula hamwenga na Masihi, gatafuteni mambo ga dzulu ambako Masihi (Kristo) wakala mkono wa kulume wa Mulungu. 2Azani sana kuhusu mambo ga dzulu, isikale kuhusu mambo ga urimwenguni. 3kpwa maana mwefa; na maisha genu gadzifitswa hamwenga na Masihi (Kristo) ndani mwa Mulungu. 4Muda Masihi (Kristo) andiho onekana lwazu, ambaye ni maisha genu, ndiho naninwi namwi mundiho-onekana naye kahi za utukufu wa kpwakpwe.5Bai dzitengeni na mambo gasigo na utukufu here; uasherati, uchafu (ukolo), udhu, tamaa mbii, choyo, nia mbii, vivi vyosi ndio uabudu wa sanamu (vizuka) 6Ni kpwa ajili ya mambo gaga hasira (koro) ya Mulungu indadza dzulu yao vasio ogoha. 7Ni kpwa ajili ya mambo gaga ninwi pia mwetsemberera kpwa iyo muriho ishi kahi kahi yao. 8Ela bai; ni lazima mugause mambo gaga gosi. Yaani, hasira, nia mbii, mahukano, maneno ga aibu makanwani mwenu (mahukano)9Musikengane ninwi kpwa ninwi, kpwa kukala mudziuvula utu wenu wa kapindi (Kare) na mahendoge. 10Mudziuvela utu musha, uhendwao musha kahi ya maarifa (mbinga) sawasawa na mfano wa iye ariye huumba. 11Kahi ya maarifa gaga, kakuna Muyunani wela Muyahudi, kuhinwa ama kutsahinwa, Msomi, Asiye kala Musomi, Mutumwa, Mutu huru, ila Masihi (Kristo) ni mambo gosi kahi ya gosi.12Bai here Ateule a Mulungu, atakatifu na muhenzwao, velani ubinadamu (Utu) wema au moyo wa mbazi, unyenyekevu, upore na uvumirivu. 13Vumiriranani ninwi kpwa ninwi. Hurumianani ninwi kpwa ninwi. Ichikala mutu ana ulelamishi dzulu ya munziwe, amusamehe vivyo vivyo here Bwana arivyo musamehe mutu na munziwe. 14Na dzulu ya mambo gosi, mukale na uhenzo, ambao ndio mizani (Chigezo) cha utakatifu (Ukamilifu).15Amani ya Masihi naitawale mioyoni mwenu. Yekala ni kpwa ajili ya amani ii muriyo eherwa kahi za mwiri mumwenga. kalani na Shukurani. 16Na neno ra Masihi rikale ndanini mwenu kpwa unji. kpwa busara (Hekima) yosi, fundishanani muchishauriana ninwi kpwa ninwi kpwa kumwembera wira (Zaburi) kpwa hekima yosi, muchimwembera Mulungu maira, na tenzi za rohoni. Embani kpwa kushukuru mioyoni mwenu kpwa Mulungu. 17Chochosi muhendacho kpwa maneno ama kpwa matendo, hendani gosi kpwa dzina ra Bwana Jesu. Mupeni nguma (Shukurani)Mulungu kuchirira iye.18Ache ahalwa, dziteremusheni kpwa alume enu, here imuhamiravyo Bwana Jesu. 19Na nwi alume, ahenzeni ache enu, na msikale akali kpwao. 20Nanwi ahoho, aheshimuni avyazi enu kpwa mambo gosi, ndivyo imuhamiravyo Bwana Jesu. 21Achina Paba, musiachokoze ana enu, ili vasidze vakakosa kuluhiro (tamaa)22Muro ajiriwa (atumwa), aheshimuni matajiri enu kpwa mambo gosi, si kpwa huduma tu ya kushuhudia ili kuvafurahisha anadamu, bali kpwa mioyo ya jeri. Mwabuduni mulungu. 23Chochosi muhendacho, hendani kula mioyoni (nafsini) mwenu here kpwa Bwana Jesu wela si kpwa anadamu. 24Mwamanya kala mundahochera mushahara (ujira) na mukale arithi kula kpwa Bwana Jesu. Ni Masihi (Kristo) mumuhumikiraye. 25kpwa sababu yeyosi ahendaye gasigo halisi (mai) andahochera adhabu (hukumu) kpwa mahendo gasigo helali (haki) arigohenda.

Chapter 4
1Matajiri, apeni ahumiki enu mambo garigo ga hachi na sawa, muchimanya kukala mwimwi pia muna Bwana Mulunguni2Endererani kukala na bidii kahi ya mavoyo. kalani matso kahi za riro hamwenga na shukurani. 3Muchihuvoyera hamwenga, ili kukala Mulungu afugule muyango kpwa ajili ya neno; kugomba siri ya ujeri wa Masihi nichikala nidzifungwa minyororo kpwa ajili iyo. 4Voyani kukala niweze kuyika lwazu here inipasavyo kunena.5Enendani kpwa hekima kpwa vavo vario konze muokole muda (Wakati) 6Maneno genu nagakale ga neema mara zosi na gakolee here munyu wakati wowosi; ili kukala muweze kumanya namuna za kumjibu chila mutu.7Kpwa mautu ganihusugo mimi, Tikiko andahenda gamanyikane kpwenu. Iye ni ndugu muhenzwi, mutumishi mwaminifu, na muhumiki munzehu kahi za Bwana 8Namuhuma kpwenu kpwa ajili ya riri, ili kumanya mambo kuhusu siswi na pia kpwamba aweze kumwenjiza moyo. 9Namuhuma hamwenga na Onesimo, ndugu yehu muhenzwi mwaminifu, na mumwenga wenu, Vandavaelezera chila chitu chiricho chahendeka haha.10Aristako, mutumngwa munzangu wavelamusa hamwenga na Mariko mukoiwe na Barinaba (muriye hochera utaratibu kula kpwakpwe chikala andadza kpwenu, muhochereni) 11Na Jesu aehewaye Yusto pia. Mvamva hachiyao ariohinwa ni ahenzi a kazi asena kpwa ajili ya ufalme wa Mulungu. Vokala vachini fariji.12Epafra wamvalamusa. Iye ni mumwenga wenu na muhumiki wa Jesu Masihi. Iye nikudzi udhi (Kudzitolea) siku zosi kahi za mavoyo kpwa ajili yenu ili muweze kpwema kpwa ukamilifu na kuhakikishirwa chikamilifu mahenzo ga Mulungu. 13kpwa maana, nina ushuhuda kamili kukala wahenda kazi kpwa chadi kpwa ajili yenu, kpwa mvamvo mvario Laodekia na mvamvo mvario Hierapoli. 14Luka ariye tabibu muhenzwi hamwenga na Dema mvana elamusa15Alamuseni enehu mvarioko Laodekia, na Nimfa na Kanisa ririro nyumbani mwakpwe. 16Barua ii ichisomwa kpwenu, isomwe pia kahi za Kanisa ra Welaodekia namwi pia muhakikishe kukala mwaisoma kula Laodekia. 17Mutamukire Akripo "Lola huduma ambayo weihochera kahi za Bwana, kukala wapaswa kuitimiza."18Selamu zizi ni kpwa mukono wangu mwenye-Paulo. Ikumbukireni minyororo yangu. Neema ikale hamwenga namwi.

## 1 Thessalonians

Chapter 1
1Paulo, Silvano na Timotheo kpwa kanisa ra Athesalonike kahi za Mulungu baba na Bwana Jesu Masihi neema na amani ikale kpwenu.2Hwaomboza shukurani kpwa Mulunguchila mara kpwa ajili yenu nyosi, wakati humvahadzaho kahi za mavoyo gehu. 3Hwaikumbukira bila kukoma mbere za Mulungu na baba yehu kazi yenu ya imani, juhudi ya uhenzo na uvumirivu wenye ujasiri kpwa ajili ya badaye kahi za Bwana Jesu Masihi.4Ndugu muhenzwao ni Mulungu, hwamanya mweho wenu. 5Na jinsi injili yenu irivyokudza kpwenu si kpwa neno tu ela pia kahi za nguvu, katika roho mutakatifu, na kahi za uhakika kpwa namuna iyo, mwamanya pia siswi hekalaatu a namuna yani kahi yenu kpwa ajili yenu.6Mwekala atu a kuhwegiza siswi na Bwana heremurivyo hochera neno kahi za tabu kpwa furaha ilayo kpwa roho Mutakatifu. 7Na matokeoge, mchikala mufano kpwa osi kahi za makedonia na akaiya ario vaamini.8kpwa kukala kula kpwenu nenora Mulungu ridzenera kosi, na siswi si kpwa mekedonia na akaya hacheye. Badela ye kpwa chila hatu imani yenu kahi za Mulungu idzenera kosi. Na matokeoge, khahumala kugomba chochosi. 9kpwa kukala ao enye mvamanyisa kudza kpwehu mvekala mvanamuna yani kahi yenu. Mvasumurira jinsi murivyomugalukira Mulungu kula kahiza moyo na wa jeri. 10Mveomboza habari kukala mwamutariza mwanawe kula Mulunguni ariyefufulwa kula kpwa afu Na yuyu ni Jesu, ahwikaye huru kula kpwenye horo.

Chapter 2
1kpwa kukala mwimwi enye mwamanya ndugu kukala kudza kpwehu kpwenu khakukalire ni bule. 2Mwamanya kukala haho whesirima na mvehuhendera waibu kura Filipi. Here mumanyavyo. hwekala khani kahi za Mulungu kunena injili ya Mulungu hata kahi ya tabu nyinji.3kpwa kukala chilagane chehu kachikarire na ui wela kahi za uchafu wela kahi za hila. 4Badelaye here vira hurivyokubalika Mulungu na kpwamini a injili ndivyo hunenavyo. Hwenena, si kpwa kuafurahisha atu ela kumufurahisha Mulungu iye hacheye ndiye achunguzaye mioyo yehu.5kpwa here khahumire maneno gakudzihenzeza wakati wosi,here mumanyavyo, wela khahuhumire maneno here chisingiziro kpwa tamaa Mulungu ni shahidi wehu. 6Wela khahutafutire utukufu kpwa atu wela kula kpwenu au kpwa anjine hungeweza kudai kuhenzerwa here mitume a Masihi.7Badelaye hwekala apore kahi yehu here mame afafarijivyo anae mwenye. 8kpwa njira ii hwekala na uhenzo kpwenu hwekala radi kuashirikisha si tu injili ya Mulungu bali pia na maisha gehu enye kpwa kukala mwekala ahenzwi ehu. 9kpwa kukala ndugu, mwakumbukira kazi na tabu yehu. Usiku na mutsana hekala huchihenda kazi kusudi husidze hukamuremera yoyosi wakati uo, hwevahubiria injili ya Mulungu.10Mwimwi mumashahidi, na Mulungu pia ni kpwa utukufu wa namuna yani hachi bila lawama hurivyoenenda enye mbere yenu mwaminio. 11Vivyo vivyo mwamanya ni kpwa namuna yanikpwa chila mumwenga wenu, here baba arivyo kpwa anae. 12Hurivyo ahimiza na kuenjiza moyo hweshuhudia kukala mwepaswa kpwenenda here urivyo mweho wenu kpwa Mulungu, ariye mvaeha kpwenye ufalume na utukufuwe.13kpwa chosa chicho hwamushukuru Mulungu pia chila wakati kpwakukala wakati murihohochera kula kpwehu ujumbe wa Mulungu muriosikira, mwehochera si here nenora anadamu. Badelaye mwehochera here jeri irivyo neno ra Mulungu. Ni neno riri ambaro rahenda kazi kahi yenu mwaminio.14kpwa vivyo mwimwi ndugu mukale afuasi a makanisa ga Mulungu garigoko kahi za uyahudi kahi za masihi Jesu. kpwa kukala mwimwi pia mwesirima kahi za mambo gago gago kula kpwa atu enu here irivyo kala kula kpwa Ayahudi. 15Ekala ni Ayahudi ndio ariomolaga Bwana Jesu hamwenga na manabii. Ayahudi ario ehwinga kombolanze Mulungu khahamirwa nao na ni maadui kpwa atu osi. 16Mvehuzulia ili husigombe na mataifa ili apate kuokolwa. matokeoge ni kukala mvenderera na dambi zao mwisho ghadhabu idzikudza dzulu yao.17siswi ndugu, hekala hudzilingana namwi kpwa muda mufuhi, chimwiri si kahi za roho. hwehenda kpwa uwezo wehu na kpwa shauku bomu kuona nyuso zenu. 18kpwa kukala hwemala kudza kpwenu, mimi Paulo, kpwa mara mwenga na hata injine, ela shetani wehuzulia. 19kpwa kukala kudzamini kpwehu ni noni, au furaha, au taji ya kudzivunira mbere za Bwana wehu Jesu wakati wa kudzakpwe? Je si mwimwi zaidi here varivyo anjine? 20kpwa kukala mwimwi mu utukufu na Furaha.

Chapter 3
1kpwa vivyo, hurihokala khahuweza kuvumurira zaidi, hwefikiri kukala yekalato kusela kuko Athene hachi yehu. 2Hwemuhuma Timotheo, ndugu yehu na mutumishi wa Mulungu kahi za injili ya Masihi, kuvaimarisha na kuvafariji kuhusiana na imani yenu. 3Hwehenda gaga ili kusudi asikaleho yoyosi wa kuteteleka na mateso wa kuteteleka na mateso gaga kpwa kukala enye mwamanya kukala hudzimarikiza kutsagulwa kpwa ajili ii.4kpwa jeri, wakati hurihokala hamwenga namwi, hwetangulia kuvambira kukala hwekala hehi kupata mateso na gago geombola here mumanyavyo. 5kpwa sababu ii, nirihokala siweza kuvumirira keheri, nehuma mutu kpwakusudi nipate kumanya dzulu ya imani yenu. Nikpwenda mujaribu wekala adzivajeza na kazi yehu ichikala ni bule.6Ela Timotheo wekudza kpwehu kula kpwenu na achihurehera uvoro mudzo dzulu ya imani yehu na uhenzo wenu. Wehambira kukala munakumbukumbu mbidzo dzulu yehu, na kukala mwatamani kuhona here ambavyo naswi hwatamani kumona mwimwi. 7kpwa sababu ii, ndugu hwefarijika sana na mwimwi kpwa sababu ya imani yehu, kahi za tabu na mateso gosi.8kpwa sasa hwaishi, chikala mudzemaimara kpwa Bwana. 9kpwani ni muvera wani kwa vivyo humupe Mulungu kpwa ajili yenu, kpwa furaha yosi huriyo nayo mbere za Mulungu dzulu yenu. 10Hwavoya sana usiku na mutsana ili huweze kuzona nyuso kahi za imani yenu.11Mulungu wehu na baba na Bwana wehu Jesu ahulongoze njira yehu hufike kpwenu. 12Na Bwana amvahende monjezeke na kuzidi kahi za henzo, muchihenzana na kuhenza atu osi, here huahenderavyo mwimwi. 13Nahende vivi ili kuiimarisha mioyo yehu ikale bila lawama kahi za utakatifu mbere za Mulungu wehu na baba yehu kahi za kudza kpwa Bwana Jesu hamwenga na atakatifue.

Chapter 4
1kpwa vivyo ndugu hwanamvenjiza moyo na kuavoya kpwa dzina ra Jesu Masihi, Here murivyo hochera maelezo kula kpwehu here mumalikanavyo kuishi na kumuhenza Mulungu kpwa njira iyo pia mwenende na kuhenda zaidi ya gago. 2kpwa kukala mwamanya ni maelezo higo hurigoapa kuchirira kpwa Bwana Jesu3kpwa kukala gaga ndigo mahenzo ga Mulungu, utakaso wenu, kukala mudzitenge na uzinzi, 4kukala chila mumwenga wenu wamanya jinsi ya kumiliki muchewe mwenye kahi za utakatifu na heshima, 5kuhusu tamaa za mwiri ( here mataifa mvasiomumanya Mulungu.) 6Kusikale na mutu yoyosi avukaye muhaka na kumukosera nduguye kpwa ajili ya dzambo riri kpwa kukala Bwana ndiye mwenye kuriha chisasi kpwa mambo gosi gaga here mwanzoni hurivyo mvaona na kumvashuhudia.7Kw kukala Bwana khamvehere hukale achafu ila hukale atakatifu. 8kpwa vivyo akhahelaye riri khakahela atu ila mvamukhahela Mulungu amvapaye roho mutakatifu.9Kuhusu uhenzo wa ndugu kahana haja ya mutu yeyosi kumvaandikira kpwa kukala mudzifundishwa ni Mulungu kuhenzana mwimwi kpwa mwimwi. 10kpwa ujeri mwehenda gaga gosi kpwa ndugu vario makedon yosi ila hunavavoya ndugu muhende hata zaidi. 11Hwamuvoya mukale na hamu ya kwishi maisha ga kuhurira, kujali shughuli zenu na kuhenda kazi kpwa mikono yenu here hurivyo mvaamuru. 12Hendani gaga ili ufaulu kpwenda sawa sawa na kpwa hehsima kpwa vavo vario konze ya imani, ili musihungukirwe ni hitaji rorosi.13Khahumala mukose kumanya mwimwi ndugu kuhusu ao variolela mauti musidze mukakala na sumazi here aratu vasio na kuluhiro. 14Chikala kamvamini kukala Jesu wefa na achifufuka vivyo vivyo Mulungu andamvareha osi hamwenga na Jesu mvariolela ndani ya Jesu. 15kpwa ajili ya gaga hwamvambira mwimwi kpwa neno ra Bwana kukala siswi hurio hai hundio sala mupaka kudza kpwa Bwana ujeri kahundamvatangulia variofa.16kpwa kukala Bwana mwenye andatima kula mainguni, andakudza na sauti bomu, hamwenga na sauti ya malaika mukulu hamwenga na parapanda ya Mulungu moyo variofa ndani ya Masihi mvandafufulwa kpwanza. 17Kisha siswi hurio moyo hudzio sala hunda gwirana nao mainguni huchimutsangira Bwana hewani bai hundakala na Bwana kare na kare. 18kpwa vivyo mwenjizane moyo mwimwi kpwa mwimwi kahi za maneno gaga.

Chapter 5
1Sasa ndugu kpwa habari ya muda na majira kahana haja ya kumvaandikira. 2kpwa kukala mwimwi enye mwamanya kukala siku ya Bwana yadza here mwevi adzavyo usiku. 3Haratu mvaambaho kuna, " Amani na uselama," ndiho jambo ra kubananga ridzaho kpwa haraka ni here utsungu umudziravyo mame ariye na mimba khavandadzitenga kpwa njira yoyosi.4Ela mwimwi ndugu kamuchizani hatasiku imvadzire here mwevi. 5kpwa kukala mwimwi nyosi mu ana a Mulangaza na amutsana. siswi khahuana a usiku au achiza. 6Vivyo bai husilale here anjine elalaavyo. Ela huchese na hukale chonjo. 7kpwa kukala mvelalao ni kulela usiku na ao mvareao ni kurea usiku.8kpwa kukala siswi huana a mutsana hukale chonjo. humvale nguo ya imani na uhenzo na chepeo ambacho ni uhakika wa wokofu wehu udzao. 9kpwa kukala Mulungu khahutsagulire haho mwanzo kpwa hukumu ila ni kpwa wokofu kpwa njira ya Bwana Jesu Masihi. 10Iye Jesu ndiye ariyefa kpwa ajili yehu, chikala hundakala matso ama hundelala, hundaishi hamwenga naye. 11kpwa vivyo enjizanani moyo na kujengana mwimwi kpwa mwimwi here ambavyo mwenderera kuhenda.12Ndugu, hwamvoyera mumvatambue mvavo mvahumikao kahi zenu na mvamvo mvario dzulu zenu kahi za Bwana na mvamvo mvavapao maaro. 13Vivyo vivyo muvatambue na kuvapa heshima kahi za uhenzo kpwa sababu ya kazi yao mukale na amani kahi yenu mwimwi enye. 14Hwawavoya ndugu mumvaonye ao vasioenenda kpwa utaratibu, mvaenjizeni moyo mvadziokata tamaa, mvasaidieni mvario anyonge, na mukale avumirivu kpwa osi.15Lolani kusikale na mutu yoyosi arihaye rii kpwa rii ela hendani garigo madzo kpwa chila mumwenga wenu na kpwa atu osi. 16kalani na raha siku zosi. 17Voyani bila kukoma. 18Mushukuruni Mulungu kpwa chila jambo kpwa kukala gago ndigo mahenzo ga Mulungu kpwenu kahi za JesuMasihi.19Musimuzimye roho. 20Msimuzarau unabii. 21Gajezeni mambo gosi, bwirani rifaaro. 22Dzitengeni na chila wovu.23Mulungu wa amani a mvakamilishe kahi za utukufu roho, nafsi na mwiri vitunzwe bila kosa ama dambi kpwa kudza kpwa Bwana wehu Jesu masihi. 24Iye ariyemveha ni mwaminifu na ndiye mwenye kuhenda.25Ndugu huvoyereni pia. 26Mvelamuseni ndugu osi kpwa busu takatifu. 27Namvavoya kahi za Bwana kukala barua ii isomwe ni ndugu osi. 28Neema ya Bwana wehu Jesu Masihi ikale hamwenga namwi.

## 2 Thessalonians

Chapter 1
1Paulo, Silveno na Timotheo kpwa kanisa ra athesalonike kahi za Mulungu paba yehu na Bwana Jesu Masihi. 2Neema na ikale kpwenu na amani yombolayo kpwa Mulungu paba yehu na kpwa bwana Jesu masihi.3Yapasa sisi kumushukuru Mulungu siku zosi kpwa ajili yenu, ndugu. Kwahere vivi ndivyo ihupasavyo, kpwakukala imani yehu yakula sana na uhenzo wenu kpwa chila mutu yazidi konjezeka. 4Vivyo siswi enye hwanena kpwa fahari dzulu yenu kahi za makanisa ga Mulungu. Hwasumurira habari ya saburi yehu na imani muriyo nayo kahi za mateso gosi.Hwanena kpwa habari ya mateso mugastahamilgo. 5ii ndiyo ishara ya hukumu ya hachi ya Mulungu. ili mwimwi mutalwe kukala mwasitahili kuwenjira ufalume wa Mulungu ambao kpwa ajiliye mwateswa.6kpwa kukala ni hachi kpwa Mulungu kumvariha mateso aratu mvaatesao mwimwi. 7na kumvapa raha mwimwi muteswao hamwenga naswi. Andahenda vivi wakati wa kombolera kpwakpwe Bwana Jesu kula Mulunguni hamwenga na malaika a uwezowe. 8Kahi za mwanga wa moho andamvarihiza chisasi ao mvasiomumanya Mulungu na ao vasioitii injili ya Bwana wehu Jesu.9Mvandateseka kpwa maangamizo ga milele mvachikala mvadzitengwa na uwepo wa bwana na utukufu wa nguvuze. 10Andahenda wakatiandihokudza ili kutukuzwa na atue na kwangalazwa na osi mvarioamini. kpwa kukala ushuhuda wehu kpwenu wesadikiwakpwenu.11Kpwa kukala ii hamvavoyera nyinyi siku zosi. Havoya kpwamba Mulungu wehu amvahesabu kukala mwesitahili kpwehewa. havoya kukala mupate kutimiza chila haja ya wema na chila kazi ya imani kpwa nguvu. 12Hwavoya mambo gaga ili mupate kuritukuza dzina ra Bwana Jesu. Hwavoya kukala mpate kutukuzwa naye kpwa sababu ya neema ya Mulungu na ya Bwana Jesu.

Chapter 2
1Sasa kuhusu kudza kpwa Bwana wehu Jesu Masihi na kukusanywa hamwenga hamwenga ili hukale naye, hwamuvoya mwimwi ndugu zehu, 2Kukala musiyugwe wala kutabishwa kpwa urahisi kpwa roho au kpwa ujumbe au kpwa barua yonekanayo kukala idzombola kpwehu, ichinena kukala siku ya Bwana tayari idzifika.3Mutu asimvakenge kpwa namuna yoyosi kpwa kukala nipaka nasi udze kpwanza na mutu wa uasi afunulwe, yuyatu mwana wa ubananzi. 4Yuyu niyuyatu apingaye naye nikudzenula mwenye achimupinga Mulungu na chochosi chiabudiwacho. Na majibuge nikukala kpwenye hekalu ra Mulungu na kudzonyesa iye kala here Mulungu.5Je, khamukumbukira kukala nirihokala nanwi nemvambira dzulu ya mambo gaga? 6Sasa mvamanya chiratu chimuzuliracho ili kukala aweze funulirwa kpwa wakati wa sawa undihofika. 7kpwa kukala siri ya yuyatu mutu mwenye kuasi yahenda kazi mpaka sasa ela tu kuna amuzuliaye sasa mpaka andihoombozwa njirani.8Ndiho yuyatu mwenye kuasi andihofunulirwa ambaye Bwana Jesu andamolaga kpwa pumzi ya mulomowe. Bwana andamuhenda kukala si chochosi kpwa ufunulo wa kudza kpwakpwe. 9kudza kpwa yuyatu kuasi undakala kpwa sababu ya kazi ya shetani kpwa nguvu zosi, ishara na maajabu ga ulongo. 10Na ulongo wosi wenye udhalimu mambo gaga gandakala kpwa aratu mvangamikao kpwa ajili ya kokolwa kpwao.11kpwa sababu iyo Mulungu wamvahumira kazi yenye ili mvaamini ulongo. 12Matokeoge ni kukala osi mvandahukumiwa aratu ario khamvaminire ujeri ela ao nikudzifurahisha kpwenye udhalimu.13Ela yahupasa kumushukuru Mulungu chila mara kpwaajili yenu ndugu muhenzwao ni Bwana kpwa sababu bwana weatsagula mwimwi here malimbuko ga wokovu kpwa utakaso wa roho na imani kahi za iratu jeri. 14Chichi ndicho arichomvehera mwimwi kukala kuchiria injili muweze kupata utukufu wa Bwana wehu Jesu Masihi. 15kpwa vivyo, ndugu emani imara ueleweni uratu utamaduni mriofundishwa kpwa neno au kpwa barua yehu.16Sasa Bwana wehu Jesu Masihi mwenye na Mulungu Paba yehu ariyehuhenza na kuhupa faraja ya milele na ujasiri udzo kpwa ajili ya maisha gadzago kuchirira neema. 17Amvafariji na kuihenda imara mioyo yehu kahi za chila neno na kazi.

Chapter 3
1Na sasa, ndugu huvoyereni kpwamba neno ra Bwana riweze kpwenera na kutukuzwa, here irivyo pia kpwenu. 2Voyani kpwamba huweze kokolwa kpwa kahi za wovu na atu aasi, kpwa kukala si osi mvana imani. 3Ala Bwana ni mwaminifu, ariye andamvaimarisha mwimwi na kumvarinda kula kpwa yuyatu movu.4Hana ujasiri kahi za Bwana kpwa ajili yenu kpwamba mwahenda na mundaenderera kuhenda mambo ambago hwamvahuma. 5Bwana aweze kulongoza mioyo yenu kahi za mahenzo na kahi za uvumirivu wa Masihi.6Vivi hwaahuma ndugu, kahi za dzina ra Bwana Jesu Masihi, kukala udzitenge na chila ndugu ariye waishi maisha ga chivyakpwe na si kpwa kombola na desituri ambazo mwehochera kula kpwehu. 7kpwa kukala mwimwi enye mwamanya ni sawa kpwenu kuwhegiza siswi kahuishi miongoni mwenu here aratu ambaokhavakalire na heshima. 8Na khahurirye chakurya cha mutu yoyosi bila kuchirihira. Badalaye hehenda kazi usiku na mtsana kpwa kazingumu na kpwa shida, ili husiweze kukala msigo kpwa yoyosi kahi zenu. 9Hehenda vivi si kwakukala kahuna mamlaka. Badalaye hehenda vivi ili hukale mfano kpwenu, ili kukala muweze kuhwegiza siswi.10Wakati hurihokala hamwenga namwi whwelakiza, " Chikala mumwenga wenu kenzi kuhenda kazi, na asirye." 11kpwa kukala hwasikira kukala kahi mvenenda kpwa ukaha miongoni mwenu khamvahenda kazi ela badalaye ni atu mvasio na utaratibu. 12Vivi ao nao whaahuma na kumvasihi kahi za Bwana Jesu Masihi, kukala lazima ahende kazi kpwa uhurivu kurya chakurya chao enye.13Ela mwimwi ndugu musizimie roho kahi za kuhenda garigo sawa. 14Chikala mutu yoyosi kenzi kutii neno rehu kahi za barua ii, mukale makini naye na musikale na ushirika hamwenga naye, ili kukala aweze kpwaibika. 15Musimuhalire here adui, ela moneni here ndugu.16Bwana wa amani mwenye amvape amani wakatiwowosi kahiza njirazosi. Bwana akale namwi nyosi. 17Zizi ni salamu zangu, mimi Paulo kpwa mkono wangu mwenye, ambao ni alama kahi za chila barua. Vivi ndivyo niandikavyo. 18Neema ya bwana wehu Jesu Masihi iweze kukala namwi. Amina.

## 1 Timothy

Chapter 1
1Paulo, mutume wa Masihi na amuri ya Mulungu na mokoli wehu Jesu masihi ariye ujasiri wehu. 2kpwa Timotheo, mwanangu wa jeri kahi za imani. Neema, rehema na amani zombolazo kpwa mulungu paba na masihi Jesu bwana wehu.3Here nirivyokusihi nirihouka kpwenda makedonia, usale Efeso ili kukala uweze kumvaamuru atu fulani mvasifundishe mafundisho tafauti. 4Pia mvasisikizengano na orodha za ushauri usio na mwisho. Gaga ni kpwanzisha mabishano zaidi kuriko kumvaafiza kundereza mupango wa Mulungu wa imani.5Bai lengo ra amuri ii ni uhenzo ulao kahi za mooyo safi kahi za niiri ya mbidzo na katika imani ya jeri. 6Kahi za atu mvadzirikosa lengo mvakagaricha mafundisho gaga na kugasikiza masumuriro ga chipumbavu. 7Mvamala kukala alimu a sheria, lakini khamvaelewa mvagombacho au mvachisisitizacho. 8Ela hwamanya sheria ni mbidzo kala ihumikato.9Hwamanya gaga kukala, sheria khaifungirwa kpwa ajili ya mutu mwenyehachi bali kpwa ajili ya mvavunzao sheria na aasi atu asio ataua na enye dambi na ario khavana Mulungu na rii. idzitungwa kpwa ajili ya volagao baba na mamezao kpwa ajili ya olagi a atu. 10kpwa ajili ya aasherati kpwa ajili ya atu azinzi kpwa ajili ya aratu mvatekao atu kumvahenda atumwa kpwa ajili ya alongo kpwa ajili ya mashahidi ga ulongo na yoyosiariye chinyume na maelekezo ga waminifu. 11maelekezo gaga gela na injili yenye utukufu wa Mulungu mwenye kyhaswa iriyo kpwaiyo nidzaminiwa.12Namushukuru Jesu Masihi bwana wehu wenenjiza nguvu kpwa kukala wenitalira mimi kukala mwaminifu, na achinika kahi za huduma. 13Nekala mutu wa kukufuru mtesi na mutu wa fujo, ela nepata rehema kpwa kukala nehenda kpwa uzuzu kpwa kutsaamini. 14Ela neema ya Mulungu wehu idzodzEla imani na uhenzo urio kahi za Masihi Jesu.15Ujumbe uu niwakpwaminika na wastahili kuhocherwa ni osi, kukala masihiJesu wekudza duniani kokola enye dambi ario mimi ni mui zaidi, ya osi. 16Ela kpwa sababu ii mimi nepata rehema ili kukala ndani yangu mimi niriyekala mwenye dambi kuriko osi Masihi Jesu adhirishe uvumirivu usio na mwisho ili nikale chelelezo kpwa osi andiomwamini na apate uzima wa kare na kare. 17Na sasa kpwa mufalume asiye na mwisho, asiyefa asiyeonekana Mulungu hacheye. Ikale heshimana utukufu kare na kare. Amina.18Narika lakizo riri mbereyo Timotheo.Mwanangu. Nahenda vivi kulingana na unabii urioombozwa haho mwanzo kukuhusu uwe, ili kukala uhusike kahi za viha vidzo. 19Henda vivyo ili kukala ukale na imani na niiya mbidzo. Kahi za atu mvadzigakahEla gaga mvachangamiza imani. 20Here vira kimeneyo na Alekizanda ario nidzimupa shetani ili mvafundishwe.

Chapter 2
1kpwavivyo kpwa hali yoyosi, nahenza mavoyo, na dua na maombezi na shukurani vihendeke kpwa ajili ya atu osi. 2kpwa ajili ya afalume na osi ario akpwenye mamulaka ili kukala huweze kuishi maisha ga amani na uhuriri kahi za utauwa wosi na heshima. 3Riri ni ridzo na renye kukubalika mbere za Mulungu mokoli wehu. 4Iye nikutamani kukala atu osi mvaokolwe na mvapate kuimanya jeri.5kpwa kukala kuna Mulungu mumwenga na mpatanishi mumwenga kahi ya Mulungu na mwanadamu ariye ni Masihi Jesu. 6Wedzomboza mwenye here fidia kpwa osi here ushuhuda kpwa wakati mwafaka. 7kpwa chosa chichi, mimi mwenye nehendwa kukala mjumbewa injili na mtume. 9Nagomba jeri. sigomba ulongo). Mimi ni mwalimu wa atu a mataifa kahi za imani na jeri.8kpwa vivyo, namala anaalume chila hatu mvavoye na kpwenula mikono mitakatifu bila ghadhabu na mashaka. 9Kpwa vivyo namala anaache mvadzivike mavazi gakubalikago kpwa heshima na kudzizulia mvasikale na nyere zidzizosongwa au dahabu au lulu au mavaziga gharama bomu. 10Pia namala mvavale mavazi gamvastahiligo anaache akirio uchaji kpwa kuchirira mahendo madzo.11Mwanamuche na adzifundishe kahi za hali ya uvumrivu na kpwa utii wosi. 12Simuruhusu mwanamuche kufundisha kukala na mamulaka dzulu ya mwanamulume lakini aishi kahi za hali ya uchimya.13kpwa kukala Adamu weumbwa kpwanza chisha Eva. 14Adamu khakengerwe lakini mwanamuche wekengwa kamare kahi za uasi. 15Hela vivyo, andaokolwa kpwa kuchirira kuvyala ahoho, chikala mvandenderera kahi za imani na mahenzo na kahi za utakaso na akili.

Chapter 3
1Ugombi uu ni wakpwaminika chikala mutuwatamani kukala mwemerezi, watamani kazi mbidzo. 2kpwa vivyo mwemerezi ni situ asikale na lawama. Ni situ akale mulume wa muche mumwenga ni lazima akale na chasi, busara, mwenye utaratibu, ukarimu na situ akalena uwezo wa kufundisha. 3Asikale wahumira uchi asikale mukhondo lakini muppore, mwenyeamani. Na situasikale mwenye kuhenza pesa.4Yamupasa kumvaemerera tototo atu a nyumbani mwakpwe mwenye na anae yumvapasa kumuheshimu kpwa heshima zosi. 5Mana chikala mutu khamanya kuvaemerera atu a nyumbani mwakpwe mwenye andarireradze kanisa ra Mulungu?6Asikale mwamini musha ili kukala asidze akadzidai na kubwa kahi za hukumu here yuyatu movu. 7Lazima pia akale na sifa mbidzo kpwa osini ario konze ili asidze akagwakpwenye aibu na muhego wa movu.8Mashemasi mviravira vapaswa kukala enye kustahili heshima, mvasikale enye kauli mbirimvasihumire uchi kuchira chasi au kukala na tamaa. 9Mvaweze kuitunza kpwa niiya swafi ira jeri ya imani iriyofunulwa. 10Mvakale pia mvzdzithibitishwa kpwanza chisha mvaweze kuhudumu kpwa kukala khavana lawama.11Ache ao vivyo vivyo mvakale enye heshima vasikale asingiziraji mvakale na chasi na aminifu kpwa mambo gosi. 12Mashemasi mvakale alume a muche mumwenga. mvafaa vaweze kumvemerera tototo anaao na nyumbani mwao. 13kpwa kukala aratu mvahumikao tototo nikupata msimamo mudzo na ujasiri mubomu kahi za imani iriyo kahi za masihi Jesu.14Nandika mambo gaga kpwako na natumaini kudza kpwako vivi karibuni. 15Ela chikala nindachelewa, nandika ili upate kumanya namuna ya kpwenenda kahi za nyumba ya Mulungu, ambaro ni kanisa ra Mulungu ariye muzima, nguzo na msaada wa jeri.16Na khaipingika kukala jeri wa Mulungu uriyofunulirwa ni ubomu. " weonekana kahi za mwiri, achithibitishwa ni Roho achionekana ni malaika, achitangazwa mongoni mwa mataifa, achiaminiwa ni urimwengu, na achihalwa dzulu kahi za utukufu.

Chapter 4
1Sasa roho wagomba lwazu lwazu kukala nyakati zidzazo atu anjine mvandaricha imani na kukala makini kusikiza roho zinjinezo na mafundisho ga chipepo gandigofundishwa. 2Kahi za ulongo na unafiki niiya zao zindagaluzwa.3Mvandamvazulia kuhela na kuhochera vyakurya virivyo mulungu weviumba vihumirwe kpwa shukurani kahi yao mvaaminio na enye kuimanya jeri. 4kpwa kukala chila chitu chiricho Mulungu wechumba ni chidzo. Khakuna chiricho hwahochera kpwa shukurani chastahili kukahalwa. 5kpwa kukala chatakaswa kuchirira mavoyo.6Chikala undagaika mambo gaga mbere ya ndugu undakala mutumishi wa Jesu Masihi kpwa kukala udzistawishwa kpwa maneno ga kukala udzistawishwa kpwa maneno ga imani na kpwa mafundisho madzo ambago udzigatua. 7Ela zikahale ngano za chidunia zirizo zahenzwa ni anaache atumia.BadElaye dzifundishe mwenye utaua. 8kpwa kukala mazoezi ga mwiri gafaa chidogo ela utaua wafaa sana kpwa mambo gosi. Nikutunza ahadi kpwa maisha ga sasa na gara gadzago.9Ujumbe uu ni wakpwaminiwana wafaa kukubaliwa kamare. 10kpwa kukala ni kpwa chosa chichi whataabika na kuhenda kazi kpwa bidii sana. kpwa kukala hunao ujasiri kahi za Mulungu ariye moyoo ariye ni mokoli wa atu osi, ela haswa kpwa mvaaminio.11Ugagombe na kugafundisha mambo gaga. 12Mutu yoyosi asiuzarau ujanao. Badelaye ukale mufano kpwa osi mvaaminio kahi za kugomba mwenendo uhenzo waminifu na uswafi. 13Paka ni ndihokudza dumu kahi za kusoma, kahi za kuonya, na kahi za kufundisha.14Usiipuze karama iriyo ndaniyo iyiyo wepewa kuchirira unabii kpwa kwikirwa mikono ni atumia. 15Ujali mambo gaga ishi kahi za gago ili kukulako kukale iwazu kpwa atu osi.zingatia sana mwenendoo na mafundisho. 16Dumu kahi za mambo gaga. kpwahere kpwa kuhenda vivyo undadzokola mwenye na aratu akusikirao pia.

Chapter 5
1Msimuchemere mwanamulume mutumia. Ela mwenjize moyo here pabayo, umvenjize moyo vijana a chilume here kukala ni nduguzo. 2Umvenjize moyo anaache atumia here mamezo na anaache vijana here nduguzo achiche kpwa uswafi wosi.3Aheshimu magungu, aratu ario magungu jerijeri. 4Ela chikala gungu ana au adzukulu, ariche kpwanza vadzifunze kuonyesa heshima kpwa atu a nyumba yao enye. mvariche mvaarihe avyazi ao madzo, kpwakukala ii yaafaa mbere za Mulungu.5Ela gungu jeri jeri ni yuyatu ariyerichwa hacheye naye ni kwika kuluhirore kpwa Mulungu. Siku zosi nikudumu kahi za sEla na mavoyo usiku na mutsana. 6Hata vivyo, mwanamuche yuyatu aishiye kpwa anasa adzefa idzaho yu moyo.7Na ugahubiri gaga mambo ili kukala mvasikale na lawama. 8Ela chikala mutu asihoatsunza nduguze, haswa aratu mvario nyumbani mwakpwe adziikana imani na ni mui kuriko mutu asiye na imani.9Bai mwanamuche aandikishwe kpwenye orodha here gungu achikala na umuri usiohunguka miaka mirongo mihandahu na nimuche wa Mulume mumwenga. 10Situ akale adzimanyikana kpwa mahendo madzo, chikala adziajali ahoho,au adzikala mukarimu kpwa ajeni, au adzojesa magulu ga aamini, au adziasaidia ario mvadzikala mvachiteswa au mvadzomboza kpwa kazi yoyosi mbidzo.11Ela kpwa aratu magungu vijana, kahela khavaandichisha kpwenye orodha ya magungukpwa kukala vachenjira kpwenye matamanio ga chimwiri gachizidi kura kudzomboza kpwao kpwa Masihi, vandahenza kuhalwa. 12kpwa njira ii kpwenjira kpwenye hatia kpwa kuvunza kudzomboza kpwao kpwa kpwanza. 13Na pia kpwenjira kpwenye mazoera ga ukaha. Ao nikuzunguluka nyumba kpwa nyumba situ kukala ni akaha lakini pia nikukala asengenyaji na enye kpwenjirira mambo gaanjine. ao ni kugomba mambo mvasigopaswa kugagomba.14kpwa vivyo mimnamala anaache vijana mvahalwe mvavyale atumia ahoho atsanga mvaemerere nyumba zao ili kutsamupa adui nafasi ya kuhushitaki kpwa kuhenda dambi. 15kpwa kukala anjine mvadzimgalukira shetani. 16Chikala mwanamuche yoyosi aaminiye ana magungu bai na asaidie ili kanisa risiremerwe, ili riweze kuvasaidia mvara mvario magungu jeri jeri.17Bai atumia aratu atawElaoto mvatalwe kukala mvanafaa kuheshimiwa munoo, haswa aratu mvadzishuhulishao na kufundisha neno ra Mulungu. 18kpwa kukala maandiko gamba "usimufumbe ng'ombe mulomo aryaho nafaka" na "muhenzi kazi wastahili mushaharawe."19Usihochere mashitaka dzulu ya mutumia isihokala kuna mashahidi erii au ahahu. 20Mvaonye akosao mbere ya atu osii ili anjine mvadziosEla hanjine mvandaogoha.21Nakulakiza kpwa nguvu mbere za Mulungu na mbere za Masihi Jesu na malaika ateule kukala ugatatsunze malakizo gaga bila ubaguzi wowosi na kukalausihende dzambo rorosi kpwa upendeleo. 22Usimwikire mutu yoyosi mikono haraka usishiriki dambi ya mutumunjine yakupasa kudzitsunza mwenye ukale swafi.23Khaikupasa kunwa madzi hacheye badelaye anwa chileo chasi kpwa ajili ya tumbo na makongo ga mara kpwa mara. 24Dambi za atu anjine nikumanyikana kpwa lwazu, na nikumvatangulia hukumuni ela dambi nyinjine nikudza chimala. 25Vivyo vivyo kahi ya kazi mbidzo nikumanyikana kpwa lwazu lakini dambi nyinjine nikudzifitsa.

Chapter 6
1Richa aratu osi mvario tsini ya nira here atumwa mvamvahalire mabwana zao here enye heshima zosi. Mvamala kuhenda vivyo ili dzina ra Mulungu na mafundisho gasihukanwe. 2Atumwa enye mabwana mvaaminio mvasimvazarau kpwa kukala ao ni ndugu. Badelaye, mvamvahumikire muno kpwa kukala mabwana mvasaidiwao kazi zao ni aamini na ahenzwi. Fundisha na kugatangaza mambo gaga.3Idzaho mutu fulani wafundisha kpwa upotofu na khagahochera maelezo gehu genye kpwaminika ambago ni maneno khamvarikubali fundisho rilongozaro kpwenye utumwa. 4Mutu iye wadzivuna na khamanya chochosi. Badelaye, ana fujoo na mabishano dzulu ya maneno. maneno gaga nikuvyela wivu, khondo, mahukano, shuku mbii. 5Na vurugu za mara kpwa mara kahi ya atu enye akili ziriizo banangika. mvairicha jeri aza kukala utaua ni njira ya kukala tajiri.6Sasa utaua na kuridhika ni faida bomu. 7kpwa here khahudzire na chochosi urimwenguni wEla khahuweza kuhela chochosi kula urimwenguni. 8BadElaye, hutosheke na chakurya na mavazi.9Sasa ao mvamalao kukala na mali nikugwa kahi za majezo, kahi za muhego. Nikugwa kahi za upumbavu munji na tamaambii, na kahi za chochosi chimvahendacho atu mvazame kahi za mangamizi na ubanangiki. 10kpwa kukala kuhenza pesa ni chanzo na aina zosi za wovu.Atu ario nikutamani iyo, mvadzopotoshwa kurena imani na mvadzidzenjiza enye kpwa sumazi nyinji.11Ela uwe mutu wa Mulungu, gachimbire mambo gaga. Tua hachi, utaua, waminifu, uhenzo, uvumirivu na upore. 12Piga viha vidzo vya imani gwirira uzima wa kare na kare urioeherwa, ilikukala ni kpwa sababu ii kukala weombooza ushughuda mbere ya mashahidi anji kpwa chira chiricho chidzo.13Nakupa amuri ii mbere ya Mulungu asababishaye vitu vyosi kuishi, na mbere ya Jesu Masihi, ariyenena iriyojeri kpwa Pontio Pilato. 14Itsunze amuri kpwa ukamilifu, hasiho mashaka, hadi kudza kpwa bwana wehu Jesu Masihi.15Mulungu andadzionnyesa kudzakpwe kpwa wakati wa sawa, Mulungu, ahaswe, nguvu hacheye, mufalume atawElaye, Bwana alongozaye. 16Hacheye waishi kare na kare na akalaye kahi za mulangaza usiosongererwa. khakuna mutu awezaye kumona wEla awezaye kumulola kpwakpwe ikale heshima na uweza wa kare na kare.17Mvambire matajiri kahi za rimwengu uu mvasidzivune na mvasikuluhire kahi za utajiri, urio seo wa uhakika.BadElaye vapaswa kumukuluhira Mulungu. Ariye nikuhupatira ushaha wosi wa jeri ili hufurahie. 18Mvaambire mvahende madzo, mvatajirike kahi za kazi mbidzo, mvakale akarimu na utayari wakomboza. 19Kahi za njira iyo mvandadzikira musingi mudzo kpwa mambo gadzago, ili kukala mvaweze kubwira maisha halisi.20Timotheo , rinda chira urichohewa. Dziepushe na majadiliano ga chipumbavu na mabishano gasigo ni maana iriyo kpwa ulongo ni mwehewa marifa. 21Atu anjine ni kugatangaza mambo gaga, na vivyo bai mvadziikana imani. Neema naikale hamwenga namwi.

## 2 Timothy

Chapter 1
1Paulo mutume wa Jesu Masihi kpwa mahenzo ga Mulungu, sawa sawana ahadi ya uzimu urio ndani ya Masihi Jesu. 2kpwa Timotheo, mwanangu muhenzwi. Neema na ikale kpwako, rehema na amani kula kpwa Mulungu na Masihi Jesu bwana wehu.3Namushukuru Mulungu ariye namuhumikira kpwa niiya mbidzo heremvarivyohenda paba zangu nikukumbukiraho chila mara kahi za mavoyo gangu, usiku na mutsana. 4Na kuluhira kukona ili kukala nodzalwe ni furaha, nagakumbukira matsozigo. 5Nidzikala nichikumbukira kuhusu imaniyo halisi, iriyo haho kpwanza yekala kpwa mucheo Loisi na mameyo Yunisi na nina hakika kukala imani iyo yakala ndani yo pia.6Ndosa nakukumbukiza kutsetsera karama ya Mulungu iriyo ndaniyo kpwa njira ya kwikirwa mikono yangu. 7kpwahere Mulungu khahupire rohoya woga,ila ya nguvu na uhenzo na moyo wa chasi.8kpwa vivyo usiwonere haya ushuhuda kuhusu bwana wehu, wala wangu mimi Paulo mufungwawe ila ushiriki matso kpwa ajili ya injili, sawasawa na uwezo wa Mulungu. 9Ni Mulungu ariyehwokola na kuhweha kpwa mweho mutakatifu.khahendere vivi kulingana na kazi zehu ela kulingana na neema na mpangowe mwenye wehupa mambo gaga kahi za masihi Jesu kabila ya nyakati za kpwanza. 10Ela sasa wokola wa mulungu udzifunulwa kare kpwa kudza kpwa mokoli wehu masihi Jesu,Ni masihi ariyekomesha mauti na kureha uzima usiosira kpwa mwangaza wa injili . 11kpwa sababu iye netsagulwa kukala muhubiri ,mutume na mwalimu .12kpwa sababu ii nasirima pia ela sona haya kpwa kukala namumanya iye niriyemwamini ,nina hakika kukala iye waweza kuchitsunza chira nirichochilavya kpwakpwe hata siku iyo. 13kumbukira mfano wa ujumbe wa waminifu uriosikira kulaa kpwangu, hamwenga na imani na mahenzo garigo ndani ya masihi Jesu. 14Gatsunze mambo madzo arigokuha Mulungu kuchirira Roho mutakatifu aishie ndani yehu.15Wamanya kukala, osi mvaishio kahi za Asia weniricha, kwenye kundi riri ra Figelo na Hemogene. 16Bwana airehemu nyumba ya Onesifero kpwa kukala mara nyinji waniburudisha na khayonerere waibu minyororo yangu . 17Badalaye, arihokala Roma wenitafuta kpwa bidii na achinipata. 18Mulungu amwajalie kupata rehema kula kpwakpwe siku ira . Here arivyonisaidia nirihokala Efeso,uwe wamanya sana.

Chapter 2
1kpwa vivyo uwe mwanangu ,ukale hodari kahi za neema iriyo ndani ya masihi Jesu. 2Na mambo urigogasikira kpwangu kpwa atu a mashahi atu aaminifu ario mvandaweza kumvafundisha anjine pia.3Shiriki mateso hamwenga nami here asikari mudzo wa masihi,Jesu. 4Khakuna aarii ahumikaye wakati uo uo achidzihusisha na shuhuli za kawaida za maisha gaga ,ili kukala amufurahishe afisawe mubomu . 5Pia here mutu achishindana here mwanariadha,khandahewa taji ashoshindana kpwa kutua sheria.6Ni muhimu kukala mkurima mwenye bidii akale wa kpwanza kuhochera mgao wa mazaoge . 7Aza kuhusu nigombachu,kpwa here Bwana andakuha welewe kahi mambo ya gosi.8Mkumbukire Jesu Masihi kula uvyalo wa Daudi, ariye wefufulwa kula kpwa afu ii ni sawa na ujumbe wangu wa injili. 9Urio kpwa sababu ya uo nasirimishwa hata kufungwa minyororo here muhalifu. Muhenda maii, ela neno raMulungu kharifungwa kpwa minyororo. 10kpwa vivyo navumirira mambo gosi kpwa ajili ya ateule, ili kukala nao pia mvaupate wokofu urio kahi za Masihi Jesu hamwenga na utakatifu wa kare na kare.11Ugombi uu ni wakpwaminika, " chikala hudzehamwenga naye, hundaishi hamwenga naye pia. 12Chikala hundavumirira hundatawala hamwenga naye pia, chikala hundamukanuka iye, naye pia andahukanuka siswi. 13Chikala khahundakala aminifu, iye andasala kukala mwaminifu kpwahere khaweza kudzikana mwenye."14Enderera kumvakumbukiiza dzulu ya mambo gaga, mvaonye mbere za Mulungu mvariche kubishana kuhusu maneno. kpwa kukala khakuna faida kahi za jambo riri. kulana riri kuna mbananzi kpwa aratu mvasikizao. 15Dzitahishe kudzonyesa kukala udzikubalika kpwa Mulungu here muhenda kazi asiye na chosa cha kulaumiwa. Rihumire neno ra jeri kpwa usahihi.16Dzepushe na majadiliano ga chidunia ambago si ga dini. 17Maneno gao gandaenera here ronda ndugu mongoni mwao ni Himenayo na Fileto. 18Aa ni atu mvariokosa ujeri, mvagomba kukala ufufulo wehendeka kare, mvaipendua imani ya kahi za atu.19Hata vivyo, msingi imara wa Mulungu wagomba uriona muhimu uu " bwana wamvamanya mvarioakwe, na chila arihadzaye dzina ra bwana ni lazima adzitenge na ubaya." 20Kwenye nyumba ya chitajiri si kukala vimo vyombo vya dahabu na shaba hacheye pia kuna vyombo vya mihi na mitsanga, khahi ya vivi ni kpwa ajili ya mahumizi gasigo na heshima. 21Chikala mutu andadzitakasa mwenye kula kwenye mahumizi gasigo ga heshima, iye ni chombo cha kuheshimika, adzitengwa, adzilengwa maalumu, mwenye manufaa kpwa bwana, na adziandiliwa kpwa kazi mbidzo.22Ela zichimbire tamaa za uhohoni, uchitua hachi, imani uhenzo na amani hamwengana aratu mvamwehao bwana kpwa moyo swafi. 23Ela ukahale upumbavu na maswali ga chipuuzi, kpwani uchimanya kukala nikuvyala tsuki.24Muhumiki wa bwana khapaswa kukalamukhondo, badalaye yampasa kukala mpore kpwa atu osi, aweze kufundisha na muvumirivu 25Nilazima amvaelimishe kpwa upore mvaratu mvampigao ili Mulungu aweze kumvapatira toba kpwa kuifahamu jeri. 26Mvaweze kupata ufahamu kisha na kuepuka muhego wa shetani, badala ya kukalamvadzitwekpwa ni iye kpwa ajili ya mapenzi.

Chapter 3
1Ela elewa neno riri kahi za siku za mwisho kundakala na nyakati mbifu. 2kpwa kukala atu mvandakala enye kudzihenza enye, enye kuhenza pesa, enye kudzisifu, enye madzivuno, enye mare, asioheshimu avyazi ao, asiokala na shukurani na ovu. 3Mvasio na uhenzo wa asili, mvasiohenza kuishi kpwa amani na yoyosi, agonganishi, asingiziraji, mvasioweza kudzizulia, na enye fujo mvasiohenza madzo. 4Mvandakala asaliti, akaidi, enye kudzihenza enye na ahenza anasa kuriko kumuhenza Mulungu.5kpwa konze mvandakala na sura za kumucha Mulungu, ela mvandaikahala nguvuye, dzepusheni na atu ao. 6kpwakukala kahi yao ni anaalume mvenjirao kwenye familia za atu na kuatongoza anaache ajinga, aa ni anaache mvadzioodzalwa ni dambi na enye kulongozwa ni tamaa za aina iyoo. 7Anaache mvamva nikudzifunza siku zosi, ela khamvaweza kuufikira welewa wa ira jeri.8Here viratu ambavyo Yane na Yombre mvarivyoema chinyume na Musa, kpwa njira ii alimu aa aulongo nikuema chinyume na jeri, ni atu mvariobanangwa kahi za maazo gao, mvasiokubali kuhusiana na imani. 9Ela khamvandaenderera kure, kpwakukala upumbavu wao undaikpwa iwazukpwa atu osi here urivyokala wa aratu ahahu.10Ela uwe udzigatua mafundisho gangu, mwenendo wangu, makusudi gangu imani yangu, uvumirivu wangu, uhenzo wangu na ustahimilivu wangu. 11Mateso, na maumivu garigonipata kuratu Antiokia, ikonia na Listra. Negavumurira mateso, Bwana wenokola kahi ya gosi gago. 12Mvosini mvamala kuishi kahi zamaisha ga kumwabudu Mulungu kahi zamasihi Jesu mvandateswa. 13Atu abaya na alongo mvandazidi kukala abaya zaidi, mvandaapotosha anjine ao enye mvadzipotoshwa.14Ela uwe, mulatso kahi za mambo urigodzifundisha na kugaamini kpwa uthabili. uthibiti kpwa kukala wamanya udzidzifundisha kpwa ani. 15Wamanya kukala hangu uhohoni mwako wegamanya maandiko matakatifu. Gaya gaweza kukuhekimisha kpwa ajili ya wokofu kpwa njira ya imani iriyo kahi za masihi Jesu.16Chila andiko ridzenjizwapumuzi ya Mulungu. Rafaa kpwa mafundisho genye faida kpwa kushawishi, konya atu ,kpwa kurekebisha makosa ,na kpwa kufundisha kahi za hachi. 17Ii ni kukala mutu wa Mulungu akale kamili achikala adzipewa uwezo wosi kpwa ajili ya kuhenda chila kazi mbidzo .

Chapter 4
1Nakulakiza mbere za Mulungu na masihi Jesu, andiye mvahukumu mvario azima na nyufuu, na kpwa sababu ya kufunulirwa ni ufalume we. 2Habari neno, ukale tayari, wakati ufaao na usiofaa. Mvaambire atu dambi zao chemera, onya kpwa uvumirivu wosi na mafunzo.3kpwa here wakati undakudza urio atu mvandihogakahala mafundisho ga jeri, badalaye, mvandadzitafutira alimu a kufundisha kutuana na tamaa zao. 4Mvandaricha kusikiza mafundisho ga jeri, na kugalukira ngano za ulongo. 5Ela uwe ukale mwaminifu kahiza mambo gosi, vumirira mafu, henda kazi ya muhubiri wa injili, timiza hudumayo.6kpwa here mimi tayari nidzaminiwa kare muda wa kufa kpwangu udzifika. 7Nidzivipiga viha virivyo vidzo mwendo nidziumarikiza, imani nidziirinda. 8Taji ya hachi idzikpwa kpwa ajili yangu, iriyo Bwana, ahukumuye kpwa hachi, andanipa siku iyo na si kpwangu hacheye ela pia kpwa osi mvatarizao kpwa hamu konekanakwe.9Dzihimize kudza kpwangu upesi. 10kpwa kukala Dema adziniricha, Adziuhenza urimwengu wa sasa na adzenda Thesalonike, kreseni adzenda Galatia, na Tito adzenda Dalmalia.11Luka hacheye ndiye yuhamwenga na mimi. Umuhale miriko. udze naye kpwa here iye ni muhimu kpwangu kahi za huduma. 12Nidzimuhuma Tikiko Efeso. 13Ni rehera joho ambaro neriricha Troa kpwa karpo, undihokudza rirehe, hamwenga na viratu vitabu haswa viratu vya chingo.14Iskanda, fundi wavyuma wenihendera maii manji. Bwana andaniriha kulingana na mahendoge. 15Nauwe pia dzihodhari naye, kpwani wegapinga sana maneno gehu. 16Kahi za uhehezi wangu wa kpwanza, khakuna mutu yoyosi ariyeema hamwenga nami, badalaye chila mumwenga weniricha Mulungu asimvatarire hatia.17Ela bwana weema hamwenga namimi, kpwa nguvu ili kukalahuchirira kpwangu, neno rigombwe kpwa ukamilifu na mataifa mvapate kusikira. Neokolwa kahi za mulomo wa simba. 18Bwana andanepusha na mahendo gosini maii na kunokola kpwa ajili ya ufalumewe wa Mulunguni, utukufu ukale kpwakpwe kare na kare.19Nilamusira Priska, na Akila na nyumba ya onesiforo. 20Erasto wesala kuko korintho, ela Trifino nemuricha Mileso achikala nimukongo. 21Henda upesi udze kabila ya chipindi cha peho. Eubalo wakulamusa, pia punde, limo, Claudia na ndugu osini. 22Mulungu akale hamwenga na rohoyo, neema iikale hamwenga namwi.

## Titus

Chapter 1
1Kulaa kpwa Paulo, mutumishi wa Mulungu na muhumwa wa Jesu Masihi, kpwa imani ya atsagulwa a Mulungu na kuumanya ujeri ukubalianao na ulungu, 2hamwenga na tumaini ra uzima wa milele ambao Mulungu, ariye kakenga mutu, weahidi hata kabila vizazi vya kare na kare. 3Kpwa wakati wa sawa achika lwazu nenore kuchirira mahubiri ambago neaminiwa nago kulingana na amuri ya Mulungu mokoli wehu.4Kpwa Tito, mwana musikizi kahi ya imani, Neema na amani ilayo kpwa Paba Mulungu na Jesu Masihi mokoli wehu ikale nawe. 5Kpwa sababu ii nekuricha Kirete, ili uweze kpwika chila chitu sawa ambacho kachisawa na utsagule atumia a kanisa chila kanisa kpwa chila lalo here nirivyo kulakiza.6Chilongozi ni akale bila lawama, mulume wa muche mumwenga, na ana aminifu vasio ambwa na kusaji na kusatii. 7Ni muhimu kpwa kukela Askofu apewa kazi ya kpwemerera kanisa ra Mulungu, akale bila lawama. Asikale mujeuri, asikale mutu wa kutsakirwa rahisi, na asikale murevi kupindukia, mugomvi wela mulafi wa mali isiyo kela ya helali.8Bali akale mukarimu, muhenza kuhenda madzo, kpwelewa, mutu mwenye kudzi tawela, munyofu, na mutakatifu. 9Arigbwire neno ra Mulungu tototo ambaro refundishwa kpwakpwe, ili aweze kpwenjiza moyo anzie kpwa neno ra ujeri na kurekebisha mvendao chinyume naye.10Kpwa kukela apinga Masihi ni anji, mvario na maneno manji ga ushawishi na ulongo, hasa mvamvo mvario gbwagbwatsi. 11Ni muhimu sana kumva chemera mvariche. Mvakosera familia nyinji kpwa kumvafundisha ulongo ili kudzi faidisha kpwa mambo ambago mvasinde gafundisha.12Mumwenga kahi ya manabii a kpwao yudzamba, "Akirete ni alongo siku zosi, mashetani ai na elafi hamwenga na ukaha." 13Ushuhuda uu ni wa jeri. Kpwa vivyo, mvakanyeni ili mvakale na imani ya jeri,14musikubali mvasikize ngano za Chiyahudi ama amuri za atu mvendao chinyume na ujeri.15Kpwa mvamvo mvario asafi, chila chitu ni chisafi. ELa kpwa mvario akorofi na mvasio amini, kakuna chiricho chisafi, bali akili zao hamwenga na nia zao zikorofishwa. 16Mvadzihenda kumumanya Mulungu, ela mvamukana kpwa mahendo gao. Ni atu a kutsukizya, akosaji mvasio faa kpwa rorosi ridzo.

Chapter 2
1Ela uwe, nena gastahiligo kulingana na melakizo ga ujeri urigo pewa. 2Fundisha atu azima kukela na hasira za chasi, kuheshimika, enye busara, mvakale imara kahi za imani, enye uhenzo na kahi ya uvumirivu.3Hali iyo mwenga, fundisha ani mame kukela na mwenendo mutakatifu, mvasi singizirane mambo na mvasikale atumwa a uchi, bali mvakale alimu a mafundisho madzo, 4na pia umvafundishe asichana hirimu kuahenza alume na ana ao, 5mvakale na chasi kpwa mambo mvagahendago, mvakale asafi, mvatengeze nyumba ao, mvaheshimu alume zao, ili neno ra Mulungu risinenwe vii.6Hali iyo, mvenjize mioyo vijana a chilume kukela na chasi. 7Kpwa njira zosi, uchidzonyesa kukela mufano mudzo kpwa kuhenda madzo. Kahi ya mafundishogo, onyesa usahihi na ustahimivu, 8na ujumbe wa jeri usiwo weza kukashifiwa, ili yoyosi andiye kupinga a aibike kpwa kukela kandapata chochosi chii cha kunena kukuhusu.9Atumwa namva nyenyekee kpwa mabwana ao kpwa chila njira, mvamva furahishe bali si kulumbana namvo, 10mvasi mvaeyere, bali mvakale aminifu, ili kpwa chila njira mvakarehe utukufu kpwa mafundisho ga Mulungu Bwana wehu.11Kpwa kukela neema ya Mulungu ifunulwa kpwa ajili ya wokofu wa mvosi. 12Yahufundisha kukahela kuishi chidunia na kutamani mambo ga urimwengu, ili kuishi na kudzikanya, sawasawa, na kuishi to kahi ya chivyazi chichi, 13hali huchingojera tumaini rehu ra baraka, kufunulwa kpwa utakatifu wa Mulungu wehu na mokoli wehu Jesu Masihi.14Jesu wedzomboza kpwa ajili yehu ili ahukombole kula kpwa sheria za anadamu ili ahuhende asafi kpwa ajiliye, atu maalumu mvatamanio kuhenda madzo siku zosi.15Nena kuhusu mambo gaga, mvahimize atu mvagahende, na mvarekebishe kpwa kuhumira mamulaka gosi. Mutu asiku dharau.

Chapter 3
1Mvakumbushe atu kunyenyekea kpwa atawela na mamulaka,na katii mvakale tayari kpwa kazi zosini mbidzo, 2mvasihukane mutu yoyosi, mvasi tamani kupigana, na mvakale arimwengu, konyesa unyenyekevu kpwa chila mutu.3Kpwa kukela sisi nasi wakati fulani kahukalire na fikira mbidzo na kukosa heshima. Hwelongozwa vii na huchikela atumwa a tamaa na starehe. Hweishi kahi ya mai na wivu. Kahu hamire mbere ya atu na huchitsukirana.4Ela huruma ya Mulungu wehu mokoli wehu na henzore kpwa adamu iriho hufikira, 5Kaikalire kpwa kazi za utakatifu hurizo zihenda, bali hurumaze achihokola, kuchirira kpwa kojeswa kpwa kuvyalwa lusha na uvivio wa Roho Mutakatifu,6ambaye Mulungu wehumwagira kpwa unji kuchirira kpwa Mokoli wehu Jesu Masihi, 7ili kpwa kutalwa haki kpwa neema, huweze nasi kukela arithi kuchirira tumaini ra uzima wa kare na kare.8Ujumbe uu ni wa kpwaminika, namela musisitize kuhusu mambo gaga, ili mvaratu mvamwaminio Mulungu mvakale makini kuhenda madzo. Mambo gaga ni madzo na ga maana kpwa chila mutu.9Ela dzitengeni na midahalo ya chijinga na mafundisho mai na kushindana kpwa kukosana kuhusu sheria. Mambo gago kagana faida yoyosi na kagana maana. 10Kahelani yoyosi arehaye migaviko kahi yenu, baada ya kumukanya mara mwenga ama mbiri, 11muchimanya kukela mutu dza iye yugaluka kula kpwa njira za sawa na wahenda dambi na kudzihukumu iye mwenye.12Nindiho muhuma Atema ama Tikiko kpwako, nzo upesi udze honane Nikopoli, kpwa kukela nidzamua kukela kuko musimu wosi wa mvula na peho. 13Henda vyosi undivyo weza umvahume Zena ariye ni wakili na Apolo, na uhakikishe kpwamba kamvakosa chitu kahi ya charo chao.14Atu ehu ni lazima mvadzifundishe kuhenda kazi mbidzo ambazo zindamvapa mapato kpwa ajili ya mahitaji gao ga chimusingi, ili mvasikale bila mapato.15Mvosi nirimvo namvo kuku mvakulamusa. Lamusa mvosi mvahuhenzao kahi ya imani. Neema naikale namwi mosi.

## Philemon

Chapter 1
1Paulo, mufungwa wa Jesu Masihi, hamwenga na Timotheo kpwa ndugu yehu Filemoni, musena wehu na muhenda kazi hamwenga naswi 2na kpwa ndugu yehu wa chiche Afia, na kpwa Arikipasi, askari munzehu na kpwa Kanisa ambaro rakutana mdzini kpwako. 3Neema na amani ilayo kpwa Mulungu, Paba na Bwana Jesu Mazihi ikale nawe4Wakati wosi nivoyaho namshukuru Mulungu na kukuhadza kahi za mavoyo gangu 5kpwa kukala nasikira kuhusu imaniyo uriyo nayo kahi za Bwana Jesu na uhenzo urio nao kpwa atakatifu osi 6Navoya kukala uhamwenga wa imani yenu ukale na ufanisi kahi ya chila dzambo ridzo ririro kahi yenu 7kpwa kukala nidzikela na raha na faraja kpwa mahenzogo kpwa kukala mioyo ya atakatifu osi idzikela khiemulwa uwe8kpwa vivyo idzaho nina ujasiri wosi kahi za Masihi kukuamuru uwe kuhenda chiratu uhenzekanacho kuhenda 9Ela kpwa ajili ya ya uhenzo nakusihi mimi Paulo mutu muzima na mufungwa kpwa ajili ya Jesu Masihi10Nakuvoya dzulu ya Mwanangu Onesma niriye muvyela kahi za vifungo vyangu 11kpwa kukala kpwanza kahokolera, ela sasa wahokola hosini uwe na mimi. 12Nidzimuhuma akuuyire uwe uriye moyo wangu halisi 13idzaho nindetarajia asale nami, ili amuhumikire wakati uu wa chifungo changu kpwa ajili ya Injili.14Ela sihenzere kuhenda dzambo rorosi ridzo bila ruhusayo. Nehenda vivi ili kpwamba dzambo rorosi ridzo risihendeke kpwa kukala nekulazimisha, Ela kpwa kukala wehenza mwenye kurihenda. 15Hanjine ni sababu welengwa uwe kpwa muda, ili uweze kukala hamwenga naye keheri kare na kare. 16Ili kpwamba asikale keheri Mutumwa, bali mutu bora zaidi ya Mutumwa here ndugu muhenzwa. Iye ni Muhenzwi hasa kpwangu, zaidi sana kpwako, kahi za mwiri na kahi za Bwana17kpwa vivyo ambavyo wanithamini mimi here mushirika, muhochere naye here ambavyo undenihochera mimi. 18Ela ichikala adzikukosera kpwa dzambo rorosi, ama wamudai chitu chochosi, chidai kula kpwangu. 19Mimi Paulo, nakpwandikira uwe kpwa mukono wangu mwenye. Nindakuriha-hasiho kukpwambira kukala nakudai uwe uzimawo hasa. 20Sasa, ndugu, richa nipate faida kula kpwako kahi za Bwana, uburudishe moyo wangu kahi ya Masihi21Nichikala na imani kuhusu utiiwo, nakpwambira nichimanya kukala undahenda hata zaidi ya nimanyavyo 22kpwa wakati hamwenga, munipangire chumba kpwa ajili yangu, kpwa kukala naamini kuchirira mavoyo ga kpwako nindaudzwa keheri kpwenu23Epafra, ariyefungwa hamwenga nami kahi za Jesu Masihi wakulamusa. 24Na Marko naye, na Aristako, Dema, Luka na ahenzi kazi hamwenga nami 25Neema ya Bwana wehu Jesu Masihi ikale hamwenga na roho ya kpwako. Amina.

## James

Chapter 1
1Yakobo, mutumwa wa Mulungu na wa bwana Jesu masihi, kpwa makabila kumi na merii garigogavika, namvelamusa! 2Telani kukala ni furaha bomu, ndugu zangu, muchiraho kahi za majaribu manji manji. 3Muchimanya kukala kujaribiwa kpwa imani yehu ni kuhusu uvumirivu.4Bai richani uvimirivu uikamilishe kaziye, ili kpwamba muweze kukomela chikamilifu, bila kuhungukirwa neno rorosi. 5Ela ichikala mutu kahi zehu waimela hekima, aivoye kula kpwa Mulungu, ambaye nikomboza kpwa upore na hasiho kuchemera kpwa osi mvamuvoyao na andamvapa hekima.6Ela avoye kpwa imani, bila shaka kpwa kukala mwenye kpwenjiza shaka ni here maimbi kahi kahi ya bahari, nikuhalwa ni peho na kutsuhiwa kuko na kuko. 7kpwahakika mutu yuyu asifikirie kpwamba andahocherwa mamvoyoge kula kpwa bwana. 8Mutu yuyu ana nia mbiri, na kana musimamo kahi za njiraze zosi.9Ndugu ariyemasikini yafaa adzivune kahi za kpwemakpwe dzulu. 10Wakati uoo uoo ariyetajiri akale na upore, kpwasababu andaangamika here lua ra kondeni kahi za munda. 11Dzua ni kombola na dzoho ra kocha na kukausha mimera, na malua ni kugwa na udzowena kpwangamika. Vivyo vivyo atu matajiri mvandatsakala kahi za kazi zao.12Adzibarikiwa mutu yuyatu avumiriraye majaribu, kpwakukala baada ya kushinda jezo riro, andahochera taji ya uzima, ambayo yeahidiwa kpwa aratu mvamuhenzao Mulungu. 13Mutu yeyosi kamalwa kunena kukala ajaribiwe, "kpwamba jezo riri rila kpwa Mulungu,"kpwa sababu Mulungu kajaribiwa na maii, na Mulungu mwenye ni kulavya majezo kpwa mutu yoyosi.14Ila chila mutu ni kujezwa, kpwa tamaaze mwenye mbii kpwa mamboge mai gamujezavyo na kumuvuhira kpwenda kure na Mulungu. 15Ndiho tamaa za mai ni kubwira mimba, na mai ni kuvyalwa, mai gachikomela sawasawa nikusirira kpwa chifo. 16Ndugu zangu ahenzwi, musikengwe.17Chila zawadi iriyo mbidzo na chila zawadi iriyokamilika ila dzulu, ni kutima tsi kulaa kpwa paba wa mwanga, iye kabadilika here chimvuri chimvuri chigalukavyo. 18Mulungu wetsagula kuhupa siswi uzima kpwa nenore ra ujeri, ili kpwamba huweze kukala here vyalo ra kpwanza mongoni mwa viumbevye.19Mwamanya riri, ndugu zangu ahenzwa mwahenza chila mumwenga wamalwa kukala mwepesi wa kusikira, wela si wa kunena wela kutsukirwa, 20kpwa kukala hasira ya mwanadamu kaiweza kuhenda hachi ya Mulungu. 21kpwa vivyo ikani kure uchafu wa maii na ubaya wosi urio kokosi, na kpwa upore rihochereni neno ridziro nyalwa ndani yenu, ambaro rina uwezo wa kuokola roho zenu.22Heshimuni neno, musirisikiretu, musidzikenge nafusi zenu enye. 23kpwa kukala here yeyosi arisikiraye neno bila kurihendera kazi ni sawa na mutu adzilolaye usowe kpwenye chilolo here urivyo. 24Nikudzilola usowe, na kpwenda na baada ya muda mufuhi nikusahahu here afananavyo. 25Bali mutu iye ailolavyo kpwa makini sheria kamili, sheria ya uhuru, na kpwenderera kuiheshimu, si kpwa sababu iye ni musikizaji tu asahahuye, yuyu mwanamulume andabarikiwa kulaa mahendoge.26Ichikala mutu yeyosi andafikiri moyoni mwakpwe kukala ni mutu wa dini, ela kaweza kuuzulia ulimiwe, nikukenga moyowe na diniye ni bule. 27Dini iriyo safi na isiyobanangika mbere za Mulungu wehu na paba Mulunguni ni ii, Kumvasaidia ana achia na magungu kahi za mateso gao, na kudzirinda na ufisadi wa dunia.

Chapter 2
1Ndugu zangu, musiitue imani ya bwana Jesu Masihi, bwana wa utukufu kpwa kumvahenzera atu fulani. 2Here mutu fulani achenjira kpwenye mikutano yenu adzimvela pehe za dahabu na mavazi madzo, ela achenjira masikani mwenye mavazi machafu. 3Na mukadzionyesa kumujali zaidi yuyatu mwenye mavazi madzo na kunena. "Tafadali uwe sagela haha hatu hadzo"ela mukamwambira yuyatu masikini, "uwe ema haratu au sagela tsini ya magulu gangu." 4Je, kamuhukumiana mwimwi enye na kukala aamuzi enye mawazo mai.5Sikizani, ndugu zangu ahenzwi, Je Mulungu kamvatsagulire atu masikini a dunia ii kpwakula matajiri kahi za imani na kurithi ufalume wa Mulungu ariomvahidia mvamuhenzao? 6Ela mudzimvadharau masikini! Je, sio matajiri mvamuhenderao mwimwi na sio ao mvamuburutao mwimwi mahakamani? 7Je, si matajiri mvarihukanaro dzina riratu ridzo ra Jesu Masihi ambaro kpwao mwaeherwa?8Vivyo, bai here mwaitimiza iratu sheria ya chifalume here irivyoandikpwa kahi za maandiko, "undamuhenza chila mutu here uwe mwenye udzihenzavyo."mwahenda madzo. 9Ela here muchimvahenzera baadi ya atu, matajiri na enye vyeo mwahenda makosa, mwahukumiwa na sheria kukala ni uvunzaji wa sheria.10kpwa kukala yeyosi aziheshimuye sheria zosi? 11kpwa kukala Mulungu wenena, "Usizini"ndiye pia wenena "usolage ichikala kuzini ela waolaga, udzikala kare udzivunza sheria ya Mulungu.12kpwa vivyo kutii here aratu ambao muhehi kuhukumiwa ni sheria ya uhuru wa ujeri. 13kpwa kukala hukumu ni kudza hasiho na huruma kpwa aratu mvasio na huruma. Huruma ni kudzitukuza dzulu ya hukumu.14Kuna udzo wani, ndugu zangu, here mutu anenavyo ninayo imani kpwa Mulungu, ela kana mahendo madzo? Je imani iyo yaweza kumokola mutu iye kula kpwenye hukumu ya mulungu ? 15Ichikala ndugu wa chilume au wa chiche ni muhitaji wa mavazi au chakurya cha chila siku. 16Na mumwenga wenu akamuambira,"Endani kpwa amani, mukahale moho namurye tototo,"ela kamumvapa mahitaji muhimu ga mwiri, be vyafaa noni? 17Na vivyo vivyo imani hachaye,ichikala kaina mahendo madzo,idzefa.18Ela mutu fulani waweza kushindana na kpwamba," unaimani na mimi ninago mahendo ".Nionyesa imaniyo hasiho mahendo,nami nindakuonyesa gangu kpwa mahendo ganga. 19Wa mini kukala kuna Mulungu mumwenga, umujeri haswa. Hata mapepo nago gaamini vivyo na kutetemeka. 20Je, wamela umanye, uwe mutu mupumbavu,namuna ambayo imani iyo hasiho mahendo madzo isivyofaa?21Je, sisi paba yehu Abrahamu arivyotalwa na hachi kpwa mahendo arihomomboza mwana we Isaka dzulu ya madhabahu? 22Mwaona kukala imaniyehenda kazi na mahendoge madzo, na kpwa mahendoge, imaniye yefikira kusudiore. 23Maandiko getimizwa gagombago, "Abrahamu wemwamini Mulungu, na achitalwa kukala na hachi."Vivyo Abrahamu wehewa musena wa Mulungu. 24Mwana kukala kpwa mahendo mutu nikutalwa hachi, na si kpwa imani tu.25Hali iyo iyo, Rahabu yuyatu malaya na muzinzi wetalwa hachi kpwa mahendo, arihoakaribisha ajumbe na kuasindikiza kpwa kuchirira njira injine? 26kpwa kukala here viratu mwiri usiho kala na roho udzefa vivyo vivyo imani hasiho mahendo pia idzefa.

Chapter 3
1Ndugu zangu, sianjienu mudzimalwa kukala alimu, muchimanya kpwamba hundahochera hukumu bomu zaidi. 2kpwa kukala hosi hakosera kahi za njira nyinji. Here yeyosi kukala kadzikpwela kahi za manenoge, yuyu ni mutu mukamilifu, waweza kuuzulia mwiriwe wosi pia.3Sasa ichikala havisha lijamu farasi kahi za milomo yao nao mvagaluza miiri yao yosi. 4Manya kpwamba meli, ingawaje ni bomu nikusukumwa ni peho kali, na yalongozwa kpwa usukani mutite sana kpwenda hososi ahenzako nahodha.5Vivyo vivyo, ulimi ni chilungo chitite cha mwiri wehu, ela nikudzisifira mabomu sana, Lola tsaka bomu riwezavyo kpwashwa kpwa tsetse tite ya moho. 6Ulimi ni here moho, ni urimwengu wa maii udzioikpwa mongoni mwa vilungo vya mwiri wehu, ambao nikuunajisi mwiiri wowosi na kuwika dzulu ya moho njira ya maisha na enye kochwa ni moho wa kuzimu.7Chila munyama wa vueni, tsongo, na chila chihambelacho na chiumbe cha baharini cha tawalwa ni binadamu. 8Ela kakuna mwanadamu hata mumwenga ambaye waweza kuutawela ulimi ni ui usiohurira, udziodzalwa ni sumu irehayo chifo au mauti.9kpwa ulimi hamutukuza bwana na paba yehu, na kpwa uoo uoo hamvelaani atu ambao mveumbwa kpwa mufano wa Mulungu. 10Kahi za mulomo uo uo wanena ga baraka na ga laana ndugu zangu mambo gaga kagamalikana kukala vivi.11Jee, chisima chimwenga chaweza kuomboza madzi madzo na madzi ga utsungu? 12Ndugu zangu, jee, muhiwa tsakani waweza kuvyela matunda ga muzeituni, au muzabibu kuvyela matunda ga muzeituni? Wela dzitso ra madzi karomboza madzi ga munyu.13Nani mongoni mwenu ariye na hekima na ufahamu? Hebu mutu iye aonyese mahendoge madzo kahi za kaziye kpwa unyenyekevu ulao na hekima. 14Ela ichikala munao wivu mukali na nia ya ubinafusi mioyoni mwenu, musidzivune na kunena ulongo muchiupanga ujeri.15Ii si hekima iratu ilayo kula dzulu, ela badelaye ni ya chidunia, si ya chiroho ni ya chipepo. 16kpwa kukala hariho na wivu na tamaa, kuna vurugu na chila hendo ra maii. 17Ela hekima ilayo dzulu, kpwanza ni safi, chisha nikuhenza amani, upore na iriyo tayari kusikiza anjine kpwa upore wenye kuodzalwa na rehema na matunda madzo, bila kupendelea atufulani na jeri. 18Na tunda ra hachi ni kunyalwa kahi za amani kpwa aratu ambao mvahenda mambo ga amani.

Chapter 4
1Makosano na migogoro yehu ilanahi? Jee, kavyoombola kula kpwa tamaa zehu mbii zirehazo khondo ndani ya ashirika ehu? 2Hwatamani chiratu husichokala nacho. Mwaolaga na mwachimbirira chiratu musichokala nacho mwapingana na kuheha, na bado kamupata kpwa sababu kamumuvoya Mulungu. 3Mwamuvoya na kamuhochera kpwa sababu mwamuvoya kpwa ajili ya mambo genu mai ili kpwamba muweze kuvitumia kpwa tamaa zehu mbii.4Mwino azinzi kamumanya kpwamba usena wa urimwengu ni kukala ni uhadui wa Mulungu? kpwa vivyo, yoyosi aamuaye kukala musena wa urimwengu ni kudzihenda mwenye kukala adui wa Mulungu. 5Au mwadhani maandiko gaga kagana maana gambaho kpwamba Roho ariyoyika ndani yehu ina wivu sana kpwa ajili yehu?6Ela Mulungu nikuomboza neema zaidi, ndiyo maandiko ni kunena,"Mulungu nikumupinga mwenye chiburi Ela nikumupa neema munyenyekevu." 7Vivyo bai dziombozereni kpwa Mulungu mupigeni ibilisi na iye andachimbira kula kpwenu.8Mukaribieni Mulungu, na iye andamukarira hehi namwi. Safishani mikono yenu, mwimwi enye dambi, na takasani mioyo yenu mwimwi enye nia mbiri. 9Huzunikeni, ombolezani, na kurira! Galuzani chitseko chenu chikale cha huzuni na furaha yenu ikale maombolezo. 10Dzinyenyekezeni enye mbere za Bwana, na andamvenula dzulu.11Musigombane chinyume mwimwi kpwa mwimwi, ndugu mutu agombaye chinyume na nduguye, au kumuhukumu nduguye, nikugomba chinyume na sheria namwaihukumu sheria ya Mulungu, muchiihukumu sheria, kamuyogoha sheria, ila munaihukumu. 12NImumwenga tu ambaye ni mombozaji sheria na hakimu Mulungu, iye ariye na uwezo wa kuokola na kuangamiza. Wee uani ambaye unamuhukumu jiraniyo?13Sikizani, mwimwi mwambao, "Rero au machero hundenenda kahi za mudzi uu, na kukala mwaka kuko, na kuhenda biashara, na kutengeneza faida." 14Nani amanyaye chindichohendeka machero dzulu ya maisha gehu siswi? kpwa kukala kwafanana here kunjee roombolaro kpwa muda mufuhi chisha rikaangamika.15Badelaye mungepaswa kugomba, "Ichikala ni mahenzo ga bwana, hundaishi na hundahenda chichi au chiratu." 16Ela sasa hwadzidai kpwa mipango yehu. Madzivuno gosi gago ni mai. 17kpwa vivyo, kpwakpwe iye aimanyaye ni kuhenda madzo ela kagahenda, kpwakpwe iye ni dambi.

Chapter 5
1Nzoni sasa, mwino matajiri, rirani kpwa sauti ya dzulu kpwa sababu ya shida indiyokudza dzulu yenu. 2Utajiri wenu udzibanangwa na mavazi genu gadzafunwa ni adudu abanangi. 3Dahabu zenu na pesa zenu kazina samani, na kubanangikakpwe undashuhudia dzulu yenu na kuangamiza miiri yenu here moho. Mudzidzikira hazina yenu kahi za siku ya mwisho.4Lolani, mariho ga ahendakazi aratu ambao kamudzamvariha mishahara kpwa kazi ya kuvuna kahi za minda yenu mvarira! Na chiriro cha aratu mvario vuna mazao genu chidzifika masikironi mwa bwana wa majeshi. 5Mudziishi kpwa anasa duniani na kudzifurahisha mwimwi enye. mudzidzinonesha mioyo yenu kpwa siku za natsinzo gaanyama enu. 6Mudzimuhukumu na kumolaga mwenye hachi asiiyeweza.7Kumvapinga, kpwa vivyo vumirirani, ndugu, muhaka kudza kpwa bwana, here mukurima ni kurindira mavuno ga thamani kula kahi za intsi, achirindira kpwa uvumirivu kpwa ajiliye, muhaka mvula za mwisho zichinya. 8Pia mwimwi mukale avumirivu, kazani mioyo yenu, kpwa sababu kudzakpwe bwana kuhehi.9Ndugu, musinung'unikiane mwimwi kpwa mwimwi, kusudi musidze mukahukumiwa. Lola, hakimu adzema muyangoni. 10kpwa mufano, ndugu, lolani mateso na uvumirivu wa manabii mvarionena kahi za dzina ra bwana. 11Lolani, hwamveha aratu mvavumirirao, "heri, "mwesikira uvumirivu wa ayubu, na mwarimanya kusudi ra bwana kpwa ajili ya ayubu, ni kpwa ajili yani bwana adzivyoodzela huruma na rehema.12Zaidi ya gosi, ndugu zangu, musilahe kpwa mbingu wela kpwa tsi au kpwa chiraho cha aina yoyosi chinjine. Ela "kpwehika"kpwenu na kumaanishe "ee"na kukahela kpwenu nakumanishe kukahela"ili kpwamba musidze mukagwa tsini ya hukumu.13Kuna yeyosi mongoni mwenu ana mateso? Yamupasa amvoye. Je mutu yoyosi yamupasa kuchangamuka? Na aimbe sifa. 14Je, kuna yeyosi mongoni mwenu ariye mukongo? Na amvehe atumia a kanisa, naao atumia a kanisa mvamvoye dzuluye, kuno mvachimuhaka mafuha kahi za dzina ra bwana. 15Na mavoyo ga imani gandamuhoza makongo, na ichikala adzihenda makosa, Mulungu andamusamehe.16kpwa vivyo ungamani makosa genu mwimwi kpwa mwimwi, na kumvoyerana chila mumwenga na munziwe, ili muweze kuhozwa. Mavoyo ga enye hachi nikuvyela matunda mabomu. 17Eliya wekala mutu mwenye hisia here zehu, wemvoya kpwa bidii kpwamba mvula isinye, na kainyire kahi za intsi kpwa muda wa miaka mihahu na miezi mihandahu. 18Na Eliya wevoya keheri, na mbingu zichimwaga mvula dzulu ya tsi na tsi ichivyela mavuno.19Ndugu zangu, ichikala yeyosi mongoni mwehu adzangamika kula kpwenye ujeri, ela mutu munjine achimudzya. 20Hebu nahumanye kukala yeyosi amudzyaye mwenye makosa kuuka kahi za njiraye ya makosa andaihoza nafusiye kula kahi za mauti na andafunikpwa unji wa makosage.

## 1 Peter

Chapter 1
1Petero, mutume wa Jesu Masihi, namvaandikira mwimwi atsagulwa a Mulungu murio tawanyika sehemu za Pontio, Galatia, Kapadokia, Asia na Bithunia. 2Paba Mulungu wemvatsagula mwimwi kulingana kusudi ra kpwakpwe, na muhendwa kukala atakatifu ni Roho ili mupate kumuheshimu Jesu Masihi na kusafishwa ni mulatso wa kpwakpwe. Neema naikale hamwenga namwi, na amani kpwenu yonjezeke.3Navoya Mulungu ariye Paba wa Bwana wehu Jesu Masihi alikpwe! Kahi ya huruma ye nyinji, adzihupa kuvyalwa lusha ili huweze kuishi na matumaini kuchirira kpwa ufufulo wa Jesu Masihi kula kpwa wafu. 4Ili huweze kupata urathi ambao kaunda banangika, kaunda chafuka wala kutsakala. Udzitengwa Mulunguni kpwa ajili yenu. 5Mwarindirwa ni nguvu za Mulungu kuchirira imani kpwa ajili ya wokofu urio tayari kufunulwa kpwenu nyakati za mwisho.6Kpwa riri, furahini muno, idzaho ni kpwa muda uu, na muda muchache, munda lazimika kuchirira wakati mufu wa majezo ga chila aina. 7Ii ni kpwa kuthibitisha imani yenu, ambayo ina thamani sana zaidi ya dhahabu ambayo nikubanangika, idzaho niku jezwa kpwa kuchirira moho. Gaga gahendeka ili imani yenu ipatikane kahi ya sifa, utukufu na heshima Jesu Masihi afunulwaho kpwenu.8Kamudza mona, ala mwamuhenza. Kamumona vivi sasa, ala mwamwamini na mwafurahi kpwa furaha ambayo kayelezeka na idzazwa utukufu. 9Vivi mwahochera majibu ga imani yenu, na wokofu wa roho zenu. 10Kuhusiana na wokofu uu, manabii mvario tabiri kuhusu neema ambayo yekala idze kpwenu, mvepeleleza sana na mvachi bashiria kpwa makini.11kuuzira uzira kumuhusu wakati na mazingira ga jambo riro, yaani wakati ariwo mvadokezera Roho wa Masihi ariye kala ndani yao ariye mva bashiria kuhusu mateso gandigo mupata Masihi na utukufu undiwo kudza baada ya haho. 12Mulungu achimva funulira kukala kamvakalire mvadzihumikira enye, bali mwimwi, mvariho kala mvachinena kuhusu mambo ambago sasa mweambirwa ni mvo mvario hubiri injili kpwenu kpwa Roho Mtakatifu ariye humwa kula Mulunguni- mambo ambago malaika mvagatamani kugamanya.13Kpwa vivyo bai, kalani tayari nia zenu na kuchesa. Ikani tumaini renu kahi ya neema ambayo mundareherwa Jesu Masihi andiho funulwa kpwenu. 14Here ana a Mulungu mvenye kutii, musitue tamaa zenu murizo kala nazo wakati kamudzelewa.15ala here vivyo arivyo mutakatifu iye ariye mvaeha, mwimwi namwi, kalani atakatifu kahi ya tabia zenu zosi. 16Kpwa kukala yeandikpwa, "Kalani atakatifu, kpwa kukala mimi nimutakatifu." 17Kpwa vivyo muchimweha "Paba" iye ahukumuye bila kuhenzerera yoyosi na kpwa haki kpwa chila mutu kaziye, be ishini kpwa woga kpwa wakati muriwo nawo here ajeni.18Mwamanya kukala kamu kombolerwe kpwa fedha na dhahabu zibanangikazo kula kpwa mienendo yenu isiyo faa muriyo irithi kula kpwa akare enu, 19isihokala kpwa mulatso wa thamani wa Masihi, here wa ng'onzi asiye doa wala dosari (kasoro).20Masihi wemanyikana kabla misingi ya urimwengu uu, ala sasa adzi funulwa kpwenu siku zizi za mwisho. 21Kuchirira kpwakpwe, mwamwamini Mulungu, iye ariye mufufula kula kpwa wafu na achimupa utukufu, ili imani yenu na tumaini ikale kpwa Mulungu.22Mwehenda mioyo yenu kukala safi kpwa kutii ujeri. Ii yekala ni kpwa sababu ya henzo ra undugu wa jeri; kpwa vivyo henzanani kpwa ujeri wa roho safi. 23Mudzivyalwa keheri, sio kula kpwa mbeyu ibanangikayo bali kpwa mbeyu isiyo banangika, kuchirira kpwa neno riishiro na ridzo baki ra Mulungu.24Kpwa kukala, "Chila nyama ni here nyasi, na utukufuwe wosi ni here malua ga kondeni. Nyasi zichifa, nago malua gapotoka, 25ala neno ra Bwana rasala vivyo milele."

Chapter 2
1Kpwa vivyo, dzitengeni na mai gosi, ulongo wosi, unafiki, husuda, na masingizirano gosi. 2Here ana atsanga, tamanini mazia masafi ga chiroho, ili kuchirira gago, mukaweze kukula kahi ya wokofu, 3kala mudzimujeza Bwana mukamona ni mwenye mbazi.4Nzoni kpwakpwe iye ariye ni dziwe riishiro ambaro rekahalwa ni ajenzi, ala ndiro ririro tsagulwa ni Mulungu here dziwe ra thamani kpwakpwe. 5Mwimwi namwi muhere mawe gaishigo ambago gajengerwa nyumba takatifu ili ikale hekalu takatifu rilavyaro sadaka takatifu ikubaliwayo ni Mulungu kuchirira kpwa Jesu Masihi.6Neno ra Mulungu raamba vivi: "Lola, namvaikira Sayuni dziwe ra pembeni, ririro tsagulwa na ra thamani. Yoyosi andiye mwamini, kanda aibika."7Thamani bai, ni kpwenu mwimwi muaminio. ala kpwa mvamvo Mvasio amini, "Dziwe riro ririro kahalwa ni ajenzi, ridzigaluka kukala dziwe bomu ra pembeni," 8na "Dziwe rimvahendaro mvadzikpwale na kugbwa."9ala mwimwi mu atu mvario tsagulwa, kundi ra makuhani ga chifalume a taifa takatifu, kundi ra atu a Mulungu, ili muweze kutangaza mahendo madzo ga Mulungu ariye mvaeha kula kpwa chiza ili mudze kahi za mwangazawe wa ajabu. 10Ho mwanzo mwekala kamu kundi ra atu a Mulungu, ala sasa mu atu a Mulungu. Kamu patire huruma ya Mulungu, ala sasa munayo.11Ahenzwi, namva sihi here achizi a njira na asafiri, mudzitenge na tamaa za miiri, ambayo yapingana na roho zenu. 12Mahendo genu kahi ya mataifa nagakale ga heshima, ili mvachimu sengenya here ahenzi a dhambi, mvakale mashahidi ao enye a mahendo madzo na mvalavye utukufu kpwa Mulungu siku andiho kudza.13Heshimuni na kutii mamulaka gosi ga chidamu kpwa ajili ya Bwana. Muheshimuni mufalume here mubomu 14na atawala, mvahumwao kuadhibu akosaji na kumva sifu mvahendao madzo. 15Kpwa kukala gago ndo mahenzo ga Mulungu, kukala kahi za kuhenda madzo, wanyamazisha ajinga kpwa maneno gao. 16Here atu murio huru, musihumire uhuru wenu kudzi hehera kpwa maovu genu, bali mukale here atumishi a Mulungu. 17Heshimuni chila mutu. Henzanani mwimwi kpwa mwimwi. Mogoheni Mulungu. Heshimuni mufalume.18Atumishi, kalani tsini ya mabwana zenu kpwa heshima zosi. Musikale na heshima kpwa adzo hacheye, bali hata mvo mvario na maroho mai. 19Kpwa kukala yastahili kusifiwa kala, kpwa kukala wamuheshimu Mulungu, mutu avumirire matsungu gosi wakati wateswa bila kukosera. 20Kpwani una sifa yani kala uhenda dhambi be uvumirire adhabu? ala kala uhenda madzo kisha uteswe kpwa adhabu, be wastahili sifa kula kpwa Mulungu.21Kpwa kukala ni kpwa gago ndiho mwetsagulwa, maana Masihi pia weteseka dzulu yenu. Achiricha mufano mudzo kpwenu kutua hatua zakpwe. 22"Kahendere dhambi, wala kannere ulongo kanwani mwakpwe." 23Ariho hukanwa, kaudzirye tusi. Ariho teseka, ka laanire mutu, ala achidzomboza mwenye kpwa iye ahukumuye kpwa haki.24Iye mwenye wetsukula dhambi zehu mwirini dzulu ya musalaba ili hufe kpwa dhambi ala huishi kpwa ajili ya utakatifu. Kpwa kupigpwa kpwakpwe, mudzipata kuhola. 25Nyosini mwekala mwahangaika here ng'onzi zirizo angamika, ala sasa mudzuya kpwa murisa na mwemerezi wa mioyo yenu.

Chapter 3
1Kpwa hali iyo mwenga, mwimwi murio akaza atu ni mukale tsini za alume enu. Hendani vivyo hata kala alume anjine kawakubali neno ra Mulungu, nikpwenda mvaka hamirwa na kpwamini neno bila hata kpwambirwa kuchirira tabia mbidzo za ache ao. 2kpwa kushuhudia heshima zenu, na tabia zirizo safi.3Musihenze mapambo ga nze. Yaani, kudzisuka nyere, kuvala mikufu ya dhahabu, ama hata kpwa zo nguo muvalazo. 4Badalaye, mapambo genu nagakale ga utu wa ndani wa mioyoni, kpwa udzo usiwo banangika, wa moyo na upore na uhurivu, ambao una thamani mbere za Mulungu.5Kpwa kukala vivi ndivyo ache a kapindi mvario kala na matumaini kahi ya Mulungu mvekala mvachidzi pamba, kpwa kunyenyekea kpwa alume ao. 6Hali iyo, Sara wemu heshimu Ibrahimu mulumewe ta achimweha bwana. Mwimwi sasa mu ana a Sarah ichikala mundahenda garigo madzo na pia ichikala kamuogoha tishio rorosi.7Kpwa hali iyo, alume namwi ishini na ache enu kulingana na maelewano, here kpwa chombo chiricho dhaifu, mwanamuche. Mvapeni heshima here arithi anzenu a neema ya maisha. Hendani vivi ili mavoyo genu gasi zuiliwe.8Mwisho, nyosini, kalani na mawazo mamwenga, na kuhurumiana, kuhenzana here ndugu, roho nyembamba, na anyenyekevu. 9Musirihizane mai kpwa mai ama tusi kpwa tusi. Badalaye, endererani kubariki, maana kpwa sababu iyo ndiho mwetsagulwa, ili mukarithi baraka.10"Iye ahenzaye maisha na kuona siku mbidzo mbereni, ni arichise lulimilwe kula kpwa uovu na milomoye isinene ulongo. 11Na agaluke kula kpwa mai na ahende madzo. Na atafute amani na aitue. 12Matso ga Bwana gaona atakatifu, na masikiroge gamvasikira mavoyo gao. ala uso wa Bwana kau hamwnga na mvo mvahendao mai."13Andiye aza kukudhuru nani kala wahenda madzo? 14ala hata uchiteseka kpwa utakatifu, be umubarikiwa. Usogohe vtisho vyao. Visikuyuge.15Badalaye, mutengeni Jesu Masihi mwenu mioyoni here mutakatifu. Siku zosi, kalani tayari kulavya hesabu kpwa yoyosi kuhusu tumanini muriro naro.- 16hata vivyo, ariye mupore na mwenye heshima. Kalani na dhamira mbidzo ili gosi munenwago kukala mai atu mvamunenao maishani kahi za Masihi, mva aibishwe. 17Ni baha, ikale kuhenza kpwa Mulungu, muteswe kpwa kuhenda madzo kuriko kpwa kuhenda mai.18Masihi pia weteseka kpwa ajili ya dhambi zehu. Iye ariye mutakatifu weteseka kpwa ajili yehu, sisi huriokala enye dhambi, ili ahurehe kpwa Mulungu. Acholagwa kahi za mwiri, bali achihendwa muzima kahi za Roho. 19Kpwa Roho, achenda hubiria roho ambazo zi chifungoni kpwa sasa. 20Kamva tiire wakati uvumirivu wa Mulungu uriho kala uchingoja siku za Nuhu, siku za kuijenga safina, na Mulungu achiokola achache-mioyo minane-kpwa njira ya madzi.21ii ndiyo ishara ya ubatizo umvokolao kpwa sasa-sio kpwa kojesa uchafu wa mwiri, bali here chiriro cha dhamira mbidzo kpwa Mulungu-kuchirira ufufulo wa Jesu Masihi. 22Masihi yu mukono kulume wa Mulungu. Wekpwenda Mulunguni. Malaika, mamulaka gosi, na nguvu zosi lazima zikale tsiniye.

Chapter 4
1Kpwa vivyo, idzaho Masihi weteseka chimwiri, enendani kpwa nia iyo mwenga. Kpwa kukala yoyosi atesekaye kahi za mwiri, wadzitenga na dhambi. 2Mazaoge, mutu iye, kpwa maishage gosi kahi za mwiri, kaishi keheri kulingana na matarajio ga anadamu, bali kulingana na mahenzo ga Mulungu.3Kpwa wakati udzio tsupa, wemvatosha kpwenu kuhenda matamanio ga a mataifa, ambago atu mvasio mumanya Mulungu nikuhenza kugahenda: Usherati, tamaa mbii, urevi,karamu za urevi na ibada za vigango. 4Mvafikiria kukala ni jambo jeni sasa kukala kamudziunga namvo keheri kahi ya tabia mbii dza zizo, ndiho mva anena vii. 5Mvanda lavya hesabu kpwakpwe iye ariye tayari kuhukumu mvario hai na mvariofa. 6Kpwa ajili iyo, injili yehubiriwa hata kpwa mvariofa, ili, idzaho kare mvehukumiwa kpwa miiri here adamu, mvaweze kuishi here Mulungu ahenzavyo chiroho.7Siku ya mwisho yasengera na ihehi. Kpwa vivyo, kalani na akili za kuhurira na chipimo kahi ya fikira za kpwenu kpwa ajili ya mavoyo. 8Zaidi ya gosi, henzanani mwimwi kpwa mwimwi, kpwa maana henzo rachinga dhambi nyinji sana. 9Karibishanani bila malalamiko.10Here chila mumwenga wenu arivyo hochera zawadi, zihumireni kusaidiana here mawakili aaminifu a neema ya Mulungu. 11Yoyosi andiye nena, na anene maneno galaago kpwa Mulungu. Andiye humikira anzie, na ahumikire kpwa nguvu za Mulungu. Hendani gaga ili kpwa njira zosi, Mulungu atukuzwe kpwa dzina ra Jesu Masihi. Utukufu na uweza u kpwa Jesu Masihi milele na milele. Amina.12Ahenzwi, musigone maajabu majezo gamvapatago garigo makali, mukaona kpwamba jambo musorimanya ridzi mvapata. 13Manyani, hata idzaho manji mwagachirira kpwa mateso ga Masihi, furahini, ili muweze kusherekea na kufurahi wakati utukufuwe undiho funulwa kpwenu. 14Ichikala mundahukanwa kpwa sababu ya dzina ra Masihi, be mudzi barikiwa, kpwa kukala Roho wa utukufu na Mulungu yu hamwenga namwi.15ala mumwenga wenu asi teseke here mwalagi, mwevi, ama muhenda mai. 16Hali ichikala yoyosi wateseka here Mkristo, na asiaibike; badalaye, na amutukuze Mulungu kpwa dzina riro.17Kpwa maana ni wakati wa hukumu kpwanzira nyumba ya Mulungu. Ichanza nasi, je indakaladze kpwa mvo mvasio tii na kuheshimu injili ya Mulungu? 18Na "Ichikala vigumu kpwa atakatifu kuokolwa, be indakaladze kpwa mvo enye dhambi?" 19Kpwa vivyo, mvamvo mvatesekao kpwa ajili ya mahenzo ga Mulungu mvanda lavya maroho gao kpwa iye Mulungu mwaminifu kahi ya mahendo madzo.

Chapter 5
1Namvasihi atumia kahi yenu, mimi, ambaye ni mtumia munzenu na shahidi wa mateso garigo mupata Masihi, na nimumwenga kahi ya mvandio pata fungu kahi ya utukufu ambao undafunulwa: 2Kalani arisa adzo a ng'onzi za Mulungu ambamvo mva tsini ya urinzi wenu, muahumikirao here arisa-si kpwamba ni lazima, lakini kpwa kukala mwahenza, here Mulungu andemvahenda muahumikire-si kpwa faida ya aibu bali kpwa faida mbidzo muirindayo. 3Musidzihende mabwana dzulu yao. Bali, kalani mifano midzo kpwao. 4Halafu andiho funulwa iye murisa mubomu, mundavishwa taji isiyo tsakala ya utukufu.5Hali iyo mwenga, vijana, mvaheshimuni avyere. Nyosini, valani unyenyekevu na muhumikirane. Kpwa kukala Mulungu kenzi madzivuno, ala wamvapa neema mvario anyenyekevu. 6Kpwa vivyo, nyenyekeani tsini ya mukono mubomu wa Mulungu ili naye amvenule wakati wenu uchifika. 7Mwikireni iye mahitaji genu gosi, maana wamva shuhulikira.8Kalani makini, kalani matso. Hadui wenu shetani wazunguluka here simba, watafuta mutu amurye. 9Emani mupigane naye. Dzipeni nguvu kahi ya imani. Mwamanya kukala ndugu zenu kahi ya huduma mvavumirira mateso sawa namwi.10Baada ya kuteseka kpwa muda, iye Mulungu wa neema zosi, ariye mvaeha kpwa utukufu wa kpwakpwe wa milele kahi za Masihi, andamva kamilisha, amva thibitishe, amvape nguvu, na amvape nguvu. 11Wakpwe iye ni uweza milele na milele. Amina.12Namutambua Silivano here ndugu mwaminifu, na nemvandikira mwimwi kpwa ufuhi kumuhusu. Namvasihi na namva shuhudia mwimwi kukala nirigo mvandikira ni neema ya ujeri ya Mulungu. Emani imara kahi ya neema iyo. 13Munzenu muche mutsagulwa ariye haha Babiloni, ariye tsagulwa hamwenga namwi, wamvalamusa. Mariko, naye mwanangu, wamva lamusa. 14Lamusanani kpwa busu ra uhenzo. Amani naikale hamwenga namwi nyosi murio kahi ya Masihi.

## 2 Peter

Chapter 1
1Simioni Petero, mutumwa na mutume wa Jesu Masihi, achimvaandikira ao mvario hochera imani iyo mwenga here huriyo ihochera, imani kahi ya utakatifu wa Mulungu na mokoli wehu Jesu Masihi. 2Neema na amani nayonjezeke kahi z maarifa ga Mulungu na Bwana wehu Jesu.3Kpwa nguvu zizi za ajabu, gosi kahi za maisha na ulungu hwevipewa kuchirira kumumanya iye ariye hweha kahi za utakatifu wa kpwakpwe. 4Kuchirira gago, wehupa ahadi mbidzo na bomu, ili mukale mundaweza kukala kahi za mvandio gavya utukufu, baada ya kudzitenga na ulagai wa urimwengu urehewao ni matamanio mai.5Kpwa sababu ii bai, hendani gosi ili monjeze udzo kahi ya imani yenu, na kpwa gago madzo onjezani ufahamu, 6na kpwa ufahamu monjeze kudzirinda, na kpwa kudzirinda monjeze uvumirivu, na kpwa uvumirivu monjeze utakatifu, 7kpwa utakatifu monjeze henzo ra chindugu, na kpwa henzo ra chindugu monjeze henzo.8Ichikala gaga gosi mundakala nago, na gakule ndani yenu, gandamva chinga kukala tasa ama musivyale matunda kahi za ufahamu wa Bwana wehu Jesu Masihi. 9Ela yoyosi adze hungukirwa ni mambo gaga be ni chipofu, kpwa kusahau kukala yusafiwa kula kpwa dhambize za kapindi.10Kpwa vivyo bai ndugu, hendani gosi kuuhenda mweho wenu na utsaguzi wenu kukala wa maana, kpwa kukala muchihenda gaga, be kamunda dzikpwela. 11Kpwa hali ii, munda timizirwa ahadi yenu ya kpwenjira ufalume wa milele wa Bwana wehu Jesu Masihi.12Kpwa vivyo nindakala tayari kumva kumbusha mambo gaga, idzaho mwagamanya kare, na idzaho muna nguvu kahi ya ujeri murio nawo. 13Nafikiri ni sawa kabisa kpwangu, siku zosi nirizo hamwenga namwi kumvatangamusha kpwa njira ii ya kumva kumbusha. 14Kpwa kukala namanya kukala karibuni sindakala hamwenga namwi, maana Bwana wehu Jesu Masihi adzini funulira gago. 15Nindahenda niwezavyo kona kpwamba nindiho mvaricha, mundakala muchikumbukira mambo gaga.16Kpwa kukala kahutuire mambo chilachu ga uvumbuzi huriho mvambira kuhusu nguvu na kudza kpwa Bwana wehu Jesu Masihi, ela sisi be hwekala mashahidi a matso kpwa kazize bomu. 17Maana wehochera heshima na utukufu kula kpwa Mulungu Paba sauti iriho teremuka kpwa utukufu, ichamba, "Yuyu ndiye mwanangu Muhenzwi, kpwa kuchirira iye, natosheka." 18Sisi enye hweisikira iyo sauti ichi teremuka kula Mulunguni huriho kala huhosi dzulu ya murima uwo mutakatifu.19Maana hunaro neno ra unabii ririro hendwa kukala ra uhakika zaidi, ambaro indakalato muchiri sikiza kpwa makini mukale here taa rakaro kpwenye chiza mpaka ho kundihocha na nyenyezi ya madzacha indiho ng'ela mwenu mioyoni. 20Zaidi ya gago, ni lazima muelewe kukala kakuna unabii wa neno ulaao kpwa utafusiri wa mutu. 21Kpwa kukala kakuna unabii urio rehewa kpwa kuhenza kpwa mutu, bali atu mvenena gelaago kpwa Mulungu mvario enjira kahi za Roho Mtakatifu.

Chapter 2
1Manabii a ulongo mvekudza, alimu a ulongo pia nawo mvandadza. Mvandadza na uzushi kuvunza, na mvandamukana hata ye bwana wao. Ao mvandadzibananga enye. 2Anji mvandamvatua, na kuchirira kpwao, ujeri unda hukanwa. 3Kpwa ulafi wao mvandamuhumira vii na maneno ga ulongo. Ela, hukumu yao yamvarinda kpwa muda mure, wela kpwangamizwa kpwao kakurere.4Kpwa kukala Mulungu kamva richire malaika mvario henda dhambi, bali achiwatsuha kuzimu mvafungwe kahi ya shimo ra chiza mpaka siku ya hukumu, 5na kala weuricha urimwengu wa kpwanza uchangamika, na achimuricha Nuhu, mubomu wa utakatifu, hamwenga na fungahe anjine ariho richira mafuriko kahi ya urimwengu wa dhambi. 6na kala weocha midzi ya Sodoma na Gomora mpaka uchibaki ivu na achimvahukumu chifo here mufano wa go gandigo mvapata enye dhambi,7ela achimukombola mutakatifu Lutu, ariye kala wateswa ni tabia kolo za atu mvasio mtii Mulungu- 8kpwa maana iye mumwenga mutakatifu, ariye kala achiishi hamwenga namvo siku baada ya injine, weungulika sana kahi ya rohoye takatifu kpwa kuona na kusikira mahendo gao mabaya- 9ichikala Bwana wegahenda gosi gaga, be wamanya njira ya kuokola atue atakatifu kahi ya majezo na njira ya kugbwira atu enye dhambi ili mvaweze kuadhibiwa siku ya hukumu.10Uu bai ni ujeri kpwanza kpwa mvaratu mvatsemberao kahi ya tamaa mbii za chimwiri na mvadharaulio mamulaka. Kpwa madzivuno, kamvadzuta wela kutetemwa ni miiri yao mvanenaho kufuru dzulu ya ana a utukufu. 11malaika mvana nguvu ga mamulaka za kutsupa, ela kamvareha hukumu za matusi mbere za Bwana.12Ela mvamva atu mvahere anyama mvasio fikiria, here anyama wasio fikiria wario vyalwa here anyamaa tu. Akubwirya na kwangamizwa mangamizogao, 13mvandarihiwa madhara kpwa kuhenda madhara. Mvafikiria kukala ni nividzo kuhenda karamu za urevi na ulafi mwangazani. Mvagaluka kukala mawaa na dosari. Mvafurahia mahendo gao ga ulongo wakati mvarya namwi. 14Matso gao gatele uzindzi; kamvatosheka na dhambi. Nikumva shawishi mvasio kala na musimamo mvakenjira dhambini, na maroho gao gefundishwa ulafi. Ni atu mvenye laana!15Mvairicha njira iriyo nyoka mvachitua za kumvaangamiza, kutua njira ya balamu mwana wa Beori, ariye henza kuhochera mariho kpwa mahendo ga dhambi. 16Ela achipata kukanywa kpwa njira ze mbii- punda achimunenera kpwa sauti ya chibinadamu naye achikata achitsuha!17Atu namuna ii mvafananishwa na miho isiyo kala na madzi na manina gaangamizwago ni peho kali. Hukumu ya ingu ra chiza ramvarinda. 18Mvanena na madharau, Kpwa tamaa za miiri yao, mvashawishi atu mvadzi bidishao kudzitenga namvo mvaishi kpwa dambi. 19Mvamva ahidi uhuru, ela mvo enye ni atumwa a ufisadi. Kpwa maana mutu ni mutumwa kpwa chochosi chimushindacho.20Ichikala mvadziepuka ufisadi wa urimwengu kuchirira maarifa ga Bwana na mokoli wehu Jesu Masihi na sasa mvadzifungwa kahiye na mvakashinda, iyo hali yao ya mwisho yagaluka kukala mbaya zaidi kuriko yo ya kpwanza. 21Indekala baha kpwao kala kamvamanyire kamare njira ya utakatifu kuriko kuimanya kisha kukahela kutua amuri takatifu mvarizo pewa. 22Methali ii ni ya jeri kpwao: "Kuro ni kuuyira mahahikage, na nguluwe adzeojeswa ni kuuya toheni."

Chapter 3
1Ahenzwi, ii vivi ni barua ya hiri kumvandikira, na zosi ni ukumbusho kumva tangamusha akili zenu 2ili muweze kukumbuka maneno garigo nenwa kapindi ni Manabii atakatifu na amuri ya Bwana na Mokoli wehu kuchirira mitume.3Manyani gaga kpwanza, kukala siku za mwisho kundadza atu a mizaha. Mvanda akejeli na kpwenderera na matamanio ga kpwao. 4Mvandamba, "Ihiko yo ahadi ya kuuya kpwa Jesu? Hangu tsawe zehu vafe, chila chitu chisawa na hangu Mulungu ariho huumba."5Kusudi rao, mvanda sahau kukala hangu kare na kare, kpwa neno ra Mulungu tu mbingu na ntsi zeumbwa kula kpwa madzi na kuchirira kpwa madzi, 6urimwengu uwo uwo weangamizwa, kpwa mafuriko ga madzi. 7Kpwa neno riro vivyo, mulunguni na ntsi zitengwa kpwa ajili ya moho, yaani siku ya hukumu ya kuangamiza mvasio mwamini Mulungu.8Neno narisimva tsuluke, ahenzwi, kukala siku mwenga kpwa Mulungu ni here miaka elifu mwenga, na miaka elifu mwenga ni here siku mwenga. 9Bwana si goigoi kuhusiana na ahadize, here anjine mvaonavyo kukala wahenda mamboge porepore. Isiho kala, ni muvumirivu kpwenu. Kamvimuhamira kukala yoyosi kahi yenu angamike, ela chila mumwenga wenu atubu.10Hata vivyo, siku ya Bwana indadza here ya mwevi. Mulungu undatsupa na kululu. Vitu vya asili vindaochwa kpwa moho, ntsi na chila chitu chirichoko vindaochwa.11Na kpwa kukala vyosi vivi vinda angamizwa kpwa hali iyo, je, mundakala atu aina yani? Ishini kpwa utakatifu na maisha ga kumumanya Mulungu. 12kalani na matarajio ili kuharakisha kudza kpwa siku ya Mulungu. Siku iyo, mbingu zinda banangwa na moho, na virivyomo vinda yeyushwa kpwa vukuto moho uwo mubomu. 13Ela kulingana na ahadi za kpwakpwe hwangojera mbingu mbisha na ntsi mbisha, ambako utakatifu undatawela.14Kpwa vivyo bai, kpwa kukala mwagatazamia gaga mambo, hendani bidii mupatikane bila lawama wela hatia mbere za Mulungu, kpwa amani. 15Na pia, muririkane uvumirivu wa Bwana kukala wokofu, here ndugu yehu Paulo arivyo mvaandikira, kulingana na hekima ariyo ipewa. 16Paulo wanena kuhusu gaga mambo kpwa chila barua ariyo yandika, ambavyo ni vitu murivyo kuvyelewa ni vigumu. Apuuzi na mvasio dzelewa vagatsuha gaga, here mvarivyo mvatengeza maandiko manjine, gandigo mvaangamiza enye.17Kpwa vivyo, ahenzwi, kpwa kukala mwino mwamanya kare kuhusu gaga mambo mbere ya anjine, dzirindeni ili musangamizwe kpwa ulongo wa atu mvasiodzelewa namwi mukatsuha uaminifu wenu. 18Kulani kahi ya neema na maarifa ga Bwana na mokoli wehu Jesu Masihi. Utukufu ukale kpwakpwe vivi na hata siku zosi zidzazo milele. Amina!

## 1 John

Chapter 1
1Chiratu hurichochona hangu mwanzo -chiratu hurichochisikira,hurichochona kpwa matso gehu,na hurichochilola,na kpwa mikono huchichigwira -kuhusu neno ra uzima. 2Pia,na uratu uzima uriohendwa umanyikane iwazu,na hudziwona na hudziushuhudia na kumvatangazira uzima usio na mwisho (milele)ambao wekalako kpwa Paba na wahenda kumanyikana kpwehu.3Chiratu hurichochona na kuchisikira hwachitangaza kpwenu,ili muweze kuungana hamwenga na Paba na mwanawe Jesu Masihi. 4Na,hwamvandikira mambo gaga ninwi ili furaha yehu ikale kamili.5Uu ndio umvoro huriousikira kula kpwake na kumvatangazira ;kukala Mulungu ni mwanga na ndaniye kakuna chiza hata chidogo. 6Chikala hwamba kala hunaushirika naye na hwatsembera chizani,hwakenga na kuhuuhenda ujeri. 7ela huchitsembera kahi za mwanga here mwenye arivyo mwangani.hwashirikiana siswi kpwa siswi na mulatso (damu) wa Jesu Masihi,mwanawe whahutakasa kula dambini.8Huchamba kahuna dambi,hwadzikenga enye,na ujeri kaumo ndanini mwehu. 9Ela huchiziungama dambi zehu, iye ni mwaminifu wa haki kuhusamehe dambi zehu na kuhutakasa na maii gosi. 10Huchamba kala kahudzahenda dambi,hwamuhenda iye kala mulongo, na nenore karimo ndanini mwehu.

Chapter 2
1Anangu ahenzwi,namvandikira gaga ili msihende dambi.ela m'mwenga wehu achihenda dambi,hunaye wakili ariye na Paba,Jesu Masihi -ariye na hachi(haki). 2Iye ni mugwizanyi wa dambi zehu,na si kpwa dambi zehu,Bali urimwengu wosi. 3kpwa riri hwamanya iye,kpwa kugatunza malakizoge.4Iye agombaye ''Wamanya Mulungu'' bali kagwira malagizoge,ni mulonga na jeri kaimo ndaniye. 5Bali yoyosi agwiraye nenore,mutu iye uhenzowa Mulungu udzikamilika.kpwa riri hwamanya hundaniye. 6Iye agombaye waishi ndani ya Mulungu yamubidi iye mwenye atsembere here Jesu Masihi arivyotsembera.7Ahenzwi simwandikira ninwi malakizo garigo masha ila malakizo ga kapindi mrigokalanago hangu haho.malakizo ga kapindi ni neno mrirorisikira. 8Hata vivyo namvandikira malakizo masha ambago ni jeri kpwa Jesu na kpwenu, kpwa kukala chizachachira na mwangaza wa jeri tayari wang'ela.9Iye ambaye wakala mwangazani ila wamutsukurirwa nduguye yu chizani ta saii. 10Iye amuhenzaye nduguye waishi mwangazanina kakuna chitu chochosi cha kumtsukiza. 11Iye amtsukirirwaye nduguye yu chizani na watsembera chizani,kamanya endako,kpwa kukala chiza chidzimhenda chipofu.12Namvandikira ninwi,ahenzwi,kpwa kukala mwesamehewa dambi kpwa ajili ya dzinare. 13Namvandikira nwinwi ani paba kpwa kukala mwamumanya iye hangu kare.Namvandikira ninwi vijana kpwa kukala mudzimushinda mui.Namvandikira ninwi ahenzwi atite kpwa mwemumanya Paba. 14Nidziandikira ninwi anipaba kpwa kumanya iye hangu kare.Namvandikira ninwi vijana kpwa kukala mnanguvu na neno ra Mulungu rakala ndani yenu,na mdzimushinda muii.15Musihenze dunia na vitu virivyomo duniani,Chikala mutu waiihenza dunia uhenzo wa kumuhenza Paba kaumo ndaniye. 16kpwani chila chitu chirichomo duniani-tamaa ya mwiri, tamaa ya matso na madzivuno ga uzima,kavikala kpwa Paba ela vyombola duniani. 17Dunia na tamaaze zachira ela ahendaye mahenzo ga Mulungu wadumu kare na kare(milele)18Ahenzwi ,ni nyakati za mwisho,Here mrivyosikira kukala mpinga Masihi wadza,hata sasa apinga Masihi mvakudza, kpwa riri hwamanya ni wakati wa mwisho. 19Mveuka kpwehu kpwa kukala si akpwehu.mvangekala akpwehu mvangeenderera kubaki nasi.Bali mvarihokpwenda zao mvoonyesa kukala si akpwehu.20Bali ninwi mwenjizwa mafuha kula kpwa mtakatifu, nyosi mwamanya ujeri. 21Siandikira ninwi kpwa kukala kamumanya ujeri,ela kpwa kukala mwaimanya na kpwa sababu khahuna ulongo wayo jeri.22Nani ni mulongo ela iye iye apingaye kukala Jesu ni Masihi ?Mutu yuyu ni mpinga Masihi haho wampinga Paba na Mwana. 23Khakuna ampingaye Mwana akakala na Paba.24kpwa ajili yenu, chomricho sikira kula mwanzo,chiriche chenderere kukala ndani yenu,here vivyo mrivyochirira kula mwanzo chichikala ndani yenu.Ndivyo mndakala ndani ya Mwana na Paba. 25Na ii ni ahadi ariyo hupa siswi,uzima wa kare na kare(milele). 26Nidzimvandikira gaga kuhusu mvaraa mvangemvalongoza ninwi kahi za kpwangamika.27Na kpwa ajili yenu, mafuha mrigogaahochera kula kpwake gasagale ndani yenu, na khamndamala mutu yoyosi kumfundisha ela mafua gandamfundisha mambo gosi ga jeri na si ulongo gadziafundisha,sagelani ndaniye. 28Sasa ahenzwi,sagelani ndaniye,wakati andiho omborera hukale na ujasiri wela husikale na aibu mbereze kahi za kudza kpwe. 29Chikala mwamanya iye ni mwenye hachi(haki) mwamanya kukala chila ahendaye hachi(haki) wevyalwa ni iye.

Chapter 3
1Ahenzwi, ni henzo ra namuna yani adziro hupa Paba (Mulungu) kukala nasi hwehewe ana a Mulungu, na vivi ndivyo hurivyo. kpwa ajili ii, urimwengu kauhutambua kpwa kukala kaumutambuire iye. 2Ahenzwi, siswi vivi hu ana a Mulungu, na kaidzangwe kumanyikana hundivyo kala. Hwamanya kukala Masihi andiho onekana, hundafanana naye, kpwa kukala hundamona here arivyo. 3Na chila mumwenga ariye ana ungumbao (Ujasiri) uu kuhusu wakati udzao urio erekezwa kpwakpwe, ni kudzitakasa mwenye here iye arivyo Mtakatifu4Chila mutu endereraye kuhenda dambi, nikuvunza sheria. kpwa kukala dambi ni uvunzaji wa sheria. 5Mwamanya Masihi weikpwa lwazu ili kuzusa dambi kamare, ela ndaniye kamuna dambi 6Kakuna hata mumwenga akalaye ndaniye na kpwenderera kuhenda dambi. Kakuna mutu hata mumwenga akalaye kahi za dambi chikala adzimona ama khamwelewa iye (Masihi).7Ahenzwi, musikubali kukengwa ni mutu yoyosi. Ahendaye hachi ni mwenye hachi, dzahere vivyo Masihi naye arivyo mwenye hachi. 8Ahendaye dambi ni wa ibilisi (shetani) kpwa kukala shetani ni muhenda dambi hangu asilii. kpwa sababu ii mwana wa Mulungu weikpwa lwazu ili aweze kuzibananga kazi za shetani.9Yoyosi ariyevyalwa ni Mulungu kahenda dambi, kpwa kukala mbeyu ya Mulungu ni kukala ndaniye. Kaweza kpwenderera kuhenda dambi kpwa kukala adzivyalwa ni Mulungu. 10Kahi za riri, ana a Mulungu na ana a shetani mvamanyikana. Iye asiye henda chiricho na hachi, si wa Mulungu, wela iye ambaye kaweza kumuhenza nduguye11kpwa kukala uu ndio ujumbe murio usikira kula mwanzo, kukala hapaswa kuhenzana sisi kpwa sisi 12Si here Kaini ariye wekala wa kula kpwa maii achimolaga nduguye. Je, chiricho muhenda amolage nduguye ni noni? kpwa kukala mahendoge gekala maovu, ga nduguye gachikala ga hachi.13ndugu zangu, musangelazike, endaho urimwengu undamva tsukirirwa. 14Hwamanya hudzombola kare chifoni na kpwenjira uzimani, kpwa kukala hwa ahenza ndugu. Yoyosi ariye kana uhenzo nikukala kahi za mauti (Chifo). 15Mutu yoyosi amutsikirirwaye nduguye ni molagi. Na mwamanya kukala uzima wa kare na kare (Milele) kaukala ndani ya molagi.16Kahi za riri hwamanya henzo, kpwa kukala Masihi wewomboza uzimawe kpwa sababu ya Injili yehu. Naswi yahupasa kugomboza maisha gehu kpwa kusudi ya ndugu. 17ela yoyosi ariye na vitu, na wamona nduguye mwenye uhitaji ela nikuuzuiliya moyowe wa mbazi kpwa sababuye, je, uhenzo wa Mulungu wakaladze ndaniye? 18Anangu ahenzwi, husihenze kpwa milomo wela kpwa maneno mahuhu bali kahi za mahendo na jeri.19Kahi za riri hwamanya kukala siswi hukahi za jeri, na mioyo yehu yaonyesha kahi za iye. 20Ichikala mioyo yehu yahuhukumu, Mulungu ni mubomu kuriko mioyo yehu, na iye wamanya mambo gosi. 21Ahenzwi, chikala mioyo yehu kainda hukumu, hunao ujasiri kpwa Mulungu. 22Na chochosi huvoyacho hundachihochera kula kpwakpwe, kpwa kukala hwazigwira amurize na hwahenda mambo gamhamirago mbereze.23Na ii ndiyo amuriye: Hwapaswa kuamini kahi ya dzina ra mwanawe Jesu Masihi na kuhenzana siswi kpwa siswi. Dzahere arivyohupa amuriye. 24Aziiheshimuye amurize ni kukala ndaniye. Na kpwa sababu ii hwamanya kukala wakala ndani yehu, kpwa iye Roho ariye hupa siswi.

Chapter 4
1Ahenzwi, musiaminini chila roho, ela zijezeni zo roho mulole ichikala zila kpwa Mulungu. kpwa sababu, manabii anji a ulongo mvadzombola haha duniani 2kpwa riri mundamumanya Roho wa Mulungu-chila roho andiye kiri kukala Jesu Masihi wekudza kpwa hali za mulatso na nyama (mwiri) ni muhumwa wa Mulungu, 3na chila roho isiyo mukiri Jesu si ya Mulungu. Iyo ni roho imupingayo Masihi (Kristo), ambayo mweisikira kala indadza, na sasa tayari i mumu duniani.4Ninwi mu a Mulungu, ahoho, na mudzimvashinda kpwa sababu iye ariye ndani yenu ni mubomu (Mkulu) kuriko ariye kahi ya urimwengu. 5Mvamvo ni a urimwengu, kpwa vivyo mvachigombacho nicha urimwengu, na urimwengu wamvasikiza. 6Sisi hu a Mulungu. Iye amumanyaye Mulungu andahusikiza sisi. Iye ambaye si wa Mulungu kaweza kuhusikiza. Kula na riri, hwamumanya Roho wa jeri na roho wa ulongo.7Ahenzwi, na huhenzane sisi kpwa sisi, kpwa maana uhenzo ula kpwa Mulungu, na chila mumwenga ahenzaye wevyalwa ni Mulungu na wamumanya Mulungu. 8Mutu asiyehenza kumumanya Mulungu, kpwa sababu Mulungu ni uhenzo.9Kahi ya riri henzo ra Mulungu, yefunulwa kahi yehu kpwamba Mulungu wemuhuma mwanawe wa hacheye urimwenguni ili huishi kuchirira iye. 10Kula na uu uhenzo, si kala hwemuhenza Mulungu, ela iye ndiye arehuhenza na achimuhuma mwanawe akale chipatanisho (fidia) kpwa ajili ya dambi zehu11Ahenzwi, ichikala Mulungu wehuhenza siswi vivyo naswi yahupasa kuhenzana siswi kpwa siswi. 12Kakuna hata mumwenga ariyemona Mulungu. kala hundahenzana siswi kpwa siswi, Mulungu wasagela ndanini mwehu na uhenzowe udzikamilika ndanini mwehu. 13Kulaa na riri, hwamanya kala hwasagela ndanini mwakpwe na iye ndanini mwehu kpwa sababu adzihupa Rohoye. 14chisha, siswi hudzonana na kushuhudia kala Paba (Mulungu) adzimuhuma mwana kukala Mkombozi wa urimwengu.15Chila akiriye kala Jesu ni mwana wa Mulungu, Mulungu wakala ndanini mwakpwe na iye ndanini mwa Mulungu. 16chisha hudzimanya na kpwamini uhenzo ario nao Mulungu kpwa ajili yehu. Mulungu ni uhenzo, na iye wasagela ndani ya uhenzo usagelao ndani ya Mulungu, na Mulungu wasagela ndanini mwakpwe.17kpwa sababu ii, uhenzo uu usira kukamilika kahikahi yehu, ili hukale na ujasiri siku ya hukumu, kpwa sababu here iye arivyo, na siswi ndivyo hurivyo kahi ya urumwengu uu. 18Kakuna woga (hofu) ndanini mwa uhenzo. ela uhenzo urio kamili ni kuutsuha woga (hofu) nze, kpwa sababu woga wahusiana na hukumu. ela iye aogohaye kadza kamilishwa katika uhenzo19Hwahenza kpwa kukala Mulungu wehuhenza haho chaho (mwanzo) 20Ichikala mumwenga andamba "Namuhenza Mulungu"ela kaweza kumuhenza nduguye, ni mulongo. kpwa sababu asiyemuhenza nduguye, amonaye, kaweza kumuhenza Mulungu ambaye, kadzamona. 21Na ii ndiyo amuri huriyo nayo kula kpwakpwe; Yeyosi amuhenzaye Mulungu, wapaswa kumuhenza nduguye pia.

Chapter 5
1Yoyosi aaminie kala Jesu ni masihi adzivyalwa ni Mulungu, na yoyosi amuhenzaye iye ambaye adzombola kpwa Paba pia kuahenza anae. 2kpwa riri hwamanya kukala hwahenza ana a Mulungu hudzaho muhenza Mulungu na kuziheshimu amuri za kpwake. 3Vivi ndivyo kumuhenza Mulungu kukala huzitii amuri za kpwakpwe.Na amuri za kpwakpwe ni rahisi.4kpwa kukala chila ariye -vyalwa ni Mulungu ni kuushinda urimwengu.Na uu ndio ushindi wa kuushinda urimwengu,imani yehu. 5Nani aushindaye urimwengu? Ni yuyatu aaminiyee kukala Jesu ni mwana wa Mulungu.6Iye ndiye ariyekudza kpwa madzi na mulatso:Jesu Masihi kadzire tu kpwa madzi ila kpwa madzi na mulatso. 7kpwa kukala kuna ahahu mvashuhudiwao : 8Roho, madzi, na mulatso. mvamvo ahahu ni kukubaliana (enjiza mkazo) maneno gaga ''Paba,neno,na Roho Mutakatifu '' kagaonekana kahi za maandishi bora gakapindi ).9Huchikala hundahochera ushuhuda wa anamulatso ushuhuda wa Mulungu ni mubomu kuriko uo.kpwakuela ushuhuda wa Mulunga ni uu-kukala anao ushuhuda kuhusiana na mwanawe. 10Iye amwaminiye mwana wa Mulungu ana ushuhuda ndaniye.Iye asiyemwamini Mulungu adzimuhenda kukala mlongo,kpwa kukala kaaminire ushuhuda ambao Mulungu adziureha kuhusu mwanawe.11Na ushuhuda ndio uu- kukala Mulungu wehupa uzima wa kare na kare (milele ) na uzima uu undani ya mwanawe.. 12Ariye na Mwana ana uzima.Asiye na mwana wa Mulungu kana uzima.13Nidzimvaandikira gaga mambo ili mumanye kukala muna uzima wa kare na kare (milele) nyinyi mwaminio katika dzina ra mwana wa Mulungu. 14Na uu ndio ungumbao (ujasiri) urio nao mbere za kpwakpwe (Mulungu) kukala huchivoya chitu chochosi kulingana na mahenzo ga kpwakpwe wahusikira. 15Chikala whamanya kukala huahusika chochosi humuvoyacho hundamanya kukala hunacho hudzicho muvoya.16Ichikala mutu andamona nduguye anahenda dambi isiyo muhirika mautini yahubidii kuvoya na Mulungu ndamupa uzima.Nagomba kpwa aratu ambao dambi yao ni iratu isiyo muhurika mautini (chifoni).Kuna dambi ihirikayo mutu mautini sigomba kpwamba inamvura kuvoya kpwa ajili ya dambi iyo. 17Mahendo gosi gasigo kala ga hachi ni dambi,ela kuna dambi isiyohirika mautini (chifoni).18Mahendo kukala ariyevyalwa ni Mulungu kahenda dhambi.ela ariyevyalwa ni Mulungu ni kutunzwa selama wakati wowosi na yuyatu muovu (shetani )kaweza kumuhasiri. 19Hunamanya kukala sisi huwa Mulungu na urimwengu wosi utsini wa yuyatu muii (shetani).20Whamanya kukala Mwana wa Mulungu wekudza na achihupa akili ya kpwamba humumanye iye ariye jeri Mwanawe Jesu Masihi.Ni Mulungu wa jeri na uzima wa kare na kare (milele). 21Anangu ahenzwi dzitengeni na sanamu.

## 2 John

Chapter 1
1Kula kpwa chilongozi kpwenda kpwa mwanamuche ariye tsagulwa ni Mulungu hamwenga na anae niahenzao kahi za jeri- na si mimi tu, ela na osi vaimanyao jeri- 2kpwa sababu ya ujeri uriomo ndani yehu udumuo hamwenga nasi kare na kare (Milele). 3Neema, rehema na amani zindakela hamwenga nasi kula kpwa Paba Mulungu na mwanawe Jesu Masihi kahi za ujeri na uhenzo.4Nahamirwa muno kugundua kahi za ahoho venendao kahi za jeri, here urivyo hochera amuri ii kula kpwa Paba Mulungu. 5Sasa, nakuvoya uwe mwanamuche, si kpwamba nakpwandikira sheria mbisha bali ni iyo huriyo kela nayo hangu jadi, kpwamba huna mvirya kuhenzana sisi kpwa sisi. 6Na uu ndio uhenzo huvyirao kpwendenda nao kulingana na amri ya kpwakpwe, ii ndio iratu amri here mrivyo sikira kula jadi kpwamba inahumvirya kpwenenda kahi za iyo.7kpwa kukela alongo anji vatawanyika urimwenguni na kavenzi kukubali kpwamba Jesu Masihi wekudza kahi za Chimwiri, yuyu ndiye mulongo na mupinga Masihi (Kristo) 8Dziloleni enye kpwamba, kamwangamiza mambo garatu hurigo gahendera kazi ili kpwamba, muweze kuhochera tuzo kamili.9Yoyosi endereraye mbere na kadumu kahi za fundisho ra Jesu Masihi, kana Mulungu. Iye adumuye kahi za Masihi ana Paba (Mulungu) na mwana pia. 10Ichikela mutu andadza kpwenu na karireha fundisho riri musimukaribisheni kahi za nyumba zenu na musimulamuse. 11kpwa kukela amulamusaye, nikudzihusisha na mehendoge mai12Ninago manji ga kukpwandikira, ela sihenzere nigaandike gosi kpwa wino na kelamu, ela nahenza nidze kpwenu kusumurira nanyi uso kpwa uso (ana kpwa ana) ili furaha yenu ipate kukamilika. 13Ana a nduguyo wa chiche ariyetsagulwa ni Mulungu vanakulamusa

## 3 John

Chapter 1
1Kula kpwa chilongozi hadi kpwa Gayo, muhenzwi nimuhenzaye jeri jeri. 2Muhenzwi,nakuvoyera ufaulu kahi za mambo gosi na ukale muzima wa afya, here viratu rohoyo ifanikiwavyo. 3Maana nehamirwa muno nirihoambirwa ni aumini mvarokudza na ushuhuda wa jeri wa kpwako,here vyo wenendavyo kahi za ujeri. 4Sina furaha bomu zaidi ya ii, kusikira kukala anangu a chiroho mvaenenda kahi ya ujeri.5Muhenzwi, wenenda kpwa uaminifu mbere za Mulungu kpwa kumvahudumia ndugu na ajeni. 6Mvadzomboza ushuhuda wa uhenzowo mbere za kanisa.Wahenda vidzo kumvasaidia,kumvasafirisha kahi za safari zao kpwa hali ambayo yamufurahisha Mulungu. 7kpwa ajili ya dzina ra Jesu, mvekpwenda bila kuhela , chitu chochosi kula kpwa atu a Mataifa. 8kpwa vivyo, hwamalikana kumvakaribisha atu dzamvamva,ili hukale ahenda kazi,huchishirikiana kpwa sababu ya kutengeneza ujeri wa Mulungu.9Nidzikuandira uwe hamwenga na kusanyiko kuhusu jambo fulani ela Diotrofe,ahenzaye kudzihenda chilongozi kahi ya aumini anzangu. 10kpwa vivyo,kala nichidza nindagakumbuka mahendo agahendago,here anenavyo maneno maimai gakuhushutumu chinyume nasi kadzaridhika na mahendo gago, iye mwenye kamvahochera aumini na pia kumvakahaza anjine ambao mvatamani kumvakaribisha ao aumini na nikumvainga mvombole kpwenye ushirika (Kusanyiko).11Muhenzwi, Gayo usiege mai ela henda chila riro ridzo.Ye ahendaye madzo ni wa Mulungu na iye ahendaye mai kadzamwamini Mulungu. 12Demetrio adzishuhudiwa ni mvosi na ni ujeri wenye.Siswi naswi humashaidi na uwe wamanya kukala ushuhuda wehu ni wa jeri.13Nina mambo manji ga kukuandikira,ela tsenzi kuluhumira wino na kalamu (kewandika na mahe). 14Ela natazamira kukona vivi karibuni,na hundasumurira uso kpwa uso (Ana kpwa ana ). 15Amani ikale hamwenga nawe.Asena nirionao kuku,mvakulamusa.Pia namvelamusa asena mumwenga kpwa dzinare.

## Jude

Chapter 1
1Yuda, Mtumwa wa Jesu Masihi, na nduguye Yakobo, kpwa arahu ambao mvehewa, mvahenzwao kahi za Mulungu Paba na mvariotunzwa kpwa ajili ya Jesu Masihi. 2rehema amani na uhenzo wonjezeke kpwenu.3Ahenzwi, wakati niriokala nichihenda chila juhudi kumvandikira ninwi kuhusu wokofu wehu, nelazimika kumvandikira kpwa ajili ya kumvashauri ili mupingane kpwa uamifu imani iriyo kala idzikabidhiwa lumwenga tu kpwa mvaminio. 4kpwa sababu atu anjine mvedzenjiza kpwa siri kahi zehu . Atu ambao mvepigwa muhuri . Atu mvasokala na haki ambao nikubadilisha neema ya Mulungu wehu kukala (ufisadi) kumukahela Bwana wehu Jesu Masihi.5Saaii nahenza nimvakumbushe ninwi- idzaho kala kpwekala kuna wakati mwemanya achikamilifu-kukala Bwana weokola atu kula ntsi ya Misiri, badaye achimvangamiza mvaratu mvasoamini. 6Na, malaika ambao khamvarindire enzi yao enye, ela mvachigaricha makalo gao maalumu-Mulungu adzimvaika kahi za minyororo, ndani ya chiza kpwa ajili ya hukumu bomu.7Here viratu Sodoma na Gomora na midzi iriyo izunguluka ambayo yedzenjiza yenye kahi za uzinzi na kutua tamaa isiyokala ya jadi(Asili) .Vyeonyeswa here mifano ya aratu ambavo nikuteseka kpwa hukuma ya moho wa kare na kare (Millele). 8kpwa njira iyo alohi nao nikuchafua miri yao na kukahela mamulaka na kunena ulongo dzulu ya utukufu.9Ela ta Mikaeli malaika m'bomu, wakati arihoshindana na bilisi (Shetani) na kunenezana kpwa ajili ya mwiri wa Musa, khawezere kureha hukumu ya ulongo dzuluye, ela badelaye, ''Weamba Bwana akuchemere''' 10ela atu aa mvareha ulongo dzulu ya chochosi mvasochimanya;here hayawani, gaga ndigo garigo mvabananga . 11shaurizao ! kpwa kukala mvatsembera njira ya Kaini na kurituwa kosa ra balaamu .kahi za makosa ga Kora .12Mvamva ni mawe gazuliago nyambura zehu (Sherehe),zehu za uhenzo,mvachidzifurahisha bila aibu-arisa mvarisao enye . Ni maingu gasigo kala na mvula gatsukulwago ni peho ni mihi iriyo pukusa isiyo na matunda -iriyofa mara ya hiri isiyong'olwa mizi . 13Ni maimbi ga bahari, garigo na kululu gachomboza aibu zao enye; ni nyenyezi zitangatangazo ambazo wiruwe wa chiza wetunzwa kpwa ajili yao kare na kare (Milele).14Enoko, mtu wa fungahe kula kpwa Adamu, wetabiri kuhusu ao,achamba,'' Lola! Bwana wadza na maelfu elfu ga atakatifue . 15Ili ahende hukumu dzulu za chila mutu na kpwenjiza makosa chila mahendo gao osi mvaromarigiza kugahenda kahi ya njira zisizo za haki kpwa maneno gosi ga ukali ambago mvasio na haki mvegagomba dzuluye ''. 16Mvamva ni mvaratu mvanung'unikao, mvlalamikao ambao nikutua tamaa mbaya .Mvadzivuna kpwa mvario faida yao ni kukenga anji.17Ela ninwi, ahenzwi,kumbukukirani maneno ambago genenwa kapindi ni mitume aa Bwana Jesu Masihi (Kristo). 18mvegomba kpwenu,''Kati za nyakati za mwisho atu mvahendao mizaha ambao nikutua tamaa zao zisizo za haki .'' 19Atu aa niagavyaji mvatawela ni tamaa za dunia na khamvana Roho.20ela ninwi ahenzwi dzidzengeni kahi za Roho Mutakakatifu. 21Dzitsunzeni kahi za uhenzo wa Mulungu,na mtarizire rehema ya bwana Jesu Masihi ambayo mvapatira uzima wa kare na kare (Milele).22Onyesani huruma kpwa mvarau mvario na malau(Shaka). 23Mvaokoleni anjine kpwa kuanyakula kula kpwa moho, kpwaanjine onyesani mbazi kpwa hofu, m'chitsukuriwa ta vazi ridziro enjizwa doa ra mwiri.24Sasa kpwakpwe iye awezaye kumvarinda hata mudzikpwale na kumvahenda mweme mbere za utukufue bila makosa na kukala na furaha bomu, 25kpwakpwe Mulungu h'acheye mokoli kuchirirav Jesu Masihi Bwana wehu,utukufu ukale kpwake,ubomu,uwezo na nguvu kabla ya wakati wosi,na sasa na hata kare na kare(Milele)

## Revelation

Chapter 1
1Uu ndiwo ufunulo wa Jesu Masihi Mulungu ariwo mupa ili amvonyese atumishie go ambago ni lazima gombolere karibuni. Wehenda gamanyikane kpwa kumuhuma malaikawe kpwa mutumishiwe Johana, 2ariye shuhudia kuhusu neno ra Mulungu na ushuhuda wa Jesu Masihi, mambo gosi arigo gaona. 3Mubarikiwa ni iye andiye soma kpwa sauti unabii uu na mvamvo mvandio sikiza maneno ga unabii uu na kutii garigo andikpwa kahi za unabii uu, kpwa kukala wakati uhehi kufika.4Johana, kpwa makanisa gosi mafungahe Asia: Neema naikale hamwenga namwi na amani kula kpwa iye ariyeko, ariye kalako, na andiye kalako, na kula kpwa roho zizo fungahe zirizo mbere ya chihiche cha enzi, 5na kula kpwa Jesu Masihi, ariye ndiye shahidi mwaminifu, chifugula mimba kula kpwa mvariofwa, na mutawela wa afalume a dunia. Kpwa iye ahuhenzaye na kuhwika huru kula kpwa dambi zehu kuchirira mulatsowe- 6adzihu tengezera ufalume, na kuhuhenda makuhani a Pabaye Mulungu- kpwakpwe iye nakukale na utukufu na nguvu kare na kare. Amina.7Lolani, andadza na maingu; chila dzitso rindamona, hamwenga na mvamv mvario mudunga mishale. Kabila zosi za dunia mvanda omboleza kpwa ajiliye. 8"Mimi ndimi wa mosi na wa mwisho," wanena Bwana Mulungu, "Mimi niriyeko, niriye kalako na nindiye kalako, Mubomu wa vyosi."9Mimi, Johana-ndugu yenu na niriye shirika kahi ya mateso na ufalume na niriye muvimirivu kahi za Jesu-nekala kahi ya chisiwa chehewacho Patimo kpwa ajili ya kuhubiri neno ra Mulungu na ushuhuda kuhusu Jesu. 10Nekala kahi ya Roho siku ya Bwana. Nichisikira nyuma yangu sauti bomu here ya tarumbeta. 11Ichamba, "Gaandike gaga ugonago kpwenye chitabu, na ugahume kpwa makanisa gosi mafungahe-kpwa Aefeso, kpwa Asimirna, kpwa Aperigamo, Athietira, Asadi, Afiladelifa na elaodikia.12Nichi galuka nilole sauti yo yekala ni ya ani, nami niriho galuka nichona minara ya mataa mifungahe ga dhahabu. 13Kahikahi ya minara iyo, wekala adzema mutu here Mwana wa Adamu, avela gwanda rire ririro kala rimufikira nyayoni na chifuani wekala na ngao ya dahabu.14Chitswani na nyere zekala ni nyeruhe here pamba-nyeruhe here barafu-na mtsoge gekala here miyale ya mwanga wa moho. 15Maguluge gekala here almasi iriyo chizwa kahi ya moho, na sautiye yekala here ngurumo ya madzi. 16Wekala agwirira nyenyezi fungahe ganzare ra mukono kulume, na mundu ukatawo kosikosi wekala wombola mulomoni mwakpwe. Usowe weng'ela here dzua kali.17Niriho mona, nichimu gwerera maguluni here lufu. Achiniikira mukono we wa kulume, achinamba, "Usogohe. Mimi ndimi wa mosi na wa mwisho 18na aishiye. Nefa, ela lola, naishi kare na kare! Na ndimi niriye na funguo za chifo na kuzimu.19Kpwa vivyo bai, gaandike gago udzegona, ugonago sasa na undigo gaona baada ya gaga. 20Ela kpwa maana ya zo nyenyezi fungahe udzizo zona mukono wangu wa kulume, na yo minara mifungahe ya dahabu: Zo nyenyezi fungahe ni malaika a go makanisa mafungahe, na yo minara mifungahe ni gago makanisa mafungahe."

Chapter 2
1"Kpwa malaika wa kanisa ririro Efeso andika: 'Maneno ga iye agbwiraye nyenyezi fungahe mukonowe wa kulume na enendaye kahi ya minara mifungahe ya dahabu waamba vivi, 2"Namvamanya mahendo genu, kazi zenu ngumu, na uvumirivu wenu, na kpwamba kamuweza kuvumirira atu aovu, ela mudzia jeza mvosi mvadzehao mitume bali semvo, na mudzi amanya kukala ni alongo.3Mwavumirira manji kpwa ajili yangu wela kamudza tsoka. 4Ela si hamwenga namwi kpwa ujeri kpwamba mudzi galuka henzo renu ra kpwanza. 5Kumbukani bai muriko hungukirwa ni henzo renu. Tubuni na muhende mambo murigo kala muchigahenda kula mwanzo. Musiho tubu, nindakudza nimvausire munara wenu.6Ela muna riri: Mwachukia mahendo ga Nikolai, ambago hata mimi sigenzi. 7Iye mwenye sikiro, na asikire maneno anenago Roho kpwa makanisa. Kpwa iye ashindaye, nindamupa hachi ya kurya kula kpwa muhi wa uzima wa kare, uriwo kahi ya paradiso ya Mulungu."8" Kpwa malaika ariye Smirna, andika: "Gaga ndigo maneno ganenwago ni iye ariye ni mosi na mwisho, iye ariye kala uyudzefa chisha achifufuka: 9"Namanya mateso genu na umasikini wenu, ela muma tajiri. Namanya ulongo wa mvamvo mvadzambao ni Ayahudi, bali sevyo. Ni hekalu ra shetani.10Musogohe go murigo kamukure kugaona. Lolani! Ibilisi yuhehi kumvenjiza anjine enu chifungoni ili muchirire majezo, namwi munda teseka kpwa siku kumi. kalani aaminifu hadi kufa, nami nindamvapa uzima wa kare. 11Iye ariye na masikiro, na asikire go Roho ambiravyo makanisa. Iye andiye shinda, kandawahi kudhurika na chifo cha hiri.""12"Kpwa iye malaika ariye kanisa ra Pergemum, andika: 'Gaga ni maneno ga iye ariye na mundu ukatao kosikosi: 13"Namanya kuko muishiko, na kuko ndiko chihi cha shetani chiriko. Idzaho mudzirigwirira sawasawa dzina rangu. Namanya kukala kamudza teteleka chi imani kpwangu hata siku za Antipa ariye shahidi wangu na mwaminifu kpwangu, ariye olagbwa kahi yenu, kuko shetani aishiko.14Ela nina mambo machache gamvayugago: Muna mumwenga kahi yenu ariye achere kugbwira mafundisho ga balamu, iye ariye mufundisha balak kumva udzya nyuma ana a Israeli kpwa kumvelakiza kurya nyama zirizo laviwa sadaka kpwa vigango na kukala azinzi. 15Hali iyo, anjine kahi yenu mvachere kutua mafundisho ga Anikolai.16Tubuni bai! Musiho tubu, nindadza haraka sana, na ninda pigana namvo kpwa mundu uriwo mwangu kanwani. 17Iye ariye na masikiro, na asikire gago anenago Roho wa Bwana kpwa makanisa. Kpwa iye andiye shinda, nindamupa sehemu ya go madzo gadzigo fitswa, chisha nindamupa iwe reruhe renye dzina risha ridziro andikpkpwa kpwenye riro iwe, dzina ambaro kakuna arimanyaye isiho kala iye arihocheraye."18"Kpwa malaika ariye kanisa ra Thiyatira andika: ' Gaga ndigo maneno ga Mwana wa Mulungu, ariye na matso here miale ya moho na magulu here almasi idzo safishwa: 19"Namanya mahendo genu: henzo renu na imani yenu na huduma yenu na uvumirivu wenu. Namanya kukala go murigo gahenda karibuni ni zaidi ya go murigo gahenda mwanzo.20Ela nina gaga kuvahusu: Mwamu karibisha Jezebeli kahi yenu, adzehaye nabii wa chiche. Kpwa mafundisho ga kpwakpwe, wamvakenga atumishi angu kuhenda zinaa na kurya vyakurya vya sadaka kpwa vigango. 21Nemupa muda kutubu, ela ka tayari navyo.22Lolani! Nindamwika chitandani kpwa makongo, na mvamvo mvazinio naye mvandenjira kahi ya mateso, labda mvatubu kpwa madambige. 23Nindamvolaga anae, na makanisa gosi mvandamanya kukala ndimi nitafutaye fikira na mawazo ga rohoni. Nindamupa chila mumwenga wenu kulingana na mahendo genu.24Ela kpwa anjine enu, yoyosi ariye kagbwira mafundisho gaga na kamanya go gehewago mambo ga ndani ga shetani-kpwenu namvambira, 'Sindamvapa musigo zaidi kpwenu.' 25Chivyovyosi, gwirani muricho nacho tototo, mpaka nindiho kudza.26Iye andiye shinda na kuhenda mahenzo gangu, hadi mwisho, nindamupa uwezo na mamulaka dzulu ya mataifa. 27Andamva tawela na mkono wa nguvu, na here vidzungu vya udongo andamva vunza vunza vipande vipande.' 28Here tu vyo nirivyo hochera kula kpwa Paba, iye pia nindamupa nyenyezi ya kpwanza ya madzacha, 29Iye ariye na masikiro na asikire go anenago Roho kpwa makanisa."

Chapter 3
1"Kpwa malaika ariye kanisa ra Asadi andika: 'Gaga ndigo maneno anenago iye agwiraye zo Roho fungahe za Mulungu na nyenyezi fungahe. "Nagamanya mahendo genu. Muna dzina ra kpwambwa muhai, ela mwefa. 2Lamukani mudzipe nguvu ili mokole cho chichache chiricho moyo ambacho kachikure kufa, kpwa kukala sidzaona mambo genu kukala makamilifu mbere ya Mulungu.3Kumbukani, cho muricho hochera na kuchisikira. Chiheshimuni, na mutubu. Ela mushiho lamuka, be nindadza here mwevi, wela kamunda manya uwo wakati nindiho kudza. 4Ela muna madzina machache kahi yenu Asadi, ga atu ambamvo kamvadza chafua nguo zao, namvo mvadza tsembera nami, na magwanda meruhe, kpwa maana mvasitahili.5Iye andiye shinda andavishwa gwanda reruhe, na sindawahi kufuta dzinare kahi ya chitabu cha uzima, nami nindamukiri mbere ya Paba, na mbere ya malaika akpwakpwe. 6Iye ariye na masikiro, na asikire gago Roho ambavyo kpwa makanisa."7"Kpwa malaika wa kanisa ririro Filadelfia andika: 'Gaga ni maneno gelaago kpwa iye iye ariye mtakatifu na mujeri-agwirira fungua ya Daudi, achifugula kakuna awezaye kufunga, na achifunga kakuna mufuguli. 8""Namanya mahendo genu. Lolani, Nidzika mbere zenu muyango urio wazi ambao kakuna awezaye kuufunga. Namanya kukala muna nguvu chache muno, ela mudziheshimu neno rangu wela kamudzawahi kukana dzina rangu.9Lolani! Ninda sababisha mvamvo mvario a hekalu ra shetani, mvamvo mvadzehao Ayahudi a ulongo-Nindamvahenda mvadze mvashutame mbere zenu, chisha mvandamanya kukala namvahenza. 10Kpwa kukala mudzi tii amuri zangu, kuvumirira, nindamvatenga wakati wa majezo udzao urimwengu muzima, kumvajeza ao mvaishio duniani. 11Siku zangu kudza zihehi. Gbwirani muricho nacho ili mutu asimvahoke taji zenu.12Andiye shinda nindamuhenda nguzo kahi ya hekalu ra Mulungu wangu. Kandawahi kombola keheri, na nindamwandika dzina ra Mulungu wangu, na dzina ra mudzi wa Mulungu wangu (Jerusalemu mbisha, indiyo tima kula mulunguni kpwa Mulungu wangu), na dzina rangu risha. 13Iye ariye na masikiro, asikire go anenago Roho kpwa makanisa."14"Kpwa malaika ariye Laodikia andika: 'Gaga ndigo maneno ga iye Amina, wa kutegemea na shahidi wa jeri, mutawela wa viumbe vyosi vya Mulungu. 15"Namvamanya mahendo genu na kpwamba kamu moho wela peho. Naaza mundekala mu moho ama peho! 16Sasa bai, kpwa kukala mu vuguvugu-kamu moho wela kamu peho-Nihehi kumva hahika mwangu kanwani.17Kpwa kukala mwaamba, 'Mino ni tajiri, nina mali nyinji, wela sihitaji chitu.' Ela kamumanya kukala mwimwi ndimwi achia, mustahilio huruma, vipofu na murio huhu. 18Sikizani wasia wangu: Gulani kula kpwangu dahabu idziyo chizwa kahi ya moho ili mukale matajiri, na muvishwe magwanda meruhe ili mufitse aibu ya kukala huhu, na mung'azwe ni matso ili muweze kona.19Mino niku chemera na kumwenjiza adhabu yoyosi nimuhenzaye. Kpwa vivyo kalani makini na mutubu. 20Lolani, nidzema muyangoni nabisha. Yoyosi aisikiraye sauti yangu na akafugula, nindenjira mwakpwe nyumbani na kurya naye, naye arye nami.21Andiye shinda, nindamupa hachi kusagela nami kpwenye chihi cha enzi, dza vivyo mimi nirivyo nirivyo sagela na Paba kahi ya chihiche cha enzi. 22Iye ariye na masikiro, na asikire go anenago Roho kpwa makanisa.""

Chapter 4
1Baada ya gago nichilola, nichona muyango uriwo kala uwazi mulunguni. Sauti ya kpwanza niriyo isikira yekala here tarumbeta, ichamba, "Nzo kuno dzulu nikonyese go ambago ni lazima gahendeke baada ya gaga gosi." 2Mara mwenga, nichenjizwa kahi ya Roho, nami nichona chihi cha enzi chidzikpwa mulunguni, na mutu achisegerere. 3Iye ariye kala yuchisagalira wekala here iwe tune na akiki. Hekala na muzunguluko wa chisichi haho chihini. Chisichi chicho chekala here zumaridi kpwa monekanowe.4Hehi na chihi chicho hekala na vihi vinjine mirongo miri na nne, mvirivyo kala visegererwe ni atumia mirongo miri na nne, na mvavela magwanda meruhe, na mvavishwa viremba vya dahabu vitswani. 5Kula kpwa chihi cha enzi, kpweombola miyale ya mwangaza, mingurumo,na chigwaragwara. Miyale ya mataa fungahe yekala yaaka mbere ya chicho chihi cha enzi, mataa gago ndigo garigo kala ni roho fungahe za Mulungu.6Mbere ya chicho chihi, kpwekala chitu chiricho onekana here bahari ya vilolo, iriyo ng'ela here iwe ra chilolo. Kahikahi ya chicho chihi cha enzi na kuchizunguluka kpwekala na viumbe vinne viishivyo, vyekala vitele matso chila hatu, mbere na nyuma.7Chiumbe cha kpwanza cheonekana here simba, cha hiri here ng'ombe, cha hahu chekala china sura ya chidamu, nacho cha nne chichikala here tai. 8Viumbe vivyo vinne, chila chimwenga chekala na mamvamva sita. matso dzulu na tsini. Usiku na mutsana kamvatsokere kpwamba, "mutakatifu, mutakatifu, mutakatifu ni Bwana Mulungu, ariye kalako, ariyeko, na andiye kalako."9Wakati wosi viumbe mvamvo velavya utukufu, heshima na mumvera kpwa iye ariye kala yusegere kpwenye chicho chihi cha enzi, iye aishiye kare na kare, 10mvo atumia mirongo miri na nne mvagwa chinabunabu mbere za iye asegereye ho henye chihi cha enzi na kumwabudu iye aishiye kare na kare. Mvagbwaga viremba vyao mbere ya chicho chihi, mvachamba, 11"Wastahili uwe, Bwana wehu na Mulungu wehu, kuhochera utukufu na heshima na nguvu, kpwa kukala ndiwe uriye umba vitu vyosi, na kpwa mahenzo ga kpwako, vichipata kuishi na kuumbwa."

Chapter 5
1Chisha nichilola mukono wa kurya wa iye ariye kala yusegere chihi cha enzi, nichona gombo ririro andikpwa mbere na nyuma, rekala rifungbwa mafundo chisha richipigwa mihuri mifungahe. 2Nichona malaika mubomu achitangaza kpwa sauti bomu, "Astahiliye kufugula mafundo ga gombo rino nani?"3Kakukalire naye mumwenga si duniani wela mulunguni ariye weza kurifugula wela kusoma. 4Nichirira kpwa utsungu kpwa kukala kakupatikanire hata mumwenga ariye stahili kufugula gombo riro wela kurisoma. 5Ela mumwenga kahi ya mvo atumia achinamba, "Usirire. Lola! Simba wa Yuda, lukolo lwa Daudi yushinda. Waweza iye kurifugula gombo riro mafundoge mafungahe."6Nichona Mwana ng'onzi wemire kahikahi ya sehemu iriyo kala na chihi cha enzi na kahi ya mvo viumbe anne na mvo atumia. Wekala here yudzolagbwa. Wekala na pembe fungahe na matso mafungahe, ambayo tafsiriye ni roho fungahe za Mulungu arizo zihuma urimwenguni kosi. 7Achenda achirigwira riro gombo mukonowe wa kulume ariye kala yusegere ho henye chihi cha enzi.8Ariho kala yurihela ro gombo, mvo viumbe anne na atumia mirongo miri na nne mvachigbwa mbere za iye Mwana ng'onzi. Chila mumwenga wao wekala ana chinubi mukononi na bakuli ra dahabu ritele uvumba, ambayo ndo mavoyo ga atakatifu a Mulungu.9Mvachemba wira musha: "Wastahili kuhela gombo na kurifugula mafundoge. Kpwa kukala wetsinzwa, na kpwa mulatsowo, uchimva kombola atu a Mulungu kula kpwa mbari zosi, kabila zosi, atu na hata mataifa. 10Wemvahenda kukala ufalume na ahubiri atumishi a Mulungu, namvo mvanda tawela dunia."11Ndiho nichilola nami nichisikira sauti ya malaika anji ambamvo mvechi zunguluka chihi cha enzi hamwenga na mvo viumbe na mvo atumia. Hesabu yao kamili mvekala elfu kumi kpwa maelfu kumi kpwa ma elfu na maelfu. 12Mvachamba kpwa sauti mwenga bomu, "Astahiliye ni iye Mwana ng'onzi, ambaye yutsinzwa, ili ahochere nguvu, utajiri, hekima, heshima, utukufu na sifa."13Nesikira chila chiumbe chiricho kala Mulunguni na duniani na tsini ya ntsi na dzulu ya bahari-chila chimwenga-chichamba, "Kpwa iye asegereye kpwenye chihi cha enzi, na kpwa Mwana ng'onzi, sifa zikale kpwao, heshima, utukufu na utawela kare na kare." 14Mvo viumbe anne mvachamba, "Amina!" namvo atumia mvachigbwa, mvachiabudu.

Chapter 6
1Nichilola wakati Mwanang'onzi ariho kala wafugula mwenga kahi ya iyo mihuri mifungahe, nami nichisikira mumwenga kahi ya mvo viumbe anne mvaishio achinena kpwa sauti ambayo yekala here chigwaragwara, "Nzo!" 2Nichilola nichona farasi mweruhe. Ariye kala achimwendesha wekala agbwirira uha, chitswani achivishwa chiremba cha chifalume. Weombola here mushindi ariye ombola ashinde.3Mwanang'onzi ariho fugula fundo ra hiri, nichimusikira chiumbe wa hiri naye achinamba, "Nzo!" 4chisha farasi munjine naye achombola-mwenye rangi nziho sana tune. Ariye kala achimwendesha wepewa ruhusa kuuhoka urimwengu amani, ili atu mvatsinzane mvolagane. Yuyu wepewa mundu mubomu.5Mwanang'onzi ariho fugula fundo ra hahu, nesikira chiumbe wa hahu achinamba "Nzo!" Nichona farasi mwiru, na ariye kala achimwendesha wekala yugwirira mizani mikononi. 6Nichisikira sauti here kula kpwa viumbe mvosi anne ichamba, "Chibaba chimwenga cha ngano kpwa dinari mwenga, na vibaba vihahu vya shayiri kpwa dinari mwenga. Ela usidhuru mafua na divai."7Mwanang'onzi ariho fugula fundora nne, nichimusikira chiumbe cha nne achinamba "Nzo!" 8Nichona farasi adziye parara. Ariye kala wamwendesha wekala wehewa Chifo, na kuzimu yekala yamutua. Mvachipewa mamulaka dzulu ya robo mwenga ya ntsi, mvolage kuhumira mundu, nzela na makongo, na pia anyama a tsakani mvario duniani.9Mwana ng'onzi ariho fugula fundo ra tsano, nichona tsini ya madhabahu maroho ga mvario olagbwa kpwa sababu ya neno ra Mulungu na shuhuda mvarizo kala nazo. 10Mvachirira kpwa sauti bomu, "Mpaka rini mutawela wa vyosi, mutakatifu na mujeri, undiho hukumu mvario duniani na kuhurihira mulatso wehu?" 11Chisha chila mumwenga wao achipewa gwanda reruhe, chisha mvachambirwa mvarinde kpwa muda mufuhi zaidi mpaka hesabu yao ikamilike ya atumishi anzao na ndugu zao mvamvo namvo mvekala ni mvolagwe, here mvamvo.12Mwana ng'onzi ariho fugula fundo ra sita, nichilola nako kuchikala na mutetemeko mubomu wa ntsi. Dzua richigaluka richikala riiru here gunia, na mwezi uchigaluka here mulatso. 13Nyenyezi za Mulunguni zichigbwa duniani, here viratu mutini ugbwagavyo matundage maitsi wakati uchi tetemeshwa ni peho nyinji. 14Mwanga uchangamika here gombo rikunzwaro. Chila murima na chisiwa vichi tsamishwa kula hatuhe.15chisha afalume a dunia na atu maarufu, na elavya amuri, na matajiri, na enye nguvu, na anjine mvosi, atumwa kpwa mvario huru, mvachidzifitsa mapangoni na kahi ya mawe mabomu na mirima. 16Mvachiambira iyo mirima na mawe, "Hugbwerere! Hufitse kula kpwa uso wa yuya adziye sagela kpwenye chihi cha enzi na kula kpwa koro za Mwanang'onzi. 17Kpwa kukala siku bomu ya koro za kpwe ifika. Aiwezaye nani?"

Chapter 7
1Baada ya gago, nichona malaika anne mvemire kahi za pembe zosi nne za dunia, kuno mvadziugwirira kusi zosi nne za dunia kpwamba kakuna ta kusi mwenga rinde ruhusiwa kupiga dzulu ya ntsi, wela bahari, wela muhi wowosi. 2Nichona malaika munjine ariye laa upande wa mombolero ga dzua, ariye kala yugwirira muhuri wa Mulungu aishiye. Achomboza sauti bomu kpwa mvo malaika anjine mvariokala mvapewa uwezo kubananga dunia yosi na bahari: 3"Musi imarikize ntsi, wela bahari wela iyo mihi mpaka hukale hudzimvapiga mihuri viranguni atumishi a Mulungu wehu."4Nichisikira yo hesabu ya mvo mvario ikpwa mihuri: Elifu mwenga na mirongo minne na nne, mvario pigbwa mihuri kula kpwa chila kabila mwenga ya atu a Israel: 5elifu murongo mumwenga na mbiri kula kpwa kabila ra Yuda mvepigbwa muhuri, elifu murongo mumwenga na mbiri kula kpwa Rubeni, elifu murongo mumwenga na mbiri kula kpwa Gadi, 6elifu murongo mumwenga na mbiri kula kpwa kabila ra Asheri, elifu murongo mumwenga na mbiri kula kpwa kabila ra Naftali, elifu murongo mumwenga na mbiri kula kpwa kabila ra Manase,7elifu murongo mumwenga na mbiri kula kpwa Simioni, elifu murongo mumwenga na mbiri kula kpwa kabila ra Levi, elifu murongo mumwenga na mbiri kula kpwa Isaka, 8elifu murongo mumwenga na mbiri kula kpwa kabila ra Zebuluni, elifu murongo mumwenga na mbiri kula kpwa kabila ra Josefu na elifu murongo mumwenga na mbiri kula kpwa kabila ra Benjamini mvepigbwa muhuri.9Baada ya mambo gaga, nichilola keheri, nichona kundi bomu ra atu mvasio talika- kula kpwa chila taifa, kabila, atu na luga- mvadzema mbere ya ya chicho chihi cha enzi cha Mwanang'onzi. Mvekala mvavela magwanda meruhe kuno mvagwirira mitende mikononi, 10kuno mvachikala mvapiga kululu mvachamba: "Wokofu ni wa Mulungu, asegereye chihi cha enzi, na kpwa Mwanang'onzi!"11malaika mvosi mvekala mvemire mvazunguluka chihi cha enzi na mvo atumia na mvo viumbe anne, chisha mvachigbwa mbere ya chihi cha enzi. Mvachi mwabudu Mulungu, 12kuno mvamba, "Amina! Sifa, utukufu, hekima, shukurani, heshima, uwezo na nguvu zikale kpwakpwe kare na kare! Amina!"13Chisha mumwenga kahi ya mvo atumia achinuza, "Mvano ni himvo, mvadzio vela magwanda meruhe, na mvela nahi?" 14Nichimwamba, "Bwana, uwe ndiwe umanyaye," naye achinijibu achinamba, "Mvamva ni mvara mvario laa kahi ya mateso manji. Mvadzifula magwanda gao na kugahenda meruhe kahi ya mulatso wa Mwanang'onzi.15Kpwa sababu ii, mvambere ya chihi cha enzi cha Mulungu, namvo ni kumwabudu usiku na mtsana kahi ya hekalure. Iye umonaye yusegere chihini cha enzi andamva tandazira hema dzulu yao. 16Kamvanda gwirwa ni nzela keheri, wela kamvanda gwirwa ni chihu. Dzua karinda mvapiga, wela gukuto rorosi. 17Kpwa kukala Mwanang'onzi ariye kahi ya chihi cha enzi andamva chunga, na kumvaerekeza kpwenye miho ya madzi ga uzima, chisha Mulungu andamva futa matsozi matsoni mwao."

Chapter 8
1Mwanang'onzi ariho fugula muhuri wa fungahe, mlunguni kpwenyamala chasi cha nusu saa. 2chisha ndiho nichona mvo malaika afungahe mvemao mbere za Mulungu, namvo mvachipewa tarumbeta fungahe.3malaika munjine achidza kuno yugwirira bakuli ra dahabu iriyokala na uvumba, achikala yudzema kpwenye madhabahu. Uvumba munji sana weupewa ili aweze kuwomboza na mavoyo kahi ya madhabahu mbere za chihi cha enzi. 4Uwo mosi wa uvumba-hamwenga na mavoyo ga atakatifu a Mulungu- mvachambuka mbere za Mulungu kula kpwa mikono ya malaika. 5Iye malaika achihela keheri riro bakuli ra dahabu achiridzaza na moho kula kpwa chihi cha enzi. Helafu achiritsuha tsi urimwenguni, naro richivunzika vunzika kpwa kululu za chigwaragwara, ngurumo na radi hamwenga na mtetemeko kpwa ntsi.6Mvo malaika afungahe mvariokala na zo tarumbeta fungahe, mvachidzi tayarisha kuzi puliza. 7Wa kpwanza achipuliza yakpwe, kuchombolera moho na mvula ya mawe kutsanganyika na mulatso. Ichirushwa tsi duniani na sehemu tahu ya ntsi ichisha, sehemu tahu za mihi ichisha, na nyasi zosi mbitsi zichisha.8malaika wa hiri naye achipuliza yakpwe, chitu here murima mure sana uriokala washa na moho uchombola uchitsuhiwa baharini. Sehemu tahu za bahari zichigaluka mulatso, 9sehemu tahu za viumbe virivyo baharini vichifa, na sehemu tahu za mashua zichi banangwa.10malaika wa hahu achipuliza yakpwe, nyenyezi bomu sana kula mulunguni, iriyokala yang'ela here tochi ichigbwa kahi ya miho na mazia ga madzi. 11Dzina ra nyenyezi iyo ni Pakanga. Sehemu tahu kahi za madzi zichigaluka pakanga, na anji mvachifa kula kpwa kunwa madzi gago kpwa kukala gegaluka utsungu muno.12malaika wa nne achipuliza yakpwe, nayo sehemu tahu kahi za dzua zichi banangika, hamwenga na sehemu tahu za mwezi na sehemu tahu za nyenyezi. Kpwa vivyo sehemu tahu ya zizo zichigaluka chiza; sehemu tahu za mtsana na tahu za usiku kazipatire mwanga.13Nichilola keheri nami nichisikira sauti ya tai ariye kala wauruka nichimusikira waeha kpwa sauti bomu achamba, "Ole wenu, ole wenu, ole wenu nyinyi muishio duniani, kpwa kukala zizo tarumbeta zirizo zindapigbwa si kapindi za malaika mvo ahahu mvasereo,"

Chapter 9
1Chisha malaika wa tsano achipuliza tarumbetaye. Nichona nyenyezi idzegbwa kula mulunguni. Nyenyezi iyo ichipewa funguo ya kuzimu. 2Achenda achifugula kuko kuzimu, mosi uchonekana waambuka here kpwamba ni mosi urio laa kula kpwa tanuri bomu. Dzua na hewa zichigaluka kukala chiza kpwa uwo mosi uriwo laa kuzimu.3Kula kpwa mosi, nzige mvachombola mvachi vamia ntsi, namvo mvachipewa uwezo here wa inje dzulu ya ntsi. 4Mvachi amuriwa mvasi vamie nyasi wela muhi wowosi, wela mumera wowosi, bali mutu yoyosi asiye kala na muhuri wa Mulungu chiranguni hakpwe.5Kamvapewerwe ruhusa kumvolaga, bali kumvatesa kpwa miezi mitsano. Chiriro chao chindekala here sumu ya inje rilumaho mutu. 6Siku zizo, atu mvanda tafuta chifo bali kamvanda chipata. Mvanda tamani chifo ela chifo chindamva chimbira.7Nzige mveonekana na umbo ra farasi mvario mvadzidzi tayarisha kpwenda vihani. Vitswani mwao mvekala mvaonekana here mvavishwa viremba vya dhahabu, na nyuso zao zeonekana here sura za adamu. 8Mvekala na nyere here za ache, na meno gao gekala here ga simba. 9Vifuani mvekala mvadzifungwa here ngao za vyuma, na sauti ya mamvamva gao yekala here sauti yombolayo kpwa musafara wa farasi mvendao vihani.10Mvekala na michira ya kusuhira here ya inje; michirani mwao mvekala na uwezo wa kudhuru atu kpwa miezi mitsano. 11Mufalume ariye kala dzulu yao wekala ni iye malaika wa kuzimu. Dzinare kpwa luga ya chi Aebrania, yekala ni Abandoni, na chi Yunani mvachimweha Apoloni. 12Maafa ga kpwanza gatsupa. Mara tu baada ya gago, bado kuna majanga mairi zaidi gadza.13malaika wa sita achipuliza tarumbetaye, nami nichisikira sauti kula kpwa pembe zo za madhabahu ga dahabu zirizo mbere ya Mulungu, 14ichimwambira iye malaika wa sita ariye kala agwira yo tarumbeta, "Mvarichire mvo malaika anne mvario kala mvafungwa muho mubomu Eufrate." 15malaika mvamvo anne mvario kala mvadzi tayarishwa wakati uwo, siku iyo, mwezi uwo, na mwaka uwo mvachirichirwa kolaga sehemu tahu ya anadamu.16Hesabu ya majeshi mvariokala mvatsukulwa ni farasi mvekala ni milioni magana mairi (200,000,000). Hesabu yao neisikira. 17Vivi ndivyo nirivyo mvaona farasi kahi ya maono gago hamwenga na mvo mvario kala mvaahumira: Ngao zao zekala rangi tune, samawati na rangi ya manjano here madini ga chiberiti. Vitswa vya farasi vyeonekana here vya simba, na makanwani mwao mweombola moho, mosi na madini ga chiberiti.18Sehemu mwenga kahi ya tahu ya atu mveolagwa chipindi chicho cha mapigo mahahu: uwo moho, mosi na chiberiti virivyo ombola makanwani mwao. 19Kpwa kukala nguvu za farasi zekala zi mwao makanwani na kahi za michirani mwao-kpwa kukala michira yao yekala here nyoka, mvario kala na vitswa virivyo kala na uwezo wa kulumiza atu na vironda.20Adamu anjine mvario sela, ambamvo kamvaolagirwe ni gago mapigo mahahu, kamvatubire mahendo gao, wela kamvarichire kuabudu mapepo na vigango vya kutengezwa na dhahabu, fedha, shaba, mawe wela mihi-vitu virivyo kaviweza kona, kusikira wela kpwenenda. 21Wela kamvatubire kpwa kolaga, utsai, uzinzi ama mahendo gao ga kpweya.

Chapter 10
1Chisha nichona malaika munjine mubomu achitimatsi kulaa mulunguni. Wekala adzimvela ingu na kuchikala na uha wa mvula dzulu ya chitswache usowe wekala here dzua na maguluge gekala here nguzo za moho. 2Wegwira chitabu chitite kahi za mukonowe uriokala udzifugulwa, naiye wechika chiguluche cha kurya dzulu ya bahari na chiguluche cha kumotso dzulu ya tsi kavu.3Chisha achipaza sauti ya dzulu here simba angurumaho, na wakati arihopaza sautiradi saba zenguruma. 4Wakati radi fungahe zirihonguruma, nekala nakaribia kpwandika, Ela nichisikira sauti kulaa mulunguni ichamba, "Tunza ikale siri chiratu chiricho radi fungahe zidzinena usizandike."5Chisha malaika niriyemona adzema dzulu ya bahari natsi kavu, weenula mukonowe dzulu mulunguni. 6Na kulaha kpwa yuyatu aishiye kare na kare - ariyeumba mbingu na vyosi virivyomo, duniani na vyosi virivyomo na bahari na vyosi virivyomo. "Kakundakalaho kutariza keheri!" 7Ela kahi za siku iratu, wakati malaika wa fungahe andiho kalahehi na kupiga tarumbetaye, ndiho siri ya Mulungu indihokala idzitimira, here arivyotangaza kpwa atumishie manabii."8Sauti niriyosikira kula Mulunguni yenambira keheri, Enda, hela chitabu chitite chirichofugulwa ambacho chi kahi za mukono wa malaika adziyeema dzulu ya bahari na dzulu ya tsi kavu." 9Chisha nichienenda kpwa malaika na kumwambira anipe chitabu chitite. achinambira, hela chitabu na urye. Rindarihenda tumbore rikale na utsungu, ela kahi za mulomo rindakala tamu here asali."10Nehela chitabu chitite kula mukononi mwa malaika na kuchirya chekala tamutamu here asali kahi za mulomo wangu, ela baada yakurya, tumbo yangu yekala na utsungu. 11Chisha sauti nyinjine zenambira," Wapaswa kutabiri keheri kuhusu atu anji, mataifa, lugha, na afalume."

Chapter 11
1Nichipewa mwanzi nihumire here chipimo. Nichambwa, "Lamuka upime hekalu ra Mulungu hamwenga na madhabahu ge, na mvosi mva abuduo ndani ya riro hekalu. 2ELa usipime sehemu ya mahakama nze ya hekalu kpwa maana sehemu iyo ilaviwa kare kpwa Mataifa. Mvanda ufyoga fyoga mudzi mutakatifu kpwa miezi mirongo minne na miiri.3Nindamvapa mashahidi angu airi uwezo wa kutabiri kpwa siku 1,260, mvachikala mvavela mavazi ga magunia." 4Mashahidi ao ni iyo mizaituni miri na minara miri ya mataa iriyo idzema mbere ya Bwana wa dunia. 5Chikala kuna yoyosi andiye tsagula kuidhuru, moho undombola mwao makanwani wolage mahadui ao. Yoyosi andiye henza kumva dhuru lazima olagbwe kpwa njira iyo.6Mashahidi ao mvana uwezo kufunga anga ili mvula isinye siku zizo mvandizo kala mva tabiri. Mvana nguvu kugaluza madzi kukala milatso na kupiga ntsi na pigo rorosi ra laana mvandiho henza. 7Mvandiho kala mvamarikiza ushuhuda wao, munyama iye ombolaye kula wina wa ndani anda tangaza viha namvo. Andamvashinda na amvolage.8miri yao indalala vichochoroni mwa mudzi mubomu (ambao watambulika here Sodoma na Misri) ambako Bwana wao wesulubiwa. 9Kpwa siku tahu na nusu anjine kula kpwa baadhi ya atu, mbari, makabila na mataifa mvandailola miri yao. Kamvanda kubali miri iyo izikpwe mbirani.10Mvaishio duniani mvanda sherehekea kuhusu miri yao na kufurahia. Mvandahumirana ta zawadi kpwa kukala manabii ao eri mvetesa sana mvariokala mvaishi duniani. 11Ela baada ya siku tahu na nusu, pumuzi ya uzima kula kpwa Mulungu indamvenjira, namvo mvandaema kpwa magulu gao enye. Mvandio mvaona mvandenjirwa ni woga mubomu sana. 12chisha mvandasikira sauti bomu kula mulunguni ichimvamba, "Nzoni kuno dzulu!" chisha mvandenenda kuko dzulu mainguni kahi za ingu, kuno mahadui ao mvaalola.13Wakati uwo, kundakala na mutetemeko wa dunia mubomu sana, na sehemu kumi ya mudzi uo undangamika. Atu elifu fungahe mvandafa kpwa uo mutetemeko, na mvandio tia mvandenjirwa ni woga mubomu na kumupa Mulungu utukufu. 14Sehemu ya laana ya kpwanza indakala ichira. Ela, lola! sehemu ya laana ya hahu nayo yadza si kapindi.15Chisha malaika wa fungahe achipuliza tarumbetaye, nazo sauti za dzulu zichinena mulunguni zichamba, "Ufalume wa dunia ugaluka kukala ufalume wa Bwana wehu na Mwanawe Masihi, naye andatawela kare na kare."16Chisha mvo atumia mirongo miri na nne, mvasagelao kpwenye vihi vyao vya enzi mbere ya Mulungu, mvachigbwa chinabunabu mvachi mwabudu Mulungu. 17Mvachamba, "Hwelavya mumvera kpwako, Bwana Mulungu, uwe uriye uko, na uriye kalako, kpwa kukala udzihela nguvuzo nyinji na udzanza kutawela.18Mataifa mvetsikirwa, ela korozo zifika. Wakati ufika wa afu kuhukumiwa na atumishio kuzawadishwa mvachikalamo manabii na atakatifu a Mulungu, hamwenga na mvosi mvario rogoha dzinaro, mvario kamva tambulikanire na mvario ni abomu. Wakati ufika kpwako kumvangamiza mvaangamizao dunia."19Chisha hekalu ra Mulungu richifugulwa mulunguni na sanduku ra malaganogakpwe na adamu richonewa ndani ya hekalu. kpwekala na miale ya mulangaza, ngurumo, kuvunzika vunzika here miriro ya chigwaragwara, mutetemo wa ntsi, na mvula nyinji ya mawe.

Chapter 12
1Ishara bomu ichonekana mulunguni: mwanamuche ariyekala yuvikpwa dzua, mwezi uchikala tsini ya maguluge na chiremba cha nyenyezi murongo mumwenga na mbiri chitswani mwakpwe. 2Wekala ana lutsunga, chisha wekala warira kpwa utsungu wa kudzifugula.3Chisha ishara injine ichonekana mulunguni: Kpweonewa joka bomu renye vitswa vifungahe na pembe murongo mumwenga, na wekala ana viremba vifungahe chitswani mwakpwe. 4Muchirawe uchishera sehemu tahu ya nyenyezi mulunguni achizibgwagatsi duniani. Joka richema mbere ya iye mwanamuche ariye kala yuhehi kudzi fugula, ili andiho dzifugula, amolage mwanawe.5Achidzifugula mwana wa chilume, ambaye andetawela mataifa gosi kpwa ukali. Ela mwanawe achihokpwa achihirikwa mbere ya Mulungu kpwenye chihiche cha enzi, 6Naye mwnamuche achichimbira achenda jangbwani, Mulungu ariko kala adzimu tengezera hatu ili atunzwe kpwa siku 1,260.7Sasa kpwekala na viha Mulunguni. Mikaili na malaikae mvachipigana na ro joka, joka naro na malaikae mvachudzya mukono. 8Ela joka richishindwa nguvu. Ndiho kuchikala kakuna keheri nafasiye mulunguni hamwenga na malaikae. 9Joka riro bomu- joka riro ra kapindi ririro ehewa Ibilisi ama Shetani, akengaye urimwengu muzima-wetsuhiwa tsi urimwenguni, iye hamwenga na malaikae.10Chisha nichisikira sauti bomu sana mulunguni: Ichamba, "Sasa wokofu ufika na nguvu na ufalume wa Mulungu wehu, na mamulaka ga Masihi. Kpwa kukala mushitaki wa ndugu zehu yutsuhiwa tsi, iye ariye kala achimva shitaki kpwa Mulungu usiku na mutsana.11Mvemushinda kpwa mulatso wa Mwana ng'onzi na kpwa neno ra ushuhuda wao, kpwa kukala kamvahenzere maisha gao zaidi hata chifo. 12Kpwa vivyo, furahini nyosi murio mulunguni! Ela ole wao mvario duniani na baharini, kpwa kukala Ibilisi yutsuhiwatsi kpwenu! Yudzodzalwa ni koro na wamanya kukala ana muda muchache muno!13Joka ririho manya kukala ritsuhiwa duniani, achimutua iye mwanamuche ariye kala yuvyela mwana wa chilume. 14Ela ye mwanamuche achikala yupewa mamvamva ga tai achikala ana uwezo wa kupuruka kpwenda sehemu ambayo Mulungu wekala yudzimu tengezera ko jangwani. Kuko ndiko ariko tunzwa sikuze zosi-kure na riro joka.15Joka richimwaga madzi mulomoni here muho ili madzi gaweze kumuhosa iye mwanamuche. 16Ela dunia ichimusaidia. Dunia ichifugula mulomowe ichimiza madzi gosi ga uo muho wa madzi garigo kala gombola kanwani mwa riro joka. 17chisha ro joka richimu tsikirirwa iye mwanamuche naye achenda pigana na chivyaziche chosi, mvosi mvatiio amuri za Mulungu na kuurinda ushuhuda wa Jesu. 18chisha joka richenda ema kpwenye mutsanga wa bahari ufuoni.

Chapter 13
1Chisha nichona munyama wombola kula baharini. Wekala ana pembe kumi na vitswa vifungahe. Kahi ya pembe za kpwapwe, wekala na viremba kumi, na chila chitswa chekala chidzandikpwa dzina ra kumukufuru Mulungu. 2Munyama iye niriyemona wekala mufano wa tsui. Nyayoze zekala here ni za dubu, na mulomowe here wa simba. Joka, achimupa nguvuze, chihi che, na uwezowe wa kutawela.3Chitswache chimwenga munyama iye cheonekana here chenye chironda chibomu; ambacho chekala chihola bado tu kufyu ra chironda. Dunia nzima yemutua kpwa mushangao. 4Joka riro pia mveriabudu, kpwa kukala rekala rimupa mamulaka iye munyama. Mvachimwabudu hata iye munyama na mvachitua kpwamba, "Mami ariye dza ye munyama?" na "Awezaye kupigana naye nani?"5Munyama achipewa kanwa ambaro rekala raweza kunena maneno ga madzivuno na ga kufuru. Weruhusiwa kuhumira mamulakage kpwa miezi mirongo minne na miri. 6Kpwa vivyo munyama aching'aza kanwa kunena maneno ga kufuru dzulu ya Mulungu, achimu kufuru dzinare hamwenga na eneo ariro kala, na mvosi mvario mulunguni.7Iye munyama achipewa ruhusa ya kupigana na atu atakatifu a Mulungu na kumvashinda. Pia, wepewa mamulaka dzulu ya kabila zosi, atu, mbari na mataifa. 8Mvosi mvaishio duniani mvanda mwabudu, chila mumwenga ambaye dzinare karandikirwe kahi ya chitabu cha uzima, chiricho ni cha Mwanang'onzi ariye tsinzwa kula hangu musingi wa urimwengu.9Ichikala kuna yoyosi ariye na masikiro, na asikire. 10Chikala kuna yoyosi wa kuhalwa mateka, matekani andenenda. chikala kuna yoyosi wa kolagbwa kpwa mundu, be kpwa mundu andolagbwa.11Chisha nichona munyama munjine ariye ombola kula duniani. Iye wekala ana pembe mbiri here Mwana ng'onzi, na wekala wanena here joka. 12Wehumira mamulaka gosi here iye munyama wa kpwanza mbereze, na achihenda dunia na atu mvosi mvario ishi duniani kumwabudu iye munyama wa kpwanza-iye ariye kala na kufyu bomu ra chironda.13Achihenda ishara nyinji bomu za miujiza. Weweza hata kuamuru moho kula mulunguni uchitima hadi duniani mbere za atu. 14Na kpwa ishara zizo achipewa nguvu kpwa niaba ya iye munyama, wemvakenga sana mvariokala mvachiishi duniani, achimvambira mvatengeze chigango cha iye munyama- iye ariye kala na kufyu ra mundu, ela bado waishi.15Wepewa ruhusa kumwenjiza pumuzi chicho chigango ili chiweze kunena na kusababisha osi mvario kahela kumwabudu munyama mvaolagbwe. 16Achilazimisha chila mutu pia, mvario anyonge na enye nguvu, matajiri na masikini, mvario huru na atumwa, kuhochera elama mikono ya kurya ama viranguni. 17Yekala vigumu kpwa yoyosi kugula wela kukuza bila iyo elama ya munyama, yaani hesabu itimizayo dzinare.18Haha hamala hekima. chikalu kuna yoyosi ariye na ufahamu, apige hesabu iyo ya munyama. Kpwa kukala ni hesabu ya chidamu. Hesabuye ni tandahu, tandahu, tandahu (Magana mahandahu, mirongo mihandahu, na tandahu)

Chapter 14
1Nichilola, nichimona iye Mwana ng'onzi wemire dzulu ya murima sayuni hamwenga na anzie 144,000 mvario kala na maandishi ga dzinare na Pabaye nyusoni mwao viranguni. 2Nichisikira sauti kula mulunguni iriyo sikirika here ngurumo ya madzi manji na chigwaragwara. Sauti niriyo isikira pia yekala here sauti za vinubi.3Mvachemba wira musha mbere za chihi cha enzi na mvo viumbe vinne hamwenga na mvara vilongozi atumia. Kakuna ariye weza kuwelewa o wira wela kudzifundisha isihokala ao 144,000 mvario kala mvakombolwa kula duniani. 4Mvamvo ni mvara ambao kamvawahire kudzenjiza najisi ya ache, maana mvedzitenga na mahendo ga zinaa. Mvamvo ndio mvamutuao iye Mwana ng'onzi chila endaho. Ao mvekombolwa kula kpwa adamu anjine here matunda ga kpwanza ga Mulungu na kpwa Mwana ng'onzi. 5Kamvawahire kunena ulongo; kamvana lawama.6Nichimona malaika munjine mapuruka kpwenye hewa, ariye kala na injili ya uzima ili aihubirie mvario duniani-kpwa chila taifa, mbari, chiryomo, na atu. 7Achinena kpwa sauti ya dzulu, "Mogoheni Mulungu na mumupe utukufu. Kpwa kukala masaage ga hukumu gafika. Mwabuduni, iye ariye umba mbingu na ntsi, bahari na mazia gosi ga madzi."8malaika munjine-wa hiri-achituizira, achamba, "Idzegwa, Babeli idzegwa, Babeli iriyo bomu, iriyo shawishi mataifa kunwa chileo cha zinaa."9malaika munjine-wa hahu- achituizira achinena kpwa sauti bomu achamba, "Yoyosi amwabuduye munyama na suraye andaikpwa elama chiranguni hakpwe ama mukononi mwakpwe, 10andaneswa naye chileo cha koro ya Mulungu, chileo chiricho chelaviwa bila kutsanganywa kahi ya chikombeche cha koro. Mutu iye andiyenwa chileo chicho andachirira mateso ga mohowa chibiriti mbere ya malaika a Mulungu atakatifu na mbere ya iye Mwana ng'onzi.11Mosi undio ombola haho undenda dzulu kare, wela kamvandaoya mutsana na usiku-ao mvamuabuduo munyama na suraye, na yoyosi andiye pata elama ya dzinare. 12Mwauzwa bai, mupate kuvumirira atakatifu a Mulungu. ao mva tiio amuri za Mulungu na imani yao kahi ya Jesu."13Nichisikira sauti kula Mulunguni ichamba, "Andika gano: Mva barikiwa mvafao kahi za Bwana." "Ndio," Roho ndivyo ambavyo, "Ili mvakaweze koyezwa kula kpwa kazi zao, kpwa mahendo gao gandamvatua enye."14Nichilola, nichona ingu reruhe. Ariye kala yusegere dzulu ya riro ingu achikala here Mwana wa Adamu. Wekala yuvela ngao ya dahabu chitswani na mundu mukali sana mukononi mwakpwe. 15Chisha malaika munjine achombola kula hekaluni na kunena kpwa sauti bomu sana achimweha iye ariye kala yusegere dzulu ya ingu: "Hela munduo wanze kwa here. Maana wakati wa mavuno ufika, mavuno ga duniani gadziiva." 16Chisha iye ariye kala yusegere dzulu ya ingu achizungulusha munduwe dzulu ya ntsi, achivuna.17malaika munjine achombola kula kpwa hekalu mulunguni; iye naye achikala ana mundu mukali. 18Munjine naye achobola kula kpwa go madhabahu ga uvumba, iye wekala na mamulaka dzulu ya uo moho. Achimweha kpwa sauti bomu iye ariye kala na mundu, "Hela uo munduo mukali, chisha ugakusanye, go matagaa ga mizabibu ga dunia, kpwa kukala zabibu zao sasa zidziiva."19Naye malaika achizungulusha munduwe duniani achivuna zabibu ya duniani. Achizitsuha kahi ya pipa bomu ra divai ya koro za Mulungu. 20Tsudziro ra divai richi bundwabundwa nze ya mudzi, nao mulatso uchimwagika kula kpwa riro pipa chasi cha chimo cha hatamu ya farasi, kpwa chipimo cha "stadia" 1,600.

Chapter 15
1Chisha nichona ishara injine, bomu na ya kpwangelaza: Neona malaika afungahe ambamvo ndo mapigo ga mwisho, kpwa kukala kuchirira kpwao, koro za Mulungu zindakala zitimira.2Neona ishara iriyo onekana here kpwamba ni bahari ya bilauri zirizo tsanganywa na moho ichema pembeni mwa bahari iyo, mvekala mvemire mvario kala ni ashindi mvario mushinda iye munyama na hata suraye na hata hesabuye iriyo kala yasema dzinare. Mvekala mvagwirira vinubi mvarivyo kala mvapewa ni Mulungu.3Mvekala mvemba wira wa Musa, mutumishi wa Mulungu, na wira wa iye mwanang'onzi: " Mambogo ni mambomu na ga kpwangelaza, Bwana Mulungu, uriye mubomu. Njirazo ni za hachi na takatifu, Mufalume wa mataifa. 4Andiye richa kukogoha nani Bwana, andiye kosa kukutukuza nani? Kpwa here ni uwe tu hacheyo uriye mutakatifu. Mataifa gosi gandakusanyika na kukutukuza mberezo kpwa sababu ya mahendogo matakatifu gadzigo funulwa."5Baada ya gago, nelola, nichona sehemu iriyo takatifu sana, kahi ya hekalu na hema ra ushuhuda, yekala ifugulwa mulunguni. 6malaika mvamvo afungahe mvachombola kuno mvagwirira go mapigo mafungahe. Mvekala mvadzivala nguo safi, na za kung'ela sana mishipi ya dahabu kuzunguluka vifua vyao.7Mumwenga kahi ya viumbe vinne mvachimvapa ao malaika afungahe bilauri za dahabu zirizo kala tele koro za Mulungu, aishiye kare na kare. 8Hekalu reudzala mosi munji kula kpwa utukufu wa Mulungu na nguvuze. Kakuna ariye weza kpwenjira hekaluni mpaka gago mapigo mafungahe garigo kala gagwiriwa ni ao malaika gatimire.

Chapter 16
1Nichisikira sauti bomu icheha kula kpwenye sehemu ya atakatifu na kpwamba kpwa mvara malaika afungahe, "Enenda ukamwage dzulu ya dunia mabakuli mafungahe ga koro ya Mulungu."2malaika wa kpwanza achenda na kumwaga bakulire kahi za dunia, majeraha mai na genye maumivu makali gekudza kpwa atu enye elama ya munyama kpwa mvaratu mvario mveabudu sanamuye.3malaika wa hiri wemwaga bakulire kahi ya bahari, ichikala here milatso ya mutu ariyefa, na chila chumbe chiricho moyo kahi za bahari chichifa.4malaika wa hahu achimwaga bakulire kahi za miho na kahi za chemichemi za madzi, zichikala milatso. 5Nichisikira malaika wa madzi achamba, "Uwe umutakatifu uriyeho na uriyekalako, mtakatifu - kpwa kukala udzizireha hukumu zizi. 6kpwa kukala wemwaga ya aumini na manabii, udzimvapa ao kunwa milatso, ndicho mvastahilicho." 7Nichisikira madhabahu gachijibu, "Ndio! bwana Mulungu mwenye kutawela dzulu ya vyosi, hukumuzo ni jeri na za hachi."8malaika wane achimwaga kula kpwenye bakulire dzulu ya dzua, na richipewa ruhusa kocha atu kpwa moho. 9Mveochwa kpwa teri renye kutisha, na mvachirikufuru neno ra Mulungu, mwenye mukotse dzulu ya mapigo gosi iye utukufu.10malaika wa tsano achimwaga kula kpwenye bakulire kahi za chihi cha enzi cha Munyama, na chiza chichiufinika ufalumewe mvasagameno kahi za maumivu makali. 11Mvachimuhukana Mulungu wa Mulunguni kpwa sababu ya maumivu gao, na majeraha gao na bado mveenderera kutsatubu kpwa chira mvarichohenda.12malaika wa tandahu wemwaga kula kpwenye bakulire kahi za muho mubomu, Frati, na madzige gachoma ili kutayarisha njira ya afalume mvandiokudza kula mashariki.v 13Nichona roho tahu chafu zirizoonekana here chulwa mvambolaokonze ya mulomo wa yuyatu joka, yuyatu munyama, na yuyatu nabii wa ulongo. 14Ni roho za pepo zihendazo ishara na miujiza. mvekala mvadzenda kpwa afalume a dunia yosi ili kuweza kumvakusanya hamwenga kpwa viha kahi za siku bomu ya Mulungu mwenye mukotse wosi.15(" Lola! Nadza here mwevi! Baha iye adumuye kahi za kuchesa, atsunzaye mavazige ili asiweze kpwenda nze huhu na kona hayare") 16We mvareha hamwenga kahi za sehemu iriyoehewa kahi za chiebrania Amagedoni.17malaika wa tandahu wemwaga kula kpwenye bakulire kahi za anga. chisha sauti bomu ichisikirika kula hatakatifu na kula kpwenye chihi cha enzi, ichigomba, "Idzisira!" 18kpwekala na ngenge za mulangaza wa radi, ngurumo, visindo vya radi na tetemeko ra kutisha - tetemo bomu ra tsi ambaro karidzangwe kombolera duniani hangu anadamu mvakaleho duniani, vivyo ni tetemo bomu muno. 19Mudzi mubomu wegavika kahi za sehemu tahu na midzi ya mataifa ichigwa. Chisha Mulungu achimukumbukiza Babeli mubomu, na achiupa mudzi uo chikombe chirichokala chidzodzela divai kula kpwenye koro za iriyo khali.20Chila chisiwa chichangamika na mirima khayonekanire keheri. 21Mvula bomu ya mawe, ichikala na uziho wa telanta, ichitima kula Mulunguni dzulu ya atu, na mvachimulaani Mulungu kpwa mapigo ga mvula ya mawe kpwa kukala riratu pigo rekala rii sana.

Chapter 17
1Mumwenga wa malaika afungahe ariyekala yudzi mvabirira vitasa vifungahe wekudza achinambira, " Nzo!, nindakonyesa hukumu ya malaya mubomu aishiye dzulu ya madzi manji, 2Ariye afalume aintsi mvadzihenda mambo ga uzinzi naye na dzulu ya huhu ra uzinziwe mvakalao duniani mvadzirevywa.3malaika achinihela kahi za urimwengu wa roho nipaka nyikani, na nemona mwanamuche adzisagela dzulu ya munyama mutune adziyeodzela madzina ga mahukano. Munyama wekala na vitswa vifungahe na mapembe kumi. 4Mwanamuche wevikpwa nguo za zambarau na tune na adzipambwa kpwa dahabu, mawe ga thamani, na lulu, wekala adzigwirirwa mukononi mwakpwe chikombe cha dahabu chirichoodzela vitu vya matsukizo ga uchafu wa uasheratiwe. 5Dzulu ya chimangoche cha usowe ridziandikpwa dzina ra siri, "Babeli mubomu,mame wa uzinzi na ga vitu vya matsukizo ga intsi."6Nichona kukala mwanamuche iye wekala adzirea kpwa milatso ya aumini na milatso ya ariofa kpwa ajili ya Jesu. Wakati nirihomona, nekala na kuangelazika kubomu. 7Ela malaika achinambira, "kpwanoni wangelazika? Nindakpwambira maana ya mwanamuche na munyama amuhelaye (munyama iye mwenye vitswa vihandahu na zira pembe kumi).8Munyama uriyemona wekala, khaho keheri sasa,Ela yutayari kukpwera kula kahi za shimo risiro na mwisho. Chisha andenderera na ubananzi.Mvara mvakalao dzulu ya intsi, mvaratu mvario madzina gao khagandikirwe kpwenye chitabu cha uzima hangu kpwikpwa misinji ya urimwengu-vandangelazika mvamonaho munyama ariyekalaho,kukala khaho sasa,ela yuhehi na kudza.9Mweho uu ni kpwa chosa cha akili zirizo na hekima. Vitswa vihandahu ni mirima mihandahu ambaho mwanamuche wekala dzuluye. 10Nayo pia ni afalume afungahe.Afalume atsano mvadzegwa, mumwenga yuhaho na munjine kadzangwe kudza, wakati adzihokudza,andakala kpwa muda mufuhi tu.11Munyama ariyekalaho, ela sasa khaho, iye pia ni mufalume wa nane, ela ni mumwenga wa aratu afalume afungahe, na mwenye wenenda kpwenye ubanangiwe.12Ziratu pembe kumi urizozona ni afalume kumi mvario kadzangwe kuhochera ufalume, ela mvandahochera malaika here afalume kpwa saa mwenga hamwenga na munyama. 13Mvamva mvashauri mwenga, na mvapata nguvu zao na mamulaka yuyatu munyama. 14Mvandahenda viha kahi yao na mwanang'onzi. Ela mwanang'onzi andavashinda kpwa kukala ni bwana wa mabwana na mufalume wa afalume- na mvario naye ni aratu ehewa, mvariotsagulwa, na mvario aaminifu."15malaika achinambira, "Garatu madzi urigogona, haho arihosagela yuya malaya ni atu, makutano, mataifa na chiryomo.16Ziratu pembe kumi urizozona - zizo ni yuyatu munyama mvandamtsukirirwa yuyatu,malaya Nao mvandamuhenda kukala mpweke na huhu, mvandamurya mwiriwe, na mvandawocha na moho. 17Kpwa here Mulungu adzika mioyoni mwao kutsukula kusudire kpwa makubaliano ga kumupa munyama mkotse wao kumtawela hadi maneno ga Mulungu gandihotimira.18Yuyatu mwanamuche uriyemona ni mudzi uratu mubomu utawelao dzulu ya afalume aintsi.

Chapter 18
1Bada ya vitu vivi nemona malaika munjine achitimatsi kula Mulunguni iye wekala na mamulaka mabomu, na intsi yeangazwa kpwa utukufuwe. 2Werira kpwa sauti bomu, achamba, "udzegwa udzegwa, uratu mudzi mubomu Babeli! udzikala sehemu gakalaho mapepo, na sehemu ikalaho chila roho chafu na sehemu akalaho chila muchafu na tsongo atsukizaye. 3kpwa kukala mataifa gosi gadzenwa uchi wa tamaa ya usheratiwe urio nikumurehera koro. Afalume a intsi mvadzizini naye. Ahenziabiashara a intsi mvadzikala matajiri kpwa mukotse za maishage ga anasa."4Chisha nesikira sauti nyinjine kpwa Mulunguni ichamba, "Voyani kpwakpwe atu angu ili musidze mukashiriki kahi za dambize, na ili musidze mukahochera mapigoge gogosi. 5Dambize zidzirundikana dzului here mbingu, na Mulungu adzigakumbukira mahendoge movu. 6Muriheni here arivyoariha anjine na mukamurihe mara mbiri kpwa jinsi arivyohenda, kahi za chikombe arichochihoka, mtsanganyireni mara mbiri kpwaajiliye.7Here arivyodzitukuza iye mwenye, na weishi kpwa anasa, mupeni mateso manji na sumazi kpwa kukala nikugomba moyoni mwakpwe, "Nidzikala here malaika, wela gangu, na wela sindaona mombolezo." 8kpwa vivyo ndani ya siku mwenga mapigoge gandamurehera chifo mombolezo, na nzela. Andaochwa kpwa moho, kpwa kukala bwana Mulungu ni mwenye nguvu, na ni muhukumuwe."9Afalume a intsi mvariozini na kutsanganyikirwa hamwenga naye mvandarira na kuombolezera mvandikhowona mosi wa kushakpwe. 10Mvandema kure naye kpwa woga wa maumivuge mvachigomba, "Ole, ole kpwa mudzi mubomu, babeli, mudzi wenye mukotse. kpwa saa mwenga hukumuyo yadza."11Ahenziabiashara aintsi rirani na komboleza kpwa ajiliye, kpwa kukala kakuna hata mumwenga agulaye bidhaaze keheri. 12Bidhaa za dhahabu, fedha, mawe ga thamani, lulu,kitani mbidzo, zambarau, hairi, tune, aina zosi za mihi ya kungu mbidzo, chila chombo cha pembe za nzovu chila chombo chirichotengenezwa kpwa mihi ya thamani, shaba, chuma, dziwe. 13Mdalasini, vilungo, uvumba, manemane, ubani, uchi, mafuha, unga mudzo, ngano, ng'ombe na chingo, farasi na magari na atumwa, na roho za atu.14Matunda urigotamani kpwa nguvuzo gadzuka kula kpwako. Anasazo zosi na mapambo gadzangamika, kagapatikana keheri.15Ahenzi a biashara a vitu vivi mvariopata utajiri kpwa mahenzoge mvandaema kure kula kpwakpwe kpwa chosa cha woya wa maunivuge, mvachirira na sauti ya mombolezo. 16Mvachamba, "Ole ole mudzi uratu mubomu uriovikpwa kitani mbidzo, zambarau, na tune, na kupambwa kpwa dahabu, na vitu vya thamani na lulu!" 17Ndani ya saa mwenga utajiri wosi uo weangamika. Chila nahodha wa meli, chila biashara, na osi anamadzi, na osi mvahendao kazi baharini, mveema kure.18Mverira mvarihowona mosi wa kushakpwe, mveamba, "Ni mudzi wani wahelana na mudzi uno mubomu?" 19Mvetsuha Bukuta dzulu ya vitswa vyao, na mverira, mvachombolwa ni matsozi na komboleza, "ole ole mudzi mubomu hatu osi mvariokala na meli zao baharini mvrkala matajiri kpwa sababu ya malize. Ndani ya saa mwenga udzangamizwa." 20"Furahini dzuluye, mbingu mwimwi aumini, mitume na manabii kpwa here Mulungu adzireha hukumu yenu dzuluye."21malaika mwenye nguvu weenda dziwe here dziwe bomu ra kusagira na achiritsuha baharini, achamba, "kpwa njira ii, babeli, aratu mudzi mubomu, undatsuhiwa hosti kpwa ukatili na kaundaonekana keheri. 22Sauti ya vinanda, anamuziki, apigi a firimbi, na tarumbeta kamvandasikira keheri kpwenu wela fundi wa aina yoyosi kandaonekana kpwenu wela sauti ya chinu kaindasikirika keheri kpwenu.23Mulangaza wa taa kaundang'ela ndaniyo, sauti ya bwana harusi na bibi harusi kazindasikirwa keheri ndaniyo, kpwa here ahenzi biasharao mvekala abomu a intsi na mataifa mvadzikengwa kpwa utsai wao. 24Ndaniye mulatso wa manabii na aamini yeonekana, na milatso ya osi mveolagwa intsini.

Chapter 19
1Bada ya mambo gaga nesikira sauti ya muriro mubomu wa kundi bomu ra atu kula Mulunguni richigomba, " Haleluya wokofu, utukufu na nguvu ni za Mulungu wehu. 2Hukumuze ni za jeri naza hachi, kpwa kukala adzimuhukumu malaya mubomu ariye ibananga ntsi kpwa uzinzi we. Adzihenda chisasi kpwa mulato wa mutumwawee, ambaye weimwaga iye mwenye."3kpwa mara ya hiri mvegomba,Haleluya! M osi nikuombola kpwakpwe kare na kare . 4Aratu atumia ishirini na anne na vyumbe vinne virivyo moyo pia nao mvachisujudu na kumuabudu Mulungu asagelaye chihi cha enzi. Mvekala mvachigomba, Amina. Haleluya!"5Ndiho sauti ichiombola kahi za cho chihi cha enzi , ichigomba, "Musifuni Mulungu wehu , mwii atumwae ''osi, mwimwi mumuchao iye mvosi mvasio na umuhimu na aratu enye nguvu.''6Ndiho nichisikira sauti here sauti ya kundi bomu na atu, here mungurumo wa madzi manji, na here mungurumo wa chigwaragwara uchigomba, "Haleluya! kpwa maana Bwana Mulungu wehu, ni mwenye nguvu chisha ni mutawela dzulu ya osi, atawela.7Na hushangilie na kufurahi na chisha humupe utukufu kpwa sababu harusi na sherehe ya mwana ng'onzi ifika na bibi harusi yutayari." 8Weruhusiwa kuvalishwa kitani safi na chenye kung'elang'ela ( Kitani safi ni mahendo ga hachi ya aumini.)9malaika achigomba nami, "Gaandike gaga, mvaadzibarikiwa aratu mvadzioalikpwa kpwenye sherehe ya harusi ya mwana ng'onzi." Vivyo vivyo achiniambira, " Gaga nimaneno ga jeri ga Mulungu." 10Ndiho nichigwa chifudifudi maguluni mwakpwe ili nimwabudu ela iye achiniambira, " Usihende vivi! mimi ni mutumishi munzio na wanduguzo mvario na ushughuda wa masihi. Mwabudu Mulungu, kpwa kukala ushughuda wa Masihi ndiyo roho ya unabii."11Chisha nichiona mbingu zidzifuguka, na lola kpwekala nafarasi mweruhe! Na yuyatu ariyekala adzimupanda wehewa mwaminifu na wa- ujeri. Na wa hukumu kpwa hachi na kuhenda viha. 12Matsoge ni here tsetse ya moho, na dzulu ya chitswache ana taji nyinji. ana dzina ririroandikpwa dzuluye asirorielewa mutu yeyosi isihokala iye mwenye. 13Adziivela vazi ridziro tsatswa ndani ya mulatso, na dzinare waehewa neno ra Mulungu.14Majeshi ga Mulunguni gadzikala gachimutua dzulu ya farasi mweruhe, hali mvadzivikpwa chitani chidzo, cheruhe na safi. 15Mulomoni mwakpwe nikuombola mundu wa kurya au urio na makali ambao nikuangamiza mataifa, naye andaatawela kpwa ndata ya chuma. 16Naye adziiandikpwa dzulu ya vazire na kahi za pajare dzina riri, MUFALUME WA AFALUME NA BWANA WA MABWANA.17Chisha nichiona malaika adziema kpwenye dzua. chisha achieha kpwa sauti ya dzulu tsonyo osi mapurukao dzulu." Nzoni, mosi mukusanyike hamwenga kpwenye kurya karamu ya Mulungu iriyo bomu sana. 18Nzoni murye nyama ya afalume, nyama ya atu hodari, nyama ya farasi na ya apanda farasi, na nyama ya atu osi, angwana na atumwa, abomu na atite."19Nemona munyama na afalume a ntsi hamwenga na majeshi gao. mvekala mvadzidzipanga kpwa ajili ya kuhenda viha na mumwenga ariyekala yudzipanda farasi na jeshire. 20Yuya munyama wegwirwa hamwenga na nabiiwe wa ulongo ariyeihenda miujiza mbereze kpwa miujiza ii weakenga aratu mvariochihochera chapa cha munyama na mvarioipigira magoti sanamuye. Osi eri mvetsuhiwa hali achere moyo kahi kahi ya zia ra moho riakaro kpwa chibiriti.21Aratu mvariosela mveolagwa kpwa mundu urioombola mulomoni mwa yuya mumwenga ariyepanda dzulu ya farasi. Na tsongo osi mveirya na kpwekuha nyama zao.

Chapter 20
1Chisha nichiona malaika achitima kumbolera Mulunguni, achigwirira ufunguo wa dingwi risiro na mwisho na kuno ana cheni bomu mukononi mwakpwe. 2Werigwira ro joka, nyoka wa kapindi, ambaye ni ibilisi au pepo na achimufunga miaka elfu. 3Wemutsuha kpwenye shimo risiro na mwisho, achirifunga na achirienjiza muhuri dzulu ye. Riri rekala vivi ili kpwamba asiakenge mataifa keheri muhaka miaka elfu indihosira. baada ya haho, andarichirwa huru kpwa muda muchache.4Chisha neona vihi vya enzi. mvariokala mvadzivisagalira ni aratu mvario mvadzipewa mamulaka ga kuhukumu. vivyo vyo nezona nafsi za aratu mvario mvekala mvadzikatwa vitswa kpwa ajili ya ushhuda kuhusu masihi na kpwa neno ra Mulungu. mvekala kamvadza mwabudu iye munyama au aiyo sanamuye na mvekahela kuihochera iyo elama dzulu ya vikomo vya nyuso zao au mikono yao. Nao mvachifufuka na mvachitawela hamwenga na Masihi kpwa miaka elfu.5Nyufu zirizosela kazifufukire muhaka myaka elfu irihokala idzisira. uu ndio ufufulo wa kpwanza. 6Mubarikiwa na mutakatifu ni mutu yeyosi ariye andashiriki kahi za ufufulo wa kpwanza! Mauti ga hiri kagana nguvu dzulu ya atu here mvamva. Mvandakala makuhani a Mulungu na masihi na andatawala na iye kpwa miaka elfu.7Wakati miaka elfu indihosira, pepo andarichirwa kula jela. 8Andakpwenda kuakenga mataifa kahi za pembe zosi nne za dunia. Gogu na magogu- kuareha hamwenga kpwa ajili ya viha. mvandakala anji here mutsanga wa Pwani.9Nao mvepanda dzulu ya ntsi, kpwenye tambararenao mvachizunguluka zungulu kambi za aumini, ndani ya mudzi uhenzwao. Ela moho weteremuka kula Mulunguni na uchimvangamiza. 10Pepo ariye weakenga, wetsuhiwa ndani ya zia riakaro chibiriti, ambamo yuyatu munyama na nabii wa ulongo mvekala mvadzitsuhiwa. mvandateswa mutsana na usiku hata kare na kare.11Chisha nichiona chihi cha enzi chibomu cheruhe na yuyatuambaye adzisagela dzuluye. Dunia na mbingu zechimbira kure na uso we ela kahakalire na nafasi ya ao kuchimbira. 12Nemvaona mvariofa abomu kpwa atite mvadziema mbere ya chihi cha enzi, na vitabu vuchifugulwa. chisha chitabu chinjine chichifugulwa - chitabu cha uzima. Afu achihukumiwa kpwa chira chirichoandikpwa ndani ya vitabu, sawa sawa na mahendo mvarigo henda.13Bahari yezomboza nyufu zirizokala ndaniye. chifo na kuzimu u mbira zeomboza nyufu zirizokala ndani ye na afu mvehukumiwa kulingana na mahendo gao. 14Chifo na kuzimu zetsuhiwa ndani ya zia ra moho. Ii ni mauti ga hiri-zia ra moho. 15Na chikala dzina ra mutu yoyosi kariipatikanire ridziandikpwa ndani ya chitabu cha uzima wetsuhiwa ndani yazia ra moho.

Chapter 21
1Chisha nichiona mbingu mbisha na dunia mbisha, kpwa kukala mbingu ya kpwanza na dunia ya kpwanza zidzichira kare na bahari nayo kayonekanire keheri. 2Newona mudzi mutakatifu Jerusalemu mbisha, ichitima tsi kulera mulunguni kpwa Mulungu, udzioandalwa here bibi harusi adziyepambwa kpwa ajili ya mulumewe.3Nichisikira sauti bomu kulera kpwenye chihi cha enzi ichigomba: Lola! Makariro ga mulungu ga hamwenga na mwanadamu, naye andaishi hamwenga nao. Mvandakala atue na Mulungu mwenye andaishi nao na andakala Mulungu wao. 4Andafuta chila tsozi kulira kahi za matso gao na kahandakala na chifo keheri au kuomboleza au kurira au mavune.mambo ga kapindi gadzisira nakuchira.5Iye ariye wekala adzisagela dzulu ya chihi cha enzi wegomba, "Lola! Nahenda mambo gosi kukala masha." wegomba " Andika riri kpwa sababu maneno gaga ni ga uhachika na ga jeri." 6Weniambira, "Mambo gaga gadzitimira! Mimi ni Alfa na OMega, yani mwanzo na mwisho, kpwa yoyosi asikiraye chihu nindamupatira chinwadzi cha madzi bule kulera kahi za chemi chemi za madzi ga uzima.7Iye aga - shindaye andagarithi mambo gaga, na nindakala Mulunguwe naye andakala mwanangu. 8Ela here irivyo kpwa aoga, mvasioamini mvatsukizao olagi, azinzi, atsai, abuduo vizuka au mizimu na alongo osi hatu hao indakala kahi kahi ya zia ra moho wa chibiriti uochao. iyo ndiyo mauti ya hiri."9Mumwenga wa malaika oa afungahe wekudza kpwangu iye ariye wekala na mabakuli mafungahe gadzigoodzala mapigo mafungahe ga mwisho na wegomba nzo haha. Nindakuonyesa bibi harusi, muche wa mwana ng'onzi." 10Chisha achinihela kure kahi za Roho kpwenye murima mubomu na mure na achinionyesa mudzi mutakatifu, Jerusalemu, uchiteremuka kulera mulunguni kpwa Mulungu.11Jerusalemu yekala na utukufu wa Mulungu na udzowe, wekala here mufano wa kito cha thamani, here dziwe ring'elaro here chilolo chiricho safi cha yaspi. 12Wekala na ukuta mubomu, mure wenye miyango kumi na miri, hamwenga na malaika kumi na eri miyangoni. dzulu ya miyango hekala hadziandikpwa madzina ga makabila kumi na mbiri ga ana aisraeli. 13Upande wa mombolero gadzua hekala na miyango mihahu, upande wa kusini miyango mihahu, upande wa kaskazini miyango mihahu.14Ukuta wa mudzi wekala na misingi kumi na miri, na dzuluye hekala na madzina kumi na meri ga mitume kumi na eri a mwana ng'onzi. 15Iye ariye sumurira nami wekala na chipimo cha ndata iriyotengenezwa kpwa dahabu kpwa ajili ya kupima mudzi, miyango ye na ukutawe.16Mudzi wejengwa chimuraba: urewe wekala sawa na walamuwe. Weupima mudzi kpwa chipimo cha ndata chekala 12,000 kpwa ure,(urewe, walamuwe na chimoche vyehelana.) 17Viratu viratu wepima ukutawe uzihowe wekala dira 144 kpwa chipimo chachibinadamu (ambavyo pia nivipimo vya chimalaika.)18Ukuta wekala udzijengwa kpwa mawe madzo gakung'ela yaspi nao mudzi kpwa dahabu safi ing'elayo here chilolo yani yakumetameta. 19Misingi ya ukutayekala idzipambwa na chila aina ya dziwe ra thamani ra kpwanza rekala yaspi, ra hiri rekala yakuti samawi ra hahu rekala kalkedon, ranne zumaridi, 20Ra tsano rekala sardoniki, ratandahu rekala akiki, na ra fungahe rekala krisolitho, ra nane rekala zabarajadi, ra chenda rekala yakuti ya manjano, ra kumi rekala ra krispraso ra kumi na mwenga rekala hiakintho, ra kumi na mbiri rekala amethisto.21Iyo miyango kumi na miri yekala lulu tuhu kumi na mbiri, na chila muyango wetengezwa kulera kpwenye iyo iyo lulu mwenga. MItaa ya mudzi yekala dahabu safi, ionekanayo here chilolo safi. 22Sionere hekalu rorosi ndani ya mudzi kpwa kukala bwana Mulungu, ariye waatawela dzulu ya vyosi, na mwana ng'onzi ndiye hekalure.23Mudzi kauhitajire dzua au mwezi ili kulangazirwa dzulu ye kpwa kukala utukufu wa Mulungu wang'ala dzulu ye na taa re ni mwana ng'onzi. 24Mataifa mvandatsembera kulera mwangaza wa mudzi uo. Afalume a dunia mvandareha utukufu wao ndaniye. 25Miyangoye kaindafungwa wakati wa mutsana na kahandakala na usiku haho.26Mvandareha utukufu na heshima ya mataifa ndaniye. 27Na kakuna najisi au chichafu chindichoenjira ndaniye wela yeyosi ariye wehenda dzambo rorosi rakutsukiza au ra ulongo; ela ni aratu ambao madzina gao geandikpwa kahi za chitabu cha uzima cha mwana ng'onzi.

Chapter 22
1Chisha malaika achinonyesa muho wa madzi ga uzima, madzi gang'elago here bilauri au chilolo. Gekala gachitiririka kulera kahi kahi ya chihi cha enzi cha Mulungu na cha mwana ng'onzi. 2Gachirira kahi kahi ya mutaa wa mudzi. Kulera chila upande wa muho hekala na muhi wa uzima, uvyelao aina kumi na mbiri za matunda na nikuvyela matunda chila mwezi. Makodza ga uo muhi ni kpwa ajili ya kuahoza au kuelagula mataifa.3Wela kahandakala na laana yoyosi keheri chihi cha enzi cha Mulungu na cha mwana ng'onzi chindakalamo ndani ya mudzi, na atumishie mvandamuhumikira. 4Mvandamona usowe, na dzinare rindakala dzulu ya virangu vya nyuso zao. 5Kahandakala na usiku keheri wela kahanda kala na haja ya mwanga wa taa au mwanga wa dzua kpwa sababu bwana Mulungu andaamulika dzulu yao. nao mvandatawela kare na kare.6malaika achiniambira,"Maneno gaga niga kuaminika na ga ujeri. bwana Mulungu wa Roho za manabii wemuhuma malaikawe kuonyesa atumishie chindicho ombolera vivi karibuni." 7Na lolani! Nadza upesi! Na adzibarikiwa mutu iye agaheshimuye maneno ga unabii wa chitabu chichi."8Mimi Yohana, ndiye niriyegasikira na kugaona mambo gaga. Nirihogasikira na kugaona, negwatsi mbere ya magulu ga malaika ili kumuabudu, malaika ariyenionyesa mambo gaga. 9Achiniambira, " Usihende vivyo! mimi ni mutumishi munzio, hamwenga na nduguzo manabii, hamwenga na aratu mvagabwirago maneno ga chitabu chichi. Mwabuduni mulungu!"10Chisha achiniambira, " Usigenjize muhuri maneno ga unabii wa chitabu chichi, kpwahere wakati udzirotera. 11Asiyemwenye hachi, aenderere kutsakala mwenye hachi. Ariye ni muchafu chimaadili, na enderere kukala muchafu chimaadili. mwenye hachi na aenderere kukala mwenye hachi ariye mutakatifu na aenderere kukala mutaakatifu."12"Lolani! Nadza upesi. ujeri wangu uu hamwenga nami, kumuriha chila mumwenga kulingana na mahendoge arigohenda. 13Mimi ndimi Alfa na Omega, wa kpwanza na wa mwisho, mwanzo na mwisho.14Mvadzibarikiwa aratu mvafulao nguo ili kukala mvapate hachi ya kurya kulera kahi ya muhi wa uzima na kuenjira mudzi kuchirira muyangoni mwakpwe. 15konze kuna kuro, atsai, azinzi, olagi, aabudu vinyago na chila ahenzaye na ashuhudiaye ushahidi wa ulongo.16Mimi masihi, nidzimuhuma malaika wangu kuashuhudia kuhusu mambo gaga kpwa makanisa mimi ni mudzi wauvyalo wa Daudi, nyenyezi ya madzacha ing'elayo."17Roho na bibi harusi mvagomba,"Nzo! iye asikiraye agombe, "Nzo! yoyosi ariye na chihu na adze na yoyosi agatamaniye na agapate madzi ga uzima wa bule.18Namushuhudia chila mutu asikiraye maneno gaga unabii wa chitabu chichi; chikala yeyosi andaonjeza kahi ya gago, Mulungu andamonjezera mapigo garigoandikpwa ndani ya chitabu chichi. 19Chikala mutu yeyosi andausa maneno ga chitabu chichi cha unabii, Mulungu andausa sehemu ye kahi ya muhi wa uzima na kahi ya mudzi mutakatifu, ambao habari ze zidziandikpwa ndani ya chitabu chichi.20Iye ashuhudiaye mambo gaga wagomba, "Ndiyo! Nadza upesi?" Amina, Bwana Masihi! Jesu. 21Neema ya bwana Jesu ikale na chila mutu. Amina.